(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΞ΄

Δευτέρα, 1η Ιουλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ. κ. Θ. Ρουσόπουλο και Ι. Ανδριανό, σελ.   
3. Επί διαδικαστικού θέματος, σελ.   
4. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής των άρθρων των τροπολογιών και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Ιδιωτική ασφάλιση έναντι φυσικών καταστροφών, κρατική αρωγή και προστασία, στεγαστική συνδρομή, διατάξεις για το Πυροσβεστικό Σώμα και άλλες διατάξεις», σελ.   
2. Κατάθεση Εκθέσεων Διαρκών Επιτροπών:, σελ.   
 i. Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Κλιματικής Κρίσης και Πολιτικής Προστασίας: «Ιδιωτική ασφάλιση έναντι φυσικών καταστροφών, κρατική αρωγή και προστασία, στεγαστική συνδρομή, διατάξεις για το Πυροσβεστικό Σώμα και άλλες διατάξεις», σελ.   
 ii. Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της επί των σχεδίων νόμων του Υπουργείου Εθνικής Άμυνας: α. «Κύρωση της Διευθέτησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με το καθεστώς των Ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας» και β. «Κύρωση της Συμφωνίας Στρατιωτικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΚΩΝΣΤΝΑΤΙΝΟΠΟΥΛΟΣ Ο., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΠΟΥΚΩΡΟΣ Χ. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί προσωπικού θέματος:  
 ΚΩΝΣΤΑΝΤΟΠΟΥΛΟΥ Ζ. , σελ.   
  
Γ. Επί του σχεδίου νόμου του Υπουργείου Κλιματικής Κρίσης και Πολιτικής Προστασίας:  
 ΑΘΑΝΑΣΙΟΥ Μ. , σελ.   
 ΑΛΕΞΟΠΟΥΛΟΥ Χ. , σελ.   
 ΒΑΣΙΛΕΙΑΔΗΣ Β. , σελ.   
 ΒΑΤΣΙΝΑ Ε. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΕΤΤΑ Κ. , σελ.   
 ΓΕΩΡΓΙΑΔΗΣ Σ. , σελ.   
 ΔΕΛΒΕΡΟΥΔΗΣ Κ. , σελ.   
 ΔΗΜΑΣ Χ. , σελ.   
 ΔΗΜΗΤΡΙΑΔΗΣ Π. , σελ.   
 ΔΗΜΗΤΡΟΚΑΛΛΗΣ Ι. , σελ.   
 ΔΗΜΟΣΧΑΚΗΣ Α. , σελ.   
 ΗΛΙΟΠΟΥΛΟΣ Α. , σελ.   
 ΘΕΟΔΩΡΙΚΑΚΟΣ Π. , σελ.   
 ΚΑΖΑΜΙΑΣ Α. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΕΔΙΚΟΓΛΟΥ Σ. , σελ.   
 ΚΟΚΚΑΛΗΣ Β. , σελ.   
 ΚΟΝΣΟΛΑΣ Ε. , σελ.   
 ΚΟΝΤΗΣ Ι. , σελ.   
 ΚΟΥΡΟΥΠΑΚΗ Α. , σελ.   
 ΚΡΗΤΙΚΟΣ Ν. , σελ.   
 ΚΥΡΙΑΚΗΣ Σ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΑΚΟΥΛΗ Ε. , σελ.   
 ΜΑΝΤΖΟΣ Δ. , σελ.   
 ΜΕΤΑΞΑΣ Κ. , σελ.   
 ΜΠΑΡΚΑΣ Κ. , σελ.   
 ΜΠΟΥΚΩΡΟΣ Χ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΣΩΤΗΡΙΟΥ Σ. , σελ.   
 ΠΑΠΠΑΣ Ν. , σελ.   
 ΠΑΦΙΛΗΣ Α. , σελ.   
 ΠΕΡΚΑ Θ. , σελ.   
 ΠΟΥΛΑΣ Α. , σελ.   
 ΣΔΟΥΚΟΥ Α. , σελ.   
 ΣΙΜΟΠΟΥΛΟΣ Ε. , σελ.   
 ΣΠΑΝΙΑΣ Α. , σελ.   
 ΣΤΑΜΑΤΗΣ Γ. , σελ.   
 ΣΤΥΛΙΟΣ Γ. , σελ.   
 ΣΥΝΤΥΧΑΚΗΣ Ε. , σελ.   
 ΤΖΑΚΡΗ Θ. , σελ.   
 ΤΡΙΑΝΤΟΠΟΥΛΟΣ Χ. , σελ.   
 ΦΛΩΡΟΣ Κ. , σελ.   
 ΦΟΡΤΩΜΑΣ Φ. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΞ΄

Δευτέρα 1η Ιουλίου 2024

Αθήνα, σήμερα την 1η Ιουλίου 2024, ημέρα Δευτέρα και ώρα 12.02΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω προς το Σώμα τα εξής:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Κλιματικής Κρίσης και Πολιτικής Προστασίας: «Ιδιωτική ασφάλιση έναντι φυσικών καταστροφών, κρατική αρωγή και προστασία, στεγαστική συνδρομή, διατάξεις για το Πυροσβεστικό Σώμα και άλλες διατάξεις».

Επίσης, υπάρχει μια επιστολή από τον Βουλευτή κ. Θεόδωρο Ρουσόπουλο, προς τον Πρόεδρο της Βουλής, με την οποία ζητεί άδεια ολιγοήμερης απουσίας του στο εξωτερικό από 3 Ιουλίου έως 5 Ιουλίου 2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώςη Βουλή ενέκρινε τη ζητηθείσα άδεια.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Ιδιωτική ασφάλιση έναντι φυσικών καταστροφών, κρατική αρωγή και προστασία, στεγαστική συνδρομή, διατάξεις για το Πυροσβεστικό Σώμα και άλλες διατάξεις».

Η Διάσκεψη των Προέδρων αποφάσισε στη συνεδρίασή της, την 27η Ιουνίου 2024, τη συζήτηση του νομοσχεδίου σε μία συνεδρίαση, εν συνόλω, επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Εμμανουήλ Κόνσολας για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, χρόνια πολλά στους εορτάζοντες σήμερα και καλή δύναμη! Θέλω να εκφράσω τη χαρά μου, κύριε Υπουργέ, γιατί φαντάζομαι ότι σήμερα είναι μια συγκυρία σημαντική. Το νομοσχέδιο, εκτός από σημαντικό, είναι εξαιρετικά επίκαιρο και χαίρομαι που συγκλίνουν σε πολλά από τα ζητήματα του νομοσχεδίου απόψεις συναδέλφων από άλλες πολιτικές αφετηρίες.

Το νομοσχέδιο στον πυρήνα και στην καρδιά της φιλοσοφίας του έχει σχέση με τις φυσικές καταστροφές. Διαφωνεί κανείς σήμερα ότι οι φυσικές καταστροφές αμβλύνονται και εξαιτίας της κλιματικής κρίσης; Φαντάζομαι πως όχι. Άρα, αν αυτό ως υπόθεση είναι μια πραγματικότητα, το γεγονός ότι το νομοσχέδιο μιλάει για αρωγή, και μάλιστα για κρατική αρωγή, αυτό είναι μια πολύ σημαντική παράμετρος, που δεν την προσπερνά κανείς από εμάς. Άρα κρατική αρωγή για τις φυσικές καταστροφές.

Δεύτερο στοιχείο. Το νομοσχέδιο μιλάει για την προστασία περιουσιών πολιτών, επιχειρήσεων, μηχανημάτων. Άρα ποιος διαφωνεί ότι η προστασία αυτή είναι αναγκαία όσο ποτέ άλλοτε σήμερα;

Τρίτο στοιχείο. Το νομοσχέδιο για τι άλλο μιλάει; Μιλάει για τη στεγαστική συνδρομή. Εάν τυχόν δεν έχει κατανοήσει κάποιος από εμάς ότι η συνδρομή του κράτους και όλων ημών προς τους πολίτες είναι αναγκαία γι’ αυτή τη στεγαστική τους περιουσία και πολύ σημαντική προτεραιότητα που έχουν οι πολίτες, τι άλλο θα μπορούσε να ήταν; Κι εκτός από αυτό μιλάει επίσης και για το Πυροσβεστικό Σώμα αλλά και για τη δομή του Υπουργείου. Αυτό είναι το νομοσχέδιο.

Θέλω να τονίσω ως δεύτερο στοιχείο ότι στις Επιτροπές Παραγωγής και Εμπορίου -στην πρώτη, στη δεύτερη, στην τρίτη συνεδρίαση, αλλά και στους φορείς- διατυπώθηκε η άποψη της σημαντικότητας του νομοσχεδίου. Και το λέω αυτό εκ του προοιμίου, κυρίες και κύριοι συνάδελφοι, για να σας θυμίσω ότι πέντε χρόνια πριν, η αφετηρία για την πολιτική προστασία, για την κρατική αρωγή, για την προστασία της περιουσίας, για την ασφάλιση των κατοικιών και την ανταπόδοση της προστασίας του κράτους προς τους πολίτες, που είναι αναγκαία και προϋπόθεση ευημερίας, δεν υπήρχε. Και, μάλιστα, υπήρχε συγκεχυμένη και δυσλειτουργική, εξαιτίας των αβελτηριών που δημιουργούσαν οι πολλές συναρμοδιότητες από πολλά Υπουργεία.

Κύριε Υπουργέ, πρέπει όλοι να θυμηθούν τη δική σας αναφορά, ότι ως Γραμματέας στο Υπουργείο είχατε υπογράψει μια αποζημίωση πέντε-έξι χρόνια μετά, ύστερα από έναν κύκλο γραφειοκρατικό πέντε Υπουργείων. Άρα, λοιπόν, εδώ αυτό το νομοσχέδιο, πέραν των άλλων, δημιουργεί και μια άλλη προοπτική στην αμεσότητα και στη συντόμευση της αρωγής προς τους πολίτες.

Με αυτή την εισαγωγή, μπορώ να κατανοήσω τη διαφορετική άποψη, μπορώ να κατανοήσω ότι υπάρχουν διαφωνίες, ενδεχόμενα για αντιπολιτευτικούς λόγους -και αυτό είναι σεβαστό και από αυτό το Βήμα κατανοώ πρόσθετα την άλλη άποψη-, ωστόσο, όμως, την ορθότητα, τη στόχευση του νομοσχεδίου για τους εργαζόμενους της Γενικής Γραμματείας Κλιματικής Αλλαγής, αλλά και το πλαίσιο στήριξης των πολιτών από φυσικές καταστροφές δεν μπορεί να το αγνοήσει κανείς. Και θέλω από την αρχή να εκφράσω και την πρόθεσή μου και την προτροπή μου ότι σε αυτό το μεγάλο θέμα, το μείζον θέμα, που απασχολεί τη χώρα μας και πολλές άλλες μεσογειακές χώρες, αλλά και χώρες ανά τον κόσμο, θα πρέπει όλοι να στρέψουμε τη ματιά μας και να συγκλίνουν πολιτικές και απόψεις σε βασικά, τουλάχιστον, θέματα από αυτά.

Γιατί, όπως είπα και τοποθετούμενος στην επιτροπή, στα τρία αυτά βασικά θέματα του νομοσχεδίου, που είναι και οι πυλώνες του νομοσχεδίου, δεν επιδέχονται αμφισβητήσεις ότι πρέπει να συζητήσουμε. Και αυτό είναι το πρώτο: Η ανάπτυξη της επέκτασης της ιδιωτικής ασφάλισης απέναντι σε φυσικές καταστροφές. Αυτό είναι μια επιδίωξη του νομοσχεδίου.

Η δεύτερη είναι η ενίσχυση του πλαισίου της κρατικής αρωγής. Δεν λέει κανείς ότι με την ιδιωτική ασφάλιση στις περιουσίες των πολιτών άρει την αρωγή το κράτος. Αντίθετα, με το νομοσχέδιο αυτό αμβλύνει την αρωγή και ενισχύει σε επιχειρήσεις και αγροτικές εκμεταλλεύσεις.

Πρέπει, επίσης, στο τρίτο στοιχείο και της σφοδρότητας του νομοσχεδίου να τονίσουμε την ενδυνάμωση των αρμοδιοτήτων της κρατικής αρωγής και της διοικητικής ευελιξίας που πρέπει να επιδεικνύουν, με στόχο τη βελτίωση των παρεχόμενων υπηρεσιών σε όσους πλήττονται από φυσικές καταστροφές.

Με αυτούς τους τρεις άξονες, μπορεί να πει κανείς ότι το νομοσχέδιο έρχεται ως καλή νομοθετική πράξη σε συνέχεια άλλων νομοθετικών πρωτοβουλιών που έχουν θεσμοθετηθεί στην Εθνική Αντιπροσωπεία με την πρωτοβουλία του Πρωθυπουργού, του κ. Κυριάκου Μητσοτάκη, και της ηγεσίας του Υπουργείου Πολιτικής Προστασίας, που έχουμε πλέον ένα πλαίσιο νομοθετικό, εκεί που πριν από λίγα χρόνια δεν υπήρχε κάτι αντίστοιχο.

Από κει και πέρα, θέλω να τονίσω το εξής: Τελειώνει εδώ η νομοθετική πρωτοβουλία; Φυσικά και όχι. Δεν λέμε ότι με αυτό ολοκληρώνεται, γίνεται μια ολιστική προσέγγιση στην αντιμετώπιση αυτών των πολύ σημαντικών ζητημάτων εξαιτίας της κλιματικής αλλαγής.

Ωστόσο, όμως, είναι ένα νομοσχέδιο που επικεντρώνεται απόλυτα και σοβαρά, συγκροτημένα, με αποτελεσματικό τρόπο στη βελτίωση της επιχειρησιακής δυνατότητας του τομέα πολιτικής προστασίας, αλλά και στη θεσμοθέτηση διαδικασιών άμεσης και έμπρακτης στήριξης στους πολίτες και τις επιχειρήσεις. Υλοποιείται μια σειρά ουσιαστικών και κυρίως μεταρρυθμιστικών παρεμβάσεων σε συνέχεια του ν.4797/2021, που αφορούσε την κρατική αρωγή και στον οποίο όλοι έχουμε αναφορά.

Με αυτόν τον νόμο, αν θυμάστε, θεσμοθετήθηκαν η Κυβερνητική Επιτροπή Κρατικής Αρωγής, αλλά και ένα ολοκληρωμένο πλαίσιο για τη στήριξη πολιτών και επιχειρήσεων. Τι άλλο έγινε με αυτόν τον νόμο; Καθιερώθηκαν επίσης η πρώτη αρωγή και η χορήγηση καταβολών και δημιουργήθηκε ένα ευέλικτο διοικητικό πλαίσιο. Επίσης, εκεί που οι αρμοδιότητες διαχέονταν σε τέσσερα Υπουργεία, τώρα υπάρχει η αρμοδιότητα σε ένα Υπουργείο. Καθιερώθηκε επίσης ο θεσμός του Περιφερειακού Συντονιστή Κρατικής Αρωγής, η ένταξη των αγροτικών εκμεταλλεύσεων στο πλαίσιο της κρατικής αρωγής και η δημιουργία της ειδικής ηλεκτρονικής πλατφόρμας για την πρώτη αρωγή, που ενεργοποιείται σχεδόν άμεσα και μετά από μια φυσική καταστροφή. Η ενίσχυση της Κυβερνητικής Επιτροπής της Κρατικής Αρωγής, που συμπεριέλαβε όλα αυτά τα Υπουργεία, βελτίωσε το επίπεδο συντονισμού, συνεργασίας και επίλυσης των προβλημάτων.

Εν κατακλείδι να θυμίσω ότι η προηγούμενη νομοθετική πρωτοβουλία της Κυβέρνησης και του ίδιου του Πρωθυπουργού, που είχε την πρωτοβουλία, δημιούργησε τη Γενική Γραμματεία Αποκατάστασης Φυσικών Καταστροφών και Κρατικής Αρωγής του Υπουργείου Κλιματικής Κρίσης και Πολιτικής Προστασίας.

Το νομοσχέδιο που φέρνει η Κυβέρνηση σήμερα έχει νέες πρωτοβουλίες και, όπως σας είπα, είναι και σημαντικό και επίκαιρο και εξαιρετικά χρήσιμο για τους πολίτες, αλλά κυρίως για την ίδια την πολιτεία και την Κυβέρνηση. Γιατί είναι σημαντικό; Ενισχύεται αποφασιστικά η Γενική Γραμματεία Αποκατάστασης Φυσικών Καταστροφών και Κρατικής Αρωγής.

Επιτρέψτε μου επίσης να σημειώσω συγκεκριμένες προτεραιότητες που βρίσκονται στο επίκεντρο του νομοσχεδίου αυτού και κάνουν αυτό το νομοσχέδιο εξαιρετικά αναγκαίο, πέραν των άλλων:

Δημιουργείται η Γενική Διεύθυνση Κρατικής Αρωγής και Συντονισμού, με τρεις διευθύνσεις, με ογδόντα οργανικές θέσεις, προκειμένου να είναι σε θέση να διαχειριστεί και να διεκπεραιώσει τον όγκο των αιτήσεων και των αποζημιώσεων. Φαντάζομαι ότι πολλοί από εμάς, από όλες τις πτέρυγες της Βουλής, έχουμε συζητήσει με τεχνοκράτες, αλλά και με στελέχη του Υπουργείου. Θα έχετε διαπιστώσει ότι νυχθημερόν τα στελέχη προσπαθούν να διεκπεραιώσουν, να προσπεράσουν αβελτηρίες και σε σύντομο χρόνο να αποζημιωθούν οι πολίτες. Δεν μπορούν, όμως, γιατί είναι λίγοι. Γι’ αυτό υπάρχει ο εμπλουτισμός των οργανικών θέσεων.

Ακόμα δημιουργείται και η Διεύθυνση Αποκατάστασης Επιπτώσεων από τις Φυσικές Καταστροφές Αιγαίου και Κρήτης. Δεν υπάρχει στην Αίθουσα κάποιος από εμάς και κυρίως δεν υπάρχει ένας πολίτης του Αιγαίου που να μην έγινε μάρτυς των φυσικών καταστροφών στην περσινή μαρτυρική περίοδο.

Άρα αυτό που θεσμοθετείται, κύριε Υπουργέ, είναι πολύ σημαντικό. Θέλω να σας συγχαρώ γι’ αυτό το βήμα, γιατί οι επιπτώσεις των φυσικών καταστροφών στο Αιγαίο, στην Κρήτη είναι δεδομένες και είναι απαραίτητη αυτή η απόφασή σας για τη θεσμοθέτηση της διεύθυνσης, ώστε να αντιμετωπιστούν αυτές οι ιδιαίτερες συνθήκες από το μικροκλίμα αλλά και από τις συνθήκες των νησιωτικών περιοχών.

Εκτός των άλλων, το νομοσχέδιο προβλέπει τη σύσταση τομέων κρατικής αρωγής σε περιπτώσεις μεγάλων φυσικών καταστροφών, προκειμένου να μπορεί ο κρατικός μηχανισμός να ανταποκριθεί στις αυξημένες πιεστικές ανάγκες που προκύπτουν. Για τον λόγο αυτόν συστήνεται και θέση Συντονιστή Αποκατάστασης και Ανασυγκρότησης, που θα έχει την ευθύνη συντονισμού των έργων αποκατάστασης στις πληγείσες περιοχές. Σε αυτό το σημείο να τονίσω ότι εδώ επικεντρώνεται και το ενδιαφέρον του νομοσχεδίου, αφού οι διατάξεις δίνουν τη δυνατότητα χορήγησης κατοικίας συγκεκριμένου τύπου, αντί για μία απλή στεγαστική συνδρομή. Όλοι ζήσαμε με τους κατοίκους που επλήγησαν από φυσικές καταστροφές πού πήγαν, πώς πήγαν και ποιοι βοήθησαν. Αυτή η πρόβλεψη δίνει αυτή τη δυνατότητα.

Εύχομαι να μη χρειαστεί ποτέ πια από δω και πέρα, αλλά λόγω της κλιματικής αλλαγής, αν γίνουμε ξανά μάρτυρες των συνεπειών αυτής της κρίσης, θα πρέπει η πολιτεία να φροντίσει και τη στέγαση των συμπολιτών μας, για να μην έχουμε τα ίδια προβλήματα που είδαμε το προηγούμενο διάστημα.

Ταυτόχρονα το νομοσχέδιο διευρύνει το πλαίσιο οριοθέτησης μιας φυσικής καταστροφής, ώστε να συμπεριλαμβάνονται όλες οι περιπτώσεις δικαιούχων στο πλαίσιο της κρατικής αρωγής. Αυτό ήταν το αίτημα εξάλλου και των κομμάτων της Αντιπολίτευσης και της ίδιας της κυβερνητικής πλειοψηφίας, όπως επίσης και των φορέων και αυτό κάνει η Κυβέρνηση και ως καλή πρακτική το φέρνει προς ψήφιση.

Θα πείτε «όχι» σε αυτό, κυρίες και κύριοι συνάδελφοι; Υπάρχει σήμερα αυτός που θα πει «όχι» σε αυτή την πρόβλεψη; Σε αυτή την πρόβλεψη συμπεριλαμβάνεται και η επέκταση της παροχής προκαταβολής της κρατικής αρωγής και στους κατόχους αγροτικής εκμετάλλευσης και εμπεριέχονται διατάξεις σημαντικές, όπως είναι η οικονομική ενίσχυση των κατ’ επάγγελμα και μη αγροτών στην οριοθέτηση αγροτικών εκμεταλλεύσεων και λοιπών δραστηριοτήτων άνευ κτισμάτων και φυσικά αυτή η πρόβλεψη δίνει τη δυνατότητα της πρόβλεψης αποζημίωσης σε επαγγελματίες ή κατ’ επάγγελμα αγρότες, σε αυτούς που δεν έχουν μόνιμες κατασκευές και έχουν, για παράδειγμα, θερμοκήπια ή φωτοβολταϊκές εγκαταστάσεις. Δεν υπάρχει κάποιος από εμάς να πει ότι «ναι, είναι καλή η πρακτική και συμφωνούμε σε αυτή την πρόβλεψη»;

Προϋπόθεση για να επιχορηγηθούν οι κατ’ επάγγελμα αγρότες είναι να έχουν δηλώσει στο Ενιαίο Σύστημα Ολοκληρωμένης Διαχείρισης Ελέγχου στην ειδική ασφαλιστική εισφορά στον ΕΛΓΑ, κάτι που ακούσαμε και τον κ. Λυκουρέντζο στις επιτροπές να τονίζει και νομίζω ότι είναι πολύ σημαντικό στο πλαίσιο αυτής της αναφοράς να πούμε ότι χρειάζεται να εκπληρώνονται οι υποχρεώσεις καταβολής της ειδικής ασφαλιστικής εισφοράς, για να μπορέσει να είναι πάροχος και να έχει το δικαίωμα της προκαταβολής στην επιχορήγηση αυτή.

Θεωρώ, κύριε Πρόεδρε, στα λίγα λεπτά που μου απομένουν ηθική υποχρέωση να γίνει ειδική αναφορά στη συμπόρευση της κρατικής αρωγής και της ιδιωτικής ασφάλισης για τις φυσικές καταστροφές. Εδώ γίνεται λόγος αν είναι σωστή θεσμοθέτηση ή όχι. Δεν συζητώ για τα δημοσιονομικά περιθώρια, αν υπάρχει η δυνατότητα ή όχι, δεν συζητώ για το παράδειγμα που είπαν εκπρόσωποι των φορέων ότι «φανταστείτε το 1971 να μην είχε γίνει η υποχρεωτική ασφάλιση των οχημάτων και των δικύκλων τι θα γινόταν σήμερα». Αυτή είναι μια παραδειγματική προβολή στο μέλλον.

Ακολουθούμε παγκόσμιες καλές πρακτικές για την ιδιωτική ασφάλιση των επιχειρήσεων που έχουν τζίρο πάνω από 2 εκατομμύρια ευρώ. Σημειώνω εδώ τις αναφορές από φορείς ότι ενδεχομένως θα ήταν χρήσιμο να συζητήσουμε και την κάθοδο του πήχη των 2 εκατομμυρίων ευρώ. Η Κυβέρνηση δεν το συζητά αυτό σε αυτή τη φάση και νομίζω ότι αυτό είναι μόνο μια παραδειγματική αναφορά για να πούμε ότι όσους αντιδρούν και προτιμούν να έχουν πλήρη κάλυψη των αποζημιώσεων της κρατικής αρωγής τούς κατανοώ, αλλά αυτή την κάλυψη θα την πληρώσουμε όλοι εμείς οι πολίτες, οι φορολογούμενοι. Αντέχει η φορολογητέα ύλη να καλύψει τις ανάγκες; Άρα εδώ δίνουμε μια διέξοδο, μια ενισχυτική διασύνδεση της κρατικής αρωγής με την ιδιωτική ασφάλιση, προκειμένου να έχουμε αυτή την πολύ σημαντική πρόβλεψη.

Διαπιστώσαμε και κάτι άλλο στις επιτροπές. Εδώ συζητάμε για την αύξηση του προστίμου από 5 χιλιάδες σε 10 χιλιάδες ευρώ για τις επιχειρήσεις που έχουν τζίρο άνω των 2 εκατομμυρίων ευρώ, γι’ αυτούς δηλαδή που δεν θα μπορέσουν να αποφύγουν ή θα αποφύγουν εν τέλει την ασφάλιση. Οι φορείς κατέθεσαν στον Υπουργό αυτή τη διάταξη και, όπως δεσμεύτηκε, θα εξετάσει να συμπεριληφθούν και στο Παρατηρητήριο Ιδιωτικής Ασφάλισης εκπρόσωποι της αυτοδιοίκησης αλλά και της Ομοσπονδίας των Διαμεσολαβητών Ασφαλιστικών Εταιρειών. Είναι ιδιαίτερα σημαντική η σύσταση του Παρατηρητηρίου Ιδιωτικής Ασφάλισης έναντι Φυσικών Καταστροφών αλλά και η δημιουργία εθνικής στρατηγικής για την ιδιωτική ασφάλιση έναντι των φυσικών καταστροφών.

Διατάξεις με θετικό πρόσημο είναι αυτές με τις οποίες παρέχονται κίνητρα, κύριε Πρόεδρε, στο προσωπικό το οποίο υπηρετεί στη Γενική Γραμματεία Αποκατάστασης Φυσικών Καταστροφών, γιατί καθιερώνεται το ωράριο εικοσιτετράωρης βάσης του προσωπικού της Γενικής Γραμματείας Αποκατάστασης καθώς και του προσωπικού που είναι αρμόδιο για την καταγραφή και την αποκατάσταση ζημιών, κάτι πάρα πολύ σημαντικό, όπως είναι επίσης και το οικονομικό κίνητρο στο προσωπικό της Γενικής Γραμματείας Αποκατάστασης Φυσικών Καταστροφών και Κρατικής Αρωγής για την υπερωριακή απασχόληση, κάτι που ήθελαν όλοι οι υπάλληλοι του Υπουργείου, αλλά και της Πυροσβεστικής, καθώς επίσης και τα στελέχη.

Θετικές φυσικά κρίνονται και οι διατάξεις που βελτιώνουν τη λειτουργία και την ανταπόκριση του Πυροσβεστικού Σώματος.

Εντάσσονται εδώ -και με αυτό, κλείνω, κύριε Πρόεδρε- οι πυροσβέστες δασικών επιχειρήσεων ως νέα κατηγορία δικαιούχων της αποζημίωσης που προβλέπεται σε αυτή τη διάταξη, αλλά και η διεύρυνση των προϋποθέσεων για τους βαθμοφόρους που θα μπορούν να υπηρετούν ως προϊστάμενοι σε πυροσβεστικά κλιμάκια, κάτι πολύ σημαντικό για την ηπειρωτική χώρα αλλά κυρίως για τα νησιά.

Όπως ανακοίνωσε ο Υπουργός στην τελευταία συνεδρίαση της Επιτροπής Παραγωγής και Εμπορίου στη συζήτηση του νομοσχεδίου, δρομολογείται και η δημιουργία ενός ενιαίου κόμβου κρατικής αρωγής και σε αυτή θα αποτυπώνεται η διαλειτουργικότητα των δημοσίων υπηρεσιών, ενώ ο πολίτης θα μπορεί να παρακολουθεί την πορεία της αίτησης αποζημίωσης που έχει καταθέσει αλλά και τις εκκρεμότητες που υπάρχουν.

Κύριε Πρόεδρε, κυρίες και κύριοι Βουλευτές, αφού σας ευχαριστήσω για την ανοχή σας να τοποθετηθώ ως εισηγητής της Πλειοψηφίας, εκφράζω ξανά για άλλη μία φορά την ευχή σε αυτή τη χρονική συγκυρία, που είναι σημαντική για τη χώρα και κομβικής σημασίας για το μέλλον, να βρούμε φωνές συναίνεσης και λογικής και να υπερψηφιστεί αυτό το νομοσχέδιο.

Και πάλι σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο εισηγητής από τον ΣΥΡΙΖΑ κ. Κωνσταντίνος Μπάρκας.

Παρακαλώ, κύριε συνάδελφε.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, αγαπητοί συνάδελφοι, επιτρέψτε μου πριν ξεκινήσω την τοποθέτησή μου για το υπό συζήτηση σχέδιο νόμου να εκφράσω τα συλλυπητήριά μου για έναν άνθρωπο που εσείς δεν γνωρίζετε, τον Θανάση Λιόλιο, πρώην Δήμαρχο Πάργας, μέλος του ΣΥΡΙΖΑ, φαρμακοποιό στο Καναλλάκι της Πρέβεζας, ο οποίος δυστυχώς έχασε τη ζωή του σήμερα το πρωί κάνοντας το αγαπημένο του διάλειμμα. Ήταν ψαροντουφεκάς και δυστυχώς έχασε τη ζωή του. Να εκφράσω στην οικογένειά του, στην κόρη του, τη σύζυγό του, στους συγγενείς του, καθώς και στο Καναλλάκι, στον Δήμο Πάργας και στην οικογένεια του ΣΥΡΙΖΑ τα θερμά μου συλλυπητήρια. Είναι πραγματικά μία δύσκολη μέρα για εμάς. Δυστυχώς, είχαμε αυτά τα νέα σήμερα.

Ξεκινώντας την τοποθέτησή μου για το υπό συζήτηση σχέδιο νόμου, να πω ότι είναι ένα νομοσχέδιο το οποίο δεν γίνεται εν κενώ. Αυτές τις μέρες, αυτό τον καιρό έχουμε τεράστιες πυρκαγιές σε όλη τη χώρα, που καίνε τα υπολείμματα πρασίνου που διαθέτει η χώρα μας. Οι πυρκαγιές είναι πολύ συχνό φαινόμενο, είναι συνεχείς. Είχαμε πυρκαγιές στην Πάρνηθα, παραδείγματος χάριν, και στην Κερατέα, όπου εκεί καταστράφηκαν σπίτια και χάθηκαν και δύο άνθρωποι από τις πυρκαγιές αυτές. Θα θέλαμε να εκφράσουμε και ως Βουλή τα θερμά μας συλλυπητήρια στις οικογένειες των ανθρώπων αυτών.

Άρα θεωρώ ότι είναι πάρα πολύ κρίσιμο το υπό συζήτηση νομοσχέδιο και οι αλλαγές τις οποίες το αρμόδιο Υπουργείο θέλει να κάνει. Και το λέω αυτό γιατί ωραία είναι τα λόγια και τα σχέδια, δηλαδή βλέπουμε τον κ. Κικίλια να ανακοινώνει ανά διαστήματα επιμήκυνση της αντιπυρικής περιόδου, να ξεκινάει νωρίτερα, να ανακοινώνει σχέδια, να βγάζει φετφάδες για το πώς πρέπει να καθαρίζονται τα οικόπεδα, δεν ξέρουμε όμως τι θα κάνουμε.

Ο κ. Κικίλιας και το Υπουργείο μετακυλίει την ευθύνη γι’ αυτά που καίγονται στους δήμους, χωρίς να ξέρουμε όμως τι θα κάνουμε αυτά τα υλικά, αυτά τα χόρτα τα οποία κόβονται και δυστυχώς είμαστε για ακόμα μια χρονιά παρατηρητές σε ένα φαινόμενο για το οποίο δεν κάνουμε απολύτως τίποτα, δεν οργανωνόμαστε. Δεν είναι διαδικασία οργάνωσης ενός μήνα αυτό. Όταν όλοι συμφωνούμε ότι η κλιματική κρίση είναι παρούσα και ότι πρέπει ως χώρα να οργανωθούμε για το μέλλον των παιδιών μας, δεν γίνεται να λέμε, παραδείγματος χάριν, «καθαρίστε τα οικόπεδά σας» έναν μήνα πριν ξεκινήσει η αντιπυρική περίοδος. Αυτό θέλει ένα πλάνο, ένα σχέδιο το οποίο να ακουμπά, κατά την άποψή μου, τη δεκαπενταετία.

Και δεν είναι μόνο οι φωτιές, είναι και οι πλημμύρες. Σήμερα άκουγα ότι οι ειδικοί λένε πως θα έρθουν πλημμύρες την Πέμπτη. Τρέμουν όλοι για το τι θα γίνει στις περιοχές στις οποίες θα βρέξει, λες και η βροχή είναι κακό πράγμα, γιατί δεν έχουμε κάνει τα απαραίτητα, δεν έχει κάνει η Κυβέρνηση, δηλαδή, τα απαραίτητα για να αποκαταστήσει ή να προστατεύσει ή να θωρακίσει τις περιοχές στις οποίες ενδεχομένως θα δημιουργηθεί πρόβλημα. Οι εικόνες της διπλανής Ιταλίας όπου βρέχει, χείμαρροι περνούν μέσα από σπίτια και άνθρωποι έχουν χάσει τη ζωή τους δεν νομίζω ότι είναι πολύ μακριά. Άρα αυτά, κατά την άποψή μου, είναι πασαλείμματα.

Η κριτική την οποία κάναμε εμείς σε όλες τις συνεδριάσεις των αρμόδιων επιτροπών έχει να κάνει με το γεγονός ότι η Κυβέρνηση, αντί να θέλει να θωρακίσει τη ζωή και την περιουσία των Ελλήνων και των Ελληνίδων, αντί να υπερασπιστεί το Σύνταγμα της χώρας, που λέει ρητά ότι η κυβέρνηση έχει την ευθύνη της υπεράσπισης των περιουσιών των ανθρώπων, δρομολογεί τη μετακύλιση της ευθύνης. Κάνετε χρήση του επιχειρήματος της ατομικής ευθύνης και λέτε στους ανθρώπους «πηγαίνετε σε ιδιωτικές ασφαλιστικές εταιρείες να ασφαλιστείτε για να αποζημιωθείτε».

Είδαμε τη δουλειά που δεν έχετε κάνει στις περιοχές που έχουν πληγεί από καταστροφές, όπως ο «Ντάνιελ», ή από σεισμούς, όπως στην Κρήτη, όπου οι άνθρωποι μένουν ακόμα σε κοντέινερ. Δεν κάνετε απολύτως τίποτα και έρχεστε τώρα εδώ, καταλαβαίνοντας ότι δεν μπορείτε να κάνετε τίποτα και ότι έχετε αποτύχει σε αυτή σας την προσπάθεια, να πείτε στους ανθρώπους «η ευθύνη είναι δική σας, κάντε ό,τι καταλαβαίνετε. Αν δεν ασφαλιστείτε, δεν θα αποζημιωθείτε». Αυτή είναι η πρακτική σας.

Και πραγματικά έχω μια απορία. Εσείς ως Βουλευτές ορκίζεστε εδώ και έρχεστε να υπερασπιστείτε κατά τα άλλα το Σύνταγμα της χώρας. Μια δεύτερη σκέψη δεν κάνετε, να πείτε «βρε παιδιά, ας κάνουμε πρώτα αυτά που πρέπει εμείς για να υπερασπιστούμε την περιουσία των ανθρώπων και μετά βλέπουμε αν θα δώσουμε τη δυνατότητα στις ασφαλιστικές εταιρείες να πάρουν περισσότερα χρήματα από τους ιδιώτες»; Δεν το σκέφτεστε αυτό; Ήρθαν οι εκπρόσωποι των ασφαλιστικών εταιρειών στην αρμόδια επιτροπή και μόνο με τριαντάφυλλα δεν σας έραναν: «Φοβερή η δουλειά που κάνετε», «φοβερό το σχέδιο», «μπράβο».

Μιας και ήμουν με τον Πατριάρχη στην Πρέβεζα προχθές, αντίστοιχα μόνο με λουλούδια που δεν έραναν τον Υπουργό, λέγοντας «μπράβο, συγχαρητήρια», «φοβερή ιδέα, τρομερό, κανείς δεν το είχε συλλάβει».

Αναφέρθηκε ο εισηγητής της Νέας Δημοκρατίας στις παγκόσμιες καλές πρακτικές, λέγοντας ότι αυτό είναι μια παγκόσμια καλή πρακτική. Δεν συμπλήρωσε ότι είναι μια παγκόσμια καλή πρακτική των χωρών του υπαρκτού νεοφιλελευθερισμού. Είναι σαφές αυτό το πράγμα. Όπου υπάρχει νεοφιλελευθερισμός υπάρχει και η ατομική ευθύνη και η προτροπή «παιδιά, αν έχετε λεφτά να ασφαλιστείτε, καλώς, αν δεν έχετε, θα μένετε σε κοντέινερ και αυτά αν μπορέσουμε να τα βρούμε».

Λέει ο εισηγητής της Νέας Δημοκρατίας: «Αντέχει η δυνατότητα της χώρας, τα χρήματα της χώρας να αποζημιώνουν ανθρώπους οι οποίοι χάνουν τις περιουσίες τους; Το αντέχουμε αυτό;». Οι άνθρωποι δεν ήθελαν να χάσουν την περιουσία τους, να την προστατεύσουν ήθελαν.

Η κλιματική κρίση και η αδυναμία της Κυβέρνησης της Νέας Δημοκρατίας να κάνει τα απαραίτητα οδήγησε τους ανθρώπους αυτούς να ζουν σε κοντέινερ. Άλλοι σε κοντέινερ, άλλοι σε σόγια γιατί έχει καταστραφεί το σπίτι τους, ένα σωρό παραδείγματα.

Η δική μας άποψη, λοιπόν, είναι ότι είναι υποχρέωσή μας, δεν υπάρχει ερώτημα αν αντέχει η φορολογική δυνατότητα της χώρας να αποζημιώνουμε ανθρώπους. Οφείλουμε να αποζημιώνουμε ανθρώπους οι οποίοι έχουν υποστεί τέτοιου είδους ζημιές, καταστροφές.

Κοιτάξτε, μια συνήθης δική σας πρακτική είναι να δημιουργείτε διάφορες ομάδες, για να μπορέσουμε -τάχα μου- να λύσουμε γρηγορότερα και πιο εύκολα το πρόβλημα. Παραδείγματος χάριν, συστήνεται το Παρατηρητήριο Ιδιωτικής Ασφάλισης έναντι Φυσικών Καταστροφών. Εκεί, κύριε Υπουργέ -σας το είπα κιόλας-, ενώ είχατε σχεδιάσει να είναι δεκαπενταμελής η σύσταση αυτού του παρατηρητηρίου, μετά από παρεμβάσεις των μελών, τα κάνετε δεκαοκτώ τα μέλη. Είστε μέσα εσείς, είναι διάφοροι Υπουργοί μέσα, διάφοροι γενικοί γραμματείς, διάφορα στελέχη τέλος πάντων της Νέας Δημοκρατίας, για να λέμε τα πράγματα με το όνομά τους. Προστέθηκαν, λοιπόν, μετά από διαβούλευση και τρία άλλα μέλη. Είναι η Ένωση Ασφαλιστικών Διαμεσολαβητών Ελλάδας, η Κεντρική Ένωση Επιμελητηρίων Ελλάδας και ο Σύνδεσμος Επιχειρήσεων και Βιομηχανιών.

Σας είπα στην επιτροπή, κύριε Υπουργέ, και καλέσαμε ως φορέα την Ομοσπονδία Διαμεσολαβητών. Οι άνθρωποι έχουν ομοσπονδία, έχουν σωματεία, έχουν φτιάξει και μια ομοσπονδία, κύριε Κόνσολα. Ήρθαν εκεί, μας μίλησαν και μας είπαν ότι αυτός είναι ο φορέας ο οποίος θα έπρεπε να είναι μέσα σε αυτό το παρατηρητήριο -στο οποίο εμείς διαφωνούμε- και βάζετε κάποιους άλλους οι οποίοι δεν ξέρω από πού προέρχονται, είναι κάποιοι σύλλογοι.

Η καλή πρακτική νομοθέτησης, κύριε Υπουργέ -είστε και νέος στη Βουλή ως Βουλευτής, ως Υπουργός είστε παλιός, είστε από την ομάδα του κ. Μητσοτάκη, που διατηρείτε τη δυναμικότητά σας-, λέει να μπαίνουν σε αυτές τις επιτροπές ομοσπονδίες οι οποίες έχουν, αν θέλετε, και την έξωθεν καλή μαρτυρία υπεράσπισης ή λογοδοσίας σε φορείς. Νομίζω ότι θα πρέπει να τους ακούσετε. Οι άνθρωποι σήμερα κάνουν απεργία, νομίζω είναι σε διαδικασία αγωνιστική. Νομίζω ότι θα πρέπει να τους ακούσετε.

Πολλά τα προβλήματα του νομοσχεδίου, γι’ αυτό και εμείς θα το καταψηφίσουμε. Θα το καταψηφίσουμε διότι δεν θεωρούμε πως πρέπει να ασφαλίζονται σε ιδιωτικές εταιρείες οι περιουσίες των ανθρώπων για να μπορούν να αποζημιώνονται.

Και νομίζουμε ότι είναι το πρώτο βήμα που κάνει η Κυβέρνηση της Νέας Δημοκρατίας -ένα από τα πολλά βασικά, αλλά για το συγκεκριμένο- για να οδηγήσετε την υποχρέωση των ιδιωτών, ακόμα και αυτών οι οποίοι έχουν σπίτια και όχι επιχειρήσεις, να ασφαλίζονται σε ιδιωτικές εταιρείες, αλλιώς θα πρέπει να ξεχνάνε την όποια βοήθεια μπορεί το κράτος να τους παράσχει.

Γι’ αυτό, λοιπόν, κύριε Υπουργέ, εμείς δεν θα συνδράμουμε σε αυτή σας την προσπάθεια, αλλά θα συνεχίσουμε να υπερασπιζόμαστε το Σύνταγμα της χώρας, το οποίο λέει ρητά ότι υποχρέωση του κράτους είναι να υπερασπίζεται την περιουσία των ανθρώπων, να την προστατεύει την περιουσία των ανθρώπων και αναλόγως να την αποζημιώνει.

Είμαι βέβαιος ότι και το νομοσχέδιο αυτό θα αποτύχει, όπως αποτύχατε και στο να βοηθήσετε τους ανθρώπους οι οποίοι έχουν πληγεί από διάφορες καταστροφές στη χώρα μας: «Ντάνιελ», σεισμόπληκτοι κ.λπ..

Έχουμε καταθέσει, κύριε Υπουργέ -και ολοκληρώνω με αυτό-, μια τροπολογία. Δεν ξέρω αν την είδατε. Την έχετε δει. Επιτρέψτε μου να κάνω μια αναφορά. Η τροπολογία αυτή είναι μια προσθήκη και η προσθήκη αυτή έχει να κάνει με το εξής.

Εκεί που λέει στο νομοσχέδιο για τον υπολογισμό της ενίσχυσης των απλών επισκευαστικών εργασιών ή και την αντικατάσταση οικοσκευής των πληγέντων της υπουργικής απόφασης κ.λπ. λαμβάνονται υπ’ όψιν οι ζημιές τόσο στο κτήριο που καλύπτει ανάγκες διαβίωσης όσο και στα ανεξάρτητα κτίσματα -βοηθητικοί χώροι, υπόγεια, αποθήκες, κοινόχρηστοι χώροι, λεβητοστάσιο- και στο σύνολο της οικοσκευής εντός όλων των κυρίως και βοηθητικών χώρων.

Είναι πολλοί άνθρωποι -το γνωρίζετε πάρα πολύ καλά αυτό, νομίζω ότι έχουν φτάσει και στο δικό σας γραφείο παράπονα πληγέντων- που την οικοσκευή τους μπορεί να την είχανε στο υπόγειο -έχει συμβεί, συμβαίνει αρκετά στην επαρχία, που έχω μια καλή εικόνα, δεν ξέρω για την Αθήνα- και οι άνθρωποι αυτοί δεν μπορούν να αποζημιωθούν. Δεν υπάρχει δυνατότητα αποζημίωσης.

Η προσθήκη αυτή έχει να κάνει με την ανάγκη αυτή. Η τροπολογία μας αυτή, κύριε Υπουργέ, δεν είναι πέρα και έξω από το φαντασιακό.

Το δεύτερο που ήθελα να αναφέρω έχει να κάνει με τις αποζημιώσεις κυρίως, θα πω εγώ, σε αγροτικές εγκαταστάσεις, οι οποίες δεν έχουν αποζημιωθεί για διάφορους λόγους, είτε από λάθη στην καταγραφή είτε γιατί είναι εκτός της διαδικασίας αποζημίωσης.

Εγώ, παραδείγματος χάριν, στην Πρέβεζα έχω πολλά τέτοια παραδείγματα ανθρώπων με αγροτικές εγκαταστάσεις όπου μετά από θεομηνίες, είτε χαλάζι είτε ανεμοστρόβιλος -κυρίως σε οπωροκηπευτικά είναι-, δεν μπορούν να αποζημιωθούν. Πρέπει να δείτε λιγάκι τη δυνατότητα αποζημίωσης. Κατά την άποψή μου, θα πρέπει να επιμηκύνετε τον πίσω χρόνο, δηλαδή να το πάτε όσο πιο πίσω γίνεται για να αποζημιωθούν. Βέβαια αντιλαμβάνομαι ότι έχετε την άρνηση του Υπουργείου Οικονομικών, γιατί ο κ. Χατζηδάκης είναι σκληρός διαπραγματευτής, αλλά θα πρέπει να το έχετε κι αυτό κατά νου, όσον αφορά την τροπολογία αυτή.

Για τους λόγους όλους αυτούς, κύριε Πρόεδρε, κι ευχαριστώ για τον χρόνο, εμείς θα καταψηφίσουμε το εν λόγω νομοσχέδιο, διότι θεωρούμε ότι πρέπει οι Έλληνες και Ελληνίδες, αυτοί οι οποίοι έχουν υποστεί καταστροφές από θεομηνίες και από φυσικές καταστροφές να είναι υπό την επίβλεψη και υπό την προστασία του ελληνικού κράτους.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ να κλείσει το σύστημα της ηλεκτρονικής εγγραφής ομιλητών.

Τον λόγο έχει ο ειδικός αγορητής από το ΠΑΣΟΚ - Κίνημα Αλλαγής, ο κ. Ανδρέας Πουλάς.

Παρακαλώ, κύριε συνάδελφε.

**ΑΝΔΡΕΑΣ ΠΟΥΛΑΣ:** Κύριε Υπουργέ, κυρίες και κύριοι συνάδελφοι, βρισκόμαστε στην αρχή μιας πολύ δύσκολης αντιπυρικής περιόδου. Αυτό που ζήσαμε χθες με τις επικίνδυνες πυρκαγιές που ξέσπασαν στη Σταμάτα και την Κερατέα, που στοίχισαν τη ζωή και σε έναν συμπολίτη μας, ενώ κάηκαν και αρκετά σπίτια. Θα ήθελα να εκφράσω τα συλλυπητήριά μου στην οικογένειά του. Επίσης θα ήθελα να εκφράσω για άλλη μια φορά την ευγνωμοσύνη μας στους πυροσβέστες, τους πιλότους, τους εθελοντές, που με κίνδυνο της ζωής τους ρίχτηκαν στη μάχη για την κατάσβεση των χθεσινών πυρκαγιών.

Η χθεσινή μέρα ήταν η πιο δύσκολη από την αρχή μιας ακόμη πιο δύσκολης αντιπυρικής περιόδου και οφείλουμε να είμαστε σε πλήρη ετοιμότητα όχι μόνο στη θεωρία, αλλά και στην πράξη. Η πρόληψη πρέπει να παραμείνει πρωταγωνιστής στη μάχη ενάντια στις πυρκαγιές. Το έχουμε πει πολλές φορές και θα συνεχίσουμε να το λέμε όσο χρειάζεται.

Δεν θέλει ιδιαίτερες επιστημονικές γνώσεις για να αντιληφθεί κανείς την επικινδυνότητα του φετινού καλοκαιριού, ιδίως την ώρα που δεν έχουν αντιμετωπιστεί βασικές οργανωτικές λειτουργίες του μηχανισμού δασοπυρόσβεσης. Την ώρα που με τα ίδια υλικά, την ίδια συνταγή, επιχειρείτε να αντιμετωπίσετε τις μεγάλες προκλήσεις του φετινού καλοκαιριού, φέρνετε προς ψήφιση ένα σχέδιο νόμου του οποίου ούτε τη λογική αντιλαμβανόμαστε αλλά ούτε και τη φιλοσοφία του υιοθετούμε.

Σκοπός του σχεδίου νόμου που καλούμαστε να ψηφίσουμε είναι η προώθηση της ιδιωτικής ασφάλισης στη συνείδηση και στην τσέπη των πολιτών, η εμπέδωση ότι η ελληνική πολιτεία αδυνατεί να σώσει, αλλά και να αποζημιώσει τους πληγέντες πολίτες από θεομηνίες και η λογική τού «ο σώζων εαυτόν σωθήτω».

Τι λέτε στους πολίτες; Επειδή, ως πολιτεία, δεν θέλω να αναλάβω το δημοσιονομικό βάρος, επειδή το κόστος της αβελτηρίας μου και της αδυναμίας μου να προστατέψω την κοινωνία από θεομηνίες είναι μεγάλο, επειδή η υλοποίηση του «ΑΙΓΙΣ» θα πάρει χρόνια και επειδή δεν θέλω να διαταράξω ισορροπίες, να σπάσω αυγά, δημιουργώντας μία λειτουργική, αξιόμαχη και άρτια στελεχωμένη Πυροσβεστική Υπηρεσία, πάλι για λόγους δημοσιονομικού κόστους, μεταθέτω στην τσέπη των πολιτών όλη την ευθύνη των αποζημιώσεων από τις καταστροφές που δημιούργησαν οι φωτιές και οι πλημμύρες και που δεν μπόρεσα να αντιμετωπίσω με την υποχρεωτικότητα της ιδιωτικής ασφάλισης και την επέκταση αυτής στο άμεσο μέλλον. Αυτή η άδικη, κοινωνικά ανάλγητη και σκληρή πολιτική λογική γίνεται σήμερα νόμος του κράτους.

Και τι ακριβώς κάνετε; Φτιάχνετε το Παρατηρητήριο Ιδιωτικής Ασφάλισης έναντι Φυσικών Καταστροφών με σκοπό την ευρύτερη δυνατή διάδοση και προώθησή της στην ελληνική κοινωνία, την οποία και καθιστάτε εθνικό στόχο. Συστήνεται Συμβούλιο Ιδιωτικής Ασφάλισης έναντι των Φυσικών Καταστροφών, δεσμεύοντας ένα πλήθος υπηρεσιακών παραγόντων για να στοχεύσουν δράσεις υπέρ της προαγωγής των ιδιωτικών συμφερόντων.

Καθιστάτε υποχρεωτική την ιδιωτική ασφάλιση για επιχειρήσεις με κύκλο εργασιών άνω των 2 εκατομμυρίων ευρώ, με υποχρέωση καταβολής διοικητικού προστίμου σε περίπτωση μη συμμόρφωσης και μάλιστα και δικός σας Βουλευτής, αλλά και ο εισηγητής σας προηγουμένως, εμμέσως πλην σαφώς άφησε να εννοηθεί ότι το πρόστιμο θα πρέπει και να διπλασιαστεί. Εξαιρείτε τις επιχειρήσεις που υπάγονται στην υποχρεωτική ασφάλιση από κάθε κρατική αποζημίωση και κάθε άλλου είδους ενίσχυση για την αποκατάσταση των ζημιών που υπέστησαν.

Με άλλα λόγια, αντί να επιτελέσετε το έργο σας ως υπεύθυνο επιτελικό κράτος και να δημιουργήσετε εκείνους τους μηχανισμούς που θα προστατέψουν τους πολίτες από τις συνέπειες της κλιματικής κρίσης, εσείς δημιουργείτε όλες τις προϋποθέσεις για να απεμπολήσετε τις ευθύνες σας, να βγείτε από το κάδρο και να επιβάλετε και εδώ τη λογική της ατομικής ευθύνης.

Παράλληλα εξυπηρετείτε τα συμφέροντα των ασφαλιστικών εταιρειών, καθώς νομοθετείτε ξεκάθαρα για την προαγωγή τους, καθιστώντας την κερδοφορία τους ως εθνικό στόχο και δεσμεύεστε να επεκτείνετε την υποχρεωτικότητα της ιδιωτικής ασφάλισης και σε επιχειρήσεις μικρότερου κύκλου εργασιών και γιατί όχι αργότερα σε ιδιωτικές περιουσίες.

Εν συνεχεία ρυθμίζετε την κρατική αρωγή σε επιχειρήσεις των κατ’ επάγγελμα αγροτών και των μη κατ’ επάγγελμα αγροτών σε περίπτωση που υποστούν ζημιές από τη φυσική καταστροφή. Ως προς τη θέσπιση των κριτηρίων για τους κατ’ επάγγελμα αγρότες, δυστυχώς υπάρχει ένα μεγάλο θέμα, ότι υπάρχουν αρκετοί αγρότες που αδυνατούν αυτή τη στιγμή, λόγω των οικονομικών δυσκολιών, να εκπληρώσουν τις ασφαλιστικές τους υποχρεώσεις και θα πρέπει να υπάρξει πρόβλεψη για αυτό. Ή μήπως είναι δίκαιη η μείωση στο 50% της αποζημίωσης που θα καταβληθεί στους μη κατ’ επάγγελμα αγρότες, επειδή έχουν εισοδήματα και από άλλες πηγές; Μήπως οι άνθρωποι αυτοί δεν έχουν υποστεί τεράστιες ζημιές; Ποια άδικη, άνιση και παράλογη σκοπιμότητα επιτάσσει να επιβαρυνθούν το 50% της αποκατάστασης των ζημιών τους με δικά τους έξοδα; Σε ένα κράτος δικαίου επιβάλλεται η ίση αντιμετώπιση ιδίων καταστάσεων και όμοιων συνθηκών, όχι όμως στην Ελλάδα της Νέας Δημοκρατίας.

Περαιτέρω, επιχειρείτε να βελτιώσετε τις διατάξεις για την παροχή ειδικής στεγαστικής συνδρομής και την αποκατάσταση βλαβών σε κατοικίες και πρότυπα κτήρια. Εντούτοις κι εδώ η νομοθέτησή σας είναι επί της αρχής πρόχειρη, βιαστική και μη ορθολογική, καθώς εισάγετε σε πολύ στενά χρονικά όρια για τη διενέργεια των αυτοψιών τη διατύπωση κρίσης περί της επικινδυνότητας ενός κτηρίου και περί κατεδάφισης αυτού, που στην πράξη κινδυνεύουν να μείνουν ανεφάρμοστα. Εισάγετε και εδώ τη χρησιμοποίηση του ΤΑΙΠΕΔ για την κατασκευή των κτηρίων προς στεγαστική συνδρομή και για την κατεδάφιση των ετοιμόρροπων και μάλιστα με αδρή αμοιβή. Την ίδια ώρα, επιλέγετε να αγνοείτε επιδεικτικά τη συμμετοχή της εταιρείας «ΚΤΙΡΙΑΚΕΣ ΥΠΟΔΟΜΕΣ Α.Ε.», η οποία συνιστά τον κατασκευαστικό βραχίονα του ελληνικού δημοσίου.

Μεταφέρετε στους δήμους και στις περιφέρειες επιπλέον αρμοδιότητες, χωρίς να προβλέπετε για την αντίστοιχη μεταφορά πόρων. Είναι γνωστό ότι, σύμφωνα με το Συμβούλιο της Επικρατείας, η μεταφορά αρμοδιοτήτων χωρίς την αντίστοιχη μεταφορά πόρων είναι αντισυνταγματική και δεν παράγει έννομες συνέπειες για τους Οργανισμούς Τοπικής Αυτοδιοίκησης.

Τέλος, συντηρείτε την αναποτελεσματική τακτική των συναρμόδιων φορέων, που συνιστά βέβαιο προάγγελο ασυνεννοησίας και αναποτελεσματικότητας. Τελικά για τις κατεδαφίσεις ποιος φορέας θα είναι αρμόδιος; Ο δήμος, η περιφέρεια, η Γενική Γραμματεία Αποκατάστασης Φυσικών Καταστροφών ή το ΤΑΙΠΕΔ;

Το οργανωτικό αλαλούμ συνεχίζεται με τη δημιουργία εντός της Γενικής Γραμματείας Αποκατάστασης Φυσικών Καταστροφών και Κρατικής Αρωγής του Υπουργείου σας μιας νέας γενικής διεύθυνσης, με τρεις επιμέρους διευθύνσεις και εννέα τμήματα. Έχει προηγηθεί κάποια αξιολόγηση του έργου της συγκεκριμένης γενικής γραμματείας που επέβαλε τη δημιουργία των νέων διοικητικών δομών; Ποια ανάγκη επέβαλε τη συγκεκριμένη αλλαγή; Πώς θα στελεχωθούν οι νέες δομές, με ποιους και με πόσους υπαλλήλους, την ώρα που ούτε οργανισμό δεν έχει ακόμα το Υπουργείο σας; Επιπλέον συστήνετε τη θέση Συντονιστή Αποκατάστασης Φυσικών Καταστροφών σε περίπτωση εκτάκτων συνθηκών, η οποία θα καλυφθεί από μετακλητό υπάλληλο. Με ποια διαδικασία επιλογής, ποια προσόντα, ποια αμοιβή, ποιες ακριβώς αρμοδιότητες; Δεν μας λέτε, δεν μας πληροφορείτε.

Ομοίως τρικυμία επικρατεί και στη διαχείριση του προσωπικού του Πυροσβεστικού Σώματος. Αντί για προσλήψεις και κάλυψη των κενών οργανικών θέσεων -είναι τρεις χιλιάδες εξακόσιες-, αντί για την επιχειρησιακή και μισθολογική ομογενοποίηση του προσωπικού πολλών ταχυτήτων, αντί για την οργάνωση του σώματος, ώστε να ανταποκρίνεται στις αυξημένες απαιτήσεις μιας και εκ των πραγμάτων πιο μεγάλης σε διάρκεια αντιπυρικής περιόδου, εσείς ομολογείτε ότι δεν διαθέτετε άλλη μέθοδο για την αντιμετώπιση των έκτακτων και επειγουσών αναγκών δασοπυρόσβεσης πλην της ανακύκλωσης των ίδιων ταλαιπωρημένων υπαλλήλων. Έτσι νομοθετείτε την οικειοθελή εκτέλεση πρόσθετης εργασίας από δώδεκα σε δεκαέξι οκτάωρα, χωρίς να λαμβάνετε υπ’ όψιν σας τα φυσικά και βιολογικά όρια των πυροσβεστών. Ακόμα και αν το θέλουν και το αιτηθούν, είναι ασφαλής η εργασία τους σε τόσο εξοντωτικούς ρυθμούς; Εξασφαλίζει το υπηρεσιακό αξιόμαχο ή αντιθέτως δημιουργεί συνθήκες επικίνδυνης εργασίας, ατυχημάτων και αναποτελεσματικότητας;

Ομοίως σε λάθος κατεύθυνση είναι η τοποθέτηση και η μετακίνηση των πυροσβεστών για την εξυπηρέτηση υπηρεσιακών αναγκών σε θέσεις ανώτερου βαθμού είτε κατώτερου μετά από αίτησή τους. Με τον τρόπο αυτόν παρακάμπτετε τον υπαλληλικό κώδικα, τα υπηρεσιακά συμβούλια και δημιουργείτε συνθήκες αυθαιρεσίας, ομηρίας, ταλαιπωρίας για χιλιάδες πυροσβέστες. Εξαιρείτε την Εύβοια από την πρόνοια που υπήρχε στον ν.4662/2020, για την αποφυγή μετακινήσεων πυροσβεστών από την Εύβοια προς άλλες υπηρεσίες, παραβλέποντας τα γεωγραφικά χαρακτηριστικά του νησιού και φυσικά όλα αυτά εις βάρος της τσέπης των πυροσβεστών. Με αυτόν τον τρόπο διασαλεύετε την εργασιακή ειρήνη, την ισότιμη μεταχείριση μεταξύ των πυροσβεστών. Πρόκειται για αψυχολόγητη εξαίρεση, που πρέπει να την επανεξετάσετε.

Τέλος, ομολογείτε την προχειρότητα της νομοθέτησής σας αναφορικά με τη μεταφορά της Εθνικής Μετεωρολογικής Υπηρεσίας και του Εθνικού Αστεροσκοπείου Αθηνών στο Υπουργείο σας. Σας είχαμε τονίσει τις μεγάλες πρακτικές δυσκολίες που έχει αυτό το εγχείρημα, που αποφασίσατε εν θερμώ, για να προστατέψετε τους πολιτικούς παράγοντες από τη δημόσια κριτική και να φιμώσετε τους επιστήμονες των δύο αυτών φορέων. Σήμερα δίνετε παράταση ολοκλήρωσης της μεταφοράς αυτής μέχρι 31-12-2024. Σίγουρα δεν θα μας παραξενέψει αν δοθεί νέα παράταση ή νέες παρατάσεις. Έτσι κι αλλιώς η συγκεκριμένη μεταφορά λειτουργεί ως φόβητρο για τους επιστήμονες, ιδίως του Εθνικού Αστεροσκοπείου, που αντιτάχθηκαν σφόδρα στη μεταφορά τους από το Υπουργείο Ανάπτυξης στο Υπουργείο Κλιματικής Κρίσης, φοβούμενοι τυχόν υποταγή των επιστημονικών τους απόψεων και ευρημάτων σε κομματικές σκοπιμότητες.

Στο πλαίσιο του παρόντος σχεδίου νόμου κατατέθηκαν, κατά την προσφιλή τακτική σας, τελευταία στιγμή τρεις τροπολογίες. Στο πλαίσιο αυτό παρατείνετε την ισχύ του Παρατηρητηρίου Τιμών των προϊόντων του «καλαθιού του νοικοκυριού» έως 31-12-2024 και άλλων διατάξεων αγορανομικού χαρακτήρα, όπως της προθεσμίας υποβολής στοιχείων για την οριστική προσφορά σύνδεσης και της σύναψης προμήθειας του τιμολογίου «ΓΑΙΑ» για τους κατόχους συνδέσεων αγροτικού ρεύματος και θεσπίζετε τη μόνιμη υπαγωγή των υπηρεσιών ταξί στον μειωμένο συντελεστή ΦΠΑ.

Εμείς θα περιμέναμε έναν πιο οργανωμένο, δομικό, συντονισμένο σχεδιασμό για την αντιμετώπιση της ακρίβειας και της προστασίας του εισοδήματος των πολιτών από αποσπασματικές, μεμονωμένες παρεμβάσεις που δεν είναι ικανές με κανέναν τρόπο να βελτιώσουν την κατάσταση. Εάν δεν πάρετε γενναία μέτρα περιστολής της ακρίβειας, σύντομα, σε όλο το φάσμα της αλυσίδας εφοδιασμού, από το χωράφι έως το ράφι του σουπερμάρκετ, κι εάν δεν περιορίσετε αποφασιστικά το κόστος της ενέργειας, που είναι μακράν το υψηλότερο στην Ευρωπαϊκή Ένωση, κανένα αποσπασματικό μέτρο δεν θα είναι ικανό να συγκρατήσει την οργή των πολιτών, που βλέπουν τον μισθό τους να εξανεμίζεται μέχρι το μέσο του μήνα.

Αναφορικά με την τροπολογία που αφορά τα ζητήματα υγείας, θα τοποθετηθώ στη δευτερολογία μου.

Κύριε Υπουργέ, κλείνοντας, το ΠΑΣΟΚ έχει προτείνει τη δημιουργία ταμείου ασφάλισης από τις φυσικές καταστροφές, προκειμένου να θωρακιστούν τα νοικοκυριά από τα ακραία καιρικά φαινόμενα, στα πρότυπα αντίστοιχων συνεγγυητικών ταμείων φυσικών καταστροφών του εξωτερικού. Έχει προτείνει την εκπόνηση εθνικής στρατηγικής για την αντιμετώπιση φυσικών καταστροφών, με τη συμβολή όλων των κοινοβουλευτικών παρατάξεων.

Έχουμε κρούσει τον κώδωνα του κινδύνου της ερημοποίησης της υπαίθρου και της εγκατάλειψης των καλλιεργειών, λόγω της κωλυσιεργίας της πολιτείας να καταβάλει τις αποζημιώσεις στους πληγέντες φυσικών καταστροφών και της έλλειψης οποιασδήποτε μέριμνας και κρατικής πρόνοιας ανοικοδόμησης των κατεστραμμένων. Έχουμε τονίσει ότι χρειάζεται υπαγωγή των αντιπλημμυρικών και αντιπυρικών έργων σε έναν συνολικό σχεδιασμό ανά περιφέρεια, έγκαιρη χρηματοδότηση των ΟΤΑ και έλεγχος για την υλοποίηση των έργων.

Είμαστε υπέρ ενός επαρκώς στελεχωμένου δημόσιου τομέα, που ασκεί τις αρμοδιότητές του με ευσυνειδησία και ακεραιότητα και όχι ενός κράτους-outsourcing, μεσάζοντα εξυπηρέτησης ιδιωτικών συμφερόντων και των ορέξεών τους. Είμαστε φύσει και θέσει απέναντι στην πολιτική ιδιωτικοποίησης του δημόσιου τομέα και της επιβάρυνσης των πολιτών με επιπλέον έξοδα στη φιλοσοφία της ατομικής ευθύνης. Θέτουμε διακριτές διαχωριστικές γραμμές προς τις πολιτικές σας επιλογές, που αποδοκιμάζουμε, και, φυσικά, δεν ψηφίζουμε το παρόν σχέδιο νόμου.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Τον λόγο τώρα έχει από το Κομμουνιστικό Κόμμα της Ελλάδας ο ειδικός αγορητής κ. Βασίλειος Μεταξάς. Διαπίστωσα μια συναίνεση πριν.

Κύριε Μεταξά, έχετε τον λόγο.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Θα βάλει ο κ. Κόνσολας για Πρόεδρος του ΠΑΣΟΚ και αυτός.

Κυρίες και κύριοι, μια βδομάδα πριν, κατά την πρώτη συνεδρίαση της επιτροπής για το σημερινό νομοσχέδιο, είχαμε τονίσει τα εξής: Βρισκόμαστε στην αρχή ακόμη της καλοκαιρινής περιόδου και ήδη ο απολογισμός περιλαμβάνει έναν νεκρό και χιλιάδες στρέμματα καμένων εκτάσεων. Και πώς απαντά η Κυβέρνηση σε όλα αυτά; Φέρνει μήπως μέτρα για την κάλυψη των σοβαρών κενών στην Πυροσβεστική Υπηρεσία, για την ενίσχυση της πρόληψης, με την πρόσληψη όλου του απαραίτητου προσωπικού; Το αντίθετο κάνει, εδώ φέρνει διάταξη για το ξεσπίτωμα πυροσβεστών -αυτή τη φορά και στην Εύβοια-, προβλέποντας αζημίως τη μετακίνησή τους προς οποιαδήποτε υπηρεσία του νομού κι άλλες απαράδεκτες, εξοντωτικές διατάξεις για την Πυροσβεστική.

Αυτά είχαμε πει ακριβώς πριν από μία εβδομάδα και, «πριν αλέκτορα φωνήσαι», η εγκληματική σας πολιτική στην πυροπροστασία μετράει και δεύτερο νεκρό και νέες καταστροφές και μυαλό δεν βάζετε. Τόσο αφοσιωμένοι και συνεπείς είστε στα μέτρα που αντιμετωπίζουν τη ζωή και τη λαϊκή περιουσία ως κόστος. Το βλέπετε ως ευκαιρία, όπως αρέσκεστε να λέτε κυνικά και ωμά, ώστε να ανοίγετε πάνω στα βάσανα και τις θυσίες του λαού νέους δρόμους για την κερδοφορία του κεφαλαίου, ρίχνοντας νερό στον ίδιο μύλο, που ξέρουμε όλοι τι αποτελέσματα φέρνει.

Με τα ίδια σάπια υλικά, αυτά των οδηγιών της Ευρωπαϊκής Ένωσης και της πολιτικής διαχρονικά όλων των κυβερνήσεων που πνίγουν και καίνε τον λαό, αυτά των επιλέξιμων έργων, της συλλογικής κόστους - οφέλους και των δημοσιονομικών περιορισμών, όπως ονομάζετε καθετί που αφορά τις ανάγκες του λαού, συνεχίζετε ακάθεκτοι. Και «ο σώζων εαυτόν σωθήτω». Αυτά από τη δική σας μεριά, όπου μια χαρά συνευρίσκεστε με τον ΣΥΡΙΖΑ και το ΠΑΣΟΚ σε μια κοινή στρατηγική αντίληψη στα παραπάνω.

Διότι από την άλλη μεριά είναι ο λαός, οι φορείς του λαϊκού κινήματος, οι αγώνες με βασικά αιτήματα να γίνει σχεδιασμός των απαραίτητων δασοτεχνικών, αντιδιαβρωτικών, αντιπλημμυρικών έργων και να εξασφαλιστούν οι αναγκαίες πιστώσεις, στο πλαίσιο της συνολικής και ολοκληρωμένης διαχείρισης και προστασίας των δασικών οικοσυστημάτων ορεινών, ημιορεινών περιοχών, χωριών και των πόλεων, να ενισχυθούν οι αρμόδιες δυνάμεις πυροπροστασίας με μόνιμο προσωπικό και να εξασφαλιστούν τα απαραίτητα χρήματα για τη βελτίωση των υποδομών, των τεχνικών μέσων, με ενίσχυση και ανανέωση του μηχανολογικού εξοπλισμού του Πυροσβεστικού Σώματος σε οχήματα και σύγχρονα μέσα.

Το λέμε ξανά, αντί να στηρίζετε με εκατομμύρια τον πόλεμο στην Ουκρανία και το καθεστώς Ζελένσκι, το κράτος δολοφόνο Ισραήλ στη γενοκτονία του παλαιστινιακού λαού, τις αποστολές εκτός συνόρων, όπως στην Ερυθρά για λογαριασμό των εφοπλιστών, αντί να χαρίζετε εκατομμύρια στους επιχειρηματικούς ομίλους με προκλητικές χρηματοδοτήσεις και επιδοτήσεις με τη μορφή φοροαπαλλαγών, αφορολόγητου πετρελαίου, ζεστού χρήματος για επενδύσεις σε προγράμματα για φτηνή και τζάμπα εργασία κι άλλες ευεργετικές διατάξεις προς τους κακόμοιρους αναξιοπαθούντες της κοινωνίας μας καπιταλιστές, πάρτε τα απαραίτητα μέτρα και άμεσα για την πυροπροστασία και τη θωράκιση του λαού.

Σταματήστε τη βολική καραμέλα της θεομηνίας, των πλημμυρών του αιώνα, του πιο ζεστού Ιούνη των τελευταίων εκατόν τριάντα χρόνων -τα ακούσαμε και αυτά- και όλα τα υπόλοιπα που βάζετε τα παπαγαλάκια σας να λένε, για να διαμορφώνουν κλίμα αποδοχής της δικής σας βαρβαρότητας, των δικών σας εγκληματικών ελλείψεων. Τα έχουμε ακούσει και ξανακούσει, δεν πείθουν κανέναν πλέον. Σας τα κατέρριψαν και επιστημονικά από το Αστεροσκοπείο και όλως τυχαίως αποφασίσατε να το εντάξετε μαζί με την ΕΜΥ στην εποπτεία του Υπουργείου.

Και κυρίως -σας λέμε- πάρτε πίσω το παρόν νομοσχέδιο για την υποχρεωτική ιδιωτική ασφάλιση για φυσικές καταστροφές, με το οποίο δίνετε νέα προνόμια στα «κοράκια» των ασφαλιστικών εταιρειών, που καραδοκούσαν εδώ και χρόνια να βάλουν χέρι στο λαϊκό εισόδημα, με ένα νομοσχέδιο που μεθοδικά ξεκινάει την επιβολή της υποχρεωτικής ιδιωτικής ασφάλισης για φυσικές καταστροφές. Αρχίζετε με τις επιχειρήσεις με τζίρο άνω των 2 εκατομμυρίων, αλλά αυτό είναι το τυρί στη φάκα, γιατί αυτό που κάνετε, κυρίως, είναι να διαμορφώσετε έναν ολόκληρο μηχανισμό, κρατικό μηχανισμό, που θα επιβλέπει και θα επιβάλλει την προώθηση της ιδιωτικής ασφάλισης καθολικά.

Με το Παρατηρητήριο Ιδιωτικής Ασφάλισης έναντι Φυσικών Καταστροφών που θα συμμετέχουν Υπουργοί, γενικοί γραμματείς Υπουργείων, μαζί με τους εκπροσώπους των ασφαλιστικών «κορακιών», με τις τρίμηνες συνεδριάσεις του, τις αναφορές του, τις ετήσιες εκθέσεις του, τη χάραξη εθνικής στρατηγικής για την ιδιωτική ασφάλιση έναντι φυσικών καταστροφών, όπως ονομάζονται, φτάνοντας μέχρι και τον Πρωθυπουργό, φτιάχνετε μια μηχανή διυπουργική, ικανότατη να τρέξει αποφασιστικά και γρήγορα το εγκληματικό σας έργο.

Τόση πρεμούρα και τέτοια κρατική κινητοποίηση για να προωθήσετε την υποχρεωτική ιδιωτική ασφάλιση και, μάλιστα, αρχίζετε την παραπέρα προσαρμογή σε αυτή τη λογική και με τις υπόλοιπες διατάξεις στο νομοσχέδιο για τις αποζημιώσεις στους αγρότες, για τη στεγαστική συνδρομή. Αναφερθήκαμε αναλυτικά στις συνεδριάσεις στην επιτροπή.

Όμως και με ένα σμπάρο προσπαθήσατε με το νομοσχέδιο να πετύχετε και άλλους στόχους. Κυρίως να πετάξετε το βάρος των αποζημιώσεων στις πλάτες του λαού, απαλλάσσοντας το κράτος, ανάγοντάς τες ως ατομική ευθύνη που θα εξαρτάται από το ποιο πακέτο ιδιωτικής ασφάλισης θα επιλέγει ο καθένας, δηλαδή από το βάθος της τσέπης του και τη δυνατότητα που έχει να δίνει κάθε μήνα ένα νέο χαράτσι στους πρόθυμους αετονύχηδες μεγαλοεπιχειρηματίες.

Και ήδη σε αυτή την απαράδεκτη λογική της ατομικής ευθύνης, έχουμε το φιάσκο με την εγκύκλιο για τα υποχρεωτικά μέτρα για τους καθαρισμούς οικοπέδων και για τα μαλλιά της κεφαλής τους που ζητάτε από τους ιδιοκτήτες ακινήτων να κάνουν στα σπίτια τους. Αντιπυρικές ζώνες, ετήσιες μελέτες από μηχανικούς, έτοιμη πομόνα για την Πυροσβεστική, έως και σχέδιο διαφυγής τούς ζητάτε να καταρτίσουν, την ίδια στιγμή που δεν υπάρχουν αντιπυρικές ζώνες, αγροτικοί δρόμοι, που επικρατεί κυριολεκτικά ένα μπάχαλο σε δασικές και μη περιοχές, εξαιτίας των δικών σας κενών, της δικής σας πολιτικής. Όπως απέδειξε και η χθεσινή πυρκαγιά στην Κερατέα και στη Σταμάτα για μια ακόμα φορά, για εσάς κυριαρχεί η λογική «πάμε και όπου βγει».

Κυρίες και κύριοι, και τι δεν ακούσαμε όλες αυτές τις μέρες για τα ευεργετικά αποτελέσματα της ιδιωτικής ασφάλισης.

Μέχρι ότι δεν θα επιβαρύνονται οι λαϊκές οικογένειες από το κόστος των καταστροφών ακούσαμε. Αλήθεια; Και τα ασφάλιστρα ποιος θα τα πληρώνει; Βουλευτής σας, ο κ. Πέτσας, πρότεινε μάλιστα στην επιτροπή να επιδοτεί το κράτος την ιδιωτική ασφάλιση.

Άρα αφήστε τα τερτίπια. Στόχος σας είναι να φτιάξετε μια νέα πίτα για να ταΐσετε και άλλους επιχειρηματικούς ομίλους, αυτή τη φορά τους ασφαλιστές, με λεφτά που, με τον έναν ή τον άλλο τρόπο, άμεσα ή έμμεσα μέσω της φοροληστείας, θα κλαπούν από τις λαϊκές τσέπες για να γίνουν οι νέες θυσίες για τον λαό, τα νέα εκατομμύρια, που θα καταλήξουν βέβαια στον μεγάλο σας «ασθενή», την ασθμαίνουσα και σάπια καπιταλιστική σας οικονομία.

Άραγε, δεν γνωρίζουμε τι σημαίνει «ασφαλιστική εταιρεία»; Για την ψυχή της μάνας τους τα διάφορα «κοράκια» κάνουν την ασφάλιση; Και αν είναι έτσι, γιατί εδώ και χρόνια γκρινιάζουν οι ιδιωτικές ασφαλιστικές εταιρείες πως στην Ελλάδα, όπως λένε, είναι πολύ χαμηλό το κομμάτι της αγοράς που έχουν στην κατοχή τους;

Όσο για το ότι η ιδιωτική ασφάλιση αποτελεί τον πιο σίγουρο φορέα για την πλήρη αποζημίωση των πληγέντων μετά την καταστροφή, εδώ γελάει και ο πιο πικραμένος! Υπάρχουν οι αντασφάλειες, μας είπαν οι εκπρόσωποί τους. Υπάρχει πολύ αυστηρό ευρωπαϊκό σύστημα ελέγχου των διαθέσιμων των εταιρειών, το Solvency II, ώστε να μη μένουν ξεκρέμαστοι οι ασφαλιζόμενοι. Τώρα τι να πω; Θα κοιμόμαστε ήσυχοι!

Αναφέρετε, μάλιστα και το παράδειγμα των Ηνωμένων Πολιτειών Αμερικής, ως φωτεινό φάρο για την ιδιωτική ασφάλιση. Μια στοιχειώδη, όμως, εικόνα από τη λεγόμενη ευρωπαϊκή και αμερικανική πρακτική στην ιδιωτική ασφάλιση λέει ακριβώς τα αντίθετα: Δυσβάστακτα ασφάλιστρα, αποθέωση της ατομικής ευθύνης και αποκλεισμοί από τις αποζημιώσεις για το παραμικρό, εταιρείες που χρεοκοπούν, αφήνοντας στον αέρα χιλιάδες και χιλιάδες πληγέντων και όταν χρεοκοπούν, παρεμβαίνει το κράτος με χρήματα του λαού για να σώσει τις εταιρείες, όχι τους πληγέντες.

Ξεχάσαμε το πρόσφατο παράδειγμα με τη χρεοκοπία των αμερικανικών τραπεζών στη Silicon Valley, που άφησε στον αέρα μέχρι και τους συνταξιούχους της Δανίας, αφού πολλές ασφαλιστικές εταιρείες είχαν τζογάρει τα χρήματα του λαού εκεί; Υπάρχουν και άλλα αντίστοιχα παραδείγματα.

Είναι ξεκάθαροι, λοιπόν, οι στόχοι και οι κατευθύνσεις. Σε έκθεσή της η Ευρωπαϊκή Κεντρική Τράπεζα, τον Απρίλη του 2023, λέει: «Η ιδιωτική ασφάλιση πρέπει να γίνει η πρώτη γραμμή άμυνας για την κάλυψη των απωλειών από φυσικές καταστροφές και μάλιστα», συνεχίζει, «με επιμερισμό του κόστους και των ευθυνών μεταξύ των ενδιαφερόμενων μερών» -πολύ ωραία διατύπωση!- «για να διασφαλιστεί η σταθερότητα της επένδυσης» -αυτό είναι το βασικό- «και η μείωση του ηθικού ρίσκου. Αυτά αναφέρει. Κουβέντα για τους πληγέντες. Αυτό που ενδιαφέρει είναι η σταθερότητα των επενδύσεων, ο επιμερισμός του κόστους -που όλοι γνωρίζουμε ότι σημαίνει πιο βαθιά το χέρι στην τσέπη- και η μείωση του ηθικού κινδύνου, δηλαδή να μην ξεσηκώνονται και πολύ οι πληγέντες.

Τα ίδια γράφετε και στο νομοσχέδιο σας, όταν, για παράδειγμα, η λεγόμενη εθνική στρατηγική για την ιδιωτική ασφάλιση που θεσπίζετε, θα καθορίζεται -όπως το γράφετε μέσα- από τις δυνατότητες της αγοράς της ιδιωτικής ασφάλισης σε σχέση με τις φυσικές καταστροφές και την ισορροπία μεταξύ της οικονομικής αποτελεσματικότητας και της κοινωνικής δικαιοσύνης. Με πολύ κομψά λόγια, να μπαίνουν στο ζύγι τα κέρδη τους ή οι ζωές μας. Και όλοι γνωρίζουμε προς τα πού γέρνει πάντα η πλάστιγγα.

Θυμίζουμε ότι ισχύει η γενικότερη συμφωνία σας, Νέας Δημοκρατίας, ΠΑΣΟΚ, ΣΥΡΙΖΑ, Ελληνικής Λύσης, στην οδηγία της Ευρωπαϊκής Ένωσης για τις πλημμύρες, που αναφέρει ρητά ότι σε σχέση με την κατασκευή έργων για την προστασία, αν οι αποζημιώσεις είναι πιο φτηνές από τα έργα, τότε τα έργα δεν θα φτιάχνονται.

Και με το νομοσχέδιο κάνετε ένα ακόμα πιο αποφασιστικό βήμα για να φθηνύνετε και άλλο τις αποζημιώσεις, τελικά εις βάρος και της προστασίας από καταστροφές.

Πρόκειται, λοιπόν, για ευρωπαϊκές οδηγίες, προαπαιτούμενο νομοσχέδιο, ανάμεσα στα άλλα, για το Ταμείο Ανάκαμψης, ώστε να μπουκώσουν και άλλο οι καπιταλιστές σε βάρος της ζωής του λαού και άλλο ένα καλό δωράκι στις ασφαλιστικές εταιρείες.

Πώς, λοιπόν, να σας αντιπαρατεθούν ΠΑΣΟΚ και ΣΥΡΙΖΑ, που επιβεβαίωσαν και στη συζήτηση του παρόντος νομοσχεδίου ότι αποτελούν τη βολική συναινετική Αντιπολίτευση στο αντιλαϊκό σας έργο, με τις φραστικές ακροβασίες τους, αφού κάπως πρέπει να δικαιολογήσουν μια αντιπολιτευτική τακτική, αλλά με την ουσιαστική στήριξη;

Είναι χαρακτηριστικές οι τοποθετήσεις του εισηγητή του ΣΥΡΙΖΑ. Στην αρχή, κατήγγειλε ότι ενισχύετε τις ασφαλιστικές. Μετά, έκανε κριτική στην Κυβέρνηση, γιατί, όπως λέει, στο παρατηρητήριο δεν συμμετέχουν και άλλοι εκπρόσωποι των ασφαλιστικών φορέων. Μιλάμε για το παρατηρητήριο για την προώθηση της ιδιωτικής ασφάλισης. Δηλαδή, τι είπε; Ότι πρέπει να είναι πιο αποτελεσματικό. Μαζί έκανε κριτική στην Κυβέρνηση, γιατί, όπως λέει, η εθνική στρατηγική, έτσι όπως περιγράφεται στο νομοσχέδιο, είναι ένα ευχολόγιο. Η εθνική στρατηγική για την προώθηση της ιδιωτικής ασφάλισης έναντι φυσικών καταστροφών. Τι λέει, δηλαδή; Ότι η εθνική στρατηγική πρέπει να είναι πιο αποτελεσματική.

Είναι και η πρόταση του ΠΑΣΟΚ για το Ταμείο Ασφάλισης, δηλαδή από έναν άλλο δρόμο πάλι τα χρήματα μέσω των ιδιωτικών ασφαλιστικών εταιρειών. Και με τον χωροφύλακα και με τον αστυφύλακα, στο πλαίσιο των γνωστών αυταπατών της σοσιαλδημοκρατίας, που βέβαια πλέον έχουν δοκιμαστεί και χρεοκοπήσει.

Συνοψίζοντας, λοιπόν, το ΚΚΕ στέκεται απέναντι σε αυτές τις μεθοδεύσεις και θα τις αντιπαλέψει με όλες του τις δυνάμεις μαζί με τον λαό. Καταψηφίζουμε το νομοσχέδιο για την υποχρεωτική επιβολή της ιδιωτικής ασφάλισης έναντι φυσικών καταστροφών. Πρόκειται για σοβαρή εξέλιξη, που θα επηρεάσει συνολικά όχι μόνο τις αποκαταστάσεις, αλλά και την πολιτική της πρόληψης. Προχωρά ακόμα παραπέρα τη λογική του κόστους-οφέλους της Ευρωπαϊκής Ένωσης και των κυβερνήσεων για λογαριασμό των επιχειρηματικών ομίλων, όπου κόστος θεωρείται οτιδήποτε αφορά στις λαϊκές ανάγκες και όφελος οτιδήποτε μπορεί να ανοίξει νέα πεδία κερδοφορίας στο κεφάλαιο, όπως αποκαλύπτουν και οι ίδιοι οι εκπρόσωποι της αγοράς, τα «κοράκια» των ασφαλιστικών εταιρειών, έτσι όπως τοποθετήθηκαν και στην επιτροπή, που μέχρι και για το Μάτι είπαν. Πώς να το πω; Ανέκφραστα και κυνικά, ένας εκπρόσωπος είπε: «Πώς θα ήταν η κατάσταση τώρα στο Μάτι, αν είχαν ασφαλιστεί όλοι με την ιδιωτική ασφάλιση;». Αυτό είναι που τους ενδιαφέρει και όχι οι νεκροί.

Λοιπόν, το θέμα είναι ότι έχει πολλά λεφτά η πίτα, λεφτά πάνω στον πόνο και τα βάσανα του λαού, όπως γίνεται σε κάθε πτυχή της καπιταλιστικής οικονομίας.

Είναι, λοιπόν, αποκαλυπτικό το νομοσχέδιο και για τον χαρακτήρα της ανάπτυξής σας, για το σάπιο σύστημα που υπηρετείτε, το πόσο κυνικά και ωμά αντιμετωπίζετε ακόμα και την ανθρώπινη ζωή, τα φυσικά φαινόμενα, τις επιπτώσεις που έχουν στις ζωές των ανθρώπων, επιπτώσεις που, αν και υπάρχουν όλα τα επιστημονικά και τεχνολογικά μέσα για να αντιμετωπιστούν, αυτά θυσιάζονται στον βωμό του κέρδους.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε, για την απόλυτη συνέπεια στον χρόνο.

Τον λόγο τώρα έχει από την Κοινοβουλευτική Ομάδα της Ελληνικής Λύσης η κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Καλό μήνα να έχουμε, κύριοι συνάδελφοι!

Κύριε Υπουργέ, μπαίνουμε σήμερα στον Ιούλιο του 2024, έκτος χρόνος διακυβέρνησης της Νέας Δημοκρατίας, με τον κόσμο απροστάτευτο και έρμαιο των καιρικών συνθηκών. Καίγονται Κερατέα και Σταμάτα, εκκενώνονται οικισμοί, οι πολίτες χάνουν τα σπίτια τους, το βιός τους, τους κόπους μιας ζωής.

Να σημειωθεί, δε, ότι ήδη βρισκόμαστε στον απόηχο δύο καταστρεπτικών πυρκαγιών, της πυρκαγιάς της Σερίφου -η οποία κατέκαψε ολόκληρο το νοτιοανατολικό κομμάτι του νησιού, με απώλειες σε οικίες, εκκλησίες, αποθήκες και ανθρώπινα όνειρα- και των πυρκαγιών της Ηλείας, με χιλιάδες στρεμμάτων στάχτης.

Και ενώ συμβαίνουν όλα αυτά, ενώ απομένουν δύο μήνες καλοκαιριού και άλλοι δύο μήνες φθινοπώρου, με υψηλές θερμοκρασίες, όπως έχει διαπιστωθεί τα τελευταία χρόνια, εσείς, κύριοι της Κυβέρνησης, παραμένετε στις ευχές και στην εισαγωγή προς ψήφιση του παρόντος σχεδίου νόμου, το οποίο έχει σοβαρά κενά στην πρόβλεψη, αλλά και πρόληψη των συνεπειών από τις φυσικές καταστροφές.

Δύο θέματα, όμως, μας ξεπερνούν και μας απογοητεύουν. Αντιλαμβανόμαστε πόσο υποτιμάτε τη νοημοσύνη μας και τη νοημοσύνη των πολιτών, αλλά και πόσο φυγόπονη τελικά είναι η Κυβέρνηση της Νέας Δημοκρατίας.

Το πρώτο θέμα είναι ότι με το παρόν σχέδιο νόμου επιχειρείτε να αποποιηθείτε των ευθυνών σας, της ανεπάρκειάς σας και της επιπολαιότητάς σας και να μετακυλίσετε τις ευθύνες σας, ως Κυβέρνηση, στους πολίτες.

Και το δεύτερο είναι η δήλωση του Πρωθυπουργού, ότι πρώτος στόχος είναι να αναζητήσουμε εξηγήσεις και να συγκλίνουμε σε λύσεις για τις πυρκαγιές, να αναζητήσουμε, όπως είπε, πιθανές αδυναμίες της πολιτείας και να ακούσουμε προτάσεις για την επόμενη μέρα.

Έξι χρόνια διακυβέρνησης, με την Ελλάδα να φλέγεται κάθε καλοκαίρι, ακόμα δεν έχουν εντοπιστεί οι αδυναμίες, κύριε Υπουργέ; Περιμένετε έξι χρόνια μετά, με την Ελλάδα να φλέγεται κάθε καλοκαίρι, για να ακούσετε προτάσεις για την επόμενη μέρα; Αδιανόητο. Με αυτό το νομοσχέδιο η Κυβέρνηση δηλώνει ευθέως τις προθέσεις της να θεωρήσει τους πολίτες υπεύθυνους για ζητήματα για τα οποία ευθύνεται η ίδια.

Η ίδια, λοιπόν, η Κυβέρνηση οφείλει να λάβει κάθε πρόσφορο και απαραίτητο μέτρο για την προστασία της περιουσίας και της ζωής των πολιτών της. Κι όμως, τα μέτρα τα οποία λαμβάνει είναι ελλιπή και αποσπασματικά. Την ίδια στιγμή κατά την οποία επιλέγει να επιβάλλει δυσβάσταχτα πρόστιμα σε πολίτες -επί παραδείγματι, για ακαθάριστα οικόπεδα-, η ίδια δεν έχει φροντίσει να καθαρίσει οικόπεδα κυριότητας ελληνικού δημοσίου και έτσι παρουσιάζονται δημόσιες εκτάσεις ακαθάριστες είτε με συσσωρευμένη καύσιμη ύλη, την οποία η πολιτεία αδυνατεί να απομακρύνει. Διαβεβαιώνει τους πολίτες ότι θα τους διαθέσει τρόπο να απομακρύνουν τα εύφλεκτα προϊόντα από τις ιδιοκτησίες τους και την επόμενη στιγμή δηλώνει αδυναμία ανταπόκρισης. Οδηγεί τους πολίτες είτε στο να γίνουν παράνομοι με το να διατηρούν στις ιδιοκτησίες τους καύσιμη ύλη -μην μπορώντας να την απομακρύνουν οι ίδιοι, διότι δεν διαθέτουν τα μέσα, τα οποία ωστόσο τους τα υποσχέθηκε η Κυβέρνηση- είτε να γίνουν θύματα ιδιωτών κερδοσκόπων οι οποίοι προσφέρονται έναντι τεράστιας -σχεδόν εκβιαστικού τύπου- αμοιβής να απομακρύνουν τα επικίνδυνα υλικά.

Ένα οικόπεδο διακοσίων τετραγωνικών στα νότια προάστια, για να καθαριστεί, του ζητήθησαν 100 ευρώ για δύο ώρες εργασίας. Επιλέγετε, λοιπόν, να επιβαρύνετε τους πολίτες και οικονομικά ακόμα περισσότερο από ό,τι ήδη με τιμωρητικό τρόπο, αλλά και ψυχικά, λες και τους έχετε μέχρι τώρα ανακουφίσει σε οτιδήποτε. Αντί, λοιπόν, να τους ανακουφίσετε, η Κυβέρνηση επιλέγει να τους βάλετε στη διαδικασία να υπολογίσουν πόσο θα τους κοστίσει το πρόστιμο και πόσο η μαυραγορίτικης λογικής αμοιβή των επίδοξων που θα κόψουν ξερόχορτα και θα τα απομακρύνουν. Και μιλάμε για ποσά που ισούνται με μια μηνιαία σύνταξη για τους συνταξιούχους ή και κάτι περισσότερο. Μια μηνιαία, λοιπόν, σύνταξη από τις δώδεκα συνολικώς για ξερόχορτα.

Ας εξετάσουμε το εν λόγω νομοσχέδιο κατ’ άρθρο.

Άρθρο 4. Προβλέπεται η κατάρτιση εθνικής στρατηγικής για την ιδιωτική ασφάλιση έναντι φυσικών καταστροφών περιλαμβάνοντας ενιαίες πολιτικές και ενιαίες κατευθυντήριες αρχές. Καταρτίζεται από το Παρατηρητήριο Ιδιωτικής Ασφάλισης του άρθρου 3 του παρόντος έναντι Φυσικών Καταστροφών. Ο στόχος είναι η εναρμόνιση των δημόσιων πολιτικών και της αγοράς ιδιωτικής ασφάλισης απέναντι στους κινδύνους των φυσικών καταστροφών, καθώς και η προσαρμογή των κανόνων και των δυνατοτήτων της αγοράς ιδιωτικής ασφάλισης. Ωστόσο, η Ελληνική Λύση αμφιβάλλει στο αν οι ιδιωτικές ασφαλίσεις θα δεχτούν να ασφαλίσουν τέτοιους μαζικούς κινδύνους. Η Κυβέρνηση δεν θα μπορούσε σε καμμία περίπτωση να αρνηθεί την αποζημίωση προς τους πολίτες φοβούμενη πρωτίστως το πολιτικό κόστος. Όχι ότι θα ενδιαφερόταν για τους πολίτες. Οι ασφαλιστικές, όμως, εταιρείες ως ιδιωτικές κερδοσκοπικές εταιρείες θα μπορούσαν κάλλιστα να αρνηθούν την ασφάλιση. Έτσι η Κυβέρνηση βγάζει από πάνω της το βάρος αποζημίωσης των πολιτών, ακόμα και αν οι ζημίες στις οποίες αυτές υφίστανται οφείλονται εν πολλοίς σε ολιγωρία της Κυβέρνησης και σε έλλειψη επαρκών μέτρων πρόληψης και καταστολής, ανεξάρτητα με το αν τους ωθεί σε ιδιωτικές ασφαλιστικές εταιρείες απρόθυμες να αποζημιώσουν. Η Κυβέρνηση θα έχει επιτελέσει το καθήκον της αφού έτσι θα ορίζει ο νόμος.

Άρθρο 7. Ποιες, αλήθεια, θεωρούνται εξαιρετικές περιπτώσεις στις οποίες παρατηρούνται σημαντικές και εκτεταμένες ζημιές σε αριθμό πληγεισών αγροτικών εκμεταλλεύσεων ή σε μέγεθος καταστροφής; Θεωρούμε απαραίτητο να αναθεωρήσει η Κυβέρνηση το αυστηρό όριο του 50%. Δεν μπορεί το κριτήριο να είναι αποκλειστικά η κατ’ επάγγελμα άσκηση της αγροτικής δραστηριότητας. Η Ελληνική Λύση θεωρεί χαμηλό αυτό το ποσό ούτως ή άλλως. Τα χρήματα που θα καταβάλλονται σε αυτές τις περιπτώσεις είναι λίγα. Ο νομοθέτης δικαιολογεί αυτή τη διαφοροποίηση, υποστηρίζοντας ότι το μέτρο αφορά σε μη επαγγελματίες αγρότες. Ωστόσο, η Κυβέρνηση οφείλει να λάβει υπ’ όψιν της ότι η διάταξη αναφέρεται σε κατόχους αγροτικών εκμεταλλεύσεων, για τούτο και θεωρούμε ότι θα πρέπει να απαλειφθεί αυτός ο αυστηρός περιορισμός με ανώτατο ποσοστό το 50%. Ωστόσο, η Κυβέρνηση ισχυρίζεται ότι ενισχύει τον πρωτογενή παραγωγικό τομέα. Αυτό αποδεικνύεται, δυστυχώς, ανακριβές. Η Κυβέρνηση δεν έχει βούληση να επιλύσει τα τεράστια ζωτικά προβλήματα τα οποία έχουν, ήδη, καταγραφεί από τις φυσικές καταστροφές των προηγούμενων χρόνων και αφορούν την αποκατάσταση των πληγέντων. Η Κυβέρνηση υιοθετεί το δόγμα «ο σώζων εαυτόν σωθήτω». Όπως χαρακτηριστικά τόνισαν οι εκπρόσωποι των εξωκοινοβουλευτικών φορέων, το παρόν νομοσχέδιο αποτελεί ομολογία της εγκατάλειψης του πολίτη από την πολιτεία, απογείωση της έννοιας της ατομικής ευθύνης.

Μάλιστα, οι εκπρόσωποι των τοπικών φορέων Θεσσαλίας, παραστατικά μάς παρουσίασαν τη βιβλική καταστροφή, την οποία υπέστη η περιοχή τους. Ήταν πολύ χαρακτηριστική και ρεαλιστική η περιγραφή. Η Φαρκαδόνα και τα παραποτάμια χωριά δεν κατοικούνται λόγω των καταστροφών, που υπέστησαν από τη θεομηνία του Σεπτεμβρίου. Οι κάτοικοι μεταφέρθηκαν στις πόλεις. Οι επιχειρήσεις υπολειτουργούν. Ελάχιστοι οι κάτοικοι που έχουν απομείνει, αλλά και τα χωράφια έχουν καταστεί μη καλλιεργήσιμα, διότι από το πλήθος των φερτών υλικών έχουν καταστραφεί. Η σύσταση του εδάφους. Πλέον τα σιτηρά και το βαμβάκι δεν είναι όπως ήταν, και τα εδάφη από τούτη την καταστροφή θα πάρουν χρόνια να αποκατασταθούν, αν ποτέ αποκατασταθούν. Με την απόσυρση των υδάτων από τη λίμνη Κάρλα φέρ’ ειπείν εμφανίστηκαν πολλά κουφάρια μικρών ζώων τα οποία μολύνουν τον υδροφόρο ορίζοντα και το έδαφος. Κατά γενική ομολογία, η παρουσία του κράτους ήταν αποσπασματικής φύσεως και χρονικής διάρκειας. Οι κάτοικοι αυτοοργανώθηκαν και πήραν την κατάσταση στα χέρια τους, αφού διαπίστωσαν ότι δεν είχαν να περιμένουν τίποτα από το επίσημο κράτος, το οποίο επέδειξε χαρακτηριστική απραξία και αδιαφορία. Δεν δόθηκε καμμία ουσιαστική αποζημίωση. Όποιος μπόρεσε αποκατέστησε τη ζωή του. Αλήθεια, αυτή η διαπίστωση ήταν πολύ κυνική, αλλά δυστυχώς χαρακτηριστική της αντιμετώπισης των πολιτών από το κράτος.

Άλλη μια χαρακτηριστική διαπίστωση είναι ότι πολλά από τα κατεστραμμένα σπίτια έχουν χαρακτηριστεί ως «πράσινα», δηλαδή ως οικήματα, τα οποία δεν υπέστησαν εκτεταμένες ζημιές. Αυτό είναι πέρα ως πέρα ανακριβές. Τα «πράσινα» σπίτια της πλημμύρας δεν έχουν καμμία σχέση με τα «πράσινα» σπίτια από σεισμούς. Έχουν υποστεί ενδεχομένως πολλές και σημαντικές ζημιές σε θεμέλια, στα συστατικά τους στοιχεία αλλά και στη δομική σύστασή τους, ώστε να έχουν καταστεί μη κατοικήσιμα χωρίς ωστόσο να υφίσταται κάποια εξωτερική εμφανής ένδειξη. Και αυτά τα σπίτια τα μη κατοικήσιμα, τα κατεδαφιστέα, υπόκεινται σε υποβολή ΕΝΦΙΑ κτηρίων. Αυτός είναι ο παραλογισμός της Κυβέρνησής σας, να επιβάλλει δυσβάσταχτους φόρους περιουσίας και σε κατεστραμμένες περιουσίες. Αντί, λοιπόν, να αποζημιώσει και να παρέχει διευκολύνσεις και ελαφρύνσεις στους πολίτες να ξανασταθούν όσο γίνεται στα πόδια τους, η Κυβέρνηση επιδίδεται σε τιμωρητικού χαρακτήρα επιβολή φόρων και προστίμων που αφορούν και επιβαρύνουν περιουσίες, οι οποίες δεν υφίστανται πλέον καν. Χάσαμε τα σπίτια μας, τώρα θα χάσουμε και τα χωράφια μας.

Άρθρο 14. Η Γενική Διεύθυνση Αποκατάστασης Επιπτώσεων Φυσικών Καταστροφών προστίθεται στους φορείς που μπορούν σε περίπτωση εκτάκτων αναγκών να ορισθούν αρμόδιοι στην αντιμετώπιση επιπτώσεων από φυσικές καταστροφές. Επίσης, δύναται να προσκαλεί την Ειδική Επιτροπή Επικινδύνως Ετοιμόρροπων να εξετάσει περιπτώσεις πιθανώς επικίνδυνων κτισμάτων. Διερωτόμαστε, όμως, κατά πόσο η Κυβέρνηση έχει οργανωμένο σχεδιασμό, όπως επίσης και οργανόγραμμα και πρόγραμμα, ή απλά διανέμονται αρμοδιότητες και εξουσιοδοτήσεις χωρίς πρόγραμμα.

Στο άρθρο 26 σκοπός του ταμείου θα είναι η χρηματοδότηση έργων, προγραμμάτων και δράσεων που συνδέονται με τις φυσικές καταστροφές, ιδίως προγραμμάτων και δράσεων στήριξης και ενίσχυσης πληγέντων, αποκαταστάσεων μετά από φυσικές καταστροφές και πρόληψης και προστασίας από φυσικές καταστροφές. Τούτο θα λειτουργεί συμπληρωματικά προς τις ενισχύσεις από τον κρατικό προϋπολογισμό. Επίσης, το ταμείο θα διαχειρίζεται τις δωρεές και τις χορηγίες για τα προγράμματα και δράσεις που συνδέονται με φυσικές καταστροφές, όπως προγράμματα και δράσεις στήριξης και ενίσχυση ενίσχυσης πληγέντων αποκατάστασης μετά από φυσικές καταστροφές και έργα πρόληψης και προστασίας από φυσικές καταστροφές. Αναφερόμαστε στα όσα αναφέραμε επί του προηγούμενου σχολιασθέντος άρθρου, αλλά, επιπλέον, προσθέτουμε και το ότι το αποκαλούμενο εθνικό σχέδιο της Κυβέρνησης δεν φαίνεται να περιλαμβάνει αντιδιαβρωτικά και αντιπλημμυρικά έργα ούτε έργα αποφυγής σοβαρών πυρκαγιών ούτε έργα διαχείρισης των υδάτινων πόρων με αξιοποίηση των ομβρίων υδάτων, τα οποία μπορούν κάλλιστα να χρησιμεύσουν σε κατάσβεση ή και σε άρδευση. Παρ’ όλα αυτά, τα νερά λόγω ανύπαρκτης κυβερνητικής πολιτικής χάνονται ανεξέλεγκτα στη θάλασσα, τη στιγμή που η Κυβέρνηση περιορίζεται στην εξαγγελία έργων δήθεν αποζημίωσης πληγέντων από τα εν λόγω φαινόμενα.

Άρθρο 29. Προβλέπει τη σύσταση της Γενικής Διεύθυνσης Κρατικής Αρωγής και Συντονισμού. Παράλληλα, αναλύονται ο σκοπός σύστασής της, οι αρμοδιότητές της, η διάρθρωσή της σε τρεις διευθύνσεις και η λειτουργία γραμματείας σε κάθε διεύθυνση.

Στο άρθρο 30 επίσης καθορίζονται οι στόχοι, οι αρμοδιότητες και η οργανωτική διάρθρωση της Διεύθυνσης Κρατικής Αρωγής Επιχειρήσεων και Φορέων. Ωστόσο, η σύσταση πολλών διευθύνσεων αποκατάστασης φυσικών καταστροφών απαιτεί και το να συνοδεύεται και από το αντίστοιχο αποτέλεσμα και να μπορούν να αντιμετωπίζουν με επιτυχία τις συνέπειες των ακραίων φυσικών φαινομένων. Αλλιώς, και αυτές οι διευθύνσεις θα καταλήξουν να αποτελούν θέσεις χωρίς πρακτικό αντίκρισμα.

Στο άρθρο 35 η Κυβέρνηση θεωρεί απαραίτητο να αντικαταστήσει τον Υπουργό Οικονομικών από τον Υπουργό Κλιματικής Κρίσης και Πολιτικής Προστασίας. Ενιστάμεθα, ωστόσο, στο ότι ο εκάστοτε αρμόδιος Υπουργός θα έχει υπερεξουσίες και ανεξέλεγκτες εξουσιοδοτήσεις.

Στο άρθρο 44 η Ελληνική Λύση θεωρεί ότι η θέσπιση σύντομων προθεσμιών στην αποκατάσταση κτηρίων σε περιπτώσεις φυσικών καταστροφών θα επιφέρει συντομότερα και πρακτικότερα αποτελέσματα, αφήνοντας κατά μέρος γραφειοκρατικές αγκυλώσεις. Προτείνουμε, λοιπόν, τη θέσπιση δεκαήμερης προθεσμίας από την παραπομπή μέχρι την έκδοση της σχετικής γνωμοδότησης και δεκαήμερης επίσης προθεσμίας μέχρι την έγκριση των αιτημάτων από το αρμόδιο Συμβούλιο Αρχιτεκτονικής, ούτως ώστε να πάρουν νόημα οι εν λόγω ρυθμίσεις.

Το άρθρο 53 είναι μία δήλωση αναγνώρισης χρέους του ελληνικού δημοσίου προς ιδιωτική τράπεζα. Τονίζουμε τα εξής. Το ελληνικό δημόσιο, το οποίο έχει στην κυριότητά του εκατοντάδες κενών ακινήτων, τα οποία δεν αξιοποιεί, μισθώνει από ιδιωτική τράπεζα κτηριακές εγκαταστάσεις για στέγαση των υπηρεσιών του. Το μηνιαίο μίσθωμα ανέρχεται σε 307.000 ευρώ. Την ίδια στιγμή οι κτηματικές του υπηρεσίες αγνοούν ποια είναι η ακριβής περιουσία του ελληνικού δημοσίου. Αν αξιοποιούνταν, λοιπόν, η τεράστια περιουσία του ελληνικού δημοσίου, η οποία τα τελευταία χρόνια αυξάνεται λόγω και των αυξημένων αποποιήσεων κληρονομιάς, αλλά και των αυξανόμενων κατασχέσεων, θα εισέρρεαν πολλαπλάσια έσοδα στα κρατικά ταμεία. Εκτός αυτού, δεν θα χρειαζόταν να στεγάσει τις υπηρεσίες του σε ξένα ακίνητα, αλλά θα χρησιμοποιούσε τα δικά του. Γεννιούνται εύλογα σκέψεις από το ότι ο εκμισθωτής είναι μία από τις τέσσερις συστημικές τράπεζες, με την οποία ήρθε σε συμφωνία μίσθωσης και μάλιστα κατά παρέκκλιση κάθε γενικής και ειδικής διάταξης νόμου.

Για ποιον λόγο, λοιπόν, η Κυβέρνηση συνάπτει είτε διατηρεί συμβάσεις μίσθωσης κατά παρέκκλιση των κείμενων διατάξεων και κατ’ επιβάρυνση του δημόσιου χρήματος; Η Κυβέρνηση, λοιπόν, επιλέγει να διατηρήσει αυτές τις υπόπτου σκοπού δαπάνες τη στιγμή κατά την οποία επιβάλλει δυσβάσταχτους φόρους σε πληγέντες από θεομηνίες και τη στιγμή κατά την οποία θεσπίζει τεράστια και τιμωρητικά πρόστιμα στους ιδιοκτήτες χωραφιών αν δεν τα καθαρίσουν από τα ξερόχορτα.

Προφανώς η ουσιαστική απουσία του κράτους ισχύει όχι μόνο για τη διασφάλιση της περιουσίας των πολιτών, αλλά και για την προστασία του φυσικού περιβάλλοντος, τομέας για τον οποίο η Κυβέρνηση αποδεικνύει για άλλη μια φορά ότι δεν ενδιαφέρεται. Πώς αλλιώς εξηγείται ότι η Κυβέρνηση κρατά υποστελεχωμένες τις αρμόδιες υπηρεσίες; Ας μας εξηγήσει η Κυβέρνηση πώς σκέπτεται να προστατεύσει τα δάση με απομειωμένο προσωπικό, με αναρμόδιο προσωπικό, με προσωπικό επιφορτισμένο και με αστικές και με δασικές πυρκαγιές. Με προσωπικό εξουθενωμένο από την κόπωση, σωματική και ψυχική. Με κατηργημένη την υπηρεσία δασοπυρόσβεσης, με απαρχαιωμένα οχήματα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Τέλος, κατά γενική διαπίστωση υφίσταται πολύ σοβαρή έλλειψη υποδομών και αυτό είναι το κυρίως πρόβλημα. Η Κυβέρνηση φαίνεται να αγνοεί αυτή την πραγματικότητα και να μη λαμβάνει μέτρα αποκατάστασης των υποδομών, ούτε να δημιουργεί νέες αποτελεσματικές υποδομές. Μα, η Κυβέρνηση αρνείται να λύσει σε περίοδο ξηρασίας και λειψυδρίας -και ως εκ τούτου αυξημένου κινδύνου πυρκαγιάς- το πρόβλημα της αξιοποίησης των υφιστάμενων υδάτων, αλλά και το πρόβλημα της επαρκούς απορροής τους. Δεν δημιουργεί δεξαμενές και στέρνες στις οποίες η πολιτεία να συγκεντρώνει ικανές ποσότητες υδάτων προς κάθε είδους απαραίτητη χρήση, ιδίως για τη διάθεση ενδεχόμενης πυρόσβεσης, πόσω μάλλον οι δεξαμενές αυτές να είναι γεμάτες, να ελέγχεται η στεγανότητά τους και η καταλληλότητά τους σε τακτά χρονικά διαστήματα. Να είναι προσβάσιμες σε οχήματα είτε και σε πεζοπόρες δυνάμεις πυρόσβεσης. Να είναι εφοδιασμένες με υποδομές τέτοιες που να μπορούν να λειτουργήσουν και σε συνθήκες διακοπής ρεύματος. Να είναι καταγεγραμμένες, χαρτογραφημένες και γνωστής διαχείρισης. Να γεμίζουν με νερό, το οποίο σε άλλες περιπτώσεις, αναξιοποίητα, θα απέρρεε στη θάλασσα. Γι’ αυτή την αξιοποίηση, όμως, απαιτείται προγραμματισμός, συστήματα συγκέντρωσης των ομβρίων υδάτων και απορροής τους σε συγκεκριμένα σημεία και με συγκεκριμένο τρόπο. Όλα αυτά απαιτούν όραμα, προγραμματισμό και πρακτική υλοποίηση, κάτι για το οποίο η Κυβέρνηση, δυστυχώς, μοιάζει να μη νοιάζεται, αφού δεν έχει φροντίσει να αξιοποιεί τους υδάτινους πόρους και μάλιστα σε περίοδο ξηρασίας όπου οι ανάγκες είναι διπλές. Η καταστροφή της Σερίφου θα πρέπει να προβληματίσει την Κυβέρνηση και να προχωρήσει αμέσως σε έργα ουσίας και όχι βιτρίνας.

Θα ήθελα, τέλος, να καταθέσω στα Πρακτικά δημοσίευμα από την εφημερίδα «ΕΘΝΟΣ» για τον εμπρηστή αλλοδαπό που συνελήφθη στη Ραφήνα για δεύτερη φορά σε δεκαπέντε μέρες και του είχε επιβληθεί η ποινή σε αναστολή. Επίσης, έγιναν άλλες τρεις συλλήψεις στη Σαλαμίνα και στον Πόρο.

(Στο σημείο αυτό η Βουλευτής κ. Μαρία Αθανασίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εν κατακλείδι, αντί να επιδίδεστε σε αποστολή μηνυμάτων εκκένωσης στους πολίτες, σε επιβολή προστίμων, σε προειδοποιητικές καταληκτικές προθεσμίες και σε τιμωρητικές ποινές προς τους πολίτες και όχι προς τους εμπρηστές, ας υπήρχε επαρκής αστυνόμευση και έλεγχος. Δεν είναι δυνατόν να εμφανίζονται πολλές νέες εστίες διαδοχικά σε λίγο χρόνο σε δασικές περιοχές. Είναι δείγμα ότι προκλήθηκαν από ανθρώπινο χέρι επίτηδες. Θα προλαμβάνονταν ένας ικανός αριθμός εμπρησμών και θα είχαμε λιγότερες δασικές πυρκαγιές. Το ίδιο θα συνέβαινε και αν αποψιλωνόταν ικανή έκταση δάσους κοντά σε κολώνες ΔΕΗ υψηλής τάσης, οι οποίες υπερθερμαίνονται και εκπέμπουν σπινθήρες σε συνθήκες καύσωνα. Κάντε υπογειοποίηση του δικτύου. Απλές και αυτονόητες λύσεις, προτάσεις τις οποίες κάποιος μπορεί να σκεφτεί με απλή σκέψη, αρκεί η Κυβέρνηση να επιδείξει την κατάλληλη βούληση.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει η ειδική αγορήτρια από τη Νέα Αριστερά, η κ. Θεοπίστη Πέρκα.

Παρακαλώ, κυρία συνάδελφε.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί και αγαπητές συναδέλφισσες και συνάδελφοι, τι συζητάμε σήμερα ουσιαστικά εδώ; Διαχείριση ρίσκου και διαχείριση κρίσεων. Ποιανού ρίσκου; Του ρίσκου που γνωρίζουμε ότι εμπεριέχουν οι φυσικές καταστροφές και φυσικά η κλιματική κρίση που εντείνει την εμφάνιση και τη σφοδρότητα αυτών των καταστροφών.

Τόσο για τον μετριασμό του φαινομένου του θερμοκηπίου, δηλαδή για το πώς θα γίνει η «πράσινη» μετάβαση, όσο και για την προσαρμογή στις επιπτώσεις της κλιματικής κρίσης υπάρχουν δύο διακριτές προσεγγίσεις που είναι στον πυρήνα τους πολιτικές, δηλαδή υπάρχουν δύο πολιτικά σχέδια. Ποια λέμε εμείς ότι θα πρέπει να είναι η απάντηση για όλες αυτές τις κρίσεις, όπως για την υγειονομική κρίση που ζήσαμε πρόσφατα με την πανδημία, αλλά και για την ενεργειακή κρίση; Περισσότερο κράτος με πιο ισχυρό ρόλο. Η αντιμετώπιση της κλιματικής κρίσης προϋποθέτει ισχυρό ρόλο για το κράτος, ισχυρή παρέμβαση του δημοσίου και συνεργασία με την τοπική αυτοδιοίκηση. Η ασφάλεια εν γένει έναντι των φυσικών καταστροφών δεν αποτελεί ατομική υπόθεση, αλλά συλλογική υπόθεση και ευθύνη της πολιτείας.

Προσέξτε λίγο αυτά που θα διαβάσω: «Μια σειρά παραγόντων, αβεβαιότητα των επιπτώσεων της κλιματικής αλλαγής, αλλά και της αποτελεσματικότητας των μέτρων προσαρμογής καθιστούν τον ρόλο του κράτους ουσιαστικό για τον σχεδιασμό και την υλοποίηση προσαρμοστικών δράσεων. Η αυτόνομη προσαρμογή των ιδιωτών, παραγωγών και καταναλωτών, μέσω αλλαγών στις παραγωγικές και καταναλωτικές συνήθειες δεν είναι η απάντηση στην κλιματική αλλαγή». Ποιος το λέει αυτό; Μόλις σας διάβασα, λοιπόν, ένα απόσπασμα από την εθνική στρατηγική για την προσαρμογή στην κλιματική αλλαγή. Σας είναι όμως, όπως φαίνεται, παντελώς αδιάφορο.

Εσείς στην Κυβέρνηση τι λέτε; Σταθερά λιγότερο κράτος. Η μοναδική σας απάντηση για όλα τα προβλήματα είναι η αγορά. Και μάλιστα, όπως αποδεικνύεται στην πράξη εδώ και αρκετά -πέντε τουλάχιστον- χρόνια, χωρίς ξεκάθαρους κανόνες, ώστε να μπορείτε να κάνετε παιχνίδι αλά καρτ για να εξυπηρετήσετε κάποια συγκεκριμένα συμφέροντα. Και στις ΑΠΕ, στον μετριασμό δηλαδή, η προσέγγισή σας είναι τα οφέλη της ενεργειακής μετάβασης να τα καρπώνονται μόνο κάποιες εταιρείες και η κοινωνία παραμένει ουσιαστικά έξω από αυτόν τον μετασχηματισμό. Σε αυτόν τον τομέα υπάρχει ισχυρότατο ενδιαφέρον βέβαια από την αγορά. Για την αυτοπαραγωγή, βεβαίως, δεν υπάρχει το αντίστοιχο ενδιαφέρον, που είναι δικαίωμα, και μάλιστα ενώ θεωρητικά ομνύετε στην αυτοπαραγωγή, στην πραγματικότητα βλέπουμε πώς υπονομεύετε, για παράδειγμα, τις ενεργειακές κοινότητες.

Τι έχουμε, λοιπόν; Κρατικοδίαιτο καπιταλισμό σε συνδυασμό με σκληρό νεοφιλελευθερισμό. Αυτή είναι η συνταγή και ο πυρήνας της πολιτικής σας. Και πώς εκφράζεται αυτό στο πεδίο της προσαρμογής στην κλιματική κρίση; Τι συμβαίνει με την εθνική στρατηγική για την προσαρμογή στην κλιματική αλλαγή, που τα έχετε από το 2014; Τίποτα. Έχουν ολοκληρωθεί τα περιφερειακά σχέδια για την προσαρμογή στην κλιματική αλλαγή; Πώς προχωρούν οι προβλέψεις του εθνικού κλιματικού νόμου; Δυστυχώς δεν συμβαίνει τίποτα. Έχει συσταθεί παρατηρητήριο ή και το εθνικό συμβούλιο για την προσαρμογή στην κλιματική αλλαγή; Υπάρχει άραγε ο διαδικτυακός τόπος κλιματικού διαλόγου στον ΟΦΥΠΕΚΑ που προβλεπόταν στον εθνικό κλιματικό νόμο; Όχι. Αρνητική είναι η απάντηση και για τη σύσταση επιστημονικής επιτροπής κλιματικής αλλαγής.

Όμως, τι σας λέω; Δεν σας χρειάζεται επιστήμη, ειδικά όταν δεν συμφωνεί μαζί σας, όπως συνέβη και με το Εθνικό Αστεροσκοπείο Αθηνών, το οποίο μεταφέρατε άρον-άρον στο Υπουργείο. Πρόκειται για μια παγκόσμια, μάλλον πανευρωπαϊκή πρωτοτυπία, γιατί αυτό ήταν στην πραγματικότητα μια προσπάθεια φίμωσης των επιστημόνων και των ερευνητών. Και, βεβαίως, σχετίζεται ίσως και με το ότι πολύ εγκαίρως διέγνωσαν και την κακοκαιρία «Ντάνιελ», είχαν προειδοποιήσει για τα ακραία κλιματικά φαινόμενα στη Θεσσαλία. Επίσης, είναι μια ακατανόητη μεταφορά -θα το λέμε ξανά πάντα- καθώς το 85% των δραστηριοτήτων του Εθνικού Αστεροσκοπείου δεν αφορούν το αντικείμενο του Υπουργείου.

Το ίδιο έγινε, βεβαίως, και με την ΕΜΥ. Είναι άλλη μια πρωτοτυπία. Μόλις το 10% του αντικείμενου αφορά το Υπουργείο. Τα περισσότερα έχουν να κάνουν με υποστήριξη της αεροναυτιλίας. Έχουμε καταγγελίες εργαζομένων ότι αυτό είναι ένας κίνδυνος για την ασφάλεια των πτήσεων του επιβατικού κοινού κ.λπ.. Κωφεύετε. Η επιστήμη δεν χρειάζεται. Όμως, δεν αντιμετωπίζεται έτσι η κλιματική κρίση.

Βλέπουμε, επίσης, μια συντηρητική απραξία στην προσαρμογή. Γιατί συμβαίνει αυτό; Γιατί η προσαρμογή, δηλαδή η θωράκιση έναντι των επιπτώσεων της κλιματικής κρίσης δεν έχει ενδιαφέρον για τους ιδιώτες. Τι επιλέγεται, λοιπόν; Επιλέγεται η ατομική ευθύνη. Αυτή είναι το επίκεντρο της πολιτικής σας. Σας αφορά μόνο ό,τι έχει να παραγάγει οικονομικό όφελος. Αδιαφορείτε για το κοινωνικό και για το δημόσιο όφελος. Σας είναι μάλλον άγνωστες και επαχθείς λέξεις.

Πώς μεταφράζεται αυτό στην πράξη; Με ρεκόρ καμένων εκτάσεων δυστυχώς τα δύο συναπτά έτη. Αυτό το σαββατοκύριακο έχουμε πολλαπλά μέτωπα πυρκαγιάς. Είδαμε στη Σέριφο το νότιο-νοτιοδυτικό τμήμα να καίγεται ολοσχερώς, να σβήνει η φωτιά στη θάλασσα. Το έχουμε ξαναδεί επί Κυβέρνησης Νέας Δημοκρατίας. Γιατί; Γιατί υπήρχαν μόνο τέσσερις πυροσβέστες, δύο μόνιμοι, δύο εποχικοί, οι οποίοι πάλευαν για ώρες μόνοι τους με τη φωτιά, γιατί έχετε ακόμη τρεις χιλιάδες πεντακόσια κενά στην Πυροσβεστική και πυροσβέστες πολλών ταχυτήτων.

Γι’ αυτά τα προβλήματα διαμαρτύρονται δικαίως οι πυροσβέστες και έκαναν τη μεγάλη διαδήλωση έξω από το Υπουργείο Κλιματικής Κρίσης και Πολιτικής Προστασίας.

Όμως, και στην ακρόαση των φορέων για ένα νομοσχέδιο, που, όπως μας είπατε, κύριε Υπουργέ, η πλειοψηφία των φορέων εκφράστηκε θετικά γι’ αυτό και θα λάβουμε και υπ’ όψιν τα ζητήματα που τέθηκαν. Δεν είπατε, όμως, λέξη για την αντίδραση των σωματείων των πυροσβεστών. Όταν σταματήσετε να τους χειροκροτάτε, ίσως πρέπει να αρχίσετε να ξεκινήσετε να τους ακούτε.

Τι λένε; Το νομοσχέδιο είπαν κατ’ αρχάς ότι ήρθε αργά. Είμαστε, πλέον, εν μέσω της αντιπυρικής περιόδου και προσπαθείτε για ακόμη μια φορά με προσωρινές λύσεις να βγάλετε όπως-όπως τη σεζόν, αντί να εφαρμόσετε ένα ολοκληρωμένο σχέδιο που είναι η πρόληψη, που είναι όλα αυτά που έπρεπε να έχετε κάνει. Τα είπαμε και πριν.

Δεν μας είπατε ποτέ ποιος είναι ο προγραμματισμός σας για το σοβαρό ζήτημα του γηρασμένου προσωπικού. Λένε, λοιπόν, οι πυροσβέστες ότι υπηρετούν αυτή τη στιγμή στο Σώμα πεντακόσιοι πυροσβέστες άνω των εξήντα ετών και, μάλιστα, ένας είναι εβδομήντα τεσσάρων ετών. Αντί να προχωρήσετε σε συνταξιοδοτήσεις και νέες προσλήψεις, η λύση που εφαρμόζετε είναι μετακινήσεις και, βεβαίως, δεν έχουν καμμία επιχειρησιακή αποτελεσματικότητα.

Τα σωματεία ζήτησαν, επίσης, την ένταξη του επαγγέλματος στα βαρέα και ανθυγιεινά, αλλά και την πληρωμή της υπερεργασίας του προσωπικού, αφού είναι πολλοί εκείνοι που έχουν οφειλόμενα ρεπό από υπερεργασία.

Κύριε Υπουργέ, μας είπατε στις επιτροπές ότι θα δείτε τα αιτήματα και περιμένουμε να δούμε τι βελτίωση έχετε κάνει. Θα ανταμειφθούν αυτοί οι άνθρωποι; Επίσης, δεν ακούσαμε να σχολιάζετε κάτι από αυτά ούτε, όπως είπα, να έχετε φέρει κάτι.

Τώρα θα μου πείτε τι περιμένω και εγώ. Εδώ αναιρέθηκε η εξαίρεση της Εύβοιας και πλέον θεωρείται ότι οι πυροσβεστικές υπηρεσίες της βρίσκονται στην ίδια πόλη, ενώ όλοι γνωρίζουμε τις μεγάλες χιλιομετρικές αποστάσεις, τις ιδιαιτερότητες και την επικινδυνότητα του νησιού που μέτρησε πάνω από πεντακόσιες χιλιάδες καμένα στρέμματα το 2021.

Στις φωτιές όλα τα προηγούμενα χρόνια είδαμε αυτό που λέμε πάλι, συντηρητικότητα και απραξία με το «112», τον περιορισμό στις εκκενώσεις περιοχών με έμφαση στην καταστολή αντί για την πρόληψη και στην κατατρομοκράτηση αντί για ενημέρωση.

Η Κυβέρνηση έχει απορροφήσει μόνο 1% των πόρων του Ταμείου Ανάκαμψης για πυροπροστασία, σύμφωνα με πρόσφατη μελέτη του Ινστιτούτου «ΕΝΑ».

Φαντάζομαι ότι την έχετε υπ’ όψιν σας, κύριε Υπουργέ. Επαναλαμβάνω: 1% για πυροπροστασία εν μέσω κλιματικής κρίσης σε μία χώρα που είχε την αρνητική πρωτιά να έχει το 41% των καμένων δασικών εκτάσεων σε όλη την Ευρώπη.

Όμως, στους πολίτες επιβάλλετε ασφυκτικές προθεσμίες και ανεφάρμοστες διαδικασίες για μέτρα πυροπροστασίας. Όλες και όλοι γνωρίζουμε το τεράστιο πρόβλημα που έχετε δημιουργήσει στους πολίτες, στους ιδιοκτήτες ακινήτων που βρίσκονται πλησίον ή εντός δασικών εκτάσεων, στους οποίους έχετε μεταθέσει απολύτως την ευθύνη για την προστασία της περιουσίας τους για τις δασικές πυρκαγιές.

Ο τρόπος με τον οποίο επιβάλλει ο κανονισμός την υποχρέωση είναι πραγματικά άξιος θαυμασμού. Ο κανονισμός πυροπροστασίας θεσπίστηκε στις 19 Μαΐου του 2023. Κάτι λιγότερο από ένα χρόνο μετά, στις 15 Μαρτίου του 2024, το Υπουργείο Περιβάλλοντος και Ενέργειας θυμήθηκε ότι έπρεπε να είχε τεθεί σε εφαρμογή με προθεσμία την 31η Μαρτίου του 2024.

Η μη εφαρμογή του κανονισμού επιφέρει για τους ιδιοκτήτες πρόστιμο ή απειλή προστίμων που φτάνουν έως και τις 54.000 ευρώ. Αυτό το μπάχαλο θα μου επιτρέψετε να πω, όσο πιο ευγενικά γίνεται, οδήγησε σε πάρα πολλές αντιδράσεις από τους πολίτες, τους δήμους, τους υπαλλήλους στους δήμους, αλλά και από τους ιδιώτες μηχανικούς που δήλωναν ότι τα μέτρα που επιβάλλει η Κυβέρνηση είναι ανεφάρμοστα.

Ακόμη και μετά την παράταση ολοκλήρωσης των μέτρων για την 21η Ιουνίου του 2024 και την έκδοση σχετικής εγκυκλίου διευκρινιστικής όπου μειώνονται μεν τα μέτρα, τα οποία είχαν υποχρέωση να λάβουν οι ιδιοκτήτες των ακινήτων που βρίσκονται πλησίον ή εντός δασικών εκτάσεων, ο Συνήγορος του Πολίτη κρίνει ότι προκύπτει υπέρμετρο οικονομικό κόστος πολλών χιλιάδων ευρώ για πολύ μεγάλο αριθμό πολιτών. Κρίνει ακόμα ότι η κοινή υπουργική απόφαση θίγει το συνταγματικά κατοχυρωμένο δικαίωμα της ιδιοκτησίας, το άρθρο 17, δηλαδή, του Συντάγματος. Αυτό επειδή τα έξοδα υλοποίησης των υποχρεωτικών μέτρων πυρασφάλειας είναι υπέρογκα και όσοι πολίτες δεν δύνανται να τα καταβάλουν θα κατευθυνθούν υποχρεωτικά προς την επιλογή μεταβίβασης των ακινήτων τους ή θα βρεθούν υπόχρεοι καταβολής υψηλών προστίμων. Ο Συνήγορος του Πολίτη σημειώνει στην επιστολή του ότι θα προκύψει και ζήτημα δυσχέρειας ασφάλισης της περιουσίας κατά της πυρκαγιάς, γιατί εκτιμά ότι οι ασφαλιστικές εταιρείες θα απαιτήσουν την τήρηση των συγκεκριμένων μέτρων πριν προβούν στη σύναψη σύμβασης, ενώ τα ασφαλιστήρια συμβόλαια που βρίσκονται σήμερα σε ισχύ είναι πολύ πιθανό να τροποποιηθούν με επαχθέστερα ασφάλιστρα για όσους πολίτες δεν έχουν προβεί στις απαιτούμενες εργασίες.

Τι βλέπουμε και στο νομοσχέδιο που συζητάμε σήμερα; Αυτό που είπαμε από την αρχή που διέπει όλα σας τα νομοσχέδια: Αρχή μετακύλισης της ευθύνης και στους πολίτες και εξυπηρέτησης συγχρόνως κάποιων συμφωνιών, κάποιων deals κάθε φορά με άλλο κλάδο. Εδώ μιλάμε με τον ασφαλιστικό κλάδο.

Το παρόν νομοσχέδιο, όπως έχουμε πει, είναι το πρώτο βήμα για τη θέσπιση της υποχρεωτικής ασφάλισης επιχειρήσεων με τζίρο άνω των δύο εκατομμυρίων ευρώ. Θεσπίζεται, όμως, και το πλαίσιο για να επεκταθεί αυτή η υποχρεωτική ασφάλιση με το Παρατηρητήριο της Ιδιωτικής Ασφάλισης έναντι Φυσικών Καταστροφών, τη σχετική εθνική στρατηγική και το Συμβούλιο Ιδιωτικής Ασφάλισης έναντι Φυσικών Καταστροφών. Πηγές του Υπουργείου Κλιματικής Κρίσης και Πολιτικής Προστασίας έλεγαν, μάλιστα, ήδη από τον Ιανουάριο ότι η υποχρεωτική ιδιωτική ασφάλιση έναντι των φυσικών καταστροφών θα επεκταθεί και στα αυτοκίνητα τα ιδιωτικά και στις κατοικίες και στις μικρότερες επιχειρήσεις.

Νομίζω ότι ο εισηγητής είπε «δεν θα το κάνουμε τώρα», αλλά έτσι υπονοήθηκε, αγαπητέ συνάδελφε.

Κύριε Υπουργέ, παραδεχτήκατε το πρόβλημα που δημιουργήσατε λόγω της μετάβασης από το ένα Υπουργείο στο άλλο σχετικά με τις εκκρεμότητες για τα εκτός έδρας και τις δυσλειτουργίες που προκαλέσατε στη ΔΑΕΦΚ. Γιατί επιλέγετε τώρα να λύσετε τα ζητήματα που δημιουργήσατε, αφού το παραδέχεστε, με ειδική τροπολογία που θα φέρετε, ενώ έχετε μπροστά σας ένα νομοσχέδιο; Αυτή τη στιγμή υπάρχει τετράωρη στάση εργασίας στο Υπουργείο. Γιατί δεν λύνετε το πρόβλημα σήμερα, το οποίο, όπως είπαμε, το καταλαβαίνετε;

Αυτά τα λάθη -τα είπαμε αυτά πολύ αναλυτικά στις συνεδριάσεις των επιτροπών- ταλαιπώρησαν, εκτός από τους υπαλλήλους που υποκριτικά τους λέτε και συνεργάτες, και τους πολίτες όλων των περιοχών που επλήγησαν από την κλιματική κρίση και τους σεισμούς. Σας ανέφερα χαρακτηριστικά τη Φλώρινα που εκτεθήκατε με τις τρομερές καθυστερήσεις για την απόδοση της δεύτερης δόσης της κρατικής αρωγής. Είδα και τον Βουλευτή της Νέας Δημοκρατίας της Φλώρινας. Φαντάζομαι αυτό το θέμα θα θέσει ελπίζω.

Μιλάτε, λοιπόν, για συνεργάτες δίχως καμμία αίσθηση ευθύνης, όταν σήμερα υπάρχει, όπως είπαμε, τετράωρη στάση εργασίας από τους υπαλλήλους και τα σωματεία τους για ανεξόφλητα οδοιπορικά και εκτός έδρας μετακινήσεις 300.000 ευρώ που οδεύουν στη συμπλήρωση εννιάμηνου και τεράστια αδυναμία των υπαλλήλων να ανταποκριθούν στις απαιτήσεις του έργου τους, ενώ παράλληλα τα αιτήματα για να συναντήσουν την πολιτική ηγεσία να μένουν αναπάντητα.

Είδαμε τα τραγικά αποτελέσματα με τους μηχανοδηγούς και τον κ. Καραμανλή. Η πολιτική ηγεσία δεν συναντάει τα σωματεία των εργαζομένων που δουλεύουν τόσα χρόνια και ξέρουν το αντικείμενο. Δεν καταλαβαίνω τι λογική είναι αυτή. Τα ξέρετε όλα, κύριε Υπουργέ;

Οι εργαζόμενοι, λοιπόν, προτείνουν να προσεγγιστεί ορθολογικά η πραγματική ανάγκη για το προβλεπόμενο ύψος που αναφέρεται στο άρθρο 24 του νομοσχεδίου και να αυξηθεί στα 3.000 ευρώ, αλλά και επίσης αναδεικνύουν το σοβαρό ζήτημα του ανυπαίτιου κωλύματος που προκύπτει στην παράγραφο 6 του άρθρου 23 σε περίπτωση αδυναμίας ανταπόκρισης σε εντολή μετακίνησης.

Θα κάνετε κάτι για όλα αυτά; Μετακινήσατε τη ΓΔΑΕΦΚ και επαίρεστε για τη διόρθωση των σφαλμάτων σας, ώστε να προσαρμοστεί η χώρα στα νέα δεδομένα της κλιματικής κρίσης, όπως λέτε, αλλά ακόμα λειτουργείτε με τα παλιά δεδομένα λόγω ακριβώς της ιδεοληψίας σας, πελατειακό κράτος λιγότερο, εξυπηρέτηση συμφερόντων, ειδικοί κλάδοι κάθε φορά και μετακύλιση της ευθύνης στον πολίτη.

Δεν έχετε κάνει καμμία προσπάθεια για τη δημιουργία οργανογράμματος για τη διευκόλυνση της λειτουργίας μιας καθ’ όλα κρίσιμης υπηρεσίας. Έχουμε κάνει τεράστια κριτική γι’ αυτή σας την παράλειψη, να το πω έτσι. Δεν υπάρχει οργανόγραμμα σε ένα νεοσυσταθέν Υπουργείο και δεν έχετε αυτή τη διακριτικότητα, αυτή την ευαισθησία να πείτε: «ας κάνω ένα οργανόγραμμα». Ούτε καν αυτό.

**ΕΜΜΑΝΟΥΗΛ ΚΟΝΣΟΛΑΣ:** ... (Δεν ακούστηκε)

**ΘΕΟΠΙΣΤΗ (ΠΕΤΗ) ΠΕΡΚΑ:** Φυσικά. Δεν γίνεται να λειτουργήσει ένα Υπουργείο χωρίς οργανόγραμμα.

Καμμία αξιοποίηση του εργασιακού δυναμικού με σύσταση οργανικών θέσεων κατ’ αντιστοιχία με το προσωπικό. Ο σύλλογος μιλά για επίδομα ετοιμότητας κι εσείς κωφεύετε. Έχουμε προσωπικό σε επιφυλακή δίχως καμμία αμοιβή.

Με την ευκαιρία αυτή, θα πω ότι σήμερα, βεβαίως, η Κυβέρνησή σας θα εγκαινιάσει και την εξαήμερη εργασία. Όλη η Ευρώπη πάει πιλοτικά να δοκιμάσει τετραήμερη εργασία. Εδώ μετά τη διάλυση των συλλογικών συμβάσεων, μετά τη δεκάωρη εργασία χωρίς αμοιβή των υπερωριών, σήμερα εγκαινιάζουμε την εξαήμερη εργασία. Πίσω ολοταχώς. Αυτή είναι η προσέγγιση με την Ευρώπη, με τον πολιτισμένο κόσμο;

Δεν πρόκειται να συναινέσουμε με την ψήφο μας στην συντριπτική σας αυτή απραξία έναντι της προσαρμογής και των επιπτώσεων της κλιματικής κρίσης. Δεν πρόκειται να συναινέσουμε στο σχέδιό σας να μετακυλίσετε τις ευθύνες στους πολίτες και να απογυμνώνετε και να αποδυναμώνετε με κάθε σας πολιτική το κράτος. Για όλους αυτούς τους λόγους θα καταψηφίσουμε το νομοσχέδιο.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο έχει τώρα από την Κοινοβουλευτική Ομάδα της Νίκης ο κ. Κομνηνός Δελβερούδης.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Αγαπητοί συνάδελφοι, κύριε Υπουργέ, τα πύρινα μέτωπα ξεσπάνε το ένα μετά το άλλο και κατακαίνε δάση, σπίτια, περιουσίες, οικισμοί εκκενώνονται, ανθρώπινες ζωές απειλούνται. Δυστυχώς είχαμε και την απώλεια ανθρώπινων ζωών και εκφράζουμε και απ’ αυτό το Βήμα τα θερμά μας συλλυπητήρια προς τους οικείους των εκλιπόντων.

Η Κυβέρνηση στο ίδιο επαναλαμβανόμενο μοτίβο τα έριξε ξανά στην κλιματική κρίση και στην ατομική ευθύνη, με τον Πρωθυπουργό να λέει ότι στόχος είναι τόσο η πρόληψη για τη φετινή αντιπυρική περίοδο, αλλά και η απόκτηση μιας νέας κουλτούρας –λέει- ατομικής και συλλογικής ευθύνης. Μόνο που τώρα η πρόληψη εν μέσω πυρκαγιών δεν νοείται αφ’ ενός και αφ’ ετέρου ποια κουλτούρα ατομικής ευθύνης; Αυτή της ιδιωτικής ασφάλισης;

Έρχομαι στο παρόν νομοσχέδιο, με το οποίο είναι προφανές ότι η Κυβέρνηση, υποκινούμενη πάλι από τη λογική της ατομικής ευθύνης, επιδιώκει να διώξει κάθε ευθύνη από επάνω της για τις ζημιές από τις φυσικές καταστροφές, ενώ παράλληλα αποδυναμώνει την κρατική αρωγή για τη στεγαστική συνδρομή σε πληγέντες από φυσικές καταστροφές. Και αυτό η Κυβέρνηση το ονομάζει –παρακαλώ- εθνική στρατηγική για την ιδιωτική ασφάλιση έναντι φυσικών καταστροφών, αντί να εστιάσει στη δημιουργία μιας πραγματικής στρατηγικής κρατικής προστασίας των πολιτών από τις φυσικές καταστροφές.

Συγκεκριμένα, με τα άρθρα 3 και 4 του παρόντος νομοσχεδίου θεσπίζεται η ίδρυση Παρατηρητηρίου Ιδιωτικής Ασφάλισης έναντι Φυσικών Καταστροφών, το οποίο –λέει- θα είναι αρμόδιο για τη διαχρονική παρακολούθηση του τομέα της ιδιωτικής ασφάλισης έναντι φυσικών καταστροφών των πάσης φύσεως περιουσιακών στοιχείων ιδιωτών και τη χάραξη σχετικών πολιτικών σε σχέση με την επέκταση και την εξέλιξη της ιδιωτικής ασφάλισης στην ελληνική οικονομία, σε συνάρτηση βέβαια με τις φυσικές καταστροφές και την κλιματική αλλαγή, την οποία εργαλειοποιείτε σε κάθε ευκαιρία.

Με το αμέσως επόμενο άρθρο 5 η Κυβέρνηση έρχεται και απειλεί σε πρώτη φάση τις επιχειρήσεις με τζίρο πάνω από δύο εκατομμύρια ευρώ πως αν δεν ασφαλιστούν, δεν θα έχουν καμμία ενίσχυση από το κράτος και θα πληρώσουν και πρόστιμα, αφήνοντας ορθάνοιχτο το παράθυρο για υποχρεωτική ασφάλιση στο άμεσο μέλλον και των υπόλοιπων επιχειρήσεων, δηλαδή των επιχειρήσεων με τζίρο κάτω των δύο εκατομμυρίων ευρώ, αλλά και των υπολοίπων περιουσιακών στοιχείων των πολιτών, δηλαδή της κατοικίας των ανθρώπων, των αυτοκινήτων κ.λπ..

Φυσικά στην προσπάθεια αυτή της Κυβέρνησης να πούμε ότι οι εκπρόσωποι των ασφαλιστικών εταιρειών και των διαμεσολαβητών κατά την ακρόαση στην επιτροπή των εξωκοινοβουλευτικών προσώπων είχαν απολύτως υποστηρικτικό ρόλο, προτείνοντας μάλιστα τη μείωση του ορίου των ακαθάριστων εσόδων των επιχειρήσεων για την υποχρεωτική ασφάλισή τους από τα δύο εκατομμύρια ευρώ ακόμα και στο ένα εκατομμύριο. Μάλιστα, μας είπαν -εντελώς απροκάλυπτα- ότι αν ασφαλιστούν όλες οι επιχειρήσεις με τζίρο πάνω από δύο εκατομμύρια ευρώ, δεν θα αυξηθεί και τόσο πολύ ο κύκλος εργασιών των ασφαλιστικών εταιρειών, γιατί αυτές οι επιχειρήσεις στην πλειοψηφία τους είναι ασφαλισμένες. Υπολογίζουν –λέει- ότι το ποσοστό των ανασφάλιστων εταιρειών σε αυτά τα μεγέθη είναι περιορισμένο και ανέρχεται μόλις στο 10%, γι’ αυτό και θα πρέπει να μειωθεί το όριο του ετήσιου κύκλου εργασιών, ώστε να αυξηθεί ο αριθμός των επιχειρήσεων που θα ασφαλιστούν.

Μα, γιατί κρυβόμαστε; Το νομοσχέδιο αυτό είναι φανερό ότι εξυπηρετεί τα οικονομικά συμφέροντα των ασφαλιστικών εταιρειών και αυτή την πρόταση την καλοδέχθηκε φυσικά η Κυβέρνηση, αφού τη βόλεψε μια χαρά.

Εξάλλου, όπως είπε και ο εισηγητής της Πλειοψηφίας στην τελευταία συνεδρίαση της επιτροπής, οι φορείς, δηλαδή οι ασφαλιστικές εταιρείες, υπερθεμάτισαν αυτή την πολύ σημαντική προοπτική, όπως ανέφερε χαρακτηριστικά, που δίνεται στους πολίτες. Μα, ποια προοπτική; Την προοπτική της ευθύνης του πολίτη για τις φυσικές καταστροφές; Είναι σαν να λέμε, δηλαδή, ότι φταίει ο πολίτης που με κόπους και θυσίες κατάφερε να δημιουργήσει μια επιχείρηση και γι’ αυτό θα πληρώσει ακόμα και για τις φυσικές καταστροφές. Αυτό είναι παράλογο. Είναι η κλασική πλέον λογική της Κυβέρνησης της Νέας Δημοκρατίας ότι η ευθύνη θα μετακυλίεται από το κράτος στους πολίτες. Σου λέει: «Πού να βρούμε χρήματα για να αποζημιώνουμε; Να η λύση. Ατομική ευθύνη σε όλα».

Είναι ξεκάθαρο, δε, ότι αν δεν ασφαλιστούν οι επιχειρήσεις αυτές, δηλαδή όσες έχουν τζίρο πάνω από δύο εκατομμύρια, δεν θα πάρουν αποζημίωση από το κράτος σε περίπτωση μιας τέτοιας καταστροφής. Η διάταξη στο άρθρο 5 παράγραφος 4 το λέει ρητά: «Οι υπόχρεες σε ασφάλιση επιχειρήσεις εξαιρούνται από κάθε επιχορήγηση κρατικής αρωγής για υλικές ζημίες στα περιουσιακά στοιχεία τους από δασική πυρκαγιά, πλημμύρα και σεισμό, συμπεριλαμβανομένης και της στεγαστικής συνδρομής».

Να πούμε, επίσης, ότι αν και στη διαβούλευση η διάταξη του άρθρου 5 παράγραφος 1 έλεγε ότι οι επιχειρήσεις θα ασφαλίζονται υποχρεωτικά έναντι πυρκαγιάς από φυσικά αίτια πλημμύρας και σεισμού, στην πορεία, δηλαδή μέχρι να έρθει το νομοσχέδιο στην επιτροπή για συζήτηση, έγινε αλλαγή, μετά βέβαια από αίτημα της Ένωσης Ασφαλιστών. Έτσι, αντί της πυρκαγιάς από φυσικά αίτια έχουμε τη δασική πυρκαγιά, που σημαίνει ότι το κράτος έτσι δεν θα έχει ευθύνη να αποζημιώσει μία επιχείρηση ούτε στην περίπτωση πυρκαγιάς σε δασική έκταση από εμπρησμό. Αυτό προφανώς έρχεται να συμπληρώσει και να «δέσει» με τον κανονισμό περί πυροπροστασίας, με τον οποίο μετακυλίεται πάλι η ευθύνη στον πολίτη σε περίπτωση δασικής πυρκαγιάς, εάν το σπίτι του πολίτη είναι κοντά σε δασική έκταση -όπως όλοι ξέρετε, στα τριακόσια μέτρα- και δεν έχει λάβει ο ίδιος μέτρα πυροπροστασίας, με όποιο κόστος συνεπάγεται αυτό.

Για το συγκεκριμένο ζήτημα να θυμίσουμε ότι η Νίκη κατέθεσε επίκαιρη ερώτηση στον Υπουργό Περιβάλλοντος και Ενέργειας για την απόσυρση του κανονισμού αυτού, δίνοντας έμφαση στην πρόληψη τέτοιων καταστάσεων και συγκεκριμένα των δασικών πυρκαγιών, χωρίς ωστόσο να λάβουμε απαντήσεις στα ερωτήματά μας, με αποτέλεσμα μέχρι και σήμερα να δίνονται παρατάσεις και να επικρατεί ένα αλαλούμ για την εφαρμογή του κανονισμού ή όχι, με τους πολίτες να τρέχουν έντρομοι να δηλώσουν για τα ακίνητά τους, προκειμένου να μην τους επιβληθούν τα πρόστιμα και οι κυρώσεις.

Δηλαδή, είτε εφαρμόσεις τον κανονισμό πυροπροστασίας θα πληρώσεις αυτά που προβλέπονται –και είναι υψηλά τα ποσά- και αν δεν το κάνεις, πάλι θα πληρώσεις γιατί θα σου επιβληθεί πρόστιμο. Πού να πάνε επιτέλους οι άνθρωποι; Εκφοβισμούς και απειλές παντού.

Όμως, αυτή η κουλτούρα που καλλιεργεί η Κυβέρνηση της Νέας Δημοκρατίας, κύριοι, έχει μόνο αρνητικά αποτελέσματα. Γι’ αυτό καλύτερα να επανεξετάσετε τις πολιτικές σας και να γίνει μια ολιστική προσέγγιση της τακτικής που ακολουθείτε με προτεραιότητα και ευαισθησία στον πολίτη. Πάνω απ’ όλα, σεβασμός στον Έλληνα πολίτη, ο οποίος παλεύει καθημερινά μόνος του αφού το κράτος είναι απόν.

Γι’ αυτό, μη μας λέτε, κύριοι της Κυβέρνησης, ότι αυτή η νομοθετική πρωτοβουλία σας, την οποία μάλιστα μας καλέσατε να υπερψηφίσουμε, πάει ένα βήμα παρακάτω επειδή, όπως μας είπε χαρακτηριστικά ο κύριος Υφυπουργός, διαμορφώνει, λέει, πεδίο συνεργασίας της ιδιωτικής ασφάλισης με την κρατική αρωγή. Αυτό δεν είναι βήμα παρακάτω. Αυτό είναι βήμα προς τον γκρεμό, ιδίως για τις μικρομεσαίες επιχειρήσεις οι οποίες δεν θα μπορούν να ανταποκριθούν και σε αυτή την οικονομική επιβάρυνση, αν συνυπολογίσουμε όλα όσα πρέπει να πληρώσουν, όλες τις υποχρεώσεις τους.

Να πούμε ότι η εκπρόσωπος της Ένωσης Ασφαλιστικών Εταιρειών Ελλάδος είπε κατά την ακρόαση των φορέων ότι το κόστος των ασφαλίστρων για τις επιχειρήσεις κυμαίνεται από 12.500 ευρώ ετησίως μέχρι 25.000 ευρώ. Πείτε μου, για μια μικρομεσαία επιχείρηση αν είναι ευκαταφρόνητο αυτό το ποσό να το πληρώνει κάθε χρόνο.

Επίσης, μας είπατε ότι η κρατική αρωγή παραμένει προτεραιότητα για την Κυβέρνηση, γι’ αυτό και ενισχύεται σημαντικά μέσα από τις διατάξεις του παρόντος νομοσχεδίου. Εμείς ούτε και αυτό το βλέπουμε. Το βλέπετε μάλλον μόνο στην Κυβέρνηση και προσπαθείτε να μας πείσετε και εμάς ότι κάπως έτσι είναι τα πράγματα.

Για τους αγρότες κάνετε κάτι ως προς την επιχορήγηση για αγροτικές εκμεταλλεύσεις σε περίπτωση καταστροφών; Αντιθέτως, με τα άρθρα 6 και 7 διαχωρίζετε τους αγρότες σε αγρότες κατ’ επάγγελμα και σε μη κατ’ επάγγελμα αγρότες, με τους δεύτερους, λέει, να δύνανται να λάβουν τη μισή επιχορήγηση, θέτοντας μάλιστα κριτήρια και αόριστες έννοιες για τους μη επαγγελματίες, με αποτέλεσμα να μη γίνεται σαφές αν αυτή η κατηγορία αγροτών θα λαμβάνει τελικά επιχορήγηση ή όχι.

Όμως και για τους αγρότες κατ’ επάγγελμα δεν λέτε αν θα λάβουν το 100% της επιχορήγησης. Παντού υπάρχουν ασάφειες και φυσικά και εδώ απειλές και προϋποθέσεις, αφού για να λάβουν οι αγρότες κάποια ενίσχυση, θα πρέπει να έχουν πληρώσει την ειδική ασφαλιστική εισφορά στον ΕΛΓΑ, αλλιώς δεν θα πάρουν τίποτα.

Αυτό, όπως καταλαβαίνετε, δεν μπορεί να είναι υλοποιήσιμο. Ήδη οι αγρότες πληρώνουν για να πάρουν τις αποζημιώσεις που έχουν κάθε χρόνο από χαλάζι, από πλημμύρες, από ασθένειες, κ.λπ.. Σκεφτείτε τώρα, αν γίνει μια φυσική καταστροφή μεγάλης εκτάσεως, πώς θα πάρουν αποζημίωση, αφού δεν παίρνουν στις κανονικές ζημιές;

Επίσης, με το άρθρο 8 προστίθενται στην οριοθέτηση των αγροτικών εκμεταλλεύσεων και τα θερμοκήπια και οι φωτοβολταϊκές εκτάσεις. Από την άλλη τίθενται και εδώ κριτήρια ασαφή για την επιχορήγηση και την προκαταβολή για ζημιές των αγροτικών εκμεταλλεύσεων, όπως για παράδειγμα τα κριτήρια που λένε: «σημαντικές και εκτεταμένες ζημιές» ή «μέγεθος της καταστροφής», ενώ έχετε φροντίσει σε πολλά σημεία να υπάρχει η φράση «δύνανται να λάβουν επιχορήγηση», όπως για παράδειγμα «δύνανται να δίνονται επιχορηγήσεις ή προκαταβολές επιχορήγησης».

Το ίδιο συμβαίνει και στο άρθρο 9, όπου μπήκε η φράση: «δύναται να παρέχεται επιχορήγηση για την αντιμετώπιση των εν λόγω ζημιών». Ήξεις αφήξεις, αν κρίνουν οι επιτροπές αξιολόγησης, κ.λπ.. Τα ξέρουμε χρόνια τώρα, είναι τα ίδια.

Στο κεφάλαιο 4 στο Δ΄ Κεφάλαιο που αφορά στη στεγαστική συνδρομή και προστασία, στην πραγματικότητα και εκεί δεν γίνεται κάτι ουσιαστικό, παρά έρχεστε και τροποποιείτε ή κάνετε προσθήκες σε πρόσφατους νόμους που εσείς τους είχατε φέρει στη Βουλή –και αναφέρομαι στους ν.4797/2021 και 4787/2021- ανώφελα, αφού δεν γνωρίζετε τις προθεσμίες μέσα στις οποίες θα πρέπει να γίνουν οι ενέργειες από τη μεριά του κράτους, είτε αυτές αφορούν στην αποκατάσταση βλαβών από φυσικές καταστροφές σε κτήρια κατοικιών, είτε στην ανάθεση συμβάσεων μίσθωσης, είτε στην ανακατασκευή υφιστάμενων κτηρίων κρατικής αρωγής, είτε, τέλος, στη διενέργεια αυτοψίας, κατεδάφισης κ.λπ., γεγονός που δημιουργεί ανασφάλεια και αμφιβολίες τους πληγέντες, αφού δεν γνωρίζουν πότε τελικά θα λάβουν τη βοήθεια.

Έτσι δεν νομοθετείτε. Έτσι μας επιβεβαιώνετε ότι αποτυγχάνετε καθημερινά.

Υπάρχει και κάτι ακόμα. Έρχεστε στο Κεφάλαιο Ε΄ για να ρυθμίσετε θέματα ενίσχυσης και ουσιαστικά ζητάτε από τους πολίτες τα ποσά που δόθηκαν πριν τρία και τέσσερα χρόνια αχρεωστήτως για στεγαστική συνδρομή και οικονομική ενίσχυση για τις πυρκαγιές του 2021 και τις πλημμύρες του 2020. Μάλιστα, είστε τόσο γενναιόδωροι που τους κάνετε και διευκολύνσεις να τα επιστρέψουν με δόσεις.

Αλλάζετε τις διατάξεις που αφορούν στο προσωπικό της Γενικής Γραμματείας Αποκατάστασης Φυσικών Καταστροφών και Κρατικής Αρωγής –και αναφέρομαι στο Κεφάλαιο Ζ΄- ώστε να δουλεύουν περισσότερο. Μάλιστα, ο Υφυπουργός μας παρουσίασε τις διατάξεις αυτές ως αναβάθμιση της υπάρχουσας διοικητικής δομής, επειδή, λέει, θα μπορεί το προσωπικό να εργάζεται και εκτός του κεντρικού ωραρίου σε καταστάσεις εκτάκτων αναγκών.

Είναι δυνατόν να περιμένετε να επικροτήσουμε ένα νομοσχέδιο που προβλέπει ότι σε περιπτώσεις έκτακτης ανάγκης το ωράριο θα μπορεί να καθορίζεται σε εικοσιτετράωρη βάση, Σάββατα, Κυριακές και αργίες, καθώς και ότι θα είναι σε επιφυλακή ανάλογα με τις ανάγκες που προκύπτουν;

Οργανόγραμμα, όπως είπαν και οι προλαλήσαντες, δεν υπάρχει πουθενά απ’ ό,τι μας είπαν και οι εργαζόμενοι. Μάλιστα, έρχεστε μετά τη διαβούλευση με προσθήκη διάταξης -αναφέρομαι στο άρθρο 43- με την οποία προβλέπεται ότι θα προσλαμβάνεται προσωπικό μόνο για την περίπτωση απρόβλεπτων και επειγουσών αναγκών για οκτώ μήνες. Έτσι αποδεικνύεται και πάλι ότι δεν σας ενδιαφέρει η ενδυνάμωση και η οργάνωση των Υπηρεσιών κρατικής αρωγής. Μάλλον το αντίθετο πετυχαίνετε, την ενδυνάμωση της γραφειοκρατίας και την υποστελέχωση των υπηρεσιών.

Κλείνοντας, να πω ότι είναι απαράδεκτο εν μέσω πυρκαγιών να μην έχετε καλύψει τα τεράστια κενά στο Πυροσβεστικό Σώμα με μόνιμο προσωπικό και αντ’ αυτού να προκρίνετε με διατάξεις της τελευταίας στιγμής που ήρθαν μετά τη διαβούλευση την οικειοθελή εκτέλεση πρόσθετης εργασίας μέχρι και τέσσερα οκτάωρα τον μήνα, πέραν του προβλεπόμενου ωραρίου για την κάλυψη των αυξημένων επιχειρησιακών αναγκών δασοπυρόσβεσης. Και αυτό το θεωρείτε πρόοδο και σεβασμό στο Πυροσβεστικό Σώμα, το οποίο αγωνίζεται πραγματικά με μεγάλο κίνδυνο για τη ζωή του. Νομίζω ότι αυτό που κάνετε είναι να τους οδηγείτε στην εξόντωση, αφήνοντάς τους να παλεύουν με τις φωτιές για δεκαέξι ώρες, μετακινώντας τους ανάλογα με τις υπηρεσιακές ανάγκες, ασχέτως βαθμού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Νομίζω ότι φέρετε τεράστια ευθύνη, κύριοι της Κυβέρνησης. Η Νίκη καταψηφίζει τέτοια νομοθετήματα τα οποία δεν προτάσσουν το συμφέρον του πολίτη, αλλά αντίθετα τον καθιστούν ανυπαίτια υπεύθυνο εξαιτίας της ανικανότητας του κράτους να τον προστατεύσει.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από την Κοινοβουλευτική Ομάδα της Πλεύσης Ελευθερίας ο κ. Αλέξανδρος Καζαμίας.

Παρακαλώ, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, το νομοσχέδιο αυτό έπρεπε να είχε έρθει στη Βουλή τον περασμένο χειμώνα. Σήμερα καλούμαστε να συζητήσουμε ένα σχέδιο νόμου που μεταξύ άλλων έρχεται να διορθώσει κάποια από τα λάθη που διαπιστώθηκαν στις πυρκαγιές του περασμένου καλοκαιριού και στις καταστροφικές πλημμύρες της Θεσσαλίας.

Συνεπώς μόνο και μόνο το γεγονός ότι έρχεται το νομοσχέδιο αυτό σχεδόν ένα χρόνο μετά τις πλημμύρες στη Θεσσαλία και μάλιστα εν μέσω περιόδου νέων πυρκαγιών υποδηλώνει την αδυναμία της Κυβέρνησης να προγραμματίσει, να βελτιώσει τη λειτουργία του κράτους στον τομέα της πρόληψης και να βρεθεί σε πλήρη ετοιμότητα, προτού αρχίσει η νέα περίοδος φυσικών καταστροφών, που βεβαίως ήδη άρχισε.

Το νομοσχέδιο που εισάγει το Υπουργείο Κλιματικής Κρίσης σήμερα, δεν φέρνει ένα νέο πλαίσιο αντιμετώπισης των φυσικών καταστροφών. Στην πραγματικότητα διορθώνει ένα παλαιό πλαίσιο, το οποίο είχε ήδη εισαχθεί, κυρίως με τον ν.4749/2021, ο οποίος ήρθε στον απόηχο των καταστροφών του 2020, πάλι στη Θεσσαλία.

Συνεπώς κάποιες από τις αλλαγές που εισάγει το νομοσχέδιο έρχονται ως έμμεση αναγνώριση της ανεπάρκειας του νομικού πλαισίου που η ίδια η Νέα Δημοκρατία υιοθέτησε το 2021. Κάποιες άλλες διατάξεις έρχονται ως έμμεση παραδοχή των μεγάλων αποτυχιών διαχείρισης στην αντιμετώπιση των φυσικών καταστροφών, από την πλευρά της Περιφέρειας Θεσσαλίας και του τότε εκλεκτού Περιφερειάρχη της Νέας Δημοκρατίας, Κώστα Αγοραστού. Δυστυχώς, όμως, δεν ακούμε κάποια αυτοκριτική από την πλευρά της Κυβέρνησης για το πού έγιναν τα λάθη, τι πήγε στραβά στον προηγούμενο νόμο και γιατί δεν μπόρεσε η Κυβέρνηση να αποδώσει αυτά που αναμενόταν πέρσι στους πληγέντες από τις καταστροφές της Θεσσαλίας.

Ένα ακόμη ζήτημα, το οποίο θα περίμενε κανείς να τεθεί σε πρώτη προτεραιότητα στη συζήτηση αυτού του νομοσχεδίου, είναι να υπάρξει ένας απολογισμός για το πού δόθηκαν τα τεράστια κονδύλια που ανακοίνωσε πέρσι η Κυβέρνηση ότι θα παρασχεθούν για την αντιμετώπιση της περιβαλλοντικής καταστροφής που υπέστησαν οι κάτοικοι της Θεσσαλίας. Πού πήγαν ακριβώς αυτά τα χρήματα και σε ποιους; Τι μαθήματα έχει αντλήσει η Κυβέρνηση από τον τρόπο με τον οποίο διαχειρίστηκε τις περσινές καταστροφές και από τον τρόπο που έχουν ξοδευτεί τα τεράστια ποσά των αποζημιώσεων μέχρι τώρα;

Τον τελευταίο χρόνο, η Πλεύση Ελευθερίας έχει επισκεφτεί πάρα πολλές φορές τη Θεσσαλία και έχει συνομιλήσει με φορείς που εκπροσωπούν όλο το φάσμα: αγρότες, επιχειρηματίες και πολίτες που έχουν πληγεί από τις καταστροφές. Αυτό που συνεχίζουμε να ακούμε κάθε φορά, είναι ότι οι άνθρωποι αυτοί νιώθουν πως το κράτος και η Κυβέρνηση τους άφησε σε πλήρη εγκατάλειψη. Το ίδιο παρατηρήσαμε και στη διάρκεια της ακρόασης εξωκοινοβουλευτικών φορέων στη διάρκεια των εργασιών της επιτροπής για το νομοσχέδιο αυτό, όπου οι εκπρόσωποι των πολιτών μας έλεγαν ότι το κράτος δεν τους ακούει. Αναφέρω, ενδεικτικά, όσα μας είπε ο εκπρόσωπος του Δήμου Φαρκαδόνας και λέω σε εισαγωγικά. Είπε: «Όλο αυτό το διάστημα, περίπου τρεις μήνες από τους δέκα που ζούμε και βιώνουμε αυτή την κατάσταση, πήραμε την κατάσταση στα χέρια μας, γιατί βλέπαμε απραξία, αδιαφορία και ήμασταν στο έλεος των φαινομένων και θα έλεγα της αναλγησίας της κρατικής. Διότι το κράτος μας, δυστυχώς, …» -συνέχισε- «… λειτουργεί υδροκέφαλα. Οι πόροι στο δήμο και στην περιφέρεια περιορισμένοι. Απευθυνόμασταν συνεχώς στο κράτος, το οποίο δεν μας άκουγε πάντα». Αυτά είπε ο εκπρόσωπος του Δήμου Φαρκαδόνας.

Η Πλεύση Ελευθερίας, επίσης, διατηρεί στενή επικοινωνία με τους πυροσβέστες, οι οποίοι εργάζονται κάτω από αντίξοες συνθήκες, αλλά βρίσκονται πάντα στην πρώτη γραμμή, όπως συνέβη πάλι και αυτό το Σαββατοκύριακο. Και εκείνοι, τους οποίους καλέσαμε στη διαδικασία ακρόασης φορέων στην επιτροπή εξέφρασαν ανάλογες διαμαρτυρίες και για τις συνθήκες εργασίας τους, αλλά και για το νομοσχέδιο.

Η νομοθετική ρύθμιση που φέρνει τώρα η Κυβέρνηση, δυστυχώς, διέπεται από μία υπηρεσιακή νοοτροπία και όχι από μία επιχειρησιακή λογική που να θέτει στο επίκεντρο τον πολίτη, που είναι αυτό που θα έπρεπε να είχε κάνει μετά τις καταστροφές του περασμένου καλοκαιριού.

Οι τέσσερις βασικές αλλαγές που εισάγει το νομοσχέδιο αφορούν τη σύσταση Παρατηρητηρίου Ιδιωτικής Ασφάλισης για τις μεγάλες επιχειρήσεις και τους φορείς και για ένταξή τους σε ένα λεγόμενο εθνικό σχέδιο ιδιωτικής ασφάλισης. Η δεύτερη αλλαγή αφορά αλλαγές στον τρόπο με τον οποίο αποζημιώνονται οι αγρότες, οι μικροί επιχειρηματίες και οι πολίτες των οποίων τα σπίτια έχουν πληγεί από φυσικές καταστροφές. Το τρίτο μέρος σχετίζεται με την αναδιοργάνωση της κρατικής αρωγής η οποία μεταφέρεται από διάφορα Υπουργεία κυρίως από το Υπουργείο Εθνικής Οικονομίας στο Υπουργείο Πολιτικής Προστασίας και το τέταρτο μέρος του νομοσχεδίου εισάγει αλλαγές στη λειτουργία των υπηρεσιών της πολιτικής προστασίας, με στόχο να αυξήσει την ευελιξία τους σε στιγμές κρίσης, περιλαμβανομένων και τεσσάρων άρθρων για την πυροσβεστική υπηρεσία.

Η γενική κριτική που έκανε η Πλεύση Ελευθερίας και που κάνει και σήμερα για το νομοσχέδιο, εστιάζεται στο γεγονός ότι αυτό μεταφέρει αρμοδιότητες από την περιφέρεια στην κεντρική κυβέρνηση και παράλληλα μεταφέρει αρμοδιότητες από το Υπουργείο Εθνικής Οικονομίας στο Υπουργείο Πολιτικής Προστασίας. Με τον τρόπο αυτό, όμως, κατασκευάζεται ένας λαβύρινθος γραφειοκρατικής οργάνωσης, ο οποίος αμφιβάλλουμε αν θα μπορέσει να αντιμετωπίσει αποτελεσματικά τις προκλήσεις που θα κληθεί η χώρα να χειριστεί μελλοντικά εξαιτίας της κλιματικής αλλαγής.

Παράλληλα, στο πεδίο των αποζημιώσεων, επειδή αυτές αναμένεται στο μέλλον να είναι όλο και πιο μικρές, χωρίς να το δηλώνει ευθαρσώς, το νομοσχέδιο μειώνει διακριτικά το ρόλο που θα παίζει εφεξής το κράτος στην αποζημίωση των πληγέντων από φυσικές καταστροφές.

Έρχομαι τώρα στα βασικά τμήματα του νομοσχεδίου και ξεκινώ με τον πυρήνα ίσως της νέας νομοθετικής πρότασης που φέρνει η Κυβέρνηση και που αφορά τη σύσταση του Παρατηρητηρίου Ιδιωτικής Ασφάλισης. Αυτό προβλέπει μεγάλες επιχειρήσεις με ετήσιο κύκλο εργασιών με τζίρο, δηλαδή, από 2 εκατομμύρια ευρώ και πάνω, ότι θα πρέπει υποχρεωτικά να ασφαλίζονται ιδιωτικά. Ελπίζουμε να μην κατέβει το όριο των 2 εκατομμυρίων πιο χαμηλά, διότι θα αρχίσει να πλήττει σοβαρά τις μικρομεσαίες επιχειρήσεις.

Ήδη στη διάρκεια της ακρόασης φορέων, ακούσαμε τους εκπροσώπους των ασφαλιστικών εταιριών να προτείνουν τη μείωση του ορίου των 2 εκατομμυρίων, ούτως ώστε να συμπεριλάβουν ένα ακόμη μεγαλύτερο μέρος της επιχειρηματικής δραστηριότητας στη χώρα μας στον κύκλο εργασιών ιδιωτικής ασφάλισης. Γι’ αυτό είναι βασικής σημασίας γεγονός να μην αλλάξει αυτό το πλαίσιο.

Το λέμε αυτό, εν όψει του γεγονότος, ότι πέρσι το καλοκαίρι είχαμε ήδη την εισαγωγή μιας νέας ρύθμισης, που κατά τη γνώμη μας, είναι πολύ πιο σοβαρή και αυτή αφορά κίνητρα για την ιδιωτική ασφάλιση κατοικιών. Το κίνητρο ήταν ότι θα απαλλάσσονται κατά 10% από τον ΕΝΦΙΑ, οι κατοικίες οι οποίες θα καλύπτονται στο εξής από ιδιωτική ασφάλιση. Μας ειπώθηκε τότε, ότι η Κυβέρνηση δεν επιβάλλει το μέτρο υποχρεωτικά, αλλά το εισαγάγει με κίνητρο τη μείωση του ΕΝΦΙΑ. Ωστόσο λίγο μετά ακούσαμε τον Πρωθυπουργό να μιλάει στη Διεθνή Έκθεση Θεσσαλονίκης, για υποχρεωτική ασφάλιση των ιδιωτικών κατοικιών, και αυτά αφορούν κατοικίες απλών πολιτών, οι οποίοι ήδη επιβαρύνονται και πιθανόν θα επιβαρυνθούν πολύ περισσότερο αν ληφθεί αυτό το μέτρο. Επομένως, είναι βασικής σημασίας να μην αλλάξει το όριο των 2 εκατομμυρίων, αλλά επίσης είναι βασικής σημασίας να γίνει κατανοητό το γεγονός, ότι ήδη η Κυβέρνηση έχει δρομολογήσει -και εδώ φαίνεται πως αποσύρεται το κράτος από την προστασία των πολιτών από τις φυσικές καταστροφές- μια διαδικασία σταδιακής και σιωπηρής, αν θέλετε, απόσυρσης του κράτους από αυτήν την ευθύνη.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Επίσης, στη διάρκεια των συζητήσεων στην επιτροπή, παρατηρήσαμε ότι τα πρόστιμα που επιβάλλονται για τις μεγάλες επιχειρήσεις που θα ασφαλίζονται είναι ιδιαιτέρως χαμηλά. Το πρόστιμο σύμφωνα με το νομοσχέδιο για όσες μεγάλες επιχειρήσεις δεν θα ασφαλίζονται ιδιωτικά είναι 5.000 ευρώ. Η εκπρόσωπος των ασφαλιστικών εταιρειών υπολόγισε ότι ετησίως μία επιχείρηση αυτού του μεγέθους για να καλυφθεί, χρειάζεται να πληρώσει ασφάλιστρα της τάξης των 12.500 με 25.000 ευρώ, όπως είπε. Αυτό είναι πολλαπλάσιο του προστίμου. Συνεπώς το πρόστιμο λειτουργεί ως αντικίνητρο.

Με άλλα λόγια, ένας επιχειρηματίας είναι ανάμεσα στο να ασφαλίσει την επιχείρησή του ιδιωτικά και στο να πληρώσει το πρόστιμο, έτσι όπως έχει το νομοσχέδιο τη στιγμή αυτή. Δίνετε σε αυτήν την επιχείρηση μεγάλο κίνητρο να μην ασφαλιστεί και να πληρώσει το πρόστιμο. Αυτό, θα πρέπει να αλλάξει αν η Κυβέρνηση σοβαρά εννοεί αυτά που λέει στο νομοσχέδιο. Δηλαδή, το να ασφαλίζονται ιδιωτικά οι μεγάλες επιχειρήσεις, οι οποίες μπορούν βεβαίως να ασφαλιστούν.

Επίσης, στη διάρκεια των εργασιών της επιτροπής, η Πλεύση Ελευθερίας παρατήρησε κάτι το οποίο είναι πραγματικά σοκαριστικό. Το γεγονός ότι προβλέπει το νομοσχέδιο να υποχρεώνει τις ιδιωτικές επιχειρήσεις -τις μεγάλες επιχειρήσεις- να ασφαλιστούν, ούτως ώστε να καλύπτονται τα περιουσιακά τους στοιχεία ακόμη και τα εταιρικά τους αυτοκίνητα, αλλά δεν προβλέπει ότι η ασφάλιση αυτή θα πρέπει να καλύπτει τους εργαζόμενους. Και ζητήσαμε -και ζητάμε και τώρα ξανά- να υπάρξει σαφής αναφορά στην κάλυψη των εργαζομένων στην επιχείρηση από την ασφάλιση αυτή.

Έρχομαι τώρα στο επόμενο μέρος του νομοσχεδίου που αφορά τις αποζημιώσεις για τους αγρότες. Εδώ το νομοσχέδιο δημιουργεί δύο κατηγορίες: Τους κατ’ επάγγελμα και τους μη κατ’ επάγγελμα αγρότες και αλλάζει τη γλώσσα που χρησιμοποιεί το πλαίσιο του 2021, όσον αφορά την ασφάλιση των κατ’ επάγγελμα αγροτών. Αυτή οριζόταν στο 70% των ζημιών που είχαν οι κατ’ επάγγελμα αγρότες το 2021, ενώ τώρα δεν υπάρχει σαφής αναφορά, αλλά ένας ασαφής ορισμός του πώς και πότε και κάτω από ποιες συνθήκες και κατά πόσο θα πρέπει να ασφαλίζεται ένας κατ’ επάγγελμα αγρότης σε περίπτωση που το χωράφι του και η καλλιέργειά του υποστούν ζημιές από φυσικές καταστροφές.

Οι μη κατ’ επάγγελμα αγρότες από την άλλη ασφαλίζονται κατά 50%, δηλαδή βλέπουμε και πάλι μία επιθυμία και μία πρόθεση μάλλον σαφούς απόσυρσης του κράτους από την ευθύνη του να καλύπτει πλήρως τους αγρότες όταν αυτοί υφίστανται ζημίες από φυσικές καταστροφές.

Πρέπει στο σημείο αυτό να πούμε ότι συμμεριζόμαστε την άποψη των εκπροσώπων των αγροτών, οι οποίοι ζητούν από το κράτος να τους δίνει κάλυψη 100% στις ζημίες. Αν ο αγροτικός τομέας, όπως συχνά λέει η Κυβέρνηση, συμβάλλει σημαντικά και στο Ακαθάριστο Εθνικό Προϊόν, αλλά και στις εξαγωγές, είναι απαραίτητο το κράτος να παρέχει πλήρη ασφάλιση στους αγρότες.

Αναφορικά με το μέρος του νομοσχεδίου που αναδιαρθρώνει τη δομή της κρατικής αρωγής, παρατηρήσαμε και το τονίζουμε και τώρα ότι υπάρχει μια δαιδαλώδης γραφειοκρατική διαδικασία. Ιδίως η Διεύθυνση του Τμήματος Ειδικών Καθεστώτων του άρθρου 32 δεν έχει σαφείς αρμοδιότητες και δεν φαίνεται πώς οι αρμοδιότητες αυτές δεν θα επικαλύπτονται στο μέλλον με τις αρμοδιότητες της γενικής διεύθυνσης που ιδρύεται για την κρατική αρωγή. Θεωρούμε ότι αυτά είναι ζητήματα ζωτικής σημασίας, διότι όταν έρθουν οι φυσικές καταστροφές, ο κρατικός μηχανισμός πρέπει να είναι άρτια εξοπλισμένος και πολύ ξεκάθαρα δομημένος, ούτως ώστε να ανταποκριθεί με πολύ μεγάλη ταχύτητα. Αυτό είναι ένα από τα πρώτα ζητούμενα στην περίπτωση των φυσικών καταστροφών.

Έρχομαι τώρα στα ζητήματα που αφορούν την Πυροσβεστική. Υπάρχουν τέσσερα άρθρα στο νομοσχέδιο που καλύπτουν θέματα της Πυροσβεστικής Υπηρεσίας. Είναι τα άρθρα 48 με 51. Θεωρούμε ότι χάνεται άλλη μια φορά μια πολύ σημαντική ευκαιρία για να αναδιαρθρωθεί σοβαρά το πλαίσιο λειτουργίας της Πυροσβεστικής Υπηρεσίας, ούτως ώστε να καταστήσει τους πυροσβέστες ικανούς να αντιμετωπίζουν πιο αποτελεσματικά τις προκλήσεις που καλείται να διαχειριστεί η χώρα κάθε καλοκαίρι. Οι πυροσβέστες επιτελούν ένα ηρωικό έργο πραγματικά, αλλά δεν έχουν τη στήριξη που χρειάζεται από την υφιστάμενη δομή.

Στη διάρκεια της ακρόασης φορέων οι εκπρόσωποί τους μας μίλησαν για την ανάγκη κάλυψης των δυόμισι χιλιάδων οργανικών θέσεων που παραμένουν κενές στο Πυροσβεστικό Σώμα. Μας είπαν επίσης ότι θέλουν το επάγγελμά τους να συμπεριληφθεί στα βαρέα και ανθυγιεινά και ανέφεραν, σχετικά με μια ρύθμιση του άρθρου 51, ότι δεν θα πρέπει να διαγραφεί το νησί της Εύβοιας από την εξαίρεσή του, που υπήρχε στο παλαιότερο νομοθετικό πλαίσιο, από την έννοια της «ίδιας πόλης».

Η Εύβοια είναι ένα νησί το οποίο έχει γεωγραφικές ιδιαιτερότητες. Για να τη διανύσει κανείς από το νότο μέχρι τον βορρά χρειάζεται με το αυτοκίνητο τρεις με τέσσερις ώρες -λόγω του κακού οδικού δικτύου, για το οποίο βεβαίως αλλεπάλληλες κυβερνήσεις δεν έχουν κάνει απολύτως τίποτα για δεκαετίες. Συνεπώς η μεταφορά πυροσβεστών από το ένα μέρος του νησιού στο άλλο δημιουργεί πρόβλημα. Και οι τρεις εκπρόσωποι των πυροσβεστικών υπηρεσιών στη διάρκεια της ακρόασης φορέων είπαν εμφατικά ότι θέλουν να παραμείνει εξαίρεση σε σχέση με τις διατάξεις που υπάρχουν στο προηγούμενο νομοθετικό πλαίσιο όσον αφορά τη χρήση της έννοιας της «ίδιας πόλης» για τις λειτουργίες της Πυροσβεστικής Υπηρεσίας.

Το προτελευταίο άρθρο, το άρθρο 53, θεωρούμε πως είναι ενδεικτικό παθογενειών και προβλημάτων που υπάρχουν στον τρόπο με τον οποίο λειτουργεί η Κυβέρνηση. Το άρθρο αυτό αναγνωρίζει ότι το δημόσιο χρωστάει στην Eurobank 920 χιλιάδες ευρώ δηλαδή σχεδόν 1 εκατομμύριο ευρώ, για μισθώματα των κεντρικών κτηρίων του Υπουργείου στη λεωφόρο Κηφισίας για το τέταρτο τρίμηνο του 2020. Αυτό μας οδηγεί στο συμπέρασμα -ρωτήσαμε τον κύριο Υφυπουργό στη διάρκεια των συζητήσεων της επιτροπής, αλλά δεν πήραμε απάντηση- ότι πληρώνετε ένα ποσό 4 εκατομμυρίων ετησίως για την ενοικίαση των κτηρίων στη λεωφόρο Κηφισίας. Αυτό είναι ένα τεράστιο ποσό τη στιγμή που το δημόσιο έχει πάρα πολλά κτήρια που είναι αχρησιμοποίητα, αλλά εν πάση περιπτώσει ακόμη και να υπάρχει στρατηγικός λόγος για τη χρήση αυτών των κτηρίων, θα μπορούσε να αγοραστεί. Σε ένα διάστημα χρόνου το ενοίκιο αρχίζει πλέον και καλύπτει την αξία αγοράς αυτών των ακινήτων. Πρόκειται με άλλα λόγια για σπατάλη η οποία δεν πρέπει να υπάρχει. Δυστυχώς κάτι αντίστοιχο συμβαίνει και με χρέη που το ίδιο άρθρο αναγνωρίζει για την ενοικίαση κτηρίων του Υπουργείου στη Θεσσαλονίκη.

Κλείνοντας, θα ήθελα να πω, κύριε Πρόεδρε, ότι η Πλεύση Ελευθερίας θεωρεί πως το νομοσχέδιο αυτό είναι προβληματικό, διότι αποσύρει τον ρόλο του κράτους από ζωτικούς τομείς παροχής προστασίας και αποκατάστασης ζημιών για μεγάλες κατηγορίες του πληθυσμού, ότι δημιουργεί ένα δαιδαλώδες πλαίσιο λειτουργίας της κρατικής αγωγής, το οποίο δεν θα είναι αποτελεσματικό και, τέλος, διότι χάνει μια πολύ σημαντική ευκαιρία για να λύσει τα χρόνια ζητήματα της Πυροσβεστικής Υπηρεσίας, η οποία πάντα βρίσκεται στην πρώτη γραμμή όταν η χώρα μας αντιμετωπίζει φυσικές καταστροφές.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Καζαμία.

Τον λόγο έχει ο ειδικός αγορητής των Σπαρτιατών κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, πριν ξεκινήσω την ανάλυσή μου για το νομοσχέδιο θέλω να πω το εξής: Πρώτα απ’ όλα σήμερα ευχόμαστε καλό κουράγιο και καλή δύναμη στους κατοίκους της Κερατέας, της Σταμάτας, της Σερίφου και σε όλες τις άλλες περιοχές της πατρίδας που πλήττονται από πύρινα μέτωπα τα οποία δυστυχώς κάθε καλοκαίρι καταστρέφουν τον δασικό πλούτο της πατρίδας μας.

Επίσης, θα ήθελα να πω καλό κουράγιο και καλή δύναμη στους ηρωικούς άνδρες και στις ηρωικές γυναίκες του Πυροσβεστικού Σώματος που κάθε καλοκαίρι δίνουν υπεράνθρωπες μάχες με τις φωτιές για να διασώσουν τις περιουσίες, αλλά και τον δασικό πλούτο της χώρας μας. Τους ευχόμαστε καλή επιτυχία, τους συγχαίρουμε και να ξέρουν ότι είμαστε πάντα στο πλευρό τους. Αυτά ήθελα να πω. Δυστυχώς δεν ξεκίνησε καλά ο μήνας. Με την ευκαιρία να ευχηθώ και καλό μήνα.

Έρχομαι στο σημερινό νομοσχέδιο. Σε μία περίοδο που θα έπρεπε το ελληνικό κράτος να έχει ήδη προβλέψει έναν κεντρικό σχεδιασμό για την αντιμετώπιση φυσικών καταστροφών, μια επαρκή επάνδρωση του Πυροσβεστικού Σώματος, αλλά και μία τακτική και εθνική στρατηγική καθαρισμού των δασών και πρόληψης έναντι των φυσικών καταστροφών, έχει έρθει προς ψήφιση ένα νομοσχέδιο το οποίο σε πολύ μεγάλο βαθμό δίνει βάση στην ιδιωτική ασφάλιση έναντι των φυσικών καταστροφών. Επίσης μεταφέρει πάρα πολλές αρμοδιότητες από τις περιφέρειες, αλλά και από το Υπουργείο Εθνικής Οικονομίας στο Υπουργείο Κλιματικής Αλλαγής και κυρίως δεν βλέπουμε να υπάρχει κάποια πρόθεση λύσης του σοβαρού προβλήματος το οποίο αντιμετωπίζουμε κάθε χρόνο, ήτοι της έλλειψης δυναμικού στην Πυροσβεστική, της έλλειψης στρατηγικής και κυρίως της έλλειψης πρόληψης.

Όσο, λοιπόν, εμείς δεν αντιμετωπίζουμε αυτό το φαινόμενο στη ρίζα του, δεν εντοπίζουμε τη ρίζα του προβλήματος, θα είμαστε μονίμως θεατές σε έναν φαύλο κύκλο καταστροφών. Μάλιστα από το Βήμα της Βουλής να πω ότι κανείς μας δεν επιθυμεί και δεν εύχεται να συμβεί μία καταστροφή και μια εθνική τραγωδία παρόμοια με την περσινή, όταν και η Ελλάδα σημείωσε, όπως είχα πει και στις επιτροπές, μία αρνητική πρωτιά και δυστυχώς πέρσι κάηκαν 1,7 εκατομμύρια στρέμματα, με ηχηρότερο παράδειγμα την περιοχή του Έβρου που υπέστη βιβλική καταστροφή, ήταν η χειρότερη δασική πυρκαγιά από τη δεκαετία του ΄50.

Εμείς, λοιπόν, δεν θέλουμε να υποστούμε ξανά μια τέτοια εθνική καταστροφή. Δεν θέλουμε να κάνουμε αντιπολίτευση στις στάχτες. Θα κάνουμε αντιπολίτευση σε πάρα πολλά ζητήματα όχι σε αυτό το θέμα και κρούουμε από τώρα τον κώδωνα του κινδύνου για μην έρθουν τα χειρότερα. Εμείς προειδοποιούμε γιατί πρέπει κάποια στιγμή από του Βήματος της Βουλής να προειδοποιούμε για τις επερχόμενες καταστροφές. Θα πρέπει κάποια στιγμή να αλλάξει η νοοτροπία μας και να μην επιρρίπτουμε συνεχώς την ευθύνη στον μέσο πολίτη.

Με τα άρθρα 3 έως 5 ουσιαστικά συστήνεται το Παρατηρητήριο Ιδιωτικής Ασφάλισης έναντι Φυσικών Καταστροφών. Ανάμεσα στις αρμοδιότητες του παρατηρητηρίου είναι, όπως λέει χαρακτηριστικά, η επέκταση και η εξέλιξη της ιδιωτικής ασφάλισης στην ελληνική οικονομία, σε συνάρτηση με τις φυσικές καταστροφές και η προσαρμογή της ιδιωτικής ασφάλισης και της κρατικής αρωγής λόγω φυσικών καταστροφών.

Εδώ πέρα, λοιπόν, όπως επίσης και στο άρθρο 4 όπου βλέπουμε μια εθνική στρατηγική για την ιδιωτική ασφάλιση έναντι φυσικών καταστροφών και στο άρθρο 5 όπου για πρώτη φορά θεσπίζεται η υποχρεωτική ασφάλιση σε επιχειρήσεις –προσέξτε- με ακαθάριστα έσοδα άνω των δύο εκατομμυρίων ευρώ για πρώτη φορά βλέπουμε ότι προσπαθεί η Κυβέρνηση μέσω της υποχρεωτικότητας της ασφάλισης να μεταθέσει τις ευθύνες από το κράτος, το οποίο έχει σοβαρές ελλείψεις, και να τις επιρρίψει πλέον στον πολίτη.

Εδώ μάλιστα να τονίσω το εξής: Πρώτον, μιλάει για ακαθάριστα έσοδα άνω των 2 εκατομμυρίων ευρώ, όχι εκκαθαρισμένα, όχι καθαρά. Δεν ξέρουμε τι θα προκύψει, πόσα θα είναι τα έσοδα μετά την εκκαθάριση. Και δεύτερον, αν αναλογιστεί κάποιος ότι τα ασφάλιστρα κυμαίνονται από 12.500 ως 25.000 ευρώ, δεν ξέρω αν μια μικρομεσαία επιχείρηση θα μπορέσει να αντεπεξέλθει σε αυτό το κόστος. Οι επιχειρήσεις ήδη είναι επιβαρυμένες. Επίσης πολύ φοβάμαι ότι η συγκεκριμένη υποχρεωτικότητα θα αποτελέσει ένα εφαλτήριο, έναν «πιλότο» -να το πω έτσι- για να επεκταθεί περαιτέρω η υποχρεωτικότητα σε όλους τους Έλληνες και στις Ελληνίδες πολίτες. Αυτό πρέπει να το προσέξουμε.

Επίσης ένα άλλο αρνητικό είναι ότι αντί να αντιμετωπίσουμε, όπως είπα και πριν, τα προβλήματα στην αντιμετώπιση των φυσικών καταστροφών, δηλαδή τις ελλείψεις και τα κενά της Πυροσβεστικής Υπηρεσίας, την πρόληψη, αντί να ενισχύσουμε τα δασαρχεία, αντί να τα χρηματοδοτήσουμε επαρκώς για να κάνουν την απαραίτητη δασοπροστασία, εμείς πάμε αυτή τη στιγμή να μεταθέσουμε όλα τα κενά του κρατικού μηχανισμού στον μέσο πολίτη, χωρίς μάλιστα να διευκρινίζεται εάν θα ασφαλίζονται και οι άνθρωποι. Γιατί μιλάμε μόνο για ασφάλιση των υλικών, όχι των ανθρώπων. Αυτό πρέπει να διευκρινιστεί.

Επίσης, αναφορικά με την κρατική αρωγή, στο άρθρο 7 βλέπουμε πάλι πως για να χορηγηθεί η επιχορήγηση ύψους 50% στους μη κατ’ επάγγελμα αγρότες θα πρέπει αυτοί να έχουν δηλώσει την ενιαία ενίσχυση στο Ολοκληρωμένο Σύστημα Διαχείρισης Ελέγχου και να έχουν επίσης εκπληρώσει την υποχρέωση καταβολής της ειδικής ασφαλιστικής εισφοράς στον Οργανισμό Ελληνικών Γεωργικών Ασφαλίσεων. Δηλαδή ουσιαστικά βλέπουμε εδώ πέρα ότι για ακόμη μία φορά τίθεται μία προϋπόθεση ώστε να αποκλείσει κάποιους μη κατ’ επάγγελμα αγρότες από την επιχορήγηση. Αυτό για μας δεν θα πρέπει να υπάρχει. Θα πρέπει να μην υπάρχουν προϋποθέσεις, αλλά να χορηγείται ούτως ή άλλως, διότι οι φυσικές καταστροφές δεν κάνουν εξαίρεση, αν έχεις πληρώσει την εισφορά ή όχι. Καταστρέφεσαι ούτως η άλλως. Αυτό θα πρέπει να απαλειφθεί, κατά την άποψή μας.

Ένα άλλο σημαντικό θέμα είναι στο Κεφάλαιο Δ΄ που μιλάει για τη στεγαστική συνδρομή και προστασία. Πράγματι πρέπει να υπάρχει στεγαστική συνδρομή, όμως στα άρθρα του συγκεκριμένου νομοσχεδίου υπάρχουν κάποιες ασάφειες. Δεν μας διευκρινίζει το νομοσχέδιο κατ’ αρχάς ποιο θα είναι το ιδιοκτησιακό καθεστώς του ακινήτου: Θα ανήκει στο δημόσιο, στο ΤΑΙΠΕΔ, στον δήμο; Πού ακριβώς;

Δεν μας διευκρινίζει επίσης τι θα συμβαίνει σε περίπτωση που το ακίνητο αυτό που θα παραχωρείται θα έχει θέματα με το Κτηματολόγιο ή με τους δήμους. Ποιος θα τα διακανονίζει όλα αυτά, ποιος θα τα αντιμετωπίζει;

Δεν μας διευκρινίζεται επίσης τι θα συμβαίνει σε περίπτωση που το ακίνητο αυτό θα πρέπει να μετακινηθεί.

Όλα αυτά είναι σοβαρές ασάφειες τις οποίες θα έπρεπε το παρόν νομοσχέδιο να τις προβλέπει.

Επίσης ένα άλλο πάρα πολύ σημαντικό είναι το εξής. Έχουμε στο Κεφάλαιο ΣΤ΄ οργανωτικές διατάξεις για θέματα κρατικής αρωγής. Ουσιαστικά θεσπίζονται κάποιες γενικές διευθύνσεις, χωρίς ωστόσο να υπάρχει το απαραίτητο οργανόγραμμα. Μας το είπαν και οι εργαζόμενοι. Ξέρετε, για να αντιμετωπίσει ένα Υπουργείο -το οποίο πλέον θα επιφορτιστεί και με περαιτέρω αρμοδιότητες- τις τόσο σοβαρές προκλήσεις, ήτοι δηλαδή την αντιμετώπιση των φυσικών καταστροφών, θα πρέπει να έχει το κατάλληλο οργανόγραμμα, πράγμα το οποίο δεν υφίσταται στη συγκεκριμένη περίπτωση.

Επίσης, στο άρθρο 27 -το είχα πει και στις επιτροπές- θεσπίζεται για πρώτη φορά η θέση του Συντονιστή Αποκατάστασης και Ανασυγκρότησης. Ενώ λοιπόν προβλέπεται το καθεστώς αυτού του ανθρώπου, ο οποίος θα είναι μετακλητός, ενώ προβλέπεται ότι θα έχει τριετή θητεία, δεν προβλέπεται πουθενά στο νομοσχέδιο και δεν γίνεται καμμία αναφορά στα προσόντα που θα πρέπει να έχει αυτός ο άνθρωπος. Πώς θα προσλαμβάνεται, με τι προσόντα; Δεν υπάρχει καμμία αναφορά. Είναι ένας άνθρωπος ο οποίος θα έχει πολύ υψηλές απολαβές, θα έχει απολαβές γενικού γραμματέα. Και επίσης να πω ότι δεν ξέρουμε τι προσόντα θα έχει, με τι βιογραφικό θα προσλαμβάνεται. Είναι κάτι το οποίο δεν το ρυθμίζει το νομοσχέδιο.

Σε ένα άλλο που θα ήθελα να αναφερθώ -και το είχαμε τονίσει και στις επιτροπές, το λέω και εδώ στην Ολομέλεια- είναι στις διατάξεις για το Πυροσβεστικό Σώμα, όπου στο άρθρο 48 προβλέπεται η εκτέλεση πρόσθετης υπηρεσίας για τους άνδρες και τις γυναίκες του Πυροσβεστικού Σώματος, η οποία θα πρέπει να είναι περίπου δεκαέξι οκτάωρα κατά την αντιπυρική περίοδο, όχι παραπάνω από τέσσερα οκτάωρα τον μήνα. Κι εγώ θέλω να ρωτήσω: Για ποιον λόγο δεν γίνεται κάποιο βήμα για να καλυφθούν, έστω και μερικώς, τα κενά στην Πυροσβεστική Υπηρεσία; Γιατί θα πρέπει να καταπονούμε περαιτέρω τους άνδρες και τις γυναίκες της Πυροσβεστικής Υπηρεσίας οι οποίοι είναι ήδη καταπονημένοι, έχουν ήδη να αντιμετωπίσουν ελλείψεις, έχουν ήδη πάρα πολλά προβλήματα και θα πρέπει να τους βάζουμε να δουλεύουν έως και δεκαέξι ώρες την ημέρα;

Εγώ να πω πως από επαφές που είχα με πυροσβέστες πέρυσι από τον Έβρο όλοι μου είπαν πως δεν μπορούσαν να αντεπεξέλθουν. Ήταν τόσο πολλές οι ώρες και τόσο πολλές οι απαιτήσεις που πλέον πάθανε υπερκόπωση. Γιατί λοιπόν εξ αρχής, πριν ξεκινήσουν οι πυρκαγιές, δεν γίνεται μία πρόσληψη μονίμου ή και εποχικού προσωπικού και κυρίως γιατί δεν γίνεται μια προσπάθεια κάλυψης των οργανικών κενών; Από εκεί θα πρέπει να ξεκινήσουμε και όχι να βάζουμε πρόσθετη υπηρεσία στους πυροσβέστες, οι οποίοι σε πολλές περιπτώσεις μπορεί να μην είναι δυνατόν να την επιτελέσουν λόγω υπερκόπωσης.

Ένα άλλο επίσης που θα ήθελα να τονίσω είναι και το γεγονός ότι εξαιρείται από τη μετακίνηση προσωπικού εντός της ιδίας πόλης το νησί της Εύβοιας, ένα νησί το οποίο είναι πολύπαθο και μάλιστα ένα νησί το οποίο έχει πάρα πολύ μεγάλες αποστάσεις, κάτι το οποίο είχαν επισημάνει και οι φορείς και μάλιστα είχαν πει πως αυτή η προσθήκη είναι απαράδεκτη.

Σε γενικές γραμμές θα ήθελα να πω συμπερασματικά ότι το παρόν νομοσχέδιο, κατά την άποψή μας, δεν αντιμετωπίζει τα βασικά προβλήματα τα οποία σχετίζονται με την αντιμετώπιση των φυσικών καταστροφών, ήτοι οργανικά κενά στην Πυροσβεστική, ενίσχυση των δασαρχείων, επάνδρωση των δασαρχείων, πρόληψη και πυροπροστασία. Δεν μας λέει τίποτα για όλα αυτά εδώ. Από εκεί θα πρέπει να ξεκινήσουμε και όχι από το να βασιζόμαστε για ακόμα μία φορά, όπως έγινε με τον κορωνοϊό, στο αφήγημα της ατομικής ευθύνης και της αποκλειστικής επίρριψης των ευθυνών του κράτους στον πολίτη.

Ένα κράτος, κατά την άποψή μας, θα πρέπει να είναι οργανωμένο, συγκροτημένο, να έχει μια συγκροτημένη εθνική στρατηγική, να φροντίζει να καλύψει όλα τα κενά στην Πυροσβεστική Υπηρεσία, να φροντίζει να έχει έναν μηχανισμό πρόληψης για όλες τις φυσικές καταστροφές και αφού τα πράξει όλα αυτά εδώ και οργανωθεί κατάλληλα, στη συνέχεια μπορεί να επιρρίπτει ευθύνες. Όταν το κράτος δεν μπορεί να αντιμετωπίσει τα δικά του προβλήματα, δεν μπορεί να μιλά για ατομική ευθύνη. Η ατομική ευθύνη έχει και όρια. Δεν φταίει ο μέσος πολίτης αν δεν έχουμε επάρκεια επίγειων και εναέριων μέσων κατάσβεσης, δεν φταίει ο μέσος πολίτης αν υπάρχουν οργανικά κενά στην Πυροσβεστική, δεν φταίει ο μέσος πολίτης αν τα δασαρχεία δεν έχουν προσωπικό ή αν δεν χρηματοδοτούνται καταλλήλως ή αν δεν υπάρχει μια απαραίτητη στρατηγική πρόληψης. Σε αυτά θα πρέπει να εστιάσουμε και εκεί θα πρέπει να δώσουμε βάση και όχι να φταίει συνέχεια ο μέσος πολίτης ο οποίος είτε δεν καθάρισε το οικόπεδό του είτε δεν ασφάλισε το ακίνητό του και δεν μπορεί μονίμως να έχουμε ένα αφήγημα ατομικής ευθύνης αντί να βλέπουμε την πραγματική αιτία για τις φυσικές καταστροφές, που δεν είναι άλλη από την κρατική ανεπάρκεια και ανικανότητα. Εκεί θα πρέπει να βασιστούμε και πουθενά αλλού.

Για όλους αυτούς τους λόγους, λοιπόν, εμείς επειδή θεωρούμε ότι το νομοσχέδιο είναι αποσπασματικό και δεν καλύπτει τα βασικά προβλήματα αντιμετώπισης των φυσικών καταστροφών θα το καταψηφίσουμε. Θα υπερψηφίσουμε κάποια άρθρα που είναι σε θετική κατεύθυνση, όμως θεωρούμε πως το νομοσχέδιο αυτό είναι ελλιπές και θα περιμέναμε κάτι πολύ καλύτερο και μάλιστα πολύ νωρίτερα και όχι εν μέσω θέρους που γίνονται δασικές πυρκαγιές. Αυτά τα θέματα ξέρετε λύνονται από τον χειμώνα, μήνες πριν ξεκινήσει η αντιπυρική περίοδος και όχι εν μέσω θέρους.

Αυτά ήθελα να πω. Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Θα δώσω τώρα τον λόγο στον Υφυπουργό Πολιτικής Προστασίας κ. Χρήστο Τριαντόπουλο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Σήμερα, σε μία δύσκολη συγκυρία, μέσα σε μια πιεστική αντιπυρική περίοδο, συζητάμε στο ελληνικό Κοινοβούλιο τη νομοθετική πρωτοβουλία του Υπουργείου Κλιματικής Κρίσης και Πολιτικής Προστασίας. Είναι μια ιδιαίτερα πιεστική περίοδος όπου τα στελέχη του Πυροσβεστικού Σώματος, της Πολιτικής Προστασίας και όλων των Σωμάτων δίνουν μία συνεχή και σκληρή μάχη με τις πυρκαγιές που δυστυχώς τα τελευταία χρόνια παρουσιάζουν διαφορετικά και ακραία χαρακτηριστικά στο πλαίσιο της κλιματικής κρίσης.

Δυστυχώς η κλιματική κρίση είναι η νέα δυσμενής πραγματικότητα. Πλέον ακραία φαινόμενα και φυσικές καταστροφές συμβαίνουν όλο και πιο συχνά, όλο και πιο έντονα σε σχέση με το παρελθόν και δυστυχώς η Ελλάδα και η ευρύτερη γειτονιά μας είναι στον πυρήνα της κλιματικής κρίσης και των νέων δεδομένων, νέα δεδομένα στα οποία η Κυβέρνηση έχει προσαρμόσει τη στρατηγική της, μία στρατηγική πάνω σε τρεις άξονες, που είναι οι εξής: Η προώθηση της πράσινης ανάπτυξης, ώστε να μετριαστούν όσο γίνεται οι δυνάμεις εκείνες που συντελούν στην κλιματική κρίση.

Δεύτερος άξονας είναι η έμφαση τόσο στην πρόληψη όσο και στην άμεση αντιμετώπιση των επιπτώσεων της κλιματικής κρίσης, μέσα από τη δημιουργία επί της ουσίας της πολιτικής προστασίας, που εξελίσσεται, ενδυναμώνεται και επεκτείνεται.

Τρίτος άξονας είναι η δημιουργία του πλαισίου της κρατικής αρωγής, το οποίο ξεκίνησε επί της ουσίας από το μηδέν, για να φτάσει η αρωγή του κράτους όσο πιο γρήγορα γίνεται σε όσους τη δικαιούνται μετά από μία φυσική καταστροφή, πλαίσιο που επεκτείνεται και εξελίσσεται. Εξελίσσεται μέσα από παρεμβάσεις που περιλαμβάνονται και στην παρούσα νομοθετική πρωτοβουλία.

Είναι ιδιαίτερα χρήσιμο να σας περιγράψω τι υπήρχε πριν, τι δημιουργήθηκε, αλλά και αυτό πώς εξελίσσεται. Ποια είναι τα χαρακτηριστικά κατά την προηγούμενη περίοδο; Διοικητικός κατακερματισμός με πολλές γενικές γραμματείες και εμπλεκόμενα Υπουργεία, αποσπασματικά μέτρα, γραφειοκρατία και καθολική απουσία ψηφιοποίησης, χαμηλές ενισχύσεις και πολλοί περιορισμοί ως προς την επιλεξιμότητα, απουσία εξειδικευμένων μέτρων για έμμεσες επιπτώσεις, μεγάλη καχυποψία προς τον πληγέντα, καθώς δεν προβλέπονταν προκαταβολές, μεγάλοι χρονικοί ορίζοντες αρκετών ετών μέχρι να δοθεί κάποια ενίσχυση και φυσικά αδιαφορία για την επόμενη μέρα μετά από μια φυσική καταστροφή.

Η Κυβέρνηση εντόπισε τα παραπάνω, καθώς και τα νέα δεδομένα της κλιματικής κρίσης, και ξεκίνησε τις πρωτοβουλίες από το 2020 και τον «Ιανό», κυρίες και κύριοι συνάδελφοι, για την αλλαγή όλων αυτών. Προχώρησε σε συγκεκριμένες μεταρρυθμιστικές κινήσεις.

Πρώτη κίνηση ήταν ο νόμος περί κρατικής αρωγής, ο ν.4797/2021, ο νόμος που, μεταξύ πολλών άλλων, σύστησε την Κυβερνητική Επιτροπή Κρατικής Αρωγής, διαμόρφωσε ένα ολοκληρωμένο πλαίσιο για τη στήριξη των επιχειρήσεων, δημιούργησε το Ταμείο Κρατικής Αρωγής, θέσπισε την πρώτη αρωγή και τη χορήγηση προκαταβολών -δεν υπήρχαν μέχρι τότε- και ενοποίησε το πλαίσιο από ένα Υπουργείο σε τέσσερα Υπουργεία που ήταν πριν.

Έτσι, όπως είπε και ο αγαπητός εισηγητής –το ανέφερα στην επιτροπή- αντί να χρειάζεται μία ΚΥΑ πάνω από δέκα υπογράφοντες γενικούς γραμματείς και Υπουργούς για να λάβει μια επιχείρηση ενίσχυση αντίστοιχη του 30% της εκτίμησης ζημιάς, πλέον βγαίνει μία απόφαση από ένα Υπουργείο, με την ενίσχυση να φτάνει στο 70% της εκτιμηθείσας ζημιάς, ενώ η προκαταβολή, που είναι στο 35% της εκτιμηθείσας ζημίας, είναι υψηλότερη από ό,τι έδιναν ως τελική επιχορήγηση προηγουμένως, ξεκινά να καταβάλλεται μετά από λίγες εβδομάδες.

Καταφέραμε λοιπόν να συγκεντρώσουμε αρμοδιότητες, να μειώσουμε τη γραφειοκρατία, να ψηφιοποιήσουμε πολλά βήματα, να μειώσουμε χρόνους, να αυξήσουμε τις ενισχύσεις, να ενσωματώσουμε στάδια, αλλά και να εσωτερικοποιήσουμε διαδικασίες. Και φυσικά καταφέραμε να δημιουργήσουμε μια νέα συνεργασία με τις περιφέρειες, εισάγοντας, μεταξύ άλλων, τον Περιφερειακό Συντονιστή Κρατικής Αρωγής. Κι αυτό διότι ο βραχίονας υλοποίησης του σχήματος είναι οι επιτροπές και τα κλιμάκια κρατικής αρωγής των περιφερειών.

Οι υπηρεσίες των περιφερειών είναι αυτές που σε στενή συνεργασία και επίβλεψη της κεντρικής υπηρεσίας κάνουν τους ελέγχους, καταλήγουν στις εκτιμήσεις, αποστέλλουν τα στοιχεία στην κεντρική υπηρεσία και η κεντρική υπηρεσία προχωρά στην πληρωμή, πληρωμή που στην περίπτωση του φαινομένου «Ντάνιελ», όταν είναι ολοκληρωμένη η υποβολή των στοιχείων, σε επίπεδο προκαταβολής γίνεται μέσα σε μία εβδομάδα κατά μέσο όρο.

Όσο λοιπόν ταχύτερη και πιο ολοκληρωμένη είναι η ροή στοιχείων από τις επιτροπές και τα κλιμάκια κρατικής αρωγής των περιφερειών τόσο πιο γρήγορα προχωρούν οι πληρωμές. Δουλεύουμε όλοι μαζί σε στενή συνεργασία και συνεχή βελτίωση για να πετύχουμε το κοινό αποτέλεσμα.

Η δεύτερη κίνηση είναι η ένταξη των αγροτικών εκμεταλλεύσεων στο πλαίσιο της κρατικής αρωγής. Ουσιαστικά εντάχθηκαν στο πλαίσιο της κρατικής αρωγής και οι αγρότες, συμπεριλαμβάνοντας τον εξοπλισμό, τα πάγια, το έγγειο κεφάλαιο, αλλά και το φυτικό κεφάλαιο. Τα στοιχεία αυτά πριν την επέκταση της κρατικής αρωγής είτε καλύπτονταν από το παρωχημένο σχήμα των κρατικών οικονομικών ενισχύσεων, τα παλαιά ΠΣΕΑ, είτε δεν καλύπτονταν καθόλου. Το ότι καλύπτονταν βασίζονταν σε περιοριστικές λογικές, ξεπερασμένα τιμολόγια και σε χρόνο υλοποίησης που ξεπερνούσε τα τέσσερα χρόνια. Το υλοποιήσαμε σε συνεργασία με τον ΕΛΓΑ, ο οποίος και αυτός τα τελευταία χρόνια προσαρμόστηκε στις νέες ανάγκες των αγροτών στο πλαίσιο της κλιματικής κρίσης.

Το πλαίσιο λοιπόν της κρατικής αρωγής καλύπτει επιχειρήσεις και όποτε κριθεί, αγροτικές εκμεταλλεύσεις, με απτά αποτελέσματα σε σύγκριση με τα προηγούμενα χρόνια, αν αναλογιστεί κανείς ότι από διακόσιες δεκαοκτώ περιπτώσεις πληρωμών το 2018, το 2022 οι περιπτώσεις των διεκπεραιωμένων πληρωμών ήταν τέσσερις χιλιάδες πεντακόσια είκοσι έξι, από διακόσιες δεκαοκτώ σε τεσσεράμισι χιλιάδες, και στο τέλος του 2024 ο αριθμός των πληρωμών θα είναι επίσης πολύ μεγάλος. Δεν νομίζω ότι χρειάζονται σε αυτά τα νούμερα να σχολιάσουμε κάτι άλλο.

Η τρίτη κίνηση ήταν η δημιουργία το 2021 της πλατφόρμας της πρώτης αρωγής -arogi.gov.gr- προς επιχειρήσεις, νοικοκυριά και φυσικά προς τους αγρότες και κτηνοτρόφους, πρώτη αρωγή η οποία δεν είναι προκαταβολή. Η πλατφόρμα της πρώτης αρωγής, σε στενή συνεργασία με την Ανεξάρτητη Αρχή Δημοσίων Εσόδων, ανοίγει σε δυο-τρεις ημέρες μετά τη φυσική καταστροφή και μέσα σε λίγες ημέρες, μετά από ελέγχους και διασταυρώσεις, είναι σε θέση να χορηγεί τις πρώτες ενισχύσεις που έχουν φτάσει έως και τις 14.000 ευρώ ανά περίπτωση. Από την άλλη, η προκαταβολή του 50% έναντι της τελικής επιχορήγησης της κρατικής αρωγής, όπως είναι κατά το φαινόμενο του «Ντάνιελ», μπορεί να φτάσει τις 200.000 ευρώ.

Άρα, άλλο λοιπόν η προκαταβολή, άλλο η πρώτη αρωγή. Η πρώτη αρωγή είναι η άμεση πρώτη ενίσχυση, ιδιαίτερα σημαντική. Μέχρι τώρα έχουν χορηγηθεί συνολικά 303 εκατομμύρια ευρώ μόνο από το σχήμα της πρώτης αρωγής και αθροιστικά από την υπηρεσία της κρατικής αρωγής προς επιχειρήσεις και νοικοκυριά, αλλά και αγρότες, είτε ως πρώτη αρωγή είτε ως προκαταβολή είτε ως τελική επιχορήγηση είτε ως αποζημίωση για φυτικό κεφάλαιο, έχουν καταβληθεί μέχρι τώρα 490 εκατομμύρια ευρώ.

Τέταρτη κίνηση ήταν η επέκταση και η ενδυνάμωση της Κυβερνητικής Επιτροπής Κρατικής Αρωγής, μια δυναμική κυβερνητική επιτροπή που συμπεριέλαβε όλα τα εμπλεκόμενα Υπουργεία, ενδυναμώνοντας τον συντονισμό και τη συνεργασία, επεκτάθηκε εισηγητικά και γνωμοδοτικά σε όλο το εύρος της αποκατάστασης και της στήριξης, δημιούργησε υποεπιτροπές, ομάδες που τρέχουν επιμέρους ζητήματα και πρότζεκτ, συνεδριάζει σχεδόν κάθε εβδομάδα, ανταποκρινόμενη στις ανάγκες που προκύπτουν, εξελίσσει τα στοιχεία των σχημάτων στήριξης και δίνει έμφαση και στην επόμενη μέρα μιας μεγάλης φυσικής καταστροφής, όπως στη βόρεια Εύβοια, τον Έβρο, αλλά και σε άλλες περιοχές με ειδικά σχέδια ανάπτυξης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ουσιαστικά το έργο της κυβερνητικής επιτροπής που συνετέλεσε στην σταδιακή εναρμόνιση και ενοποίηση όλων των συστατικών της αποκατάστασης και στήριξης, πήρε σάρκα και οστά στην επόμενη κίνηση. Η επόμενη κίνηση θα είναι η πέμπτη μεταρρυθμιστική κίνηση που είναι η δημιουργία της Γενικής Γραμματείας Αποκατάστασης Φυσικών Καταστροφών και Κρατικής Αρωγής, η δημιουργία μιας νέας Γενικής Γραμματείας του Υπουργείου Κλιματικής Κρίσης και Πολιτικής Προστασίας, μια νέα γενική γραμματεία που χτίζεται από την αρχή σε ένα υπουργείο που βρίσκεται σε αντίστοιχη φάση δημιουργίας και εξέλιξης, η οποία ενσωμάτωσε και ενοποίησε τα σχήματα που αφορούσαν τουλάχιστον τέσσερα Υπουργεία.

Συγκεκριμένα, κάτω από μία στέγη είναι η κρατική αρωγή προερχόμενη από το Υπουργείο Οικονομικών, η στεγαστική συνδρομή από το Υπουργείο Υποδομών και Μεταφορών, η ενίσχυση για την οικοσκευή από το Υπουργείο Εσωτερικών και ένα μέρος της μέριμνας προς τους αγρότες που ήταν στο Υπουργείο Αγροτικής Ανάπτυξης και Τροφίμων. Και κάτω από αυτήν τη στέγη υπάρχει ένας οριοθετημένος προϋπολογισμός, αυτός του ειδικού προγράμματος για τις φυσικές καταστροφές, του προγράμματος δημοσίων επενδύσεων που φτάνει τα 600 εκατομμύρια ευρώ.

Με την επόμενη κίνηση ερχόμαστε να ενδυναμώσουμε αυτήν την κομβική μεταρρύθμιση και η έκτη κίνηση είναι η παρούσα νομοθετική πρωτοβουλία, μια νομοθετική πρωτοβουλία με τέσσερις βασικούς πυλώνες.

Ο πρώτος πυλώνας είναι η οργανωσιακή, η οργανωτική, η υπηρεσιακή και η επιχειρησιακή ενδυνάμωση των υπηρεσιών της Γενικής Γραμματείας Αποκατάστασης Φυσικών Καταστροφών και Κρατικής Αρωγής.

Προς αυτήν την κατεύθυνση, όπως ανέφερε και ο εισηγητής μας, δημιουργείται η Γενική Διεύθυνση Κρατικής Αρωγής και Συντονισμού με τρεις διευθύνσεις και ογδόντα οργανικές θέσεις, ώστε να μπορεί να φέρει σε πέρας το μεγάλο έργο που έχει επωμιστεί με πάνω από πενήντα πέντε χιλιάδες περιπτώσεις - αποζημιώσεις που έρχονται, η Διεύθυνση Αποκατάστασης Επιπτώσεων Φυσικών Καταστροφών Αιγαίου και Κρήτης, που θα περιλαμβάνει τους δύο τομείς που υπάρχουν στο Ηράκλειο και στα Χανιά, αλλά και τα γραφεία σε άλλες περιοχές, όπως η Σάμος, ολοκληρώνοντας έτσι τη χωρική κατανομή του έργου, κινήσεις που θα γίνουν με αποφάσεις, όπως προβλέπεται, και όχι με νομοθετικές διατάξεις.

Υπάρχει μέσα η πρόβλεψη σύστασης τομέων κρατικής αρωγής, παράλληλα με τους τομείς της ΔΑΕΦΚ σε περιπτώσεις μεγάλων φυσικών καταστροφών, ώστε να είναι σε θέση ο κρατικός μηχανισμός να ανταποκρίνεται στο μεγάλο φορτίο.

Δημιουργείται η θέση του Συντονιστή Αποκατάστασης και Ανασυγκρότησης με έμφαση στην επόμενη ημέρα περιοχών που επλήγησαν από μεγάλες φυσικές καταστροφές και προωθούνται σχέδια ανάπτυξης και ανασυγκρότησης. Ενώ υπάρχει και η πρόβλεψη δυνατότητας ενσωμάτωσης των στελεχών -περίπου εβδομήντα- των τομέων αποκατάστασης σεισμοπλήκτων και πυρόπληκτων, τα γνωστά ΤΑΣ και ΤΑΠ, στη γενική γραμματεία, αυξάνοντας έτσι το στελεχιακό δυναμικό.

Και βέβαια εμπεριέχονται και οι προβλέψεις -και εδώ θα μου επιτρέψετε να αναφερθώ λίγο παραπάνω- για τη στήριξη και διευκόλυνση των στελεχών της γενικής γραμματείας που εργάζονται συχνά σε καθεστώς έκτακτης ανάγκης, έχοντας πραγματοποιήσει από το 2019 μέχρι τώρα περισσότερες από εκατό χιλιάδες αυτοψίες. Για εμάς στη γενική γραμματεία τα στελέχη είναι συνεργάτες, είναι συνάδελφοι, με τους οποίους δουλεύουμε μαζί στο πεδίο, για να ανταποκριθούμε στις ανάγκες που δημιουργούνται. Έτσι προχωράμε σε μια σειρά από παρεμβάσεις που δεν έχουν προηγούμενο, δεν είχαν δημιουργηθεί πριν. Αυξήθηκαν οι οργανικές θέσεις στις υπηρεσίες της γενικής γραμματείας, ώστε να καλύπτουν το εύρος των συμβασιούχων εργαζομένων καθώς η εργασιακή ειρήνη και ασφάλεια είναι σταθερή επιδίωξή μας.

Θεσπίστηκε μηνιαίο επίδομα ως 300 ευρώ για τη συμμετοχή στις αυτοψίες μεγάλων φυσικών καταστροφών. Θεσπίζεται με την παρούσα νομοθετική πρωτοβουλία για τα στελέχη της γενικής γραμματείας πρόβλεψη όσον αφορά την παροχή αποζημίωσης για πέραν της προβλεπόμενης του ωραρίου εργασίας, αυτό που χαρακτηρίζεται ως νυχτερινά και εξαιρέσιμα. Θεσπίζεται η παροχή προκαταβολής έως 1.500 ευρώ για κάθε στέλεχος της γενικής γραμματείας που εργάζεται εκτός έδρας σε αυτοψίες και ορίζονται νέα χιλιομετρικά όρια αναφορικά με τις μετακινήσεις των στελεχών για αυτοψίες, διευκολύνοντας το έργο των διαδοχικών αυτοψιών σε περιοχές κοντά στην έδρα της υπηρεσίας.

Διαμορφώνονται νέα εργασιακά δεδομένα για τα στελέχη σε νέα κτήρια με νέα εργαλεία, διευθετώντας εκκρεμότητες διαχρονικές, ώστε να διευκολύνουμε το έργο τους. Και φυσικά συνεργαζόμαστε με όλους τους εμπλεκόμενους και την Προεδρία της Κυβέρνησης για να διευθετηθεί άμεσα το ζήτημα που προέκυψε με τις εκτός έδρας δαπάνες λόγω της μεταφοράς από το Υπουργείο Υποδομών και Μεταφορών στο Υπουργείο Κλιματικής Κρίσης και Πολιτικής Προστασίας. Αυτό έγινε διότι προέκυψαν ζητήματα ως προς το περιεχόμενο των φακέλων και αυτό θα το θεραπεύσουμε, αν χρειαστεί, και με ειδική πρόβλεψη τις επόμενες ημέρες.

Δεύτερος πυλώνας, κυρίες και κύριοι συνάδελφοι, είναι ο εμπλουτισμός των σχημάτων με συστατικά και στοιχεία που ενδυναμώνουν περαιτέρω την αποτελεσματικότητα των σχημάτων στήριξης. Πρόκειται για στοιχεία, όπως η δυνατότητα χορήγησης κατοικίας συγκεκριμένου τύπου -έχουμε έξι τύπους κατοικιών- αντί της συμβατικής στεγαστικής συνδρομής. Η δυνατότητα παροχής στεγαστικής συνδρομής για ανακατασκευή πληγείσας κατοικίας εκτός μιας κατολισθαίνουσας περιοχής, μέχρι τώρα δεν μπορούσε να γίνει αυτό. Η ένταξη επικινδύνως ετοιμόρροπων κτηρίων μετά από μία φυσική καταστροφή σε διαδικασία γρήγορης κατεδάφισης. Η πρόβλεψη για επιστροφή με δόσεις των ενισχύσεων και της πρώτης αρωγής σε περίπτωση που προέκυψαν μη δικαιούχοι, περιλαμβάνοντας και τη διαδικασία ενστάσεων αμφοτέρων προς διευκόλυνση των πολιτών. Η επέκταση των τρόπων οριοθέτησης μιας φυσικής καταστροφής, ώστε να περιλαμβάνονται όλες οι περιπτώσεις δικαιούχων στο πλαίσιο της κρατικής αρωγής και η επέκταση της παροχής προκαταβολής της κρατικής αρωγής και στους κατόχους αγροτικής εκμετάλλευσης -δεν ίσχυε μέχρι τώρα- δηλαδή στους μη κατ’ επάγγελμα αγρότες. Πρόκειται για μικρές σημειακές παρεμβάσεις, για ένα πλαίσιο που λειτουργεί με απτά αποτελέσματα και στηρίζει επιχειρήσεις, νοικοκυριά, στηρίζει και αγρότες.

Ο τρίτος πυλώνας είναι η διαμόρφωση των συνθηκών εκείνων που θα επιτρέψουν τη συμπόρευση της κρατικής αρωγής με την ιδιωτική ασφάλιση έναντι φυσικών καταστροφών. Προς αυτή την κατεύθυνση συστήνεται Παρατηρητήριο Ιδιωτικής Ασφάλισης έναντι Φυσικών Καταστροφών με τη συμμετοχή όλων των εμπλεκόμενων στην Κυβέρνηση, αλλά και στην οικονομία, ενσωματώνοντας και προτάσεις που κατατέθηκαν στη διαβούλευση, αλλά και κατά τη συζήτηση στην επιτροπή. Δημιουργείται η εθνική στρατηγική για την ιδιωτική ασφάλιση έναντι φυσικών καταστροφών, όπου θα περιλαμβάνει τα βασικά σημεία, τις κατευθύνσεις και τα κίνητρα που θα επιτρέψουν την ανάπτυξη της ιδιωτικής ασφάλισης έναντι φυσικών καταστροφών, ώστε αυτή να συμπορευτεί –το υπογραμμίζω ξανά- αρμονικά με την κρατική αρωγή στο πλαίσιο της κλιματικής κρίσης. Κρατική αρωγή η οποία παραμένει προτεραιότητα για την Κυβέρνηση, και το υπογραμμίζω με κάθε σαφήνεια, γι’ αυτό και ενισχύεται σημαντικά, και αυτό φαίνεται μέσα από τις διατάξεις του συγκεκριμένου νομοσχεδίου που συζητάμε σήμερα.

Σε αυτό το σημείο θέλω να σημειώσω πως οι ασφαλιστικές εταιρείες οφείλουν να έχουν μία προσέγγιση που δεν θα βασίζεται αποκλειστικά σε όρους αγοράς. Οφείλουν, λαμβάνοντας υπ’ όψιν όλα τα δεδομένα, να προσεγγίζουν και να συνυπολογίζουν όλες τις κοινωνικές και οικονομικές παραμέτρους, αλλά και αναγκαιότητες. Θα παρακολουθούμε στενά εμείς από την πλευρά μας όλες τις εξελίξεις.

Τέλος, προβλέπεται η υποχρεωτική ασφάλιση έναντι φυσικών καταστροφών για επιχειρήσεις με ετήσια ακαθάριστα έσοδα άνω των 2 εκατομμυρίων ευρώ, πολύ μεγάλες επιχειρήσεις, με το ποσό που προβλέπεται για τη μη συμμόρφωση, όπως σωστά συζητήθηκε και τέθηκε και στην επιτροπή, να αυξάνεται στις 10.000 ευρώ, όπως το συζητήσαμε και τις προηγούμενες ημέρες.

Ο τέταρτος πυλώνας είναι οι παρεμβάσεις που αφορούν την Πολιτική Προστασία και το Πυροσβεστικό Σώμα σε μια συνεχή προσπάθεια ενδυνάμωσης και εξέλιξης με τα στελέχη του Πυροσβεστικού Σώματος να δίνουν μία μεγάλη, μία συνεχή μάχη όλες αυτές τις ημέρες. Και, όπως όλοι οι συνάδελφοι το κάνουν, τους ευχαριστούμε για αυτό.

Κυρίες και κύριοι συνάδελφοι, κλείνοντας, με την παρούσα νομοθετική πρωτοβουλία ενδυναμώνεται η μεταρρύθμιση της δημιουργίας της Γενικής Γραμματείας Αποκατάστασης Φυσικών Καταστροφών και Κρατικής Αρωγής τόσο με την οργανωτική και επιχειρησιακή ενίσχυση όσο και με τον εμπλουτισμό των σχημάτων στήριξης προς επίλυση προβλημάτων που για χρόνια παρέμεναν σε εκκρεμότητα. Παράλληλα, προχωρούν καθημερινά μια σειρά από διεργασίες για τη λειτουργική και επιχειρησιακή εξέλιξη της γενικής γραμματείας, διεργασίες που αφορούν τις κτηριακές υποδομές των υπηρεσιών, αφορούν την ψηφιοποίηση των διαδικασιών και φυσικά την αναδιοργάνωση των υπηρεσιών και του έργου των υπηρεσιών της γενικής γραμματείας, ώστε όλο και πιο αποτελεσματικά να ανταποκρίνονται στις ανάγκες που δημιουργούνται.

Η νομοθετική πρωτοβουλία πάει και ένα βήμα παρακάτω, διαμορφώνοντας το πεδίο συνεργασίας για την ανάπτυξη της ιδιωτικής ασφάλισης έναντι φυσικών καταστροφών έτσι ώστε να συμπορευτεί αρμονικά με την κρατική αρωγή με το κράτος να παρακολουθεί στενά όλες τις εξελίξεις. Είναι μία πρωτοβουλία που είναι μέρος μιας νομοθετικής τριλογίας ώστε να ολοκληρωθεί μέσα από την προσαρμογή στα νέα δεδομένα το θεσμικό πλαίσιο που διέπει τη στήριξη και αποκατάσταση μετά από μια φυσική καταστροφή, που κάνει πράξη τη φιλοσοφία που έχουμε εδραιώσει με συχνή παρουσία στο πεδίο και συνεργασία με τους πολίτες από την πρώτη στιγμή, δηλαδή η αρωγή του κράτους να φτάνει όσο πιο γρήγορα γίνεται σε όλους όσους τη δικαιούνται μετά από μία φυσική καταστροφή. Προς αυτήν την κατεύθυνση θα συνεχίσουμε να εργαζόμαστε εντατικά. Σας καλώ να στηρίξετε την παρούσα νομοθετική πρωτοβουλία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Ο Βουλευτής κ. Ιωάννης Ανδριανός ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τη ζητηθείσα άδεια.

Τώρα τον λόγο έχει, για πέντε λεπτά, η Υφυπουργός Περιβάλλοντος κ. Σδούκου για να μας παρουσιάσει το άρθρο 3 της τροπολογίας με γενικό αριθμό 186 και ειδικό 4 και το άρθρο 2 της τροπολογίας με γενικό αριθμό 187 και ειδικό 5.

Παρακαλώ, κυρία Υπουργέ, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Θα ήθελα να ενημερώσω το Σώμα της Βουλής σχετικά με δύο ξεχωριστές ρυθμίσεις αρμοδιότητας Υπουργείου Περιβάλλοντος και Ενέργειας τις οποίες φέρνουμε, όπως ανέφερε ο Πρόεδρος, σε δύο ξεχωριστές τροπολογίες.

Η πρώτη, στην τροπολογία με αριθμό 186 αφορά στην παράγραφο 5, όπου ουσιαστικά αυτό που κάνουμε είναι μια απλή παράταση της προθεσμίας που δίνουμε στους αγρότες, -η οποία έληγε στις 26 Ιουνίου- και την παρατείνουμε μέχρι τις 31 Οκτωβρίου, προκειμένου να μπορούν να υποβάλουν αιτήσεις για να υπαχθούν στο ειδικό τιμολόγιο «ΓΑΙΑ».

Αν μου επιτρέπετε να εξηγήσω λιγάκι σε τι αφορά αυτή η ρύθμιση και να υπενθυμίσω γιατί είναι σημαντική και θα ήθελα να σας παρακαλέσω όλους σας να την επικοινωνήσετε στον αγροτικό κόσμο. Είναι μια σημαντική πρωτοβουλία να στηρίξουμε τον αγροτικό κόσμο έτσι ώστε να μειωθεί το ενεργειακό κόστος.

Να σας θυμίσω ότι τον περασμένο Μάρτιο, με νόμο που φέραμε στη Βουλή, δώσαμε τη δυνατότητα οι αγρότες να έχουν ένα ειδικό προνομιακό τιμολόγιο για τις αγροτικές παροχές -είναι δεκαετούς διάρκειας αυτό το ειδικό τιμολόγιο, δύο χρόνια συν οκτώ χρόνια- μέσω του οποίου οι αγρότες θα μπορούν να έχουν πρόσβαση σε χαμηλές τιμές ηλεκτρικής ενέργειας.

Ειδικότερα, με βάση αυτό το ειδικό τιμολόγιο «ΓΑΙΑ», οι κάτοχοι των συνδέσεων αγροτικού ρεύματος που ανήκουν σε συνεργατικά σχήματα ή ασκούν συμβολαιακή γεωργία, μπορούν αυτοί που δεν έχουν ληξιπρόθεσμες οφειλές να έχουν μία τιμή στα 9,3 λεπτά την κιλοβατώρα και στα 9,8 λεπτά αυτοί που έχουν ληξιπρόθεσμες οφειλές.

Αυτή η δυνατότητα υποβολής στο συγκεκριμένο τιμολόγιο έληγε στις 26 Ιουνίου. Και με βάση τα στοιχεία που έχουμε λάβει από τους προμηθευτές ηλεκτρικής ενέργειας από τις εκατόν ενενήντα τρεις χιλιάδες αγροτικές παροχές, έχουν καταθέσει μέχρι τώρα στο πληροφοριακό σύστημα που υπάρχει δεκαεπτά χιλιάδες τριακόσιες εξήντα έξι παροχές. Είναι μικρός ο αριθμός, αυτές οι δεκαεπτά χιλιάδες αντιστοιχούν σε δέκα χιλιάδες εννιακόσια πενήντα ένα ΑΦΜ. Αυτό το νούμερο ισοδυναμεί περίπου με το 15% του συνόλου της αγροτικής κατανάλωσης.

Εμείς, λοιπόν, θέλουμε να κινητροδοτήσουμε ακόμα περισσότερο τους αγρότες να εκμεταλλευτούν αυτό το ειδικό προνομιακό τιμολόγιο, το οποίο έχει σταθερές τιμές και δίνει έναν μακροπρόθεσμο ορίζοντα πρόβλεψης του ενεργειακού κόστους. Και με αυτή την τροπολογία παρατείνουμε απλά για τέσσερις μήνες αυτή τη δυνατότητα, μέχρι 31 Οκτωβρίου. Αυτή είναι η πρώτη ρύθμιση.

Και η δεύτερη ρύθμιση είναι αμιγώς τεχνικής φύσεως. Είναι το άρθρο 3 στην τροπολογία 187 του Υπουργείου Υποδομών Μεταφορών. Και τι λέει αυτό το άρθρο 3; Αυτή, ουσιαστικά, είναι μια ρύθμιση που μας την έχουν ζητήσει αρκετοί μικροεπενδυτές ανανεώσιμων πηγών ενέργειας, κυρίως φωτοβολταϊκών και κυρίως το θεσμικό τους όργανο που είναι η Πανελλήνια Ομοσπονδία Φωτοβολταϊκών, την οποία και ικανοποιούμε και λέει το εξής:

Αυτή τη στιγμή υπάρχουν πολλά μικρά έργα ΑΠΕ 500 kW και μικρότερα τα οποία υλοποιούνται και τα οποία είχαν μία προθεσμία να ολοκληρώσουν τα ίδια τα έργα τους και ταυτόχρονα, να συνδεθούν τα έργα αυτά με έναν υποσταθμό υπερυψηλής τάσης. Όπως μας λένε οι μικροεπενδυτές, δεν φτάνει ο χρόνος να ολοκληρώσουν αυτό το μεγάλο έργο που είναι ο υποσταθμός υπερυψηλής τάσης και τους δίνουμε τη δυνατότητα να πάρουν μία παράταση έξι μήνες ακόμη προκειμένου να τελειώσει η κατασκευή αυτού του υποσταθμού, για να μπορέσουν να συνδέσουν όλοι αυτοί οι μικροί τα έργα τους σε αυτόν τον υποσταθμό. Αυτή είναι η πρώτη παράγραφος.

Και η δεύτερη παράγραφος του άρθρου 3 είναι επίσης τεχνική. Μέχρι σήμερα ο κάθε μικρός παραγωγός ενός φωτοβολταϊκού έπρεπε να φτιάξει έναν διακριτό μετασχηματιστή, για να συνδέσει το έργο του. Για λόγους οικονομίας μπορούν πλέον με αυτή τη ρύθμιση να μαζευτούν πολλοί μικροί παραγωγοί ΑΠΕ και να κάνουν έναν μετασχηματιστή για να κουμπώσουν όλα τους τα έργα σε αυτόν τον έναν, ενώ μέχρι τώρα αυτό έπρεπε να το κάνει καθένας ξεχωριστά. Αυτά.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ο κ. Ηλιόπουλος έχει ζητήσει τον λόγο, για να ρωτήσει την κυρία Υπουργό.

Τον λόγο έχει ο κ. Ηλιόπουλος, Κοινοβουλευτικός Εκπρόσωπος της Νέας Αριστεράς.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Τρία λεπτά εγώ θα ήθελα, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Σήμερα το πρωί, κυρία Υπουργέ, υπήρχε μια κινητοποίηση από τους εργαζόμενους στην αποκατάσταση επιπτώσεων φυσικών καταστροφών. Ο σύλλογος εργαζομένων λέει ότι εδώ και πάρα πολύ καιρό έχει απευθύνει αίτημα προς την ηγεσία του Υπουργείου για συνάντηση και ακόμη δεν τους έχετε δεχθεί.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ποιους είπατε;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ο σύλλογος εργαζομένων στην αποκατάσταση επιπτώσεων φυσικών καταστροφών.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ποιον ρωτάτε;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Τον Υπουργό. Δεν καταλαβαίνω.

Και θέλω να σας ενημερώσω ότι μέσα στις αρμοδιότητές σας, μέσα στα καθήκοντά σας είναι να τους βλέπετε τους εργαζόμενους. Δεν ξέρω αν νομίζετε ότι είστε βασιλιάδες. Δεν είστε βασιλιάδες. Δεν γίνεται ένα Υπουργείο να αρνείται να συνομιλήσει με σύλλογο εργαζομένων. Είναι ένας σύλλογος στον οποίο δύο στους τρεις σχεδόν είναι συμβασιούχοι, εκτός και αν θεωρείτε ότι η αποκατάσταση φυσικών καταστροφών είναι κάτι περιστασιακό και του χρόνου δεν θα χρειάζονται, δηλαδή δεν καλύπτουν πάγιες και διαρκείς ανάγκες οι άνθρωποι και στους οποίους έχετε χρωστούμενα εκτός έδρας.

Υπάρχει παράδειγμα εργαζόμενου με 12 χιλιάρικα ευρώ τον χρόνο που του χρωστάτε 10 χιλιάρικα. Χρωστάτε λεφτά στους εργαζόμενους και ενώ έχουν φέρει όλα τα παραστατικά, έρχεστε εκ των υστέρων και ζητάτε κι άλλα πράγματα για να πληρώσετε. Στο τέλος θα πληρώνουν για να δουλεύουν, δεν θα τους πληρώνετε εσείς για τη δουλειά που κάνουν. Θα έρχονται κάθε μέρα στη δουλειά και θα βάζουν από την τσέπη τους τα αεροπορικά, όλα τα εκτός έδρας και εσείς ακόμη συζητάτε πώς θα πληρώσετε τα δεδουλευμένα. Και είναι μία υπηρεσία, επίσης, χωρίς οργανόγραμμα.

Και θέλω να σας ρωτήσω κάτι πάρα πολύ απλό. Πόσα χρόνια ακόμη θα χρειαστείτε για να βγάλετε οργανόγραμμα; Δεύτερον, πότε θα πληρώσετε κανονικά τα δεδουλευμένα τους -όχι μέρος, προκαταβολές- πότε δηλαδή οι άνθρωποι θα πάρουν κανονικά τα χρήματα τους; Και τρίτον, θα τους δεχτείτε κάποια στιγμή ή θεωρείτε ότι δεν πρέπει να τους δείτε;

Και να πω μία τελευταία φράση. Έκλεισε ο Ιούνιος και έχουμε τα πρώτα στοιχεία. Και τα πρώτα στοιχεία του Ιουνίου δείχνουν ότι η καμένη έκταση για τον Ιούνιο του 2024 είναι τρεις φορές μεγαλύτερη πάνω από τον μέσο όρο των τελευταίων δεκατεσσάρων ετών. Τρεις φορές μεγαλύτερη, πάνω από τον μέσο όρο των τελευταίων δεκατεσσάρων ετών! Θα ήθελα πάρα πολύ να μας πείτε αν έχετε ένα πλάνο. Πέρυσι το αποτέλεσμα ήταν να καούν δέκα φορές πάνω από τον ευρωπαϊκό μέσο όρο. Στα ποσά θα είστε ικανοποιημένοι; Αν το φτάσετε δεκαπέντε φορές πάνω από τον ευρωπαϊκό μέσο όρο; Πότε θα υπάρξει έστω και μία πολιτική ευθύνη γι’ αυτό το οποίο ζει τα τελευταία καλοκαίρια η χώρα;

**ΠΡΟΕΔΡΕΥΩΝ (Ιωάννης Πλακιωτάκης):** Επειδή μπαίνουμε τώρα σε συζήτηση, εγώ θα έλεγα να απευθύνουμε ερωτήσεις στην κ. Σδούκου και στον κ. Νικολακόπουλο στον οποίο θα δώσω τον λόγο να παρουσιάσει την τροπολογία του. Και νομίζω ο κύριος Υπουργός θα απαντήσει συνολικά αργότερα, αφού θα γίνει η συζήτηση και σε επίπεδο Κοινοβουλευτικών. Αμέσως μετά από τον κ. Νικολακόπουλο, μπαίνουμε στον κατάλογο των ομιλητών.

Ορίστε, κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε Πρόεδρε, με το άρθρο 5 της υπ’ αριθμόν 188 τροπολογίας του σχεδίου νόμου του Υπουργείου Κλιματικής Κρίσης και Πολιτικής Προστασίας επιχειρείται η παράταση των συμβάσεων παροχής υπηρεσιών καθαριότητας που έχουν συναφθεί από εννέα υπηρεσίες της Ελληνικής Αστυνομίας και συγκεκριμένα από τη Διεύθυνση Εσωτερικών Λειτουργιών του Αρχηγείου, τη Διεύθυνση Αστυνομικών Επιχειρήσεων Αττικής, της Διεύθυνσης Αστυνομίας Αθηνών, βορειοανατολικής Αττικής, Αλεξανδρούπολης, Ροδόπης, Γρεβενών, Αχαΐας και Φθιώτιδας των οποίων οι διαγωνιστικές διαδικασίες για το 2024 δεν έχουν ολοκληρωθεί με σκοπό την αντιμετώπιση των άμεσων και επιτακτικών αναγκών καθαριότητας των κτηρίων των υπηρεσιών αυτών.

Οι υπηρεσίες αυτές διενήργησαν διαγωνιστικές διαδικασίες για την παροχή υπηρεσιών καθαριότητας, οι οποίες, όμως, δεν έχουν καταστεί δυνατόν να τελεσφορήσουν όχι με υπαιτιότητα των υπηρεσιών αυτών, καθότι σε όλες τις περιπτώσεις οι υποψήφιοι ανάδοχοι οι οποίοι δεν επιλέχθηκαν, τελικά κατέφυγαν σε προδικαστική προσφυγή. Και σε όσους κοινοποιήθηκαν οι αποφάσεις και δεν ικανοποιήθηκαν με προδικαστική προσφυγή, έχουν προσφύγει στο διοικητικό εφετείο.

Επειδή δεν έχει ακόμη ολοκληρωθεί η διαδικασία και δεν έχει εκδοθεί απόφαση του διοικητικού εφετείου, δεν έχει καταστεί δυνατόν να υπογραφούν νέες συμβάσεις παροχής υπηρεσιών καθαριότητας. Και άρα, λοιπόν, αυτές οι κτηριακές εγκαταστάσεις κινδυνεύουν να μείνουν χωρίς υπηρεσίες καθαριότητας το επόμενο χρονικό διάστημα.

Για τους λόγους αυτούς η ρύθμιση κρίνεται αναγκαία για την τήρηση των όρων υγιεινής και ασφάλειας και αποσκοπεί στην κάλυψη των αναγκών των υπηρεσιών αυτών μετά από τη λήξη των συμβάσεων και μέχρι την ολοκλήρωση των διαγωνιστικών διαδικασιών και την έκδοση απόφασης, σε κάθε περίπτωση, όμως, όχι πέραν της 30ης Σεπτεμβρίου του 2024 οπότε θα λύνονται αυτοδίκαια οι συμβάσεις.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζοντας τώρα με τον κατάλογο των ομιλητών, θα καλέσω στο Βήμα τον κ. Αριστοτέλη Σπάνια.

Ορίστε, έχετε τον λόγο.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητάμε σήμερα το σχέδιο νόμου του Υπουργείου Κλιματικής Κρίσης και Πολιτικής Προστασίας με τίτλο: «Ιδιωτική ασφάλιση έναντι φυσικών καταστροφών, κρατική αρωγή και προστασία, στεγαστική συνδρομή».

Το σχέδιο νόμου αναλύει τις παρεμβάσεις που λαμβάνει η Κυβέρνηση για την καλύτερη αντιμετώπιση των καταστροφικών φαινομένων τύπου «Ντάνιελ» που βιώνουμε στη χώρα μας λόγω της κλιματικής αλλαγής. Έτσι, λοιπόν, νομοθετεί την επέκταση της ιδιωτικής ασφαλιστικής κάλυψης, τη σύσταση και λειτουργία Παρατηρητηρίου Ιδιωτικής Ασφάλισης έναντι Φυσικών Καταστροφών, την ενίσχυση του πλαισίου κρατικής αρωγής, την πρόβλεψη ενός ειδικού πλαισίου παροχής στεγαστικής συνδρομής στους πληγέντες, την παροχή διευκολύνσεων σχετικά με χορηγηθείσες ενισχύσεις, τη διευθέτηση οργανωτικών θεμάτων των υπηρεσιών και των υπαλλήλων του Υπουργείου.

Έχουμε τη σύσταση Γενικής Διεύθυνσης Κρατικής Αρωγής και Συντονισμού, με σκοπό τον σχεδιασμό δράσεων, τον συντονισμό ενεργειών και εμπλεκομένων φορέων για την αποτελεσματικότερη αντιμετώπιση των φυσικών καταστροφών και των συνεπειών αυτών της κλιματικής κρίσης και την αποτελεσματική στήριξη των πληγέντων.

Η Γενική Διεύθυνση διαρθρώνεται σε τρεις Διευθύνσεις Κρατικής Αρωγής Επιχειρήσεων και Φορέων, Αγροτικών Εκμεταλλεύσεων, Διεύθυνση Συντονισμού και Ειδικών Καθεστώτων και θα λειτουργεί γραμματεία σε κάθε διεύθυνση. Ρυθμίζονται υπηρεσιακά θέματα και η παροχή κινήτρων στο προσωπικό το οποίο υπηρετεί στη Γενική Γραμματεία Αποκατάστασης Φυσικών Καταστροφών και Κρατικής Αρωγής του Υπουργείου.

Επιπλέον, συστήνεται η Γενική Διεύθυνση Αποκατάστασης Επιπτώσεων Φυσικών Καταστροφών του Υπουργείου Αιγαίου και Κρήτης, με έδρα την Αθήνα και χωρική αρμοδιότητα για την αποκατάσταση πληγέντων στα νησιά του Αιγαίου και στην Κρήτη, στη βάση των ειδικών συνθηκών που διέπουν τις εν λόγω περιοχές, οι οποίες πρωτίστως χαρακτηρίζονται από την έντονη υπηκοότητα.

Η νέα αυτή Διεύθυνση αποτελείται από τρία τμήματα, το Τμήμα Συντονισμού, Μελετών και Οικονομικής Ενίσχυσης Πληγέντων, το Τμήμα Διοικητικής Υποστήριξης, Προγραμματισμού Αποκατάστασης και Εκπαίδευσης, το Τμήμα Υλοποίησης Αποκατάστασης Επιπτώσεων Φυσικών Καταστροφών.

Σε περίπτωση κατάργησης Τομέων Αποκατάστασης Σεισμοπλήκτων και Τομέων Αποκατάστασης Πυρόπληκτων, οι υπηρετούντες υπάλληλοι μετακινούνται σε οργανικές μονάδες της γενικής γραμματείας, της οποίας οι συγκεκριμένοι υπάλληλοι διαθέτουν εμπειρία.

Εισάγεται η οριζόντια ρύθμιση για τις αρμοδιότητες επιχορηγήσεως σε περίπτωση φυσικών καταστροφών που εκδηλώνονται μετά τις 30-9-2023 σε αγροτικές εκμεταλλεύσεις, με σκοπό την αποφυγή στρεβλώσεων ως προς τις καταβολές σε δικαιούχους. Υπάρχει η Εθνική Στρατηγική για την ιδιωτική ασφάλιση έναντι φυσικών καταστροφών, που περιλαμβάνει την αποτίμηση των ελλείψεων της ιδιωτικής ασφάλισης σε σχέση με τις αναμενόμενες κλιματικές μεταβολές στη χώρα, την ανάλυση πυλώνων προτεραιότητας σε σχέση και με τις άλλες ευρωπαϊκές και εθνικές πολιτικές, με έμφαση στις ιδιαιτερότητες της χώρας μας, καθώς και τις κοινωνικές ανισότητες σε βάρος των ευπαθών ομάδων του πληθυσμού και των ατόμων με αναπηρία, την περιγραφή του μηχανισμού παρακολούθησης και αξιολόγησης της υλοποίησης της στρατηγικής.

Λαμβάνονται, επίσης, υπ’ όψιν η τρωτότητα, η εκτίμηση των επιπτώσεων των κλιματικών μεταβολών, η βιωσιμότητα του φυσικού και δομημένου περιβάλλοντος, η αγροτική αειφόρος ανάπτυξη, οι εδαφικές ακεραιότητες και η ανάγκη μείωσης των περιφερειακών ανισοτήτων. Συντάσσεται κάθε πέντε έτη και αξιολογείται ετησίως. Μπορεί να αναθεωρείται κάθε δύο έτη ως προς τους στόχους και τις επιμέρους κατευθύνσεις πολιτικής.

Επιχειρήσεις με ετήσια ακαθάριστα έσοδα προηγούμενου φορολογικού έτους άνω των 2 εκατομμυρίων ευρώ ασφαλίζονται πλέον υποχρεωτικά έναντι πυρκαγιάς από φυσικά αίτια, πλημμύρας, σεισμού. Καλύπτει τον κίνδυνο από υλικές ζημιές οι οποίες προκαλούνται στις ιδιωτικές κτηριακές εγκαταστάσεις, στον εξοπλισμό, στις πρώτες ύλες, στα εμπορεύματα, στα φορτηγά επαγγελματικής χρήσης, στα μέσα παραγωγής και στα αποθηκευμένα προϊόντα για τουλάχιστον το 70% του συνόλου του παραπάνω ενεργητικού.

Έχουμε την επιχορήγηση των κατ’ επάγγελμα αγροτών. Σε εξαιρετικές περιπτώσεις προβλέπεται η επιχορήγηση ασφαλισμένων επιχειρήσεων, η προκαταβολή επιχορήγησης και σε μη κερδοσκοπικού χαρακτήρα φορείς, η επιχορήγηση αγροτικών εκμεταλλεύσεων και στα φυσικά πρόσωπα κατόχους αγροτικών εκμεταλλεύσεων, η οποία δεν ξεπερνά το 50% της επιχορήγησης, αφού έχουν υποβάλει τη δήλωση ενιαίας ενίσχυσης και έχουν καταβάλει την ειδική ασφαλιστική εισφορά στον ΕΛΓΑ.

Σε εξαιρετικές περιπτώσεις καταστροφής σε φυτικά μέσα παραγωγής, όπως δενδρώδεις καλλιέργειες ή αμπέλια, με κοινή υπουργική απόφαση δίνεται επιχορήγηση που δεν ξεπερνά το 50% της επιχορήγησης που καθορίζεται σε φυσικά πρόσωπα που δεν είναι κατ’ επάγγελμα αγρότες, αλλά παρουσιάζουν αγροτικό εισόδημα, τηρουμένων των λοιπών όρων.

Αγροτικές εκμεταλλεύσεις μη οριοθετημένες με κοινή υπουργική απόφαση, κατά περίπτωση, μετά από εισήγηση του Διοικητικού Συμβουλίου του ΕΛΓΑ και της Κυβερνητικής Επιτροπής Κρατικής Αρωγής, ρυθμίζεται η οριοθέτηση των πληγεισών περιοχών, διαπιστώνεται η έκταση των ζημιών και επιχορηγούνται αποκλειστικά για τον σκοπό αυτό.

Οι δικαιούχοι ειδικής στεγαστικής συνδρομής για την αποκατάσταση βλαβών μπορούν να επιλέγουν στεγαστική συνδρομή ή χορήγηση δωρεάν συμβατικής ή προκατασκευασμένης οικίας από προκαθορισμένους τύπους κτηρίων.

Συστήνεται Ταμείο Κρατικής Αρωγής με τη μορφή ΝΠΔΔ. Υποστηρίζεται διοικητικά από την Αυτοτελή Διεύθυνση Διοίκησης και οικονομικά από τη Γενική Διεύθυνση Οικονομικών Υπηρεσιών του Υπουργείου, όπου σκοπός είναι η χρηματοδότηση έργων, προγραμμάτων που συνδέονται με τις φυσικές καταστροφές, η στήριξη και ενίσχυση πληγέντων, η αποκατάστασή τους συμπληρωματικά με τις ενισχύσεις από τον κρατικό προϋπολογισμό, η διαχείριση των δωρεών και των χορηγιών και τον ίδιο λόγο. Οι πόροι του ταμείου προέρχονται από εισφορές ιδιωτών στον Λογαριασμό Κρατικής Αρωγής, ποσά που έχουν αναζητηθεί ως αχρεωστήτως καταβληθέντα από τον κρατικό προϋπολογισμό. Το ταμείο διοικείται από δεκαμελές διοικητικό συμβούλιο.

Σε εξαιρετικές περιπτώσεις συστήνεται θέση Συντονιστή Αποκατάστασης και Ανασυγκρότησης, για την παρακολούθηση της αποκατάστασης, ανασυγκρότησης και ανάπτυξης σε συγκεκριμένες περιοχές.

Κυρίες και κύριοι συνάδελφοι, η αυξανόμενη ένταση της κλιματικής κρίσης, που οδηγεί σε συχνότερη εκδήλωση φαινομένων, είναι μια πραγματικότητα που η Κυβέρνηση του Κυριάκου Μητσοτάκη αντιμετώπισε πολλές φορές. Η οργάνωση του Υπουργείου και των φυσικών υπηρεσιών, η χάραξη μιας εθνικής στρατηγικής ολικής και άμεσης αντιμετώπισης των φυσικών καταστροφών και των επιπτώσεών τους αποτελεί προτεραιότητα στην Κυβέρνησή μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Σπάνια για την τήρηση του χρόνου.

Θα δώσω τώρα τον λόγο στην κ. Καλλιόπη Βέττα από τον ΣΥΡΙΖΑ.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο που συζητάμε σήμερα συμπυκνώνει για μια ακόμα φορά το γνωστό μοτίβο της κυβερνητικής πολιτικής. Πρόκειται για ένα κατ’ ευφημισμόν ερανιστικό -είναι της μόδας τελευταία, το χρησιμοποιείτε πολύ στην Κυβέρνηση- νομοσχέδιο, με άτακτες, χωρίς συνοχή διάταξη, που εν πολλοίς διορθώνουν προγενέστερα νομοθετήματα της Νέας Δημοκρατίας, την ίδια ώρα που ο κεντρικός πυρήνας διαπνέεται από την αναμενόμενη νεοφιλελεύθερη ιδεοληψία.

Η Κυβέρνηση εδώ και χρόνια επιχειρεί να φιλοτεχνήσει μια εικόνα άμεσης ανταπόκρισης στα προβλήματα της χώρας την ώρα που απλώς διαχειρίζεται συμφέροντα, στρεψοδικεί και απεργάζεται την απορρύθμιση στην κοινωνία, στην οικονομία, στους θεσμούς και στη νομοθεσία.

Το ίδιο συμβαίνει και στον τομέα της κλιματικής κρίσης και της πολιτικής προστασίας. Δυστυχώς, κανείς δεν μπορεί να ξεχάσει τις καταστρεπτικές πυρκαγιές της περσινής χρονιάς, με το πανευρωπαϊκό αρνητικό ρεκόρ των καμένων στρεμμάτων.

Πρόσφατα, ο κύριος Πρωθυπουργός μάς έκανε και την πρόβλεψη. Αντί για μέτρα πρόληψης, μας είπε ότι, μετά από τις πυρκαγιές των τελευταίων ημερών, τα δύσκολα είναι ακόμη μπροστά μας. Βέβαια, ως προς τις πλημμύρες στη Θεσσαλία, η κατάσταση είναι αποκαρδιωτική, για να μην αναφερθούμε, επίσης, σε σεισμόπληκτες περιοχές, όπως στην Κρήτη ή στο Δαμάσι της Ελασσόνας, όπου και εκεί το σκηνικό είναι εντελώς απογοητευτικό, με τους πληγέντες να ζουν σε προκάτ κατασκευές εδώ και τέσσερα σχεδόν χρόνια.

Το ερώτημα που τίθεται σήμερα, ωστόσο, είναι αν με το παρόν νομοσχέδιο μπορούν οι πολίτες να ελπίζουν σε καλύτερες μέρες. Η απάντηση, πέρα από κάποιες λίγες διατάξεις που αφορούν πιο πολύ σε οργανωτικά θέματα του Υπουργείου, που μπορεί να αξιοποιηθούν στον αγώνα για την αντιμετώπιση των φυσικών και ανθρωπογενών καταστροφών, είναι αρνητική.

Επί της ουσίας, το νομοσχέδιο εισάγει στη δημόσια πρακτική την υποχρεωτική ιδιωτική ασφάλιση έναντι των φυσικών καταστροφών. Αρχικά, η ρύθμιση αυτή αφορά σε επιχειρήσεις με συγκεκριμένη ετήσια κερδοφορία, ωστόσο, είναι σίγουρο ότι σε επόμενο στάδιο, θα ανοίξει η βεντάλια και θα περιλαμβάνει μικρότερες επιχειρήσεις και πολύ πιθανόν τους ιδιώτες, που θα πρέπει και αυτοί να ασφαλίζουν υποχρεωτικά τις περιουσίες τους.

Ποια συμπεράσματα προκύπτουν από αυτή τη διάταξη; Πρώτον, ότι η Κυβέρνηση της Νέας Δημοκρατίας θεωρεί και εδώ ότι η ατομική ευθύνη είναι αυτή που υπερτερεί και κατισχύει έναντι όλων. Το κράτος, σύμφωνα με την Κυβέρνηση, οφείλει να υποχωρεί και να αφήνει χώρο παντού, ακόμα και στην πρόληψη και αντιμετώπιση καταστροφών, σεισμών και πλημμυρών. Τον ρόλο του για την αντιμετώπιση των κρίσεων και την αρωγή πρέπει να το αναλαμβάνουν ιδιώτες, πολίτες και επιχειρήσεις. Άρα, εκτός των άλλων, η Κυβέρνηση καταστρατηγεί τη συνταγματική μέριμνα, που επιτάσσει ότι είναι ευθύνη του κράτους να προστατεύει τη δημόσια περιουσία, τη ζωή και την περιουσία των ανθρώπων.

Βέβαια, γνωρίζουμε ότι η Κυβέρνηση δεν έχει καθόλου καλή σχέση με τον σεβασμό στο Σύνταγμα, αλλά και άλλους θεσμούς, με χαρακτηριστικό παράδειγμα τη λειτουργία των ιδιωτικών πανεπιστημίων και το σκάνδαλο των υποκλοπών. Σήμερα βιώνουμε ένα ακόμα μέτρο στην αποψίλωση των συνταγματικών επιταγών.

Δεύτερο συμπέρασμα είναι η ξεκάθαρη παραδοχή της κυβερνητικής αδυναμίας να στηρίξει την κοινωνία με επαρκή μέσα, υποδομές και χρηματοδότηση, η οποία πρέπει να στραφεί στην αγορά και την ιδιωτική οικονομία.

Μάλιστα, πρόκειται για ένα ακόμα παράδειγμα αποποίησης ευθυνών έπειτα από την υπόθεση και την ευθύνη καθαρισμού των οικοπέδων, όπου το μπαλάκι πετάχτηκε στους ΟΤΑ χωρίς, όμως, να δοθεί ούτε ικανή χρηματοδότηση ούτε προσωπικό.

Τρίτο συμπέρασμα είναι ότι δημιουργείται μεγάλη ασφαλιστική ύλη για τις ιδιωτικές εταιρείες. Ακούστηκε στις επιτροπές ότι είναι εθνική στρατηγική η ανάπτυξη της ιδιωτικής ασφάλισης. Η αλήθεια είναι, βέβαια, ότι είναι στρατηγική της Νέας Δημοκρατίας, που θεωρεί ότι ο συγκεκριμένος κλάδος πρέπει να αναλάβει τις κρατικές υποχρεώσεις με το αζημίωτο, βέβαια. Προφανώς, οι ιδιωτικές εταιρείες που κλήθηκαν στις επιτροπές δήλωσαν έτοιμες να καλύψουν τις ζημιές σε περίπτωση φυσικής καταστροφής. Ωστόσο, οι χρεοκοπίες σημαντικών ασφαλιστικών εταιρειών στο παρελθόν και οι εμπειρίες από το εξωτερικό, όπου σε περιπτώσεις μεγάλων καταστροφών οι ιδιωτικές εταιρείες απεκδύονταν των υποχρεώσεών τους, δεν καθησυχάζουν τους πολίτες και τις επιχειρήσεις.

Το συμπέρασμα είναι ένα. Η Κυβέρνηση ωθεί την κοινωνία στην υποχρεωτική ιδιωτική ασφάλιση παραδεχόμενη την αδυναμία της, καταστρατηγώντας το Σύνταγμα, σφιχταγκαλιαζόμενη με τα ιδιωτικά συμφέροντα.

Και βέβαια, υπάρχουν κι άλλα σημεία του νομοσχεδίου που προκαλούν ερωτηματικά. Πρώτα από όλα, δεν αποσαφηνίζεται εάν η εθνική στρατηγική για τη διερεύνηση της ιδιωτικής ασφάλισης έχει δεσμευτικό προϋπολογισμό, χρονοδιαγράμματα και πολλά άλλα ή είναι απλώς διακηρύξεις την ώρα που απλώς θα λειτουργεί ως πεδίο κερδοσκοπίας για τις ασφαλιστικές εταιρείες. Δεύτερον, παραβλέπετε ότι σε μια σειρά κεφάλαια και άρθρα του νομοσχεδίου απλώς διορθώνονται λάθη και αστοχίες του ν.4797/2021, γεγονός που αποδεικνύει ότι η πρόχειρη νομοθέτηση είναι δεύτερη φύση της Κυβέρνησης που αδυνατεί να σχεδιάσει μια μακρόχρονη και ολιστική στρατηγική. Δεν υπάρχει ξεκάθαρη απάντηση για το ζήτημα της στεγαστικής συνδρομής, παραδείγματος χάριν, για τις προκάτ ή τις σωστικές κατασκευές τις εκκρεμότητες στο Κτηματολόγιο και στο Δασολόγιο, τα τοπικά πολεοδομικά σχέδια της επίταξης ακινήτων και άλλα ανοιχτά ζητήματα που δημιουργούν πολλά ερωτηματικά σε φορείς και σε πολίτες.

Κυρίες και κύριοι συνάδελφοι, η κλιματική κρίση και η αντιμετώπιση των πολλαπλών, δυστυχώς, καταστροφών απαιτούν ενίσχυση του δημόσιου τομέα, στελέχωση οργανογραμμάτων και αύξηση προϋπολογισμών. Ειδάλλως, θα οδηγηθούμε σε ένα καθοδικό σπιράλ καταστροφών και πλημμελών επανορθώσεων που θα γεννά νέες ανισότητες και θα οξύνει τις υφιστάμενες. Δυστυχώς, για μια ακόμα φορά η Κυβέρνηση αποστρέφει τα μάτια της από την πραγματικότητα και θεωρεί ότι με παρατηρητήρια, ιδιωτικοποιήσεις και ιδεοληψίες θα αντιμετωπίσει το οξυμένο πρόβλημα.

Το σημερινό νομοσχέδιο είναι κατώτερο των προσδοκιών της κοινωνίας, είναι ασαφές και περιγραφικό, δεν έχει σαφή στοχοθεσία, επαρκή στρατηγική και ανάλογα μέσα ούτε ξεκάθαρη οικονομική και διοικητική πλαισίωση. Παρά τις διακηρύξεις, είναι ένα ακόμα εγχείρημα που αντιμετωπίζει, με στρεβλό και επικοινωνιακό τρόπο, ελάχιστες μόνο όψεις της κλιματικής κρίσης. Η ελληνική κοινωνία αξίζει ένα καλύτερο και πιο αποτελεσματικό πλαίσιο προστασίας με ειδική μέριμνα για το περιβάλλον, τους πολίτες και τις επιχειρήσεις.

Ευχαριστώ για όλα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Βέττα.

Θα δώσω τον λόγο τώρα στην κ. Λιακούλη, στη συνέχεια στον Υπουργό κ. Γεωργιάδη και μετά στον Κοινοβουλευτικό Εκπρόσωπο κ. Νίκο Παππά.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, άλλα περιμέναμε και άλλα πάλι μας φέρατε. Το Υπουργείο Κλιματικής Αλλαγής και Πολιτικής Προστασίας τελικά θα γίνει το πρώτο τη τάξει Υπουργείο, που άλλα λέει, άλλα κάνει, άλλα φέρνει και περί άλλον τυρβάζει. Εδώ ο κόσμος καίγεται και το Υπουργείο της Κλιματικής Κρίσης μεριμνά για τα συμφέροντα των ιδιωτικών ασφαλιστικών εταιρειών και πώς αυτά θα μπορέσει να τα διασφαλίσει πλήρως. Μπράβο σας! Πολύ ωραίοι είστε, με το δίκιο του λαού πάντα! Περιμέναμε και εμείς να δούμε τον εκσυγχρονισμό του οργανισμού του Πυροσβεστικού Σώματος, γιατί, όπου γυρνάμε και όπου βλέπουμε, ελλείψεις οι άνθρωποι καταγγέλλουν και λένε βεβαίως ότι έτσι ούτε καλοκαίρι βγαίνει ούτε χειμώνας βγαίνει. Εσείς τίποτα από αυτά δεν έχετε καταλάβει. Για τη βελτίωση του επιχειρησιακού σχεδιασμού κουβέντα. Τα αντιπυρικά και αντιπλημμυρικά έργα του πρώτου και δεύτερου βαθμού της αυτοδιοίκησης που μπορούν να ενταχθούν σε ένα γενικότερο σχεδιασμό τεκμηριωμένο επιστημονικά, για να έχουμε ένα σχέδιο, όπως λέμε, έναν οδικό χάρτη; Τίποτα και από αυτά δεν έχετε φροντίσει.

Τι κάνετε; Σταδιακά η Κυβέρνησή σας μετεξελίσσεται σε ένα κράτος μεσάζοντα, στην πραγματικότητα, των ιδιωτικών συμφερόντων τα οποία μάλιστα, εξυπηρετείτε και κατά προτεραιότητα, με άλλοθι την αδυναμία του κράτους. Λέτε ότι δεν μπορώ εγώ να αναλάβω αυτό δημοσιονομικά. Γι’ αυτό τι κάνω; Την πολιτική προστασία που ανήκει στη δημόσια σφαίρα της εξουσίας, την παραχωρείτε στους ιδιώτες.

Έχει αξία, κυρίες και κύριοι συνάδελφοι, για να δούμε τελικά τι αποφασίζει αυτή η Κυβέρνηση εν τω βάθει, να δούμε και τα πρακτικά των επιτροπών όπου ανερυθρίαστα, κατά τη γνώμη μου, υπήρξε μια αξιοπρόσεκτη σύμπνοια των φορέων οι οποίοι είπαν ότι η Κυβέρνηση είναι φειδωλή. Τι σας είπαν; Σας έκαναν παρατήρηση, κύριε Υπουργέ, που δεν είστε αρμόδιος επί του αντικειμένου. Ο κ. Υπουργός μίλησε και έφυγε, δεν καταδέχεται να μας ακούσει κιόλας. Δεν πειράζει, θα τα μάθει. Όμως, είπαν οι ιδιωτικές ασφαλιστικές εταιρείες και οι εκπρόσωποί τους ότι δεν μας φτάνουν αυτές οι δώδεκα χιλιάδες τριακόσιες επιχειρήσεις, που τώρα θα ασφαλιστούν γιατί έχουν τον τζίρο των ακαθάριστων εσόδων των 2.000.000 ευρώ, αλλά πρέπει 500.000 ευρώ να είναι το όριο. Προσέξτε, λοιπόν, τι λένε μέσα στο Κοινοβούλιο οι φορείς οι οποίοι έρχονται να ακουστούν και από πού παίρνουν αυτό το δικαίωμα να έχουν αυτή τη θέση, τη στάση και αυτό το θράσος απέναντι σε ένα θέμα, που –επαναλαμβάνω- ανήκει στη σφαίρα του δημοσίου. Έτσι, λοιπόν, στεγνά, κυνικά και ανερυθρίαστα προχωράτε σε αυτό το νομοσχέδιο και γίνεται σήμερα νόμος του ελληνικού κράτους η δέσμευση της πολιτείας να μεριμνήσει για το πώς θα αυξήσετε το κομμάτι, το μερτικό της κερδοφορίας των ιδιωτικών ασφαλιστικών εταιρειών.

Έχουμε ένα θεσμικό θέμα, όμως, κυρίες και κύριοι συνάδελφοι, πέρα από το πρακτικό. Έχουμε το θεσμικό θέμα πέρα από τις υποκλοπές, πέρα από τα Τέμπη, πέρα από τη συγκάλυψη και όλα αυτά που έχουμε συνηθίσει πλέον και η Κυβέρνηση δεν μας εκπλήσσει να μετατρέπεται αυτοβούλως το κράτος σε θεματοφύλακα των ιδιωτικών συμφερόντων. Και αυτό είναι θεσμικό θέμα, διότι αυτή την εξουσία η Κυβέρνησή σας την παραχωρεί οικειοθελώς και την παραχωρεί, μάλιστα, σε μια στιγμή που δεν υπάρχει επικείμενος κίνδυνος και έκτακτη ανάγκη όπως θα μπορούσε να δικαιολογήσει ίσως η νομοθεσία. Είναι μία πολιτεία που σήμερα, έναν χρόνο μετά από τις καταστροφικές πλημμύρες στη Θεσσαλία, που στοίχισαν τη ζωή σε δεκαεπτά συνανθρώπους -και δεν πρέπει αυτό ποτέ να το ξεχνάμε-, βρισκόμαστε, δυστυχώς, ακόμη σε μία κατάσταση σοκ, μια Θεσσαλία που την έχετε παρατήσει. Βγαίνετε στα κανάλια, φωτογραφίζεστε συνέχεια και η φύση απλά κάνει τη δουλειά της. Γιατί μετά από τις πλημμύρες έχουμε καύσωνα. Γιατί το νερό των πλημμυρών δεν σημαίνει ταυτόχρονα ότι έχουμε νερό, ξηρασία έχουμε. Γι’ αυτόν τον λόγο και υποχωρεί. Από τα εκατόν είκοσι χιλιάδες στρέμματα που είχε καλυφθεί η λίμνη Κάρλα από τις πλημμύρες, τώρα έχουν μείνει περίπου σαράντα πέντε χιλιάδες στρέμματα καλυμμένα. Και προσέξτε παρακαλώ. Αυτά τα έκανε η φύση μόνη της.

Τόσοι Υπουργοί ήρθατε -δεκαπέντε εγώ μέτρησα-, Υφυπουργοί μαζί, είπατε ξανά, κάνατε δηλώσεις ότι θα κάνετε αντιπλημμυρικά έργα, ότι θα βάλετε αντλίες μέσα στην Κάρλα. Άκουσε ακόμα και ο Θεός τους Θεσσαλούς και απέσυρε τα νερά. Έλα, όμως, που τώρα που αποσύρθηκαν από κάτω βλέπουμε το χάος που υπάρχει.

Για ποιο ίζημα μιλάμε, κυρίες και κύριοι συνάδελφοι και κύριοι Υπουργοί, που υπάρχει απλά μεταφορά πλέον υλικών, μεγάλων όγκων, υλικών που δεν μπορούν από τους αγρότες να μεταφερθούν; Βρισκόμαστε σε απόγνωση στον αγροτικό τομέα, βρισκόμαστε σε απόγνωση στις παραγωγές, στα νοικοκυριά και παντού. Πού είστε στη Θεσσαλία; Πού εξαφανιστήκατε;

Εκτός από όλα αυτά τα επικοινωνιακά που μας έχετε πια συνηθίσει και λίγες ημέρες πριν από τις ευρωεκλογές, πού είναι αυτός ο ΟΔΥΘ; Η ανώνυμη εταιρεία που την κάνατε όπως θέλατε, με δικό σας διοικητικό συμβούλιο οκτώ στους δεκατρείς, ανώνυμη εταιρεία με ιδιωτικά κριτήρια και συμφέροντα. Μας είπατε στην αρχή ότι θα είστε έτοιμοι τον Μάρτιο να φέρετε τα έργα τα αντιπλημμυρικά. Μετά μας είπατε τον Ιούνιο. Πάει και ο Ιούνης, καλό μήνα σήμερα, 1η Ιουλίου. Πότε έχετε σκοπό, λοιπόν, να φέρετε τα έργα αυτά στη Θεσσαλία; Πότε έχετε σκοπό να λειτουργήσετε τον ΟΔΥΘ; Πώς έχετε σκοπό να μεταφέρετε τα φερτά υλικά από τις πλημμυρισμένες αγροτικές εκτάσεις; Πώς θα καλλιεργήσουμε τα χωράφια μας;

Και επιτέλους, η αναγκαιότητα επίσπευσης των αντιπλημμυρικών έργων έχει σχέση και με το καλοκαίρι που ήρθε και με την ξηρασία που εμφανίζεται και με το γεγονός ότι έχουμε, λοιπόν, διπλό πλήγμα στον παραγωγικό μας ιστό. Δεν το καταλαβαίνει κανείς; Εκτός από το να καρφιτσώνετε τα έργα και να τα αναρτάτε στις δικές σας σελίδες λέγοντας ότι «αυτό θα κάνουμε στη Θεσσαλία», πείτε μας ένα έργο το οποίο έχει κάνει η Κυβέρνησή σας μέχρι σήμερα, ένα αντιπλημμυρικό έργο. Τι θα γίνουν τα έργα, τα φράγματα και τα υπόλοιπα έργα, τα οποία βρίσκονται αυτή τη στιγμή, δυστυχώς, μόνο σε έναν χάρτη σχεδίων της Κυβέρνησης;

Μας έχετε παρατήσει, μας έχετε εγκαταλείψει και από πάνω μας κοροϊδεύετε κιόλας και φέρνετε τέτοιου τύπου νομοσχέδια για τις φυσικές καταστροφές, μετακινώντας σήμερα στις επιχειρήσεις, αύριο στους πολίτες, το κόστος για να προστατεύουμε τον εαυτό μας από τις φυσικές καταστροφές. Μου θυμίζετε αυτή την παλιά διαφήμιση με εκείνους που έπαιζαν με τα καπάκια μέχρι να ωριμάσει το ουίσκι μέσα στα βαρέλια. Έτσι κάνετε, λοιπόν. Περιμένετε σαν ώριμο φρούτο να πέσει και να γίνει κάτι από τη φύση, βροχές πολλές, πλημμύρες ξανά, προκειμένου να καλυφθεί αυτή τη φορά η ξηρασία. Δεν γίνεται έτσι, όμως, γιατί ξέρετε ότι, όπως η φύση απεχθάνεται τα κενά, έτσι και η πολιτική απεχθάνεται τα κενά σας. Και βλέπω ότι σύντομα θα σας αντικαταστήσει, έτσι όπως πρέπει και αξίζει στον λαό μας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Λιακούλη.

Θα δώσω τώρα τον λόγο στον Υπουργό Υγείας, τον κ. Γεωργιάδη, για να μας παρουσιάσει τα άρθρα 1 έως 4 της τροπολογίας με γενικό αριθμό 188 και ειδικό 6.

Παρακαλώ, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε Πρόεδρε.

Θα έχουμε εκλογές, κυρία συνάδελφε, το ’27. Δεν ξέρω αν το θεωρείτε πολύ σύντομα, τρία χρόνια είναι, και εκεί ο λαός θα κρίνει. Καμμία αντίρρηση, έτσι δουλεύουν οι δημοκρατίες και είναι πολύ ευπρόσδεκτο αυτό το σύστημα. Προς το παρόν, χάσαμε δεκατρείς μονάδες και την επόμενη ημέρα τα δύο κόμματα της Αντιπολίτευσης είναι σε εσωτερική κρίση. Άρα, δεν τα βλέπω πολύ αισιόδοξα τα πράγματα για την Αντιπολίτευση.

Πάμε λίγο τώρα στην τροπολογία που φέρνει σήμερα το Υπουργείο Υγείας να την εξηγήσω. Έχει τέσσερα άρθρα. Το πρώτο άρθρο είναι παράταση ισχύος ρυθμίσεων για την προστασία της δημόσιας υγείας. Για να μη σας κουράσω, επειδή είναι τεχνικά -γράφει άρθρο 8 του ν.5051, 5148, 4689- και δεν θα καταλάβει κανείς τίποτα ό,τι και να διαβάσετε, θα καταθέσω τον πίνακα, που τον έχω φτιάξει για μένα δηλαδή, που είναι ακριβώς τι παρατείνουμε. Παρατείνουμε νοσηλευτές, γιατρούς.

Το κυριότερο που με ενδιαφέρει και είναι το πιο επείγον κομμάτι είναι ότι παρατείνουμε τη δυνατότητα των απόρων και ανασφαλίστων αιμοκαθαιρόμενων να πηγαίνουν σε ιδιωτικές μονάδες αιμοκάθαρσης και να πληρώνει τα έξοδά τους ο ΕΟΠΥΥ. Γιατί αν δεν δώσουμε αυτή την παράταση, οι άνθρωποι αυτοί, κύριε Πρόεδρε, θα πρέπει να πάνε σε δημόσιες δομές. Αλλά αυτή τη στιγμή που μιλάμε δεν είναι βέβαιον ότι η δυνατότητα των δημοσίων δομών υπερκαλύπτει τις ανάγκες των ανασφάλιστων συμπολιτών μας. Άρα, θα υπήρχε ο σοβαρός κίνδυνος, αν δεν ψηφιστεί αυτή η παράταση, κάποιοι συμπολίτες μας, που είναι αιμοκαθαιρόμενοι, να μην μπορούν να κάνουν την αιμοκάθαρση κατά τον τρόπο που πρέπει και με τη συχνότητα που πρέπει. Φαντάζομαι ότι δεν μπορεί να υπάρξει σοβαρή διαφωνία στο Σώμα ως προς αυτό. Όλα τα άλλα είναι πάλι παρόμοιες παρατάσεις που κυρίως αφορούν σε νοσηλευτές, σε ιατρικό προσωπικό, σε διάφορα προγράμματα κ.λπ..

Καταθέτω και τον πίνακα, ώστε αν κάποιος συνάδελφος θέλει να κάνει κάποια ερώτηση, πολύ ευχαρίστως ή αφού θα έχω φύγει, να τα διαπιστώσει.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το άρθρο 2, παράταση της διαδικασίας σύναψης δημοσίων συμβάσεων από τα νομικά πρόσωπα ιδιωτικού δικαίου μη κερδοσκοπικού χαρακτήρα, αφορά στην υλοποίηση ειδικής ηλεκτρονικής πλατφόρμας δημοσιότητας συμβάσεων για νομικά πρόσωπα ιδιωτικού δικαίου μη κερδοσκοπικού χαρακτήρα, που αφορά στην εφαρμογή του προγράμματος για την ψυχική υγεία που εκτελείται μέσω του Ταμείου Ανάκαμψης, για να συνεχιστεί το πρόγραμμα και να ολοκληρωθεί. Είχαμε δεσμευτεί ότι θα έχει ολοκληρωθεί μέχρι 30 Ιουνίου. Δεν έχει προλάβει να ολοκληρωθεί 30 Ιουνίου και πάμε μέχρι 31 Δεκεμβρίου, ώστε να υπάρχει η άνεση χρόνου να γίνει αυτή η διαδικασία.

Το άρθρο 3 αφορά στην παράταση ενός διαγωνισμού του Εθνικού Κέντρου Αιμοδοσίας για την προμήθεια αντιδραστηρίων ομάδων, συνοδού εξοπλισμού, τεχνικών στηλών και στερεάς φάσης, η οποία λήγει κανονικά 30 Ιουνίου και παρατείνεται κατά παρέκκλιση κάθε ειδικής διάταξης μέχρι 31 Δεκεμβρίου, ώστε να ολοκληρωθεί η σχετική διαγωνιστική διαδικασία. Δηλαδή, ο προηγούμενος ανάδοχος συνεχίζει για άλλους έξι μήνες αφότου ολοκληρωθεί ο εν εξελίξει διαγωνισμός. Καταλαβαίνετε ότι εκεί δεν μπορούμε να μείνουν ούτε μια μέρα χωρίς αντιδραστήρια αίματος. Σταματάνε οι μεταγγίσεις δηλαδή, αυτό εννοώ, δεν μπορούν να κάνουν μετάγγιση.

Έρχομαι στο άρθρο 4, το οποίο ενδεχομένως να έχει το μεγαλύτερο πολιτικό ενδιαφέρον. Τα πρώτα τρία νομίζω ότι δεν έχουν κάποιο ζήτημα πολιτικό. Περνάμε ένα άρθρο νόμου για τη μοριοδότηση του νοσηλευτικού και λοιπού -πλην ιατρών- προσωπικού που συμμετέχει στις διάφορες διαδικασίες του ΑΣΕΠ. Ο λόγος που περνάμε αυτό το άρθρο είναι ότι, όπως ξέρετε, αυτή τη στιγμή έχουμε δύο συνολικά διαγωνισμούς προσλήψεων μονίμων νοσηλευτών στο ΕΣΥ. Ο ένας τρέχει από το 2021 και ο άλλος τρέχει από τις αρχές του 2024. Ακόμα δεν έχουμε προσλάβει του 2021. Επειδή σε συνεργασία με το ΑΣΕΠ προέκυψαν διάφορα διαδικαστικά ζητήματα, που μας είπαν ότι χάριν αυτών δημιουργείται αυτή η τόσο μεγάλη χρονοκαθυστέρηση και επειδή, όπως καταλαβαίνετε, δεν είναι δυνατόν να μείνουν χωρίς νοσηλευτές τα νοσοκομεία, είναι πρακτικά αδύνατον, αυτά που συμφωνήσαμε ότι είναι καλό να περάσουν αυτόματα ώστε να μην καθυστερεί ο ΑΣΕΠ να κάνει στον καθένα ξεχωριστή επιμέτρηση μορίων και προϋπηρεσίας, τα περνάμε αυτόματα με τη διάταξη.

Να πω ότι πολιτικό ενδιαφέρον για εσάς, για τη διάταξη έχει το άρθρο 5. Το διαβάζω. Όσοι προσλαμβάνονται σε θέσεις νοσηλευτικού και λοιπού -πλην ιατρών- προσωπικού δυνάμει των προκηρύξεων τάδε –είναι οι δύο προκηρύξεις που σας είπα- δεσμεύονται να υπηρετήσουν στη θέση διορισμού τους επί επτά τουλάχιστον έτη από τον διορισμό τους. Εξαιρούνται οι αποσπάσεις λόγω συνυπηρέτησης και οι μετατάξεις σε υπηρεσίες παραμεθόριων περιοχών. Δηλαδή, μπορούν να φύγουν μόνο από το κέντρο για να πάνε σε παραμεθόρια περιοχή ή αν κάνουν αίτηση συνυπηρέτησης σύζυγος με σύζυγο, όπου σε αυτή την περίπτωση, όπως ξέρετε, προηγείται το οικογενειακό.

Το προσωπικό του πρώτου εδαφίου της πρώτης προκήρυξης δεν μπορεί να μεταταχθεί σε άλλο κλάδο για χρονικό διάστημα δέκα ετών, δηλαδή δεν θα πάρουμε νοσηλευτές ούτε για να γίνουν υπάλληλοι των λογιστηρίων των νοσοκομείων ούτε για να γίνουν υπάλληλοι σε βουλευτικά γραφεία –έχουν γίνει αυτά στο παρελθόν- ούτε για να γίνουν κάτι άλλο. Στο παρελθόν όχι τώρα, στο παλαιότερο παρελθόν. Αυτά τα είχαμε κόψει ήδη από το 2012, αλλά στο παλαιότερο είχαν γίνει.

Άρα, αυτοί που θα μπουν, κύριε Πρόεδρε, θα είναι νοσηλευτές. Τους προσλαμβάνουμε για νοσηλευτές, έχουμε έλλειμμα νοσηλευτών και θα πρέπει να ξέρει όποιος αποδέχεται τον διορισμό του ότι δεν μπορεί την επομένη να λέει «ξέρεις, δεν μπορούσα τελικά και θα κάνω κάτι άλλο». Νοσηλευτές χρειάζονται τα νοσοκομεία, για νοσηλευτές ψηφίζουμε τη διάταξη.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Θέλετε να ρωτήσετε κάτι τον κύριο Υπουργό;

**ΔΗΜΗΤΡΙΟΣ ΜΑΝΤΖΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Μάντζο.

**ΔΗΜΗΤΡΙΟΣ ΜΑΝΤΖΟΣ:** Για τον κύριο Υπουργό, κύριε Πρόεδρε, ζήτησα τον λόγο.

Κατ’ αρχάς, κύριε Υπουργέ, σας ευχαριστούμε πάρα πολύ για την ευαισθησία που επιδεικνύετε για τις εσωκομματικές διαδικασίες του κινήματός μας. Είναι συγκινητικό το ενδιαφέρον σας και η ευαισθησία σας. Την εκλαμβάνω ως ιδιαίτερο δημοκρατικό ανακλαστικό. Σας ενημερώνω, λοιπόν, για την ευαισθησία σας και για να θεραπεύσω την όποια ανησυχία σας, ότι οι εσωκομματικές διαδικασίες του κινήματός μας έχουν ήδη από εχθές δρομολογηθεί. Έχουν, με τρόπο συντεταγμένο, αποφασισθεί. Και προς την ιδιαίτερη ανησυχία σας, ενδεχομένως, ή καθησυχασμό σας, εσείς θα επιλέξετε, θα υλοποιηθούν όπως πάντοτε με πρότυπο δημοκρατικό τρόπο, με αποτέλεσμα όπως πάντοτε την ενίσχυση του κινήματος μας και της αντιπολιτευτικής μας φωνής απέναντι στην Κυβέρνηση. Αυτό προς ενημέρωσή σας, μιας και κάνατε το γενικό πολιτικό σχόλιο.

Τώρα, στο θέμα της τροπολογίας, θα σταθώ στα δύο άρθρα, στο άρθρο 1 και στο άρθρο 4. Με τα άλλα δύο άρθρα, 2 και 3, συμφωνούμε και το καταγράφουμε και στα Πρακτικά.

Στο άρθρο 1 κατανοούμε την ανάγκη να υπάρχουν παρατάσεις σε μια σειρά θέσεων και συμβάσεων, όμως, αναρωτιόμαστε γιατί από αυτές τις παρατάσεις έχουν εξαιρεθεί οι συμβάσεις ορισμένου χρόνου όσον αφορά στη φύλαξη, στη σίτιση και στην εστίαση, θέματα στα οποία εξακολουθούν να υπάρχουν αναθέσεις σε ιδιωτικά συνεργεία. Θα θέλαμε να μας πείτε αν υπάρχει κάποια αιτία που το κάνετε αυτό.

Και το δεύτερο και πολύ σοβαρό, μιας και το άρθρο, μάλιστα, μιλάει για την προστασία της δημόσιας υγείας, κύριε Υπουργέ, είναι η πολλοστή φορά που έχουμε μια παράταση του κόπου των γιατρών στα δημόσια νοσοκομεία και αναφέρομαι στην παράταση του σαρανταοκταώρου των ιατρών του ΕΣΥ έως την 30ή Σεπτεμβρίου τρέχοντος έτους. Οι γιατροί μας έχουν υπερβεί ήδη πολλά σαρανταοκτάωρα και αναφέρεται μεν στον νόμο η συναίνεση, αλλά ξέρετε πόσο μπορεί να ελεγχθεί αν όντως υπάρχει ατομική συναίνεση, όταν, για παράδειγμα, αν δεν κάνει την υπέρβαση του σαρανταοκταώρου ένας γιατρός, πρώτον, θα κλείσει η κλινική με ό,τι αυτό συνεπάγεται για τη δημόσια υγεία και, δεύτερον, δεν θα μπορέσει να του παράσχει και ειδικότητα ενδεχομένως αυτή η κλινική. Κι αν συνυπολογίσουμε τις μετακινήσεις και τα «εντέλλεσθαι» που υπάρχουν, τότε μιλάμε για τη δημιουργία μιας κανονικότητας, την οποία δεν μπορούμε να δεχτούμε να συμβαίνει με νομοθετικό τρόπο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό θα χρειαστώ, κύριε Πρόεδρε, περισσότερο.

Και στο άρθρο 4 λέτε για τη μοριοδότηση νοσηλευτικού και λοιπού -πλην ιατρών- προσωπικού και αναφέρεστε σε εμπειρία η οποία έχει αποκτηθεί επί COVID. Εδώ υπάρχει ένα πρόβλημα. Υπάρχουν διατάξεις νοσηλευτικού και λοιπού προσωπικού που δεν έχουν την ανάγκη εμπειρίας. Δεν χρειαζόταν να υπάρχει εμπειρία. Στις προκηρύξεις θέσεων για τις οποίες δεν είναι απαραίτητη η εμπειρία υπάρχει νομολογία του Συμβουλίου της Επικρατείας που λέει ότι δεν μπορείς να μοριοδοτήσεις την εμπειρία σε κάποιους επειδή την έχουν έναντι κάποιων άλλων όταν δεν χρειάζεται από την προκήρυξη.

Για να το θεραπεύσετε αυτό με τη ρύθμιση πρέπει στις επόμενες προκηρύξεις να βάζετε να ζητάτε την εμπειρία ως προαπαιτούμενο και υπάρχει ο κίνδυνος εδώ, εφόσον αυτή η εμπειρία, πάλι με απόφαση του Συμβουλίου της Επικρατείας, δεν είναι αναλογικά επιτρεπόμενη, να εκληφθεί ως μη ίση μεταχείριση, άνιση μεταχείριση, και να έχουμε πάλι προσφυγές στο Συμβούλιο της Επικρατείας εις βάρος αυτών των ανθρώπων που πράγματι έχουν την εμπειρία COVID.

Κι εμείς αναρωτιόμαστε: Θα φταίει και τότε το ΑΣΕΠ για τις καθυστερήσεις ή θα φταίει η Κυβέρνηση, η οποία σε κάθε περίπτωση δεν έχει μεταξύ των αναθετουσών αρχών και του Υπουργείου Εσωτερικών μέσω της Προεδρίας της Κυβερνήσεως συντονίσει όλη αυτή τη διαδικασία;

Ένα τελευταίο ερώτημα θα θέσω, που είναι πάρα πολύ σοβαρό: Όταν αυτή η εμπειρία δεν έχει ληφθεί σε δημόσιο ίδρυμα, αλλά σε ιδιωτική κλινική, λέτε ότι θα αρκεί μια βεβαίωση του θεραπευτηρίου. Το θεωρείτε αξιόπιστη απόδειξη αυτό; Δεν θεωρείτε ότι ανοίγει ένα παράθυρο πελατειασμού εδώ, το οποίο θα έπρεπε να κλείσει με αυθεντικό, επίσημο τρόπο; Εμείς σας προτείνουμε να ζητάτε και το σχετικό απόσπασμα του ασφαλιστικού φορέα ότι πράγματι εκείνη την περίοδο ήταν όντως ασφαλισμένος στο εν λόγω θεραπευτήριο. Αυτό, πράγματι, θα βελτίωνε τη ρύθμιση και θα έκλεινε το μεγάλο περιθώριο που υπάρχει αυτή τη στιγμή σε αδιαφανή αξιολόγηση της εμπειρίας από τον ιδιωτικό τομέα.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κύριε Μάντζο.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ως προς τα εσωκομματικά σας, εγώ δεν εμπλέκομαι καθόλου. Μπορεί να έχετε διαπιστώσει ότι με ρωτάνε σχεδόν σε κάθε μου συνέντευξη και παρά το γενικό μου στυλ, αποφεύγω να απαντήσω με το πάτημα της γάτας. Δεν θέλω καθόλου να εκληφθεί με οποιοδήποτε σχόλιο μου ότι προσωπικά έχω οποιαδήποτε προτίμηση περί του ενός ή του άλλου. Νομίζω ότι δεν είναι δική μου δουλειά. Εγώ είμαι της Νέας Δημοκρατίας, εσείς του ΠΑΣΟΚ. Κάντε αυτό που νομίζετε και εμένα μου αρέσει η δημοκρατία η εσωκομματική, την ευχαριστιέμαι κιόλας και είμαι εξαιρετικά υπέρ. Πολύ καλά κάνετε και καλή επιτυχία και να πάνε όλα καλά και να έχετε και μεγάλη συμμετοχή, αλλά δεν θέλω να έχω καμμία υπόνοια δικής μου ανάμειξης σε αυτό.

**ΝΙΚΟΛΑΟΣ ΠΑΠΠΑΣ:** … (δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μην κοιτάτε. Εσείς είστε άλλη περίπτωση**.** Εσείς έχετε θέσει κάποια ζητηματάκιαστη δημόσια ζωή που είναι αδύνατο να μην τα σχολιάσει κάποιος που ασχολείται με την πολιτική, όπως κάποια μαύρα λεφτά και κάτι τέτοια, τα οποία δεν γίνεται μην απαντηθούν.

Έρχομαι τώρα στο θέμα της τροπολογίας. Πάμε, λοιπόν, ως προς το πρώτο, ως προς τις παρατάσεις το οποίο είπατε. Ακούστε. Εγώ, γενικά, δεν είμαι υπέρ των παρατάσεων και οι παρατάσεις είναι μια όχι κανονικότητα. Όμως, την εποχή που ζούμε που έχουμε τόσο τεράστιο έλλειμμα προσωπικού στα νοσοκομεία και κυρίως, αδυναμία εύρεσης νέου προσωπικού, τότε, με συγχωρείτε, δεν υπάρχουν και πολλοί άλλοι τρόποι.

Θα φέρωένα συγκεκριμένο παράδειγμα, κύριε Πρόεδρε, για να απαντήσω στον αξιοσέβαστο κύριο συνάδελφο για να καταλάβει σε ποια εποχή ζούμε. Λέτε: Διπλασιάστε τους μισθούς. Διπλασιάζουμε τους μισθούς. Ας ξεφύγουμε λίγο από το αν έχουμε ή δεν έχουμε τα λεφτά. Εμείς λέμε ότι δεν τα έχουμε. Είναι απολύτως βέβαιο. Όμως, ας πούμε ότι το πρόβλημά μας είναι αυτό. Λέω ένα στοιχείο που μπορεί να μην το ξέρετε. Το Νοσοκομείο της Θήρας, της Σαντορίνης, δεν είναι ΕΣΥ, ανήκει στην ΑΕΜΥ. Είναι ένα νοσοκομείο ιδιωτικού δικαίου. Έχει πολύ μεγάλο βαθμό ευελιξίας. Εκεί λείπει ένας παθολόγος. Δεν έχει παθολόγο. Γενικά είναι καλά συμπληρωμένο το νοσοκομείο, έχει γενικό γιατρό, αλλά δεν έχει παθολόγο και αυτό είναι κρίσιμο για τη λειτουργία του νοσοκομείου. Πιθανόν να είδατε πριν από δυο εβδομάδες που υπήρξαν σχετικά δημοσιεύματα για έναν ατυχέστατο τραυματιοφορέα, ο οποίος, δυστυχώς, κατέληξε τελικά κατά τη μεταφορά του στην Αθήνα και κάποιοι είπαν ότι αν υπήρχε παθολόγος, θα το είχε καταλάβει από την αρχή και θα είχε κάνει τη μετακίνηση πολύ νωρίτερα. Δεν ξέρω αν αυτό ισχύει. Λέω τι γράφτηκε. Δεν θέλω να μπαίνω καθόλου στα ιατρικά.

Εμείς είχαμε εντοπίσει το έλλειμμα παθολόγου στο Νοσοκομείο Θήρας και επειδή ήταν όχι ΕΣΥ, αλλά ΑΕΜΥ, δηλαδή ιδιωτικού δικαίου, προκηρύξαμε θέση παθολόγου.

Ξέρετε, κύριε Πρόεδρε, με τι μισθό τον προκηρύξαμε; Με 5.000 ευρώ καθαρά, 9.000 ευρώ μεικτά και με σπίτι από τον δήμο. Δηλαδή, 9.000 ευρώ μεικτά τον μήνα και σπίτι. Ξέρετε πόσοι προσήλθαν; Ουδείς. Τώρα προκηρύσσουμε με παραπάνω λεφτά από 9.000 ευρώ μεικτά. Μπορεί να πάμε 12.000-13.000 ευρώ μεικτά, να φτάσουμε 7.000-8.000 ευρώ καθαρά. Πιστεύετε σοβαρά ότι η αύξηση των μισθών θα λύσει το πρόβλημα; Δηλαδή, μπορούμε να δώσουμε 8.000 ευρώ σε κάθε γιατρό καθαρά; Προφανώς όχι.

Άρα, σε αυτή τη συνθήκη που ζούμε θα πρέπει να κάτσουμε να σκεφτούμε άλλους τρόπους πιο ευέλικτους. Αυτή την εβδομάδα, καλώς εχόντων των πραγμάτων, θα υπογράψω την κοινή υπουργική απόφαση για τη δυνατότητα άσκησης ιδιωτικού έργου των γιατρών του ΕΣΥ εκτός ωραρίου, ακριβώς, για να καταστήσουμε τη θέση του γιατρού περισσότερο ελκυστική και με αυτό τον τρόπο να πιθανολογήσουμε –θα το δούμε στην πράξη, θα το κρίνουμε από το αποτέλεσμα- ότι περισσότεροι θα επιλέξουν να έρθουν τελικά στο δημόσιο σύστημα και θα μειώσουμε τα κενά και, άρα, μειώνοντας τα κενά θα μπορούμε να μη δίνουμε παρατάσεις.

Όμως, αυτή τη στιγμή να γεμίσουμε γιατρούς δεν μπορούμε και επειδή δεν μπορούμε να γεμίσουμε γιατρούς και επειδή δεν πρέπει να κλείσουν κλινικές, αναγκαζόμαστε να κάνουμε τέτοιες –εγώ θα το δεχθώ- εμβαλωματικές λύσεις, όπως είναι οι παρατάσεις. Φαντάζεστε μέσα στο καλοκαίρι να κλείσει κλινική στην Ελλάδα. Θα ήταν καταστροφικό.

Τώρα ως προς το τέταρτο άρθρο, πρώτα από όλα, δεν είναι θέμα αδιαφανές. Η ιδιωτική κλινική που θα δώσει βεβαίωση, η βεβαίωση έχει ποινικές κυρώσεις αν είναι ψευδής. Είναι του νόμου 105. Αυτή την ισχύ έχει αυτή η βεβαίωση. Δεν είναι απλώς ένα e-mail. Άρα, μια κλινική να πάει να δώσει μια ψευδή βεβαίωση, με συγχωρείτε, το θεωρώ λίγο υπερβολικό στην εποχή που ζούμε.

Ας το δούμε και λίγο πιο διευρυμένα το πράγμα. Εγώ θα δεχόμουν και το πιο μεγάλο φίλτρο, τον πιο μεγάλο ηθμό, που θα έκανε πιο βαριά τη διαδικασία, αλλά δεν έχει σημασία. Θα το δεχόμουν, εάν ήμασταν σε μια εποχή που λέγαμε ότι θα αδικηθεί κάποιος άνθρωπος που θέλει να πάει και να του πάρει τη θέση κάποιος που θα προσκομίσει την εμπειρία από τον ιδιωτικό τομέα. Εδώ δεν είμαστε σε αυτή την περίπτωση. Εδώ πάλι είμαστε στην ανάποδη περίπτωση. Εμείς προκηρύσσουμε θέσεις και μένουν κενές. Δεν πρόκειται κάποιος που θα πάρει, βέβαια, αυτό από τον ιδιωτικό τομέα να φάει τη θέση κάποιου που έχει εμπειρία από το δημόσιο. Απλώς θα προσθέσουμε έναν ακόμα νοσηλευτή στη φαρέτρα μας, γιατί δυστυχώς, οι θέσεις που προκηρύσσουμε δεν καλύπτουν το 100%, αλλά καλύπτουν κατά ένα μέρος.

Και αν θεωρείτε εμένα υπερβολικό, γιατί έτσι γενικώς έχουμε και μια σχέση έντονη με την Αντιπολίτευση, προσωπική εννοώ, θα σας παραπέμψω, αγαπητέ κύριε Παππά, σε μια εφημερίδα της Αριστεράς, την «Εφημερίδα των Συντακτών». Είπε το Σάββατο -και σωστά- είχε μια έκθεση από την Ευρωπαϊκή Επιτροπή ότι στην Ευρωπαϊκή Ένωση λείπουν σήμερα ενάμισι εκατομμύριο νοσηλευτές. Επαναλαμβάνω: Ενάμισι εκατομμύριο! Έχουμε λιγότερους κατά ενάμισι εκατομμύριο νοσηλευτές στην Ευρωπαϊκή Ένωση και η ίδια μελέτη έγινε και στην Ελλάδα και λείπουν δεκαπέντε χιλιάδες. Δηλαδή, για να φτάσουμε στο όριο των νοσηλευτών που θα θέλαμε να έχουμε πρέπει να έχουμε δεκαπέντε χιλιάδες παραπάνω και δεν έχουμε. Αυτή είναι η κατάσταση σήμερα.

Υπάρχουν χώρες στην Ευρωπαϊκή Ένωση –συνάδελφός μου Υπουργός, δεν θέλω να πω ποιος, μπορεί να μη θέλει ο άνθρωπος- μου αποκάλυψε ότι στη χώρα του έφεραν νοσηλευτές από την Ινδία, γιατί δεν μπορούσε να βρει στη χώρα του, και έχουν πρόβλημα στα νοσοκομεία γιατί πολλοί από αυτούς δεν μιλάνε αγγλικά και δεν μπορείς να συνεννοηθείς καν μαζί τους. Μα, δεν είναι τόσο εύκολα τα πράγματα σήμερα να καλύψεις αυτές τις θέσεις.

Η ρύθμιση, λοιπόν, την οποία έχουμε και φέρνουμε, είναι σε συνεννόηση με τον ΑΣΕΠ και στη γενικότερη προσπάθεια να επιταχύνουμε τις διαδικασίες διορισμού, για τις οποίες φαντάζομαι όλοι συμφωνούμε ότι δεν θέλουμε να κάνεις μια προκήρυξη το 2021 για νοσηλευτή και να τον παίρνεις το 2024.

Το ξεκαθαρίζω: Εγώ δεν έχω ρίξει ποτέ ευθύνη στον ΑΣΕΠ. Ο ΑΣΕΠ κάνει αυτό που ανθρωπίνως μπορεί. Η ευθύνη της Κυβερνήσεως είναι να απλοποιήσει τις διαδικασίες, να του δώσει τα υλικά. Δεν είπαμε ότι φταίει το ανώτατο συμβούλιο του ΑΣΕΠ ως οργανισμός. Αν καθίσω να σας περιγράψω τη διαδικασία που πρέπει να ακολουθήσει το ανώτατο συμβούλιο για να φτάσει στον διορισμό ενός εκάστου και αν στο ενδιάμεσο σωστά προσθέσουμε τις δικαστικές προσφυγές που έχουν εν τω μεταξύ μεσολαβήσει, θα καταλάβετε ότι το τελευταίο που φταίει είναι το συμβούλιο.

Άρα, το πρακτικό πρόβλημα παραμένει. Προκήρυξη του 2021 δεν έχει οδηγήσει σε διορισμούς το 2024. Τι θα πει αυτό πρακτικά για τα νοσοκομεία; Θα πει, πρώτον, ότι οι περισσότεροι που θα διοριστούν είναι ήδη υπηρετούντες ως επικουρικοί, άρα δεν είναι πρόσθεση, αλλά είναι απλά μεταβολή της εργασιακής σχέσης από επικουρικός σε μόνιμος, άρα αυτό δεν μας λύνει το καθημερινό πρόβλημα στα νοσοκομεία. Είναι πολύ καλό γι’ αυτούς, σωστό, μπαίνει τάξη, αλλά στην καθημερινή λειτουργία των νοσοκομείων δεν μπαίνει επιπλέον νοσηλευτής για να ανοίξει μία επιπλέον εντατική, για να ανοίξει μία επιπλέον κλινική.

Δεύτερον, πολλοί απ’ όσους δεν είναι από τους επικουρικούς που εργάζονται από το 2021 μέχρι το 2024 έχουν ήδη βρει δουλειά, τουλάχιστον οι περισσότεροι. Άρα, αν τους πεις «έλα να διοριστείς», οι μισοί και πλέον από τους καινούργιους θα πουν «εγώ ήδη δουλεύω, δεν έρχομαι».

Άρα, πρέπει όλοι να καταλάβουμε ότι εδώ έχει σημασία να υποστηριχθεί η Κυβέρνηση σε μια προσπάθεια να επιταχυνθεί η διαδικασία πρόσληψης μονίμου προσωπικού και νομίζω ότι η σχετική διάταξη είναι αρκετά ισορροπημένη.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

**ΑΝΔΡΕΑΣ ΠΟΥΛΑΣ:** Δεν μας είπατε…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Συγγνώμη, δεν είπα για τα ΣΟΧ, για τις συμβάσεις ορισμένου χρόνου. Συγγνώμη, δεν το έκανα επίτηδες.

Οι συμβάσεις ορισμένου χρόνου έχουν ρυθμιστεί με ειδικό νόμο που τι λέει; Ότι όπου υπάρχει διαγωνισμός και ολοκληρώνεται για τη φύλαξη ή για τη σίτιση, αυτοδικαίως λύεται η σύμβαση των ΣΟΧ.

Τώρα, η μεγάλη συζήτηση που μου θέτετε είναι η εξής και θέλω να την εξηγήσω. Γιατί δεν προκηρύσσουμε θέσεις μονίμου προσωπικού ΣΟΧ; Αυτό στην ουσία μου λέτε, γιατί δηλαδή για ανθρώπους συμβασιούχους ορισμένου χρόνου δεν φτιάχνουμε θέσεις μονίμου προσωπικού, ώστε από συμβάσεις ορισμένου χρόνου να γίνουν μόνιμοι. Αυτό είναι το ερώτημα.

Θέλω να το εξηγήσω, κύριε συνάδελφε, για να το καταλάβει το Σώμα, να το καταλάβουν και οι ίδιοι. Εγώ δεν αντιδικώ. Ίσα-ίσα που είναι άνθρωποι εργαζόμενοι και τους σέβομαι, αλλά πιστεύω ότι οι πολιτικοί πρέπει να τους λέμε πάντα την αλήθεια. Η χώρα –όχι το Υπουργείο Υγείας, η χώρα- έχει δέσμευση προσλήψεων προσωπικού, όπως σίγουρα γνωρίζετε, ένα προς ένα. Ένας φεύγει, ένας προσλαμβάνεται. Η δέσμευση αυτή προκύπτει από το μνημόνιο της εποχής ΣΥΡΙΖΑ, ένα προς ένα. Δεν μπορεί να προσλάβει δύο προς έναν ούτε τρεις προς έναν. Κάθε χρόνο, δηλαδή, η χώρα μας έχει ανώτατη «οροφή» προσλήψεως μονίμου προσωπικού. Πολύ ωραία.

Η Κυβέρνησή μας για το 2024 και για το 2025 έχει δώσει τη «μερίδα του λέοντος» αυτού του προσωπικού στο Υπουργείο Υγείας, δηλαδή από τις δεκατέσσερις χιλιάδες θέσεις προσωπικού που μπορεί να προσλάβει το σύνολο της ελληνικής δημοκρατίας το ’24, οι εξίμισι χιλιάδες είναι του Υπουργείου Υγείας. Του χρόνου οι θέσεις μειώνονται σε δέκα χιλιάδες, διότι είναι λιγότεροι αυτοί που βγαίνουν σε σύνταξη απ’ ό,τι το ’24. Κατά συνέπεια, πάλι οι εξίμισι χιλιάδες του χρόνου είναι το 65% των διαθεσίμων θέσεων μονίμου προσωπικού που μπορεί να προσλάβει το ελληνικό κράτος.

Σας ερωτώ: Σ’ αυτή την «οροφή» που έχουμε υπάρχει κάποιος που ισχυρίζεται σοβαρά ότι προτεραιότητα πρόσληψης μονίμου προσωπικού στο Εθνικό Σύστημα Υγείας δεν είναι γιατροί, αναισθησιολόγοι, παθολόγοι, νοσηλευτές, τραυματιοφορείς κ.λπ. και είναι εργαζόμενοι στη σίτιση και στη φύλαξη; Δηλαδή θα ξοδέψεις θέσεις μονίμου προσωπικού, που χρειάζεσαι στην πραγματικότητα διπλάσιες σε ιατρικό και νοσηλευτικό προσωπικό, για να τις μετατρέψεις σε θέσεις σίτισης και φύλαξης, δηλαδή σ’ ένα πεδίο της οικονομίας που υπάρχει έλλειμμα εργατικού δυναμικού στην ιδιωτική οικονομία και τρέχουν οι εταιρείες και δεν μπορούν να βρουν προσωπικό; Είναι αυτή η πολιτική προτεραιότητα που θέτετε ως ΠΑΣΟΚ στα σοβαρά και θέλετε και να κυβερνήσετε;

Είναι ντροπή να υποστηρίζετε αυτό το αίτημα, διότι το αίτημα αυτό ξέρετε τι λέει; Να κόψω γιατρούς για να πάρω στη σίτιση. Αν είναι δυνατόν! Εκτός αν έχει κάποια μαγική λύση το Πανελλήνιο Σοσιαλιστικό Κίνημα να πει «δεν ισχύει η «οροφή» ένα προς ένα, καταργούμε τη συμφωνία με τους δανειστές και δεν ισχύει το ένα προς ένα». Να μας το πείτε. Αν δεν έχετε αυτή τη θέση, να πείτε «καταργώ το ένα προς ένα» έτσι με τσαμπουκά, τότε δέχεστε το ένα προς ένα, τότε πρέπει να πείτε «θέλω να σου κόψω γιατρό και νοσηλευτή για να πάρω στη σίτιση». Εγώ αυτό έχω να πω.

Ο νόμος, λοιπόν, που ισχύει είναι σωστός και τι λέει; «Όσο δεν έχει ολοκληρωθεί η διαδικασία του outsourcing, συνεχίζουμε με τους ΣΟΧ. Όταν ολοκληρωθεί η διαδικασία του outsourcing, αυτοδικαίως λύεται η σύμβαση των ΣΟΧ».

Θα πω και κάτι άλλο, κύριε συνάδελφε, γιατί δεν ήσασταν τότε μαζί μας στη συγκυβέρνηση Σαμαρά - Βενιζέλου. Δεν είχαμε ΣΟΧ εμείς στην προηγούμενή μου θητεία. Δεν υπήρχαν. Οι ΣΟΧ είναι εφεύρεση του Πολάκη. Outsourcing είχαμε στα νοσοκομεία, όχι εμείς ως κυβέρνηση Σαμαρά - Βενιζέλου, αλλά επί ΠΑΣΟΚ, επί Σημίτη. Σε όλα τα νοσοκομεία η σίτιση και η φύλαξη από την εποχή του Αλέκου Παπαδόπουλου ήταν με ιδιωτικές εταιρείες και συνεχίστηκε αυτό μέχρι το 2017 που η κυβέρνηση ΣΥΡΙΖΑ - ΑΝΕΛ έκοψε τις συμβάσεις των ιδιωτικών εταιρειών και έκρινε ότι πρέπει να φέρει τους ΣΟΧ. Άρα υπερασπίζεστε μια πολιτική αντίθετη μ’ αυτή που είχε το ΠΑΣΟΚ όταν ήταν κυβέρνηση.

Επειδή υπάρχει μια μεγάλη παραφιλολογία από τους συνδικαλιστές –τη λέει συνέχεια και ο Πολάκης- θέλω να σας πω ότι κοστίζει πολύ περισσότερο το outsourcing από τους ΣΟΧ.

Θα σας αναφέρω την περίπτωση του «Αγίου Σάββα» που την ξέρω καλά, γιατί ήταν το πρώτο θέμα που χειρίστηκα ως Υπουργός στη δεύτερή μου θητεία. Αν θυμάστε, συγκεντρώθηκαν κάτω από το Υπουργείο τις πρώτες μέρες και έγιναν φασαρίες. Η μελέτη τού αν κοστίζουν περισσότερο οι ΣΟΧ ή περισσότερο το outsourcing πέρασε από την Ενιαία Αρχή Συμβάσεων, από το Ελεγκτικό Συνέδριο και από το εφετείο. Και τα τρία σώματα του ελληνικού κράτους, αφού έβαλαν κάτω τα νούμερα που τους παρέθεσε η διοίκηση, έκριναν ότι συμφέρει τα νοσοκομεία περισσότερο το outsourcing, δηλαδή συμφέρει και οικονομικά. Αν θέλετε να σας εξηγήσω το γιατί, πολύ ευχαρίστως.

Άρα, τι λέμε τελικά; Λέμε: Για συνδικαλιστικούς λόγους να πούμε σε ανθρώπους που προσελήφθησαν ως ΣΟΧ, με σύμβαση ορισμένου χρόνου, «θα σας κάνω «από το παράθυρο» μόνιμους και θα στερήσω έναν επιπλέον γιατρό και έναν επιπλέον νοσηλευτή από το νοσοκομείο για να σας το παίξω καλός»; Δεν γίνονται όλα στη ζωή.

Επειδή ευχήθηκα καλή επιτυχία στις εσωκομματικές σας διαδικασίες, θα σας πω αυτό που είπα και στον Κοινοβουλευτικό Εκπρόσωπο. Θα πω ότι η πολιτική του γνώμη μού αρέσει. Το ΠΑΣΟΚ είναι ένα κόμμα που έχει κυβερνήσει και που θέλει να ξανακυβερνήσει. Να προσέχετε αυτά που λέτε να συμβαδίζουν μ’ αυτό που λέγεται «κυβερνησιμότητα», γιατί αν απλώς υποστηρίζετε κάθε αίτημα που κάνει ο κάθε πικραμένος στην Ελλάδα, δεν έχετε «κυβερνησιμότητα» και παραμένετε ένα μικρό κόμμα διαμαρτυρίας και αυτό δεν είναι καλό για την Ελλάδα.

Ευχαριστώ πολύ.

**ΔΗΜΗΤΡΙΟΣ ΜΑΝΤΖΟΣ:** Δεν υπάρχει μόνο ο τρόπος της Νέας Δημοκρατίας για να κυβερνηθεί ο τόπος.

**ΚΩΝΣΤΑΝΤΙΝΟΣ ΜΠΑΡΚΑΣ:** Άμα ήταν ο Λοβέρδος υποψήφιος…

(Θόρυβος στην Αίθουσα)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριοι συνάδελφοι.

Ο κ. Παππάς έχει τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Βλέπω, έχουμε εντάσεις. Υπενθύμισε ο κύριος Υπουργός το ένα προς ένα. Θυμίζω ότι παρελήφθη το ένα προς πέντε ως δέσμευση. Το θυμάστε, νομίζω, κύριε Γεωργιάδη. Επειδή είπατε ότι το ένα προς ένα είναι κληρονομιά από την κυβέρνηση ΣΥΡΙΖΑ, εμείς κληρονομήσαμε δική σας δέσμευση ένα προς πέντε, δηλαδή να αποχωρούν πέντε και να προσλαμβάνεται ένας. «Ματώσαμε» βεβαίως για να περάσει. Εν πάση περιπτώσει, είμαστε στο 2024. Δεν ξέρω για πόσο νομίζετε ότι μπορείτε να επικαλείστε τα πεπραγμένα της δικής μας διακυβέρνησης για να παραθέτετε επιχειρήματα στον δημόσιο διάλογο.

Ήταν πάρα πολύ ενδιαφέρον αυτό που είπατε ότι λείπουν ενάμισι εκατομμύριο νοσηλευτές από τις χώρες της Ευρωπαϊκής Ένωσης. Βεβαίως. Γι’ αυτό δεν ξέρω αν χαίρεστε εσείς. Επειδή τα δημόσια συστήματα υγείας δεν μπορούν να ανταποκριθούν, ενδεχομένως εκεί να ανιχνεύσουμε και έναν λόγο για την αύξηση των δυνάμεων της ακροδεξιάς, ξέρετε. Δηλαδή, όταν η πολιτική δίνει στον πολίτη το σήμα ότι δεν μπορεί να δώσει λύσεις, υπάρχει και ένα έδαφος να φυτρώσει ο παραλογισμός, το μίσος.

Έχουμε και εκλογές στη Γαλλία. Εμείς από την από ’δω πλευρά δεν θα έχουμε διλήμματα στον δεύτερο γύρο. Δεν ξέρω αν κάποιοι στα κοινοβουλευτικά έδρανα θα είχαν διλήμματα ποιον θα ψήφιζαν αν βρίσκονταν σε κάποιο προάστιο του Παρισιού που είναι ένας υποψήφιος της Λεπέν και ένας υποψήφιος της Αριστεράς, κύριε Γεωργιάδη. Δεν ξέρω. Θα ψηφίζατε Λεπέν; Πραγματικά θα ήταν πάρα πολύ ενδιαφέρον να μας πείτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ φυσικά δεν θα ψήφιζα Λεπέν.

(Θόρυβος στην Αίθουσα)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριοι συνάδελφοι, μη διακόπτετε τον ομιλητή.

Συνεχίστε, κύριε συνάδελφε.

**ΝΙΚΟΛΑΟΣ ΠΑΠΠΑΣ:** Συζητάμε το νομοσχέδιο, δυστυχώς, σε μια καθημερινότητα η οποία πάλι κατακλύζεται από τις ειδήσεις των πυρκαγιών και των καταστροφών, γεγονότα πάρα πολύ δυσάρεστα και γεγονότα που προμηνύουν ένα δύσκολο καλοκαίρι, γεγονότα που δείχνουν ότι κάτι πάει λάθος, κάτι συνεχίζει να πηγαίνει λάθος στον κυβερνητικό σχεδιασμό. Και κανείς μας εδώ δεν θέλει να πιστεύει ότι θα επαναληφθεί η τραγωδία η περυσινή, όπου χάσαμε περίπου δύο εκατομμύρια στρέμματα από τις πυρκαγιές. Κόσμος ξεσπιτώθηκε, ολόκληροι οικισμοί έγιναν στάχτη.

Όμως, δυστυχώς είχαμε ένα φαινόμενο που το είδαμε και την προηγούμενη χρονιά, η φωτιά σταμάτησε στη θάλασσα. Πού; Στη Σέριφο αυτή τη φορά. Στη Σέριφο, λοιπόν, η φωτιά σταμάτησε στη θάλασσα, γιατί και φέτος υπάρχουν χιλιάδες κενά στην Πυροσβεστική και φέτος εξαντλούνται οι πυροσβέστες μας και φέτος δεν έχει τακτοποιηθεί το θέμα των συμβασιούχων πυροσβεστών και φέτος πορευόμαστε χωρίς σύγχρονα μέσα αφού ο σχεδιασμός για το «ΑΙΓΙΣ» προβλέπει ότι θα γίνουν οι πρώτες παραλαβές του χρόνου, γιατί και φέτος επιχειρείται με εναέρια μέσα που είχε μισθώσει η δική μας διακυβέρνηση.

Υπάρχει ο τίτλος στο Υπουργείο Κλιματικής Κρίσης και Πολιτικής Προστασίας και για το δεύτερο σκέλος του τίτλου σάς καταγγέλλουν όλοι οι πληττόμενοι. Καμμία προετοιμασία, καμμία προστασία. Εάν ρωτήσουμε τον κόσμο παραέξω πώς αισθάνεται, θα εισπράξουμε ως απάντηση ότι υπάρχει ένα αίσθημα ανασφάλειας και ένα «112» που ηχεί σε όλη την Αττική όταν πιάνει φωτιά στην Κερατέα. Υπάρχει όμως και ένα αίσθημα αδικίας, διότι είδαμε το πολυτελές γιοτ να ανάβει τα βεγγαλικά του, να βάζει φωτιά σε προστατευόμενο δάσος στην Ύδρα και αυτό το ίδιο σκάφος να ταξιδεύει ανενόχλητο μέχρι την Αθήνα, οι επιβάτες του ανενόχλητοι να μπορούν να επιβιβάζονται στο αεροπλάνο και να πηγαίνουν στο εξωτερικό και εσείς να τραβολογάτε το προσωπικό του σκάφους.

Μη νομίζετε ότι θα γλιτώσετε τη δημόσια κριτική επειδή θα ταλαιπωρήσετε τους δύσμοιρους εργαζόμενους στο σκάφος.

Πρέπει να την αντιμετωπίζουμε την κλιματική κρίση; Πρέπει να την αντιμετωπίσουμε. Ποιο είναι, όμως, το δίδαγμα των τελευταίων καιρών; Το μεγάλο δίδαγμα είναι ότι χρειάζεται μια μεγάλη δημόσια παρέμβαση για να αντιμετωπιστεί κι εσείς κινείστε στην ανάποδη κατεύθυνση.

Θέλετε να κάνουμε ένα νοητικό πείραμα; Ας πούμε, λοιπόν, ότι είχε ψηφισθεί στη γενικευμένη του εκδοχή το νομοσχέδιό σας το 2021 και είχαμε την καταστροφή στον Έβρο, την καταστροφή στη Ρόδο, την καταστροφή στην Εύβοια. Ποια ασφαλιστική εταιρεία θα άντεχε να αποζημιώσει όλους τους πληγέντες; Καμμία! Θα βάραγε «φαλιμέντο» και θα καλούνταν το δημόσιο είτε να αφήσει τους πολίτες να βράζουν στο ζουμί τους, είτε να κάνει bail out.

Στις μεγάλης κλίμακας καταστροφές δεν νοείται επαρκής παρέμβαση, συμμετοχή και αποτελεσματική ουσία της ιδιωτικής πρωτοβουλίας. Αυτό είναι ένα βασικό δίδαγμα.

Και τι κάνετε εσείς; Εσείς λέτε ότι πρέπει να αντιμετωπιστεί το ζήτημα κατ’ αρχάς για τις εταιρείες οι οποίες έχουν δύο εκατομμύρια τζίρο με την ιδιωτική ασφάλιση. Ρωτάμε ευθαρσώς: Είναι στα σχέδιά σας να γενικευθεί αυτή η ρύθμιση; Διότι διαβάζοντας τα εισηγητικά κείμενα, όχι μόνο δεν διαψεύδεται ότι θα ισχύει και για τις περιουσίες των πολιτών, αλλά ανοίγει διάπλατα παράθυρο για να γενικευτεί η ρύθμιση. Τι λέτε; Λέτε ότι έρχεται να γίνει για λόγους προϋπολογισμού κατ’ αρχάς και, δεύτερον, για λόγους μέγιστης δυνατής προστασίας των πληγέντων από φυσικές καταστροφές. Οι πληγέντες είναι το υποκείμενο εδώ, οι πληγέντες γενικώς, όχι οι επιχειρήσεις που έχουν δύο εκατομμύρια τζίρο.

Άρα, δικαίως λέμε εμείς πως αναμένουμε ότι θέλετε να προχωρήσετε και να γενικεύσετε αυτή τη ρύθμιση και δεν ξέρω ακριβώς πώς θα λειτουργούν επιχειρησιακά από εκεί και πέρα. Δεν ξέρω, θα αξιώσετε να έχει ο καθένας τη δική του υδροφόρο σε λίγο, για να μπορεί να ανταποκρίνεται; Και προχωρείτε σε αυτό παρ’ όλο που ο Συνήγορος του Πολίτη, με αφορμή τις πρόσφατες ρυθμίσεις για την πυροπροστασία, είπε ξεκάθαρα ότι δεν είναι συνταγματικά αποδεκτό –και επικαλέστηκε τα άρθρα 24 και 17 του Συντάγματος- να μετακυλίει σε μεγάλο βαθμό το κράτος τις ευθύνες του για την προστασία της περιουσίας και του περιβάλλοντος στους ιδιώτες.

Έρχομαι σε ένα σημερινό θέμα. Ο κ. Παπαθανάσης μίλησε σήμερα στο Υπουργικό Συμβούλιο για το Ταμείο Ανάκαμψης. Το Ταμείο Ανάκαμψης θα μπορούσε να είναι η μεγάλη δυνατότητα για τη χώρα, αλλά τείνει να εξελιχθεί σε μια χαμένη ευκαιρία για την οικονομία και μία απολύτως αξιοποιήσιμη ευκαιρία για λίγους και δυνατούς. Σε ερώτησή μας πρόσφατα για το μέγεθος των εταιρειών που έχουν γίνει αποδέκτες δανείων από το Ταμείο Ανάκαμψης, μας σόκαρε η απάντηση του Υπουργείου. Μόνο επτά εταιρείες οι οποίες έχουν απασχολούμενους έως δέκα –δηλαδή, από μηδέν έως εννέα- έχουν γίνει αποδέκτες δανείων από το Ταμείο Ανάκαμψης. Στην άλλη όχθη, εκατόν σαράντα εταιρείες μεγάλες έχουν πάρει 9,5 δισεκατομμύρια ευρώ δάνεια.

Το Ταμείο Ανάκαμψης, λοιπόν, γίνεται ένα εργαλείο για τη συγκέντρωση της οικονομικής δραστηριότητας στο πλαίσιο ακριβώς του δόγματος που ακολουθείτε στην οικονομική σας πολιτική και αποτυπώνετε στην έκθεση Πισσαρίδη. Δεν ξέρω αν μπορείτε να είστε περήφανοι για την απόδοσή σας στο Ταμείο Ανάκαμψης. Τελειώνει σε ενάμιση χρόνο. Είναι 12% η πραγματική δαπάνη!

Κύριε Τριαντόπουλε, στο δικό σας Υπουργείο έχουμε 1% πραγματική δαπάνη για συμβουλευτικές υπηρεσίες και για ένα έργο που αφορά την εγκατάσταση GPS για τα πυροσβεστικά οχήματα! Τρομερή απόδοση! Μπράβο! Το επιτελικό κράτος σε όλο του το μεγαλείο! Ταλέντο υλοποίησης! Είναι 12% συνολικά και 1% για το Υπουργείο σας! Θα κάναμε και τα πάντα για να προστατέψουμε το κλίμα!

Έρχομαι σε ένα ζήτημα εκτέλεσης του προϋπολογισμού. Θέλω να θυμίσω ότι τα στοιχεία του πενταμήνου δείχνουν ότι μαζεύτηκαν στα ταμεία του κράτους 2,4 δισεκατομμύρια πλεόνασμα παραπάνω από τον στόχο. Συνεπώς η Κυβέρνηση έχει τη δυνατότητα, έχει το περιθώριο, αν θέλει, να μειώσει τους έμμεσους φόρους.

Επαναλαμβάνουμε το εξής απλό ερώτημα: Με την πρόταση του ΣΥΡΙΖΑ δεν συμφωνείτε. Μάλιστα. Είναι θεμιτό σε μια δημοκρατία. Εμείς λέμε ότι είναι εφαρμόσιμη, εσείς λέτε ότι δεν είναι. Υπό το φως αυτών των αποτελεσμάτων, κανένας φόρος δεν μπορεί να μειωθεί; Έρχονται οι συγκρίσεις με τις άλλες χώρες της Ευρωπαϊκής Ένωσης. Είναι 17% του ΑΕΠ οι έμμεσοι φόροι στην Ελλάδα και 11% ο μέσος όρος στις χώρες της Ευρωπαϊκής Ένωσης! Δεν σας διέφυγε. Το εφαρμόζετε με μεγάλο πάθος. Ανάλογη είναι και η απόκλιση στους φόρους περιουσίας όπου ο ΕΝΦΙΑ είναι 2,2% του ΑΕΠ, σε αντιπαραβολή με τον ευρωπαϊκό μέσο όρο που είναι στο 1%.

Βεβαίως, οι Έλληνες δεν πρέπει να ανησυχούν γι’ αυτά. Θα έχουν τη δουλειά τους να τους απασχολεί. Δεν θα έχουν χρόνο να ανησυχήσουν για τους πολλούς φόρους, διότι καθιερώνετε και την εξαήμερη εργασία και το εννιάωρο. Διακοπές δεν ξέρω πόσοι θα μπορέσουν να πάνε διότι τα εισιτήρια για τις Κυκλάδες και την Κρήτη έχουν αυξηθεί από πέρυσι κατά 50% ή 60%. Όμως, αυτός ο κύκλος σύντομα μπορεί και πρέπει να κλείσει.

Χθες είχαμε βουλευτικές εκλογές στη Γαλλία. Υπάρχει μία πάρα πολύ αρνητική εξέλιξη. Είναι πρώτο το Εθνικό Μέτωπο της κ. Λεπέν, με το οποίο πολλά στελέχη της δικής σας διακυβέρνησης παραδοσιακά από τις δεκαετίες που ο πατέρας της ηγούνταν ενός μικρού κόμματος της ακροδεξιάς, είχατε αγαστές σχέσεις και πολύ σοβαρές πολιτικές συγγένειες. Με το κόμμα της Λεπέν στελέχη της Κυβέρνησής σας στο παρελθόν πορεύονταν στους δρόμους του Παρισιού.

Στη Γαλλία, όμως, έχουμε και μία πάρα πολύ σοβαρή χαραμάδα ελπίδας, τη συνεργασία την εκλογική των προοδευτικών δυνάμεων, οι οποίες δυνάμεις δεν διέλυσαν τα κόμματά τους, αλλά συνέκλιναν σε κοινούς υποψηφίους και κοινό πρόγραμμα. Αυτό το πολιτικό γεγονός συγκρότησε τον δεύτερο πόλο στη γαλλική πολιτική σκηνή και είναι κάτι που το κοιτάμε εμείς με ελπίδα και εσείς με μεγάλη ανησυχία. Είναι εξελίξεις τις οποίες πρέπει να σας διαβεβαιώσω ότι θα τις δείτε και στην Ελλάδα και, μάλιστα, θα τις δείτε πριν η ακροδεξιά σηκώσει κεφάλι και συγκροτηθεί σε δεύτερη ή –ο μη γένοιτο- πρώτη δύναμη στην Ελλάδα!

Οι προοδευτικές δυνάμεις θα απαντήσουν εγκαίρως, αξιόπιστα και με τρόπο που θα συγκροτεί την εναλλακτική προοπτική της διακυβέρνησης.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Έχει ζητήσει τον λόγο για μία παρέμβαση η Πρόεδρος της Πλεύσης Ελευθερίας κ. Κωνσταντοπούλου.

Παρακαλώ, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Μιας και έχουμε έναν Υπουργό που εμφανίστηκε για να υποστηρίξει μία ακόμη τροπολογία της τελευταίας στιγμής και έναν Υφυπουργό που παρίσταται, τον κ. Τριαντόπουλο, ζήτησα τον λόγο για να σας ευχηθώ καλό μήνα και για να θέσω κάποια ζητήματα τα οποία είναι πάρα πολύ σοβαρά κατά την άποψή μου. Πρέπει να απαντηθούν και πρέπει να απαντηθούν με την παρουσία σίγουρα του κ. Τριαντόπουλου –θα μάθουμε αν θα έρθει και ο κ. Κικίλιας- σίγουρα ενός Υπουργού γιατί βαρεθήκαμε να σνομπάρετε την κοινοβουλευτική διαδικασία οι Υπουργοί και να στέλνετε τους Υφυπουργούς και σίγουρα αναμένουμε απάντηση και από τον Πρόεδρο της Βουλής, τον κ. Τασούλα.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Πρώτα απ’ όλα, κύριε Τριαντόπουλε, εσείς κανονικά θα έπρεπε να λογοδοτείτε στη δικαιοσύνη. Η εμπλοκή σας στην υπόθεση των Τεμπών και στη συγκάλυψη και στο μπάζωμα, το οποίο υπογράφηκε ως έργο ανάπτυξης επί των ημερών του κ. Γεωργιάδη και εκταμιεύθηκαν ποσά το 2024 -647.000 ευρώ εκταμιεύθηκαν- από το Ταμείο Ανάκαμψης, σαν τον μπάζωμα να ήταν έργο ανάπτυξης. Αυτή τη στιγμή αποκαλύπτεται ότι οι διαδικασίες της συγκάλυψης δεν έχουν τέλος. Αποκαλύπτεται η ύπαρξη ολόκληρου βαγονιού, το οποίο βρισκόταν σε ιδιωτικό χώρο. Βαγόνι πειστήριο κομμάτι της αμαξοστοιχίας ανακαλύφθηκε προχθές, πριν από τρεις ημέρες. Πού είναι ο κ. Μητσοτάκης να μας πει για θεωρίες συνωμοσίας; Και εσείς, κύριε Γεωργιάδη, τι έχετε να πείτε για αυτές τις αποκαλύψεις; Γιατί είστε εκείνος ο οποίος κόμπαζε ότι κανείς δεν ενδιαφέρεται για την υπόθεση των Τεμπών, για το έγκλημα των Τεμπών και είστε, επίσης, εκείνος ο οποίος διαβεβαίωνε ότι ήταν σωστό που δεν ειδοποιήσατε τους πολίτες για την επικινδυνότητα των τρένων, γιατί αν το κάνατε, δεν θα ανέβαινε κανείς σε τρένο.

Κύριε Τριαντόπουλε, μου κάνει εντύπωση ότι ανεβήκατε σε αυτό εδώ το Βήμα και εκθέσατε ένα ιστορικό υποτιθέμενο του τι κάνετε για την πολιτική προστασία, όταν είστε έκθετοι και για τον τομέα αυτό και όταν αποτελεί ιστορικά καταγεγραμμένο γεγονός, ότι τρεις μέρες πριν τα Τέμπη, ο Πρωθυπουργός έχοντας τον κ. Αγοραστό δίπλα, έχοντας και εσάς δίπλα -θα το ελέγξω ή μπορείτε και να μας το πείτε, να περιμένω να σας πούνε στο τηλέφωνο, εντάξει, ωραία- κόμπαζε ενώπιον των πολιτών της Λάρισας ότι δώσατε ένα δισεκατομμύριο ευρώ για τις ζημιές από τον Ιανό στη Θεσσαλία και αποκαλύφθηκε, βεβαίως, ότι αυτά τα χρήματα που εκταμιεύσατε -που τότε τα είπε ένα εκατομμύριο ο κ. Μητσοτάκης, μετά τα είπατε άλλα ποσά, ο κ. Αγοραστός δήλωνε ότι δεν ξέρει πόσα έχει πάρει- δεν πήγανε σε αντιπλημμυρικά έργα και το βίωσε με τον πιο τραυματικό τρόπο η Θεσσαλία και το βιώνει ακόμη και σήμερα με τον πιο τραυματικό τρόπο.

Αυτή είναι μία παρέμβασή μου -δεν είναι η ομιλία μου- για να σας δώσω τη δυνατότητα να απαντήσετε, αλλά και για να δώσω τη δυνατότητα στον κ. Μητσοτάκη και στον κ. Τασούλα, τον Πρόεδρο της Βουλής, να δώσει εξηγήσεις για το εξής:

Πληροφορήθηκα άναυδη ότι στις εκδηλώσεις για την Απελευθέρωση των Σερρών εκπροσώπησε τη Βουλή -τη Βουλή παρακαλώ, το Κοινοβούλιο- ο κ. Κώστας Καραμανλής, του Αχιλλέως. Το πρόσωπο, δηλαδή, το οποίο οι συγγενείς των θυμάτων και η δικαιοσύνη ζητούν να ελεγχθεί, το πρόσωπο για το οποίο έχει διαβιβασθεί όχι μία, όχι δύο, αλλά περισσότερες ποινικές δικογραφίες και μηνύσεις για ποινικές του ευθύνες για το έγκλημα των Τεμπών.

Σήμερα βλέπω ότι υπάρχει σχεδόν απαρτία, ένας, δύο, τρεις, τέσσερις, πέντε και δύο Υπουργοί επτά, από τους εκατόν πενήντα οκτώ. Βέβαια, υπάρχει και μία εκδήλωση το απόγευμα και μπήκαν εσπευσμένα συνεδριάσεις εδώ, για να δικαιολογηθούν ίσως απουσίες. Όχι από τη Βουλή, δεν σας νοιάζει να δικαιολογηθείτε, από την εκδήλωση.

Ο κ. Καραμανλής, λοιπόν, το πρόσωπο που πρέπει να είναι υπόδικο, το πρόσωπο που είναι υπαίτιο και υπόλογο, εχρίσθη εκπρόσωπος της Βουλής και εμφανίστηκε για να εκπροσωπήσει το Κοινοβούλιο -αυτός μόνο- στις εκδηλώσεις για την Απελευθέρωση των Σερρών. Με ποιο δικαίωμα κύριοι; Με ποιο δικαίωμα προκαλείτε το κοινό περί δικαίου αίσθημα, τους πολίτες και ολόκληρη τη Βουλή; Ποιος σας έδωσε το δικαίωμα; Ποιος σας είπε ότι εγώ σας νομιμοποιώ να χρήσετε τον κ. Καραμανλή εκπρόσωπο της Βουλής; Ένα πρόσωπο που δεν θα έπρεπε να είναι καν Βουλευτής -γιατί αυτό θα σήμαινε πολιτική ευθύνη- και που τον κατεβάσατε υποψήφιο για να τον ξεπλύνετε και που τον χειροκροτούσε όλη σας η Κοινοβουλευτική Ομάδα, σαν να ήταν Πρωθυπουργός, τώρα τον χρήζετε εκπρόσωπο του Κοινοβουλίου και στις εκδηλώσεις για την Απελευθέρωση των Σερρών δεν πηγαίνει ούτε ο Πρόεδρος της Βουλής ούτε οι Αντιπρόεδροι της Βουλής ούτε κάποιος Πρόεδρος Επιτροπής -κανένα θεσμικό, δηλαδή, πρόσωπο της Βουλής- αλλά πηγαίνει ο κ. Κώστας Καραμανλής να εκπροσωπεί τη Βουλή!

Είναι ύβρις, είναι ακραία πρόκληση, σε μία περίοδο που οι δικογραφίες βρίσκονται στο γραφείο του Προέδρου της Βουλής και που η Πλεύση Ελευθερίας έχει και επαναλαμβάνει την πρόσκληση στα κόμματα, τα οποία επιθυμούν τη διερεύνηση, να κατατεθεί αίτηση -και εμείς θα συνυπογράψουμε, διότι δεν έχουμε τον απαιτούμενο αριθμό Βουλευτών- για τη σύσταση Προανακριτικής Επιτροπής, για το έγκλημα των Τεμπών και για τις ενέργειες συγκάλυψης, συμπεριλαμβανομένων των ενεργειών του μπαζώματος.

Θεωρώ ακραία πρόκληση -και γι’ αυτό ζήτησα τον λόγο στο στάδιο αυτό, για να ζητήσω εξηγήσεις- μετά από ένα Σαββατοκύριακο, όπου οι πυρκαγιές μαίνονται ξανά και στην Αττική, να έρχεται ως εκπρόσωπος της Κυβέρνησης στον Τομέα της Πολιτικής Προστασίας ο κ. Τριαντόπουλος -υπόλογος πολλαπλώς- θεωρώ πρόκληση να προσπαθείτε να δημιουργήσετε τετελεσμένα και να εμφανίζετε τον κ. Καραμανλή εκπρόσωπο του Κοινοβουλίου και θα πρέπει να δοθούν εξηγήσεις και από τον κ. Μητσοτάκη και από τον κ. Τασούλα και από τον ίδιο τον κ. Καραμανλή, για το πώς ανέλαβε να εκπροσωπεί το Κοινοβούλιο, όταν τεράστιο μέρος του Κοινοβουλίου έχει ψηφίσει για τον ποινικό του έλεγχο και ουσιαστικά, μόνο η δική σας Κοινοβουλευτική Ομάδα και ένας αποσχισθείς από άλλη Κοινοβουλευτική Ομάδα που σας ενισχύει, ψηφίζετε διαφορετικά σε όλο το τελευταίο διάστημα.

Τέλος, μιας και μιλώ σε αυτή την παρέμβαση για τη δικαιοσύνη, θα ήθελα επ’ αφορμή των νέων πυρκαγιών, που ήταν απολύτως προβλέψιμο ότι θα επισυμβούν και γι’ αυτό είναι απαράδεκτο να παριστάνετε κάθε φορά τους αιφνιδιασμένους, να θυμίσω ότι στις 24 Αυγούστου του 2023 ως Πρόεδρος της Πλεύσης Ελευθερίας κατέθεσα στην εισαγγελέα του Αρείου Πάγου, που εμφανίζεται πολυπράγμων σε άλλα ζητήματα, κατεπείγον διάβημα και της ζητούσα να εξετάσει συνολικά ως ενιαία υπόθεση τις ποινικές δικογραφίες, που αφορούν αυτές τις εγκληματικές πράξεις και παραλείψεις των κυβερνήσεών σας. Πέρσι οδηγηθήκαμε σε πολλούς θανάτους από τις πυρκαγιές και σε πολλούς από τις πλημμύρες. Σαράντα πέντε συνολικά άνθρωποι έχασαν τη ζωή τους πέρυσι εξαιτίας των πράξεων και των παραλείψεών σας.

Εμείς, λοιπόν, στη δικαιοσύνη καταθέσαμε συγκεκριμένες προτάσεις και θα τις αναφέρω και θα περιμένω αν υπάρχει απάντηση της δικαιοσύνης ή, αν επειδή διορίζεται η δικαιοσύνη από την Κυβέρνηση, δεν απαντά.

Οι προτάσεις:

Πρώτον, να επιταχυνθεί και να ολοκληρωθεί η έρευνα στις εκκρεμείς ήδη από ετών υποθέσεις που αφορούν πυρκαγιές και εθνικές καταστροφές, συμπεριλαμβανομένης της εθνικής καταστροφής το 2021.

Δεύτερον, να διερευνηθούν συγκεκριμένες πτυχές που αφορούν πρόσωπα, πρακτικές, προμήθειες εξοπλισμού, εγκατεστημένες υπηρεσιακές δομές και συνδέονται με το τραγικό και εγκληματικό αποτέλεσμα.

Τρίτον, να διερευνηθούν εις βάθος οι ήδη εκκρεμείς υποθέσεις που αφορούν πρόσωπα τα οποία εξακολουθούν να βρίσκονται σε υψηλόβαθμες υπηρεσιακές θέσεις.

Τέταρτον, να πραγματοποιηθεί κάθε αναγκαία εξαγωγή αντιγράφων και συσχέτιση δικογραφιών, προκειμένου το μεγάλης κλίμακας διαρκές και επαναλαμβανόμενο έγκλημα να μην κατακερματιστεί με την τεχνική των δήθεν μεμονωμένων περιστατικών.

Πέμπτον, να αναζητηθούν ευθύνες και εντός της δικαιοσύνης για την αντιμετώπιση συναφών δικογραφιών, που οδήγησε στη γενικευμένη ατιμωρησία.

Έκτον, να αναλάβετε θεσμική πρωτοβουλία συντονισμού και εποπτείας των εισαγγελέων και λοιπών λειτουργών που σήμερα χειρίζονται ή ασκούν εποπτεία σε συναφείς υποθέσεις. Είχα τότε χαρακτηριστικά πει ότι οι ζωές μας δεν μπορούν να περιμένουν, ούτε θα περιμένουμε το μήνυμα του «112» που λέει «εκκενώστε τη χώρα», διότι εκκενώνατε τότε τα πάντα, κάθε γωνιά.

Περιμένω, λοιπόν, και από τη δικαιοσύνη απαντήσεις. Τη Δευτέρα εισάγεται στο δικαστήριο ως πλημμέλημα χάρη στον εκλεκτό σας κ. Ντογιάκο το έγκλημα στο Μάτι. Εγώ θα είμαι εκεί ως ουσιώδης μάρτυρας και καταθέσασα την πρώτη μήνυση για κακούργημα και θα είμαι εδώ απέναντί σας στη συνέχιση της Αντιπολίτευσης απέναντι στην εγκληματική σας διακυβέρνηση.

Περιμένω τις απαντήσεις σας, κύριε Τριαντόπουλε, προσωπικά, κύριε Γεωργιάδη, προσωπικά, και περιμένω τις απαντήσεις του κ. Μητσοτάκη και του κ. Τασούλα, αλλά μπορείτε και εσείς να τοποθετηθείτε, μιας και επί παντός του επιστητού τοποθετήστε, εάν γνωρίζατε και εάν επιτρέπεται να εκπροσωπείται το Κοινοβούλιο από τον υπαίτιο για το έγκλημα των Τεμπών Κώστα Καραμανλή.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Έχει ζητήσει τον λόγο για μία μικρή παρέμβαση ο Υπουργός, ο κ. Γεωργιάδης.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ, κύριε Πρόεδρε.

Ξεκίνησε η κυρία Πρόεδρος της Πλεύσης Ελευθερίας, η κ. Κωνσταντοπούλου, πάλι με ιστορίες περί συγκάλυψης για ένα κοντέινερ το οποίο βρέθηκε στη Λάρισα και το οποίο είχε εξαφανιστεί και «τι έχουμε να πούμε τώρα εμείς που λέγαμε ότι δεν υπάρχει συγκάλυψη».

Διαβάζω για το Σώμα και για να αναδείξω για άλλη μια φορά το μέγεθος της υποκρισίας της κ. Ζωής Κωνσταντοπούλου. Κάθε φορά που θα το βλέπω, θα το επισημαίνω: Δεν ενδιαφέρεστε για κανέναν νεκρό από τα Τέμπη, κυρία μου. Ενδιαφέρεστε μόνο για το προσωπικό σας συμφέρον.

Ακούστε, λοιπόν, τι θα σας διαβάσω τώρα, «Επειδή ακούγονται πολλά σήμερα για ένα κοντέινερ -μεταφέρθηκε στη Λάρισα στην περιοχή Κουλούρι -είναι το μέρος που βρίσκονται και τα άλλα βαγόνια των τρένων- και ήδη άρχισαν πάλι οι γνωστοί άγνωστοι τα σενάρια» -εσείς ήσασταν οι γνωστοί άγνωστοι με τα σενάρια που τα είπατε και πριν από λίγο από το Βήμα της Βουλής και με ύφος- «το κοντέινερ μεταφέρθηκε σήμερα στη Λάρισα μετά από εντολή του εφέτη ανακριτή για να ελεγχθεί από ειδικούς. Έγινε μετά από αίτημα οικογένειας. Το κοντέινερ βρισκόταν σε αποθήκες μεταφορικής εταιρείας που ανήκε και πήγε εκεί μετά από έλεγχο που είχε υποστεί μαζί με τα υπόλοιπα της εμπορικής στον χώρο που τα πήγαν μετά τη σύγκρουση ο οποίος είναι στη Θεσσαλονίκη. Κατά τον έλεγχο δεν βρέθηκε τίποτα το παράξενο και μεμπτό -εννοώ αν είχε κάτι περίεργο μέσα, δεν βρήκαν τίποτα παρά μόνο τρόφιμα όπως ακριβώς έγραφε και η φορτωτική- και έτσι επιστράφηκε στον ιδιοκτήτη ο οποίος το είχε σε αποθήκες της εταιρείας του. Το ζήτησε τώρα ο ανακριτής για να εξετάσει τα χτυπήματα και τα βαθουλώματα που έχει, για να δει αν μπορεί να ανακτήσει από τα θραύσματα κάποιο υλικό που να συνδέεται με την έκρηξη. Αυτά για την ενημέρωσή σας για να μην ακούτε πάλι σενάρια επιστημονικής φαντασίας».

Ξέρετε, κυρία Ζωή Κωνσταντοπούλου, ποιος έχει γράψει το κείμενο; Ο Άδωνις Γεωργιάδης; Ο κ. Τριαντόπουλος; Η Κυβέρνηση; Ο κ. Νίκος Πλακιάς, εις εκ των γονέων που έχει χάσει την κόρη του στα Τέμπη μαζί με τον αδελφό του, που έχασαν το άλλο το όμορφο κορίτσι. Ο γονέας των Τεμπών βγαίνει και λέει ότι οι άνθρωποι που λένε αυτά που είπατε προ ολίγου από το Βήμα της Βουλής, διακινούν σενάρια επιστημονικής φαντασίας και είναι ψεύτες. Ο γονέας που έχασε το παιδί του! Και έρχεστε εσείς εδώ με ύφος ιεροκήρυκα και μας λέτε ότι δήθεν ενδιαφέρεστε; Να τα πείτε στον κ. Πλακιά αυτά που είπατε από το Βήμα της Βουλής, κυρία Κωνσταντοπούλου!

Αποδεικνύω για άλλη μία φορά αυτή πόσο ψεύτρα και υποκρίτρια είστε που φέρνετε συνεχώς στο Σώμα και δηλητηριάζετε την ελληνική κοινωνία με θεωρίες περί συγκάλυψης για να εξυπηρετήσετε το προσωπικό πολιτικό σας συμφέρον και δεν ντρέπεστε καθόλου γιατί δεν σας έμαθαν στο σπίτι σας ούτε αγωγή ούτε ενσυναίσθηση. Ο γονέας των Τεμπών σας καταγγέλλει, ότι αυτά που είπατε πριν είναι ψέματα. Και λίγα σας λέω γι’ αυτό το αίσχος που κάνετε κάθε φορά που σηκώνεστε να μιλήσετε.

Και έρχομαι λίγο στο θέμα του κ. Καραμανλή, κύριε Πρόεδρε, το οποίο είναι άνω ποταμών. Εσείς γιατί γίνατε Βουλευτής; Εσείς θέλατε να γίνετε εισαγγελέας την εποχή της Γαλλικής Επαναστάσεως και να πηγαίνετε τον κόσμο χωρίς δίκη στην γκιλοτίνα. Αυτό θα σας ταίριαζε.

Δεν γνωρίζετε, κυρία Ζωή Κωνσταντοπούλου, ότι ο κ. Κώστας Καραμανλής του Αχιλλέως, όπως το λέτε και ειρωνικά, είναι εκλεγμένος Βουλευτής του ελληνικού Κοινοβουλίου ίσος με τους υπόλοιπους διακόσιους ενενήντα εννέα και ίσος με εσάς;

Σας έχει πει κανένας, κυρία Πρόεδρε, ότι έχετε περισσότερα δικαιώματα ως Βουλευτής από κάποιον από όλους εμάς τους υπόλοιπους;

Δεν γνωρίζετε ότι είναι ο πρώτος σε ψήφους εκλεγμένος Βουλευτής του Νομού Σερρών;

Εσείς θα υποδείξετε στους πολίτες των Σερρών ποιος θέλουν να τους εκπροσωπεί;

Έχετε από κάποιον διοριστεί, κυρία μου, δικαστής του λαού και δικαστής της λαϊκής βούλησης και δεν ντρέπεστε;

Ο κ. Κώστας Καραμανλής του Αχιλλέως είναι εκλεγμένος πρώτος Βουλευτής των Σερρών και άρα πολύ λογικά θα είναι και αντιπρόσωπος της Βουλής στον Νομό Σερρών, δηλαδή στον νομό που οι συμπολίτες του είπαν «αυτός θέλουμε να μας εκπροσωπεί».

Και δεν θα δώσουν, κυρία Κωνσταντοπούλου, οι πολίτες των Σερρών όταν πηγαίνουν στην κάλπη πιστοποιητικό κοινωνικών φρονημάτων στη Ζωή Κωνσταντοπούλου ούτε θα ζητήσουν την άδειά σας για το ποιον θα ψηφίσουν οι πολίτες των Σερρών. Εάν θέλετε να το παίξετε Ροβεσπιέρος, πηγαίνετε αλλού, όχι στην Ελληνική Δημοκρατία. Και θα σας το πω για άλλη μια φορά: Όταν βλέπετε εμένα στην Αίθουσα, να είστε μαζεμένη γιατί εγώ δεν σας φοβάμαι! Δεν φοβάμαι ούτε εσάς ούτε το μπούλινγκ σας ούτε όλα αυτά που κάνατε, Ροβεσπιέρε!

Άρα, για να τελειώσει αυτή η ιστορία, τη συγκάλυψη που προηγουμένως δηλητηριάσατε την Αίθουσα, σας την έχει καταγγείλει ο πατέρας θύματος Τεμπών και είναι σαν να το έγραψε για εσάς προσωπικά και θα έπρεπε να σηκωθείτε και να ζητήσετε συγγνώμη και από τον κ. Πλακιά και από την ελληνική κοινωνία που διακινείτε τέτοια σενάρια μόνο και μόνο για να κερδίσετε ψήφους. Τόσο ντροπιαστική είστε και τόσο ντροπιαστική είναι η συμπεριφορά σας, όπου πάνω στον ανθρώπινο πόνο κάποιοι παίζετε παιχνίδια!

Και κλείνω. Πότε είπα εγώ, κυρία Κωνσταντοπούλου, ότι πολύ καλά κάναμε και αποκρύψαμε ότι υπήρχε κίνδυνος για να μπουν στα Τέμπη; Πάλι αναφέρετε για πολλοστή φορά ένα βίντεο κομμένο. Ποτέ δεν έχω πει τέτοιο πράγμα και την επόμενη φορά -επειδή σας το είπα και την περασμένη φορά που ήμασταν μαζί- που θα το πείτε, θα σας κάνω κι εσάς μήνυση και αγωγή και θα έρθει το δικαστήριο να αποδείξει αυτό που λέτε. Γιατί και η συκοφαντία από εδώ και μπρος θα έχει όρια! Ουδέποτε είπα εγώ ότι γνωρίζαμε ότι τα τρένα δεν είναι ασφαλή και ότι καλώς το αποκρύψαμε, όπως το μεταφέρατε. Σε ερώτημα δημοσιογράφου γιατί δεν ανέφερε ο Υπουργός τότε τις καταγγελίες των συνδικαλιστών, είπα «Δεν έχω ιδέα γιατί. Μπορεί να νόμιζε ότι αν αναφερόταν στις καταγγελίες των συνδικαλιστών θα δημιουργούσε ανησυχία για τα Τέμπη», όχι φυσικά ότι υπήρχε Υπουργός του ελληνικού κράτους που ήξερε ότι οι συρμοί δεν ήταν ασφαλείς και έβαζε τον κόσμο μέσα ενώ ήξερε ότι δεν είναι ασφαλή τα τρένα. Ούτε εγώ το έχω πει αυτό, ούτε κανένας Υπουργός θα μπορούσε να πει ποτέ κάτι τέτοιο κατά τη σταδιοδρομία του χωρίς να έχει υποπέσει σε βαρύ ποινικό αδίκημα.

Άρα, λοιπόν, σας παρακαλώ πολύ -και το λέω για τελευταία φορά- μην το ξαναπείτε και βάλετε στο στόμα μου παραποιημένα λόγια γιατί η επόμενη συνάντηση για αυτό θα είναι στα δικαστήρια. Τέλος η συκοφαντία!

Παρακαλώ πολύ να πάρετε τον λόγο και να ζητήσετε συγγνώμη από τον κ. Πλακιά που διακινήσατε μέσα στη Βουλή αυτά τα σενάρια επιστημονικής φαντασίας, σύμφωνα με τη δική του ανάρτηση.

Και κλείνω, κύριε Πρόεδρε. Θα έρθω στον λαϊκισμό για τις φυσικές καταστροφές, επειδή το έκανε και με ύφος στον κ. Τριαντόπουλο. Διαβάζω σημερινή είδηση. Ελβετία. Υπάρχει καμμία αμφιβολία ότι η Ελβετία είναι ένα σύγχρονο ευρωπαϊκό κράτος με άπειρα μέσα και πολύ πλουσιότερο του δικού μας; «Τέσσερις νεκροί, δύο αγνοούμενοι, έπειτα από καταρρακτώδεις βροχές χθες». Σας είπε κανείς, κυρία Κωνσταντοπούλου, ότι υπάρχει κράτος στον κόσμο στο οποίο δεν συμβαίνουν φυσικές καταστροφές και δεν συμβαίνουν δυστυχώς ανθρώπινες τραγωδίες, για να έρχεστε εδώ με θράσος και να μας λέτε ότι θα μας κλείσετε όλους φυλακή; Μα, ποια νομίζετε ότι είστε επιτέλους; Ποια νομίζετε ότι είστε;

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Λοιπόν, παρακαλώ πολύ να πάρετε τον λόγο να μου ζητήσετε συγγνώμη και κυρίως από τον γονέα που προσβάλατε πάλι ερχόμενη εδώ λέγοντας ψέματα για να πάρετε ψήφους. Η πιο χυδαία πολιτική συμπεριφορά που υπάρχει στην Ελλάδα είστε εσείς!

Θα ήθελα, παρακαλώ πολύ, και να καταθέσω στα Πρακτικά τον διορθωμένο πίνακα.

Ευχαριστώ πολύ.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρία Πρόεδρε, έχετε τον λόγο και ολοκληρώνεται η διαδικασία εδώ, δεν θα έχετε ξανά τον λόγο. Όσο πιο σύντομα μπορείτε, σας παρακαλώ, γιατί είναι η τέταρτη παρέμβασή σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι η τέταρτη παρέμβασή μου;

**ΠΡΟΕΔΡΕΥΩΝ (Βασίλειος Βιλιάρδος):** Ναι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, είναι η δεύτερη παρέμβασή μου.

**ΠΡΟΕΔΡΕΥΩΝ (Βασίλειος Βιλιάρδος):** Η δεύτερη, εντάξει. Συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας μπέρδεψα μάλλον, δεν πειράζει. Αλλά με τον τρόπο σας μου λέτε ότι έχω άλλες δύο μικρές παρεμβάσεις. Όσες θέλω έχω βέβαια και έχω και την ομιλία μου. Όμως μην ανησυχείτε, κύριε Πρόεδρε.

Πρώτα απ’ όλα βλέπω με πολύ ενδιαφέρον ότι ο κ. Γεωργιάδης είναι πάλι εκτός εαυτού. Ηρεμήστε, κύριε Γεωργιάδη. Αυτοσυγκρατηθείτε και προσπαθήστε να ξεχάσετε αυτόν τον νταή εαυτό σας που έρχεται μέσα στην Αίθουσα και λέει στη μοναδική γυναίκα αρχηγό κόμματος «πρέπει να είστε πιο μαζεμένη», όπως προχτές την Παρασκευή ήρθε ο Υπουργός σας ο κ. Φλωρίδης και με έδειχνε και μου έλεγε ότι πρέπει εγώ να σταματήσω το μπούλινγκ. Είστε υπόλογοι ως Κυβέρνηση για την κακοποίηση γυναικών και για το γεγονός ότι δεν έχετε αναλάβει μέτρα. Είστε υπόλογοι διότι εκδηλώνεται η μία γυναικοκτονία μετά την άλλη και ο Πρωθυπουργός σας δεν έρχεται ούτε να το συζητήσει αυτό το θέμα στη Βουλή, ενώ εμείς καταθέτουμε συγκεκριμένη πρόταση.

Αφήστε αυτού του είδους, λοιπόν, τις συμπεριφορές. Εμένα δεν μου χρειάζεται να ουρλιάζω, όπως εσείς, για να σας πω ότι δεν περνάνε και καθόλου επίσης δεν μου χρειάζεται να βρίσκομαι εκτός εαυτού ωρυόμενη, όπως εσείς πριν από λίγο, για να σας πω ότι πρόκειται για ακραία αντικοινοβουλευτική συμπεριφορά ενός Υπουργού που είναι ξεκάθαρα εν αδίκω, σε δύσκολη θέση και προσπαθεί να αντιστρέψει την πραγματικότητα.

Την προηγούμενη φορά που επικαλεστήκατε συγγενείς θύματος υποχρεωθήκατε τελικώς να σιωπήσετε στο τέλος, όταν σας ρώτησα αν σας είχε εξουσιοδοτήσει για να πείτε αυτά που εμφανιστήκατε να λέτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το έχω στο κινητό μου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μου επιτρέψετε, λοιπόν, να σας πω ότι τη δική μου συμπαράσταση στις οικογένειες των θυμάτων και τις δικές μου νομικές, πολιτικές και κοινοβουλευτικές ενέργειες ευτυχώς δεν τις έθεσα στη δική σας κρίση.

Επίσης θα μου επιτρέψετε να σας πω ότι για το γεγονός ότι ακόμα και σήμερα ανακαλύπτονται και αποκαλύπτονται στοιχεία του εγκλήματος, για το γεγονός ότι εννέα μήνες μετά το έγκλημα των Τεμπών ανακαλύφθηκαν ανθρώπινα υπολείμματα, ανθρώπινα μέλη, προσωπικά αντικείμενα, τα οποία είχατε πετάξει κύριε Γεωργιάδη, για το γεγονός αυτό δεν υπάρχει καμμία κραυγή και καμμία κορώνα που μπορεί να σας διασώσει από την οργή όχι μόνο των πολιτών, αλλά και ολόκληρης της κοινωνίας και φυσικά των συγγενών. Αφήστε, λοιπόν, τις προσκλήσεις σε μένα να σας ζητήσω συγγνώμη. Είναι πραγματικά εντυπωσιακό το πώς είστε εκτός εαυτού, σε κατάσταση να μην αντιλαμβάνεστε;

Και επίσης απαντήστε μου στο εξής: Επικροτείτε δηλαδή και συμμερίζεστε την απόφαση να εκπροσωπεί τη Βουλή, όχι τη Νέα Δημοκρατία. Για το ότι τον κατεβάσατε υποψήφιο και αντιμεταθέσατε στους πολίτες των Σερρών την ευθύνη να αποφανθούν για την ποινική ευθύνη του κ. Καραμανλή, αυτό είναι κάτι για το οποίο κρίνεστε εσείς, γιατί είναι βαριά ανήθικη πράξη. Εγώ δεν ζήτησα ούτε η Πλεύση Ελευθερίας ζήτησε να οδηγηθεί κάποιος στη φυλακή χωρίς δίκη. Εμείς, αντίθετα, ζητάμε να δικαστεί ο κ. Καραμανλής. Εσείς τον προστατεύετε από τη δικαστική διαδικασία, ψηφίζοντας κατά της συγκρότησης προανακριτικής επιτροπής. Και όσο και αν ουρλιάξετε και όσο και αν φωνάξετε, είναι αποτυπωμένο στη συνείδηση των πολιτών, κύριε Γεωργιάδη, το τι πράξατε εδώ και τον Φλεβάρη χειροκροτώντας έξαλλα και τον Μάρτη και τον Νοέμβρη. Είναι όλα καταγεγραμμένα. Συνδέονται μάλιστα, κύριε Γεωργιάδη -γι’ αυτό θα σας συνιστούσα να αφήσετε αυτό το ύφος και αυτό το νταηλίκι- συνδέονται όλα αυτά που κάνατε σε αυτό το διάστημα με την κατακρήμνιση του ποσοστού σας κατά 13%. Διότι δεν ανέχθηκαν οι πολίτες πάνω στη δική τους ψήφο και τη δική τους εμπιστοσύνη, που σας έδωσαν απλόχερα, το 50%, πήρατε το 41% του 50% που ψήφισε το 2023, ακόμη και αυτοί δεν ανέχτηκαν αυτό που κάνατε και σας «μαύρισαν». Χάσατε το 1/3 του ποσοστού που είχατε πάρει και πολύ μεγαλύτερο βέβαια αριθμό ψήφων και συνδέεται, κύριε Γεωργιάδη, αυτή η απώλεια με αυτές τις συμπεριφορές.

Δεν υπάρχει, λοιπόν, καμμία περίπτωση με τις γνωστές σας πρακτικές να εκφοβίσετε εμένα ή την Κοινοβουλευτική Ομάδα της Πλεύσης Ελευθερίας. Δεν υπάρχει καμμία περίπτωση με τις γνωστές σας αυτές ύβρεις -τι εκστομίσατε, τι είπατε! Διαβάστε τι έχετε πει- να με ανασχέσετε. Και επειδή την προηγούμενη φορά που σας μίλησα ήρεμα μήπως και καταλάβετε βγήκατε στα μέσα κοινωνικής δικτύωσης να πείτε ότι με συνετίσατε, θα ήθελα να σας πω ότι αυτές είναι παλαιοκομματικές και παλαιοσεξιστικές πρακτικές στις οποίες αρέσκεστε να επιδίδεστε, αλλά ο κόσμος τις έχει καταλάβει και τις έχετε σιχαθεί, κύριε Γεωργιάδη.

Εγώ λοιπόν, όσο και αν ενοχλείστε και όσο κι αν φωνάζετε κι όσο κι αν κοκκινίζετε και όσο και αν ωρύεστε, θα επιμένω να ζητώ λογοδοσία. Επιμένω ότι ο παρακαθήμενός σας, που σιωπά μέχρι στιγμής και του κερδίζετε από ό,τι καταλαβαίνω χρόνο μέχρι να απαντήσει για τις δικές του ευθύνες, πρέπει να απαντήσει. Θα επιμένω ότι ο κ. Μητσοτάκης πρέπει να απαντήσει και θα επιμένω να εκπροσωπώ και να εκπροσωπούμε τους πολίτες αυτούς που ζητούν λογοδοσία, αλήθεια και δικαιοσύνη.

Έχετε μάλλον χάσει τον λογαριασμό με τόσα ψέματα που έχετε πει, η Κυβέρνησή σας, με τόσες επικοινωνιακές τακτικές, με τόσες αναδιπλώσεις, έχετε χάσει τον λογαριασμό και νομίζετε ότι μπορείτε να λέτε ό,τι θέλετε.

Θα σας απαντήσω, λοιπόν, με έναν τρόπο που τον καταλαβαίνετε. Δεν μπορείτε να λέτε ό,τι θέλετε στη Βουλή. Δεν μπορείτε να λέτε ό,τι θέλετε όταν είμαστε εμείς παρόντες και παρούσες στη Βουλή. Κυρίως όμως δεν μπορείτε να λέτε ό,τι θέλετε στην κοινωνία, γιατί σας έχει καταλάβει και καταλαβαίνει ότι όσο και αν ουρλιάξετε δεν μπορείτε να καλύψετε ούτε τη βοώσα απουσία των Βουλευτών σας ούτε τη βοώσα απουσία των Υπουργών σε κάθε νομοθετική διαδικασία. Είναι πιο πολλοί και πάλι οι συνεργάτες των Βουλευτών από τους Υπουργούς και είναι κραυγαλέα απόντες μονίμως…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω.

Κραυγαλέα απόντες μονίμως οι Βουλευτές σας.

Συνολικά και κλείνοντας, για το ύφος που υιοθετήσατε και για τις λέξεις που χρησιμοποιήσατε, έχω να σας πω -το έχω πει πάρα πολλές φορές, το είπα και με επιστολή μου στον κ. Τασούλα και στον κ. Μητσοτάκη πέρσι τέτοια εποχή- το κοινοβουλευτικό μπούλινγκ στο οποίο επιδίδεστε, οι σεξιστικές εκφράσεις, τα νταηλίκια και τα «μαζέψτε τη» ή «να είστε μαζεμένη» ή «μαζευτείτε» και όλο αυτό το πρότυπο κακέκτυπο έχει τεράστια επίδραση στην κοινωνία και έχετε πολύ μεγάλη ευθύνη για την αναπαραγωγή του.

Σας καλώ, λοιπόν, να το σταματήσετε και κάθε φορά που θα το επαναλαμβάνετε θα είμαι εδώ για να σας σταματώ εγώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, τον λόγο για ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Όσο πιο γρήγορα μπορείτε, κύριε Υπουργέ. Πρέπει να μιλήσουν και οι…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Για δευτερόλεπτα.

Πρώτον, βλέποντας το ύφος της πρωτολογίας της κ. Κωνσταντοπούλου και της δευτερολογίας της, πιστεύω καταλάβατε γιατί έπρεπε να της μιλήσω όπως της μίλησα και έπιασε και σωστά έπιασε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με μαζέψατε! Ντροπή σας!

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, δεν σας διέκοψε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Διότι θα σταματήσετε να κάνετε εσείς μπούλινγκ στο Κοινοβούλιο.

Δεύτερον, επειδή με ρωτήσατε αν είχα τη συναίνεση του κ. Βούλγαρη για να αναφέρω αυτά που είπα στην ομιλία μου, την έχω στο κινητό μου με γραπτό μήνυμα. Όποτε θέλετε να σας το παραδώσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να το καταθέσετε στη Βουλή.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν καταθέτω προσωπικά μηνύματα στη Βουλή. Είναι ιδιωτικές συνομιλίες.

Τρίτον, σας ανέφερα τη συγκεκριμένη ανάρτηση του κ. Πλακιά που κατήγγειλε το συγκεκριμένο που είπατε και δεν είπατε κιχ.

Εσείς η τόσο ευαίσθητη στο θέμα των Τεμπών δεν είχατε να μας πείτε μια κουβέντα γιατί ο πατέρας ενός από τα θύματα των Τεμπών σας καταγγέλλει ότι διακινείτε σενάρια επιστημονικής φαντασίας και ψέματα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν καταγγέλλει εμένα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν είχατε να πείτε μια κουβέντα σε αυτόν; Αφήστε εμένα. Καμμιά κουβέντα.

Και τέλος, λέμε το ίδιο πράγμα. Τι είπατε; Εσείς έχετε νομική σχέση με συγγενείς των θυμάτων, δηλαδή είστε δικηγόρος τους, δηλαδή έχετε συμφέρον. Αυτό σας είπα. Εσείς μιλάτε από τη σκοπιά του ανθρώπου που έχει συμφέρον κι εγώ είμαι εδώ για να αποκαλύψω στην ελληνική κοινή γνώμη ότι και το ύφος σας και όσα λέτε δεν είναι προϊόν αλτρουισμού και ευαισθησίας, αλλά είναι προϊόν συμφέροντος, πιθανόν και οικονομικού, αφού είστε νομικός τους σύμβουλος και δικηγόρος τους. Νόμιμα, δεν λέω παράνομα.

Άρα λοιπόν, εσείς μιλάτε από το συμφέρον σας, όχι υπηρετώντας την αλήθεια. Αυτή είναι η διαφορά. Και γι’ αυτό δεν είπατε τίποτα για τον κ. Πλακιά, γι’ αυτό ήρθατε εδώ να μας μεταφέρετε όλες τις θεωρίες συνωμοσίας περί δήθεν συγκάλυψης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε!

**ΠΡΟΕΔΡΕΥΩΝ (Βασίλειος Βιλιάρδος):** Όχι, κυρία Πρόεδρε. Τελειώνει εδώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν υπάρχει καμμία συγκάλυψη στα Τέμπη. Προχωρά η δικαστική διαδικασία με πολύ μεγάλη ταχύτητα. Τέλος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε!

**ΠΡΟΕΔΡΕΥΩΝ (Βασίλειος Βιλιάρδος):** Δεν έχετε τον λόγο, κυρία Πρόεδρε. Ολοκληρώνουμε εδώ. Δεν θα συνεχίσουμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το σε ποιον θα ασκηθεί δίωξη, κυρία Κωνσταντοπούλου, και ποιος θα πάει σε δικαστήριο …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν μπορεί να λέει για συμφέροντα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν το αποφασίζει…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, δεν γίνεται. Πρέπει να ολοκληρώσουμε κάπου και ολοκληρώνει ο Υπουργός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί ολοκληρώνει ο Υπουργός;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το ποιος θα πάει στο δικαστήριο δεν το αποφασίζετε εσείς. Σας είπα, κοιμάστε και ξυπνάτε και φαντασιώνεστε ότι είστε Ροβεσπιέρος. Ε, δεν είστε. Το αποφασίζει η νόμιμη συνταγματική τάξη της ελληνικής πολιτείας, όπως είναι ψηφισμένη και όπως ισχύει.

Άρα, δεν θα ονομάζετε εσείς ποιοι είναι κατηγορούμενοι και ποιοι δεν είναι, γιατί δεν είναι δική σας δουλειά, κυρία Κωνσταντοπούλου.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ στον Υπουργό.

Τον λόγο έχει ο κ. Γεώργιος Λαμπρούλης…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζήτησα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κυρία Πρόεδρε, τελειώσαμε εδώ. Ολοκληρώθηκε. Δεν μπορούμε να συνεχίσουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί; Για να έχει το πλεονέκτημα ο Υπουργός να μιλάει τελευταίος;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, μιλάτε πολλή ώρα και περιμένουν οι Βουλευτές. Παρακαλώ πολύ να το σεβαστείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζητώ τον λόγο!

**ΠΡΟΕΔΡΕΥΩΝ (Βασίλειος Βιλιάρδος):** Όχι, κυρία Πρόεδρε, δεν έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επί προσωπικού για ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Ένα λεπτό, κυρία Πρόεδρε, όχι παραπάνω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Γεωργιάδης, που αποχώρησε τρέχοντας, να ενημερωθεί, αν και είναι ενημερωμένος, ότι τις οικογένειες των θυμάτων εκπροσωπώ αφιλοκερδώς, ακριβώς διότι αποτελεί υποχρέωση καθενός και καθεμιάς -όπως εγώ το αντιλαμβάνομαι- που μπορεί να συνδράμει στην αποκάλυψη της αλήθειας και στην απόδοση ευθυνών να κάνει ό,τι περνάει από το χέρι του.

Είναι γνωστό, λοιπόν, τοις πάσι ότι παρίσταμαι ως συνήγορος τριών οικογενειών αφιλοκερδώς. Είναι γνωστό επίσης τοις πάσι ότι συμπαρίσταμαι σε όλες τις οικογένειες, με τις οποίες έχω επαφή, και είναι από τραγική έως γελοία η προσπάθεια του κ. Γεωργιάδη να με φέρει σε αντιπαράθεση με τον Νίκο Πλακιά, έναν πατέρα που δίνει αγώνα για τα δίδυμα κορίτσια του και την ανιψιά του και που ο κ. Μητσοτάκης του επιφύλαξε το να κάνει υφυπουργούς τα μέλη της εξεταστικής επιτροπής που συνέβαλαν στην συγκάλυψη.

Αυτού του είδους, λοιπόν, οι στρεψόδικες συμπεριφορές κάθε φορά που εκδηλώνονται από τον κ. Γεωργιάδη θα αποκρούονται. Καλά έκανε και έφυγε τρέχοντας, διότι προφανώς δεν αντέχει την απάντηση σε κάθε ψέμα και σε κάθε κακόβουλη παρέμβαση την οποία κάνει στη Βουλή.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Λαμπρούλη, έχετε τον λόγο και ζητώ συγγνώμη για προηγουμένως.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Στα του νομοσχεδίου, λοιπόν.

Εμείς και στην επιτροπή διά του εισηγητού μας και στη σημερινή του ομιλία αναδεικνύουμε ξεκάθαρα πως στόχος του συγκεκριμένου νομοσχεδίου είναι αφ’ ενός, να ανοιχθούν νέα πεδία κερδοφορίας για τα μονοπώλια του κλάδου της ασφάλειας και αφ’ ετέρου, να μπει μια ακόμα σφραγίδα στην αποποίηση κάθε κρατικής ευθύνης για την προστασία του λαού από φυσικές καταστροφές.

Μετατρέπετε την πολιτική προστασία και επίσημα σε ατομική αυτοπροστασία για τον λαό. Φτιάχνετε μεθοδικά το μίγμα εκείνο που θα φορτώνει στο λαό νέα βάρη, αν θέλει να έχει το κεφάλι του ήσυχο στη λογική «ο σώζων εαυτόν σωθήτω». Έτσι όποιος αντέχει το κόστος ενός ασφαλιστικού συμβολαίου θα έχει μεγαλύτερες πιθανότητες να αποζημιωθεί, ανάλογα με τα ασφάλιστρα που θα πληρώνει.

Όμως τα φτωχότερα νοικοκυριά, ακόμα και αν είναι ασφαλισμένα, θα παίρνουν αποζημιώσεις-ψίχουλα, ενώ οι υπόλοιποι στην ουρά για τη γνωστή πενιχρή κρατική αρωγή, εξαιτίας μιας σειράς από κόφτες των αποζημιώσεων που διαμορφώσατε όλες οι κυβερνήσεις και η σημερινή της Νέας Δημοκρατίας αλλά και οι προηγούμενες, όπως για παράδειγμα στα ζητήματα που αφορούν τους αγρότες, τους κτηνοτρόφους και άλλα.

Επί της ουσίας τι γίνεται; Τι κάνετε; Βάζετε πλάτη σε αυτούς που θα πουλάνε πολιτική προστασία και «ο νοών νοείτω». Γιατί η υποχρεωτική ασφάλιση περιουσίας ως προς τα φυσικά φαινόμενα δεν έρχεται να βοηθήσει τον λαό στις περιοχές που πλήττονται ή ενδεχομένως στο μέλλον -μακάρι να μην συμβεί, αλλά θα έχουμε να αντιμετωπίσουμε ως χώρα-, όπως για παράδειγμα δηλαδή τη Θεσσαλία, την Εύβοια, τον Έβρο και αλλού, παρά επιδιώκετε να εμπεδωθεί η ατομική ευθύνη στην αντιμετώπιση των φαινομένων, ως αποτέλεσμα της εγκληματικής σας πολιτικής, της λογικής του κόστους-οφέλους και που ταυτόχρονα στοχεύει στην απαλλαγή του κράτους από τις ευθύνες του όχι μόνο για την αποκατάσταση των πληγέντων, αλλά και για μέτρα πρόληψης.

Εννέα μήνες από τις τεράστιες καταστροφές στη Θεσσαλία και ενώ ο λαός στην περιοχή μας συνεχίζει να παλεύει να ανταπεξέλθει στα τεράστια προβλήματα που συσσωρεύτηκαν εξαιτίας ακριβώς αυτής της εγκληματικής σας πολιτικής και της σημερινής και των προηγούμενων κυβερνήσεων, εσείς φέρνετε για ψήφιση αυτό το νομοσχέδιο για την ιδιωτική ασφάλιση περιουσίας, επιχειρήσεων και πάει λέγοντας, ανοίγοντας όμως τον δρόμο διάπλατα της ιδιωτικής ασφάλισης προοπτικά και στην προστασία της περιουσίας και ειδικά των κατοικιών.

Μυρίσατε ευκαιρίες λοιπόν με τις καταστροφές και η Κυβέρνηση και οι επιχειρηματικοί όμιλοι, οι οποίοι φυσικά βλέπουν μπροστά τους κερδοφόρα αγορά και φυσικά ζητούν ακόμα μεγαλύτερη κρατική στήριξη για να την κατακτήσουν.

Εξάλλου μην ξεχνάμε πως λίγες μέρες μετά τις καταστροφικές πλημμύρες στη Θεσσαλία στα τέλη Σεπτέμβρη οι ασφαλιστικές εταιρείες είχαν αρχίσει το σαφάρι για να μαζέψουν πελατεία, προσφέροντας διάφορα πακέτα ασφάλισης από πλημμύρα, θύελλα, καταιγίδα, χιόνι, χαλάζι, παγετό, πυρκαγιά, σεισμό και άλλους λιμούς και καταποντισμούς.

Ε, λοιπόν, καρφάκι δεν σας καίγεται για τον λαό που υποφέρει από κάθε νεροποντή και όχι μόνο. Έρχεστε και πατάτε πάνω στην απελπισία των πληγέντων, στις ανεπαρκέστατες κρατικές αποζημιώσεις και στις μακροχρόνιες διαδικασίες που απαιτούνται για να πάρουν ακόμα και τα ελάχιστα οι πλημμυροπαθείς. Δείτε τους σεισμόπληκτους στο Δαμάσι, στο Μεσοχώρι, στα χωριά του Τυρνάβου, στην Ελασσόνα, από την άλλη μεριά, από τη μεριά του Νομού Τρικάλων. Είναι τέταρτη χρονιά ξεσπιτωμένοι στα κοντέινερ. Πού είναι τα σπίτια τα καινούργια που τους τάζατε περνώντας από τον Πρωθυπουργό και τα επιτελεία επί σειρά ημερών τις πρώτες μέρες του σεισμού; Σε αυτούς θα πρέπει να απαντήσετε, άλλα «κάντε ιδιωτική ασφάλιση» θα τους πείτε αύριο-μεθαύριο.

Στην ουσία τι κάνετε; Διαφημίζετε και προμοτάρετε ως Κυβέρνηση την ιδιωτική ασφάλιση ως τον πυλώνα που μπορεί να συμβάλλει στην προστασία από τα φυσικά φαινόμενα, αφού το κράτος «δεν είναι για όλα», όπως λέτε, ειδικά όσο οι ζημιές αυξάνονται εξαιτίας, όπως λέτε, της κλιματικής αλλαγής.

Τι κάνετε, αλλά και τι λέτε στον λαό; «Πάρτε ένα voucher», αυτά λέγατε, «για να ασφαλίσετε το σπίτι σας» με τις ασφαλιστικές εταιρείες να τρίβουν τα χέρια τους. Και όσων, αλήθεια, τα σπίτια καταστράφηκαν, η περιουσία τους, τα χωράφια τους, οι υποδομές, ο εξοπλισμός, δεν έχουν κατοικία να μένουν πλέον, και τα ξέρετε αυτά καλά, δεν έχουν περιουσία; Χωριά ολόκληρα καταστράφηκαν. Εισόδημα αυτός ο κόσμος δεν έχει για να ανταπεξέλθει στις ανάγκες επιβίωσης για να μπορέσουν αντίστοιχα να ορθοποδήσουν. Και τι λέτε σε όλους αυτούς; Εκτός από υποσχέσεις και μεγάλα σχέδια, πέρα από κάποια ελάχιστα, καμμία ουσιαστική, καθολική αποζημίωση και αποκατάσταση δεν έχει υπάρξει, όπως και κανένα ουσιαστικό μέτρο προστασίας μπροστά σε τέτοιου είδους φαινόμενα. Κατά βάση ο καθένας και όπως μπόρεσε, και δεν είναι πολλοί αυτοί που το κατάφεραν να αποκαταστήσουν τη ζωή τους.

Στο ζήτημα της κρατικής αρωγής, για παράδειγμα, το 70% που δίνεται για τις τεράστιες ζημιές σε καμία περίπτωση δεν αποκαθιστά τη μεγάλη απώλεια και καταστροφή στο κεφάλαιο που έχουν υποστεί οι αγρότες, οι κτηνοτρόφοι, οι επαγγελματίες κ.λπ. στη Θεσσαλία. Χαρακτηριστικά, να πάμε λίγο πιο πριν, κοντεύουν τα τέσσερα χρόνια από τον «Ιανό» και ακόμα δεν έχει εξοφληθεί στο 100% η κρατική αρωγή στους πληγέντες αγρότες για αποθήκες, λάστιχα, τρακτέρ, μηχανήματα και άλλα, σας τα είπα και στην επιτροπή.

Αντίστοιχα ο ΕΛΓΑ δεν αποζημιώνει την παραγωγή λόγω του αναχρονιστικού του πλαισίου. Αλήθεια, τι θα γίνει με το ζήτημα, γιατί το βάζετε στο νομοσχέδιο, των αγροτών που θεωρούνται μη κατά κύριο επάγγελμα αγρότες, οι οποίοι παίρνουν το 50% των αποζημιώσεων, όμως πληρώνουν στον ΕΛΓΑ το 100% της ασφάλισης;

Όλα αυτά και άλλα πολλά θα λυθούν με τέτοιες ρυθμίσεις, όπως αυτές του νομοσχεδίου; Όχι, φυσικά, γιατί το νομοσχέδιό σας αποτελεί ομολογία της πλήρους εγκατάλειψης, της απαλλαγής κάθε κρατικής ευθύνης για την προστασία της ζωής και της περιουσίας του λαού μας. Έτσι όποιος έχει να πληρώσει μπορεί και να γλυτώσει, μπορεί ίσως και να ξανασηκωθεί όρθιος. Όμως, αλήθεια, σήμερα ποιος έχει να πληρώσει, όταν σχεδόν τα μισά λαϊκά νοικοκυριά δεν έχουν να ανταποκριθούν σε μία έκτακτη ανάγκη, όταν το ένα πέμπτο ζει κάτω από το όριο της φτώχειας, με τους μισθούς στα τάρταρα και την αγοραστική δύναμη να είναι στα επίπεδα του 2009; Ή μήπως έχουν οι βιοπαλαιστές αγρότες και κτηνοτρόφοι, που δίνουν αγώνα επιβίωσης στη Θεσσαλία και όχι μόνο για να μην αφανιστούν εξαιτίας του υπέρογκου κόστους παραγωγής, των τιμών στα προϊόντα, της πολιτικής της Ευρωπαϊκής ένωσης μέσω της ΚΑΠ, της Κοινής Αγροτικής Πολιτικής, ζητήματα που ανέδειξαν το προηγούμενο διάστημα με τις μεγαλειώδεις κινητοποιήσεις τους; Πρακτικά σημαίνει πως χιλιάδες σπίτια και περιουσίες απλών ανθρώπων θα μείνουν ανασφάλιστα και προφανώς στο έλεος των φυσικών φαινομένων.

Τι λέτε λοιπόν στον λαό; Του λέτε «όποιος αντέχει το κόστος ενός συμβολαίου, βάζοντας βαθιά το χέρι στην τσέπη, θα έχει μεγαλύτερες πιθανότητες αποζημίωσης». Όμως και μετά τις καταστροφές το ποιος και πόσο θα αποζημιωθεί υπακούει στους ίδιους άθλιους κανόνες της καπιταλιστικής αγοράς. Εξάλλου η εμπειρία από τον καταστροφικό σεισμό στην Τουρκία -και τα γνωρίζετε πολύ καλά- γκρεμίζει το αφήγημα της λύσης της ιδιωτικής ασφάλισης ή πολύ περισσότερο το παράδειγμα των Ηνωμένων Πολιτειών για το τι σημαίνει ιδιωτική ασφάλιση της περιουσίας. Πολύ δε περισσότερο αν μία ασφαλιστική φαλιρίσει, όπως έχει γίνει πολλές φορές στο παρελθόν, τότε ζήτω που καήκαμε ή ζήτω που πνιγήκαμε.

Εμείς λοιπόν λέμε ξεκάθαρα, ως Κομμουνιστικό Κόμμα, στον λαό πως έχει άλλο δρόμο να διαλέξει, αυτόν της ρήξης με τη λογική του κόστους-οφέλους, της συλλογικής οργάνωσης και διεκδίκησης για αποζημιώσεις στο 100% χωρίς νέα δάνεια στις πλάτες του, αλλά με εξασφαλισμένο εισόδημα και καλυμμένες τις βασικές του ανάγκες μέχρι να ορθοποδήσει, για πραγματικά ολοκληρωμένα, κεντρικά επιστημονικά σχεδιασμένα μέτρα και έργα πρόληψης, που δεν χωράνε στη λογική των μη επιλέξιμων έργων της Ευρωπαϊκής Ένωσης και των αναθέσεων σε εργολάβους.

Γιατί τελικά, και κλείνω, κύριε Πρόεδρε, αυτό που βλέπουν όλοι, και με αφορμή τις πυρκαγιές των τελευταίων ημερών, είναι ότι είναι η συνέχιση της ίδιας εγκληματικής πολιτικής, που στο όνομα του κέρδους και του κόστους-οφέλους ουσιαστικά μεταθέτει τα πάντα στην ατομική ευθύνη, στις μελέτες πυροπροστασίας των κατοικιών που επωμίζονται οι ιδιοκτήτες με το ανάλογο χαράτσι, την ώρα που βρισκόμαστε στον Ιούλιο πλέον και το κράτος δεν έχει εξασφαλίσει ούτε καν την αποκομιδή των όγκων των κλαδιών που βρίσκονται στους δρόμους.

Γι’ αυτούς τους λόγους, και για άλλους φυσικά και για τα υπόλοιπα άρθρα του νομοσχεδίου, ζητήσαμε και ζητάμε ακόμα μία φορά την απόσυρση του νομοσχεδίου και φυσικά δεν πρόκειται να το πράξετε. Καταψηφίζουμε επί της αρχής.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Τον λόγο έχει ο κ. Τριαντόπουλος για την κατάθεση νομοτεχνικών. Θα ακολουθήσει ο κ. Δημητροκάλλης και μετά ο Υπουργός κ. Θεοδωρικάκος για την τροπολογία του.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Εκ μέρους του Υπουργού, του κ. Κικίλια, για τις νομοτεχνικές βελτιώσεις στις οποίες συμπεριλαμβάνονται και αυτά που συζητήσαμε στην επιτροπή. Είναι η αύξηση από τις 5.000 στις 10.000, είναι τα επιπλέον μέλη στο συμβούλιο του παρατηρητηρίου και μια σειρά από μικρές νομοτεχνικές παρεμβάσεις σε διάφορους όρους και διατάξεις. Θα το δουν οι συνάδελφοι.

Ευχαριστώ πολύ.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας κ. Χρήστος Τριαντόπουλος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 205-208)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Το λόγο έχει ο κ. Ιωάννης Δημητροκάλλης. Ανεξάρτητος Βουλευτής.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Καλό μήνα να έχουμε. Χρόνια πολλά σε όσους γιορτάζουν σήμερα.

Κύριε Πρόεδρε, πριν ξεκινήσω την ομιλία μου θα ήθελα να δώσω συγχαρητήρια σε όλους όσους συνδράμουν στην κατάσβεση των πυρκαγιών. Η σκέψη μας βρίσκεται στο πλευρό των Ελλήνων πυροσβεστών και των εθελοντών, που δίνουν σκληρή μάχη με τις φλόγες.

Βρισκόμαστε μόλις λίγες εβδομάδες μετά από το ηχηρό εκλογικό χαστούκι που δέχτηκε η Κυβέρνηση το οποίο είχα επισημάνει από αυτό εδώ το Βήμα. Η αποπομπή τεσσάρων Υπουργών σας στη συνέχεια δεν ήταν ικανή να μετριάσει την ήττα σας. Η ελληνική κοινωνία σάς τιμώρησε για την αισχροκέρδεια, τη στεγαστική κρίση, την εγκληματικότητα, το λαθρομεταναστευτικό, τον γάμο των ομοφυλοφίλων, τη συγκάλυψη του εγκλήματος των Τεμπών, τις υποκλίσεις στον Ερντογάν. Η Κυβέρνηση της Νέας Δημοκρατίας δεν μπορεί να δώσει λύσεις στα καθημερινά προβλήματα των Ελλήνων διότι είναι αυτή που τα δημιουργεί με την πολιτική που εφαρμόζει.

Μας είπατε ότι λάβατε το μήνυμα που σας έστειλε ελληνικός λαός παρ’ όλα αυτά έχουμε την ψήφιση ενός νομοσχεδίου της ίδιας συνταγής, δηλαδή όπου προκύπτουν ευθύνες του κράτους και της Κυβέρνησης να μεταφέρονται αυτές σε ιδιώτες. Ξεκινάει η υλοποίηση των φαντασιώσεων του Πρωθυπουργού για καθολική υποχρεωτική ασφάλιση όλων, όπως ο ίδιος είχε δηλώσει στη ΔΕΘ πριν μερικούς μήνες, ξεκινώντας από τις επιχειρήσεις με ετήσια ακαθάριστα έσοδα άνω των δύο εκατομμυρίων ευρώ.

Αυτό που θέλετε να πετύχετε, δημιουργεί σοβαρά ερωτηματικά. Πρώτον, τι θα γίνει εάν κάποιος υποχρεούται να ασφαλιστεί σε περιοχές εκτεθειμένες σε φυσικές καταστροφές, παραδείγματος χάριν στη Θεσσαλία, και δεν μπορεί να βρει εταιρεία; Δεύτερον, πόσο σίγουροι είμαστε πως ακόμα και εάν ασφαλίσουν μαζικά τα σπίτια και τις επιχειρήσεις, οι ασφαλιστικές εταιρείες θα είναι σε θέση να μας αποζημιώσουν μετά από τα έντονα φυσικά φαινόμενα; Ήδη πολλές ασφαλιστικές αρνούνται να παρέχουν τις υπηρεσίες τους και, εάν το κάνουν, ζητάνε αστρονομικά ποσά και ασφάλιστρα. Δηλαδή, ποιος είναι ο σκοπός σας; Ναμας κάνετε έρμαια στις ορέξεις του ασφαλιστικού κλάδου, επειδή δεν θέλετε να αναλαμβάνετε καμμία ευθύνη;

Θέλετε να φτάσει η χώρα μας στον ευρωπαϊκό μέσο όρο του εισοδήματος που διαθέτουν οι πολίτες, για να έχουν ασφαλιστικές καλύψεις. Σύμφωνα με την έρευνα της Ευρωπαϊκής Αρχής Ασφαλίσεων και Επαγγελματικών Συντάξεων, το ποσό που πληρώνει ο μέσος Ευρωπαίος για να ασφαλίσει, την υγεία, την κατοικία, την επιχείρηση και ούτω καθεξής, ανέρχεται σε 3.054 ευρώ, ενώ στην Ελλάδα το αντίστοιχο ποσό ανέρχεται σε 455 ευρώ, δηλαδή, στο ένα έκτο.

Ο βασικός λόγος που υπάρχει αυτό το κενό, όμως, δεν είναι η ασυνειδησία των Ελλήνων, αλλά το γεγονός πως η δική σας Κυβέρνηση έχει οδηγήσει το 26,1% των Ελλήνων πολιτών να βρίσκεται στη ζώνη του κινδύνου φτώχειας και του κοινωνικού αποκλεισμού και, επίσης, η χώρα μας να έχει τη δεύτερη χειρότερη αγοραστική δύναμη στην Ευρώπη μετά τη Βουλγαρία που, όμως, πετυχαίνει καλύτερους ρυθμούς ανάπτυξης και είναι θέμα χρόνου να λάβουμε και αυτή την αρνητική πρωτιά. Άρα, έχετε καταλάβει ότι το νέο χαράτσι που θέλετε να επιβάλετε, μόνο θα εντείνει τη φτώχεια των πολιτών;

Το συγκεκριμένο νομοσχέδιο επαληθεύει τον ισχυρισμό ότι νομοθετείτε στο πόδι και χωρίς να έχετε φτιάξει τις κατάλληλες συνθήκες, για να μπορούν να εφαρμοστούν τα σχέδιά σας. Σας είχα πει και για τη μεταφορά της Εθνικής Μετεωρολογικής Υπηρεσίας και του Εθνικού Αστεροσκοπείου Αθηνών στο Υπουργείο Κλιματικής Κρίσης και Πολιτικής Προστασίας ότι είναι μία νομοθετική ανοησία. Τώρα φέρνετε άρθρο με παράταση της μεταφοράς αυτής.

Το ίδιο έχετε κάνει και με το θέμα των καθαρισμών οικοπέδων. Βάλατε τις δημοτικές αρχές υπεύθυνες για τη μεταφορά της καύσιμης ύλης χωρίς πρώτα να έχετε εξασφαλίσει τη δυνατότητά τους να ανταποκριθούν στην αρμοδιότητα αυτή. Και εκεί πετάξατε την ευθύνη από πάνω σας χωρίς να υπάρχει κάποια οργάνωση.

Θέλω, επίσης, να αναφερθώ και στην αντιμετώπισή σας στο Πυροσβεστικό Σώμα. Εδώ και πολλά χρόνια εθελοντές πυροσβέστες ζητούν με κάθε τρόπο επιτέλους προσλήψεις. Τους έχετε πετάξει μέχρι και νερό με μάνικες το 2021 έξω από το Υπουργείο Πολιτικής Προστασίας. Κανένας σεβασμός για το έργο που επιτελούν!

Μας φέρνετε σήμερα εδώ ένα άρθρο «συνταγής Άδωνι», που τον είχαμε και προηγουμένως εδώ. Με τον ίδιο κυνικό τρόπο που θεσπίστηκαν τα δεκατρίωρα, δίνετε δικαίωμα στους πυροσβέστες να δουλεύουν ως και τέσσερα οκτάωρα παραπάνω τον μήνα. Δηλαδή, αντί να ενισχύσετε με έμψυχο δυναμικό το Σώμα, διαλέγετε να δίνετε δήθεν δικαιώματα στους εξουθενωμένους πυροσβέστες από τις αλλεπάλληλες εστίες πυρκαγιών που βάζουν εμπρηστές, οι οποίοι δρουν ανεξέλεγκτοι με τη δική σας ευθύνη. Βέβαια σε αυτή την περίπτωση μας λέτε και πάλι ότι φταίει η κλιματική αλλαγή και όχι εσείς.

Επίσης επί της ευκαιρίας να μην ξεχνάμε ότι τις προηγούμενες ημέρες παραλίγο να θρηνήσουμε ξανά, αφού ευτυχώς δεν είχαμε τη συντριβή ενός απαρχαιωμένου πενήντα ετών Καναντέρ για λίγα εκατοστά όπως συνέβη πέρυσι τον Ιούλιο με τους ήρωες σμηναγό Χρήστο Μουλά και τον Ανθυποσμηναγό Περικλή Στεφανίδη να πέφτουν νεκροί στη νότια Εύβοια. ελπίζουμε να μη χάσουμε και άλλους πιλότους μέχρι το 2027 που θα αρχίσουν να παραδίδονται κάποια από τα ελάχιστα καινούργια Καναντέρ.

Κλείνοντας θεωρώ πως έχει αρχίσει ήδη το χρονικό της πτώσης σας. Και οι ένα εκατομμύριο ψήφοι που χάσατε θα είναι μόνο η αρχή. Είστε μια Κυβέρνηση ευθυνόφοβη όπου εξυπηρετείτε τα συμφέροντα των λίγων και κάνουν κουμάντο τέσσερα, πέντε άτομα, όπως εύστοχα τόνισε ο κ. Σαλμάς στην κοινοβουλευτική σας συνεδρίαση.

Σίγουρα αυτή η Κυβέρνηση δεν μπορεί να έχει μέλλον και σίγουρα δεν μπορεί να είναι ικανή για να τραβήξει τη χώρα μπροστά. Όπως είδαμε και στις εθνικές εκλογές στη Γαλλία, οι εθνικές δυνάμεις ενισχύονται. Η Ευρώπη αλλάζει. Καλά κάνετε λοιπόν και ανησυχείτε, γιατί οι μέρες της φιλελεύθερης εξουσίας σας τελειώνουν.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητροκάλλη.

Τον λόγο έχει ο Υπουργός Ανάπτυξης κ. Θεοδωρικάκος, για να υποστηρίξει την τροπολογία του.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Σας ευχαριστώ πολύ κύριε Πρόεδρε.

Κυρίες και κύριοι συνάδελφοι, αμετακίνητος στόχος μας είναι η στήριξη της κοινωνίας, η στήριξη της μέσης ελληνικής οικογένειας και ιδιαίτερα των νοικοκυριών, που δυσκολεύονται να τα βγάλουν πέρα στην καθημερινότητά τους. Γνωρίζουμε πολύ καλά τις αγωνίες των πολιτών που είναι και δικές μας αγωνίες και αφουγκραζόμαστε τις ανάγκες της ελληνικής οικογένειας, τα θέλω της και είμαστε δεσμευμένοι απολύτως να λάβουμε κάθε αναγκαίο μέτρο που μπορούμε, κάθε αναγκαίο μέτρο που είναι εφικτό για τη στήριξή της.

Είμαστε δεσμευμένοι απόλυτα στη μάχη για την αποκλιμάκωση των τιμών, ιδιαίτερα των ειδών διατροφής και των βασικών ειδών διαβίωσης για το ελληνικό νοικοκυριό, συνεπώς τη μείωση του πληθωρισμού των τροφίμων και την αύξηση του διαθέσιμου εισοδήματος των πολιτών και των νοικοκυριών. Αυτό αποτελεί ύψιστη προτεραιότητα για την Κυβέρνησή μας και ασφαλώς για το Υπουργείο Ανάπτυξης. Είναι συνολική κυβερνητική πολιτική σε όλο το φάσμα προϊόντων και υπηρεσιών. Και το λέω έτσι, καθώς γνωρίζετε ότι σημαντικοί συντελεστές κόστους για τις ελληνικές οικογένειες εκφεύγουν των αρμοδιοτήτων του Υπουργείου Ανάπτυξης, που έχει ως πρώτη γραμμή και πρώτο πρόταγμα εκ των αρμοδιοτήτων του τα θέματα, που αφορούν τα είδη διατροφής και τα είδη διαβίωσης.

Ασφαλώς το πρόβλημα των τιμών είναι πρόβλημα πανευρωπαϊκό, είναι πρόβλημα σύνθετο, το οποίο δεν λύνεται ούτε με ευχολόγια ούτε βέβαια με ανακρίβειες. Απαιτεί σχέδιο, συνέπεια και συνεχή δράση. Απαιτεί την πλήρη και κανονική λειτουργία του ανταγωνισμού στην αγορά με τον πολίτη καταναλωτή ενημερωμένο να χρησιμοποιεί τη δύναμή του, με ανεξάρτητες αρχές που ελέγχουν την εφαρμογή του νόμου και των κανόνων του ανταγωνισμού και με επιχειρηματικότητα η οποία οφείλει να έχει πλήρη συναίσθηση της κοινωνικής της ευθύνης ιδιαίτερα την περίοδο που διανύουμε.

Γι’ αυτόν τον λόγο οφείλουμε όλοι να ενώσουμε τις δυνάμεις μας. Και ενώνουμε τις δυνάμεις μας ως Υπουργείο με τους καταναλωτές, με τους πολίτες, γιατί ο ενημερωμένος καταναλωτής έχει δύναμη στα χέρια του, την οποία οφείλουμε να την ενισχύουμε με κάθε διαθέσιμο τρόπο ώστε να μπορεί να αγοράζει φθηνότερα, ασφαλή και ποιοτικά προϊόντα που έχει ανάγκη στην καθημερινότητά του. Και ασφαλώς ένα από αυτά τα εργαλεία είναι το αναβαθμισμένο σύστημα της πλατφόρμας e-Καταναλωτής που παρέχει αυτές τις πληροφορίες.

Ενώνουμε όμως τις δυνάμεις μας και με την υγιή επιχειρηματικότητα, η οποία πρέπει να φέρεται με κοινωνική ευθύνη απέναντι στους πολίτες, ειδικά όπως είπα σε αυτή τη συγκυρία.

Πρέπει να καταστεί σαφές σε όλους -και αυτός είναι ο στόχος των παρεμβάσεων που κάνουμε και σήμερα με τις τροπολογίες που έχουμε καταθέσει- πως πρέπει να βάλουν πλάτη προκειμένου να στηριχθούν ουσιαστικά τα νοικοκυριά και ιδιαίτερα τα πιο ευάλωτα. Αυτό ήταν το περιεχόμενο των συνομιλιών μου με όλους τους θεσμικούς φορείς που επηρεάζουν την αγορά, πρώτα απ’ όλα με τις ανεξάρτητες αρχές, με την αρχή ανταγωνισμού και με τον Συνήγορο του Καταναλωτή, με τους φορείς της επιχειρηματικότητας, με τις καταναλωτικές οργανώσεις και ασφαλώς αυτό είναι το καθήκον και των ελεγκτικών μηχανισμών του κράτους.

Με τη σημερινή μας λοιπόν τροπολογία επεκτείνεται ο χρόνος εφαρμογής του πλαφόν του περιθωρίου μέχρι 31 Δεκεμβρίου αυτού του έτους. Ως πλαφόν τίθεται το μεικτό περιθώριο κέρδους που αποκόμιζε κάθε επιχείρηση από την πώληση κάθε βασικού προϊόντος πριν την 31η Δεκεμβρίου 2021, κλεισμένη χρήση του ΄21, με βασικό επιχείρημα ότι το ράλι του πληθωρισμού ξεκίνησε ελάχιστες εβδομάδες αργότερα μετά την ρωσική εισβολή στην Ουκρανία και τα επακόλουθα της στην ευρωπαϊκή και την παγκόσμια οικονομία.

Επεκτείνεται η εφαρμογή της διάταξης και για τον έλεγχο του περιθωρίου κέρδους στο πρόγραμμα «Ανακυκλώνω - Αλλάζω Θερμοσίφωνα», λόγω των vouchers που προσφέρονται στους δικαιούχους. Υπάρχει η πιθανότητα ορισμένες επιχειρήσεις που συμμετέχουν στο πρόγραμμα να αυξήσουν τις τιμές που ζητούν για την προμήθεια και εγκατάσταση του νέου θερμοσίφωνα, αξιοποιώντας την αύξηση της ζήτησης που προκαλεί η έκδοση των vouchers περιορισμένης χρονικής διάρκειας.

Πενταπλασιάζεται το ανώτατο όριο προστίμου για την παράβαση των διατάξεων του πλαφόν, στην οποία αναφέρθηκα μόλις και αυξάνεται από 1 εκατομμύριο σε 5 εκατομμύρια ευρώ, ενώ ταυτόχρονα τριπλασιάζεται το ανώτατο όριο προστίμου για παράβαση των διατάξεων περί απαγόρευσης προωθητικών ενεργειών, όταν έχει προηγηθεί ανατίμηση μέσα στο τρίμηνο. Το πρόστιμο πηγαίνει από 2 εκατομμύρια σε 6 εκατομμύρια ευρώ.

Παρατείνεται το «καλάθι του νοικοκυριού» έως τις 31 Δεκεμβρίου. Παρατείνεται η υποχρέωση ανακοίνωσης των ανατιμήσεων των προμηθευτών από τα σουπερμάρκετ προς το Υπουργείο Ανάπτυξης ως το ίδιο χρονικό περιθώριο.

Παρατείνεται η υποχρέωση ανακοίνωσης ενδεικτικών τιμών των οπωροκηπευτικών προϊόντων από τα σουπερμάρκετ προς το Υπουργείο Ανάπτυξης μέχρι τις 31 Δεκεμβρίου, ενώ ο περιορισμός του πλαφόν κέρδους 7% στο βρεφικό γάλα που ήταν στο διηνεκές, ορίζεται με την παρέμβασή μας αυτή ως τις 31 Δεκεμβρίου του 2024.

Δεν εφησυχάζουμε ασφαλώς σε καμμία περίπτωση και δεν πρόκειται να σταματήσουμε την προσπάθειά μας μέχρι να δούμε τις τιμές των προϊόντων στα ράφια, εκεί που κρίνεται η υπόθεση, στα σουπερμάρκετ, αλλά και στις υπόλοιπες αγορές να αποκλιμακώνονται και να ενισχύεται το διαθέσιμο εισόδημα των πολιτών. Παρακολουθούμε διαρκώς την κατάσταση και θα κάνουμε ό,τι χρειαστεί -επαναλαμβάνω, ό,τι χρειαστεί- για να μειωθεί ο πληθωρισμός στα τρόφιμα, προκειμένου να κερδίσουμε οριστικά αυτή την καθημερινή μάχη. Απαιτείται, όπως είπα και πριν, επιμονή και σχέδιο που υλοποιούμε. Απαιτείται συνένωση των δυνάμεων της κοινωνίας. Μαζί με τους πολίτες θα τα καταφέρουμε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Έχει ζητήσει τον λόγο για μια παρέμβαση ο Κοινοβουλευτικός Εκπρόσωπος του ΣΥΡΙΖΑ, ο κ. Νίκος Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, κοιτώντας την εισηγητική έκθεση της τροπολογίας σας, πρέπει να ομολογήσω ότι μπορούμε να παραδεχθούμε όλοι ότι έχουμε κάνει κάποια βήματα στον δημόσιο διάλογο σε σχέση με την ακρίβεια.

Η εισηγητική έκθεση, λοιπόν, λέει κατά λέξη ότι είμαστε ακόμα σε συνθήκες πληθωριστικής κρίσης και ότι υπάρχουν φαινόμενα αθέμιτης κερδοφορίας, αισχροκέρδειας δηλαδή. Άρα, τέσσερα χρόνια μετά έχουμε και αισχροκέρδεια και πληθωριστική κρίση.

Επίσης, θέλω να σημειώσω και το εξής: Η συζήτηση για το πλαφόν πρέπει να γίνει λίγο πιο δημιουργική, διότι έχει προτείνει ο ΣΥΡΙΖΑ ως μέτρο καταπολέμησης της ακρίβειας το πλαφόν και στον εισαγωγέα και στον χονδρέμπορο και στη λιανική. Βλέπουμε, λοιπόν, εδώ πέρα ότι έχουμε ένα έδαφος παραδοχής το οποίο θα μπορούσε να πάει τη συζήτηση παρακάτω.

Θα ήθελα να σας ρωτήσω, κύριε Θεοδωρικάκο, το εξής: Φέρατε αυτές τις τροπολογίες. Μάλιστα. Πρώτον, σκέφτεστε τα πρόστιμα πότε να είναι συνάρτηση του τζίρου εταιρειών; Μήπως οι απόλυτοι αριθμοί είναι κίνητρο για μεγάλες εταιρείες που έχουν μεγάλους τζίρους και τεράστια κέρδη από την αισχροκέρδεια απλώς να παραβιάζουν τον κανόνα, να πληρώνουν το πρόστιμο και να πηγαίνουν παρακάτω;

Δεύτερον, θα ήθελα ειλικρινώς, επίσης, να σας ρωτήσω αν έχετε σκοπό να κάνετε κάτι διαφορετικό από τον προκάτοχό σας και ποιο είναι αυτό. Επίσης, ποιοι και πόσοι έλεγχοι έχουν γίνει για να διακριβωθούν παραβάσεις της συγκεκριμένης ρύθμισης; Τι πρόστιμα έχουν εισπραχθεί; Λίγα, πολλά; Έχετε παραπάνω στόχο; Αυτές είναι ερωτήσεις τις οποίες νομίζω ότι θα πρέπει να μας απαντήσετε.

Και επειδή είπατε ότι θα κάνετε ό,τι χρειαστεί, θα ήθελα πραγματικά να ξέρω γιατί πιστεύετε ότι τα μέτρα που εφαρμόζονται μέχρι τώρα και, κατά τη δική σας παραδοχή, δεν έχουν λειτουργήσει, θα λειτουργήσουν από δω και μπρος.

Και μια ερώτηση που ενδεχομένως να εκφεύγει από τον στενό πυρήνα των αρμοδιοτήτων σας, διότι μας εκπλήσσει η Κυβέρνηση με τις επιλογές της. Βλέπουμε παράταση του μειωμένου συντελεστή στο βρεφικό γάλα και στον καφέ, ο οποίος δεν σερβίρεται. Άρα, κατά τη φιλοσοφία και την προσέγγιση της Κυβέρνησης, υποθέτουμε -δικαιούμαστε να υποθέσουμε- ότι ο μειωμένος συντελεστής ΦΠΑ περνάει στον καταναλωτή, όταν μιλάμε για τον καφέ και το βρεφικό γάλα, αλλά δεν μπορεί να περάσει στον καταναλωτή, όταν μιλάμε για τα κρέατα και για τα γαλακτοκομικά.

Σε αυτά, κύριε Θεοδωρικάκο, λοιπόν, θα θέλαμε απαντήσεις συγκεκριμένες και κυρίως, γιατί νομίζετε ότι, συνεχίζοντας το έργο του προκατόχου σας, αυτή τη φορά εσείς θα έχετε να επιδείξετε καλύτερα αποτελέσματα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Ο κ. Ηλιόπουλος έχει τον λόγο, επίσης για μια παρέμβαση, από τη Νέα Αριστερά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Άκουσα τον κύριο Υπουργό να λέει για την ενίσχυση του διαθέσιμου εισοδήματος των πολιτών.

Για να συνεννοηθούμε λίγο ως προς τα στοιχεία, τα στοιχεία λένε ότι την περίοδο 2019-2023, η Ελλάδα είναι αρνητική πρωταθλήτρια στην πραγματική μείωση διαθέσιμου εισοδήματος από εργασία, -8,3%. Άρα, να συνεννοηθούμε κάποια στιγμή σε αυτή την Αίθουσα ότι, όταν μιλάμε για τον κόσμο της μισθωτής εργασίας, από το 2019 ως το 2023 έχει μειωθεί το διαθέσιμο εισόδημα.

Άρα όταν έρχεστε εδώ και λέτε να βάλουν όλοι πλάτη, να ξέρουμε και να ξέρετε ότι οι εργαζόμενοι έχουν βάλει ήδη ένα νεφρό, όχι πλάτη, όπως ζητάτε.

Πάμε τώρα, όμως, να δούμε αν γενικά βάζουν όλοι πλάτη. Διότι την ίδια στιγμή που μειώνεται το πραγματικό διαθέσιμο εισόδημα από εργασία, τα κέρδη αυξάνονται. Αυτό είναι το πραγματικό πρόβλημα της ελληνικής οικονομίας: Τα πηγαίνει πάρα πολύ καλά στα κέρδη, τα πηγαίνει πάρα πολύ άσχημα στους μισθούς.

Θέλετε να δούμε τα ρεκόρ που καταγράφουν οι εισηγμένες στο Χρηματιστήριο; Πλέον, τα κέρδη των εισηγμένων στο Χρηματιστήριο φτάνουν το 5%-5,5% του ΑΕΠ, όταν τις χρυσές μέρες του κ. Σημίτη ήταν στο 3,5%, όταν το 2019 ήταν στο 1%. Αυτά τα κέρδη, όμως, δεν πάνε στην κοινωνία. Ρεκόρ κερδοφορίας έχουν τα σουπερμάρκετ, τα διυλιστήρια, οι εταιρείες ρεύματος, οι τράπεζες.

Και εδώ υπάρχουν δύο ερωτήματα: Πρώτον, τι κάνεις με τα έκτακτα μέτρα φορολόγησης για τα υπερκέρδη; Και ένα δεύτερο: Ακόμη και αν κάποιος συμφωνούσε μαζί σας για το πώς η κρίση στην Ουκρανία δημιούργησε μια ανισορροπία, μετά από πόσα χρόνια πρέπει να αρθεί αυτή η ανισορροπία; Δηλαδή, πώς μπορεί κάποιος να βγάζει υπερκέρδη όχι τη στιγμή αυτής της κρίσης, τη στιγμή της εισβολής, αλλά τρία και τέσσερα χρόνια μετά; Αυτό πια δεν είναι υπερκέρδη. Είναι μια νέα δομική κατάσταση της ελληνικής οικονομίας, όπου εσείς έχετε επιτρέψει να υπάρχει αυτή η υπερβολική κερδοφορία.

Αυτό αφορά και στη στέγαση, που το κόστος στη στέγη έχει ξεφύγει για τον λαϊκό κόσμο στη χώρα. Διότι είστε η Κυβέρνηση του real estate, της Golden Visa, χωρίς όρια στη βραχυχρόνια μίσθωση και της απελευθέρωσης των πλειστηριασμών. Δεν είχαμε δει ούτε το 2012, τις πιο δύσκολες στιγμές της ελληνικής οικονομίας, εικόνες, ανάπηροι συμπολίτες μας να τους πετούν έξω από το σπίτι τους. Το είδαμε με τον Πτωχευτικό που φέρατε εσείς.

Άρα αυτό το οποίο λέτε εύκολα «κρίση ακρίβειας», στην πραγματικότητα είναι λεηλασία. Και είναι λεηλασία που έχει τη δική σας -όχι προσωπικά, ως Κυβέρνηση- υπογραφή.

Άρα, υπάρχουν δύο βασικοί άξονες για την επόμενη μέρα. Πρώτον, να μιλήσουμε για την πραγματική φορολόγηση των κερδών στη χώρα και αυτό σημαίνει αύξηση φορολογικών συντελεστών στην κερδοφορία. Η Ελλάδα είναι η χώρα με τη δεύτερη χαμηλότερη συμμετοχή των κερδών στα φορολογικά έσοδα σε όλες τις χώρες του Οργανισμού Οικονομικής Συνεργασίας και Ανάπτυξης. Δεύτερον, σημαίνει να μιλήσουμε για πραγματικό πλαφόν στο ρεύμα. Δεν γίνεται διαφορετικά. Και τρίτον, για την εργασία, σημαίνει να μιλήσουμε πραγματικά για συλλογικές συμβάσεις εργασίας, γιατί έτσι θα αυξηθούν συλλογικά οι μισθοί και όχι για εξαήμερα, δεκατριάωρα, απλήρωτα δεκάωρα και αυτά τα οποία υλοποιείτε και διαλύετε και την αγορά εργασίας, αλλά και το εισόδημα των μισθωτών.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κύριε Υπουργέ, έχετε τον λόγο να απαντήσετε.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Σας ευχαριστώ πολύ, κύριε Πρόεδρε.

Προφανώς, σήμερα, δεν είναι η ώρα μιας γενικευμένης συζήτησης γύρω από το θέμα. Ήρθα για να παρουσιάσω μια συγκεκριμένη τροπολογία και το σκεπτικό της. Και η ουσία είναι ότι σημαντικά μέτρα πολύ μεγάλων παρεμβάσεων στην αγορά που είχαν ληφθεί το προηγούμενο διάστημα συνεχίζονται και δίπλα σε αυτά παίρνονται δύο μέτρα πολύ σοβαρής αυστηροποίησης των ποινών, των προστίμων για όσους παραβιάζουν τη νομιμότητα. Αυτό είναι το καινούργιο, το σημερινό, σε αυτή εδώ την παρουσίαση. Επ’ αυτών δεν άκουσα απολύτως τίποτα.

Θα περίμενα να έχετε το θάρρος, γιατί περίμενα ότι συμφωνείτε, να σας πω τη μαύρη αλήθεια, αλλά προφανώς δεν συμφωνείτε ούτε καν με αυτό το μέτρο από την πλευρά της Κυβέρνησης μας. Θα περίμενα να συμφωνήσετε, όπως θα έπρεπε να συμφωνεί κάθε λογικός άνθρωπος, ότι, όταν κάποιοι παραβιάζουν τη νομιμότητα, όταν κάποιοι παραβιάζουν αυτά που έχουμε συμφωνήσει όλοι μέσα στο Κοινοβούλιο, θα πρέπει οι ποινές να έχουν πραγματικό αποτέλεσμα, για να είναι αποτελεσματικές σε ό,τι αφορά τη σκοπιμότητα τους.

Δεύτερον, η πολιτική μας για την αντιμετώπιση του πληθωρισμού αποτελείται από ένα τρίπτυχο το οποίο περιλαμβάνει πρώτον, τον ενημερωμένο πολίτη ο οποίος πρέπει να συνειδητοποιήσει ότι έχει δύναμη. Όλοι μας ως πολίτες καταναλωτές έχουμε δύναμη, τη δύναμη της γνώσης της αγοράς και των προϊόντων, για να κάνουμε τις σωστές επιλογές και να λειτουργεί κανονικά η αγορά. Επιμένω σε αυτό και γι’ αυτό έχω ξεκινήσει και μια πάρα πολύ σημαντική συνεργασία με τις καταναλωτικές οργανώσεις και θα επιμείνω να γίνει όσο γίνεται πιο γόνιμη και πιο αποτελεσματική.

Δεύτερον, είναι η πλήρης και αποτελεσματική λειτουργία των ελεγκτικών μηχανισμών τόσο των ανεξάρτητων αρχών, όπως είναι η Αρχή Ανταγωνισμού, όπως είναι ο Συνήγορος του Καταναλωτή, ο οποίος έχει κάνει πάρα πολύ σοβαρή δουλειά. Είχα μια ξεχωριστή συνάντηση με τον Συνήγορο του Καταναλωτή και τους συνεργάτες του. Θα στηρίξουμε και με θεσμική παρέμβαση για οτιδήποτε μας ζητηθεί από αυτούς τους φορείς, αυτούς τους θεσμούς αλλά και με υποδομές και με προσωπικό, γιατί πιστεύουμε στον ρόλο τους. Επίσης, θα επιμείνω στην ενίσχυση του ελεγκτικού μηχανισμού, προκειμένου το κράτος όχι μόνο εδώ στην Αθήνα, αλλά σε ολόκληρη την Ελλάδα και στις περιφέρειες που πρέπει να ανασυγκροτηθούν οι μηχανισμοί ελέγχου από τις σχετικές διευθύνσεις των περιφερειών, να κάνει τη δουλειά του.

Και το τρίτο κομμάτι αυτού του τρίπτυχου αφορά την υγιή επιχειρηματικότητα, η οποία πρέπει να δείξει πραγματικά υπεύθυνη στάση σε αυτή την περίοδο κοινωνικής ευθύνης ανταποκρινόμενη στην ανάγκη για αποκλιμάκωση των τιμών. Αυτή είναι η πολιτική μας και αυτή θα συνεχίσουμε να κάνουμε με επίμονο τρόπο, με ενίσχυση των ελέγχων, με καθημερινή εικόνα για το τι συμβαίνει, δεσμευμένοι ότι ενισχύουμε το εισόδημα των πολιτών και αποκλιμακώνονται σταδιακά σε κάθε περίπτωση οι τιμές.

Τέλος, κύριε Πρόεδρε, για να μην καταχραστώ το χρόνο, επιλέγω να απαντήσω μόνο σε ένα από τα θέματα που ειπώθηκαν από τον συνάδελφό μου Βουλευτή του ΣΥΡΙΖΑ. Κοιτάξτε, πρέπει όλοι να έχουμε ρεαλισμό. Θα συνιστούσα να δούμε όλοι με πολύ μεγάλη προσοχή την έκθεση της Επιτροπής Προϋπολογισμού της Βουλής, που τεκμηριώνει με πολύ σοβαρό και ουσιαστικό τρόπο, γιατί οι μειώσεις ΦΠΑ ουσιαστικά δεν οδηγούν σε μείωση των τιμών από την οποία να επωφεληθεί ο πολίτης και ο καταναλωτής αλλά αυξάνουν στην πραγματικότητα τα κέρδη των εταιρειών και των επιχειρηματιών σε βάρος του ίδιου του πολίτη.

Μελέτησα τα σχετικά στοιχεία της Ισπανίας από 1-1-2023 που ξεκίνησε αυτή η πολιτική μέχρι σήμερα. Αν πάρετε τα στοιχεία, κύριε συνάδελφε, θα δείτε ότι είναι μεγαλύτερη η αύξηση του πληθωρισμού τροφίμων στην Ισπανία από τη δική μας αύξηση του πληθωρισμού τροφίμων. Άρα ακόμη και σε μια χώρα που σε πολύ μεγάλη έκταση πήρε αυτό το μέτρο, το αποτέλεσμα δεν ήταν υπέρ του πολίτη. Εμείς είμαστε εδώ, θα παρακολουθούμε την κατάσταση και επαναλαμβάνω θα κάνουμε οτιδήποτε χρειαστεί, για να ανακουφιστεί η ελληνική οικογένεια και να ενισχυθεί το εισόδημά της.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, έχει δικαίωμα ο κάθε Βουλευτής να κάνει διευκρινιστικό ερώτημα επί της τροπολογίας που καταθέτει ο Υπουργός.

**ΠΡΟΕΔΡΕΥΩΝ (Βασίλειος Βιλιάρδος):** Ο Κοινοβουλευτικός Εκπρόσωπος έχει δικαίωμα, όχι ο κάθε Βουλευτής. Αν είναι δυνατόν!

**ΧΡΗΣΤΟΣ ΜΠΟΥΚΩΡΟΣ:** Κάνετε λάθος. Και ο κάθε Βουλευτής.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κάνετε λάθος.

**ΧΡΗΣΤΟΣ ΜΠΟΥΚΩΡΟΣ:** Αλήθεια λέτε;

**ΠΡΟΕΔΡΕΥΩΝ (Βασίλειος Βιλιάρδος):** Βέβαια. Μόνο ο Κοινοβουλευτικός έχει δικαίωμα. Αλλιώς, θα σας το επέτρεπα, κύριε συνάδελφε. Το ξέρετε πολύ καλά.

Τον λόγο έχει ο κ. Ευστράτιος Σιμόπουλος, Βουλευτής της Νέας Δημοκρατίας για επτά λεπτά.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, κατ’ αρχάς θα περίμενα να ακούσω θετικά σχόλια για την τροπολογία του Υπουργείου Ανάπτυξης. Είναι μία τροπολογία, η οποία, αν θέλετε, σε γενικές γραμμές θα έλεγε κανείς ότι ανταποκρίνεται σε αυτό το οποίο θα ήθελε η αντιπολίτευση: πλαφόν δηλαδή, πρόστιμα δηλαδή. Και βέβαια, εμείς θα λέγαμε ότι θα περιμέναμε και περιμένουμε σίγουρα και ενίσχυση του ανταγωνισμού. Άρα, κατηγορείτε την Κυβέρνηση για μία τροπολογία που έρχεται και είναι απολύτως σύμφωνη με τον τρόπο με τον οποίο λειτουργείτε και σκέφτεστε. Περιμένουμε να την υπερψηφίσετε, όπως επίσης, περιμένουμε να ψηφίσετε και την παράταση ισχύος ή μάλλον την ισχύ πλέον του 13% για το ΦΠΑ στα ταξί, γιατί και αυτή η κίνηση κινείται σε μια σωστή κατεύθυνση.

Έρχομαι τώρα στο συγκεκριμένο νομοσχέδιο. Τι κάνετε; Αυτό που κάνατε πάντα και περιμένετε διαφορετικό αποτέλεσμα. Συμφέροντα, ιδιωτική ασφάλιση. Δεν απαντάτε αν χρειάζεται πραγματικά και υπό ποιες προϋποθέσεις, σε ποια επίπεδα, για ποιους να είναι υποχρεωτική η ιδιωτική ασφάλιση. Απλώς, βλέπετε και στον τομέα αυτό συμφέροντα, όχι αν είναι αναγκαίο για τη χώρα υπό προϋποθέσεις πάντα αυτή εδώ η ρύθμιση.

Προχωράμε παρακάτω. Ερχόμαστε τώρα στα θέματα που αφορούν τις αγροτικές εκμεταλλεύσεις. Εκεί, πάλι κινείται σε απολύτως σωστή κατεύθυνση ο νομοθέτης, αλλά θα περιμέναμε να δούμε το καινούργιο πλαίσιο για τον ΕΛΓΑ.

Επίσης, προσωπικά θεωρώ ότι η φυσική καταστροφή είναι και το φυτοπλαγκτόν. Ξέρετε ειδικά στη βόρεια Ελλάδα στις θάλασσες υπάρχει το φυτοπλαγκτόν που δημιουργεί τεράστιο πρόβλημα στους αλιείς μας. Να, λοιπόν, για το Υπουργείο ένα πεδίο δόξης, ώστε να συμπεριλάβει στις φυσικές καταστροφές και το φυτοπλαγκτόν και πιθανώς με κάποιο τρόπο και τις καταστροφές των διχτυών από τα κητώδη. Δεν είναι φυσική καταστροφή. Πρέπει να προστατεύουμε τα κητώδη και πολλοί αλιείς μας τα προστατεύουν, αλλά μήπως πρέπει να εξετάσει το Υπουργείο σε συνεργασία με το Υπουργείο Αγροτικής Ανάπτυξης και αυτήν τη δυνατότητα;

Διαφωνείτε ότι πρέπει να βρεθεί τρόπος να αποζημιώνονται οι παθόντες για τις κατολισθήσεις; Το συμπεριλαμβάνει το συγκεκριμένο νομοσχέδιο. Πού είναι το πρόβλημα για τις κατοικίες οι οποίες θα είναι προκατασκευασμένες, όταν αυτό το πλαίσιο διευκρινίζεται περισσότερο, ένα πλαίσιο το οποίο χρησιμοποιείται εδώ και χρόνια και έχει χρησιμοποιηθεί κατά κόρον στους σεισμούς στην Κοζάνη και στα Γρεβενά; Ή η διαδικασία που εξορθολογίζονται τα πρόστιμα από τον «Ιανό» για όποιους δεν χρησιμοποίησαν τις αποζημιώσεις είναι κάτι στο οποίο πρέπει να διαφωνείτε; Διαφωνείτε να υπάρχει συντονιστής; Μα ήδη υπάρχει συντονιστής. Έγινε στην Εύβοια, έγινε σε άλλες περιοχές. Απλώς, αυτός εντάσσεται πλέον μέσα σε ένα αναδιαρθρωμένο Υπουργείο Πολιτικής Προστασίας. Για τα οργανωτικά του Υπουργείου Πολιτικής Προστασίας διαφωνείτε; Σήμερα έχει διακόσιους υπαλλήλους. Ε, λοιπόν, θα υπάρχουν αυτοί οι διακόσιοι υπάλληλοι σε διαφορετικές διευθύνσεις, με έναν διαφορετικό τρόπο με τον οποίο βέβαια θα λειτουργούν. Δεν βλέπω λόγο κανέναν να αμφισβητείτε ουσιαστικές μεταρρυθμίσεις ενός πλαισίου το οποίο χρειάζεται η χώρα. Ακόμη και για τις αποζημιώσεις νομίζω ότι το Υπουργείο κινείται σε μια πολύ θετική κατεύθυνση.

Kαι επειδή δεν ήταν εδώ ο Υφυπουργός, θα επαναφέρω την πρότασή μου σε συνεργασία με το Υπουργείο Αγροτικής Ανάπτυξης να δείτε πώς θα αποζημιώνετε από φυσικές καταστροφές την ύπαρξη φυτοπλαγκτόν για τους αλιείς μας, όπως επίσης και τις καταστροφές των διχτυών τους από τα κητώδη. Βέβαια, αυτό είναι ένα θέμα που πιθανώς να αφορά και τον ΕΛΓΑ, αλλά είναι κάτι πάνω στο οποίο πρέπει να σκύψουμε. Το έχουν ανάγκη οι ψαράδες μας σε όλη την Ελλάδα και κυρίως οι ψαράδες μας της παράκτιας αλιείας.

Τελειώνω πάλι με την Αντιπολίτευση λέγοντας ότι με το να βλέπετε παντού εχθρούς, το να παίρνετε ένα σημείο ενός νομοσχεδίου και την τρίχα να την κάνετε τριχιά, να μη βλέπετε το σύνολο ενός νομοσχεδίου αν κινείται στη σωστή κατεύθυνση, να μην κάνετε επίσης μια αναλυτική μελέτη των ρυθμίσεων ενός νομοσχεδίου, αλλά να πετάτε την μπάλα στην κερκίδα, όπως έγινε από άλλες πλευρές, να μιλάτε γενικώς για την κλιματική κρίση και για τις λύσεις τις οποίες πρέπει να δώσουμε, κύριε Μπάρκα, δεν πρόκειται οι πολίτες να σας ακούσουν, όπως συνεχίζουν να μην σας ακούν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σιμόπουλο.

Καλείται στο Βήμα ο κ. Φίλιππος Φόρτωμας, Κοινοβουλευτικός Εκπρόσωπος της Νέας Δημοκρατίας.

Θα ακολουθήσει ο κ. Σταύρος Παπασωτηρίου και μετά ο Υφυπουργός κ. Δήμας για την τροπολογία του.

**ΦΙΛΙΠΠΟΣ ΦΟΡΤΩΜΑΣ:** Κύριε Πρόεδρε, ευχαριστώ πάρα πολύ.

Σε μία δημοκρατική πολιτεία, κυρίες και κύριοι συνάδελφοι, συνολικά και οι πολιτικοί και τα πολιτικά μας πρόσωπα κρίνονται. Προφανώς και οι κρίνοντες κρίνονται. Έτσι, λοιπόν, τέτοιες συνωμοσιολογικές λογικές που ακούσαμε πριν από λίγο, οι οποίες επιθυμούν την εκτροπή προς την οχλοκρατία, πέφτουν σε κενό. Γιατί εμείς, κυρίες και κύριοι συνάδελφοι, παραμένουμε ανάχωμα σε κάθε απόπειρα επιστροφής προς τον λαϊκισμό και αυτό το κάνουμε πράξη.

Τώρα, προφανώς μέσα από τις τροπολογίες φαίνεται καθαρά ότι υπηρετούμε συνολικά τα δικά μας συμφέροντα και τα συμφέροντα του λαού και των πολιτών και ειδικότερα των πιο ευάλωτων. Ακούστηκαν κάποια επιχειρήματα για τα ακτοπλοϊκά εισιτήρια. Προφανώς παραμένουν σταθερές οι τιμές και μειούμενες στα συνολικά συμβατικά πλοία. Να θυμίσουμε την επιστολή του Υπουργού Ναυτιλίας στις 26 Ιουνίου προς τον πρόεδρο της Επιτροπής Ανταγωνισμού για την αντιμετώπιση στενότερης συνεργασίας προς τους ελεγκτικούς μηχανισμούς.

Κύριε Μπάρκα, νομίζω ότι είστε πολύ ανήσυχος σήμερα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, προς το Προεδρείο να απευθύνεστε, σας παρακαλώ.

**ΚΩΝΣΤΑΝΤΙΝΟΣ ΜΠΑΡΚΑΣ:** Παναγία μου!

**ΦΙΛΙΠΠΟΣ ΦΟΡΤΩΜΑΣ:** Κάνουμε, λοιπόν, ό,τι είναι δυνατόν για την αντιμετώπιση καταχρηστικών πρακτικών και συμπεριφορών, κυρίες και κύριοι συνάδελφοι, προς τις εταιρείες και προς τις ακτοπλοϊκές επιχειρήσεις και προφανώς προβαίνουμε σε ελέγχους για την τήρηση της όλης νομιμότητας.

Τώρα, πάμε λίγο στο παρόν νομοσχέδιο. Συζητάμε ένα νομοσχέδιο ενός νευραλγικού Υπουργείου, του Υπουργείου Κλιματικής Κρίσης και Πολιτικής Προστασίας, του οποίου και η πολιτική ηγεσία, αλλά και τα στελέχη πρώτης γραμμής θα έλεγα πως στάθηκαν στο ύψος των περιστάσεων και το προηγούμενο Σαββατοκύριακο. Τους οφείλουμε ευχαριστίες, αλλά και απέραντη ευγνωμοσύνη για την πολύ σοβαρή, αλλά και σπουδαία δουλειά την οποία κάνουν και έκαναν. Φυσικά, ακολουθεί ένα εξαιρετικά δύσκολο καλοκαίρι και είμαστε εδώ ως Κυβέρνηση για να κάνουμε ό,τι περνάει από το χέρι μας και ό,τι πρέπει. Στις πρόσφατες πυρκαγιές αποδείχτηκε πόση μεγάλη σημασία έχει και η χρήση drone για τον έγκαιρο εντοπισμό των πυρκαγιών, αλλά και το πόσο σημαντικούς καρπούς απέδωσε ο καλός συντονισμός της Αστυνομίας, της αυτοδιοίκησης και των εθελοντών. Αυτό είναι κάτι πάρα πολύ σημαντικό. Χάρη στα παραπάνω είναι περιορισμένες και οι ζημιές, αλλά και οι καμένες εκτάσεις σε σχέση πάντα με το μέγεθος της απειλής.

Η παρούσα νομοθετική πρωτοβουλία διαμορφώνει ένα πεδίο συνεργασίας για την ανάπτυξη της ιδιωτικής ασφάλισης έναντι φυσικών καταστροφών, ώστε αυτή να συμπορευθεί αρμονικά με την αρωγή η οποία και είναι κρατική, με το κράτος να παρακολουθεί τις όποιες εξελίξεις. Η δε κρατική αρωγή αυτή παραμένει προτεραιότητα για την Κυβέρνηση μας, αντίθετα με τα όσα συνολικά η εν λόγω Αντιπολίτευση επιχειρεί να πει, γι’ αυτό και η συνολική κρατική αρωγή ενισχύεται σημαντικά με το παρόν νομοσχέδιο και αυτό φαίνεται και μέσα από τις παρούσες διατάξεις.

Στο πλαίσιο αυτό προφανώς δημιουργούνται και άλλες δομές, όπως Γενική Διεύθυνση Κρατικής Αρωγής και Συντονισμού, διευθύνσεις, διάφορες οργανικές θέσεις, νέες υπηρεσίες, τομείς, δομές και υπάρχουν προβλέψεις για επιπλέον προσωπικό, μονίμους υπαλλήλους και προφανώς συμβασιούχους. Επιπρόσθετα, υπάρχουν προβλέψεις για την περαιτέρω στήριξη εργαζομένων με την πρόβλεψη οργανικών θέσεων για τους συμβασιούχους και των ευεργετικών προβλέψεων για τις εκτός έδρας μετακινήσεις του προσωπικού της εν λόγω γενικής γραμματείας.

Ιδιαιτέρως, με το παρόν νομοσχέδιο, όπως παρουσιάστηκε και από την ηγεσία του Υπουργείου, από τον κ. Τριαντόπουλο, και από τον εισηγητή μας, τον κ. Μάνο Κόνσολα, ο οποίος έκανε μια εξαιρετική παρουσίαση, αλλά και από τους υπόλοιπους συναδέλφους, διαπιστώνουμε ότι υπάρχει ένα σοβαρό έργο στην πολιτική προστασία και κυρίως στην αντιμετώπιση από τις φυσικές καταστροφές. Υπενθυμίζω τον ν.4797/2001 για την κρατική αρωγή, ο οποίος δημιούργησε ένα νέο πλαίσιο για τη στήριξη όσων πλήττονται από τις φυσικές καταστροφές.

Φυσικά και η Αντιπολίτευση επιχειρεί να μηδενίσει κάθε προσπάθεια, όμως θα πρέπει κυρίως να θυμηθούμε, κυρίες και κύριοι συνάδελφοι, πού βρισκόταν η πολιτική προστασία πριν από πέντε χρόνια, ποιες ήταν όλες οι θεσμικές οχυρώσεις, αλλά και ποια η προστασία για τους πολίτες οι οποίοι είχαν ταλαιπωρηθεί από τις φυσικές καταστροφές. Η δε προσπάθειά μας για την ενίσχυση της πολιτικής προστασίας είναι συνεχής. Προφανώς η απόδειξη αυτού είναι το παρόν νομοσχέδιο, αλλά και η συντονισμένη αντιμετώπιση των πυρκαγιών από τις προηγούμενες ημέρες.

Σε αυτή την προσπάθεια, όμως, απαιτείται μια νέα κουλτούρα πρόληψης, αλλά κυρίως υπευθυνότητας. Η δε ανάγκη για υπεύθυνη στάση των πολιτών δεν μπορεί κυρίως να αντιμετωπίζεται από την Αντιπολίτευση ως μετακύλιση ευθύνης από το κράτος στους πολίτες. Ο αγώνας κατά των συνεπειών της κλιματικής κρίσης πρέπει να είναι ολομέτωπος, αλλά και κοινός. Κράτος και πολίτες πρέπει κυρίως όλοι μαζί να συνεισφέρουμε και να συμβάλουμε. Είναι πολύ θετικό το γεγονός ότι έως την Παρασκευή είχαν γίνει σχεδόν πεντακόσιες χιλιάδες συνολικές δηλώσεις για τους καθαρισμούς οικοπέδων στην πλατφόρμα του εν λόγω Υπουργείου. Δείχνει μια σημαντική κινητοποίηση, κυρίες και κύριοι συνάδελφοι, που αντιστοιχεί σε καθαρισμούς οι οποίοι ξεπερνούν σε έκταση περίπου ένα εκατομμύριο στρέμματα και αποδεικνύει προφανώς την ανταπόκριση των πολιτών στο κοινό έργο αντιμετώπισης της κλιματικής αλλαγής. Στόχος μας και φέτος είναι τόσο η πρόληψη για τη φετινή αντιπυρική περίοδο όσο και η απόκτηση μιας νέας κουλτούρας ατομικής αλλά και συλλογικής ευθύνης, όχι μόνο συλλογικής, κάτι το οποίο επικαλούνται κυρίως από την Αριστερά.

Ενώνουμε, λοιπόν, δυνάμεις κράτος και πολίτες, γιατί μπορούμε να αντιμετωπίσουμε καλύτερα μαζί την κλιματική αλλαγή. Ο πιο διαχειριστικός τρόπος προφανώς για την αντιμετώπιση πυρκαγιών είναι εκείνος ο οποίος προλαμβάνει όλα αυτά τα οποία λαμβάνουν χώρα και αυτός ο κοινός δρόμος είναι ο μόνος δρόμος. Ο μόνος δρόμος είναι ενώνοντας δυνάμεις, ο μόνος τρόπος για να θωρακίσουμε τα δάση, αλλά και τις ζωές μας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φόρτωμα.

Τον λόγο έχει ο κ. Σταύρος Παπασωτηρίου, Βουλευτής της Νέας Δημοκρατίας.

**ΣΤΑΥΡΟΣ ΠΑΠΑΣΩΤΗΡΙΟΥ:** Κύριε Πρόεδρε, κυρίες και κύριοι συνάδελφοι, οι δασικές πυρκαγιές που συνεχίζουν και σήμερα να μαίνονται σε ολόκληρη τη χώρα έφεραν για ακόμα μία φορά τις δυνάμεις της Πυροσβεστικής και της Πολιτικής Προστασίας στα όριά τους.

Οφείλουμε και από αυτό το Βήμα ένα μεγάλο ευχαριστώ στους ανθρώπους που αγωνίζονται στην πρώτη γραμμή για να προστατέψουν ολόκληρη την κοινωνία μας και μαζί με τις ευχαριστίες οφείλουμε να αναγνωρίσουμε δημόσια την αυτοθυσία, την ανιδιοτέλεια και τον ηρωισμό των πυροσβεστών, των αστυνομικών, των πιλότων της Πολεμικής Αεροπορίας και των εθελοντών που μάχονται υπό εξαιρετικά αντίξοες συνθήκες. Τα λόγια είναι πολύ λίγα για να περιγράψουν τις τεράστιες προσπάθειες και τη διαρκή προσφορά τους στο κοινωνικό σύνολο.

Κύριε Υπουργέ, αξίζουν, επίσης, συγχαρητήρια στο αρμόδιο Υπουργείο για την άμεση ανταπόκρισή του για τη διάθεση των απαιτούμενων μέσων στο ανθρώπινο δυναμικό της δασοπροστασίας, προκειμένου να μπει με όλα τα αναγκαία όπλα σε αυτή τη μάχη.

Το νομοσχέδιο που συζητούμε σήμερα τυχαίνει να σχετίζεται άμεσα με τη διαχείριση τέτοιων φυσικών καταστροφών και την αντιμετώπιση των συνεπειών της κλιματικής κρίσης. Βασικό εργαλείο μας σε αυτή την προσπάθειά μας είναι ο μετριασμός των επιπτώσεών τους μέσω της υποχρεωτικής ασφάλισης των μεγάλων επιχειρήσεων έναντι φυσικών καταστροφών και την ενίσχυση της κρατικής αρωγής στεγαστικής συνδρομής στους πληγέντες.

Πιο συγκεκριμένα στο άρθρο 5 εισάγεται η υποχρεωτική ασφάλιση των μεγάλων επιχειρήσεων με ετήσια ακαθάριστα έσοδα πάνω από 2 εκατομμύρια ευρώ έναντι φυσικών καταστροφών. Υπογραμμίζεται ότι η υποχρεωτικότητα της ασφάλισης αφορά μόνο τις συγκεκριμένες επιχειρήσεις και δεν επεκτείνεται σε κατοικίες ή σε άλλες οικονομικές δραστηριότητες.

Σε ό,τι αφορά τα πληγέντα νοικοκυριά δίνεται η δυνατότητα από το κράτος και κατοικιών έξι διαφορετικών τύπων αντί της συμβατικής στεγαστικής συνδρομής, προκειμένου να μπορούν πλέον να επιλέγουν οι ίδιοι οι δικαιούχοι τον τύπο εκείνο της στεγαστικής συνδρομής που θα τους διευκολύνει περισσότερο.

Κύριε Πρόεδρε, αυτή η Κυβέρνηση ήταν και παραμένει δίπλα στους παραγωγούς μας και στα προβλήματά τους. Έτσι και με το παρόν νομοσχέδιο λαμβάνουμε μέτρα υπέρ των αγροτών, όπως, για παράδειγμα, την προσαρμογή της διαδικασίας οριοθέτησης μιας φυσικής καταστροφής από τον ΕΛΓΑ, ώστε να μπορούν να καλύπτονται και επιχειρήσεις χωρίς κτηριακές υποδομές, όπως τα θερμοκήπια και τα φωτοβολταϊκά.

Ταυτόχρονα και σε σχέση με τους ιδιοκτήτες αγροτικών εκμεταλλεύσεων και μη κατ’ επάγγελμα αγροτών επεκτείνεται η παροχή προκαταβολής της κρατικής αρωγής μετά από μια μεγάλη φυσική καταστροφή. Είναι ένα ακόμα βήμα στήριξης επιχειρήσεων του πρωτογενούς τομέα που πλέον πλήττονται, δυστυχώς, πολύ συχνά και αυτές από ακραία καιρικά φαινόμενα.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη αφουγκράζεται διαρκώς την ελληνική κοινωνία και έρχεται να βελτιώσει όπου μπορεί την καθημερινότητά της. Το γεγονός αυτό αποδεικνύουν και οι υπουργικές τροπολογίες που κατατέθηκαν με πρώτη τη μόνιμη υπαγωγή στο μειωμένο συντελεστή ΦΠΑ 13% όλων των υπηρεσιών ταξί.

Το ίδιο ισχύει και για την αυξημένη μοριοδότηση του νοσηλευτικού και λοιπού πλην γιατρών προσωπικού που θα συμμετάσχει σε προκηρύξεις του ΑΣΕΠ για τις θέσεις του ΕΣΥ και του ΕΚΑΒ. Η προσαύξηση αυτή αφορά τη συναφή προϋπηρεσία τους κατά την περίοδο του κορωνοϊού, δηλαδή μετά τις 25 Φεβρουαρίου του 2020, σε δημόσιες υπηρεσίες υγείας.

Έχοντας υπηρετήσει ως διοικητής μεγάλων νοσοκομείων του ΕΣΥ γνωρίζω τον κρίσιμο ρόλο της πλήρους αξιοποίησης όλου του διαθέσιμου υγειονομικού προσωπικού, αλλά και της παροχής κινήτρων στους συμβασιούχους, όπως είναι η μονιμοποίηση τους σε δημόσιες μονάδες υγείας. Με την ίδια λογική παρέχεται πολύ σωστά η δυνατότητα να παραταθούν και οι εν ισχύι μέχρι 31-12-2024 συμβάσεις ιδιωτικού ορισμένου χρόνου προσωπικού που απασχολείται σε όλους τους προνοιακούς φορείς, όπως, λόγου χάριν, στα κέντρα κοινωνικής πρόνοιας και τα θεραπευτήρια χρονίων παθήσεων.

Κύριε Υπουργέ, κλείνοντας θα ήθελα να αναφερθώ σε ορισμένα θέματα αρμοδιότητας του Υπουργείου σας που αφορούν την Περιφερειακή Ενότητα Φλώρινας, την οποία έχω την τιμή να εκπροσωπώ.

Ξεκινώ με την οικονομική ενίσχυση του τουριστικού κλάδου του νομού λόγω ακραίων καιρικών φαινομένων που έπληξαν ιδιαίτερα τις Πρέσπες και το Πισοδέρι το 2023. Γνωρίζω ότι εξετάζετε σε συνεργασία με τα συναρμόδια Υπουργεία τη δυνατότητα εφαρμογής ενός προγράμματος έμμεσης οικονομικής ενίσχυσης των τοπικών επιχειρήσεων που επλήγησαν από τις καταρρακτώδεις βροχές του περασμένου Σεπτεμβρίου. Ελπίζω ότι σύντομα θα έχουμε καλά νέα για το λεγόμενο Prespa Pass, το οποίο θα αποτελέσει σημαντική βοήθεια για τις πληγείσες τουριστικές επιχειρήσεις της Φλώρινας και πρέπει να εξεταστεί από την Επιτροπή Κρατικής Αρωγής κατά προτεραιότητα.

Στο πλαίσιο της κυβερνητικής προτεραιότητας για ενίσχυση των παραμεθόριων περιοχών θα ήθελα, κύριε Υπουργέ, να εξετάσετε τη δυνατότητα ίδρυσης πυροσβεστικού κλιμακίου στο Αμύνταιο Φλώρινας. Είναι ένα αίτημα που χρονίζει εδώ και δεκαετίες και πιστεύω ότι μόνο αυτή η Κυβέρνηση μπορεί να το προωθήσει αποτελεσματικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Το ίδιο ισχύει και για την ανάγκη δημιουργίας στο Αμύνταιο βάσης επιφυλακής ετοιμότητας στο πλαίσιο του εθνικού μηχανισμού εναέριας διάσωσης και αεροκομιδών, για το οποίο αρμόδιο είναι το Υπουργείο Πολιτικής Προστασίας.

Όπως γνωρίζετε, προωθείται από το συναρμόδιο Υπουργείο Υγείας η σύσταση τομέα ΕΚΑΒ στο Αμύνταιο που μπορεί να συμπληρωθεί με μια τέτοια βάση ελικοπτέρων σε συνεργασία με την Πυροσβεστική και την ΕΜΑΚ. Άλλωστε, η δυτική Μακεδονία στο σύνολό της αντιμετωπίζει μεγάλες προκλήσεις λόγω της ορεινότητας των δασών μας και της ανάγκης για έμμεση υγειονομική φροντίδα, ιδιαίτερα σε επείγουσες περιπτώσεις ασθενών, αεροκομιδές τουριστών που επισκέπτονται ορεινά δάση ή μονοπάτια, τραυματισμένων χιονοδρόμων και ορειβατών.

Επομένως, η δική σας παρέμβαση θα είναι κρίσιμη για τη δημιουργία μιας τέτοιας κίνησης εγκατάστασης της Πυροσβεστικής και του ΕΚΑΒ που θα μπορεί να αντιμετωπίσει κάθε είδους έκτακτες ανάγκες και καταστάσεις στην ακριτική δυτική Μακεδονία.

Είμαι βέβαιος, κύριε Υπουργέ, ότι θα αντιμετωπίσετε θετικά τα παραπάνω αιτήματα και φυσικά όλοι οι τοπικοί φορείς της Φλώρινας θα χαρούν να σας ενημερώσουν σχετικά και να συνηγορήσουν για τη σπουδαιότητά τους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπασωτηρίου.

Τον λόγο έχει η ο Υφυπουργός κ. Δήμας, για την υποστήριξη της τροπολογίας του Υπουργείου Οικονομικών.

Κύριε Υφυπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Θέλω να υποστηρίξω την τροπολογία με γενικό αριθμό 186 και ειδικό αριθμό 4, ειδικότερα τα άρθρα 3 και 4.

Πιο συγκεκριμένα το άρθρο 3, στο οποίο αρκετοί Βουλευτές αναφέρθηκαν σε αυτό, έχει να κάνει με τη μονιμοποίηση του χαμηλού συντελεστή φόρου προστιθέμενης αξίας 13% για τα ταξί. Θεωρούμε ότι είναι εξαιρετικά σημαντικό το γεγονός ότι δεν είναι απλώς ένα προσωρινό μέτρο, μια επιπλέον παράταση, αλλά είναι μονιμοποίηση στον χαμηλό φορολογικό συντελεστή.

Στο άρθρο 4 αντιμετωπίζεται η συμπλήρωση του χρονικού διαστήματος της αναστολής της επιβολής μέτρων αναγκαστικής και διοικητικής εκτέλεσης σε βάρος της κινητής και ακίνητης περιουσίας της ανώνυμης εταιρείας με την επωνυμία Ελληνικά Αμυντικά Συστήματα. Θεωρούμε ότι είναι πολύ σημαντική για τη διασφάλιση της βιωσιμότητάς της.

Αυτά είναι τα δύο άρθρα που ήθελα να υποστηρίξω.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υφυπουργό.

Τον λόγο έχει ο κ. Αναστάσιος Δημοσχάκης, Βουλευτής της Νέας Δημοκρατίας.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, βρισκόμαστε αντιμέτωποι με τη σύγχρονη πρόκληση της κλιματικής κρίσης, η οποία έχει καταστεί νέα δυσμενής πραγματικότητα όχι μόνο με εθνικές, αλλά πλέον και με παγκόσμιες διαστάσεις. Ακραία καιρικά φαινόμενα, η εγκατάλειψη της υπαίθρου, καθώς και οι πρωτοφανείς καταστροφές συμβαίνουν με μεγαλύτερη συχνότητα στη χώρα μας συγκριτικά με το παρελθόν. Απαιτείται, λοιπόν, η διαμόρφωση αποτελεσματικής εθνικής στρατηγικής που θα θωρακίσει τη χώρα διασφαλίζοντας την έμπρακτη στήριξη των πολιτών μέσω της κρατικής αρωγής.

Προς την κατεύθυνση αυτή συμβάλλει και το παρόν νομοσχέδιο. Περιλαμβάνει χρήσιμες διατάξεις, οι οποίες είναι η βελτίωση και η επέκταση της ιδιωτικής ασφάλισης απέναντι στις φυσικές καταστροφές, αλλά και ταυτόχρονης ενίσχυσης του πλαισίου της κρατικής αρωγής απέναντι σε επιχειρήσεις και αγροτικές εκμεταλλεύσεις.

Διασφαλίζει την αποτελεσματικότερη και πλέον δίκαιη στήριξή τους, αναμορφώνοντας παράλληλα το πλαίσιο επιχορήγησης των κατ’ επάγγελμα αγροτών και των φυσικών προσώπων που δεν είναι μεν κατ’ επάγγελμα αγρότες, αλλά είναι κάτοχοι αγροτικών εκμεταλλεύσεων.

Σε αυτό το σημείο θα ήθελα να εκφράσω τις ευχαριστίες μου προς την ηγεσία του Υπουργείου Κλιματικής Κρίσης για την κατάθεση τροπολογίας που διορθώνει και ενισχύει με σχετική διάταξη όχι μόνον τις περιοχές που επλήγησαν άμεσα, αλλά και τις γειτονικές που υπέστησαν έμμεσα ζημιές. Με αυτόν τον τρόπο ανοίγει ο δρόμος και βρίσκει αντίκρισμα η πρόσφατη γραπτή παρέμβασή μου με την οποία ζήτησα τη διεύρυνση του προγράμματος «Evros Pass ’20-’24» σε όλο το μήκος του νομού, ζητώντας να συμπεριληφθούν πέραν του Δήμου Σουφλίου και της δημοτικής ενότητας Φερών Αλεξανδρούπολης και οι λοιποί δήμοι του νοτίου και βορείου Έβρου, καθώς και η νήσος Σαμοθράκη στο χρηματοδοτικό πρόγραμμα, καθώς υπέστησαν εμμέσως ζημιές από την πύρινη λαίλαπα του περασμένου καλοκαιριού.

Επίσης, ενδυναμώνονται οι αρμοδιότητες των υπηρεσιών κρατικής αρωγής και η διοικητική ευελιξία, επιταχύνοντας όλες τις σχετικές διαδικασίες αποκατάστασης και στήριξης των πληγέντων από φυσικές καταστροφές.

Κύριε Υπουργέ, με κοινοβουλευτικές μου παρεμβάσεις έχω αναδείξει την αναγκαιότητα αναδιάρθρωσης των πυροσβεστικών υπηρεσιών του νομού Έβρου, καθώς και την αναγκαιότητα εξασφάλισης πυροσβεστικών μεγάρων στον νομό, όπως στην πόλη του Σουφλίου, του Διδυμοτείχου και της Σαμοθράκης. Ο Έβρος αποτελεί τον μεγαλύτερο σε έκταση και πληθυσμό νομό της Περιφέρειας Ανατολικής Μακεδονίας και Θράκης, διαθέτοντας τρεις τοπικές λεκάνες απορροής στο εσωτερικό και την αντίστοιχη του ποταμού Έβρου που είναι η μεγαλύτερη της Νοτιοανατολικής Ευρώπης και αποτελεί, ως γνωστόν, φυσικό σύνορο με την Τουρκία, έχοντας όμως επιπλέον δρυμούς, προστατευόμενες περιοχές «NATURA» και το μοναδικό δέλτα του Έβρου. Τα επαναλαμβανόμενα πλημμυρικά φαινόμενα κατά μήκος όλου του νομού, η αύξηση της συχνότητας των πυρκαγιών με αποκορύφωμα τον πύρινο εφιάλτη του περασμένου καλοκαιριού, καθώς επίσης και η ραγδαία πληθυσμιακή, ενεργειακή και οικονομική ανάπτυξη της Αλεξανδρούπολης αναδεικνύουν τις όλο και αυξανόμενες ανάγκες των υπηρεσιών πολιτικής προστασίας στην περιοχή. Κρίνεται απαραίτητη η ενίσχυση των υφιστάμενων πυροσβεστικών υπηρεσιών της περιοχής με δυνάμεις, με μέσα, με μηχανήματα και οχήματα, καθώς επίσης και ένα νέο πλήρες, αποτελεσματικότερο δομικό σχήμα σε αυτές.

Λαμβάνοντας υπ’ όψιν τα ιδιαίτερα γεωγραφικά χαρακτηριστικά του νομού και τα στρατηγικά του πλεονεκτήματα συνδυαστικά με τη σύγχρονη απειλή της οικολογικής τρομοκρατίας που έχει εισέλθει η ανθρωπότητα, προτείνω και αναδεικνύω κοινοβουλευτικά να καταστεί ο Έβρος πεδίον εφαρμογής του δόγματος ολικής πολιτικής προστασίας, θεραπεύοντας φυσικά όλες τις εγγενείς αδυναμίες, δηλαδή να καταστεί πεδίον δοκιμών, αποτελώντας καλό πρότυπο διαχείρισης έκτακτων αναγκών που θα εφαρμοστεί στη συνέχεια σε όλη τη χώρα, διότι όλη τη χώρα είναι δύσκολο να τη θωρακίσουμε. Έναν νομό ευαίσθητο, όμως, μπορούμε να τον υπερασπιστούμε και κυρίως να θωρακίσουμε αυτά τα στρατηγικά πλεονεκτήματα που ενδεχομένως κάποιοι πονηροί να τα αμφισβητήσουν.

Επιπρόσθετα, υπογραμμίζω με έμφαση ότι πρέπει πάση θυσία να προστατευθεί ο ορεινός όγκος με τον εθνικό δρυμό της Δαδιάς Λευκίμης, καθώς έχει μετεξελιχθεί σε ασφαλή προορισμό, άβατο και πέρασμα των γνωστών «επενδυτών» από την Ανατολή, οι οποίοι προβαίνουν σε έκνομες ενέργειες σε βάρος κατοίκων, οικισμών και εγκαταστάσεων, αλλά προκαλούν και πυρκαγιές στα δάση, καθώς το οργανωμένο έγκλημα της γειτονικής Τουρκίας τούς εφοδιάζει με τρόφιμα και τροφές που θέλουν οπωσδήποτε φωτιά.

Για τον λόγο αυτόν προτείνω την ίδρυση τμήματος συνοριακής φύλαξης και προστασίας του ορεινού όγκου του Δήμου Σουφλίου με έδρα το Μεγάλο Δέρειο, συνδυαστικά με την ίδρυση φυσικά ελικοπτερικής βάσης στην Αλεξανδρούπολη για κατόπτευση του ορεινού όγκου και της κοίτης του ποταμού Έβρου, κάτι που είναι απαραίτητο μετά το αποτρεπτικό εμπόδιο που αναπτύσσεται κατά μήκος των συνόρων, φυσικά και της συνοριογραμμής, με τα απαραίτητα drones που είναι χρήσιμα.

Συνάμα προτείνω την ίδρυση μεταδευτεροβάθμιας σχολής υλοτόμων με έδρα τον Δήμο Σουφλίου και με εκπαιδευτικό πεδίο το δάσος της Δαδιάς, με «αιχμή του δόρατος» τον ορεινό όγκο του δάσους αυτού, το οποίο βίωσε τεράστια περιβαλλοντική καταστροφή.

Με τα προτεινόμενα αυτά μέτρα φυσικής, τεχνικής, ηλεκτρικής και ηλεκτρονικής προστασίας θα θωρακιστεί περαιτέρω η εθνικά ευαίσθητη περιοχή μας και θα έχουμε σημαντικό πλεονέκτημα έναντι των γειτόνων.

Κυρίες και κύριοι συνάδελφοι, δεν χωρούν πολιτικές αντιπαραθέσεις ούτε μικροκομματικές σκοπιμότητες. Οι δομές της Πολιτικής Προστασίας και κυρίως η στήριξη των πολιτών περιοχών που πλήττονται από φυσικές καταστροφές πρέπει να αποτελέσουν πεδίον σύγκλισης, συναίνεσης και συνεννόησης και για τον λόγο αυτόν υπερψηφίζω το παρόν νομοσχέδιο.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημοσχάκη.

Τον λόγο έχει ο Κοινοβουλευτικός Εκπρόσωπος της Νέας Αριστεράς κ. Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, διαφορετικά σκεφτόμουν να ξεκινήσω, αλλά με αυτά που άκουσα από τον προηγούμενο ομιλητή νομίζω ότι πρέπει να κάνω μια μικρή αλλαγή. Άκουσα τη φράση «οικολογική τρομοκρατία», άκουσα ένα αφήγημα για την τεράστια περσινή πυρκαγιά στον Έβρο που περίπου αναπαράγει όλο το ψεύτικο αφήγημα ότι σχετίζεται με ανθρώπους που προσπαθούν να περάσουν τα σύνορα, ενώ ξέρουμε πολύ καλά από την Πυροσβεστική ότι με διαφορετικό τρόπο μπήκε η πυρκαγιά στον Έβρο, από κεραυνό σε μια δύσβατη περιοχή. Και ποια ήταν αυτή η πυρκαγιά; Η πυρκαγιά που όπως τεκμηρίωσε το Αστεροσκοπείο, είναι η μεγαλύτερη στη σύγχρονη ευρωπαϊκή ιστορία από το 1980.

Όταν τα είπε αυτά το Αστεροσκοπείο, πώς λειτούργησε η Κυβέρνηση; Με όρους που θα λειτουργούσε κάθε τίμιος ακροδεξιός ιεροεξεταστής, να τιμωρήσει το Αστεροσκοπείο. Βέβαια μετά, όταν ο Κυριάκος Μητσοτάκης πήγε στον ΟΗΕ, είπε για την πυρκαγιά του Έβρου ότι ήταν η μεγαλύτερη από το 1980, γιατί άλλη γλώσσα χρησιμοποιείτε στο εσωτερικό, άλλη γλώσσα χρησιμοποιείτε στο εξωτερικό.

Αυτό το ακροδεξιό αφήγημα που ακούστηκε πριν λίγο -που δεν είναι η πρώτη φορά που η Νέα Δημοκρατία αποδεικνύει ότι είναι ο καλύτερος χορηγός της ακροδεξιάς στη χώρα- μας βοηθάει λίγο να κατανοήσουμε και τις πρόσφατες γαλλικές εκλογές. Με αυτό θα ήθελα να ξεκινήσω, αν δεν άκουγα αυτά που άκουσα πριν λίγο.

Να κάνουμε ένα βήμα πίσω. Το σημερινό νομοσχέδιο μάς βοηθάει να κατανοήσουμε στοιχεία της ανόδου δυνάμεων όπως η Λεπέν και τον κίνδυνο μιας αυταρχικής ακραίας δεξιάς. Λέω για κίνδυνο. Δεν είμαι σίγουρος ότι όλοι στα υπουργικά ή στα βουλευτικά έδρανα της Κυβέρνησης το αντιλαμβάνονται ως κίνδυνο. Χαίρομαι που γελάτε, κύριε Πλεύρη. Για εμάς είναι κίνδυνος. Βασικό στοιχείο αυτού του ρεύματος είναι η άρνηση της κλιματικής κρίσης, βασικό στοιχείο των ακροδεξιών παντού, σε όλη την Ευρώπη. Αυτή η άρνηση έχει μια υλική βάση. Θα το πω σχηματικά με μία φράση που έχει ακουστεί από Γάλλο εργαζόμενο: «Με φοβίζει περισσότερο το τέλος του μήνα από το τέλος του κόσμου».

Ποια είναι η υλική βάση αυτής της άρνησης; Δεν το λέω για να το υιοθετήσω. Είναι ότι οι νεοφιλελεύθερες πολιτικές μετατρέπουν την κλιματική κρίση σε ευκαιρία κερδοσκοπίας και κερδοφορίας των λίγων και την ίδια στιγμή μεταφέρουν όλο το κόστος στις λαϊκές τάξεις. Με αυτόν τον τρόπο έχετε κάνει ένα πάρα πολύ μεγάλο δώρο σε ακραίες συντηρητικές δυνάμεις να χτυπάνε σε αυτό το μέτωπο και να εμφανίζονται με όρους λαϊκότητας, ενώ στην πραγματικότητα είναι και αυτές βαθιά συστημικές.

Ο τίμιος τίτλος του σημερινού νομοσχεδίου -αν δεν δίνατε τίτλους με τον δημιουργικό τρόπο που δίνετε- θα ήταν πώς να αυξήσετε τα κέρδη των ιδιωτικών ασφαλιστικών εταιρειών -και σε παρένθεση- «από τις φυσικές καταστροφές». Δηλαδή, εκεί που η κοινωνία και οι λαϊκές τάξεις βλέπουν μια καταστροφή, εσείς βλέπετε ευκαιρία για δουλειές και για κέρδη. Εκεί που η κοινωνία έχει το αίτημα της ασφάλειας, εσείς βλέπετε ξανά την ευκαιρία της κερδοφορίας των λίγων.

Να μιλήσουμε λίγο με κάποια δομικά παραδείγματα για τα της κλιματικής κρίσης και της πολιτικής σας, γιατί ακούμε ότι είναι μεγάλο πρόβλημα η κλιματική κρίση και ότι αυτή η Κυβέρνηση ενδιαφέρεται για την κλιματική κρίση, κ.λπ.. Παράδειγμα πρώτο δομικό: Ταμείο Ανάκαμψης, 1% απορρόφηση για τα έργα που σχετίζονται με την πολιτική προστασία. Δεν νομίζω ότι υπάρχει μεγαλύτερη δομική αποτυχία. Εδώ δεν υπάρχει επιχείρημα «Πείτε μας πού θα βρούμε τα λεφτά». Τα είχατε αυτά τα λεφτά. Έχετε εντάξει προγράμματα και έργα στο Ταμείο Ανάκαμψης και έχετε καταφέρει να απορροφήσετε μόνο το 1%. Ε, προφανώς με όρους επιτελικότητας -χρησιμοποιώ δικές σας λέξεις- δεν μπορείτε να είστε χαρούμενοι ούτε να δίνετε συγχαρητήρια ούτε να αυτοθαυμάζεστε όπως συνήθως κάνετε.

Παράδειγμα δεύτερο δομικό: Αστεροσκοπείο, το αρχαιότερο ερευνητικό ίδρυμα της χώρας, ένα ίδρυμα του οποίου κανένας δεν έχει αμφισβητήσει την επιστημονική τεκμηρίωση. Επειδή σε μια σειρά από φυσικές καταστροφές τεκμηρίωσε στοιχεία τα οποία αποδομούσαν το κυβερνητικό αφήγημα, επιλέξατε ως τίμιοι ακροδεξιοί ιεροεξεταστές να ακυρώσετε την αυτόνομη ύπαρξη του Αστεροσκοπείου. Κανένας άλλος δεν το έχει κάνει αυτό. Αν λέγατε σε μια δεξιά κυβέρνηση της δεκαετίας του 1980 ότι θα ακυρώνατε την αυτόνομη ύπαρξη του Αστεροσκοπείου, θα λέγανε «ψυχραιμία» και ότι έχετε ξεπεράσει τα όρια. Όμως, όντως έχετε ξεπεράσει τα όρια και προσπαθείτε να πάρετε ρεβάνς από οτιδήποτε δημοκρατικό στοιχειωδώς όχι μόνο της Μεταπολίτευσης, αλλά από τη συγκρότηση του ελληνικού κράτους. Λέω ξανά ότι μιλάμε για το ίδιο Αστεροσκοπείο το οποίο τεκμηρίωνε το μέγεθος της πυρκαγιάς στον Έβρο, το οποίο εσείς αμφισβητούσατε και μετά χρησιμοποιούσατε αυτά τα στοιχεία στο εξωτερικό.

Τρίτο παράδειγμα δομικό: Θεσσαλία. Εκεί που όλος ο κόσμος έζησε μια καταστροφή και ακόμα ζει μια καταστροφή, η δική σας πολιτική είναι μια αποικιακού τύπου λύση, μία ολλανδική εταιρεία η οποία δεν έχει τεχνογνωσία για τα ζητήματα του νερού και δεν έχει κανένα εχέγγυο επιστημονικότητας ως προς αυτά που κάνει, αλλά έχει όλα τα εχέγγυα για να λειτουργήσει με όρους αποικιακούς, λεηλασίας εισοδήματος, πόρων, γης, νερών, ένα πρότζεκτ ιδιωτικοποίησης του νερού, διαχείρισης του νερού με ιδιωτικοοικονομικά κριτήρια, ένα πρότζεκτ με το οποίο αυτή τη στιγμή χιλιάδες αγρότες στη Θεσσαλία χάνουν τη γη τους, ένα πρότζεκτ στο οποίο βλέπουμε να ξεφορτώνουν διαρκώς φωτοβολταϊκά μέσα σε καλλιεργήσιμη αγροτική γη.

Και εδώ είναι η μάχη που πρέπει να δώσει η Αριστερά και οι προοδευτικές δυνάμεις ως προς το ότι η κλιματική κρίση δεν είναι κάτι μακρινό, δεν είναι κάτι το οποίο δεν αφορά τα άμεσα λαϊκά συμφέροντα, γιατί από αυτή την κλιματική καταστροφή χιλιάδες αγρότες έχασαν το ψωμί τους, το εισόδημά τους και τον τρόπο να παράγουν και την ίδια στιγμή εργαζόμενοι βλέπουν πιο ακριβά τρόφιμα. Άρα το κόστος του να μην πάρουμε αυτή τη στιγμή άμεσα μέτρα θα το πληρώσουν πολύ ακριβά και οι εργαζόμενοι και τα λαϊκά στρώματα.

Και βάζω ακόμα ένα παράδειγμα στα δομικά παραδείγματα που σχετίζεται με το Υπουργείο σας. Σας τα είπαμε και το πρωί και δεν απαντήσατε. Ελπίζω στο κλείσιμο να πείτε μισή κουβέντα, γιατί δεν απαντάτε σε μένα, αλλά στους εργαζομένους σας που σήμερα είχαν κινητοποίηση, στους εργαζόμενους στην αποκατάσταση επιπτώσεων φυσικών καταστροφών, στους εργαζόμενους στους οποίους χρωστάτε δεδουλευμένα από τα εκτός έδρας -υπάρχουν εργαζόμενοι στους οποίους χρωστάτε ακόμα και δέκα χιλιάρικα δεδουλευμένα- στους εργαζόμενους που στην πλειοψηφία τους είναι συμβασιούχοι, στους εργαζόμενους που τους έχετε σε έναν χώρο εργασίας, σε μία υπηρεσιακή δομή που δεν έχει καν οργανόγραμμα. Δεν θέλετε να απαντήσετε σε μας; Μην απαντήσετε. Θα επανέλθουμε με ερώτηση. Κάποια στιγμή θα αναγκαστείτε να απαντήσετε, αλλά σας είπαμε και το πρωί ότι δεν είστε βασιλιάς. Δεν μπορείτε να αρνείστε συναντήσεις με τον σύλλογο εργαζομένων και τα σωματεία των εργαζομένων. Κάποια στιγμή πρέπει να μάθετε να ακούτε. Πρέπει να μάθετε ότι μέσα στα καθήκοντά σας, πέρα από το να λεηλατείτε με τον τρόπο που λεηλατείτε φυσικούς πόρους, περιβάλλον, εισοδήματα, κ.λπ., πρέπει πού και πού να ακούτε και μια αντίθετη γνώμη και να συναντάτε και τους εκπροσώπους των εργαζομένων στα Υπουργεία σας.

Να μιλήσουμε με αποτελέσματα; Διότι διαρκώς κουνάτε δείκτες, θέλετε να αξιολογείτε την πολιτική σας. Να είμαστε συγκεκριμένοι. Κλείσαμε τον Ιούνιο. Και τι αποτελέσματα έχουμε; Η καμένη έκταση για τον Ιούνιο φέτος είναι τρεις φορές μεγαλύτερη από τον μέσο όρο των τελευταίων δεκατεσσάρων ετών. Σας δίνουμε συγχαρητήρια. Μπήκατε πολύ δυνατά στην καινούργια σεζόν και πάτε να σπάσετε τα περσινά ρεκόρ, τότε που ήμασταν δέκα φορές πάνω από τον ευρωπαϊκό μέσο όρο. Θα ήθελα, όμως, κάποια στιγμή να πείτε πού μπαίνει ένα όριο που αν το ξεπεράσετε, θα πείτε ότι όντως αυτή η πολιτική απέτυχε. Για μας είναι καθαρό. Για την πλειοψηφία των πολιτών είναι καθαρό ότι αυτή η πολιτική παράγει αυτά τα αποτελέσματα. Όμως, θα ήθελα να ακούσω και από εσάς ποιο είναι αυτό το όριο.

Να σας υπενθυμίσω άλλα δύο στοιχεία. Είχαμε ρεκόρ πέρυσι 1,3% της συνολικής έκτασης της χώρας καμένα. Η δεύτερη χώρα είναι η Πορτογαλία με 0,4% -για να βλέπετε πάλι τις συγκρίσεις- και πήρα μία χώρα που έχει όλα τα προβλήματα της Μεσογείου. Αντικειμενικά, η Μεσόγειος αυτή τη στιγμή είναι το «hotspot» της κλιματικής κρίσης.

Ίσως το πιο τρομακτικό στοιχείο, όμως, είναι ότι το 2023 είχαμε 1,7 εκατομμύριο καμένα στρέμματα. Τα καμένα στρέμματα είναι συν 270% πάνω από τον μέσο όρο του 2002-2022 -ξαναλέω, 270% πάνω- με 20% μικρότερο αριθμό πυρκαγιών. Εδώ είναι η μαγεία της πολιτικής σας. Λιγότερες πυρκαγιές, περισσότερα καμένα στρέμματα. Διότι το ακούγαμε και αυτό το ψεματάκι διαρκώς, ότι δηλαδή φέτος είχαμε ρεκόρ πυρκαγιών, κ.λπ.. Και πάλι τα ίδια θα λέτε.

Θέλω να σας δώσω, όμως, πραγματικά συγχαρητήρια. Θα αναφερθώ σε ένα τελευταίο παράδειγμα από αυτά τα αποτελέσματα, γιατί θεωρώ ότι εκεί ξεπεράσατε τον εαυτό σας, κάτι το οποίο δεν είναι εύκολο. Και αυτό είναι η Ύδρα. Δώσατε ένα φανταστικό σήμα για την εικόνα της χώρας και την αίσθηση της δικαιοσύνης. Αν έχεις λεφτά -δεν έχει σημασία από ποια χώρα είσαι, μπορεί να είσαι από το Καζακστάν- έρχεσαι, νοικιάζεις ένα πλοίο με μια πακιστανική εταιρεία -πάλι ούτε αυτό έχει σημασία, θα μπορούσε να είναι και ελληνική εταιρεία, σημασία έχει ότι έχεις λεφτά, εκεί είναι το κλειδί για την αντίληψή σας για τη δικαιοσύνη- καις ένα νησί και φεύγεις ανενόχλητος.

Κι όταν λέω «ανενόχλητος», δεν θέλω εγώ να βγάλω το πόρισμα για το τι συνέβη στην Ύδρα. Θέλω να σας ρωτήσω, όμως, αν ντρέπεστε έστω και λίγο, κύριε Υπουργέ, για το γεγονός ότι αυτοί οι άνθρωποι φύγανε χωρίς καν να τους καλέσει η ελληνική δικαιοσύνη να τους ρωτήσει για το γεγονός ότι δεν έγινε έλεγχος στα κινητά τους, για το γεγονός ότι ξεκίνησαν έρευνες για παραλείψεις έξι μέρες μετά και αυτές οι έρευνες βρήκαν τουλάχιστον δεκαπέντε κροτίδες στη σχετική παραλία στην Ύδρα, αλλά εσείς τους αφήσατε να φύγουν, όχι γιατί ήταν από το Καζακστάν, από την Κίνα, από τη Γερμανία, κ.λπ., αλλά γιατί έχουν λεφτά.

Αυτή είναι η αντίληψή σας και η κατανόησή σας για την ίδια την έννοια της δημοκρατίας. Πραγματικά, κάποια στιγμή έστω κάποιος από την Κυβέρνηση θα έπρεπε να πει μισή κουβέντα γι’ αυτό το επικό φιάσκο που δείχνει ότι καθημερινά μετατρέπετε τη χώρα σε «Μπανανία».

Θα ήθελα να πω μία φράση ακόμα πριν κλείσω. Όπως ακριβώς αντιμετωπίζετε την κλιματική κρίση ως ένα πεδίο αναδιανομής υπέρ των πλουσίων και ένα πεδίο κερδοφορίας, έτσι αυτό συνομιλεί με το σύνολο της πολιτικής σας. Και επειδή ήρθαν και τροπολογίες που είπαν για την ακρίβεια, για τα ζητήματα, κ.λπ., πρέπει να πούμε κάποια πράγματα. Η ελληνική οικονομία είναι μια οικονομία η οποία τα πηγαίνει πάρα πολύ καλά στα κέρδη. Έχουμε ρεκόρ δεκαπενταετίας της εισηγμένης στο χρηματιστήριο και στα κέρδη ως μερίδιο του ΑΕΠ είμαστε στην τρίτη καλύτερη θέση στην Ευρωζώνη.

Η ελληνική οικονομία, επίσης, τα πηγαίνει πάρα πολύ άσχημα στους μισθούς. Τα έτη 2019-2023 έχουμε τη μεγαλύτερη μείωση πραγματικού εισοδήματος από εργασία -8,3% και το μερίδιο των μισθών στο ΑΕΠ είναι το δεύτερο χειρότερο στην Ευρωζώνη. Άρα, τουλάχιστον, σταματήστε να λέτε με αυτή την ευκολία αυτό το ψέμα ότι ενισχύετε το εισόδημα των εργαζομένων. Τα στοιχεία δείχνουν ότι δεν ενισχύετε το εισόδημα των εργαζομένων. Ξέρουμε πολύ καλά και ιστορικά ότι έχετε μια τάση στα «Greek statistics» και στη δημιουργική λογιστική. Εδώ τα στοιχεία είναι πολύ δεδομένα και δεν μπορείτε να κάνετε κάτι διαφορετικό.

Παράλληλα έχουμε αύξηση της παραγωγικότητας της εργασίας, την ίδια στιγμή που έχουμε αυτή τη μείωση των μισθών, όχι λόγω επενδύσεων σε τεχνολογία κ.λπ., αλλά λόγω αύξησης της έντασης εργασίας, δηλαδή λόγω αύξησης της εκμετάλλευσης.

Και τι κάνετε μέσα σε αυτό το πλαίσιο; Φέρνετε το εξαήμερο.

Μία παρατήρηση, για να θυμηθούμε λίγο ποια είναι η αξιοπιστία σας. Όταν είχατε φέρει τον νόμο Χατζηδάκη, που εμείς λέγαμε ότι φέρνετε απλήρωτα δεκάωρα, ο τίτλος που είχατε δώσει και στη Βουλή και στα φιλικά sites είναι ότι «ήρθε στην Ελλάδα και θα έρθει η τετραήμερη εργασία», έτσι το λέγατε. Μέσα σε αυτή την Αίθουσα έβγαιναν οι Βουλευτές της Νέας Δημοκρατίας και μιλούσαν για τετραήμερη εργασία. Δύο χρόνια μετά είδαμε ότι αυτό το οποίο λέγατε εσείς «τετραήμερη εργασία» ήταν εξαήμερη εργασία, δεκατριάωρο και απλήρωτα δεκάωρα στη χώρα στην οποία οι εργαζόμενοι δουλεύουν περισσότερο από όλους και παίρνουν λιγότερα από τους υπόλοιπους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε.

Δεν θα μπορούσα να μην κλείσω με την επίκληση σε αυτή την -δεν ξέρω πώς να την πω- φανταστική δήλωση που έκανε ο κ. Κικίλιας χθες, ο οποίος βγήκε πολύ θυμωμένος και είπε ότι «για πάνω από τρία εικοσιτετράωρα προειδοποιούσαμε και κάναμε εκκλήσεις για μεγάλη προσοχή λόγω θυελλωδών ανέμων».

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Και αρχίζει μετά να αναφέρει μια σειρά από πυρκαγιές που μπήκαν και κλείνει «όπως καταλαβαίνετε, δεν έχω κανένα σχόλιο». Πείτε στον κ. Κικίλια ότι δεν είναι σε θέση να κουνάει το δάχτυλο και να μαλώνει τους πολίτες, που δεν έχει κανένα σχόλιο για το γεγονός ότι καταφέρατε μόνο τον Ιούνιο να σπάσετε όλα τα αρνητικά ρεκόρ! Πείτε στον κ. Κικίλια ότι το μόνο σχόλιο που θα έπρεπε να κάνει είναι ότι «για άλλη μια χρονιά τα κάναμε μαντάρα και αποτύχαμε» με οποιοδήποτε κριτήριο αξιολόγησης -με οποιοδήποτε κριτήριο αξιολόγησης!- και αυτό το οποίο θα έπρεπε να κάνει είναι να φύγει από αυτή τη θέση, γιατί εκεί όπου ο κόσμος ζητάει ασφάλεια, εσείς προτείνετε απόσυρση του κράτους, απόσυρση των δημόσιων πολιτικών, ατομική ευθύνη και ένα καινούργιο πεδίο κερδοφορίας.

Και εμείς επιμένουμε και λέμε ότι η κλιματική κρίση είναι ένα από τα πιο σημαντικά πεδία σύγκρουσης της Αριστεράς και της Δεξιάς, των λαϊκών τάξεων και αυτών που θέλουν να βγάλουν κέρδη, των προοδευτικών και των συντηρητικών πολιτικών. Εσείς μετατρέπετε την κλιματική κρίση σε ένα νέο πεδίο κερδοφορίας και από κοντά είναι οι δυνάμεις της ακροδεξιάς που υλοποιούν αυτό το δικό σας πλαίσιο, για να προσπαθήσουν να συνομιλήσουν με λαϊκές δυνάμεις σε μία εντελώς λανθασμένη και αντιδραστική κατεύθυνση. Και εμείς λέμε ότι αυτό τον αγώνα θα τον δώσουμε για να εξηγήσουμε ότι είναι ζήτημα για το ψωμί, για το φαγητό, για το νερό, για τον αέρα, άρα είναι ζήτημα λαϊκό, είναι ζήτημα το οποίο ο κόσμος της εργασίας πρέπει να έχει στους πρώτους άξονες διεκδίκησης και καθημερινής πάλης.

Για όλους τους παραπάνω λόγους καταψηφίζουμε το συγκεκριμένο νομοσχέδιο.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Βασίλειος Κόκκαλης, Βουλευτής του ΣΥΡΙΖΑ - Προοδευτική Συμμαχία.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, θέλω να θυμίσω ότι από σήμερα ο καφές για τον Έλληνα και την Ελληνίδα, για όλους όσοι ζουν στη χώρα μας θα είναι ίσως ο πιο ακριβός. Από 1ης Ιουλίου από 3,5 ευρώ -όσοι τον πουλάνε 3,5 ευρώ- θα είναι 4,20 ευρώ. Ο ελληνικός από 2,5 ευρώ στα 3 ευρώ. Τι έλεγε ο κ. Μητσοτάκης το 2018; Ότι η μείωση του ΦΠΑ θα βοηθήσει τον καταναλωτή. Τι έλεγε ο κ. Μητσοτάκης πριν λίγους μήνες, πριν τις βουλευτικές εκλογές του 2023; Σε ερώτηση του κ. Αυτιά -και ήταν και πομπώδης, μάλιστα, η ερώτηση και ο διάλογος- «δηλαδή, τι μας λέτε κύριε Μητσοτάκη, ότι δεν θα αυξήσετε τους φόρους;», «όχι απλά δεν θα τους αυξήσουμε, αλλά θα τους μειώσουμε». Πάρτε στο κεφάλι, ελεύθεροι επαγγελματίες, ένα φορολογικό νομοσχέδιο με τα τεκμήρια!

Πολιτική Προστασία: Δεν φημίζεται η Κυβέρνησή σας για την Πολιτική Προστασία όπου ασχολήθηκε. «Αποκατάσταση του πεδίου» την ονομάσατε την επιχείρηση μετά τα Τέμπη, κύριε Υπουργέ! Αποκατάσταση του πεδίου! Πριν η εισαγγελέας ασκήσει ποινική δίωξη και πει ότι κακώς έγινε αυτή η αλλοίωση -δεν λέμε, τουλάχιστον προς το παρόν, από ποιον- τι λέγατε; «Όσοι ασχολούνται με αυτά από αυτό εδώ το Βήμα είναι για τα μπάζα, αυτά είναι fake news, είναι τοξικότητες. Μην ασχολείστε! Είστε τοξικοί!». Τι έγινε; Και η Εισαγγελία Εφετών είναι και αυτή τοξική; Είναι και αυτή για τα μπάζα; Όχι. Θα έχουμε, όμως, χρόνο και με τα στοιχεία που βγαίνουν για να τα πούμε.

Πολιτική Προστασία: Για αυτό το οποίο έγινε στη Θεσσαλία την ευθύνη φέρει και η προηγούμενη Περιφερειακή Αρχή, αλλά και η Κυβέρνηση. Να θυμίσουμε ότι το «112» άργησε να ηχήσει σε πολλές περιοχές, όπως στον Παλαμά. Να θυμίσουμε ότι υπάρχουν σοβαρότατες παραλείψεις, όσον αφορά τη διαχείριση εκείνων των ημερών.

Τι έρχεται τώρα -και πριν λίγους μήνες- η Κυβέρνηση να κάνει; Δημιούργησε έναν Οργανισμό, τον οποίο ονόμασε Οργανισμό Διαχείρισης Υδάτων και λέει επί λέξει ότι «αυτός ο Οργανισμός θα διαχειρίζεται και τον κίνδυνο πλημμύρας». Ο κίνδυνος πλημμύρας -προσέξτε!- έχει να κάνει και με την πρόληψη της πλημμύρας, με τα σχέδια απορροής λεκανών. Και επειδή προφανώς είναι ανίκανη η Κυβέρνηση να προστατεύσει από την πλημμύρα τους Θεσσαλούς, εκχώρησε αυτή την αρμοδιότητα σε αυτό τον οργανισμό, ο οποίος σύμφωνα με τον νόμο που ψηφίστηκε δεν θα έχει και ευθύνη.

Και έρχεστε σήμερα και έχετε και το θράσος -γιατί όχι απλά είστε ανίκανοι, αλλά είστε και επικίνδυνοι- να λέτε ότι δίνετε χρήματα για κρατική αρωγή. Για να δούμε λίγο σε σχέση με την περιβόητη έκφραση «στεγαστική συνδρομή» πόσοι συμπολίτες μας στη Θεσσαλία έχουν λάβει άδεια.

Πριν, όμως, την πλημμύρα, να θυμίσω τον σεισμό, Μάρτιος του 2021, σεισμός στο Δαμάσι. Ο κ. Πέτσας τότε -σε τίτλους- «θα είμαστε δίπλα όλοι και το Υπουργείο Πολιτικής Προστασίας», «άμεσα η στεγαστική συνδρομή, δάνεια με εγγύηση του ελληνικού δημοσίου από τις τράπεζες». Ψέμα, ψέμα, ψέμα! Μόνο δύο άδειες εξεδόθησαν από το 2021, δύο! Και παραμένουν τα εβδομήντα πέντε κοντέινερ.

Να συνεχίσω για τον «Ντάνιελ»; Έχουν υποβληθεί τεσσερισήμισι χιλιάδες αιτήσεις για επισκευή, διότι τα στάδια είναι πρώτα η πρώτη αρωγή, η αυτοψία από μηχανικούς, ακολουθεί η έκδοση κοινής υπουργικής απόφασης για την οριοθέτηση της περιοχής, ακολουθεί υπουργική απόφαση για τις προθεσμίες και τη διαδικασία για τη χορήγηση της στεγαστικής συνδρομής και, τέλος, οι πολίτες έχουν δικαίωμα να υποβάλουν το σχετικό αίτημα.

Σήμερα, αυτή τη στιγμή που μιλάμε, κανένα σπίτι στη Θεσσαλία δεν φτιάχτηκε, κανένα σπίτι δεν γκρεμίστηκε που έπρεπε να γκρεμιστεί! Σήμερα που μιλάμε έχουν κατατεθεί τεσσερισήμισι χιλιάδες αιτήσεις, αλλά δεν έχει προχωρήσει ούτε μία. Ο έλεγχος των σχετικών δικαιολογητικών -πιθανότατα- λένε κάποιοι ότι έχει δοθεί σε ιδιωτική εταιρεία. Αληθεύει ότι οφείλονται εκτός έδρας στους υπαλλήλους του Υπουργείου, οι οποίοι έχουν κάνει αυτοψία; Αληθεύει; Αληθεύει ότι έχουν βάλει από την τσέπη τους οι άνθρωποι για αυτοψίες τις οποίες έχουν διενεργήσει; Όμως, αυτό στο πλαίσιο του κοινοβουλευτικού ελέγχου.

Δεν μπορείτε σήμερα να έρχεστε και να μιλάτε -να έχετε το θράσος, γιατί το πρώτο χαστούκι έγινε στις 9 Ιουνίου- και με ψέματα να λέτε ότι είστε δίπλα στον πολίτη, όταν αποδεδειγμένα δεν έχει φτιαχτεί ούτε ένα σπίτι, δεν έχει επισκευαστεί ούτε ένα σπίτι στη Θεσσαλία και δεν έχει γκρεμιστεί κανένα. Για κατεδάφιση έχουν χαρακτηριστεί χίλια πεντακόσια. Χίλια πεντακόσια αυτή τη στιγμή που μιλάμε και δεν έχει γίνει ακόμη ούτε η απομάκρυνση των μπαζών! Και δεν έχει εκδοθεί ούτε μία έγκριση ανακατασκευής! Και εσείς αυτό το λέτε κρατική αρωγή, το λέτε στεγαστική συνδρομή;

Έρχομαι στην τροπολογία, κυρία Πρόεδρε, για την οποία περιμένουμε να τοποθετηθείτε. Με σχετική Υπουργική Απόφαση προβλέπεται η εφάπαξ οικονομική ενίσχυση με τη μορφή επιδόματος για την αντιμετώπιση των πρώτων βιοτικών αναγκών, για την αντιμετώπιση των απλών επισκευαστικών εργασιών των κύριων και των δευτερευουσών κατοικιών. Όμως, σύμφωνα με το παράρτημα 2 της συγκεκριμένης απόφασης του 2019, οι εκτιμήσεις των ζημιών αναφέρονται μόνο στο κτήριο που καλύπτει ανάγκες διαβίωσης, ενώ δεν συμπεριλαμβάνονται οι βοηθητικοί χώροι, όπως αποθήκες και υπόγεια.

Πείτε, κύριε Υπουργέ, δεν είναι δίκαιο αυτό το αίτημά τους; Και εννοείται βέβαια όλοι οι νόμιμοι χώροι, οι αποθήκες, τα υπόγεια. Στις εργατικές κατοικίες Γιάννουλης πρώτα τα υπόγεια -και όχι μόνο εκεί και σε άλλες περιοχές της Θεσσαλίας- πλημμυρίζουν. Και υπήρχαν υπάρχοντα μέσα, υπήρχαν υλικά. Γιατί να μην αποζημιώνονται και οι υπόγειοι χώροι; Περιμένουν οι πλημμυροπαθείς και στη Γιάννουλη και στον Παλαμά και στην Καρδίτσα και στη Φαλάνη. Θέλουμε να τοποθετείτε ευθαρσώς εάν σκοπεύετε, να κάνετε αποδεκτή την τροπολογία και αν δεν την κάνετε αποδεκτή την τροπολογία να εξηγήσετε για ποιον λόγο. Μήπως λόγω κόστους; Μήπως δεν είναι σωστό; Μήπως είναι κόντρα στον νόμο; Μήπως δεν προβλέπεται, όταν αποδεδειγμένα έχουν ζημιωθεί, έχουν πλημμυρίσει όλοι αυτοί οι χώροι; Περιμένουν να ακούσουν από εσάς. Είναι μονόδρομος η αποδοχή της συγκεκριμένης τροπολογίας.

Και κλείνω με την επίσκεψη του κυρίου Υπουργού Αγροτικής Ανάπτυξης στον ΕΛΓΑ. Στις 30 Ιουνίου -ο κ. Αυγενάκης τα έχει πει δεκαέξι φορές περίπου- θα γινόταν η οριστική εξόφληση στο φυτικό κεφάλαιο. Χθες Κυριακή ήταν 30 Ιουνίου. Δεν λέμε για την Κυριακή, είναι δυνατόν; Σήμερα είναι Δευτέρα. Τώρα αν πούμε ότι είστε ψεύτες, εμείς θα φταίμε;

Πάει μια βδομάδα μετά. Ρωτάτε τον αγρότη ο οποίος δεν μπορεί να έχει κάθε μήνα εισόδημα, δεν έχει τον μισθό; Ρωτάτε τον κτηνοτρόφο; Όχι. Πάει μια εβδομάδα μετά, μπορεί και δέκα ημέρες. Είναι ο πέμπτος Υπουργός ο οποίος ασχολείται με αυτά τα θέματα.

Ρωτάμε αν υπάρχει σχέδιο για τον πρωτογενή τομέα, σχέδιο για το έδαφος, για το νερό, για τις καλλιέργειες και έρχονται οι Υφυπουργοί και κρατάνε στα χέρια τους ό,τι τους λένε οι υπηρεσιακοί, ότι αποζημιώσαμε αυτά με κρατική αρωγή και φυτικό κεφάλαιο αυτά. Τουλάχιστον να πείτε ότι δεν μπορείτε. Εκτός από ανίκανοι είστε και επικίνδυνοι.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Γεώργιος Παπαηλιού, Βουλευτής του ΣΥΡΙΖΑ - Προοδευτική Συμμαχία.

Μετά τον κ. Παπαηλιού είναι ο κ. Κεδίκογλου, μετά ο κ. Κρητικός και μετά ο κ. Χήτας.

Ορίστε, κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κυρία Πρόεδρε, κυρίες και κύριοι συνάδελφοι, είναι ακριβώς έτσι όπως τα ανέφερε ο συνάδελφος ο κ. Κόκκαλης, όσον αφορά την ελληνική ύπαιθρο, όχι μόνο τη Θεσσαλία αλλά και ευρύτερα, τον αγροτικό και κτηνοτροφικό χώρο.

Η τροπολογία την οποία καταθέσαμε, αποσκοπεί στο να επεκταθεί η οικονομική ενίσχυση για επισκευαστικές εργασίες και την αντικατάσταση της οικοσκευής όχι μόνον σε κύριες κατοικίες αλλά και σε αποθήκες, υπόγεια κ.λπ.. Αυτή η επέκταση αφορά κυρίως την ελληνική ύπαιθρο, την ύπαιθρο χώρα, η οποία εδώ και πολλά χρόνια και με επιταχυνόμενους ρυθμούς πλέον τα τελευταία χρόνια που είστε Κυβέρνηση, βρίσκεται στην απ’ έξω της όποιας ανάπτυξης.

Η συζήτηση του νομοσχεδίου συμπίπτει με τις πυρκαγιές που ταλαιπωρούν και καταστρέφουν τη χώρα κάθε χρόνο και βέβαια και φέτος καταστρέφουν ζωές, το βιός, τους ανθρώπους. Ο τομέας πολιτικής προστασίας είναι ένας από τους πολύ κρίσιμους τομείς, που εσείς επιδιώκετε να αποκόψετε από την ευθύνη του κράτους. Και αντί, λοιπόν, με το νομοσχέδιο να ρυθμίσετε και να ενισχύσετε τις πολιτικές πρόληψης -γιατί τα χάλια μας τα βλέπουμε και φέτος με τις πυρκαγιές που έχουν καταστρέψει όπως είπα προηγουμένως μεγάλες δασικές εκτάσεις αλλά και βιός ανθρώπων- ψηφίζετε ένα νομοσχέδιο για την εισαγωγή της ιδιωτικής πρωτοβουλίας και στο πεδίο της πολιτικής προστασίας. Αυτό προκύπτει και από τον τίτλο του νομοσχεδίου «Ιδιωτική ασφάλιση έναντι φυσικών καταστροφών». Αυτό μας μάρανε!

Πρόκειται για νομοσχέδιο με το οποίο προβλέπεται η υποχρεωτική ιδιωτική ασφάλιση μεγάλων επιχειρήσεων με τζίρο άνω των 2 εκατομμυρίων ευρώ. Και βέβαια αυτό θεωρείται και είναι η κερκόπορτα για την οριζόντια ασφάλιση του συνόλου της ιδιωτικής περιουσίας των πολιτών από τις φυσικές καταστροφές.

Είναι προφανής η πρόθεση της Κυβέρνησης αυτό το βασικό πεδίο να αποσυρθεί σταδιακά από τα κρατικά έργα και τις σχετικές αρμοδιότητες, από την υποχρέωση του κράτους να προστατεύει τους πολίτες και τις περιουσίες τους από τις φυσικές καταστροφές και να μεταφερθεί αυτό το έργο στους πολίτες βάσει της λογικής της ατομικής ευθύνης. Το κράτος δηλαδή πρέπει κατά την άποψή σας και κατά την πολιτική σας να αποποιείται των ευθυνών του.

Με τον τρόπο αυτόν οι ίδιοι οι πολίτες καθίστανται υπεύθυνοι για την ασφάλιση των περιουσιών τους, οι ανάγκες κρατικής αρωγής μειώνονται, ενώ παράλληλα δημιουργείται μία τεράστια αγορά ασφαλιστικών υπηρεσιών, ένα νέο πεδίο κερδοφορίας για τις ασφαλιστικές εταιρείες. Εξάλλου η πολιτική σας αποσκοπεί σε όλα τα πεδία στην ενίσχυση των επιχειρηματικών ομίλων. Αυτό το νομοσχέδιο, που θα έλεγα ότι μάλλον περιορίζεται σε αυτό, -αυτός είναι ο σκοπός του- πρόκειται να αποτύχει. Έτσι εκτιμούμε. Όπως συνέβη και με την εισαγωγή των ρυθμίσεων για την πυροπροστασία, που ακόμη και ο Συνήγορος του Πολίτη επισημαίνει ότι δεν είναι συνταγματικά αποδεκτό το κράτος να μετακυλίει την ευθύνη της προστασίας της περιουσίας και του περιβάλλοντος από τις πυρκαγιές στους ιδιώτες με υπέρμετρα μάλιστα επαχθείς οικονομικά όρους για τους πολίτες.

Η διοίκηση και οι σχετικοί φορείς είναι υπεύθυνοι για τη λήψη μέτρων κατά των πυρκαγιών με τις ενδεδειγμένες προληπτικές ενέργειες, αυτές που ελλείπουν, και επίσης και για την πυρόσβεση. Όλα αυτά τα είχαμε επισημάνει στη Βουλή, είχαμε προειδοποιήσει ότι ο σχεδιασμός της Κυβέρνησης τόσο για τα ακαθάριστα οικόπεδα όσο και για τα μέτρα πυροπροστασίας των ακινήτων, που βρίσκονται εντός ή εκτός ή, εν πάση περιπτώσει, κοντά σε δασικές εκτάσεις, αποδεικνύεται και αποδείχθηκε στην πράξη αν όχι προβληματικός, πάντως δύσκολα εφαρμόσιμος.

Το νομοσχέδιο προβλέπει την κατάρτιση μιας εθνικής στρατηγικής για την ιδιωτική ασφάλιση έναντι φυσικών καταστροφών. Πρόκειται για σχεδιασμό ενίσχυσης της ασφαλιστικής αγοράς και προώθησης των συμφερόντων των ασφαλιστικών ομίλων. Στο νομοσχέδιο υπάρχουν και ρυθμίσεις που αφορούν την κρατική αρωγή σε επιχειρήσεις και αγροτικές εκμεταλλεύσεις, στην οποία εμπίπτουν φυσικά πρόσωπα που όχι μόνον δεν είναι κατ’ επάγγελμα αγρότες αλλά και μη κατ’ επάγγελμα αγρότες, αλλά είναι κάτοχοι αγροτικών εκμεταλλεύσεων.

Στην περίπτωση αυτή την τελευταία προκαταβολή που θα δίδεται θα είναι το 50% της προκαταβολής που χορηγείται στους κατ’ επάγγελμα αγρότες, αλλά αυτό είναι κάτι που θα το δούμε στην πορεία και στην εξέλιξη εφαρμογής του νόμου.

Σημαντικό και επίκαιρο ζήτημα του νομοσχεδίου αποτελούν οι ρυθμίσεις σχετικά με το προσωπικό του Πυροσβεστικού Σώματος. Εν μέσω της φετινής αντιπυρικής περιόδου αλλά και της περιόδου όπου οι πυρκαγιές έχουν κάνει την εμφάνισή τους με πολύ οδυνηρό και δυσμενή τρόπο, το Υπουργείο, αντί να έχει καλύψει ήδη τις κενές οργανικές θέσεις του Πυροσβεστικού Σώματος, που φθάνουν τις τρεισήμισι χιλιάδες, προκηρύσσει νέο διαγωνισμό για προσλήψεις, μια χρονοβόρα διαδικασία. Δεν αξιοποιεί τους εποχικούς πυροσβέστες, που δεν έχουν ούτε μοριοδότηση στον διαγωνισμό, ενώ παράλληλα εκκρεμεί η χρηματική αποζημίωση των οφειλόμενων ρεπό και αδειών.

Οι πυροσβέστες λοιπόν, εξαιτίας των ελλείψεων σε προσωπικό, βρίσκονται σε μόνιμη επιφυλακή, η οποία δεν αποζημιώνεται, αλλά ανταλλάσσεται με ρεπό, που όμως και αυτά δεν χορηγούνται. Έτσι το προσωπικό του Πυροσβεστικού Σώματος εξαναγκάζεται σε απλήρωτη υπερεργασία και σε συγκέντρωση εκατοντάδων οφειλόμενων ρεπό.

Επιπλέον, συνεχίζεται η ομηρία των συμβασιούχων πυροσβεστών πενταετούς υποχρέωσης με τη νέα ανανέωση των συμβάσεών τους, χωρίς να υλοποιείται η κυβερνητική δέσμευση για μονιμοποίησή τους. Είναι γνωστό ότι οι εποχικοί πυροσβέστες καλούνται να καλύψουν τα κενά και τις ελλείψεις σε προσωπικό του Πυροσβεστικού Σώματος, εργασιακή ανασφάλεια, αφού είναι γνωστό ότι πληρώνονται για έξι μήνες, τη διάρκεια της αντιπυρικής περιόδου, παρ’ ότι η αντιπυρική περίοδος θα έπρεπε να επεκταθεί κατά την άποψή μας για ολόκληρο τον χρόνο, δεδομένου ότι το Πυροσβεστικό Σώμα έχει αναλάβει και άλλα έργα, παραδείγματος χάριν, φυσικές καταστροφές ή και άλλα, που εξελίσσονται στη διάρκεια ολόκληρου του χρόνου.

Επομένως, οι εποχικοί πυροσβέστες πληρώνονται μόνο για έξι μήνες, τη διάρκεια της αντιπυρικής περιόδου, και στη συνέχεια μπαίνουν στο ταμείο ανεργίας για άλλους τρεις μήνες. Το υπόλοιπο διάστημα παραμένουν με μηδενικό εισόδημα.

Συνεπώς υπάρχει άμεση ανάγκη για κάλυψη του μόνιμου προσωπικού, με προτεραιότητα τους εποχικούς πυροσβέστες, οι οποίοι είναι απολύτως απαραίτητοι, όπως επίσης και για προσωπικό που έχει την ειδικότητα του οδηγού, που και αυτό ελλείπει σε μεγάλο βαθμό.

Συμπερασματικά, η Κυβέρνησή σας συνεχίζει την πολιτική ανάθεσης έργων που ανήκουν στο κράτος, σε ιδιώτες προς όφελος των ιδιωτών, των μεγάλων και ισχυρών συμφερόντων.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Πριν δώσω τον λόγο στον κ. Κεδίκογλου, έχει ζητήσει να παρέμβει ο Υφυπουργός κ. Τριαντόπουλος για να τοποθετηθεί επί της τροπολογίας που κατέθεσε ο ΣΥΡΙΖΑ - Προοδευτική Συμμαχία.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κυρία Πρόεδρε.

Καταθέσατε, αγαπητοί συνάδελφοι, μια τροπολογία στην οποία μιλάτε για αλλαγή υπουργικής απόφασης, η οποία δημοσιεύθηκε τον Μάιο του 2019. Ήταν Κυβέρνηση η Νέα Δημοκρατία τον Μάιο του 2019; Όχι. Αυτό που προτείνετε, λοιπόν, ήταν το θεσμικό πλαίσιο που είχε ο ΣΥΡΙΖΑ στην κυβέρνηση που είχε μέχρι το 2019, το οποίο όπως καταλαβαίνετε δεν το είχε υλοποιήσει, αυτό που προτείνετε εσείς, αυτή τη στιγμή.

**ΒΑΣΙΛΕΙΟΣ ΚΟΚΚΑΛΗΣ:** Εσείς θα το αλλάξετε τώρα; Αφήστε μας εμάς. Στο διά ταύτα!

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Σας παρακαλώ πολύ, εγώ δεν διέκοψα.

Εσείς, λοιπόν, προτείνετε να αλλάξει κάτι που όταν ήσασταν κυβέρνηση…

**ΒΑΣΙΛΕΙΟΣ ΚΟΚΚΑΛΗΣ:** Να συμπληρωθεί, όχι να αλλάξει! Μην τα μπερδεύετε!

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** …που όταν ήσασταν κυβέρνηση δεν το είχατε υλοποιήσει ποτέ. Γιατί λοιπόν τώρα;

Καταλαβαίνω από πού πηγάζει ο τρόπος σας, αλλά αφήστε με να σας απαντήσω. Εγώ σας άκουσα μια χαρά, και εσάς και τον συνάδελφο, και θέλω να συμπληρώσω ότι η δεύτερη κατοικία, που αναφέρεστε στην απόφαση του 2019 ούτε αυτή συμπεριλαμβανόταν και τώρα μπήκε η δεύτερη κατοικία. Ήταν μόνο οι πρώτες κατοικίες. Στην αλλαγή του θεσμικού πλαισίου που έγινε έχουν μπει και οι δεύτερες κατοικίες.

Η τροπολογία, λοιπόν, που καταθέσατε αφορά το σχήμα της οικοσκευής στην οικία που έχει πάθει ζημιές και η οικοσκευή είναι εντός της οικίας. Η οικία αυτή μπορεί να είναι σε όροφο, μπορεί να είναι σε υπόγειο, μπορεί να είναι και σε ισόγειο. Καλύπτεται από το θεσμικό πλαίσιο. Η στεγαστική συνδρομή, όπως γνωρίζετε, καλύπτει τις κτιριακές υποδομές, καλύπτει τις κτηριακές υποδομές και σε λεβητοστάσια, και σε υπόγεια, και αποθήκες, οποιαδήποτε κτηριακή υποδομή καλύπτεται.

Αυτό που δεν καλύπτεται είναι τα φέροντα στοιχεία εκτός οικοσκευής, που είναι σε αποθήκες, που είναι σε υπόγεια, όχι η οικοσκευή. Οπότε σας έχω αναφέρει τι καλύπτουμε εμείς που εξελίξαμε το θεσμικό πλαίσιο. Θα πάμε ακόμη ένα βήμα παρακάτω, καθώς θα το αλλάξουμε συσχετίζοντάς το με τη στεγαστική συνδρομή, όπως έχω αναφέρει και στις ομιλίες μου ότι ερχόμαστε με μια νέα νομοθετική πρωτοβουλία που θα αλλάξει το θεσμικό πλαίσιο της δικαστικής συνδρομής και θα ενσωματώσει και το κομμάτι της οικοσκευής μέσα, για να είναι πιο λειτουργικό, γιατί μέχρι πρότινος, όπως ανέφερα, ήταν σε δύο διακριτά Υπουργεία, την οικοσκευή την έκανε το Υπουργείο Εσωτερικών και οι δήμοι, και η στεγαστική συνδρομή ήταν στο Υπουργείο Υποδομών. Τώρα ήρθαν σε ένα ενιαίο Υπουργείο και θα γίνει ένα ενιαίο θεσμικό πλαίσιο που θα έρθει το φθινόπωρο. Οπότε τότε θα μπορούμε να το ξανασυζητήσουμε.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής του ΣΥΡΙΖΑ - Προοδευτική Συμμαχία κ. Συμεών Κεδίκογλου.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κυρία Πρόεδρε.

Η σημερινή συζήτηση γίνεται μετά από ένα εφιαλτικό Σαββατοκύριακο, όπου ζήσαμε πραγματικά εικόνες από το παρελθόν, σαν να μην πέρασε μια μέρα. Φωτιές, καταστροφές περιουσιών και εκτάσεων σε όλη τη χώρα. Και πρέπει να γνωρίζει ο ελληνικός λαός ότι όλα όσα ακούει για τα μέσα τα οποία θα έρθουν, τα drones, τα αυτοκινούμενα, τα Καναντέρ, το πρόγραμμα «ΑΙΓΙΣ», είναι κάτι που θα ξεκινήσει από του χρόνου και θα έρχεται σταδιακά. Άρα φέτος δίνουμε τη μάχη με τα μέσα που είχαμε.

Θέλω να πω στο σημείο αυτό ότι εμείς επισκεφθήκαμε τον Υπουργό και τον Υφυπουργό στο Υπουργείο θεσμικά με τον Πρόεδρο της Κοινοβουλευτικής μας Ομάδας κ. Φάμελλο και τον αρμόδιο τομεάρχη περιβάλλοντος, ακριβώς για να ενημερωθούμε για την κατάσταση που υπάρχει, γιατί εμείς δεν κάνουμε και δεν θέλουμε να κάνουμε ούτε λαϊκισμό ούτε να επωφεληθούμε πάνω από τα αποκαΐδια.

Την ώρα της κρίσης πραγματικά είναι η ώρα της μάχης και τα συμπεράσματα θα βγουν στο τέλος, γιατί ακόμα δυστυχώς είμαστε στην αρχή του καλοκαιριού. Όμως οφείλουμε να πούμε ότι δεν ξεκινήσαμε καλά. Οι καμένες εκτάσεις μέχρι τώρα είναι σε πολύ μεγάλα ύψη και δυστυχώς δεν δείχνουμε να έχουμε διδαχτεί από τα παθήματα του παρελθόντος. Εμείς είμαστε εδώ, πήγαμε να ενημερωθούμε, αλλά να κάνουμε και συγκεκριμένες προτάσεις και βεβαίως όπου κρίνουμε θα κάνουμε θεσμική αντιπολίτευση.

Τώρα, θέλω να ξεκινήσω λίγο, επειδή ειπώθηκε προηγουμένως το θέμα της τροπολογίας, εμείς φέραμε μια τροπολογία, κύριε Υπουργέ, από την πείρα του παρελθόντος. Δηλαδή τι είδαμε από πλημμυροπαθείς περιοχές, είτε στη Θεσσαλία είτε παλιότερα και στην Εύβοια, την πατρίδα μου την ιδιαίτερη; Ότι επειδή υπήρχε αυτός ο διαχωρισμός με τον χώρο διαβίωσης και των άλλων βοηθητικών χώρων, πολλοί από τους πλημμυροπαθείς δεν ήταν δικαιούχοι αυτού του ποσού των 6.600 ευρώ.

Διότι ξέρετε πως είναι ελληνική επαρχία. Όσοι γνωρίζετε, συνήθως υπάρχει δίπλα η αποθήκη που βάζει ο άλλος τα εργαλεία του τα αγροτικά, υπάρχουν τα υπόγεια, υπάρχουν κάποια κτίσματα. Αυτά λοιπόν εξυπηρετούν ουσιαστικά βασικές ανάγκες διαβίωσης. Και είπαμε να επεκταθεί η πρόβλεψη της χορήγησης της αποζημίωσης επιπρόσθετα και για αυτούς τους χώρους, φυσικά για νόμιμα κτίσματα.

Ήδη κάνατε ένα βήμα και αποδεχθήκατε κάποια από αυτά τα οποία είπαμε και αυτό είναι θετικό, αλλά θα περιμένουμε να δούμε πότε ακριβώς και με τι χρονοδιάγραμμα θα το φέρετε. Τώρα, η δικαιολογία ότι επειδή αυτό ήταν το 2019, που ήταν ο ΣΥΡΙΖΑ, δεν λέει τίποτα, γιατί με τη λογική αυτή δεν θα αλλάζαμε τίποτα σε αυτό το κράτος. Θα λέγαμε «Ήσασταν εσείς κυβέρνηση, υπήρχε αυτό, άρα μένουμε εκεί». Κάθε φορά βγάζουμε καλόπιστα συμπεράσματα από την εμπειρία και κοιτάμε όσο γίνεται να νομοθετούμε καλύτερα για το μέλλον.

Έρχομαι τώρα σε δύο-τρία σημεία για το παρόν νομοσχέδιο. Ουσιαστικά τι έχουμε σε αυτό το νομοσχέδιο; Έχουμε κι εδώ τη σταδιακή απόσυρση της πολιτείας από αυτό που είναι συνταγματική υποχρέωση, δηλαδή να προστατεύει τους πολίτες και τις περιουσίες από φυσικές καταστροφές. Εισάγεται αυτός ο όρος της ατομικής ευθύνης, που πολύ έντονα τον είδαμε για πρώτη φορά με την πανδημία στον COVID.

Έτσι, λοιπόν, ναι μεν ξεκινά από τις μεγάλες επιχειρήσεις, αλλά μην έχετε καμμία αμφιβολία ότι αυτό θα επεκταθεί γρήγορα στο μέλλον σε επόμενες φάσεις και σε ατομικές ιδιοκτησίες και θα κληθεί ο κάθε πολίτης να βάλει βαθιά το χέρι στην τσέπη. Άλλωστε, θυμάμαι ότι πριν περίπου δύο χρόνια που είχαμε τις πυρκαγιές από τις οποίες κάηκαν κατοικίες στην Κινέτα και στον Ισθμό της Κορίνθου διάφορους δημοσιολογούντες που έβγαιναν και έλεγαν «Τι να σας κάνουμε; Δεν είχατε ασφαλίσει τα σπίτια σας. Τι περιμένετε;». Τα έβαζαν, δηλαδή, λίγο πολύ και με τους πολίτες οι οποίοι είχαν ανασφάλιστα τα σπίτια τους. Αυτό θα είναι από εδώ και πέρα το ρεφρέν που θα ακούμε συνέχεια, γιατί βέβαια δημιουργείται μια τεράστια αγορά ασφαλιστικών υπηρεσιών, ένα νέο πεδίο για κερδοφορία για τις ασφαλιστικές εταιρείες. Εσείς συστήνετε ένα παρατηρητήριο και ουσιαστικά αναθέτετε σε υπηρεσιακούς παράγοντες να ασχοληθούν με τον τρόπο που οι ιδιωτικές ασφαλιστικές εταιρείες θα διευρύνουν τον κύκλο εργασιών σε βάρος των πολιτών.

Επίσης, αυτό το είδαμε και στο θέμα της πυροπροστασίας πρόσφατα που είχατε καταθέσει και που είπαμε ότι αυτό θα είναι ανεφάρμοστο, όπως το φέρνετε. Και έρχεται ο ίδιος ο Συνήγορος του Πολίτη και λέει ότι το κράτος δεν είναι συνταγματικά αποδεκτό να μετακυλίει σε μεγάλο βαθμό τις ευθύνες προστασίας με τα άρθρα 24 και 17 και μάλιστα με επαχθείς οικονομικά όρους για τους πολίτες. Και τι έγινε εδώ, τι είχαμε; Βγήκε ο Υπουργός και είπε ότι καθαρίστηκαν τριακόσες είκοσι χιλιάδες οικόπεδα. Όμως, πόσα είναι συνολικά τα εκατομμύρια των οικοπέδων; Αυτό είναι κάτι που δεν γνωρίζουμε καλά, με αποτέλεσμα να δοθεί παράταση τρεις φορές. Θυμίζω ότι την πρώτη φορά είπατε 26 Μαΐου μέχρι 1η Ιουνίου που προφανώς δεν προλάβαινε κανένας. Οι δήμοι είπαν ότι εμείς σηκώνουμε τα χέρια ψηλά, γιατί ούτε χειριστές έχουμε, αλλά ούτε και τα μηχανήματα που χρειάζονται. Μάλιστα, όπως είδαμε και σε δημοσιεύματα και όπως έδειξε και η «ΚΑΘΗΜΕΡΙΝΗ» και άλλες εφημερίδες, ουσιαστικά όσοι καθάρισαν τα οικόπεδα και έβγαλαν όλο αυτό το υλικό έξω από το οικόπεδο, αυτό ήταν το τέλειο προσάναμμα στην περίπτωση της πυρκαγιάς. Και σε πάρα πολλές περιοχές αυτό το υλικό ακόμα δεν έχει βεβαίως μεταφερθεί.

Εδώ θα διαβάσω χαρακτηριστικά κάτι που αλίευσα από το διαδίκτυο, γιατί δείχνει την αγωνία που υπάρχει πέρα από τα κόμματα. Ένας κοινοτικός σύμβουλος από τον Οξύλιθο, την ιδιαίτερη πατρίδα μου, απευθυνόταν στον δήμο και έλεγε «Τι φταίνε και οι δήμοι που έχουν σηκώσει τα χέρια ψηλά; Σας μεταφέρω τη δυσαρέσκεια των συμπατριωτών μου κατοίκων Οξυλίθου, σχετικά με την αδυναμία τους να καθαρίσουν με έξοδά τους τα οικόπεδα και τους άλλους χώρους πέριξ του οικισμού για την πρόληψη πυρκαγιών. Αναρωτιούνται τι νόημα έχει να καθαριστούν κάποια οικόπεδα μέσα στον οικισμό, τη στιγμή που δεν έχει ληφθεί κανένα μέτρο από την πλευρά της δημοτικής ενότητας προς τον σκοπό αυτό. Εδώ και χρόνια δεν έχουν διανοιχθεί οι περισσότεροι αγροτικοί δρόμοι, οι οποίοι έχουν κλείσει από δέντρα, θάμνους και είναι αδιαπέραστοι ακόμα και από τρακτέρ. Τι νόημα έχει τη στιγμή που σε λίγο οι κάτοικοι σε όλη την περιφέρεια λόγω οικονομικής αδυναμίας δεν έχουν καθαρίσει ούτε ένα κτήμα με ελιές και άλλες καλλιέργειες; Τι νόημα έχει, αφού δεν έχει ληφθεί χρόνια τώρα μέριμνα για σύσταση ομάδας πυρασφάλειας, όπως γινόταν πάντα και δεν γνωρίζω αν έχουν επιθεωρηθεί και αν λειτουργούν οι πυροσβεστικοί κρουνοί;».

Και όλα αυτά τα λέω για να δείξω ποιο είναι το πραγματικό κλίμα στην επαρχία, στην ελληνική κοινωνία, γιατί μπορεί εμείς να νομοθετούμε εδώ και να νομίζουμε ότι όλα βαίνουν καλώς, αλλά στην πράξη η εικόνα μας δείχνει ότι το αποτέλεσμα είναι τελείως διαφορετικό από αυτό που επιδιώκουμε. Άρα, έχουμε πολλά να κάνουμε στο πραγματικό πεδίο, εκεί που σε τελευταία ανάλυση κρινόμαστε.

Τώρα σχετικά με τη στεγαστική συνδρομή και προστασία, όπως επισημάνθηκε στη διαβούλευση, υπάρχει μία σειρά από κενά. Δεν ξεκαθαρίζεται αν πρόκειται για οριστική κατασκευή ή εγκατάσταση, ενώ και στην περίπτωση προκάτ οικοδομής δεν γίνεται λόγος αν υπάρχει δυνατότητα μεταφοράς ούτε για εκκρεμότητες του ακινήτου στο Εθνικό Κτηματολόγιο και στο Εθνικό Δασολόγιο. Επίσης, δεν ξεκαθαρίζεται το ζήτημα της υποχρεωτικής ένταξης των νέων ακινήτων κατά τόπους στα τοπικά πολεοδομικά σχέδια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θα ήθελα μία μικρή ανοχή.

Ένα ζήτημα που υπάρχει αφορά το θέμα των εργαζομένων στη Γενική Διεύθυνση Αποκατάστασης Φυσικών Καταστροφών, μια εκκρεμότητα του αστικού οργανογράμματος, για το οποίο τόσο εγώ προσωπικά, όσο και με Βουλευτές του ΣΥΡΙΖΑ έχω καταθέσει σχετική ερώτηση. Και μιλάμε τώρα για ανεξόφλητα οφειλόμενα ποσά στους εργαζόμενους, για χρήματα που έχουν προκαταβάλει οι εργαζόμενοι.

Και θέλω να κλείσω εδώ πραγματικά με την αλλαγή που κάνετε στο άρθρο 51, όπου ουσιαστικά αλλάζετε την παράγραφο 1 του άρθρου 164 του ν.4662/2020, του δικού σας νόμου, και ουσιαστικά ενώ για την Εύβοια υπήρχε μια εξαίρεση για αποφυγή μετακινήσεων πυροσβεστών σε άλλες υπηρεσίες εντός του νομού, παραβλέπετε κάποια ειδικά χαρακτηριστικά. Δεν είχε εξαιρεθεί για να κάνετε κάποιο ρουσφέτι σε εμάς ή σε κάποιους άλλους. Διότι πραγματικά από την εμπειρία μας ξέρουμε ότι στην Εύβοια λόγω γεωγραφικής κατανομής -κοιτάξτε πώς είναι στον χάρτη- και λόγω κακού οδικού δικτύου για να πας από τον βορρά στον νότο, θες τουλάχιστον τέσσερις ώρες. Άρα, δεν μπορεί αυτός ο πυροσβέστης να πάει και να έρθει την ίδια μέρα. Αυτό, λοιπόν, σημαίνει ότι αν τον στείλεις για ένα δίμηνο, θα αναγκαστεί να νοικιάσει εκεί πέρα κατοικία με τα πενιχρά του μέσα, εκτός από το σπίτι που θα έχει στην άλλη περιοχή. Αυτό, όπως καταλαβαίνετε, δεν είναι δυνατόν.

Ερχόμαστε τώρα εν μέσω καλοκαιριού την ώρα που το προσωπικό πρέπει να έχει ηθικό και ενώ αυτή τη στιγμή είναι ανάστατο, φέρνετε μία ρύθμιση που όταν ρώτησα και τους Υπουργούς, δεν ήταν σε θέση να μου πουν γιατί ακριβώς έγινε αυτό. Σας παρακαλώ, λοιπόν, να το δείτε και έστω την τελευταία στιγμή να αφήσετε την Εύβοια, όπως ήταν και πριν, να υπάρχει αυτή η εξαίρεση. Διαφορετικά, άνθρωποι οι οποίοι παίρνουν αυτά τα χρήματα δεν θα μπορούν να ανταπεξέλθουν στις δυσκολίες και να νοικιάσουν δεύτερο σπίτι και μάλιστα μέσα στο καλοκαίρι σε τουριστικές περιοχές.

Αυτά ήθελα να πω, κυρία Πρόεδρε. Σας ευχαριστώ για την ανοχή.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Καλείται στο Βήμα ο επόμενος ομιλητής, ο κ. Νεοκλής Κρητικός, Βουλευτής της Νέας Δημοκρατίας.

Ορίστε, κύριε συνάδελφε, έχετε τον λόγο.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, επίκαιρα σημαντικά και κυρίως απαραίτητα όσα πραγματεύεται το νομοσχέδιο το οποίο καλούμαστε να ψηφίσουμε σήμερα. Η κλιματική κρίση είναι εδώ αποτελώντας, δυστυχώς, τη νέα δυσμενή πραγματικότητα. Ακραία πλέον φαινόμενα που θεωρούσαμε ότι δεν υπάρχει περίπτωση να συμβούν στην πατρίδα μας χτυπούν τακτικά την πόρτα μας. Συμβαίνουν πρωτοφανείς και πρωτόγνωρες καταστροφές, απρόβλεπτες και όλο και πιο έντονες και, δυστυχώς, η Ελλάδα, όπως βέβαια και η ευρύτερη γειτονιά βρίσκονται στον πυρήνα της κλιματικής κρίσης. Απαιτείται, επομένως, η διαμόρφωση μιας εθνικής στρατηγικής για την ιδιωτική ασφάλιση έναντι φυσικών καταστροφών, η οποία θα κινείται παράλληλα και συμπληρωματικά ως προς την κρατική αρωγή.

Σε ό,τι αφορά στον πρώτο πυλώνα του παρόντος, οι σημαντικότερες διατάξεις αφορούν σε ζητήματα που σχετίζονται τόσο με τη δημιουργία Παρατηρητηρίου Ιδιωτικής Ασφάλισης απέναντι σε περιπτώσεις Φυσικών Καταστροφών όσο και με την πρόβλεψη για την υποχρεωτική ασφάλιση επιχειρήσεων με ετήσια ακαθάριστα έσοδα άνω των 2 εκατομμυρίων έναντι φυσικών καταστροφών.

Ο δεύτερος πυλώνας αφορά στην ενίσχυση του πλαισίου της κρατικής αρωγής. Θα ήθελα σε αυτό το σημείο να υπενθυμίσω ότι το πλαίσιο της κρατικής αρωγής προς τις επιχειρήσεις που πλήττονται από φυσικές καταστροφές την τελευταία περίοδο έχει διευρυνθεί, προκειμένου να συμπεριληφθούν και οι αγροτικές εκμεταλλεύσεις, κάτι το οποίο ήταν μια ανάγκη, ήταν κάτι που ζητούσαν οι ίδιοι οι πολίτες και άνθρωποι που είχαν τις αγροτικές καλλιέργειες.

Με μια σειρά, λοιπόν, από διατάξεις που τροποποιούν και εμπλουτίζουν τον ν.4797/2021 αναμορφώνεται το θεσμικό πλαίσιο της κρατικής αρωγής των αγροτικών εκμεταλλεύσεων και επιχειρήσεων. Πρόκειται για διατάξεις που αφορούν στην επιχορήγηση των κατ’ επάγγελμα και μη αγροτών, στην οριοθέτηση αγροτικών εκμεταλλεύσεων και λοιπών δραστηριοτήτων άνευ κτισμάτων και για λοιπές ρυθμίσεις ως προς τις αγροτικές εκμεταλλεύσεις, ώστε να καθίστανται σαφείς οι προϋποθέσεις επιχορήγησης στο πλαίσιο εφαρμογής του ν.4797 που είπαμε προηγουμένως, ώστε να εξασφαλίζεται η αποφυγή διπλής χρηματοδότησης, να διευρύνεται στοχευμένα το πεδίο εφαρμογής και να είναι ευχερέστερη η διαδικασία επιχορήγησης.

Στο σημείο αυτό, κύριε Υπουργέ, θέλω να ζητήσω να εγκύψετε κι άλλο στο ζήτημα των αποζημιώσεων των κατ’ επάγγελμα και μη κατά κύριο επάγγελμα αγροτών πυρόπληκτων της ανατολικής Μάνης. Μιλώ για όσους έχουν εκπληρώσει τις υποχρεώσεις τους, ήτοι την υποβολή δήλωσης ενιαίας ενίσχυσης στον ΟΣΔΕ, την καταβολή ειδικής ασφαλιστικής εισφοράς στον ΕΛΓΑ και είναι εγγεγραμμένοι στο Μητρώο Αγροτών και Αγροτικών Εκμεταλλεύσεων. Τους έχει χορηγηθεί μόνο μία ενίσχυση με τη μορφή προκαταβολής τον Δεκέμβριο του 2022, όπως μία δόση έχει δοθεί τον περασμένο Νοέμβριο σε επάγγελμα και μη κατ’ επάγγελμα αγρότες, για τους οποίους επιβεβαιώθηκε η λανθασμένη καταγραφή των ζημιών από το σύστημα «COPERNICUS». Σας παρακαλώ να συντρέξουμε αυτούς τους ανθρώπους που είδαν τις περιουσίες τους να αφανίζονται και ορισμένοι εξ αυτών τη μόνη πηγή εισοδήματος τους να γίνεται στάχτη, ώστε να δώσουν πνοή στο βιός τους.

Επίσης, εισάγονται διατάξεις που αφορούν τη θέσπιση ειδικού πλαισίου παροχής στεγαστικής συνδρομής στους πληγέντες από φυσικές καταστροφές.

Η διαμόρφωση ενός εναλλακτικού πλαισίου παροχής στεγαστικής συνδρομής υπό τη μορφή της κατασκευής συμβατικών ή προκατασκευασμένων σπιτιών με συγκεκριμένες προδιαγραφές, προκειμένου να επιτευχθεί η ταχύτητα στη στέγαση των πληγέντων, έρχεται να δώσει λύσεις και να είναι προς την ορθή κατεύθυνση.

Στον τρίτο πυλώνα του νομοσχεδίου η σύσταση Γενικής Διεύθυνσης Κρατικής Αρωγής και Συντονισμού στη Γενική Γραμματεία Αποκατάστασης Φυσικών Καταστροφών και Κρατικής Αρωγής θα προσδώσει εγρήγορση και ταχύτητα στην επίλυση των ζητημάτων. Η συγκεκριμένη υπηρεσία θα είναι σε θέση να επιταχύνει και να διεκπεραιώσει τεράστιο όγκο υποθέσεων κρατικής αρωγής που μέχρι σήμερα λόγω των συσσωρευμένων προβλημάτων υπάρχουν αβελτηρίες.

Κυρίες και κύριοι συνάδελφοι, είναι σαφές ότι γενική επιδίωξη είναι η επιτάχυνση όλων των σχετικών διαδικασιών αποκατάστασης και στήριξης των πληγέντων από φυσικές καταστροφές. Επίσης, είναι σαφές ότι η Κυβέρνηση έρχεται να καλύψει υφιστάμενα κενά στο θεσμικό πλαίσιο της κρατικής αρωγής και να εξειδικεύσει μέτρα που άπτονται των αρμοδιοτήτων κυρίως της Γενικής Γραμματείας Αποκατάστασης Φυσικών Καταστροφών και Κρατικής Αρωγής η οποία δημιουργήθηκε και εξελίσσεται ως απάντηση στα νέα δεδομένα της κλιματικής κρίσης. Εκτιμώ πως ό,τι σχετίζεται με τις δομές της Πολιτικής Προστασίας και κυρίως με το ζήτημα στήριξης των πολιτών που πλήττονται από φυσικές καταστροφές πρέπει να συνιστά πεδίο σύγκλισης, συναίνεσης και συνεννόησης. Έχουμε αναλάβει την ευθύνη να ανακουφίσουμε τους πολίτες από την πρώτη στιγμή επέλευσης της καταστροφής. Ας συμπορευτούμε ώστε ποτέ ξανά να μην επιτρέψουμε ο πολίτης μέσα στον πόνο και την απόγνωσή του να έχει τη σιγουριά ότι την επόμενη μέρα θα είναι πάλι μόνος του.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κυρία Πρόεδρε.

Κλιματική κρίση, κύριε Υπουργέ; Κλιματική κρίση. Καιγόμαστε εξαιτίας της κλιματικής κρίσης. Τι να πεις; Έπιασαν τον άλλον για την πυρκαγιά στη Ραφήνα. Συνελήφθη πριν δεκαπέντε μέρες ένας αλλοδαπός που έβαλε φωτιά στη Ραφήνα. Τον έπιασαν τον άνθρωπο. Εμπρηστής. Έβαλε φωτιά. Κλιματική κρίση. Τον άφησαν ελεύθερο. Είχε συλληφθεί πριν δεκαπέντε μέρες, στις 16 Ιουνίου ο συγκεκριμένος. Έπρεπε να τον συλλάβουμε, σαν σοβαρή πολιτεία, σοβαρό κράτος και να τον απελάσουμε. Απέλαση κατευθείαν ο κύριος. Ένας αλλοδαπός έβαλε φωτιά. Κινδύνευσαν σπίτια, ζωές, έκαψε δάση. Τον συλλάβαμε και μετά από δεκαπέντε μέρες τον αφήσαμε ελεύθερο και ξαναέβαλε φωτιά αυτός. Αλλά έχουμε κλιματική κρίση. Ωραία. Ωραίο παραμύθι αυτό για τον κόσμο. Η κλιματική κρίση βάζει φωτιές. Όχι ο τύπος που τον έπιασαν δυο φορές με τα γκαζάκια να βάζει φωτιές.

Νομίζετε ότι ο κόσμος δεν βλέπει; Καταπίνει αμάσητα όσα του προσφέρουν τα συστημικά κανάλια τα οποία ελέγχεται ή το τι λέτε στη Βουλή, εδώ; Κάθε χρόνο αυτό μας λέτε. Έρχεται ο Πρωθυπουργός εδώ «αυτό το καλοκαίρι θα είμαστε πανέτοιμοι». Ναι ή όχι; Το είπε ο άνθρωπος. Το είπε. Και στο τέλος του καλοκαιριού, κύριε Υπουργέ, το μόνο που κάνουμε είναι να μετράμε τα καμένα. Τι στο καλό ετοιμασία και προετοιμασία είναι αυτή; Είμαστε εμείς έτοιμοι; Άσε τον μηχανισμό. Είναι δύσκολος. Η πυροσβεστική δίνει μάχη. Είναι εύκολο, θα μου πεις. Έξω από τον χορό πολλά τραγούδια λες. Ωραία. Η δική μας λογική σταματάει με τον τύπο που τον συνέλαβαν να βάζει φωτιά και τον αφήνουμε ελεύθερο και ξαναβάζει. Η δική σας λογική δεν σταματάει εκεί; Εκεί δε σηκώνετε τα χέρια ψηλά να πείτε «τι κάνουμε εδώ;». Τι κάνουμε εδώ; Υπάρχει ένας τύπος ο οποίος είναι εμπρηστής. Τον πιάνουμε και τον αφήνουμε ελεύθερο. Πού να μπούμε στη λογική να τον συλλάβουμε να τον απελάσουμε να μην ξαναβγεί έξω; Μπα, όχι, ας κάψει κι άλλα.

Ακούστε τι είχε πει ο πρώην υπαρχηγός της Πυροσβεστικής. Όσοι απορρίπτουν κατηγορηματικά ότι οι πυρκαγιές πιθανόν προκαλούνται και για αιολικά πάρκα, κάνουν λάθος. Είχε πει ο υπαρχηγός της Πυροσβεστικής ότι κάνουν λάθος αυτοί που το απορρίπτουν κατηγορηματικά. Γιατί όπου καίγεται, κύριε Τριαντόπουλε, φυτρώνουν ανεμογεννήτριες. Πώς γίνεται αυτό; Ρίχνουν σπόρο μαγικό; Κάτι γίνεται. Γι’ αυτό, λοιπόν, ο Πρόεδρός μας έχει καταθέσει από το Βήμα της Βουλής πρόταση. Αν έχετε το πολιτικό σθένος φέρτε την πρόταση νόμου αυτή που θα απαγορεύει, πρώτον, τη δόμηση στα καμένα και δεύτερον, την εγκατάσταση ανεμογεννητριών στις καμένες εκτάσεις. Τότε θα δούμε αν σχετίζονται ή όχι οι πυρκαγιές με τις ανεμογεννήτριες. Κάντε το. Φέρτε νόμο που να λέει ότι απαγορεύεται η δόμηση, απαγορεύονται οι ανεμογεννήτριες. Τελεία και παύλα. Και όχι τα χατίρια της Σακελλαροπούλου, που τα πέρασε πριν γίνει Πρόεδρος της Δημοκρατίας ως Πρόεδρος του Σ.τ.Ε., που επιτρέπει να φυτεύονται ανεμογεννήτριες στα καμένα. Δεν απευθύνεστε σε αδαείς.

Πληρώνουμε ακριβά τα περίφημα αυτά air tractors. Θα καταθέσουμε στα Πρακτικά τι λένε οι ειδικοί. Λένε οι άνθρωποι ότι αυτά τα air tractors δεν είναι κατάλληλα για πυρόσβεση στη χώρα μας. Όταν έχει 5 μποφόρ πού να πετάξει το air tractor, το ψεκαστικό; Στο νησί σας, κύριε συνάδελφε, προχθές είχε 9-10 μποφόρ. Ή και πέρυσι που καιγόταν η Ρόδος. Αυτό είναι ψεκαστικό. Για να ραντίζεις είναι, όχι να σβήνεις φωτιές. Αυτό το αεροσκάφος μεταφέρει μόνο τρεις τόνους νερού. Δεν μπορεί να κάνει υδροληψία σε μεγάλο κυματισμό όταν πνέουν ισχυροί άνεμοι, κάτι που περιορίζει πάρα πολύ την επιχειρησιακή του ευελιξία. Όλα αυτά τα λένε οι ειδικοί. Θα το καταθέσουμε κι αυτό στα Πρακτικά.

Θέλω να πω ότι εμείς αντιλαμβανόμαστε και τις δυσκολίες στο πεδίο της μάχης και τον μεγάλο αγώνα που δίνουν οι πυροσβέστες και ότι είστε στα κόκκινα όλοι. Αλλά κάντε τα βασικά. Σας είπαμε από πέρυσι να παραγγείλετε εγκαίρως αντιπυρικό υγρό, κύριε Τριαντόπουλε. Πότε θα παραλάβουμε ως χώρα το αντιπυρικό υγρό; Τον Σεπτέμβριο. Το παραγγείλαμε πριν ένα μήνα και θα παραληφθεί τον Σεπτέμβριο. Αν κάνω λάθος θέλω μου πείτε «κάνετε λάθος, κύριε Χήτα. Κάνετε λάθος». Πείτε το στον κόσμο. Το Σεπτέμβριο που θα έχει τελειώσει η κόκκινη περίοδος για τις φωτιές εμείς θα παραλάβουμε το αντιπυρικό υγρό. Και αυτό είναι δείγμα σοβαρής χώρας; Δηλαδή, τρία-τέσσερα βασικά πράγματα. Παίρνω σωστά αεροσκάφη, αυστηροποιώ τον νόμο, μπουζουριάζω τους εμπρηστές, παίρνω αντιπυρικό υγρό. Πέντε πράγματα σοβαρά. Και δεν επιτρέπω να στηθούν ανεμογεννήτριες ή σπίτια ή βίλες ή οτιδήποτε άλλο σε καμένα. Απλά πράγματα. Πολύ απλά. Και όχι το Σαββατοκύριακο που καίγεται η Ελλάδα να μαθαίνουμε ότι ο Πρωθυπουργός έχει πάει τριήμερο. Και μας πονάει γιατί οι δικοί μας Βουλευτές –αυτονόητη υποχρέωση- ήταν στην πρώτη γραμμή της μάχης και έσβηναν και οι ίδιοι τις φωτιές στην ανατολική Αττική και όχι μόνο. Καταθέτω στα Πρακτικά για τον κύριο που συνελήφθη δύο φορές και πριν δύο εβδομάδες και για τα ακατάλληλα αεροσκάφη air tractor. Ορίστε. Ρίξτε καμμιά ματιά. Δεν τα ξέρετε όλα. Ούτε κι εμείς. Μπορεί με αυτή την ανταλλαγή πληροφοριών να πάει λίγο καλύτερα η χώρα.

(Στο σημείο αυτό ο Βουλευτής κ. Κωνσταντίνος Χήτας, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακούω διάφορα. Γαλλικές εκλογές. Τι δεν διαβάσαμε από χθες, τι δεν ακούσαμε από σήμερα και τι θα ακούσουμε ακόμα. Δεν ξέρω αν λαμβάνετε το μήνυμα του κόσμου, των πολιτών. Από τις εκλογές στην Ελλάδα κατ’ αρχάς, τις τελευταίες ευρωεκλογές που είχαμε, το μήνυμα που έστειλαν οι Έλληνες πολίτες. Το μήνυμα που έστειλαν οι Γάλλοι πολίτες εχθές. Ένα μήνυμα πολύ δυνατό. Και είναι από αυτά τα μηνύματα που θέλετε να αγνοήσετε στην Κυβέρνηση αλλά και τα υπόλοιπα κόμματα που είστε το ίδιο: Νέα Δημοκρατία, ΣΥΡΙΖΑ και ΠΑΣΟΚ. Τα ίδια μηνύματα έρχονται από παντού. Τα ίδια μηνύματα έρχονται από τη Γερμανία. Τα ίδια μηνύματα έρχονται από την Ολλανδία. Τα ίδια μηνύματα ήρθαν από το Βέλγιο. Τα ίδια μηνύματα ήρθαν από την Αυστρία. Τα ίδια μηνύματα ήρθαν από την Ιταλία, από τη Γαλλία, από την Ουγγαρία, από την Ελλάδα, από παντού. Δεν κάνουν λάθος όλοι αυτοί που στέλνουν το μήνυμα. Εσείς κάνετε κάτι λάθος και έχετε φτάσει τον Ευρωπαίο πολίτη -Έλληνα, Ούγγρο, Ιταλό, Αυστριακό, όλους αυτούς- στα όρια του, σε ανέχεια και ηθική και εθνική και οικονομική. Πάρτε το μήνυμα, λοιπόν. Ο κόσμος δεν θέλει αυτόν τον αχταρμά που προωθείτε εσείς όλοι σας και υπηρετείτε όλοι σας. Ο κόσμος θέλει έθνη-κράτη, με σεβασμό στη διαφορετικότητα, αλλά να έχει το έθνος κράτος. Τελεία και παύλα.

Ο κόσμος, οι πολίτες -οι Έλληνες, οι Ευρωπαίοι, οι Ούγγροι, οι Ιταλοί, οι Αυστριακοί, οι Γάλλοι- όλοι αυτοί λένε «όχι» στην ισλαμοποίηση της Ευρώπης, την οποία εσείς χειροκροτάτε και ενισχύετε. Λένε όχι στην εισβολή αυτή που γίνεται στην Ευρώπη. Πολύ απλά, ο κόσμος θέλει πίσω την πατρίδα του. Τόσο απλά. Αυτό ζητούν οι ευρωπαίοι πολίτες, αυτό ζητούν και οι Έλληνες πολίτες.

Εδώ ισχύει το «δώσε θάρρος στο χωριάτη», που λέει ο ελληνικός λαός. Και απευθύνομαι στους Σκοπιανούς, γιατί πραγματικά είστε μια Κυβέρνηση σε πλήρη ύπνωση. Δεν κουνιέστε καθόλου, ούτε κανένα όνειρο δεν βλέπετε να ταραχτείτε λίγο. Είστε σε σιέστα καλοκαιρινή, μόνιμη όμως, από το 2019 που προκαλούν. Βγαίνει πάλι αυτή η πρόεδρος των Σκοπίων και αυτοπροσδιορίζεται ως πρόεδρος της Μακεδονίας, πρώτον. Δεύτερον, την Πέμπτη μίλησε για Μακεδόνες του Αιγαίου. Ποιος; Ετούτη εδώ! Μίλησε για Μακεδόνες του Αιγαίου! Τι άλλο θα ακούσουμε; Καμμία αντίδραση από την Κυβέρνηση.

Επίσημοι φορείς και οργανισμοί των Σκοπίων αυτοπροσδιορίζονται ως Μακεδονία. Ο Εθνικός Οργανισμός Τουρισμού των Σκοπίων στην επίσημη σελίδα του, τώρα αν μπείτε -κύριε Υπουργέ, μπείτε τώρα στον ΕΟΤ των Σκοπίων- θα δείτε η Δημοκρατία της Μακεδονίας. Σκέτο Μακεδονία, επίσημος κρατικός οργανισμός! Πώς γίνεται αυτό; Δεν ξέρετε τίποτα.

Η Ποδοσφαιρική Ομοσπονδία των Σκοπίων (ΠΟΣ), λέει Ποδοσφαιρική Ομοσπονδία της Μακεδονίας. Τώρα μπείτε στη σελίδα της ΠΟΣ να το δείτε. Δεν αντιδράει κανείς. Δεν υπάρχει κράτος. Δεν υπάρχει τίποτα. Δεν αντιδράτε. Δεν σας νοιάζει. Η Θεσσαλονίκη και ο Βορράς κείται μακράν. Το ξέρω, δεν σας ενδιαφέρει. Εδώ να είναι καλά, το Κολωνάκι, τριγύρω. Μια χαρά είναι η περιοχή, μιλάω για τους παροικούντες.

Τι κάνει η Κυβέρνηση; Θα αντιδράσει κανείς; Αυτά τα λέγαμε και πριν από ένα και πριν από δύο χρόνια, τα ίδια κάνουν με τον ίδιο τρόπο προκαλούν. Δεν αντιδράει κανείς. Ο Πρωθυπουργός έκανε μία δήλωση προχθές και σκιαχτήκαμε. Έκανε μια αυστηρή δήλωση, λέει, ο κ. Μητσοτάκης για erga omnes. Παναγιά μου, μείναμε άυπνοι δύο μέρες! Λέμε, τόση σκληράδα δεν του την είχαμε! Δηλαδή τι βγαίνει και λέει ο Πρωθυπουργός; Είναι να γελάει και να κλαίει κανείς με αυτά που λέει ο Πρωθυπουργός. Είναι αυστηρό, λέει, αυτό που είπε. «Αυστηρή δήλωση», λέει. Τι ζητάει ο Πρωθυπουργός: Την πιστή εφαρμογή της προδοτικής Συμφωνίας των Πρεσπών. Αυτό είπε ο Πρωθυπουργός: «Σας παρακαλώ πολύ να εφαρμόσετε τη Συμφωνία των Πρεσπών» λέει ο Πρωθυπουργός στους Σκοπιανούς! Αυτή είναι η σκληρή δήλωση! Ζητάει ο κ. Μητσοτάκης μετ’ επιτάσεως να εφαρμοστεί η Συμφωνία των Πρεσπών. Αυτά να τα ακούν οι Έλληνες και εσείς και μην αναρωτιέστε. Καλά εσείς οι Βουλευτές πάτε στις περιοχές σας και τα ακούτε, αλλά τουλάχιστον να μην έχετε απορία γιατί τα ακούτε. Να ξέρετε ακριβώς τι σας γίνεται.

Ήθελα να πετύχω τον κ. Θεοδωρικάκο για την ακρίβεια. Φωνάζαμε εδώ, λέγαμε ένα εκατομμύριο ευρώ πλαφόν στο πρόστιμο στον εγκληματία που αισχροκερδεί εις βάρος του Έλληνα, το κάνατε έξι εκατομμύρια. Μας ακούσατε και το αυξήσατε. Εμείς λέμε κάτι άλλο, γιατί τα έξι εκατομμύρια είναι πολύ λίγο. Να κάνετε κακούργημα την αισχροκέρδεια. Να μπούνε φυλακή, να δούμε μετά, θα αισχροκερδούν εις βάρος του πτωχευμένου, του ταλαίπωρου Έλληνα πολίτη, που έχει χάσει την αξιοπρέπειά του, τον μισθό του, τα πάντα, ναι ή όχι; Αισχροκέρδεια ίσον κακούργημα, να μπαίνουν φυλακή. Κάντε το. Αλλά, δυστυχώς, για άλλη μια φορά αποδεικνύεται ότι η Νέα Δημοκρατία υποθάλπει την κερδοσκοπία των καρτέλ την ώρα που οι Έλληνες πολίτες πραγματικά υποφέρουν και περνάνε πολύ δύσκολα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και θα κλείσω λέγοντας ότι, πρώτη φορά, κύριε Υπουργέ, έφυγα από την πόλη μου σήμερα το πρωί, από τη Θεσσαλονίκη -γιατί πέρασα ένα πολύ δύσκολο Σαββατοκύριακο και τις προηγούμενες μέρες ήμουν στην Αθήνα γι’ αυτό -πριν το Σαββατοκύριακο εννοώ- και πήρα βαθιά αναπνοή. Αυτό το πράγμα με τα gay pride στη Θεσσαλονίκη που είδαν τα ματάκια μας τις τελευταίες ημέρες, πραγματικά, δεν έχει ξαναγίνει. Αυτούς τους στηρίζετε. Με αυτούς πάτε χέρι-χέρι.

Αυτή είναι η Νέα Δημοκρατία, εδώ μαζί με αυτούς του ΠΑΣΟΚ, με τον ΣΥΡΙΖΑ και τα υπόλοιπα κόμματα, τα οποία αυτοπροσδιορίζεστε προοδευτικά. Δεν ξέρουμε ότι πρόοδος είναι να λες «η Ελλάδα να πεθάνει, να ζήσουμε εμείς», «στο διάολο η οικογένεια, στο διάολο και η πατρίς». Αυτό είναι πρόοδος. Μάλιστα. Επειδή είστε προοδευτικά κόμματα, λέτε. Εντάξει.

Προσπαθούν να κάνουν κανόνα την εξαίρεση. Θα είμαι πολύ προσεκτικός σε ό,τι πω, γιατί εδώ φοβάσαι και να μιλήσεις, θα πας με τον αντιρατσιστικό νόμο. Δεν μπορείς να μιλήσεις πλέον, ό,τι και να πεις, οι υπηρέτες της WOKE ατζέντας έχουν επιβάλει αυτό τον φασισμό του να μην μπορείς να μιλήσεις, να μην μπορείς να εκφραστείς ελεύθερα, γιατί τότε είσαι ρατσιστής, είσαι ομοφοβικός, είσαι ό,τι θέλεις είσαι.

Η αξιοπρέπεια δεν έχει να κάνει με τον σεξουαλικό προσδιορισμό. Δεν μπορούν να το καταλάβουν αυτό το πράγμα; Η αξιοπρέπεια δεν έχει να κάνει με τον σεξουαλικό προσδιορισμό. Σουργελοποιούμε την κοινωνία με αυτά και εσείς χειροκροτάτε και υποστηρίζετε, όλοι σας. Δεν είναι ωραία μηνύματα αυτά που περνάνε για τις επόμενες γενιές. Όχι, το η «Ελλάδα να πεθάνει, να ζήσουμε εμείς, στο διάολο η οικογένεια κ.λπ.» δεν είναι ωραίο μήνυμα. Τι να κάνουμε; Το ότι ο εθνικός μας εμβολιαστικής Μπουρλά μαζί με τον κ. Τσούνη και τον κ. Πατέλη ήταν πρώτη μούρη εδώ, ε, δεν μας τιμά ούτε αυτό. Ούτε να πανηγυρίζετε στα μπαράκια τη μεγάλη νίκη σας μετά την ψήφιση του νομοσχεδίου μαζί με την Πρόεδρο της Δημοκρατίας. Δεν μας τιμά. Τι να κάνουμε τώρα; Ούτε αυτές οι φωτογραφίες τιμούν την παράδοσή μας, την πίστη μας. Δεν μας τιμάνε όλα αυτά. Τίποτα. Τι είναι αυτό; Πολιτισμός; Αυτό είναι πρόοδος; Να καταλάβω. Αυτό είναι πολιτισμός και πρόοδος εδώ; Για δείτε έναν πολιτισμένο προοδευτικό. Εδώ, κοιτάξτε.

Αυτά, έγιναν το Σαββατοκύριακο στη Θεσσαλονίκη και όχι μόνο.

Πάτε χέρι χέρι -και κλείνω- με αυτούς. Με αυτούς συνευρίσκεστε, αυτούς υποστηρίζετε. Έχετε εγκαταλείψει την Ελληνίδα μάνα, έχετε εγκαταλείψει τον Έλληνα μπαμπά, έχετε εγκαταλείψει την ελληνική οικογένεια, έχετε φύγει -καλά το ότι έχετε χάσει πυξίδες ιδεολογικές αυτό είναι γνωστό- αλλά έχετε βάλει φουρνέλο, μπουρλότο στα θεμέλια της κοινωνίας και της οικογένειας.

Δεν έχουμε τίποτα με τους ομοφυλόφιλους. Βγήκαν κάποιοι ομοφυλόφιλοι, ο κ. Κωστέτσος, ο κ. Γαβαλάς, οι οποίοι είναι δηλωμένοι ομοφυλόφιλοι και οι οποίοι έκαναν δηλώσεις αξιοπρεπέστατες και είναι κατά όλου αυτού. Ορίστε, οι άνθρωποι. Εξαιρετικοί. Λένε τα αυτονόητα για τα προσβλητικά έκτροπα των pride, δύο ομοφυλόφιλοι δηλωμένοι και γνωστοί, ο κ. Γαβαλάς και ο κ. Κωστέτσος. Δεν κατάλαβα. Είπε κανείς τίποτα γι’ αυτούς; Έχουμε εμείς κανένα πρόβλημα με κανέναν ομοφυλόφιλο; Άλλο αυτό. Άλλο, όμως, να προσβάλεις την πίστη, την εικόνα, τον Χριστό, την Παναγία, τα όσα πιστεύω, να προσβάλεις αυτό που βλέπω, την πόλη μου. Αυτό είναι κάτι τελείως διαφορετικό.

Δεν θα καταθέσω στα Πρακτικά τις φωτογραφίες γιατί σέβομαι το Κοινοβούλιο. Δεν χρειάζεται στα Πρακτικά να υπάρχουν αυτές οι φωτογραφίες.

Και κλείνω με τις τροπολογίες.

**ΠΡΟΕΔΡΕΥΟΥΣΑ (Όλγα Γεροβασίλη):** Κλείστε, όμως, σας παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Ναι, ένα λεπτό μόνο, κυρία Πρόεδρε.

Γνωστή η τακτική σας και με τις τροπολογίες. Δύο καλά, δύο άσχημα, να μην ξέρουμε τι να ψηφίσουμε.

Εν τάχει τα λέω, κυρία Πρόεδρε: Με την πρώτη τροπολογία, ενώ έχει και καλά πράγματα μέσα όπως το ότι μονιμοποιείται ο μειωμένος συντελεστής ΦΠΑ σε υπηρεσίες ταξί, που θέλουμε να ψηφιστεί για τους φίλους μας τους ταξιτζήδες. Και βάζετε τώρα εκεί και άλλα πράγματα. Δεν κάνετε –ας πούμε- την αισχροκέρδεια κακούργημα, δίνετε παράταση στα μέτρα για την ακρίβεια και την αισχροκέρδεια, μέτρα τα οποία δεν αποδίδουν -και το ξέρετε. Άρα, υποχρεωτικά, θα ψηφίσουμε «παρών».

Με τη δεύτερη τώρα τροπολογία, ενώ χορηγούνται ενισχύσεις –που είναι καλό- στους πληγέντες από φυσικές καταστροφές, δίνετε παράταση συμμόρφωσης ρυμουλκών πλοίων. Τους ανθρώπους τους είδαμε, τους συναντήσαμε εδώ, τους στηρίξαμε και θέλουμε να ψηφιστεί με χαρά, και βάζετε μέσα τις ΑΠΕ, τις ανανεώσιμες πηγές ενέργειας. Πάλι βάζετε τους δικούς σας. Πάλι με τις ΑΠΕ. Και τι σχέση έχουν οι ΑΠΕ με τους ανθρώπους τους άλλους; Θέλουμε να το ψηφίσουμε, αλλά δεν μπορούμε. Και εδώ λοιπόν, θα δηλώσουμε «παρών».

Και πάμε τώρα στην τρίτη τροπολογία: Εισάγονται ευνοϊκές ρυθμίσεις, όπως ο ορολογικός έλεγχος -να κάνουν οι άνθρωποι οι οποίοι δεν μπορούν να πληρώσουν σε ιδιωτικά ιατρεία να κάνουν αιμοκάθαρση για τα νεφρά τους- και έχετε μέσα και διάφορα για τον COVID-19. Συγγνώμη, υπάρχει ακόμα COVID;

Διάβαζα την τροπολογία και λέει μέσα COVID-19, μέτρα, εμβολιασμοί. Τι είναι αυτά; Πού μας πάτε; Ταξίδι στον χρόνο; Τα ίδια θα ζήσουμε που ζήσαμε το 2020-2021 που μας είχατε τρελάνει, μας είχατε τρομοκρατήσει με τον Μπουρλά και την παρέα του; Τα ίδια θα ζήσουμε; Δυστυχώς, είναι μια τακτική την οποία την καταγγέλλουμε.

Κυρία Πρόεδρε, ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια είναι η κ. Ελένη Βατσινά, Βουλευτής του ΠΑΣΟΚ - Κινήματος Αλλαγής.

**ΕΛΕΝΗ ΒΑΤΣΙΝΑ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, θέλω πριν ξεκινήσω να πω ένα μεγάλο «ευχαριστώ», την ελάχιστη τιμητική λέξη που οφείλουμε στο Πυροσβεστικό Σώμα, γιατί οι μέρες που διανύουμε είναι ακατόρθωτα δύσκολες. Χωρίς αυτούς και την αυταπάρνησή τους οι καταστροφές θα ήταν άλλου επιπέδου στη χλωρίδα και την πανίδα, στην περιουσία, αλλά και στην ανθρώπινη ζωή.

Πίστευα ότι ήταν προδιαγεγραμμένη εξέλιξη, με βάση τα όσα ψηφίστηκαν στον προϋπολογισμό, ότι το πρώτο νομοσχέδιο αυτής της Κυβέρνησης σχετικά με τους πληγέντες φυσικών καταστροφών θα αφορούσε μέτρα ουσιαστικής ενίσχυσής τους. Η Κυβέρνησή σας, όμως, όλο μας εκπλήσσει. Όλα αυτά στη σκιά απώλειας ανθρώπινων ζωών από τις πυρκαγιές των τελευταίων ημερών.

Στο νέο κεφάλαιο του βιβλίου «Νέα Δημοκρατία και ιδιωτικός τομέας» διαβάζουμε ότι στους σκοπούς σας περιλαμβάνεται η απόλυτη δέσμευση του κράτους να κάνει ό,τι μπορεί για να ενισχύσει την κερδοφορία των ασφαλιστικών εταιρειών. Πιο κάτω σε ένα άλλο κεφάλαιο του βιβλίου με τίτλο «Νέα Δημοκρατία και ουτοπίες» έχουμε διατάξεις για τη σύσταση γενικής διευθύνσεως και τριών διευθύνσεων τη στιγμή που όλοι ξέρουμε ότι η έλλειψη προσωπικού έχει οδηγήσει για περισσότερα από τρία χρόνια να υπάρχουν εκκρεμότητες στη ζωή και στην καθημερινότητα αυτών των ανθρώπων. Τα προβλήματα που έχουν προκαλέσει στη χώρα οι φυσικές καταστροφές παραμένουν μία πληγή για το κράτος, καθώς η αποκατάσταση σε πάρα πολλές περιοχές είναι στο σημείο μηδέν.

Το κράτος λαμβάνει μέτρα παροδικά αμέσως μόλις συμβεί η φυσική καταστροφή για προσωρινή στέγαση, για επιδόματα ενοικίου, για αναστολές εκτέλεσης, τα οποία αποκτούν χαρακτήρα μόνιμης λύσης υποθηκεύοντας έτσι το μέλλον των πληγέντων και εγκλωβίζοντας τους στην τακτική «ουδέν μονιμότερον του προσωρινού».

Με πάρα πολλές ερωτήσεις μου και με την εδώ παρέμβασή μου σε επίκαιρη ερώτηση έχω πολλές φορές αναδείξει τα ζητήματα στους Δήμους Μινώα - Πεδιάδος και Δήμου Αρχανών - Αστερουσίων στο Ηράκλειο της Κρήτης μετά τον καταστροφικό σεισμό του Σεπτέμβρη του 2021. Θα ήθελα, κύριε Υπουργέ, να μου πείτε σε αυτό εδώ το προς ψήφιση νομοσχέδιο με ποιον ακριβώς τρόπο διευκολύνεται η ζωή αυτών των ανθρώπων που για τρίτο συνεχόμενο χειμώνα επτακόσια άτομα έμειναν σε κοντέινερ χωρίς χρονοδιάγραμμα επιστροφής στα σπίτια τους. Επίσης, σε όλες τις περιοχές που έχουν πληγεί από φυσικές καταστροφές έτσι και στο Αρκαλοχώρι έχετε παρατηρήσει και γνωρίζετε πολύ καλά γιατί έχετε πάει και ο ίδιος ότι οι ιδιοκτήτες ορισμένων ακατάλληλων κτηρίων έχουν εξαναγκαστεί εκ των συνθηκών να διαμένουν σε αυτά με κίνδυνο τη ζωή τους.

Μιλάτε, λοιπόν, για νέες διαδικασίες και οργανισμούς όταν το πιο χαρακτηριστικό παράδειγμα το υπάρχον σύστημα στο Ηράκλειο χωρίς στελέχωση έχει εξετάσει κάτι περισσότερο από εκατό φακέλους από σύνολο περίπου τριών χιλιάδων. Άρα με ποια στελέχωση θα λειτουργήσουν οι νέες διευθύνσεις και πόσος χρόνος άραγε έχει τοποθετηθεί ως μάξιμουμ χρόνος για την εξέταση όλων αυτών των εκκρεμοτήτων πριν φτάσουμε στις νέες; Βεβαίως, ευχόμαστε όλοι να μην υπάρχουν νέες.

Αντί να στελεχωθούν οι υπάρχουσες υπηρεσίες και να τεθούν χρονοδιαγράμματα σαφή και ρυθμισμένα έχουμε το πρωτοφανές της υποστελέχωσης νέων υπηρεσιών, χωρίς να αντιληφθούμε με ποιον ακριβώς τρόπο θα συμβάλλουν στην διεκπεραίωση όλων όσων θα τους ανατεθούν. Τα ίδια μέτρα θα ισχύσουν και στις αποζημιώσεις και στις κατεδαφίσεις;

Στους πληγέντες του Νομού Ηρακλείου, κύριε Υπουργέ, τα είπαμε και πριν ακριβώς από τις ευρωεκλογές, παραμένουν περίπου τετρακόσιες εκκρεμότητες κατεδαφίσεων, ενώ η καθημερινότητα των σεισμόπληκτων δεν ανακουφίζεται ούτε με μέτρα οικονομικής ενίσχυσης.

Να τονίσω ότι εκτός των άλλων, στην ανάγνωση των άρθρων που έχουν σχέση με την Πυροσβεστική αναφαίνεται και η απαξίωση του κλάδου τους, ενός κλάδου που μάχεται για ανθρώπινες ζωές και περιουσίες καθημερινά. Στις διατάξεις αυτές βλέπουμε την ανακύκλωση υπαλλήλων του Πυροσβεστικού Σώματος ανάλογα με τις υπηρεσιακές ανάγκες. Τις βιολογικές ανάγκες τις έχετε λάβει υπ’ όψιν; Το ότι η αντιπυρική περίοδος στη διάρκεια της οποίας θα γίνονται αυτές οι μετακινήσεις στην Ελλάδα είναι ολοένα και μεγαλύτερη; Ποια δασοπυρόσβεση θα γίνεται αποτελεσματικά χωρίς να κινδυνεύσουν επιπλέον ανθρώπινες ζωές με ανθρώπους που παλεύουν στη φωτιά επί δεκαέξι ώρες;

Κύριοι της Κυβέρνησης, το καθεστώς ταπείνωσης και εγκλωβισμού των συνανθρώπων είναι έκδηλο στο παρόν νομοσχέδιο, είτε είναι τα θύματα των φυσικών καταστροφών είτε είναι οι άνθρωποι που μας προστατεύουν από αυτές. Είναι πρόχειρο και μια αγωνιώδης προσπάθεια να πείτε ότι κάτι κάνατε πριν από ένα πολύ δύσκολο καλοκαίρι λόγω κλιματικών συνθηκών. Φοβάστε τη φωτιά, φοβάστε τον άνεμο, αλλά δεν φοβάστε το κόστος των ενεργειών σας.

Να πάτε, λοιπόν, στο Ηράκλειο, εκεί που συμπολίτες μας αποδεδειγμένα εμπιστεύονται πια το ΠΑΣΟΚ και όχι τη Νέα Δημοκρατία, εκεί που έχασαν τα μαγαζιά τους ή που οι επιχειρήσεις που στεγάζονται πια σε «κίτρινα» κτήρια, να πάτε εκεί να προωθήσετε την εθνική στρατηγική για την ιδιωτική ασφάλιση.

Το ΠΑΣΟΚ θα τους πει ότι τα μέτρα στήριξης δεν μπαίνουν στο ζύγι. Ή με το κεφάλαιο θα είστε ή με αυτούς που παλεύουν κάθε μέρα να ζήσουν υπό κάθε αντιξοότητα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Βασίλειος Βασιλειάδης Βουλευτής της Νέας Δημοκρατίας.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κυρία Πρόεδρε.

Κύριε Υπουργέ, αγαπητές και αγαπητοί συνάδελφοι, το τελευταίο διάστημα έχουμε γίνει πλέον όλοι μάρτυρες μιας ραγδαίας αλλαγής στο κλίμα της Ελλάδας που οδηγεί πραγματικά σε μία αύξηση των ακραίων καιρικών φαινομένων.

Περνάμε, λοιπόν, από την κλιματική αλλαγή στην κλιματική κρίση, όπως έχει πολλές φορές ειπωθεί. Η παρατεταμένη ζέστη, τα ακραία καιρικά φαινόμενα όπως οι θεομηνίες, οι φυσικές καταστροφές από πλημμύρες και οι μέγα πυρκαγιές γίνονται όλο και πιο συχνό φαινόμενο. Πέρυσι τον Σεπτέμβρη γίναμε όλοι μάρτυρες μιας πραγματικά βιβλικής καταστροφής στη Θεσσαλία, όπου χιλιάδες στρέμματα καλύφθηκαν από τα νερά μιας θεομηνίας άνευ προηγουμένου. Δεκάδες άνθρωποι εκτοπίστηκαν από τις περιοχές που ζούσαν, χωριά καταστράφηκαν. Είναι η πρώτη φορά θα έλεγα που ένα κλιματικό γεγονός προκάλεσε κατά μία έννοια μία εσωτερική μετανάστευση στην Ελλάδα σε τόσο μεγάλο βαθμό.

Δυστυχώς, οι προβλέψεις μιλάνε για παρόμοια πολλά γεγονότα στο μέλλον που θα βρίσκονται εκτός της δυναμικότητας των κρατών να μπορέσουν να ανταπεξέλθουν αποτελεσματικά. Κι αυτό φυσικά δεν αποτελεί μία δικαιολογία θα έλεγα για μελλοντικές αδυναμίες, αλλά ένα κάλεσμα για θωράκιση και ετοιμότητα. Σύμφωνα με τον ΟΗΕ η πρώτη συνέπεια της κλιματικής αλλαγής θα είναι ακόμη περισσότερα, ακόμη πιο συχνά ακραία καιρικά φαινόμενα με ό,τι αυτό συνεπάγεται. Ακραίες κακοκαιρίες και θεομηνίες, μεγάλες και ανεξέλεγκτες πυρκαγιές, ακραίοι και παρατεταμένοι καύσωνες, λειψυδρία και άλλα πολλά.

Αυτά τα καιρικά φαινόμενα έχουν άμεση συνέπεια και στην αγροτική παραγωγή και στην ασφάλεια και την υγεία των πολιτών, την ποιότητα της ζωής μας της δικής μας, αλλά φυσικά και των παιδιών μας. Σκεφτείτε ότι στην Πέλλα φέτος από τον Μάιο θα έλεγα και μετά είχαμε έντονες χαλαζοπτώσεις, είχαμε άκαιρες θα έλεγα, επαναλαμβανόμενες βροχοπτώσεις που είχαν σαν αποτέλεσμα να καταστραφούν πολλές καλλιέργειες αγροτικών προϊόντων μέσα στην περίοδο που αυτά βρίσκονται στη φάση της συγκομιδής και άλλα λίγο πριν από αυτή, σε πολλές περιπτώσεις με όλα τα έξοδα αυτά να έχουν γίνει και όλη η καλλιεργητική φροντίδα που προϋποθέτουν αυτά τα έξοδα. Να προσθέσουμε την ακαρπία που οι ειδικοί λένε πως οφείλεται και αυτό στην αλλαγή του κλίματος λόγω κακής γονιμοποίησης. Είχαμε τέτοιου είδους ακαρπίες σε κεράσια, σε βερίκοκα, σε δαμάσκηνα και σε πολλά άλλα ανά περιοχή. Είναι και αυτά φαινόμενα, λοιπόν, της κλιματικής αλλαγής. Τέτοιου είδους καταστροφές επιβαρύνουν πραγματικά πάρα πολύ τους παραγωγούς μας, δυσκολεύουν ακόμα περισσότερο τα ήδη βεβαρημένα νοικοκυριά και τις οικογένειες των αγροτών.

Κι ενώ κάποιες από αυτές τις καταστροφές θα αποζημιωθούν γιατί ο ΕΛΓΑ τις προβλέπει, υπάρχουν πάρα πολλές από αυτές τις καταστροφές που μπορεί να μην αποζημιωθούν αν δεν δημιουργήσουμε εμείς το πλαίσιο, διότι ο απαρχαιωμένος κανονισμός του ΕΛΓΑ δεν μπορούσε τότε να τις προβλέψει, διότι δεν ήταν τότε επαναλαμβανόμενα φαινόμενα.

Επίσης, θα θίξω σήμερα ένα ακόμη θέμα που δεν είναι καθ’ ύλην της αρμοδιότητάς σας -είναι θέμα του Υπουργείου Αγροτικής Ανάπτυξης, η ηγεσία έχει λάβει γνώση, έχουν γίνει ήδη ενέργειες-, αλλά νομίζω ότι καλό είναι να ενημερωθείτε και εσείς ως κρατική αρωγή, αλλά και το Σώμα. Στην Πέλλα έχει κάνει την εμφάνισή της εδώ και τρία χρόνια μια περίεργη ασθένεια για τα ροδάκινα, η οποία ουσιαστικά παραμορφώνει και καταστρέφει τον καρπό αυτόν. Αυτή η ασθένεια ξεκίνησε από το χωριό Αμπελιές κοντά στα Γιαννιτσά. Τότε ήδη η αρμόδια ΔΑΟΚ είχε στείλει δείγματα σε ινστιτούτα, όπως το Μπενάκειο, αλλά και ιδιώτες γεωπόνοι έχουν ασχοληθεί με το θέμα, έχουν στείλει δείγματα. Υπάρχει ουσιαστικά ένα μωσαϊκό ιώσεων βάσει των πορισμάτων των ειδικών επιστημόνων το οποίο μέχρι σήμερα δεν έχει βρεθεί ο τρόπος για να θεραπευτεί. Έχουμε πλέον τη ραγδαία εξάπλωση αυτής της ασθένειας. Πλέον από αυτό το χωριό έχουν περάσει και σε διπλανά γειτονικά χωριά, αλλά και σε χωριά τα οποία είναι σε μεγάλη απόσταση χιλιομετρικά από αυτό και έχει εξαπλωθεί και σε άλλες πυρηνόκαρπες καλλιέργειες, όπως βερίκοκα, νεκταρίνια κ.λπ.. Σίγουρα οι ειδικοί θα αποφανθούν για το πώς μπορεί να αντιμετωπιστεί αυτή η κατάσταση, αλλά σίγουρα είναι μια ωρολογιακή βόμβα σε μια αλυσίδα στον πρωτογενή τομέα. Μιλάμε για αγρότες οι οποίοι σε κάποια χωριά από αυτά δεύτερη χρονιά δεν θα μπορέσουν να πάρουν παραγωγή με ό,τι αυτό σημαίνει. Τα έξοδά τους τα κάνουν και ουσιαστικά είναι «ανοιχτοί» -θα έλεγα- σε γεωπόνους, αλλά εάν αυτό το αφήσουμε να εξελιχθεί, προφανώς ακόμη και οι εργάτες στα εργοστάσια, τα ίδια τα εργοστάσια, δεν θα έχουν παραγωγή και πρώτη ύλη για να μεταποιήσουν και να εξάγουν.

Το Υπουργείο έχει κάνει ήδη ενέργειες. Ξεκίνησε εδώ και μια εβδομάδα η καταγραφή του προβλήματος μέσω μιας φόρμας που έχει γίνει σε συνεννόηση με την ΕΘΕΑΣ. Εγώ αυτό που ζητώ είναι να γίνει πιο γρήγορη η αντίδρασή μας. Αν οι επιστήμονες εν τέλει αποφανθούν να γίνει η εκρίζωση αυτής όταν βρεθεί το αίτιο πώς θα γίνει μια πλήρης αναδιάρθρωση της καλλιέργειας, αλλά σίγουρα θα πρέπει τους παραγωγούς οι οποίοι για δεύτερη χρονιά δεν θα πάρουν χρήματα από αυτές τις παραγωγές, να μπορέσουμε να τους αποζημιώσουμε, για να μπορέσουν να κρατηθούν όρθιοι.

Ζημιές, λοιπόν, που σχετίζονται με την κλιματική αλλαγή, καθώς και οι καταστροφές σε θερμοκήπια για παράδειγμα λόγω ακραίων καιρικών φαινομένων είναι μερικά παραδείγματα μπροστά στα οποία έχει αντιμετωπίσει και βρεθεί η περιοχή της περιφερειακής μου ενότητας. Έχει εξαιρετική σημασία ο εκσυγχρονισμός του κανονισμού, λοιπόν, κάτω από το πρίσμα αυτών των νέων απειλών και με μεγάλη χαρά άκουσα τον νέο Υπουργό, τον κ. Τσιάρα, ότι το 2025 θα βρεθούμε με έναν εκσυγχρονισμένο ΕΛΓΑ, ο οποίος θα μπορεί να αντιμετωπίσει τα φαινόμενα και τις απειλές που υπάρχουν πλέον. Θα πρέπει, λοιπόν, να αρχίσουμε να συζητάμε ανοιχτά και με πνεύμα σύγκλισης για το τι μπορούμε να κάνουμε για όλα αυτά τα φαινόμενα που προκαλούνται από την αλλαγή του κλίματος, όχι μόνο σε επίπεδο συνεπειών, αλλά και σε επίπεδο πρόληψης.

Η Κυβέρνηση της Νέας Δημοκρατίας, λοιπόν και του Κυριάκου Μητσοτάκη αναγνωρίζοντας όλες αυτές τις προκλήσεις και τα δεδομένα έχει εφαρμόσει μια εθνική κυβερνητική στρατηγική που εστιάζει σε όλα τα επίπεδα. Μέσω της προώθησης της πράσινης ανάπτυξης αποσκοπεί στο να διαμορφωθεί ένα πλαίσιο που θα επιτρέπει τη βιωσιμότητα της παραγωγικής διαδικασίας. Στοχεύει στην πρόληψη και αντιμετώπιση των επιπτώσεων της κλιματικής κρίσης μέσα από την ουσιαστική λειτουργία της πολιτικής προστασίας που εξελίσσεται και ενδυναμώνεται. Δημιουργεί, δηλαδή, ένα πλαίσιο κρατικής αρωγής το οποίο υλοποιείται, μεγαλώνει και επεκτείνεται όλη αυτή την περίοδο, ώστε το κράτος να μπορέσει όσο πιο γρήγορα και πιο αποτελεσματικά εκεί που υπάρχει πραγματικά ανάγκη να σταθεί αρωγός σε πολίτες και περιοχές μετά από μια φυσική καταστροφή.

Φυσικά όλα αυτά τα μέτρα αντιμετώπισης και διαχείρισης εξελίσσονται συνεχώς και μαθαίνουμε από την εμπειρία και εμπλουτίζουμε αυτό το πλαίσιο. Είναι, όμως, σημαντικό να κάνουμε τις διαδικασίες πιο γρήγορα, να υπάρχει ένας πιο ευέλικτος συντονισμός μεταξύ των υπηρεσιών της πολιτικής προστασίας της αυτοδιοίκησης αλλά και του Υπουργείου, ώστε οι αποζημιώσεις που πιστοποιούνται να πιστώνονται πιο γρήγορα, όπως για παράδειγμα καταστροφές από την πλημμύρα. Σας έχω ενημερώσει πολλές φορές, κύριε Υπουργέ και σας ευχαριστώ για τα αντανακλαστικά σας. Την πλημμύρα στην Αλμωπία που είχαμε και στη Σκύδρα τον Γενάρη του ’23, στην Αραβησσό τον Ιούνιο του ίδιου έτους ακόμη δεν έχουν αποζημιωθεί και θεωρώ ότι οφείλεται καθαρά σε μια ασυνεννοησία μεταξύ των υπηρεσιών. Αυτό πρέπει να το βελτιώσουμε.

Θεωρώ πως το υπό συζήτηση σχέδιο νόμου επιχειρεί πραγματικά με καίριες παρεμβάσεις να βελτιώσει αυτό το θεσμικό πλαίσιο για την κρατική αρωγή προς τις επιχειρήσεις και τις αγροτικές εκμεταλλεύσεις που πλήττονται από φυσικές καταστροφές. Παράλληλα επιχειρεί να εκσυγχρονίσει αυτό το πλαίσιο της στεγαστικής συνδρομής για την αποκατάσταση των κτηρίων μετά από καταστροφές μέσα από έναν συνδυασμό ιδιωτικής ασφάλισης και κρατικής αρωγής.

Χωρίς, λοιπόν, να μπω στις λεπτομέρειες που έχουν ήδη συζητηθεί στις επιτροπές, θα ήθελα να εστιάσω σε αυτό το πνεύμα και τους στόχους του ιδίου του σχεδίου νόμου. Εκτιμώ πως φέρνει μια νέα κουλτούρα στον τρόπο αντιμετώπισης των καταστροφών, εστιάζει στην πρόληψη αλλά και στην καλύτερη διαχείριση μιας καταστροφής από ακραία καιρικά και φυσικά φαινόμενα. Μέσα, λοιπόν, από την ανάπτυξη και την επέκταση της συμμετοχής της ιδιωτικής ασφάλισης για τις φυσικές καταστροφές επιδιώκει αυτή την ενίσχυση της προστασίας της ιδιωτικής περιουσίας, αφήνοντας έτσι περιθώρια για την κρατική αρωγή απέναντι σε επιχειρήσεις και αγροτικές εκμεταλλεύσεις.

Είναι νομίζω σημαντικό να συμφωνήσουμε πως πρέπει να λάβουμε όλοι μαζί και σε όλα τα επίπεδα τα απαραίτητα αυτά μέτρα που θα περιορίσουν σε σημαντικό βαθμό τις συνέπειες των ακραίων φαινομένων και θα συμβάλλουν στην πρόληψη για την κλιμάκωση της κλιματικής κρίσης. Είμαι σίγουρος πως αν συμφωνήσουμε, μπορούμε πραγματικά να τα καταφέρουμε.

Κυρία Πρόεδρε, θα υπερψηφίσω το υπό συζήτηση σχέδιο νόμου για όλους αυτούς τους λόγους τους οποίους ανέπτυξα και σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα η Κοινοβουλευτική Εκπρόσωπος της Κοινοβουλευτικής Ομάδας Νίκη, η κ. Κουρουπάκη. Σας ενημερώνω ότι θα ακολουθήσει ο κ. Φλώρος, ο κ. Συντυχάκης και μετά ο Κοινοβουλευτικός Εκπρόσωπος του ΠΑΣΟΚ, ο κ. Μάντζος.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριε Υπουργέ, η επιβολή μιας νέας τάξης πραγμάτων περνάει μέσα από την εγκαθίδρυση μιας παγκόσμιας υπερταυτότητας που θα εκτοπίσει τις εθνικές και θρησκευτικές ταυτότητες, θα αντικαταστήσει την επιβολή δια των όπλων με την οικειοθελή υποταγή στα κελεύσματα μιας παγκόσμιας διακυβέρνησης.

Για την υποστήριξη αυτής της υπερταυτότητας προωθείται το ιδεολόγημα ότι τα κράτη είναι πολύ μικρά να αντιμετωπίσουν μόνα τους τα παγκόσμια προβλήματα και πολύ μεγάλα να δώσουν λύσεις σε τοπικά προβλήματα. Το ιδεολόγημα αυτό υπηρετείται από μια ατζέντα προκλήσεων που απαιτούν αρχικά μια διεθνή συνεργασία και σε δεύτερο χρόνο μια παγκόσμια εξουσία: Υγειονομική κρίση και πανδημίες, μεταναστευτική κρίση, κλιματική αλλαγή που βαφτίζεται «κλιματική κρίση». Το αφήγημα αυτών των κρίσεων είναι βολικό για να κρατά τους πολίτες φοβισμένους και υποταγμένους στις κάθε λογής υποχρεωτικότητες: Υποχρεωτικοί εμβολιασμοί, κλιματικοί φόροι και άλλα δυσμενή μέτρα. Αύριο ποιος ξέρει τι μας περιμένει; Μήπως οι μόνιμοι περιορισμοί στις μετακινήσεις με το μάντρωμα στις πόλεις των δεκαπέντε λεπτών τις οποίες οραματίζεται ο Δήμαρχος Αθηναίων; Δίνει φαίνεται και αυτός τα διαπιστευτήριά του για να ανέβει τα σκαλιά της πολιτικής εξουσίας.

Καταθέτω στα Πρακτικά τη συνάντησή του με τον Κάρλος Μορένο καθηγητή του Πανεπιστημίου της Σορβόννης και εμπνευστή της πόλης των δεκαπέντε λεπτών.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ερχόμενη στο παρόν νομοσχέδιο επισημαίνω ότι η Κυβέρνηση επιδιώκει μάλλον να κερδίσει το βραβείο της νομοθετικής φλυαρίας. Και μιας και βρίσκεται σε εξέλιξη το ευρωπαϊκό πρωτάθλημα ποδοσφαίρου, πρέπει να αναφερθώ στην περίφημη φράση του παλαίμαχου ποδοσφαιριστή Νίκου Βαμβακούλα: «Να κάνουμε μια τριμελή επιτροπή από πέντε, έξι άτομα»; Γιατί φαίνεται πως ο νομοθετικός οίστρος που διακατέχει την Κυβέρνηση εκτονώνεται στη δημιουργία νέων επιτροπών και υπηρεσιών. Τι νόημα έχει, παραδείγματος χάριν, να ιδρύονται όργανα, όπως το δεκαοκταμελές Παρατηρητήριο Ιδιωτικής Ασφάλισης έναντι Φυσικών Καταστροφών ή ο Συντονιστής Αποκατάστασης και Ανασυγκρότησης; Ποια η ωφέλεια από το διαρκές ανακάτεμα των αρμοδιοτήτων των υπηρεσιών πολιτικής προστασίας. την αναίρεση νόμων που προτάθηκαν το 2021 από την ίδια την Κυβέρνηση;

Στην Αρχαία Αθήνα όποιος πρότεινε επιβλαβή για την πόλη νομοθεσία ευθυνόταν με την προσωπική του περιουσία. Στη σημερινή επιτελική Κυβέρνηση των αξιών, θα λογοδοτήσει επιτέλους κανείς γι’ αυτό το διαρκές «ράβε-ξήλωνε»; Για την απουσία σαφούς στόχευσης και επαρκούς ελέγχου όλων αυτών των νόμων που θεσπίζονται στο πόδι; Και όλα αυτά τη στιγμή που υπάρχουν εκατοντάδες οικογένειες πλημμυροπαθών στη Θεσσαλία και πυροπαθών στην Εύβοια, τη Θράκη και σε άλλα μέρη της Ελλάδας. Άνθρωποι που ακόμα και σήμερα βρίσκονται χωρίς κατοικία, φιλοξενούμενοι σε συγγενείς.

Πείτε μας, κύριε Υπουργέ, πώς ακριβώς θα λυθούν τα προβλήματα των αστέγων του Ντάνιελ στη Θεσσαλία ή των πυροπαθών στην Εύβοια με το νέο νομοσχέδιο; Με περισσότερα όργανα και επιτροπές και στο τέλος με περισσότερη γραφειοκρατία; Όλα είναι ζήτημα προτεραιοτήτων και δυστυχώς η πολιτική προστασία δεν είναι μέσα στις κυβερνητικές προτεραιότητες. Προτεραιότητα όμως ήταν η άρον άρον νομιμοποίηση των αλλοδαπών που μπήκαν στη χώρα παράνομα. Και ποιο είναι το αντίδωρο αυτής της πολιτικής; Ύποπτη αύξηση του αριθμού των αλλοδαπών που συλλαμβάνονται για εμπρησμούς.

Διαβάζω: 30 Μαρτίου 2024, φωτιά στον Υμηττό. Σύλληψη αλλοδαπού για εμπρησμό από πρόθεση.

Στις 26 Μαΐου 2024, συνελήφθη Τούρκος για τη φωτιά στο όρος Αιγάλεω. Ομολόγησε τον εμπρησμό.

Χθες συνελήφθη αλλοδαπός για εμπρησμό στη Ραφήνα. Είχε συλληφθεί ξανά πριν δεκαπέντε ημέρες. Σχετικό δημοσίευμα.

Τα καταθέτω στα Πρακτικά.

Ευχαριστώ.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Χθες είχαμε άλλη μία φωτιά στο Σουφλί με τον Έβρο να υποφέρει συστηματικά και όχι τυχαία τα τελευταία χρόνια από καταστροφικές πυρκαγιές.

Κυρίες και κύριοι συνάδελφοι, η πολιτική προστασία αποτελεί μια πτυχή της δημόσιας και της εθνικής ασφάλειας της χώρας. Η ικανότητα του κράτους να προστατεύει τους πολίτες και τις υποδομές από φυσικές ή ανθρωπογενείς καταστροφές αποτελεί στοιχείο της εσωτερικής ασφάλειας και ισχύος. Η παραίτηση της πολιτείας από την πρωταρχική αυτή υποχρέωση είναι ένα μήνυμα προς τους πολίτες, αλλά και προς το εξωτερικό ότι το κράτος βρίσκεται σε αποδρομή. Δείγμα της υποχώρησης του κράτους αποτελεί η μεταφορά του κινδύνου των φυσικών καταστροφών στους πολίτες και στις επιχειρήσεις.

Τι λέει η Κυβέρνηση στους πολίτες και τους επιχειρηματίες της ελληνικής περιφέρειας και ιδίως της παραμεθορίου και των νησιών, που είναι περισσότερο εκτεθειμένοι στις φυσικές καταστροφές; Να κάνουν μόνοι τους ό,τι μπορούν, να ασφαλιστούν με τα πενιχρά εισοδήματα, γιατί η Κυβέρνηση των Αθηνών έχει με άλλα πράγματα να ασχοληθεί.

Κύριοι της Κυβέρνησης, εάν δεν θέλετε να συνδράμετε ουσιαστικά τα θύματα των φυσικών καταστροφών λόγω της έλλειψης πόρων που οφείλεται αποκλειστικά στις επιλογές σας, τουλάχιστον μην τα εμπαίζετε και μην παραπλανάτε την κοινή γνώμη παρουσιάζοντας ως πολιτικό έργο τη γραφειοκρατική αναδιάρθρωση της πολιτικής προστασίας. Τα θύματα των φυσικών καταστροφών έχουν ανάγκη από έργα και οικονομική ενίσχυση. Χρειάζονται παρεμβάσεις ουσίας και όχι βιτρίνας.

Πείτε λοιπόν στους κατοίκους της Σερίφου, όπου η φωτιά σταμάτησε στη θάλασσα με τους τέσσερις πυροσβέστες και το ένα πυροσβεστικό όχημα ότι οι ιδιωτικές ασφαλιστικές εταιρείες θα καλύψουν τους κινδύνους που αναλαμβάνουν μένοντας σε ένα μικρό νησί του Αιγαίου.

Στο σημείο αυτό οφείλω να κάνω ειδική αναφορά στους μαχητές της πρώτης γραμμής τούτες τις ώρες, τους πυροσβέστες. Συνιστά ντροπή το γεγονός ότι αντί να αναζητάτε πόρους για να μονιμοποιηθούν οι συμβασιούχοι πυροσβέστες και να καλυφθούν οι κενές θέσεις πυροσβεστών, ζητάτε εμμέσως να χρηματοδοτήσουν με τον μισθό τους τα έξοδα μεγάλων μετακινήσεων τους από περιοχές όπως η Εύβοια. Ζητάτε να καλύπτουν με τις ίδιες χαμηλές αποδοχές τα οργανικά κενά ανωτέρων θέσεων. Η αντιμετώπιση προς αυτούς τους ανθρώπους που κάθε καλοκαίρι θέτουν σε κίνδυνο τη ζωή τους για εμάς, είναι υποτιμητική. Σας καλούμε λοιπόν, να προβείτε άμεσα στην πλήρωση των κενών θέσεων του Πυροσβεστικού Σώματος και τη μονιμοποίηση των συμβασιούχων.

Κύριοι συνάδελφοι, είναι προφανές ότι έχουμε να κάνουμε με μια Κυβέρνηση άκρως αποτυχημένη. Αντί να εκμεταλλευθεί το παράθυρο ευκαιρίας που άνοιξε με το Ταμείο Ανάκαμψης και Ανθεκτικότητας, προκειμένου να δημιουργηθούν σοβαρές υποδομές, να ανοίξουν θέσεις εργασίας, να υποστηριχθεί η βιομηχανία και ο πρωτογενής τομέας της χώρας, η Κυβέρνηση σπαταλά τα χρήματα των επόμενων γενεών στην παρασιτική, κρατικοδίαιτη επιχειρηματικότητα, χωρίς λογοδοσία και χωρίς διαφάνεια. Την ίδια στιγμή η χώρα υποφέρει από την ερήμωση της υπαίθρου και αντί να ενισχύσουμε τους ανθρώπους της υπαίθρου που εκτίθενται περισσότερο από οποιουσδήποτε άλλους σε φυσικές καταστροφές, προσθέτουμε νέα βάρη στις πλάτες τους με τη λογική της ατομικής ευθύνης.

Από την 1η Ιανουαρίου του 2025 θα πρέπει επιχειρήσεις με τζίρο πάνω από 2 εκατομμύρια ευρώ να ασφαλίζονται υποχρεωτικά υπό την απειλή των προστίμων και απώλειας της κρατικής αρωγής έναντι δασικής πυρκαγιάς, πλημμύρας ή σεισμού. Γνωρίζουμε πολύ καλά ότι αυτό είναι η αρχή για την επέκταση της υποχρεωτικής ιδιωτικής ασφάλισης σε όλα τα ακίνητα. Άλλωστε μια πρώτη απόπειρα έγινε το 2022 με τον περίφημο κλιματικό νόμο. Πρόκειται για μία ανεύθυνη πολιτική που δεν εξετάζει τις παραμέτρους του ζητήματος. Οι επιχειρήσεις, στις οποίες επιβάλλεται η ιδιωτική ασφάλιση είναι κερδοφόρες; Καταβάλλουν φόρους και ΕΝΦΙΑ τόσα χρόνια; Περιμένουν ή δεν περιμένουν από το κράτος την απαιτούμενη ανταπόδοση την ώρα της ανάγκης; Τι γίνεται με τις επιχειρήσεις που βρίσκονται στην παραμεθόριο ή σε απομακρυσμένες περιοχές; Τι γίνεται με τις περιοχές που εκτίθενται σε αυξημένους κινδύνους σεισμού, πυρκαγιάς ή πλημμύρας; Πόσα ασφάλιστρα θα πρέπει να καταβάλλονται σε αυτές; Μήπως τελικά να πούμε στους ανθρώπους αυτούς να μεταφέρουν τις επιχειρήσεις τους σε προστατευόμενες ζώνες πέριξ των Αθηνών και της Θεσσαλονίκης; Αυτό θέλουμε; Αυτή είναι η προτεραιότητα της Κυβέρνησης; Μπορούν οι εγχώριες ασφαλιστικές εταιρείες να καλύψουν τους κινδύνους από σεισμούς σε μια χώρα που συγκεντρώνει το 50% της σεισμικότητας της Ευρώπης ή μήπως ενεργεί η Κυβέρνηση και τα συμφέροντα των ξένων ασφαλιστικών κολοσσών; Υπάρχουν επαρκείς εγγυήσεις για τη φερεγγυότητα των ασφαλιστικών εταιρειών, ώστε να μην καλείται ο φορολογούμενος να τις διασώζει σε περιπτώσεις μιας μείζονος φυσικής καταστροφής;

Όλα αυτά τα ζητήματα θα έπρεπε με προσοχή να αξιολογηθούν πριν από την κατάθεση του παρόντος νομοσχεδίου. Όμως, ο λαός βλέπει. Σε έναν χρόνο το 41% έγινε 28%. Φανταστείτε τι θα γίνει στο τέλος της θητείας. Η πλήρης πασοκοποίηση της Νέας Δημοκρατίας όχι μόνο από πλευράς στελεχών, αλλά και από πλευράς ποσοστών.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο ανεξάρτητος Βουλευτής κ. Κωνσταντίνος Φλώρος.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κυρία Πρόεδρε.

Σήμερα γίνεται συζήτηση επί του σχεδίου νόμου που προωθεί την ιδιωτική ασφάλιση των περιουσιών μας έναντι φυσικών καταστροφών. Ένα νομοσχέδιο που βρίσκει εμένα προσωπικά, αλλά και κάθε λογικό άνθρωπο που έχει επαφή με την πραγματικότητα και τον ελληνικό λαό κάθετα αντίθετους.

Την στιγμή, λοιπόν, που ο λαός μας βρίσκεται οικονομικά καταπιεσμένος και σε αδιέξοδο φέρνετε αυτό το πολύ βολικό, για την Κυβέρνησή σας, νομοσχέδιο που δεν αποτελεί τίποτα άλλο από την πάγια τακτική σας για αποποίηση κάθε ευθύνης από πάνω σας και ουσιαστικά μεταφέρεται το βάρος της προστασίας από το κράτος στον απλό πολίτη, επιβαρύνοντάς τον με πρόσθετες δαπάνες και υποχρεώσεις τις τελευταίες εβδομάδες.

Η Ελλάδα έχει δοκιμαστεί σκληρά από καταστροφικές πυρκαγιές, έχουν αφανιστεί δάση, καταστράφηκαν σπίτια και οικογένειες έμειναν άστεγες. Οι εικόνες των φλεγόμενων περιοχών έχουν προκαλέσει θλίψη και αγανάκτηση σε όλους μας. Αυτή η κρίση που διανύουμε αναδεικνύει την ανεπάρκεια των κρατικών υποδομών και την ανάγκη για άμεση και αποτελεσματική κρατική παρέμβαση.

Αντί, λοιπόν να ενισχυθούν οι δημόσιες δομές και να προστατευτούν οι πολίτες, η αντιλαϊκή Κυβέρνηση Μητσοτάκη επιβάλλει την ιδιωτική ασφάλιση μεταφέροντας την ευθύνη στους ήδη καταπιεσμένους πολίτες. Δεν μπορεί, λοιπόν, αυτή η προσέγγισή σας να προβάλλεται ως λύση.

Δεν καταλαβαίνετε ότι με αυτό το νομοσχέδιο σκοτώνετε τον ήδη καταπιεσμένο, από τις υψηλές φορολογικές επιβαρύνσεις και με χαμηλό εισόδημα, ελληνικό λαό; Οι περισσότερες οικογένειες πασχίζουν να τα βγάλουν πέρα με τα βασικά κι εσείς ζητάτε να καλύψουν επιπλέον το κόστος μιας ιδιωτικής ασφάλισης. Άρα, θα επιδεινωθεί η οικονομική τους κατάσταση και θα αυξηθεί η ανισότητα καθώς μόνο οι πλουσιότεροι θα μπορούν να ανταπεξέλθουν.

Αντί για την επιβολή της ιδιωτικής ασφάλισης, προτείνω, λοιπόν, μια σειρά από μέτρα που θα διασφαλίσουν ότι το κράτος αναλαμβάνει την ευθύνη για την προστασία των πολιτών του και των περιουσιών τους από φυσικές καταστροφές:

Πρώτον, ενίσχυση των δημόσιων υποδομών. Το κράτος πρέπει να επενδύσει σε έργα υποδομής που θα μειώσουν την πιθανότητα και τις επιπτώσεις των φυσικών καταστροφών. Αντί να πληρώνουν οι πολίτες για ιδιωτική ασφάλιση, το κράτος πρέπει να διασφαλίσει ότι οι υποδομές είναι επαρκείς και ανθεκτικές.

Δεύτερον, κρατική ασφάλιση. Δημιουργία ενός κρατικού ταμείου ασφάλισης που θα καλύπτει τις ζημιές από φυσικές καταστροφές. Οι πολίτες δεν πρέπει να επιβαρύνονται με επιπλέον κόστη για την ασφάλιση των περιουσιών τους. Το κράτος πρέπει να αναλάβει αυτόν τον ρόλο διασφαλίζοντας τη δίκαιη κατανομή των πόρων και τη γρήγορη αποκατάσταση των ζημιών.

Τρίτον, ενίσχυση της κρατικής αρωγής. Η κρατική αρωγή πρέπει να ενισχυθεί και να βελτιωθεί ώστε να παρέχει άμεση και επαρκή στήριξη στους πληγέντες από φυσικές καταστροφές. Στη Θεσσαλία ακόμη δεν έχουν ολοκληρωθεί αυτές οι διαδικασίες τόσους μήνες, ενάμιση χρόνο μετά το πλήγμα που δέχτηκαν από την κακοκαιρία «Ντάνιελ». Οι διαδικασίες πρέπει να είναι απλές και γρήγορες ώστε οι πολίτες να μπορούν να λάβουν τη βοήθεια που χρειάζονται χωρίς καθυστερήσεις.

Τέταρτον, πρόληψη και εκπαίδευση. Το κράτος πρέπει να επενδύσει στην πρόληψη για την εκπαίδευση των πολιτών σχετικά με τους κινδύνους των φυσικών καταστροφών και τα μέτρα προστασίας που μπορούν να λάβουν. Η ενημέρωση και η εκπαίδευση είναι κλειδιά για τη μείωση των επιπτώσεων των καταστροφών.

Πέμπτον, κοινωνική δικαιοσύνη. Όλες οι πολιτικές πρέπει να λαμβάνουν υπ’ όψιν την κοινωνική δικαιοσύνη διασφαλίζοντας ότι οι πιο ευάλωτες ομάδες λαμβάνουν την απαραίτητη στήριξη και προστασία. Η προστασία από φυσικές καταστροφές δεν πρέπει να είναι προνόμιο των λίγων αλλά δικαίωμα όλων των πολιτών.

Οδηγούμαστε, λοιπόν, στο εξής συμπέρασμα, κυρίες και κύριοι συνάδελφοι. Η προώθηση της ιδιωτικής ασφάλισης περιουσιών έναντι φυσικών καταστροφών αποτελεί ένα βήμα πίσω για την κοινωνική δικαιοσύνη και την προστασία των πολιτών. Το κράτος έχει την υποχρέωση να προστατεύει τους πολίτες του και τις περιουσίες τους ιδιαίτερα σε περιόδους κρίσης και οικονομικής δυσπραγίας.

Η ενίσχυση, λοιπόν, των δημοσίων υποδομών, η δημιουργία κρατικού ταμείου ασφάλισης, η ενίσχυση της κρατικής αρωγής και η επένδυση στην πρόληψη και την εκπαίδευση είναι τα απαραίτητα βήματα για να διασφαλιστεί μια δίκαιη και αποτελεσματική πολιτική προστασίας.

Τέλος, ας μιλήσουμε λίγο και για τον κ. Τριαντόπουλο, τον υπεύθυνο πίσω από αυτό το νομοσχέδιο, ο οποίος αντί να προστατεύει τα συμφέροντα των πολιτών προωθεί μέτρα που εξυπηρετούν τα μεγάλα οικονομικά συμφέροντα και αφήνουν τους αδύναμους στο έλεος της τύχης. Αυτός ο άνθρωπος που σήμερα προσπαθεί να μας πείσει ότι η ιδιωτική ασφάλιση είναι η λύση στα προβλήματά μας, είναι και ο ίδιος που στο έγκλημα των Τεμπών έδωσε την εντολή για το μπάζωμα του χώρου του εγκλήματος προσπαθώντας να εξαφανίσει κρίσιμα στοιχεία που θα μπορούσαν να αποκαλύψουν την αλήθεια.

Κύριε Τριαντόπουλε, από τις 27 Μαΐου θα έπρεπε να έχετε περάσει την πόρτα της Αντιεισαγγελέως Εφετών Λάρισας κ. Αικατερίνης Μάτση που έχει αναλάβει την έρευνα για το μπάζωμα. Για ποιον λόγο δεν έχετε πάει ακόμη; Γιατί καθυστερείτε; Φοβάστε ή περιμένετε κάτι; Πότε θα πάτε; Μπορείτε να μας το απαντήσετε;

Είναι ντροπή, λοιπόν, να εμπιστευόμαστε έναν άνθρωπο που θα έπρεπε αυτή την στιγμή να λογοδοτεί στη δικαιοσύνη.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Εμμανουήλ Συντυχάκης, Βουλευτής του Κομμουνιστικού Κόμματος Ελλάδας.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Οι διάφορες ασφαλιστικές εταιρείες «μυρίζουν» ευκαιρίες μέσα στην καταστροφή, στις πλημμύρες της Θεσσαλίας, στις φωτιές της Εύβοιας, της Αττικής και αλλού, στους σεισμούς στο Αρκαλοχώρι του Ηρακλείου και σε εκατοντάδες άλλες παρόμοιες περιπτώσεις. Πρόκειται για ασφαλιστικές εταιρείες που βλέπουν μπροστά μια «παρθένα» αγορά για τα κέρδη τους και ζητάνε ακόμα μεγαλύτερη κρατική στήριξη για να την κατακτήσουν. Άλλωστε, μόλις το 16% των κατοικιών είναι ασφαλισμένες, σύμφωνα με την Ένωση Ασφαλιστικών Εταιρειών Ελλάδος, όταν το αντίστοιχο ποσοστό σε ευρωπαϊκές χώρες μπορεί να ξεπερνά και το 80% και ζητάνε την ακόμη μεγαλύτερη κρατική στήριξη. Γι’ αυτό, άλλωστε, το κράτος σπρώχνει πελατεία στις ασφαλιστικές εταιρείες, εκθειάζοντας ταυτόχρονα τον ρόλο τους στη διαχείριση των κινδύνων από την κλιματική αλλαγή, τη στιγμή που η συνολική καμένη έκταση για τον Ιούνιο του 2024 είναι πάνω από τρεις φορές μεγαλύτερη από τον μέσο όρο των τελευταίων δεκατεσσάρων ετών, ως αποτέλεσμα της δασοκτόνας πολιτικής όλων των κυβερνήσεων διαχρονικά.

Τώρα η Κυβέρνηση της Νέας Δημοκρατίας κάνει το πρώτο βήμα εισάγοντας την υποχρεωτικότητα για ιδιωτική ασφάλιση μόνο για μεγάλες επιχειρήσεις με τζίρο άνω των δύο εκατομμυρίων ευρώ, με πρόστιμα των 5.000 ευρώ για μη συμμόρφωση, που αγγίζει τα όρια της γελοιότητας. Και για να συνηθίσει ο λαός να το θεωρεί φυσιολογικό ότι αν πάθει κάτι έχει αυτός αποκλειστικά την ευθύνη και όχι το κράτος, πλασάρει τη θεωρία της ατομικής ευθύνης. Επιδιώκει να περάσει με ανώδυνο, για την ίδια, τρόπο στην επέκταση της υποχρεωτικής ιδιωτικής ασφάλισης και σε επιχειρήσεις μικρότερης κλίμακας αλλά και στη λαϊκή κατοικία και περιουσία.

Στα λασπόνερα, όμως, του κάμπου της Θεσσαλίας, στα καμένα της Εύβοιας, της Αττικής, της Δαδιάς, της Κερατέας, της Σταμάτας χθες, το έγκλημα συνεχίζεται. Και από αυτή την άποψη, είναι προκλητική η εισήγηση του Πρωθυπουργού σήμερα σε μια προσπάθεια να εξωραΐσει την τραγική εικόνα, τις καταστροφές από τις πυρκαγιές, όσο και για την προετοιμασία του κρατικού μηχανισμού, κυρίως με μέτρα πρόληψης εν όψει της αντιπυρικής περιόδου, τα οποία είχαν έγκαιρα επισημανθεί από το Κομμουνιστικό Κόμμα Ελλάδας αλλά και από τα σωματεία των πυροσβεστών.

Είναι, επίσης, πολύ ανέντιμο και επικίνδυνο αυτό που κάνει η Κυβέρνηση -και υιοθετεί, βέβαια, και ο ΣΥΡΙΖΑ και το ΠΑΣΟΚ, για να δικαιολογήσουν και τις δικές τους ευθύνες- να τα παραπέμπουν όλα στην κλιματική αλλαγή, να λένε ότι δεν μπορούν να κάνουν τίποτα, ότι ήταν τόσο ακραία τα καιρικά φαινόμενα που υπερβαίνει της ανθρώπινης προσπάθειας και των όποιων μέτρων.

Αλήθεια, η κλιματική αλλαγή ευθύνεται για τις μεγάλες ελλείψεις και τα κενά στην Πυροσβεστική και στη δασική υπηρεσία; Η κλιματική αλλαγή ευθύνεται για την απουσία μέτρων πρόληψης και τον αντιεπιστημονικό διαχωρισμό πρόληψης-κατάσβεσης; Η κλιματική αλλαγή ευθύνεται για τον χωροταξικό σχεδιασμό, που διαμορφώνει επικίνδυνες μικτές ζώνες δασικών οικιστικών αγροτικών και βιομηχανικών περιοχών; Η κλιματική αλλαγή ευθύνεται για την απουσία αποτελεσματικών μέτρων πυρασφάλειας σε κρίσιμες υποδομές, ακόμα και σε στρατόπεδα με επικίνδυνα πυρομαχικά;

Η πραγματικότητα όμως είναι ότι οι σεισμόπληκτοι και οι πλημμυροπαθείς δεν μπορούν να ξαναφτιάξουν τα σπίτια τους. Στις σεισμόπληκτες περιοχές των Δήμων Μινώα Πεδιάδας και Αρχανών Αστερουσίων έχουν υποβληθεί περίπου τρεις χιλιάδες αιτήσεις για έκδοση άδειας επισκευής και χορήγησης στεγαστικής συνδρομής και μέχρι σήμερα έχουν εκδοθεί μόνο εκατόν σαράντα δύο άδειες, μετά από τρία χρόνια.

Η τροπολογία του κυρίου Υπουργού, τον Απρίλιο του 2024, η οποία υποτίθεται ότι έγινε για να αρθούν τα εμπόδια και να επιταχυνθούν οι διαδικασίες εγκρίσεων των φακέλων για την άμεση αποκατάσταση των κατεστραμμένων κτηρίων και επιχειρήσεων, είναι κοροϊδία στο τετράγωνο.

Δίνει 3.000 ευρώ για σπίτια και κτήρια επιχειρήσεων, που δεν είχαν σοβαρές, κατά τη γνώμη της Κυβέρνησης, ζημιές στον φέροντα οργανισμό και όποιος ακολουθήσει αυτήν τη διαδικασία αποποιείται της στεγαστικής συνδρομής με το παλαιό σύστημα και παραιτείται από κάθε απαίτηση από το ελληνικό δημόσιο. Η, δε, στεγαστική συνδρομή αφορά μόνο το 80% από το κράτος, που φτάνει με βάση τις τιμές των τιμολογίων στο 45% έως 50% του κόστους. Οι ιδιοκτήτες επιβαρύνονται για το άλλο 20% από άτοκο δάνειο στις τράπεζες.

Καμμία, λοιπόν, σχέση με τις προτάσεις των πληγέντων, τις οποίες επανειλημμένα έχει αναδείξει το ΚΚΕ στη Βουλή, όπως την άρση των όποιων γραφειοκρατικών εμποδίων που σκόπιμα συντηρεί η Κυβέρνηση για να αποθαρρύνει τους πληγέντες από τις διεκδικήσεις, την πλήρη στελέχωση του ΔΑΕΦΚ με μόνιμο προσωπικό ως προϋπόθεση για να επιταχυνθούν και να απλουστευθούν οι διαδικασίες εγκρίσεων των φακέλων, την 100% αποζημίωση και πλήρη αποκατάσταση των ζημιών για τη μελέτη, χρηματοδότηση, κατασκευή των νέων σχολικών μονάδων που απαιτούνται μετά το σεισμό για να φύγουν τα επτακόσια παιδιά από τα κοντέινερ.

Η Κυβέρνηση οφείλει να σταματήσει εδώ και τώρα να παίζει με τον πόνο και την αγωνία των σεισμόπληκτων, οι οποίοι συνεχίζουν να ζουν σε κοντέινερ, σε «κίτρινα» σπίτια με ό,τι κινδύνους έχει αυτό για τη ζωή και την υγεία τους εν μέσω συνεχιζόμενων σεισμικών δονήσεων και να προχωρήσει τώρα στην ικανοποίηση των αιτημάτων τους χωρίς άλλη καθυστέρηση. Να γίνουν οι αναγκαίες μόνιμες προσλήψεις στη ΔΑΕΦΚ, στη Διεύθυνση Αποκατάστασης Επιπτώσεων Φυσικών Καταστροφών και αντίστοιχα στον ΤΑΕΦΚ Ηρακλείου. Να καταβάλλει η Κυβέρνηση άμεσα -όχι για να θεραπεύσει, όπως είπε ο κ. Τριαντόπουλος, δεν είναι άρρωστοι οι άνθρωποι- το σύνολο των οφειλόμενων χρημάτων στους οκταμηνίτες εργαζομένους της ΔΑΕΦΚ που ξεπερνούν τις 300.000 ευρώ, από 2.000 έως 10.000 ευρώ ανά υπάλληλο, που τρέχουν σαν την άδικη κατάρα, με δικά τους έξοδα από πληγείσα περιοχή σε πληγείσα περιοχή.

Τις ίδιες απαράδεκτες καθυστερήσεις επιδεικνύει η Κυβέρνηση και σε όλες τις άλλες περιπτώσεις. Στο Δήμο Χερσονήσου από τις πλημμύρες του 2020 που συνεχίζονται οι απαράδεκτες καθυστερήσεις στην καταβολή αποζημιώσεων προς τους πλημμυροπαθείς. Πήραν την πρώτη αποζημίωση για οικοσκευές και κάτι ελάχιστα κάποιες επιχειρήσεις και τίποτε άλλο.

Στα Μάλια, για παράδειγμα, σπίτι εβδομήντα πέντε τετραγωνικών μέτρων με ολική καταστροφή πήρε μόνο 3.800 ευρώ, ενώ το κόστος ζημιάς ήταν υπερπολλαπλάσιο. Άλλοι πήραν μόνο 500 ευρώ, ενώ η εκτίμηση των υπηρεσιών έλεγε για πάνω από 5.000 ευρώ, δηλαδή η απόλυτη κοροϊδία. Οι υποσχέσεις της Κυβέρνησης κόλλησαν κυριολεκτικά στη λάσπη.

Στον Πλατανιά Χανίων, που ακόμα δεν έχουν αποκατασταθεί κατεστραμμένες υποδομές, αγροτικοί δημοτικοί δρόμοι, γεφύρια από τις πλημμύρες του 19ου αιώνα, ενώ δεν έχουν αποζημιωθεί οι πληγέντες με χαρακτηρισμένα «κίτρινα» σπίτια και φυσικά εδώ και πέντε χρόνια δεν έχουν γίνει επιδιορθώσεις.

Στο τουριστικό θέρετρο της Αγίας Πελαγίας στο Ηράκλειο με τις καταστροφικές πλημμύρες του 2022 και δύο νεκρούς οι επιχειρήσεις πήραν την πρώτη κρατική αρωγή 6.000 και αυτό ήταν, ενώ η ζημιά που υπέστησαν ήταν πολλαπλάσια. Δόθηκαν προεκλογικά κάποιες ενισχύσεις, αλλά σε πολύ ελάχιστους επιχειρηματίες, που εγείρει και ερωτηματικά. Έκτοτε από υπόσχεση σε υπόσχεση και από τον Άννα στον Καϊάφα, ούτε υπόσχεση για απαλλαγή από τον ΕΝΦΙΑ για δύο χρόνια δεν υλοποιήθηκε. Από τότε μέχρι σήμερα δεν έχουν γίνει τα απαραίτητα αντιπλημμυρικά έργα ούτε ένα φράγμα για ανασχέσεις χωμάτων ούτε η νέα μελέτη για το κανάλι των όμβριων υδάτων που βρίσκεται στην παραλία της Αγίας Πελάγιας. Το ίδιο στη Σητεία δεν αποζημιώθηκαν οι πλημμυροπαθείς. Η αποζημίωση έφτασε στο 30%. Απόλυτη κοροϊδία δύο χρόνια μετά την πλημμύρα για επιχειρήσεις που υπέστησαν ζημιά άνω των 20.000 ευρώ.

Οι διατάξεις των άρθρων για τη στεγαστική συνδρομή πληγέντων δεν μας βρίσκει σύμφωνους. Η στεγαστική συνδρομή μπορεί να λέει ότι είναι ίση με το 100% για την ανακατασκευή στην περίπτωση της κατεδάφισης του υφιστάμενου κτηρίου και εν συνεχεία ανέγερσης νέου σε άλλη περιοχή εκτός κατολισθένουσας και επαπειλούμενης περιοχής, αλλά γεννούν πολύ περισσότερα ερωτηματικά οι διατάξεις αυτές παρά λύνουν ζητήματα. Ποιος κατεδαφίζει και ποιος επωμίζεται το κόστος κατεδάφισης. Ποιος αποφασίζει, με ποια κριτήρια και τι περιλαμβάνει το 100% στεγαστικής συνδρομής για ανακατασκευή, όπως λέτε.

Η μέχρι τώρα εμπειρία λέει ότι η εντολή προς τις υπηρεσίες είναι οι αποζημιώσεις να μην υπερβαίνουν ή να είναι πολύ πιο κάτω από το κόστος της πραγματικής ζημιάς. Η στεγαστική συνδρομή καλύπτει μόνο την ανέγερση κτηρίου. Εάν ο πληγέντας φύγει από την κατολισθένουσα και επαπειλούμενη περιοχή και αναζητήσει νέα περιοχή, τότε ποιος θα του εξασφαλίσει τη γη, προκειμένου να χτίσει το σπίτι να βάλει την οικογένειά του;

Οι καταστροφές, λοιπόν, δεν ήρθαν ως αποτέλεσμα κάποιας απραξίας ούτε συνιστούν κάποιο τεχνοκρατικό πρόβλημα. Πρόκειται για πολιτικό έγκλημα διαρκείας και την ευθύνη την έχουν οι αστικές κυβερνήσεις, το ίδιο το κράτος που δεν μερίμνησε έγκαιρα με έργα προστασίας της περιουσίας του λαού.

Η Κυβέρνηση συνειδητά συσκοτίζει την πραγματικότητα, ροκανίζει το χρόνο, εφευρίσκει δικαιολογίες για να μην αποζημιώνει, συντηρεί τη γραφειοκρατία επιδιώκοντας να φορτώσει τις συνέπειες πλημμυρών, σεισμών και πυρκαγιών και της αποκατάστασης τους στους πληγέντες.

Στην πράξη, όμως, οι όποιες αποζημιώσεις και η χορήγηση στεγαστικής συνδρομής κινούνται εντός των δημοσιονομικών ορίων. Οι όποιες καθυστερήσεις υπάρχουν στα αιτήματα των πληγέντων αποδεικνύουν ότι το κράτος είναι φιλικό, γρήγορο και ικανό όταν είναι να εξυπηρετήσει τους επιχειρηματικούς ομίλους, αλλά αργό, δυσκίνητο και γραφειοκρατικό όταν είναι να δώσει λύση στις λαϊκές ανάγκες και διεκδικήσεις.

Αυτό σημαίνει ότι τα φτωχότερα νοικοκυριά, ακόμα και αν είναι ασφαλισμένα και παίρνουν αποζημιώσεις-ψίχουλα και όλοι οι υπόλοιποι στην ουρά για τη γνωστή κρατική αρωγή, είναι σίγουρο ότι όλοι βράζουν στο ίδιο καζάνι.

Καταθέτω στα Πρακτικά τα αιτήματα και του Εμπορικού Επαγγελματικού Συλλόγου Αγίας Πελαγίας και του Εμπορικού Συλλόγου Σητείας για τις πλημμύρες που υπέστησαν στις περιοχές τους.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει οΚοινοβουλευτικός Εκπρόσωπος του ΠΑΣΟΚ - Κινήματος Αλλαγής, ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, θα μου επιτρέψετε να αρχίσω την ομιλία μου από την εξαιρετικά ανησυχητική εξέλιξη που μας έρχεται από τη Γαλλία από χθες.

Είναι μία εξέλιξη, που ασφαλώς επαληθεύει ότι η προκήρυξη των βουλευτικών εκλογών από τον Πρόεδρο Μακρόν υπήρξε μία επικίνδυνη και υψηλού ρίσκου κίνηση και απόφαση όχι μόνο για τη Γαλλική Δημοκρατία, αλλά εν δυνάμει και για ολόκληρο το ευρωπαϊκό οικοδόμημα. Η νίκη της Ακροδεξιάς χθες το βράδυ στη Γαλλία είναι μια βαθιά ανησυχητική εξέλιξη για όλους. Η απόλυτη πλειοψηφία του Λαϊκού Μετώπου είναι πλέον μονόδρομος. Και είναι σωστό και λυτρωτικό εν δυνάμει ότι το Λαϊκό Μέτωπο και το κόμμα του κ. Μακρόν συνεργάζονται, έστω και τώρα εν όψει της επόμενης Κυριακής. Και είναι λυπηρό που η δεξιά των Ρεπουμπλικανών αφήνει ανοικτή με την ψήφο κατά συνείδηση την πόρτα στην Ακροδεξιά, κλείνει το μάτι στην Ακροδεξιά, την κανονικοποιεί, όπως δυστυχώς έκανε την παραμονή των ευρωπαϊκών εκλογών και το Ευρωπαϊκό Λαϊκό Κόμμα που δεν απέκλεισε τη συνεργασία με την παράταξη της κ. Μελόνι σε αντίθεση με όλες τις υπόλοιπες δυνάμεις τού Ευρωκοινοβουλίου, τους Σοσιαλδημοκράτες, την Αριστερά, τους Πράσινους και τους Φιλελεύθερους. Και ενώ είναι ήδη στα σπάργανα και επόμενο ακροδεξιό σχήμα υπό τον κ. Όρμπαν από την Ουγγαρία.

Όλα αυτά είναι πολύ ανησυχητικές εξελίξεις. Και δεν είναι απλώς περίπλοκη κατάσταση, όπως την βλέπει ο Υπουργός Επικρατείας, ο κ. Βορίδης. Και πολλοί στάθηκαν στην ιστορική προσωπική του, όπως την χαρακτήρισε, σχέση του με Αντιπρόεδρο του λεπενικού κόμματος, αλλά για μένα είναι πιο ανησυχητική η διαπίστωση που έκανε ο κ. Βορίδης για την Ιταλία ως προάγγελο της Γαλλίας ότι δεν έγινε δα και καμμία κοσμογονία στην Ιταλία, ότι κάπως κινούνται τα πράγματα με την κ. Μελόνι.

Ξέρετε το πρώτο βήμα της κανονικοποίησης της άκρας Δεξιάς είναι η αποδοχή της ως κάτι φυσιολογικό ή έστω ακίνδυνο. Και αυτό είναι ρήση και αποδοχή και η παραδοχή του Υπουργού Επικρατείας της φιλελεύθερης κατά τα λοιπά Νέας Δημοκρατίας. Την επαύριον, λοιπόν, των ευρωπαϊκών εκλογών φαίνεται ότι επιβεβαιώνονται οι φόβοι για την ενίσχυση των άκρων και αυτήν τη φορά και από το λίκνο του ευρωπαϊκού Διαφωτισμού τη Γαλλία, αλλά και αλλού στην Ευρώπη. Αναφέρθηκαν παραδείγματα. Αναδύονται και ενισχύονται μισαλλόδοξες δυνάμεις που διακινούν ιδέες του μίσους, που αναπαράγουν στερεότυπα και διακρίσεις, αμφισβητούν τα δικαιώματα και τις ελευθερίες, λογοκρίνουν, φιμώνουν δυνάμεις που αμφισβητούν ακόμα και αυτήν την κλιματική κρίση, την οποία συζητούμε σήμερα.

«Κλείνουν το μάτι» σε αυταρχικά καθεστώτα, αμφισβητούν έμπρακτα το ευρωπαϊκό κεκτημένο, την ίδια την Ευρωπαϊκή Ένωση και επενδύουν -ακριβώς, όπως ειπώθηκε- στον δικαιολογημένο φόβο των Ευρωπαίων πολιτών, στην ανασφάλεια των Ευρωπαίων πολιτών, εξαιτίας της αποτυχίας των κυβερνητικών πολιτικών, ιδίως των συντηρητικών κυβερνήσεων.

Η απάντηση ακριβώς στην επέλαση του φόβου και των ιδεών τού μίσους, στην ενίσχυση των άκρων, είναι: Καλύτερη και βαθύτερη δημοκρατία. Μια Ευρώπη των λαών, που θα αντιμετωπίζει στον πυρήνα τους τα σύγχρονα προβλήματα των κοινωνιών, των πλέον ευάλωτων, των μη προνομιούχων του 21ου αιώνα. Μια Ευρώπη, που δεν θα αποκηρύσσει το κακό με αφορισμούς και προσευχές, αλλά με καλύτερες δημόσιες πολιτικές.

Αυτά είναι τα εφόδια της δημοκρατίας: Δημόσιες πολιτικές για παιδεία, για υγεία, για εργασία, για φορολογική δικαιοσύνη, δίκαιη κατανομή του πλούτου και των δημοσίων βαρών.

Ο όρος «ασφάλεια» -κι αυτό είναι ένα σφάλμα της Αριστεράς και της σοσιαλδημοκρατίας- δεν πρέπει να εκχωρείται στη Δεξιά και στην Ακροδεξιά. Στον σύγχρονο κόσμο των επάλληλων διακινδυνεύσεων, «ασφάλεια» είναι η αξιοπρέπεια στην εργασία, είναι η πρόσβαση σε αποτελεσματικές, δωρεάν υπηρεσίες υγείας, η παροχή υπηρεσιών παιδείας υψηλού κύρους στα δημόσια σχολεία και στα δημόσια πανεπιστήμια, ένα ανταποδοτικό και δίκαιο συνταξιοδοτικό σύστημα, ένα κράτος παρόν, ευέλικτο και αποδοτικό στο πλευρό του πολίτη.

Αυτό ισχύει όχι μόνο στην Ευρώπη, αλλά κατά μείζονα λόγο και στη δική μας χώρα, την Ελλάδα, με τους πολίτες εδώ, μετά από τόσα χρόνια επίμονης δημοσιονομικής και οικονομικής κρίσης, να έχουν ακόμη μεγαλύτερη ανάγκη από στήριξη, από ελπίδα, από προοπτική. Ανάγκη από ισχυρή δημόσια υγεία. Ισχυρή δημόσια υγεία σημαίνει παθολόγους, αναισθησιολόγους, νοσηλευτές σε όλα τα νοσοκομεία, χειρουργεία σε εύλογο χρόνο.

Μας λέτε -και πράγματι πανηγυρίζετε- ότι βγήκαμε από τα μνημόνια, αλλά ας ξεκινήσουμε από κάπου. Ας αλλάξουμε τους κανόνες και ας σταματήσουμε να κρυβόμαστε πίσω από τους πιστωτές, όπως άκουσα τον κ. Γεωργιάδη νωρίτερα να λέει για να καλύψει την αβελτηρία της Κυβέρνησης στο δημόσιο σύστημα υγείας.

Όσο, λοιπόν, λαϊκίζει -χωρίς εισαγωγικά- ο Υπουργός Υγείας εις βάρος της Αντιπολίτευσης, τόσο θα «λαϊκίζουμε» εμείς -με εισαγωγικά- υπέρ των κοινωνικών αιτημάτων για καλύτερες υπηρεσίες υγείας, για σύγχρονα νοσοκομεία, καλά αμειβόμενους γιατρούς και νοσηλευτές. Όπως επίσης, θα «λαϊκίζουμε» -εντός εισαγωγικών- όπως μας λέτε, για τη ρύθμιση της αγοράς, για την αντιμετώπιση της αισχροκέρδειας, που μετά από τόσα χρόνια και τόσους Υπουργούς μετά, μόλις σήμερα παραδέχεστε ότι υπάρχει αισχροκέρδεια. Τελικά, ποιος λαϊκίζει σε αυτήν την Αίθουσα και ποιος τοποθετείται με υπευθυνότητα;

Ασφάλεια, όμως, σημαίνει πράγματι και προστασία από τις φυσικές καταστροφές, που ήδη ξεκίνησαν δυστυχώς και ήδη με ανθρώπινες απώλειες. Θρηνούμε έναν άνθρωπο στη Σταμάτα και εκφράζουμε τα βαθύτερα συλλυπητήρια στους οικείους του. Εκφράζουμε την οδύνη μας για τις καμένες εκτάσεις και εκφράζουμε τις ευχαριστίες μας και την ευγνωμοσύνη μας στις μονάδες που περιόρισαν τις καταστροφές στην Αττική και ευχόμαστε αυτό να συμβεί και στα υπόλοιπα πύρινα μέτωπα. Δυστυχώς, στη Σέριφο δεν τα καταφέραμε. Στη Ζάκυνθο μαίνεται η πυρκαγιά, στη Χίο, στην Κω.

Η απάντηση, όμως, σε όλα αυτά τα φαινόμενα, δεν μπορεί να είναι αυτό το μοιρολατρικό «τα δύσκολα είναι μπροστά μας» του Πρωθυπουργού, σήμερα. Τι σημαίνει αυτό; Ότι θα έχουμε ζεστό καλοκαίρι; Ότι θα έχουμε καύσωνες; Ότι θα φυσάει άνεμος; Ότι θα έχουμε ξηρασία, επειδή δεν έβρεξε τον χειμώνα; Αυτά τα γνωρίζουμε. Το ερώτημα είναι τι έχει κάνει η Κυβέρνηση για να προετοιμαστεί γι’ αυτά που ήδη γνωρίζουμε, ότι τα δύσκολα είναι μπροστά μας; Για να προετοιμάσει το κράτος;

Δεν μπορεί σήμερα, 1η Ιουλίου -καλό μήνα!- να ακούμε ότι τώρα θα αρχίσει συντονισμός για την αφαίρεση των συσσωρευμένων κλαδιών. Είναι έτοιμοι οι δήμοι; Τι κάνατε για να τους ετοιμάσετε; Υπάρχουν οι πόροι; Τώρα θα ξεκινήσετε να τους συντονίζετε; Τι γίνεται με τις δασικές υπηρεσίες που εδώ και μήνες λέμε για την ενίσχυσή τους στην πρόληψη; Το Πυροσβεστικό Σώμα γιατί έχει ακόμα κενά οργανικά;

Πέρσι μπορούσατε να τα ρίξετε και σε μια υπηρεσιακή κυβέρνηση, υπήρχε ένας μουτζούρης, φέτος τι έγινε; Στις ευρωπαϊκές εκλογές δεν προβλέπεται υπηρεσιακή κυβέρνηση. Εσείς κυβερνούσατε, εσείς κυβερνάτε.

Η πρόληψη δεν μπορεί να γίνεται από καλοντυμένους Υπουργούς που εμφανίζονται στη Βουλή μέχρι την άνοιξη και θα μας λένε ότι όλα είναι έτοιμα και όταν θα σκάσει η πρώτη πυρκαγιά, θα φορέσουν τα t-shirt, θα αφήσουν και γένια τριών ημερών και θα βγουν στα πύρινα μέτωπα να μας πουν ότι κάνουν το καλύτερο.

Η πρόληψη γίνεται από τους δασοφύλακες, από τις δασικές υπηρεσίες, από τους επιστήμονες. Τα δάση σώζονται τον χειμώνα με την επιστημονική γνώση, την προνοητικότητα και το σχέδιο και φυσικά με τη χρήση τής τεχνολογίας. Γιατί ναι, αυτά που μας έδειξαν πράγματι οι πρόσφατες πυρκαγιές και ο τρόπος που αντιμετωπίστηκαν και περιορίστηκαν, να αποδεικνύουν αυτό που λέμε χρόνια, ότι χρειάζονται και τα drones και η τεχνητή νοημοσύνη και η χρήση της τεχνολογίας όπως συμβαίνει σε όλη την Ευρώπη.

Και η πρόληψη δεν μπορεί να γίνεται πράγματι όπως γινόταν κάποτε σαν να μην άλλαξε τίποτα. Θα γίνεται όπως επιβάλλει η κλιματική αλλαγή, με τον τύπο και την ένταση που αυτή μας επιτάσσει. Η πρόληψη γίνεται επιστημονικά, με χρήση της τεχνολογίας, με εκμετάλλευση διαθέσιμων πόρων και με λογοδοσία για το πού πάνε αυτοί οι υλικοί πόροι. Και ναι, προφανώς υπάρχει και ατομική ευθύνη, αλλά δεν μπορεί αυτή η ατομική ευθύνη να γίνεται δόγμα στα χείλη κάθε Υπουργού και του ίδιου Πρωθυπουργού για να υποκαταστήσει την κρατική -συλλογική εν τέλει- ευθύνη.

Και ένα λεπτό, ο κύριος Υπουργός κάποια στιγμή πρέπει να συνειδητοποιήσει ότι δεν μπορεί να ρίχνει πάντα το φταίξιμο σε άλλους. Πριν από λίγες εβδομάδες οι πυροσβέστες ήταν στους οποίους «έβαλε χέρι» να το πούμε πολύ απλά υπό τύπον στρατιωτικού διοικητή μάλιστα και χθες ήταν και οι πολίτες τους οποίους έδειξε, με το ίδιο χέρι, για την ευθύνη τους. Κάποια στιγμή ο κύριος Υπουργός πρέπει να συνειδητοποιήσει ότι δεν είναι προπονητής μπάσκετ να τα ρίχνει όλα στους παίκτες του. Είναι Υπουργός και έχει και την ευθύνη για το ότι αυτήν την στιγμή η χώρα είναι ξανά απροστάτευτη μπροστά σε φυσικές καταστροφές.

Και προφανώς, ρίχνετε την ευθύνη και τη μετακυλίετε, γιατί και με αυτό το σχέδιο νόμου αυτό ακριβώς κάνετε. Θα μπορούσε το σχέδιο νόμου αυτό να τιτλοφορείται «Μετακύλιση ευθύνης», διότι επιχειρείτε ξανά να προσεγγίσετε την αντιμετώπιση των συνεπειών των φυσικών καταστροφών, όχι με τρόπο διασφαλιστικό για το περιβάλλον και τους ανθρώπους, αλλά με τρόπο που υπηρετεί, όπως ειπώθηκε, τα ιδιωτικά συμφέροντα. Και αυτή τη φορά εφαρμόζοντας μια ακόμα καινοφανή ιδέα, κινούμενοι δυστυχώς προς τη λάθος κατεύθυνση.

Όπως σας εξήγησε ο ειδικός αγορητής μας, ο κ. Ανδρέας Πουλάς, με τις διατάξεις το κράτος εμφανίζεται εντελώς απρόθυμο να αναλάβει το βάρος της κάλυψης των ζημιών που επέρχονται από φυσικές καταστροφές. Ένα κράτος θεατής, όχι προστάτης του πολίτη. Ένα κράτος που μας λέει απλώς: «Ασφαλιστείτε αν θέλετε να αποζημιωθείτε». Και για ό,τι κακό μπορεί να σας συμβεί, το κράτος δεν μπορεί να δώσει τίποτα. Μην περιμένετε κρατική αρωγή.

Και ποιο το επόμενο βήμα; Μετά τις επιχειρήσεις να έρθει η σειρά των πολιτών που θα επιβαρυνθούν με υποχρεώσεις που κανονικά θα πρέπει να υπέχει το κράτος;

Εμείς οραματιζόμαστε ένα κράτος που θα παίρνει πρωτοβουλίες για την ενδυνάμωση της προστασίας των πολιτών και των περιουσιών τους. Ένα κράτος που θα λαμβάνει μαθήματα από τις αδυναμίες του κρατικού μηχανισμού και θα προσπαθεί να τις αμβλύνει και να τις εξαλείψει. Ένα κράτος που θα σέβεται ακριβώς τη συνταγματική του αποστολή να προστατεύει την ιδιοκτησία των πολιτών, όχι ένα κράτος που σηκώνει τα χέρια και ομολογεί την αδυναμία να ανταποκριθεί στις υποχρεώσεις του για την αντιμετώπιση φυσικών φαινομένων και για την αποκατάσταση των ζημιών, ένα κράτος που θα λειτουργεί ως παρατηρητήριο για ιδιωτικά συμφέροντα ως προώθηση ασφαλιστικών προϊόντων και εταιρειών, σαν να είναι η κερδοφορία των ασφαλιστικών επιχειρήσεων εθνικός στόχος.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Σε αυτή την άδικη πολιτική, εμείς αντιπαραβάλαμε και αντιπαραβάλλουμε την πρότασή μας για ένα ταμείο στα πρότυπα του Ταμείου Αλληλεγγύης των Γενεών που με επιτυχία εφαρμόζεται. Ένα τμήμα των εισπραττόμενων φόρων από τον ΕΝΦΙΑ θα μπορούσε πράγματι ανταποδοτικά και δίκαια να κατευθυνθεί σε έναν λογαριασμό, σε ένα ταμείο ασφάλισης αυτών των ζημιών, ώστε να υπάρξουν πράγματι γρήγορες αποκαταστάσεις.

Κι επειδή το σχέδιο νόμου το εισηγείται ο Θεσσαλός Υπουργός ο κ. Τριαντόπουλος, έχει αξία να αναρωτηθούμε τι μάθαμε από τις φυσικές καταστροφές που συνέβησαν και στη Θεσσαλία -ιδίως τη Θεσσαλία-, αλλά όχι μόνο εκεί. Να μην ξεχνάμε τη Ρόδο, τη Δαδιά στον Έβρο. Έχει περάσει ήδη περίπου ένα έτος από τις μεγάλες καταστροφές και ιδίως από τις πλημμύρες του 2023 και οι πληγέντες ακόμα περιμένουν να αποζημιωθούν, έχοντας χορτάσει από εξαγγελίες και λόγια παρηγοριάς.

Μήπως έπρεπε και εκείνοι να είναι ασφαλισμένοι; Οι αγρότες που περιμένουν αποζημιώσεις από τον ΕΛΓΑ πρέπει να ασφαλίζονται και εκείνοι, επειδή η πολιτεία δεν έχει καταφέρει να προσαρμόσει τον οργανισμό στις νέες κλιματικές συνθήκες;

Οι παραγωγοί σε πολλές περιπτώσεις αναρωτιούνται πόσες τελικά θα είναι οι αποζημιώσεις από τον «Ντάνιελ». Υπάρχουν παραγωγοί στην πατρίδα σας, στη Μαγνησία, με παραγωγικά δέντρα που δεν είναι κατ’ επάγγελμα αγρότες και θα πάρουν το 50% τελικά της αποζημίωσης. Και εγώ αναρωτιέμαι γιατί αυτή η διάκριση, όταν ξέρετε ότι πολλοί λόγω οικονομικών συνθηκών δεν μπορούν να είναι κατ’ επάγγελμα αγρότες. Όταν ανακατευθύνονταν τα νερά, έσπαζαν τα αναχώματα και κατέβαιναν από τον Πηνειό έως τα παρακάρλια χωριά, το νερό τούς διέκρινε σε κατ’ επάγγελμα και μη κατ’ επάγγελμα αγρότες; Γιατί αυτή η διάκριση;

Τα έργα προς αποκατάσταση ακόμα εκκρεμούν, στην ίδια φάση από τον Σεπτέμβριο, δρόμοι στο νότιο Πήλιο σε τραγική κατάσταση, διαλυμένοι, αντιπλημμυρικά άφαντα και εσείς, κύριε Υπουργέ, ζητάτε από τις ασφαλιστικές εταιρείες απλώς να εφαρμόσουν πολιτικές εταιρικής κοινωνικής ευθύνης στο μείγμα ανάληψης ζημιών, ενώ είναι γνωστό ότι όπου υπάρχουν καταστροφές οι αντασφαλιστές ανεβάζουν το κόστος της ασφάλισης, κλειδώνουν την αγορά, όπως συνέβη πέρυσι και με τις φωτιές και με τις πλημμύρες.

Κυρίες και κύριοι συνάδελφοι, ολοκληρώνοντας, το κράτος είναι συντεταγμένη εξουσία στην οποία έχουμε όλοι εκχωρήσει συγκεκριμένες αρμοδιότητες. Αυτό είναι το κοινωνικό συμβόλαιο και αυτό μένει δεμένο μεεφόδιο την εμπιστοσύνη. Όταν αυτή η εμπιστοσύνη αίρεται, τότε η πολιτεία αμφισβητείται και το κοινωνικό συμβόλαιο τίθεται εν αμφιβόλω. Η πρόληψη και η αποκατάσταση των ζημιών από τις φυσικές καταστροφές είναι στοιχείο δημόσιας λειτουργίας, στοιχείο ενός σύγχρονου και αποδοτικού, πραγματικά επιτελικού κράτους-αρωγού του πολίτη. Είναι θεμελιώδης αυτή η αρχή, αυτή η λειτουργία.

Όταν όλες οι προβλέψεις από τον Ευρωπαϊκό Οργανισμό Περιβάλλοντος και από άλλους φορείς εδώ και μήνες μιλούν για εφιαλτικές συνθήκες στη Μεσόγειο, δεν συγχωρείται άλλη αμεριμνησία. Χρειαζόμαστε ανθεκτικές υποδομές, διαχείριση φυσικών πόρων, αποκατάσταση τοπίων, βιώσιμη γεωργία, κοινωνική ανθεκτικότητα. Η πρόληψη των καταστροφών και η προστασία του περιβάλλοντος συμπλέει με έννοιες κομβικές για την πολιτική τού αύριο: Βιώσιμη και αειφόρος ανάπτυξη, δίκαιη πράσινη μετάβαση, σύγχρονη αγροτική πολιτική. Αυτά είναι κρίσιμα πεδία πολιτικής όχι μόνο για την αντιμετώπιση της κλιματικής κρίσης -σωστά- αλλά και τη μείωση των ανισοτήτων, διότι πράγματι η αλλαγή του κλίματος, η κλιματική κατάρρευση χτυπά πρώτα και κύρια τους ευάλωτους.

Εμείς, λοιπόν, ως ΠΑΣΟΚ - Κίνημα Αλλαγής αναλαμβάνουμε και θα εξακολουθήσουμε να αναλαμβάνουμε τη δική μας ευθύνη με πρωτοβουλίες για την ενίσχυση αυτών των πυλώνων δημόσιας πολιτικής, για συνθήκες ενεργειακής δημοκρατίας, διαβούλευσης με την κοινωνία για τη δίκαιη μετάβαση, σύγχρονη εκπαίδευση στις νέες περιβαλλοντικές συνθήκες, μέσα πολιτιστικής διπλωματίας με συνέργειες με άλλες χώρες -δείτε το παράδειγμα του «rescEU»της Ευρωπαϊκής Ένωσης- είμαστε και θα είμαστε εδώ συντεταγμένα, συλλογικά να αντιπαραβάλουμε το δικό μας πολιτικό και αξιακό πλαίσιο, το δικό μας πολιτικό παράδειγμα για όλα τα κρίσιμα ζητήματα, όλα τα πραγματικά προβλήματα των πολιτών στο προσκήνιο, με θάρρος, με διαφάνεια, με διαρκή λογοδοσία. Εμείς μαζί με όσους μοιραζόμαστε κοινές αγωνίες και κοινά οράματα για τον τόπο μας θα επιμείνουμε στην πολιτική. Αυτός είναι ο δικός μας δρόμος προς τα εμπρός.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Η κ. Τζάκρη έχει τον λόγο.

Μέχρι να ανέβει στο Βήμα η κ. Τζάκρη, να κάνω μία ανακοίνωση προς το Σώμα. Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της επί των σχεδίων νόμων του Υπουργείου Εθνικής Άμυνας:

α. «Κύρωση της Διευθέτησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με το καθεστώς των Ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας» και

β. «Κύρωση της Συμφωνίας Στρατιωτικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας».

Ορίστε, κυρία συνάδελφε, έχετε τον λόγο.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, το Υπουργείο Κλιματικής Κρίσης και Πολιτικής Προστασίας επέλεξε να νομοθετήσει εν τω μέσω της αντιπυρικής περιόδου, κάτι που σημαίνει ότι εν τω μέσω των πυρκαγιών με νόμο, που θα τεθεί μάλιστα άμεσα σε εφαρμογή, έρχεται να περιφρονήσει και μάλιστα κατά πρωτοφανή τρόπο την κοινή λογική.

Είναι σαφές ότι για να ασφαλιστεί μια επιχείρηση αυτού του κύκλου εργασιών απαιτούνται εξαιρετικά χρονοβόρες διαδικασίες αποτίμησης στοιχείων, τις οποίες προφανώς και οι ασφαλιστικές εταιρείες δεν έχουν καμμία δυνατότητα να επιταχύνουν, καθώς καμμία ασφαλιστική εταιρεία δεν είναι σε θέση να έχει υλοποιήσει χωροταξική αναλογιστική μελέτη κινδύνου, ώστε να προσδιορίσει ασφάλιστρα, εκτός και αν είναι, κύριε Υφυπουργέ, ένα ακόμη νομοσχέδιο για το οποίο πρώτα μιλήσατε με τα funds και τις πολυεθνικές για τις πολιτικές της ασφάλισης και μετά με το Κοινοβούλιο.

Αν ισχύει το πρώτο, τότε με κυνισμό μετακυλίετε την κρατική ευθύνη πυρόσβεσης και τη μετατρέπετε σε κόστος ιδιωτικής εταιρικής ευθύνης. Ειδικά μάλιστα σε περίοδο υψηλού κινδύνου πυρκαγιών αλλάζετε μονομερώς τους κανόνες του παιχνιδιού στην αγορά σε βάρος των παραγωγών πλούτου της χώρας και των εργοδοτών που απασχολούν εκατοντάδες χιλιάδες εργαζομένων, γιατί από αυτούς τους κύκλους εργασιών και πάνω εντοπίζονται οι περισσότερες θέσεις εργασίας στη χώρα μας.

Αν, όμως, ισχύει το δεύτερο, τότε λειτουργείτε για μια φορά ακόμη ως ατζέντηδες συμφερόντων, έχοντας προσυνεννοηθεί με κάποιες ή με όλες τις ασφαλιστικές εταιρείες. Επειδή μάλιστα έχετε σκοπό να προχωρήσετε και σε επιχειρήσεις με μικρότερο κύκλο εργασιών, αλλά και στις κατοικίες, εδώ θα μπορούσαμε να μιλήσουμε με βεβαιότητα για το πρώτο από τα τρία βήματα επικύρωσης της νεοφιλελεύθερης αντίληψης ότι το κράτος δεν ευθύνεται για τίποτα και τα πάντα αποτελούν ατομική και εταιρική ευθύνη.

Σας ενημερώνω, λοιπόν, ότι οι Έλληνες φορολογούμενοι πληρώνουν αδρά για να έχουμε ένα αξιόμαχο και αποτελεσματικό τρίπτυχο Ενόπλων Δυνάμεων, Σωμάτων Ασφαλείας και Πυρόσβεσης. Με τον ίδιο τρόπο, αν αυτό περάσει σήμερα στη Βουλή, ενώ έχει προηγηθεί η εξαθλίωση του ΕΣΥ, ενώ προωθείτε την ιδιωτικοποίηση του ασφαλιστικού συστήματος, θα αρχίσετε να είστε ένα κράτος που πληρώνετε αδρά για να υπάρχει, αλλά δεν λογοδοτεί διά αποζημιώσεων για τίποτε. Άραγε, πόσο δύσκολο είναι να καταλάβουμε ότι ο δρόμος που ανοίγει αυτό το νομοσχέδιο θα οδηγήσει σιγά σιγά στον μηδενισμό της κρατικής συμμετοχής στον ΕΛΓΑ, άρα και γιατί όχι στον μηδενισμό της αστικής ευθύνης στο κράτος γενικά σε όλα τα επίπεδα των σχέσεων κράτους-πολίτη; Ίσως έρθει με εσάς μια μέρα που θα πρέπει να ασφαλίζουμε τα παιδιά μας από αστική ευθύνη για να πάνε στο σχολείο, στο πανεπιστήμιο.

Και για να μην απεραντολογώ, απαριθμώντας πιθανές αρνητικές του δημοσίου συμφέροντος πράξεις, θέλω να απευθυνθώ στον ελληνικό λαό που μας ακούει, στον ελληνικό λαό που μαστίζεται επί τρία χρόνια από την άγρια κερδοσκοπία, ακρίβεια και φτωχοποίηση, στους ελευθεροεπαγγελματίες και στους μικρομεσαίους, που οι φορολογικές τους υποχρεώσεις διπλασιάστηκαν με το τεκμαρτό φορολογητέο εισόδημα, στους αγρότες μας που ίσως δεν το γνωρίζετε, κύριε Υφυπουργέ, αλλά έχουν την τάση να κατοικούν δίπλα στα χωράφια τους και να είναι εξαρτημένοι από το φυσικό περιβάλλον και τους οδηγείτε στην ιδιωτική ασφάλιση της παραγωγής τους στο 100% και σε λίγο θα τους καλείτε να ασφαλίσουν τα συσκευαστήριά τους, τον μηχανολογικό εξοπλισμό τους και τα ίδια τους τα σπίτια που όλα αυτά έχουν την τάση να συνορεύουν με απειλούμενες από πυρκαγιά περιοχές, ή αν μιλάμε για δενδροκομία, ελαιοκομία, να κινδυνεύει το ίδιο το φυτικό κεφάλαιο και οι ελπίδες τους να βασίζονται σε ένα κατά νόμο ανεύθυνο κράτος.

Έχετε καταλύσει σε τέτοιο βαθμό την έννοια του κράτους, που φτάνετε στο μη αναστρέψιμο σημείο του προσδιορισμού του ελληνικού δημοσίου και της ελληνικής πολιτείας ως μη κράτος. Είναι σαφές ότι αυτό το νομοσχέδιο καταρρίπτει κάθε νόημα και κάθε σημασία της καταβολής φόρου εκ μέρους των φορολογουμένων επιχειρήσεων και επιβαρύνει υπέρμετρα επιχειρήσεις που δεν αντέχουν άλλο.

Γιατί γνωρίζετε καλά, κύριε Υφυπουργέ, ότι μόνο ένα 25% των επιχειρήσεων και βασικά οι μεγάλες επιχειρήσεις που έχουν κύκλο εργασιών πάνω από 10, 15 εκατομμύρια ευρώ τον χρόνο έχουν ασφαλιστεί έναντι κινδύνου πυρκαγιάς και από αυτές αμφιβάλλω αν υπάρχουν μετρημένες στα δάχτυλα επιχειρήσεις που έχουν ασφαλιστεί έναντι εξωτερικού κινδύνου πυρκαγιάς, καθώς τα περισσότερα συμβόλαια ασφάλισης αφορούσαν προστασία των πρώτων υλών, του αποθέματος, της γραμμής παραγωγής, των εγκαταστάσεων και του κινδύνου πυρκαγιάς εντός της επιχείρησης.

Στην πράξη με αυτόν τον νόμο παραδίδετε τις επιχειρήσεις και τους επιχειρηματίες μετά τη λήξη της αντιπυρικής περιόδου, κατά την οποία οι επιχειρηματίες θα ζουν με την αγωνία -για όλους αυτούς τους λόγους που προανέφερα- στις κερδοσκοπικές ορέξεις των funds που ελέγχουν τις ασφαλιστικές εταιρείες, οι οποίες, όπως αντιλαμβάνεστε, θα δημιουργήσουν ένα ωραιότατο καρτέλ ακόμη σαν αυτό που υπάρχει στο καρτέλ της ενέργειας, των σουπερμάρκετ, των καυσίμων και θα προσδιορίζουν τα ασφάλιστρα στα ύψη που αυτές θέλουν, χωρίς την παραμικρή δυνατότητα άμυνας των επιχειρήσεων και προσεχώς των εκατομμυρίων κατόχων κατοικιών στη χώρα μας.

Άρα, η επιλογή που δίνετε σε επιχειρήσεις και νοικοκυριά είναι να έχουν όσα λεφτά ζητούν οι ασφαλιστικές εταιρείες, ή να μένουν ανασφάλιστα, να τρώνε πρόστιμα, ή να προσεύχονται να αλλάζει την τελευταία στιγμή κατεύθυνση ο άνεμος για να σωθούν. Είστε αστείοι, είστε όργανα των funds, είστε οι δήμιοι της έννοιας του κράτους!

Όχι μόνο το καταψηφίζουμε, αλλά σας προειδοποιώ ότι για να προστατέψουμε το κύρος του κράτους θα σταθούμε στο πλευρό όλων όσων έχουν έννομο συμφέρον να πολεμήσουν αυτή τη νομοθετική εκτροπή. Δεν υπάρχει χώρα του πολιτισμένου κόσμου στην οποία το κράτος να εισπράττει τόσους πολλούς άμεσους και έμμεσους φόρους και να μετατρέπει την κρατική ευθύνη σε ιδιωτική σε έναν τομέα όπως αυτός της Πολιτικής Προστασίας που είναι πολύ πιο σύνθετος από το να καλύψει μια εταιρεία το έλλειμμα αστυνόμευσης, προσλαμβάνοντας για παράδειγμα μια εταιρεία security.

Αν νομίζετε, κύριε Κικίλια, ότι το υπουργικό σας καθήκον εξαντλείται στη διασπορά προφητειών περί ύπαρξης κινδύνου πυρκαγιάς σε μια χώρα εκ φύσεως ευάλωτη στις πυρκαγιές, όταν συνδυάζονται ισχυροί άνεμοι και υψηλές θερμοκρασίες, δηλαδή το αυτονόητο, το σύνηθες, το καθημερινό, τότε με κάνετε πραγματικά να αναρωτιέμαι γιατί είστε σε αυτήν τη θέση και αν όλα αυτά τα εισηγείστε με εντολή του Μεγάρου Μαξίμου ή αν απηχούν τις προσωπικές σας απόψεις, ώστε να καταλάβει ο ελληνικός λαός τι είδους άνθρωποι κυβερνούν αυτήν τη χώρα.

Η Σέριφος κάηκε αβοήθητη, κύριε Υφυπουργέ, γιατί δεν υπήρχαν επίγεια μέσα πυρόσβεσης, τα οποία κατέφθασαν εκεί με επιβατικό πλοίο. Χθες είχαμε τρεις φωτιές μόνο στην Αττική και δεκάδες εστίες σε ολόκληρη τη χώρα. Προκαλούν, δε, γέλωτα τα στημένα δημοσιεύματα περί εγκαίρου εντοπισμού των πυρκαγιών από drones, καθώς προχθές στη φωτιά στην Πάρνηθα πρώτα φάνηκε ο καπνός στον Πειραιά και μετά φωτογραφήθηκε η φωτιά από drone, όπως προκύπτει αβίαστα από τη δημοσιότητα που δόθηκε στην πρώτη φωτογραφία και αποτυπώνει τον όγκο της φωτιάς κατά τον χρόνο της φωτογράφησής της.

Είστε παντελώς αναποτελεσματικοί στην πρόληψη και φυσικά βέβαιοι για την αποτυχία της πολιτικής προστασίας από τη διοίκησή σας, καθώς φέρνετε αυτό το απαράδεκτο νομοθέτημα προς ψήφιση στη Βουλή.

Κύριε Υπουργέ, πάρτε το πίσω, διότι είναι προδήλως αντισυνταγματικό και προδήλως αντικοινωνικό. Δεν χρειάζεται να πέσει στα δικαστήρια αφότου έχετε αφήσει να καούν δεκάδες επιχειρήσεις που και να ήθελαν, δεν θα προλάβουν να ασφαλιστούν στη μέση της αντιπυρικής περιόδου. Σας απέδωσα τη μομφή ότι είστε αστείοι, διότι αυτό το πράγμα που φέρατε σήμερα στη Βουλή αποτελεί σενάριο κωμωδίας.

Είναι σαν να λέτε ότι μετά από σεισμό επτά ρίχτερ, νομοθετείτε ώστε αμέσως, την επόμενη μέρα, είναι υποχρεωμένοι όλοι να ασφαλίσουν τα ακίνητά τους έναντι σεισμού και να φαντασιώνεστε ότι θα βρεθούν ασφαλιστικές εταιρείες να παράσχουν τέτοια συμβόλαια, ενώ ακόμη υπάρχουν μετασεισμοί. Είναι σαν να λέτε ότι βρισκόμαστε σε πόλεμο και υποχρεώνετε τις αεροπορικές εταιρείες να ασφαλίζονται έναντι κίνδυνου πυραυλικής επίθεσης, ενώ τις υποχρεώνετε να πετούν πάνω από την εμπόλεμη ζώνη. Δεν πίστευα ποτέ ότι η Ελλάδα θα ζήσει μια περίοδο που τα έργα και οι ημέρες της Κυβέρνησής σας θα μπορούσαν να έχουν γίνει το σενάριο της μεγαλύτερης εισπρακτικής επιτυχίας των Monty Pythons.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Σταμάτης από τη Νέα Δημοκρατία και αμέσως μετά ο κ. Παφίλης.

Ορίστε, κύριε Σταμάτη, έχετε τον λόγο.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Θα χρησιμοποιήσω σχεδόν τον μισό χρόνο. Έχουν λεχθεί σχεδόν όλα επί του νομοσχεδίου. Εγώ θα ήθελα να πω καλή επιτυχία στο ΠΑΣΟΚ στον νέο δρόμο που χαράσσει τον Οκτώβρη.

Το δεύτερο που θα ήθελα να πω είναι ότι σαν χθες πέθανε η Σιμόν Βέιλ. Ήταν μια Ευρωπαία, μια Γαλλίδα, μια Εβραία και είχε πει ότι για να μην ξανασυμβεί το ολοκαύτωμα, ο μόνος τρόπος είναι η Ευρώπη. Μετά από αυτά που συνέβησαν χθες στη Γαλλία και μετά από αυτά που έχουν συμβεί στη χώρα μας στις ευρωεκλογές, νομίζω ότι εμείς θα πρέπει, όλα τα κόμματα του δημοκρατικού τόξου, να συνεχίσουμε τον αγώνα για τη δημοκρατία, για τα ανθρώπινα δικαιώματα και για τη συμπερίληψη και να μην αποκτήσουμε φωνές οι οποίες θα θέλουν να έχουμε διαχωριστικές γραμμές για να οδηγούμαστε σε μια ομοφοβική κοινωνία. Γιατί η Κυβέρνηση έχει κατηγορηθεί για πάρα πολλά πράγματα όσον αφορά τα ανθρώπινα δικαιώματα, αλλά, κυρίες και κύριοι συνάδελφοι, αυτό που θέλω να πω είναι ότι η Κυβέρνηση νομοθέτησε για Έλληνες πολίτες, ούτε για πράκτορες, ούτε για μιάσματα, ούτε για κανέναν. Νομοθέτησε για Έλληνες πολίτες.

Και επειδή μιλάμε για Έλληνες πολίτες, κύριε Υπουργέ, στο περιεχόμενο της εθνικής στρατηγικής αναφέρεται η ανάλυση των πυλώνων προτεραιότητας με έμφαση στις κοινωνικές ανισότητες που αντιμετωπίζουν ευπαθείς κοινωνικά ομάδες. Και σωστά γίνεται ενδεικτική αναφορά στα άτομα με αναπηρία. Νομίζω ότι εδώ θα μπορούσε να γίνει αναφορά στους Ρομά, καθώς και στα άτομα και οικογένειες με δυσκολία πρόσβασης σε προσιτή στέγη.

Και θέλω να σας πω το εξής και νομίζω πρέπει να το δείτε πολύ άμεσα. Συμπολίτες μας Ρομά οι οποίοι χωρικά ανήκουν στους δήμους και δεν έχουν καταγεγραμμένη κατοικία, μετά από φυσικές καταστροφές διαλύονται οι παράγκες τους και δεν χρήζουν οικονομικής στήριξης γιατί δεν είναι δηλωμένος ο τόπος κατοικίας. Νομίζω ότι με μια πολύ καλή συνεργασία με τους τοπικούς δημάρχους που έχουν κάνει την καταγραφή και την πιστοποίηση, θα μπορούσαν και οι συμπολίτες μας Ρομά να παίρνουν αυτή την αποκατάσταση.

Ένα άλλο που νομίζω ότι έχει πολύ ενδιαφέρον διαβάζοντας κυρίως τα πρακτικά της τελευταίας συνεδρίασης της Διαρκούς Επιτροπής Παραγωγής και Εμπορίου για την επεξεργασία του νομοσχεδίου, είναι ότι ο αρμόδιος Υπουργός είπε πως προχωρά η διαδικασία για τη δημιουργία ενός ενιαίου κόμβου κρατικής αρωγής που είναι πάρα πολύ σημαντική πρωτοβουλία, αφού ο πολίτης θα γνωρίζει ανά πάσα στιγμή σε ποιο στάδιο βρίσκεται η αίτησή του και ποιες ενέργειες πρέπει να κάνει.

Εδώ όμως, κύριε Υπουργέ, πρέπει να μην ξεχνάμε ότι έχουμε συμπολίτες μας με περιορισμένο ψηφιακό εγγραμματισμό, όπως είναι οι ηλικιωμένοι, άρα χρειάζονται στήριξη και βοήθεια, και άλλοι που ουσιαστικά δεν έχουν ψηφιακές δεξιότητες. Και πάλι θα αναφερθώ στους Ρομά, αλλά και θα αναφερθώ και σε συμπολίτες μας οι οποίοι διαμένουν στον δρόμο. Οπότε νομίζω ότι στο μέτρο που πρέπει να καλύπτεται το Σύνταγμα, πρέπει να διασφαλίσουμε την απλοποίηση για τη διευκόλυνση για όλους εκείνους, όπως και ο κόμβος να είναι πλήρως προσβάσιμος και εύχρηστος για τα άτομα με αναπηρία. Γιατί σε αυτό το επίπεδο ακόμα και σε μια φυσική καταστροφή που χρειάζεται ουσιαστικά ειδική στήριξη και μέριμνα, νομίζω ότι ειδικά για τα άτομα με αναπηρία θα πρέπει να δείξουμε ιδιαίτερη ζέση.

Και νομίζω ότι εκεί πρέπει να ξεκινήσει μια διαδικασία -και θα θέλαμε κάποια στιγμή να ακούσουμε το σχέδιο και από εσάς και το Υπουργείο- όσον αφορά την περίθαλψη και την προστασία των ατόμων με αναπηρία μετά από φυσικές καταστροφές.

Θέλω να πιστεύω ότι πολλοί δήμοι θα έχουν κάνει την καταγραφή των ατόμων με αναπηρία στους δήμους τους, αλλά πιστεύω ότι δεν το έχουν κάνει ποτέ. Και νομίζω ότι εκεί πρέπει να πιέσετε, γιατί δεν μπορείς να κάνεις πολιτική αν δεν έχεις καταγεγραμμένους δημότες και ποιες είναι οι ανάγκες οι οποίες χρήζουν μετά από μία φυσική καταστροφή. Οπότε νομίζω ότι σε όλο αυτό που έχετε ξεκινήσει τα τελευταία χρόνια -και είναι προς τη σωστή κατεύθυνση ότι το κράτος πλέον είναι αρωγός στις φυσικές καταστροφές και προφανώς πρέπει και οι ιδιώτες να μπουν σε αυτή τη διαδικασία ώστε να επιμερίζεται η κρατική αρωγή- πρέπει να δούμε λίγο και αυτά τα οποία θα έρθουν, μιας και φαίνεται ότι το να μένεις πλέον στις πόλεις με τις ακραίες αυτές καιρικές συνθήκες θα είναι πολύ πιο δύσκολο και νομίζω ότι εδώ χρειάζεται το Υπουργείο σας να κάνει άλματα μπροστά και να μπει σε μια καινούργια διαδικασία φιλοσοφίας.

Επιτρέψτε μου να σας πω -και νομίζω ότι αυτό θα έχει ενδιαφέρον για όσους συμφωνούν- ότι πλέον πρέπει οι πρώτες βοήθειες να μπούνε στα σχολεία, να είναι υποχρεωτικό. Και δεύτερον, επιτρέψτε μου να σας πω ότι πρέπει και οι δημόσιοι υπάλληλοι να γνωρίζουν πρώτες βοήθειες, δηλαδή οι πρώτες βοήθειες να μπούνε στο εθνικό βιογραφικό της χώρας. Τι σημαίνει αυτό; Πρέπει να γνωρίζεις ECDL για να μπεις στο δημόσιο, αλλά πρέπει να γνωρίζεις και πρώτες βοήθειες και να πιστοποιείσαι. Κυρίως αυτό είναι ευθύνη ως προς την κοινωνία, όχι για να κάνεις καλό, αλλά για να μην κάνεις κακό.

Και νομίζω ότι όλο αυτό δημιουργεί μια τελείως διαφορετική κουλτούρα και φαίνεται ότι οι εθελοντές όπως και χθες στην Κερατέα και στην Σταμάτα, δείχνουν το καλό παράδειγμα. Και εκεί θα πρέπει να τους ενισχύσετε ακόμα περισσότερο, γιατί δεν γίνεται οι εθελοντές να αγοράζουν μόνοι τους τον εξοπλισμό. Δεν έχουν όλες οι οργανώσεις και όλοι οι φορείς αυτή τη δυνατότητα. Και νομίζω ότι θα πρέπει να υπάρχει ένα συγκεκριμένο κονδύλι και για τον εξοπλισμό τους αλλά και για τη διαρκή και συνεχή εκπαίδευσή τους. Νομίζω τότε θα έχουμε επιτύχει τον σκοπό.

Και για τα άλλα που μας κατηγορούν, νομίζω πάλι μπαίνει ένα ταξικό πρόσημο το οποίο προφανώς η ιστορία θα το λύσει. Εμείς προχωράμε μπροστά. Σίγουρα το καλοκαίρι είναι πολύ πιο δύσκολο με βάση αυτές τις ακραίες καιρικές συνθήκες, αλλά νομίζω ότι με καλή οργάνωση και με την Τοπική Αυτοδιοίκηση -που κάποια στιγμή θα πρέπει να δούμε και συνταγματική αναθεώρηση τι πρέπει να κάνει και τι δεν μπορεί να κάνει- μπορούμε να προχωρήσουμε την επόμενη μέρα.

Αυτό που θέλω να πω κλείνοντας -και ευχαριστώ για τον χρόνο, κύριε Πρόεδρε- είναι ότι, κύριε Υπουργέ, επί των ημερών σας -και το γνώριζα και από πριν ως Γενικός Γραμματέας- όπου υπήρξε φυσική καταστροφή, οι πολίτες άμεσα αποκαταστάθηκαν με βάση τις δικές σας ενέργειες και τον σχεδιασμό της Κυβέρνησης. Και αυτό είναι κάτι το οποίο έφερε αυτή η Κυβέρνηση και νομίζω ότι αυτό πρέπει να συνεχιστεί ανεξαρτήτου κυβερνήσεως, γιατί θα πρέπει το κράτος κάποια στιγμή, εκτός ότι θα πρέπει να λογοδοτεί στον πολίτη κάθε τέσσερα χρόνια και κάθε μέρα, στη δύσκολη στιγμή να είναι παρόν και να είναι γενναιόδωρο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Παφίλης και αμέσως μετά είναι η κ. Αλεξοπούλου.

**ΑΘΑΝΑΣΙΟΣ ΠΑΦΙΛΗΣ:** Θα κάνω ένα σχόλιο στην αρχή και μετά θα πω για το νομοσχέδιο.

Όχι άλλη ανησυχία! Σας βλέπω άυπνους, επειδή βγήκε η Μελόνι στην Ιταλία και τώρα, ανεξάρτητα από το τι θα γίνει, μπορεί να βγει η Λεπέν στη Γαλλία. Τρέμουν τα θεμέλια του συστήματος κυριολεκτικά! Γιατί άραγε; Ποιος κυβερνά αυτές τις χώρες και πολλές άλλες -για να μην αρχίσω και βάζω κατάλογο- όλα αυτά τα χρόνια; Τα κόμματα, να πούμε, της Δεξιάς όπως λέτε, -λες και άλλοι είναι αριστεροί!- μαζί με τη σοσιαλδημοκρατία και στη Γερμανία και στη Γαλλία και σε άλλες χώρες. Ποιο είναι το αποτέλεσμα; Είναι η ταύτιση της πολιτικής της σοσιαλδημοκρατίας με τα Δεξιά, όπως λένε, κόμματα ή με το λαϊκό κόμμα σε κάθε χώρα με διαφορετικά ίσως χαρακτηριστικά αλλά τα ίδια κατά βάση και ακολουθούν ακριβώς την ίδια πολιτική.

Να πάω και παραπέρα; Ποιος είναι αυτός που καλείται να ξηλώσει κοινωνικές κατακτήσεις όταν δεν μπορεί η Δεξιά, όπως έλεγε κι ο μακαρίτης νομίζω Ανιέλι; Η χρήσιμη Αριστερά. Και επειδή στην Αριστερά έχουμε συμπεθέριασμα τώρα -δεν ξέρω πού θα καταλήξει- αλλά και επειδή η «χρήσιμη Αριστερά» ταυτίζεται πλέον και με τη σοσιαλδημοκρατία, σπρώχνει κυριολεκτικά τον κόσμο με αυτήν την πολιτική, που είναι ίδια με τους υπόλοιπους, με τον αντικομμουνισμό, που πρωταθλήτρια είναι η Ευρωπαϊκή Ένωση, με τη θεωρία των άκρων, επειδή δεν υπάρχουν δυνατά κομμουνιστικά κόμματα σε αυτές τις χώρες ακόμη, παρά τους μεγάλους αγώνες -αλλά θα δημιουργηθούν- και δυναμώνει τα νεοφασιστικά, όπως λέτε.

Όμως ποια είναι η αλήθεια; Η Μελόνι, η θαυμάστρια του Μουσολίνι, είπε, είπε και τώρα τα μάζεψε στην κυβέρνηση. Είπε ενάντια στο ΝΑΤΟ, είπε ενάντια στην Ευρωπαϊκή Ένωση, είπε κατά της συμμετοχής -παρά το ότι χρησιμοποιήθηκαν τα λιμάνια, έστελνε όπλα- της Ιταλίας στον πόλεμο κατά της Ουκρανίας. Τώρα τα μάζεψε όλα και δεν λέει τίποτα από όλα αυτά. Τα πήρε όλα πίσω, όπως το ίδιο θα κάνει και η Λεπέν με τους υπαλλήλους που έχει. Και στην Ευρωπαϊκή Ένωση έζησαν αυτοί καλά και εμείς καλύτερα. Βρήκαν και συμφωνία για προέδρους, γραμματείς και φαρισαίους και το σύστημα μια χαρά προχωράει.

Απάντηση σε αυτό, στην άνοδο, είναι ένα ισχυρό εργατικό κίνημα, ένα ισχυρό κομμουνιστικό κίνημα, που θα κινητοποιήσει τον λαό, σε ποια κατεύθυνση; Της σύγκρουσης με αυτήν την πολιτική, που όλοι μαζί ακολουθούν, και στην κατεύθυνση της ανατροπής αυτού του βάρβαρου συστήματος. Αυτά περιληπτικά, γιατί θα μπορούσα να πω πάρα πολλά για την υποκρισία που υπάρχει.

Τώρα, αυτές τις μέρες πάλι, όχι μόνο αυτές αλλά και προηγούμενα, ζούμε μια ακόμη χρονιά που υπάρχει η ίδια δραματική κατάσταση με χιλιάδες στρέμματα δάσους καμένα, με καμένες κατοικίες, με δύο νεκρούς, με καταστροφές σπιτιών και περιουσιών.

Αυτά είναι τα αποτελέσματα της εγκληματικής πολιτικής της Κυβέρνησης και των προηγούμενων, όπως και της Ευρωπαϊκής Ένωσης, την οποία ακολουθείτε όλοι, πλην ΚΚΕ, και πίνετε νερό στο όνομά της. Φαίνονται καθημερινά τα αποτελέσματα των σχεδόν ανύπαρκτων μέτρων και στρατηγικού σχεδιασμού, μέτρων πρόληψης, αντιπυρικής προστασίας, των τεράστιων ελλείψεων στα μέσα, στο προσωπικό, στις υποδομές και στη χρηματοδότηση των αρμόδιων υπηρεσιών και της δασικής υπηρεσίας. Είναι αλήθεια ή όχι;

Τι λέει η Κυβέρνηση και κατά το μισό, τουλάχιστον επίσημα, και τα άλλα κόμματα; Κλιματική αλλαγή. Για όλα φταίει η κλιματική αλλαγή. Το είπε ο Συντυχάκης ο Μανώλης. Τι φταίει και ποια είναι η κλιματική αλλαγή; Υπάρχει πρόβλημα; Υπάρχει, όχι τόσο μεγάλο.

Όμως ταυτόχρονα -που δεν βγάζετε άχνα όλοι σας- υπάρχουν τέτοιες τεχνολογικές, επιστημονικές, παραγωγικές δυνατότητες σήμερα, που μπορούν να αντιμετωπίσουν, στη συντριπτική πλειοψηφία, αυτά τα φαινόμενα που εμφανίζονται.

Και το δεύτερο είναι η ατομική ευθύνη. Βέβαια εδώ έχουμε και δύο Κολόμβους. Είναι η Ελληνική Λύση και η Νίκη, που τι λένε; Φταίνε οι ξένοι, και μας λένε φταίει ο Τούρκος, που ήταν δεν θυμάμαι, που έβαλε φωτιά και φυσικά, γεγονός είναι, και φταίει και ο Πακιστανός που ήταν τον αμολήσατε έξω και ξαναέβαλε φωτιά.

Οι υπόλοιπες τριάντα οκτώ; Σαράντα ήταν αν δεν κάνω λάθος μπορεί να ήταν και παραπάνω. Τα είπε ο κ. Κικίλιας. Για τις υπόλοιπες τριάντα οκτώ ποιος φταίει; Και πάλι οι ξένοι ήταν εκεί;

Ντροπή. Κυριολεκτικά ντροπή. Όπως και για την εγκληματικότητα. Όχι ότι δεν υπάρχουν εγκληματίες κι εκεί. Φυσικά και υπάρχουν. Όταν έχεις την Αστυνομία να λέει ότι το 80% του εγκλήματος είναι ή διευθύνεται από Έλληνες, να σταματήσει αυτή η ρατσιστική και φασιστική αντίληψη.

Η Κυβέρνηση, λοιπόν, αγνοεί και προσπαθεί να κοροϊδέψει τον κόσμο, όπως και άλλα κόμματα, φορτώνοντας στην κλιματική αλλαγή κυρίως και δεύτερον προωθώντας την ατομική ευθύνη. Θα πω παρακάτω.

Εμείς στις 19 Απριλίου κάναμε παρουσίαση της ερώτησης που είχε έναν στόχο, να παρθούν από τώρα προληπτικά μέτρα, πρόληψης δηλαδή για να μη φτάσουμε στο σημείο που φτάσαμε. Τα ίδια και οι πυροσβέστες. Τα ίδια και όλοι οι φορείς. Η Κυβέρνηση, στου κουφού την πόρτα όσο θέλεις βρόντα.

Τα ίδια ισχύουν και με τις πλημμύρες στη Θεσσαλία και τις αποζημιώσεις. Εννέα μήνες μετά και οι κάτοικοι είναι εγκαταλελειμμένοι κυριολεκτικά, παρά αυτά που λέτε εδώ.

Τώρα τι έρχεται; Έρχεται ένα νομοσχέδιο, που πιστεύουμε -και θα αποδειχτεί αυτό παρά τους ύμνους που κάνουν οι Βουλευτές της Νέας Δημοκρατίας- ότι έχει βαθιά αντιλαϊκή στρατηγική στόχευση. Ήδη το έδαφος έχει προετοιμαστεί πρώτα-πρώτα με την καραμέλα της ατομικής ευθύνης. Ατομική ευθύνη, άρα πάρε απόφαση και κάνε ιδιωτική ασφάλιση.

Και με τα λόγια του Πρωθυπουργού και Υπουργών που σε κάθε φυσική καταστροφή βλέπουν ευκαιρία. Ευκαιρία λοιπόν. Ευκαιρία για ποιον; Για αλλαγή πολιτικής; Για συμπεράσματα από όλη αυτήν την πολιτική που οδηγεί εδώ και χειροτερεύει σχεδόν κάθε χρόνο; Όχι βέβαια. Αλλά ευκαιρία για να φορτώσουν τα βάρη στον λαό, από τη μία και από την άλλη να δώσουν τη δυνατότητα μεγάλων κερδών σε επιχειρηματικούς ομίλους.

Στο σημερινό νομοσχέδιο -και θα μας θυμηθείτε, γιατί δεν το παινευόμαστε, αλλά βλέπουμε πολύ μπροστά, και αυτό το παραδέχονται και αυτοί που είναι αντίπαλοί μας- γίνεται ένα σημαντικό βήμα, μεθοδικά, για τη μείωση και σε μια πορεία δραστικού περιορισμού και τελικά κατάργησης των αποζημιώσεων από τις φυσικές καταστροφές.

Έχει αποδειχθεί και από δηλώσεις που ξεφεύγουν πολλές φορές από τα κυβερνητικά χείλη, «τέρμα οι αποζημιώσεις», λέει. Έχει ειπωθεί. «Θα πάμε σε άλλη πολιτική». Θα πω ποια είναι αυτή η πολιτική. Γιατί; Για να απαλλαγεί το αστικό κράτος από τη δεδομένη υποχρέωση που έχει να προστατεύει και να αποζημιώνει τους πληγέντες. Είναι η λογική του κόστους-οφέλους. Είναι η πολιτική της Ευρωπαϊκής Ένωσης και όσων την υποστηρίζουν.

Έτσι, λοιπόν, θα εξοικονομηθούν κονδύλια δισεκατομμυρίων να δοθούν σε επιχειρηματικούς ομίλους για να διατηρήσουν και να αυξήσουν τα κέρδη τους. Έτσι θα εξοικονομηθούν κονδύλια για να πληρώνουμε 500.000 ευρώ την ημέρα τη φρεγάτα που πάει στα σύνορα της Ελλάδας, δηλαδή στην Ερυθρά Θάλασσα. Έτσι θα εξοικονομηθούν κονδύλια για να στείλετε όπλα και να στέλνετε συνέχεια όπλα στην Ουκρανία, αφοπλίζοντας νησιά πολύτιμα για την άμυνα της χώρας.

Έτσι θα εξοικονομηθούν κονδύλια για να πάρουμε τα F35, τα οποία είναι άχρηστα, όπως λένε ανώτατοι αξιωματικοί για την άμυνα της Ελλάδας και το αποδεικνύουν, γιατί πέρα από το ότι τον έλεγχο ακόμα και στο cockpit, δηλαδή στον θάλαμο που ελέγχει το αεροπλάνο, ποιος τον έχει; Οι Αμερικανοί, αυτοί που φτιάχνουν τα αεροπλάνα.

Για να εξοικονομηθούν κονδύλια για νατοϊκούς εξοπλισμούς παίρνουμε φρεγάτες αμερικανικές. Εδώ ξεφεύγει από τα όρια της φαντασίας. Οι οποίες είναι άχρηστες για τη Μεσόγειο αλλά είναι καλές για τον Ινδικό Ωκεανό, παραδείγματος χάριν, για τους ωκεανούς.

Δεν τα λέμε εμείς, τα λένε οι στρατιωτικοί, τα λένε οι ναύαρχοι, τα λένε άνθρωποι που δεν είναι κομμουνιστές. Αλλά σου λέει «έλεος, έλεος, πού πάμε».

Επανέρχομαι, λοιπόν. Ποιος έχει την ευθύνη για τις φυσικές καταστροφές; Αυτό είναι το ερώτημα. Η κλιματική αλλαγή; Μόνο; Διότι εκεί επικεντρώθηκε πλέον. Η κλιματική αλλαγή και η ατομική ευθύνη ή η ακολουθούμενη πολιτική όλων των κυβερνήσεων και ιδιαίτερα και της σημερινής, μια και μιλάμε για τώρα; Τίνος είναι η ευθύνη για την έλλειψη σοβαρών και σύγχρονων υποδομών που θα μπορούσαν να έχουν γίνει; Σήμερα προέκυψε η κλιματική αλλαγή ή έχει πολλά χρόνια;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι έγινε όλα αυτά τα χρόνια; Τίποτα! Το μόνο που έχουμε είναι η υποστελέχωση των αρμόδιων κρατικών υπηρεσιών και η έλλειψη μηχανικών μέσων. Ποιος φταίει γι’ αυτά; Η κλιματική αλλαγή; Όχι, βέβαια. Φταίει η συνολική πολιτική που έχει προμετωπίδα την Ευρωπαϊκή Ένωση, τα κέρδη και τις ζημίες. Αυτό είναι! Να αυξηθούν τα κέρδη των επιχειρηματικών ομίλων, και τη ζημιά τη «νύφη» να την πληρώσει ο λαός όπως και την πληρώνει.

Ποιος πληρώνει όλα αυτά για τα έργα για την πολιτική προστασία και για όλα αυτά; Ποιος τα πληρώνει; Αυτοί που πληρώνουν 5% φορολογία, δηλαδή οι μεγάλοι επιχειρηματικοί όμιλοι ή αυτοί που πληρώνουν το 95% της φορολογίας και έχουν κι άλλα; Έτσι, λοιπόν, ο λαός πληρώνει με τον ιδρώτα του, με την άγρια φορολογία για την προστασία και θησαυρίζουν οι επιχειρηματικοί όμιλοι. Και τώρα το καινούργιο είναι ότι τους φορτώνει και τις ζημιές. Και όσο και να ορκιστείτε αυτή είναι η κατεύθυνση. Όσα και να λέτε ο κόσμος έχει ένστικτο, απλώς εμείς το αποκαλύπτουμε πολιτικά.

Ξεδιπλώνεται, λοιπόν, το σχέδιο και δεν είναι καθόλου τυχαίο. Και όσον αφορά το ποιος κερδίζει και ποιος χάνει, πρέπει να δούμε ποιος υποστηρίζει το νομοσχέδιο και ποιος δεν το υποστηρίζει. Αυτό είναι μια βασική αρχή. Ποιος, λοιπόν, το υποστηρίζει; Οι ασφαλιστικές εταιρείες που ήρθαν όλες σούμπιτες στην επιτροπή και ζητάνε κι άλλα πολύ περισσότερα. Το 17% των σπιτιών είναι ασφαλισμένα γενικά στην Ελλάδα και τα περισσότερα είναι από τα δάνεια που παίρνουν και που υποχρεούνται να τα ασφαλίζουν και το 80% στην Ευρωπαϊκή Ένωση, κύριε Παππά, στον «Παράδεισο των Κυριών», όπως είναι και το σίριαλ!

Και είναι μόνο αυτό; Στον τίτλο μιλάτε για κρατική μέριμνα κ.λπ.. Πραγματικά δηλαδή, είναι να απορεί κανείς! Δεν σας ρωτάμε πού ζείτε, γιατί ξέρετε καλά πού ζείτε! Όμως, εδώ αυτό που έχει μεγάλη σημασία είναι το εξής: Λέτε ότι εμείς βάζουμε υποχρεωτικότητα μόνο για όσους έχουν τζίρο πάνω από 2 εκατομμύρια. Και ρωτάμε πολύ απλά: Αυτός ο γιγάντιος κρατικός μηχανισμός που έχετε μέσα στον οποίο μπαίνει και ο Πρωθυπουργός, μιλάει για χάραξη εθνικής στρατηγικής για την ιδιωτική ασφάλιση έναντι φυσικών καταστροφών. Τι αφορά; Μπορείτε να μας το εξηγήσετε όλοι σας; Αφορά τις επιχειρήσεις που έχουν τζίρο πάνω από 2 εκατομμύρια; Θα μας τρελάνετε; Εθνική στρατηγική για την ιδιωτική ασφάλιση σημαίνει γενίκευση της ιδιωτικής ασφάλισης. Απλά δεν μπορείτε να το περάσετε εύκολα. Αυτό είναι σίγουρο, γιατί και ο λαός, όπως είπα, έχει ένστικτο.

Πώς μεθοδεύεται, λοιπόν; Υπάρχουν ορισμένες διατάξεις που είτε ίσχυαν είτε μπαίνουν τώρα που σιγά σιγά με τη μέθοδο του σαλαμιού, με τη μέθοδο της σαλαμοποίησης, δηλαδή, σπρώχνουν τον κόσμο προς την ιδιωτική ασφάλιση. Αυτά είναι τα άρθρα 6-10.

Όσον αφορά τώρα τον αγροτικό τομέα, δεν αποζημιώνεται το 100%. Γιατί δεν αποζημιώνεται αφού υπάρχει κρατική μέριμνα; Όμως, εσείς τι λέτε; Ότι θα δώσουμε ένα βοήθημα -βοήθημα είναι!- το οποίο είναι σίγουρα κατώτατο των απωλειών και το οποίο μπορεί θεωρητικά και με προϋποθέσεις να φτάσει το 70%. Άρα, αντικειμενικά σε έναν που παθαίνει τέτοια ζημιά του ψιθυρίζεται να πάει στην ιδιωτική ασφάλιση για να τα πάρει όλα. Σιγά μην τα πάρει!

Δεύτερο θέμα. Οι μη κατά κύριο επάγγελμα αγρότες δικαιούνται τη μισή αποζημίωση. Μάλιστα, μπαίνει και το «δύναται» στη μισή αποζημίωση. Γιατί; Είναι άλλα τα φασόλια; Γιατί είναι κατά κύριο επάγγελμα αγρότες; Γιατί αναγκάζονται να δουλεύουν; Γιατί δεν μπορούν να τα βγάλουν πέρα. Δεν δουλεύουν για να γίνουν πλούσιοι. Να πεθαίνεις στο χωράφι όπως και στην οικοδομή, δηλαδή να ξεπατώνεσαι. Επομένως, και αυτό προετοιμάζει τον κόσμο ώστε να πει «πήγαινε στην ασφαλιστική που θα έχεις καλύτερη κάλυψη».

Το τρίτο θέμα είναι η στεγαστική συνδρομή. Προστίθεται παράγραφος που λέει ότι στην κατοικία χορηγείται στον κατ’ αρχήν δικαιούχο μόνο όταν είναι μόνιμος κάτοικος στην πληγείσα περιοχή και η κατεστραμμένη κατοικία ήταν η κύρια κατοικία. Τι είναι αυτό; Κρατική μέριμνα είναι αυτή; Γιατί, δηλαδή; Επειδή έχει το σπίτι στο χωριό ο άλλος και μένει στην Αθήνα θα πάρει το μισό και μάλλον δεν θα πάρει κιόλας με τις προϋποθέσεις που βάζετε εσείς; Γι’ αυτό λέμε ότι όλα αυτά πάνε σε μία κατεύθυνση, στο να δημιουργήσουν, δηλαδή, την αντίληψη ότι πρέπει να πάμε στην ιδιωτική ασφάλιση όπως το κάνετε κι αλλού. Το κάνετε στην υγεία, το κάνατε με τις επικουρικές, με το Ταμείο Επικουρικών Συντάξεων, όπως το κάνετε και σε όλους τους τομείς.

Και, βέβαια, δεν μας λέτε εδώ τι έγινε με τον ΕΝΦΙΑ. Εσείς είπατε ότι ο πολίτης που θα ασφαλίσει τα ακίνητα θα γλιτώσει το 10% του ΕΝΦΙΑ. Το αποτέλεσμα ήταν μηδενικό. Δεν τσίμπησαν, γιατί ο κάθε νοικοκύρης κάνει και έναν λογαριασμό. Σου λέει: Πόσα θα γλιτώσω από τον ΕΝΦΙΑ; Για παράδειγμα, 30 ή 50 ευρώ. Πόσα θα πληρώσω στην ασφάλεια; 150 ευρώ. Άρα, δεν πάω. Και επειδή δεν τσίμπησαν σε αυτό το δόλωμα έρχεστε με όλα τα υπόλοιπα.

Τέλος, θα ήθελα να πω ότι η ιστορία της ιδιωτικής ασφάλισης δεν βγήκε σήμερα. Γι’ αυτό μην την πολυπροπαγανδίζετε. Είναι αμαρτωλή παγκοσμίως. Έχει στείλει κόσμο κυριολεκτικά στα τάρταρα! Έχουν πέσει κανόνια. Οπότε, θα αναγκαστεί το κράτος από τη φορολογία των ίδιων των εργαζομένων να στηρίξει για να πάρουν κάποιες αποζημιώσεις, αν πάρουν στο τέλος.

Και, βέβαια, ακούσαμε και ενστάσεις και λόγους πύρινους από τα άλλα κόμματα, κάτι που είναι κλασικό όταν είναι στην αντιπολίτευση. Ωστόσο, το ερώτημα είναι ένα! Συμφωνείτε -το είπατε!- στη συνύπαρξη κρατικής μέριμνας και ιδιωτικής ασφάλισης; Ναι ή όχι; Όχι. Όμως, πώς συμφωνείτε στην υγεία στην αρμονική συνύπαρξη δημόσιου και ιδιωτικού τομέα; Στην παιδεία συμφωνείτε στην αρμονική συνύπαρξη δημόσιου και ιδιωτικού τομέα. Ακόμα κι εδώ το είπατε -αλλά δεν θυμάμαι ποιος το είπε, νομίζω ότι ήταν από τον ΣΥΡΙΖΑ- να συζητήσουμε, βέβαια, πώς η ιδιωτική ασφάλιση θα συμπληρώνει, θα υπάρχει μαζί με την κρατική ασφάλιση.

Επομένως, εμείς θέλουμε να επαναλάβουμε τη σχέση που υπάρχει ανάμεσα στο κόστος και στο όφελος κάτι για το οποίο κανείς δεν μιλάει. Το 2017 έγινε μελέτη από το ΥΠΕΧΩΔΕ για τη Θεσσαλία. Υπήρχαν τρία σενάρια. Το ένα ήταν να μείνουν τα έργα όπως είναι και όπου βγει, το δεύτερο είναι να γίνουν κάποιες παρεμβάσεις για να περιορίσουν, όπως γράφει και το τρίτο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παφίλη, πρέπει να ολοκληρώσετε.

**ΑΘΑΝΑΣΙΟΣ ΠΑΦΙΛΗΣ:** Τελειώνω, κύριε Πρόεδρε. Είκοσι ένα λεπτά έχω μιλήσει…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τελειώσατε την τριτολογία σας.

**ΑΘΑΝΑΣΙΟΣ ΠΑΦΙΛΗΣ:** Δεν θα κάνω ούτε δευτερολογία ούτε τριτολογία, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τεταρτολογία δεν θα κάνετε!

**ΑΘΑΝΑΣΙΟΣ ΠΑΦΙΛΗΣ:** Λέω δώδεκα συν έξι, δεκαοκτώ και τρία, είκοσι ένα. Μου κόψατε ένα, άρα είκοσι δύο με τη διακοπή. Ολοκληρώνω, κύριε Πρόεδρε.

Λέω, λοιπόν, ότι το τρίτο σενάριο που ήταν και το πιο σοβαρό μιλούσε για σοβαρά έργα υποδομών, για να αντιμετωπιστεί το θέμα της Θεσσαλίας που ξεκινάει από το βουνό φτάνει στον κάμπο και μέχρι τη θάλασσα. Τα λέω πολύ απλά για να καταλαβαίνει και ο κόσμος. Απορρίφθηκε. Και τι λέει; Απορρίπτεται, γιατί είναι ακριβό και η Ευρωπαϊκή Ένωση δεν πρόκειται να συμφωνήσει με αυτό τον στόχο. Η Ευρωπαϊκή σας Ένωση!

Τέλος. Πυροσβεστική. Δεν ακούτε ποτέ τι λένε αυτοί που δουλεύουν απ’ το πρωί ως το βράδυ και σε τέτοιες συνθήκες; Μόνο μπράβο τους λέτε; Ποτέ δεν ακούτε;

**ΕΜΜΑΝΟΥΗΛ ΚΟΝΣΟΛΑΣ:** Πάντα ακούμε.

**ΑΘΑΝΑΣΙΟΣ ΠΑΦΙΛΗΣ:** Τι λέτε τώρα;

Υπερωρίες. Με διαταγή του Υπουργού, είκοσι τέσσερις ώρες το εικοσιτετράωρο. Αντί να κάνετε προσλήψεις που δεν τις κάνατε, κάνετε εσωτερική ανακατάταξη κάθε χρόνο.

**ΧΡΗΣΤΟΣ ΜΠΟΥΚΩΡΟΣ:** Χίλιους πεντακόσιους φέτος.

**ΑΘΑΝΑΣΙΟΣ ΠΑΦΙΛΗΣ:** Το βαρεθήκαμε το παραμύθι. Κάθε χρόνο το υπόσχεστε και κάθε χρόνο δεν το κάνετε.

Στις Ηνωμένες Πολιτείες της Αμερικής, η πυροσβεστική για να ξέρετε είναι συνδρομητική. Κάηκε σπίτι γιατί είχαν παραλείψει να πληρώσουν τη συνδρομή του τελευταίου μήνα. Εκεί το πάτε; Ιδιωτικοποίηση; Δεν σας περνάει. Και δεν σας περνάει γιατί ο λαός ξεσηκώνεται και θα ξεσηκώνεται.

Ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Αλεξοπούλου.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ζήτησα σήμερα τον λόγο για να μιλήσω για τη συγκεκριμένη νομοθετική πρωτοβουλία που επιταχύνει την κρατική αρωγή μετά από φυσικές καταστροφές. Καθώς η κλιματική κρίση έχει δημιουργήσει νέα δεδομένα στην Ελλάδα όπως βέβαια και σε όλο τον πλανήτη, η Κυβέρνηση του Κυριάκου Μητσοτάκη αποδεικνύει ότι έχει τα αντανακλαστικά να λαμβάνει όλες τις απαραίτητες πρωτοβουλίες για αμεσότερη, πιο οργανωμένη και αποτελεσματικότερη δράση τόσο στην κατεύθυνση της πρόληψης, όσο και της στήριξης όπου απαιτείται. Πάνω από όλα αποδεικνύουμε στην πράξη ότι ο κρατικός μηχανισμός, η πολιτεία βρίσκονται ουσιαστικά στο πλευρό των πληγέντων, των δοκιμαζόμενων συμπολιτών μας οι οποίοι δεν χρειάζεται να περιμένουν για μεγάλο χρονικό διάστημα, όπως ξέραμε στο παρελθόν, την απάντηση του γραφειοκρατικού μηχανισμού για να σταθούν ξανά στα πόδια τους και να ανασυγκροτηθούν οι περιοχές τους.

Κυρίες και κύριοι συνάδελφοι, ας μην κρυβόμαστε. Το ξέρουμε όλοι πολύ καλά. Παραλάβαμε ένα κράτος και έναν μηχανισμό ανέτοιμο τόσο στον τομέα της πρόληψης, όσο και της αρωγής, με υπηρεσίες αποδυναμωμένες, χωρίς επαρκή σχεδιασμό προσωπικό και μέσα για τη θετική επιχειρησιακή ετοιμότητα. Δεδομένων των συνθηκών της κλιματικής κρίσης -αυτής που διανύουμε, που στον πυρήνα της είναι και η χώρα μας- και όλων των δυσκολιών, καταφέρνουμε να βρισκόμαστε σε πολύ καλύτερο επίπεδο σε σχέση με το παρελθόν. Με πολλές πράξεις στο πεδίο, στο νομοθετικό έργο αλλά και στην καθημερινότητα και λιγότερα λόγια, επιχειρούμε να ανταποκρινόμαστε με μεγαλύτερη επιτυχία με συνεχή μέτρα απλοποίησης των διαδικασιών στήριξης, με επιπλέον ευέλικτες υπηρεσίες και προσωπικό ξεπερνώντας το δαιδαλώδες και έως το πρόσφατο παρελθόν υπηρεσιακά πολυκατακερματισμένο κράτος. Με εντατική δουλειά και σεβασμό στους φορολογούμενους πολίτες επιχειρούμε η αρωγή του κράτους να φτάνει όσο πιο γρήγορα γίνεται σε όλους όσους τη δικαιούνται μετά από μία φυσική καταστροφή.

Στο σημείο αυτό θα ήθελα να θυμίσω την άμεση βοήθεια στους πληγέντες από τη, δυστυχώς, πρόσφατη φωτιά στο Δήμο Ερυμάνθου στην Αχαΐα και την άμεση ανταπόκριση του Υφυπουργού Κλιματικής Κρίσης και Πολιτικής Προστασίας του κ. Χρήστου Τριαντόπουλου. Τον ευχαριστώ πολύ γι’ αυτό εκ μέρους των συμπατριωτών μου. Μετά από άμεση επικοινωνία θα υλοποιηθεί γρήγορα ένα σχέδιο στήριξης και αποκατάστασης των περιοχών του δήμου που επλήγησαν. Ως προς τις ενέργειες αποκατάστασης έχουν ολοκληρωθεί οι αυτοψίες στις κατοικίες και δρομολογούνται η ολοκλήρωση της καταγραφής των κτηρίων. Διατίθενται έξι οικίσκοι, όπως είχε ζητηθεί από τον αντίστοιχο δήμο ενώ ακολουθήθηκε η προβλεπόμενη διαδικασία για τη συνδρομή του δήμου για τον καθορισμό των δικαιούχων, για την παροχή του επιδόματος των 6.000 ευρώ για τις επισκευαστικές εργασίες και την οικοσκευή.

Σε ό,τι αφορά δε στη στεγαστική συνδρομή μετά την ολοκλήρωση των αυτοψιών εκδίδεται η απόφαση οριοθέτησης ώστε να προχωρήσουν οι επισκευές και οι ανακατασκευές. Οι Έλληνες πολίτες, λοιπόν, κατανοούν ότι παρά τα πολλά εμπόδια η Κυβέρνηση του Κυριάκου Μητσοτάκη προσπαθεί να επιλύσει αυτές τις χρόνιες παθογένειες. Αξίζει να ειπωθεί ως αντιπροσωπευτικό παράδειγμα ότι οι πληρωμές και δη οι προκαταβολές αυτών γίνονται κατά μέσο όρο σε επτά ημέρες από την ολοκληρωμένη υποβολή των στοιχείων από τις επιτροπές και τα κλιμάκια της κρατικής αρωγής των περιφερειών. Μάλιστα προχωρά η διαδικασία για τη δημιουργία ενός ενιαίου κόμβου κρατικής αρωγής, ώστε ο πολίτης να γνωρίζει ανά πάσα στιγμή σε ποιο στάδιο βρίσκεται η αίτηση αποζημίωσής του.

Δεν έχουμε χρόνο για χάσιμο. Αυτή η Κυβέρνηση κινείται στην κατεύθυνση της ταχύτατης βελτίωσης των υπηρεσιών προς τους πολίτες χωρίς αποκλεισμούς και χωρίς δράσεις υπέρ ημετέρων αλλά μόνο για το κοινό καλό. Αυτό είναι και το μήνυμά μας σε όλους τους Έλληνες που διαχρονικά προσδοκούν να αλλάξει η αντιμετώπιση της πολιτείας προς αυτούς σε όλα τα επίπεδα. Υπάρχουν περιοχές που έχουν πληγεί από τα έντονα καιρικά φαινόμενα γεγονός που έχει συνέπειες στην καθημερινότητα των επαγγελματιών στην επιβίωσή τους στις υποδομές και, βέβαια, πάντα στην εφοδιαστική αλυσίδα. Είμαστε εδώ, όμως, αναλαμβάνοντας εμπράκτως δράσεις τόσο για την ανασυγκρότηση των περιοχών αυτών όσο και για τον κάθε κάτοικο ξεχωριστά.

Εξάλλου, κυρίες και κύριοι συνάδελφοι, επειδή όλα αυτά που λέω συνδέονται με το πρόσφατο παρελθόν, αξίζει να σημειώσω για να θυμηθούμε και τις πρωτοβουλίες που έχει αναλάβει η Κυβέρνηση του Κυριάκου Μητσοτάκη από το 2019, τα βασικά σημεία της εθνικής στρατηγικής για την προώθηση της πράσινης ανάπτυξης, της πρόληψης και της κρατικής αρωγής. Νομοθετήσαμε την κρατική αρωγή. Δημιουργήσαμε την πλατφόρμα arogi.gov.gr. Επεκτείναμε την Κυβερνητική Επιτροπή Κρατικής Αρωγής και δημιουργήσαμε τη Γενική Γραμματεία Αποκατάστασης Φυσικών Καταστροφών και Κρατικής Αρωγής.

Στο πλαίσιο, λοιπόν, αυτό το Υπουργείο Κλιματικής Κρίσης και Πολιτικής Προστασίας λαμβάνει νέα σειρά άμεσων πρωτοβουλιών για την υπηρεσιακή, επιχειρησιακή ενδυνάμωση της Γενικής Γραμματείας Αποκατάστασης Φυσικών Καταστροφών και Κρατικής Αρωγής, τον εμπλουτισμό των δυνατοτήτων του κράτους για μια σειρά παροχών προς τους πολίτες, τη διαμόρφωση των συνθηκών εκείνων που θα επιτρέψουν τη συμπόρευση της αρωγής του κράτους με την ιδιωτική ασφάλιση έναντι των φυσικών καταστροφών και τέλος την ισχυροποίηση του πυροσβεστικού σώματος και της πολιτικής προστασίας. Δεσμευόμαστε να συνεχίσουμε να κινούμαστε σε αυτόν ακριβώς τον δρόμο της ουσίας και του αποτελέσματος.

Και επειδή οι μέρες που διανύουμε είναι δύσκολες και τα πύρινα μέτωπα πολλά ανά τη χώρα, οφείλουμε ένα τεράστιο ευχαριστώ σε εκείνους που επιχειρούν στο πεδίο. Σε εκείνες και εκείνους που δίνουν τη μάχη στην πρώτη γραμμή με καλύτερο, όπως αποδεικνύεται, συντονισμό. Και μακάρι τα δύσκολα να μην είναι μπροστά μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Κυριάκης. Μετά θα πάρει τον λόγο ο κ Στύλιος.

**ΣΠΥΡΙΔΩΝ ΚΥΡΙΑΚΗΣ:** Κύριε Πρόεδρε, επιτρέψτε μου πριν αναφερθώ στο νομοσχέδιο της ημερήσιας διάταξης, να κάνω μια μικρή αναφορά στις πρόσφατες ευρωεκλογές μιας και είναι η πρώτη φορά που ανεβαίνω στο Βήμα της Βουλής μετά τις ευρωεκλογές αυτές.

Κυρίες και κύριοι συνάδελφοι, στις εκλογές αυτές ηττηθήκαμε. Ηττηθήκαμε συλλογικά και μαζικά από την αδιαφορία του κόσμου για τα πολιτικά δεδομένα η οποία εκδηλώθηκε μέσω της αποχής. Μια αποχή στην οποία ακόμα και αν συμφωνήσουμε ότι στη χώρα μας επί σειρά ετών μετριέται με λάθος τρόπο, παρ’ όλα αυτά έφτασε σε ιστορικά υψηλά και αυτό θα πρέπει να προβληματίσει όλους μας. Θα πρέπει να δούμε για ποιον λόγο η πολιτική έχει πάψει να ελκύει και να θέλγει τους πολίτες και, κυρίως, ο καθένας και η καθεμία από εμάς να κάνουμε την αυτοκριτική μας, να σταματήσουμε τις αέναες διενέξεις και να προσπαθήσουμε όσο αυτό είναι δυνατό να βρούμε κοινούς τόπους για το συμφέρον των Ελλήνων πολιτών.

Σήμερα, λοιπόν, έχουμε στην Ολομέλεια της Βουλής ένα νομοσχέδιο του Υπουργείου Πολιτικής Προστασίας σε μια δύσκολη μέρα που η χώρα πλήττεται από τις συνέπειες της κλιματικής αλλαγής, με μια φωτιά η οποία χθες κόστισε και τη ζωή ενός συνανθρώπου μας. Τα συλλυπητήριά μας στους οικείους του. Οι σκέψεις μας είναι με τους πυροσβέστες οι οποίοι επιχειρούν στην πρώτη γραμμή του μετώπου.

Πλέον οι συνέπειες της κλιματικής αλλαγής είναι εδώ, εκδηλώνονται με πολύ μεγάλες φωτιές -τις λεγόμενες mega fires- αλλά και με έντονα καιρικά φαινόμενα όπως αυτά τα οποία βιώσαμε πέρυσι στη Θεσσαλία.

Επί εκατοντάδες έτη, ο άνθρωπος αντιπαλευόταν τη φύση για να μπορέσει να επιβιώσει. Πλέον, ευτυχώς, είναι κοινή συνισταμένη ότι για να μπορέσουμε να επιβιώσουμε ως ανθρώπινο είδος θα πρέπει να προστατέψουμε τη φύση.

Η κλιματική αλλαγή, λοιπόν, είναι εδώ, οι συνέπειές της είναι εδώ, μας χτυπάνε ένα πολύ έντονο καμπανάκι, ένα καμπανάκι το οποίο πρώτος ο Πρωθυπουργός και η Κυβέρνηση της Νέας Δημοκρατίας το άκουσε αναβαθμίζοντας μια γενική γραμματεία -που ήταν πάντα η πολιτική προστασία- και κάνοντάς την Υπουργείο, ένα Υπουργείο το οποίο έχει στη διάθεσή του τα μέσα έτσι ώστε και να προλάβει κάποιες από τις καταστροφές, αλλά και εν συνεχεία να παρέμβει με την αρωγή. Και σήμερα έχουμε μπροστά μας ένα σημαντικό νομοσχέδιο, το οποίο ρυθμίζει επιμέρους ζητήματα του Υπουργείου Πολιτικής Προστασίας, αλλά και με μια σειρά από άρθρα και διατάξεις αποδεικνύει ότι η Κυβέρνηση είναι ενεργά δίπλα σε αυτούς που το έχουν ανάγκη.

Επιτρέψτε μου να σταθώ σε δύο βασικά σημεία του νομοσχεδίου.

Το πρώτο, έχει να κάνει με την υποχρεωτική ασφάλιση των μεγάλων εταιρειών, των εταιρειών με τζίρο πάνω από 2 εκατομμύρια ευρώ. Είναι ένα μέτρο προς τη σωστή κατεύθυνση, διότι αφ’ ενός το κράτος, η πολιτεία, δεν έχει απεριόριστα μέσα έτσι ώστε σε περίπτωση που συμβεί κάτι να μπορέσει να αποζημιώσει πλήρως όλες τις εταιρείες. Αφορά περίπου δεκαεξίμισι χιλιάδες εταιρείες σε πρώτη φάση. Ένα πολύ μεγάλο μέρος αυτών των εταιρειών είναι ήδη ασφαλισμένες για κινδύνους από ενδεχόμενες θεομηνίες, πλέον και οι υπόλοιπες, οι οποίες μέχρι σήμερα είτε το αμελούσαν είτε πίστευαν ότι δεν θα συμβεί σε αυτούς και δεν προχωρούσαν σε ιδιωτική ασφάλιση, θα δίνουν ένα πολύ μικρό ποσό από τον τζίρο τους, έτσι ώστε να είναι καλυμμένοι σε περίπτωση που κάποιο συμβάν συμβεί δεν θα χάσουν μονομιάς τους κόπους τους.

Άκουσα από την Αντιπολίτευση -και μάλιστα από τη μείζονα- τις αιτιάσεις ότι ενισχύουμε την ιδιωτική ασφάλιση και, πραγματικά, δεν κατάλαβα ποιος είναι ο λόγος της διαφωνίας. Είναι η ουσία, είναι η βάση του νομοθετήματος για την υποχρεωτικότητα στην ασφάλιση ή το γιατί αυτό γίνεται μέσω ιδιωτικών εταιρειών;

Ξέρετε, κύριοι συνάδελφοι, η εποχή του κρατικισμού έχει περάσει ανεπιστρεπτί και κόστισε στη χώρα μας τρία ολόκληρα μνημόνια. Και κάτι ακόμα: Όταν σας είπαμε ότι αυτή είναι μια πρακτική η οποία γίνεται από όλες τις αναπτυγμένες, από όλες τις δυτικές χώρες του κόσμου, είπατε πως οι χώρες αυτές είναι νεοφιλελεύθερες. Αλήθεια, οι Ηνωμένες Πολιτείες της Αμερικής είναι μια νεοφιλελεύθερη χώρα; Και αν είναι μια νεοφιλελεύθερη χώρα τότε σε λίγες μέρες που είστε καλεσμένοι από την αμερικανική Πρεσβεία στη γιορτή της δημοκρατίας, εξηγήστε στον κύριο πρέσβη να γνωρίζει και αυτός ότι πάτε σε μια νεοφιλελεύθερη χώρα για τη γιορτή της δημοκρατίας τους. Εξηγήστε του να το ξέρει.

Το δεύτερο κομμάτι του νομοθετήματος το οποίο είναι πλέον σημαντικό, είναι η επέκταση της αρωγής και για τους κατά κύριο επάγγελμα αγρότες αλλά και για αυτούς που δεν είναι κατά κύριο επάγγελμα αγρότες, σε αγροτεμάχια, σε χώρους οι οποίοι μπορεί να μην έχουν κτίσματα. Υπάρχει μια σειρά από αγρότες που κατά βάση έχουν θερμοκηπιακές καλλιέργειες είτε φωτοβολταϊκά, τα οποία μέχρι σήμερα δεν μπορούσαν να ενταχθούν στο καθεστώς του ΕΛΓΑ.

Και γι’ αυτόν τον λόγο, κύριε Υπουργέ, σας συγχαίρω για τη νομοθετική αυτή πρωτοβουλία. Και σας συγχαίρω για έναν ακόμα λόγο, διότι στην ιδιαίτερη πατρίδα μου, στην Πρέβεζα, τα τελευταία χρόνια οι άνθρωποι οι οποίοι είναι αγρότες και κατά βάση έχουν θερμοκηπιακές καλλιέργειες, έχουν νιώσει τρεις φορές την τελευταία διετία τι πάει να πει κλιματική αλλαγή. Έχουν νιώσει τις περιουσίες τους να χάνονται και με τη σημερινή σας νομοθετική πρωτοβουλία, αλλά και τη νομοθετική βελτίωση που φέρατε πριν από λίγο στη Βουλή, ανοίγει για πρώτη φορά ο δρόμος έτσι ώστε οι άνθρωποι αυτοί να μπορούν να πάρουν κάποια χρήματα πίσω.

Είναι πάρα πάρα πολύ σημαντικό. Θέλω να σας ευχαριστήσω και δημόσια για όλη τη συνεργασία που είχαμε όλο αυτό το διάστημα, γιατί από την πρώτη στιγμή κατανοήσατε το πρόβλημα και προσπαθήσατε να βρούμε μια λύση για τους ανθρώπους αυτούς. Σας ευχαριστώ εκ μέρους όλων των αγροτών στην Πρέβεζα οι οποίοι έχουν πληγεί από θεομηνία.

Δεν θέλω να σας κουράσω άλλο. Το συγκεκριμένο νομοσχέδιο έχει μια σειρά από πολύ σημαντικά θέματα τα οποία ρυθμίζουν τον τομέα της πολιτικής προστασίας, ρυθμίζουν ζητήματα στην Πυροσβεστική, έχει πολύ σημαντικά νομοθετήματα, που επεκτείνεται η αρωγή στο κομμάτι της στέγης στους ανθρώπους που τη χρειάζονται, που μπορούν πολύ πιο γρήγορα να κατεδαφίζονται κτήρια τα οποία έχουν κριθεί ότι θα πρέπει να κατεδαφιστούν και υπάρχουν και σημαντικές οικονομικές διευκολύνσεις που γίνονται στους ανθρώπους που έχουν δεχθεί την αρωγή.

Θεωρώ, λοιπόν, πως το συγκεκριμένο νομοσχέδιο είναι προς τη σωστή κατεύθυνση. Είναι ένα νομοσχέδιο το οποίο θα πρέπει να υποστηρίξουμε και σας καλώ όλους να το υπερψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πολύ.

Τώρα θα μιλήσει ο κ. Στύλιος, αμέσως μετά ο κ. Μπουκώρος, αμέσως μετά ο κ. Κόντης, αμέσως μετά η κ. Καραγεωργοπούλου, ο κ. Βεσυρόπουλος, η Πρόεδρος κ. Κωνσταντοπούλου, μετά όποιοι επιθυμούν από τους εισηγητές να μιλήσουν και στο τέλος ο Υπουργός.

Τον λόγο έχει ο κ. Στύλιος.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, τα τελευταία χρόνια η χώρα μας βρέθηκε αντιμέτωπη με ακραία καιρικά φαινόμενα. Πρωτόγνωρες θεομηνίες έπληξαν τις υποδομές μας και δοκίμασαν την ανθεκτικότητα του παραγωγικού μας μοντέλου. Επιπλέον, δοκίμασαν τις δυνατότητες άμεσης αντίδρασης του κρατικού μηχανισμού και του δημόσιου συστήματος αρωγής.

Αυτές οι εμπειρίες κατέδειξαν την ανάγκη προσαρμογής του πλαισίου βοήθειας και στήριξης των πολιτών, κατέστησαν σαφές ότι χρειάζονται τομές και παρεμβάσεις στην κρατική αρωγή. Η επιστημονική κοινότητα και οι διεθνείς οργανισμοί προβλέπουν ότι θα αντιμετωπίσουμε ακόμα πιο ακραία φαινόμενα στο μέλλον. Η κλιματική κρίση είναι εδώ και αποτελεί υπαρξιακή απειλή.

Απέναντι σε αυτήν, πρέπει να επιστρατεύσουμε όλες μας τις δυνάμεις για να ενισχύσουμε την ανθεκτικότητα και την αντοχή της οικονομίας μας. Οφείλουμε να επενδύσουμε στην πρόληψη και να δημιουργήσουμε μία κουλτούρα προετοιμασίας ως πολιτεία και ως κοινωνία.

Η Κυβέρνηση έχει ήδη κάνει βήματα προς αυτήν την κατεύθυνση. Η πρώτη και πιο σημαντική κίνηση ήταν η δημιουργία ενός αυτόνομου Υπουργείου Κλιματικής Κρίσης και Πολιτικής Προστασίας. Προχώρησε σε νομοθετικές παρεμβάσεις για τη συντήρηση της περιουσίας μας. Έδωσε κίνητρα για την εθελοντική ασφάλιση των κατοικιών, όπως είναι η μείωση κατά 10% του ΕΝΦΙΑ.

Με το παρόν νομοσχέδιο εισάγεται η υποχρεωτική ιδιωτική ασφάλιση έναντι φυσικών καταστροφών για τις επιχειρήσεις με ετήσιο τζίρο πάνω από δύο εκατομμύρια ευρώ. Στόχος του μέτρου είναι η καλύτερη δυνατή στήριξή τους σε περίπτωση καταστροφής. Το πλαίσιο συνδυάζει τον δημόσιο και τον ιδιωτικό τομέα, παρέχοντας δίκαιη στήριξη, σύμφωνα με τις ανάγκες και τις προτεραιότητες του προϋπολογισμού.

Εισάγεται η ιδιωτική ασφάλιση στην υπηρεσία των πολιτών και των επιχειρήσεων με κανόνες και ως μέρος μιας εθνικής στρατηγικής την οποία οι αρμόδιοι φορείς, το κράτος και οι επιχειρήσεις θα διαμορφώνουν από κοινού. Γι’ αυτό και θεσπίζεται ένα Παρατηρητήριο Ιδιωτικής Ασφάλισης έναντι των Φυσικών Καταστροφών το οποίο θα καθορίζει την εθνική πολιτική στον τομέα, μία εθνική στρατηγική με ορίζοντα πενταετίας που θα εξετάζει τις ανάγκες που οφείλει να καλύπτει η ιδιωτική ασφάλιση και θα εγγυάται ότι αυτό θα γίνεται με διαφάνεια.

Επιπλέον, το νομοσχέδιο βελτιώνει και τη δημόσια αρωγή. Η κρατική βοήθεια προς τους πληγέντες πολίτες, αγρότες και επιχειρηματίες, πρέπει να παρέχεται με ταχύτητα, αποτελεσματικότητα, αμεσότητα. Αυτό είναι το manual για τη βελτίωση της καθημερινότητας και της ζωής των πολιτών για να είναι στην κυριολεξία η πολιτεία δίπλα τους.

Οι βελτιώσεις που εισάγει το νομοσχέδιο για τη στήριξη των αγροτών είναι σημαντικές. Για παράδειγμα, λύνεται η αδικία που αφορούσε τους μη κατ’ επάγγελμα αγρότες. Πλέον και αυτοί δικαιούνται άμεση προκαταβολή της κρατικής αρωγής.

Αλλάζει, επίσης, ο ορισμός της φυσικής καταστροφής από τον ΕΛΓΑ και επιτρέπει την αποζημίωση θερμοκηπίων, φωτοβολταϊκών και άλλων, προστατεύοντας τις επενδύσεις των παραγωγών. Κάθε χρόνο δίνονται μέσα από τα δημόσια και τα ευρωπαϊκά προγράμματα και από τον αναπτυξιακό νόμο, χρήματα, ενισχύσεις σε επιχειρήσεις του παραγωγικού τομέα για επενδύσεις. Μέχρι τώρα δεν υπήρχε νομοθετικό πλαίσιο για την ασφάλισή τους. Με τη σημερινή ρύθμιση εκτιμώ πως και οι επιχειρήσεις με μικρότερο τζίρο από τα δύο εκατομμύρια ευρώ θα προχωρήσουν στην ασφάλιση των εγκαταστάσεών τους αφού πλέον ανοίγει η αγορά και θα δημιουργηθούν νέα ασφαλιστικά πακέτα.

Επιπλέον είμαι σε θέση να γνωρίζω από την προετοιμασία που είχε γίνει από τη θητεία μου στο Υπουργείο Αγροτικής Ανάπτυξης και Τροφίμων, σύμφωνα και με την ανακοίνωση του νέου Υπουργού, η μεταρρύθμιση του ΕΛΓΑ προχωρά και θα γίνει πραγματικότητα στο τέλος του χρόνου. Είναι μια μεταρρύθμιση με στόχο τη δημιουργία ενός ολοκληρωμένου πλαισίου ασφάλισης και αρωγής για τους αγρότες μας.

Ένα ακόμα μέτρο για τη στήριξη των παραγωγών αποτελεί η πρόβλεψη του νομοσχεδίου για την αξιοποίηση πόρων από το Πρόγραμμα Δημοσίων Επενδύσεων πέραν των κονδυλίων του κρατικού προϋπολογισμού, για την αποζημίωσή τους από φυσικές καταστροφές.

Τέλος, δημιουργείται μια νέα Γενική Διεύθυνση Κρατικής Αρωγής και Συντονισμού, συγκεντρώνοντας κάτω από την ίδια στέγη υπηρεσίες αρωγής που βρίσκονταν διάσπαρτες σε άλλα Υπουργεία και φορείς για καλύτερη λειτουργία και συντονισμό αλλά και για τη χάραξη κεντρικής στρατηγικής.

Κυρίες και κύριοι συνάδελφοι, το σημερινό νομοσχέδιο αποδεικνύει ότι η Κυβέρνηση πασχίζει να δίνει λύσεις και να διορθώνει αστοχίες, δημιουργώντας ένα σύγχρονο, λιτό και αποτελεσματικό κράτος στην υπηρεσία του πολίτη, ένα κράτος που προσαρμόζεται στις ανάγκες της κοινωνίας, απαντά στις προκλήσεις του σήμερα με σχέδιο και στρατηγική και ταυτόχρονα οργανώνεται για να διαχειριστεί και τις μελλοντικές προκλήσεις.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Χρήστος Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, σας ευχαριστώ.

Κυρίες και κύριοι συνάδελφοι, το υπό συζήτηση νομοσχέδιο νομίζω ότι κάνει μια τομή στο ζήτημα της ασφάλισης έναντι φυσικών καταστροφών.

Φυσικά, διαφωνώ με τους εκλεκτούς συναδέλφους που έχουν εκφράσει τις αντιρρήσεις τους για την επέκταση της ιδιωτικής ασφάλισης, ιδιαίτερα όταν αφορά επιχειρήσεις με τζίρο άνω των 2 εκατομμυρίων ευρώ ετησίως. Μετά από μια φυσική καταστροφή είναι κρίσιμο το ερώτημα για το ποιος πληρώνει τη ζημιά το κράτος, δηλαδή ο Έλληνας φορολογούμενος ή η ιδιωτική ασφαλιστική εταιρεία; Εγώ είμαι υπέρ της δεύτερης απάντησης και θα έλεγα ότι θα πρέπει να επεκταθεί η ασφαλιστική κουλτούρα παντού, διότι οι φυσικές καταστροφές είναι όλο και πιο πυκνές.

Δεν υπάρχει μεγαλύτερο παράδειγμα από την υποχρεωτική ασφάλιση των αυτοκινήτων. Μια καλή ασφάλεια αυτοκινήτου σήμερα στη χώρα κοστίζει 300 ευρώ τον χρόνο. Η μέση διάρκεια ζωής των αυτοκινήτων είναι περίπου δεκαπέντε χρόνια. Πληρώνεις συνολικά 4.500. Όταν θα χρειαστείς την ασφάλεια, όμως, μπορεί να σου αποζημιώσει αυτοκίνητο αξίας και 30 και 40 και 50 και 60.000 ευρώ εξ ολοκλήρου. Αυτό και μόνο το παράδειγμα, κατά την άποψή μου, πρέπει να είναι οδηγός σε όλα. Όσο αυξάνεται η ασφαλιστική κουλτούρα τόσο μειώνονται οι τιμές ασφάλισης και τόσο πιο εξασφαλισμένος αισθάνεται ο πολίτης για την περιουσία του, για το σπίτι του, για το αυτοκίνητο του, για την επιχείρησή του.

Σε αυτό το ζήτημα που φέρνει το νομοσχέδιο δεν μπορεί παρά να συμφωνούμε όλοι. Όμως, κύριε Υπουργέ, όπως και στις επιτροπές έτσι και σήμερα, ανέβηκα στο Βήμα της Ολομέλειας για να υποστηρίξω την άποψή μου ότι πρέπει να ενισχύσουμε το πλαίσιο διαφάνειας των αποζημιώσεων. Όταν ένας πολίτης πλήττεται από φυσική καταστροφή κινδυνεύει η ζωή του, πιθανώς χάνει το σπίτι του, χάνει την περιουσία του. Καθίσταται, δηλαδή, ευάλωτος στο εξής. Και πρέπει το κράτος να είναι δίκαιο, αποτελεσματικό και διάφανο έναντι του πληττόμενου πολίτη. Δηλαδή, οι πολίτες να αποζημιώνονται όλοι κατά τον ίδιο τρόπο, με την ίδια ταχύτητα, με την ίδια αποτελεσματικότητα, χωρίς να υπάρχει κανένα ίχνος αδικίας, ούτε καν σκέψη ότι κάποιος αδικείται.

Φαντάζομαι ότι δεν έχει αντίρρηση η Κυβέρνηση, ο Πρωθυπουργός, αλλά και η ηγεσία του Υπουργείου να ενισχύσουμε το πλαίσιο διαφάνειας των αποζημιώσεων. Κι εσείς, κύριε Υπουργέ, κι εγώ στην περιοχή μας που επλήγη στη Θεσσαλία ακούμε συχνά πυκνά γιατί αποζημιώθηκε ο α και δεν αποζημιώθηκε ο β, γιατί αποζημιώθηκε αυτή η περιοχή και δεν αποζημιώθηκε η άλλη περιοχή. Αυτό είναι μια συζήτηση που δεν μπορούμε να την αντιμετωπίσουμε αν δεν θωρακίσουμε θεσμικά με απόλυτη διαφάνεια το πλαίσιο των αποζημιώσεων.

Βεβαίως, η κάθε πληρωμή δημοσιεύεται στη «ΔΙΑΥΓΕΙΑ». Δεν μπορεί, όμως, κανένας πλημμυροπαθής, είτε είναι αγρότης είτε επιχειρηματίας, να παρακολουθεί συνεχώς τη «ΔΙΑΥΓΕΙΑ» από την ώρα που οι αποζημιώσεις έχουν ένα χρονικό εύρος που μπορεί να είναι και πέντε μήνες και έξι μήνες και ένα χρόνο. Δηλαδή, δεν μπορεί να έχει ο κάθε πολίτης που έχει πληγεί είτε από σεισμό είτε από πυρκαγιά είτε από πλημμύρα δέκα μετακλητούς για να βλέπει ποιοι πληρώνονται, ποιες περιοχές, ποιοι άνθρωποι, πόσο αποζημιώθηκαν και για ποιους λόγους αποζημιώθηκαν.

Μου απαντήσατε στην επιτροπή ότι ένα νέο εργαλείο έρχεται να προστεθεί, όπου ο κάθε πολίτης θα παρακολουθεί την πορεία του φακέλου του. Αυτό είναι πολύ καλό, γιατί ο κάθε πολίτης θα βλέπει αν έχει κάποια ατέλεια στο φάκελο του, θα βλέπει αν εξετάστηκε ο φάκελος του και πότε θα πληρωθεί. Όμως, κύριε Υπουργέ, αυτό δεν είναι διαφάνεια. Αυτό είναι η υπηρεσία σύγχρονη, ψηφιακή στον πολίτη.

Διαφάνεια είναι να βλέπει η κάθε τοπική κοινότητα πόσοι πληρώνονται, ποιοι πληρώνονται, πότε πληρώνονται, για ποιον λόγο αποζημιώνονται. Αυτό είναι διαφάνεια. Στον ΟΠΕΚΕΠΕ, για παράδειγμα, ο κάθε παραγωγός όταν γίνονται πληρωμές μπορεί να μπει στον ιστότοπο του ΟΠΕΚΕΠΕ και να δει το ύψος της αποζημίωσης που πήρε ο κάθε αγρότης. Για της ενιαίες ενισχύσεις, για τις επιδοτήσεις μιλάμε. Μπορεί να μπει και να πει ότι ο α πήρε τέτοιο ποσό, ο β πήρε χ πόσο, ο δ πήρε ψ ποσό και να υποστεί η κάθε πληρωμή τον λεγόμενο κοινωνικό έλεγχο. Στις τοπικές κοινωνίες όλοι γνωρίζονται και θέλουν να ξέρουν.

Δεν πιστεύω ότι υπάρχει καμμία διαφωνία στο να δημιουργήσουμε μια πλατφόρμα με ανοιχτά δεδομένα, όπου ανά πάσα στιγμή θα ανατρέχει ο κάθε άνθρωπος που έχει πληγεί, που έχει καταστραφεί και θα μπορεί να δει ποιοι από την περιοχή του έχουν πληρωθεί και για ποιον λόγο έχουν πληρωθεί, τι δηλαδή αποζημιώθηκαν. Αυτό νομίζω θα είναι η πλήρης, η απόλυτη διαφάνεια. Κι επειδή η Κυβέρνηση μας κάνει καινοτομίες στην κρατική αρωγή, επειδή πληρώνονται πάρα πολύ μεγάλα ποσά, πάρα πολλά χρήματα, νομίζω ότι αυτό θα είναι το επιστέγασμα ότι έγινε μια μεγάλη μεταρρύθμιση μέσα από την οποία όχι μόνο δίνουμε μεγαλύτερες και γρηγορότερα αποζημιώσεις αλλά μπορεί κι ο καθένας και ο κάθε Έλληνας φορολογούμενος να ελέγξει πού πηγαίνουν αυτές οι αποζημιώσεις μέχρι το τελευταίο ευρώ.

Αυτό πιστεύω θα ήταν μια πραγματική μεταρρύθμιση. Γιατί δεν μπορούμε να λέμε ότι υπάρχει στα ευρωπαϊκά κονδύλια αυτή η δυνατότητα της διαφάνειας, όπως σας εξήγησα προηγουμένως στον ΟΠΕΚΕΠΕ, αλλά δεν μπορεί να υπάρξει ανάλογη διαφάνεια στα κονδύλια που προέρχονται από εθνικούς πόρους είτε και ευρωπαϊκούς πόρους για τις αποζημιώσεις. Δεν νομίζω ότι μπορεί να υπάρξει καμμία αντίρρηση, γι’ αυτό και κατά την άποψή μου δεν μπορεί να γίνει και καμμία επίκληση προσωπικών δεδομένων. Διότι μιλάμε για δημόσιο χρήμα και η διαχείριση του δημοσίου χρήματος πρέπει να διέπεται από απόλυτη διαφάνεια. Διότι είναι το χρήμα του Έλληνα φορολογούμενου.

Εγώ είμαι σίγουρος ότι η Κυβέρνηση και η ηγεσία του Υπουργείου που φέρνει τόσες καινοτομίες στις αποζημιώσεις και στην κρατική αρωγή θα προχωρήσει και σε αυτό το βήμα, ώστε στο εξής μετά από κάθε φυσική καταστροφή οι αποζημιώσεις να είναι απολύτως προσβάσιμες στον κάθε πολίτη. Και μιλάω για τις τοπικές κοινότητες διότι οι φυσικές καταστροφές έχουν μια τοπικότητα. Σε ένα συγκεκριμένο τόπο γίνεται σεισμός, σε μια συγκεκριμένη περιοχή γίνεται πλημμύρα, σε κάποια άλλη συγκεκριμένη περιοχή υπάρχει καταστροφική πυρκαγιά.

Ολοκληρώνοντας, η πρότασή μου αυτή δεν αποτελεί κανενός είδους μομφή για την έως σήμερα διαχείριση. Λέω ότι όταν γίνεται κάτι πολύ μεγάλο πρέπει να το θωρακίζεις και ανάλογα για να μη βρεθούμε στο μέλλον μπροστά σε διάφορες ιστορίες σαν κι αυτές που έχουν συμβεί στο παρελθόν, είτε με επιδοτήσεις αγροτών είτε με αποζημιώσεις φυσικών καταστροφών που ζητούνται επιστροφές ως αχρεωστήτως καταβληθέντα ποσά κ.ο.κ.. Μπορούμε τώρα να κάνουμε αυτή τη θωράκιση. Είναι χρήματα του ελληνικού λαού, είτε πρόκειται για ευρωπαϊκά είτε για εθνικά κονδύλια και έχει δικαίωμα ο κάθε πολίτης, ιδιαίτερα στις τοπικές κοινωνίες, να έχει πρόσβαση και να βλέπει ποιος πληρώθηκε, ποσό πληρώθηκε, για ποιους λόγους πληρώθηκε και πότε πληρώθηκε. Είναι ερωτήματα σημαντικά που θα δώσουν ακόμα ισχυρότερο πλαίσιο στις αποζημιώσεις που δίνει το κράτος. Είμαι σίγουρος ότι η πρόταση μου θα γίνει αποδεκτή και έτσι θα έχουμε δώσει μια ολοκληρωμένη απάντηση στον ελληνικό λαό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Τον λόγο έχει ο κ. Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, σήμερα ψηφίζουμε άλλο ένα νομοσχέδιο που κάνουμε αναφορά σε καταστροφές, προστασία πολιτών, ασφάλιση και όλα αυτά και μακάρι κάποια μέρα, πραγματικά, να προστατεύουν τους πολίτες, αλλά είναι δύσκολο να το δούμε.

Σήμερα άκουσα από διάφορους ομιλητές να κάνουν αναφορά στα αποτελέσματα των εκλογών της Γαλλίας και να μιλάνε για επικείμενη άνοδο της ακροδεξιάς και την επικινδυνότητα της ανόδου της ακροδεξιάς, έναν όρο που ποτέ δεν κατάλαβα και ποτέ δεν κατάλαβα για ποιον λόγο και πώς βαφτίζουν ακροδεξιούς ψηφοφόρους οι οποίοι μέχρι χτες ψήφιζαν άλλα κόμματα ή ακραίους μάλλον και όταν ψηφίσουν διαφορετικά στρεφόμενοι στο εθνικό συμφέρον αποκαλούνται ακραίοι οι ίδιοι οι ψηφοφόροι που στήριζαν τα προηγούμενα κόμματα. Μέχρι τότε ήταν καλοί. Αυτό το 35% που προστέθηκε στο 1% που είχε κάποτε η Λεπέν είναι ακραίοι, ακροδεξιοί φασίστες κ.λπ.. Αυτό έχουν βαρεθεί οι εκλογείς και οι πολίτες της Ευρωπαϊκής Ένωσης. Όσο συνεχίζει αυτό το παραμύθι των ακροδεξιών και να σταθούμε εμπόδιο στους ακροδεξιούς κ.λπ., τόσο θα γιγαντώνεται η εθνικιστική φωνή σε όλη την Ευρώπη, η πατριωτική να το πω, γιατί το εθνικιστική είναι παρεξηγήσιμο, αυτοί που αγαπούν την πατρίδα τους, αυτοί που θέλουν πλέον να βλέπουν τους πολίτες να τους κοιτάζει το κράτος με άλλο μάτι. Αυτοί όλοι οι αποκαλούμενοι ακροδεξιοί θα γιγαντώνονται, γιατί ακριβώς βλέπουν μια χούφτα χαρτογιακάδων της Ευρωπαϊκής Ένωσης οι οποίοι δεν έχουν εργαστεί ποτέ στη ζωή τους. Διαβάζω βιογραφικά τα οποία λένε «τελείωσε το 2000 στο πανεπιστήμιο και από το 2001 εντάχθηκε σε ένα κομματικό μηχανισμό», «εντάχθηκε εδώ» αλλά δεν δούλεψε ποτέ. Αυτοί οι τύποι, λοιπόν, που δεν έχουν βγάλει ποτέ 1 ευρώ με τον ιδρώτα τους και με τη δουλειά τους είναι αυτοί οι οποίοι αποφασίζουν αν θα καλλιεργούν οι ευρωπαίοι αγρότες, αν θα πρέπει να γίνει αγρανάπαυση, αν θα πρέπει να εργάζονται κάποιοι άλλοι στα νοσοκομεία είκοσι πέντε ώρες την ημέρα. Όλοι αυτοί οι τύποι με πρόσχημα πλέον την καινούργια μόδα που είναι η κλιματική αλλαγή και με το άλλο εργαλείο την ψηφιοποίηση, έχουν κάνει τους λαούς της Ευρώπης να γίνονται απεχθή όλα αυτά που τους λένε και να καταλαβαίνουν ότι είναι μια νέα μορφή τυραννίας η οποία εμποδίζει να ζήσουν σαν πολίτες. Η περίφημη κλιματική αλλαγή, εν ονόματι της κλιματικής αλλαγής έχουν σταματήσει τα πάντα.

Και σας ρωτώ σε όσους έχετε αποδεχθεί την κλιματική αλλαγή εδώ: Έχετε υπ’ όψιν σας ότι τα τελευταία εκατό χρόνια η μέση θερμοκρασία του πλανήτη έχει ανέβει μόλις έναν βαθμό; Αν σας εκπλήσσει ή δεν σας εκπλήσσει ψάξτε τα στατιστικά δεδομένα και θα το βρείτε. Έχετε καταλάβει ότι αν η κλιματική αλλαγή υπήρχε στον βαθμό που σας λένε και προσπαθούμε να πείσουμε τις κοινωνίες μας, τα πλοία στις θάλασσες θα βυθίζονταν το ένα μετά το άλλο; Εγώ αντιμετώπισα κύματα σε ωκεανούς τριάντα μέτρα και σαράντα μέτρα και σήμερα δεν έχει αλλάξει κάτι στους ωκεανούς. Κάποτε τα πλοία βυθίζονταν το ένα μετά το άλλο σε πολλές περιοχές και σήμερα ακούμε ένα ναυάγιο κάθε έξι μήνες. Εάν είχε, λοιπόν, επικρατήσει τέτοια κλιματική αλλαγή δεν επικρατεί μόνο στη στεριά. Αλλά ξέρετε γιατί υπάρχει κλιματική αλλαγή; Γιατί αποψιλώσαμε όλα τα δάση μας, τα βουνά μας είναι πλέον φαλάκρα. Όταν έβρεχε, τα δέντρα μας σε όλα τα δάση κρατούσαν τα νερά και έμεναν εκεί. Τώρα πλέον πηγαίνουν σε γυμνές πλαγιές και πλημμυρίζουν οι πεδιάδες. Αυτό το έχετε σκεφτεί ποτέ που το λένε μεγάλοι επιστήμονες; Έχουν αποψιλωθεί όλα τα βουνά μας. Δεν υπάρχει δέντρο σε βουνό. Προχθές έβλεπα αεροφωτογραφίες μόνο δρόμους και ανεμογεννήτριες στα περισσότερα βουνά μας. Η κλιματική αλλαγή. Έχουμε πάρει το παραμύθι τώρα και μιλάμε γι’ αυτήν και την ψηφιοποίηση. Αυτό έχουν σιχαθεί οι πολίτες της Ευρώπης ξαναλέω, γι’ αυτό ψηφίζουν και θα ψηφίσουν ακόμα περισσότερο αυτό που αποκαλείτε ακροδεξιά επέλαση.

Να μιλήσουμε και για το θέμα το σημερινό του νομοσχεδίου. Τελικά οι περισσότεροι εδώ, τα τρία μεγάλα κόμματα, που κατακρίνουν το νομοσχέδιο -οι δύο, η Νέα Δημοκρατία το φέρνει-, είναι υπέρ της νεοφιλελεύθερης πολιτικής στην οικονομία; Εάν είναι υπέρ, δεν βλέπω γιατί πρέπει να αντιδρούν στην ιδιωτική ασφάλιση και στους τρόπους επιβολής της. Δεν μπορεί να είσαι και με τον χωροφύλακα και με τον αστυφύλακα. Είσαι υπέρ ή κατά. Από τη στιγμή, λοιπόν, που αποδέχονται και έχουν σαν ευαγγέλιο τις εντολές της Ευρωπαϊκής Ένωσης, η οποία εν τέλει μέσω των χαρτογιακάδων της αυτά που λέμε των αέρτων οι οποίοι είναι σε υψηλές θέσεις, οι οποίοι δεν έχουν εργαστεί -όπως είπαμε- ποτέ και εν τέλει διαβάζει κάποια βιβλία, γράφουν κάποια άλλα βιβλία, κάποια τα αλλάζουν, τα παίρνουν πίσω, τα ξαναφέρουν, κάθε δύο, τρία χρόνια αλλάζουν και οι διδαχές και οι εντολές τους. Αυτοί, λοιπόν, που μας λένε να ασφαλιστούν, πρέπει να αποδεχθείτε από τη στιγμή που ακολουθείτε πιστά τα της Ευρωπαϊκής Ένωσης και δηλώνετε πιστοί στις εντολές της, δεν χρειάζεται να αμφισβητείτε τίποτα. Δεν μπορεί η Ευρωπαϊκή Ένωση να εντέλλει να ασφαλίσουμε ιδιωτικά τα κτήρια και τις επιχειρήσεις και εσείς να λέτε όχι.

Εμείς λέμε ξεκάθαρα ότι δεν το δεχόμαστε αυτά. Θεωρούμε ότι το κράτος πρέπει να μεριμνά για τον πολίτη. Θεωρούμε ότι το κράτος πρέπει να μεριμνά για την κοινωνική ασφάλιση. Θεωρούμε ότι πρέπει να βελτιώσουμε τα νοσοκομεία, τη δημόσια υγεία. Θεωρούμε ότι η παιδεία μας πρέπει να βελτιωθεί, η δημόσια παιδεία μας. Είδατε ότι το 60% των μαθητών έγραψαν κάτω από τις βάσεις σε Φυσική, Μαθηματικά και Ιστορία στις πανελλήνιες. Τι σημαίνει αυτό; Ότι αυτοί οι μαθητές οι οποίοι δεν φταίνε, -γιατί τους άφησε το σύστημα έτσι να γίνουν, αυτό που λέμε «κουμπούρες»- θα το πω έτσι, αυτοί οι μαθητές θα στραφούν στην ιδιωτική εκπαίδευση και θα βγουν επιστήμονες γιατί εύκολα θα πάρουν ένα διπλωματάκι κάπου. Θα υπάρξει ένα πανεπιστήμιο που θα τους το δώσει. Δεν θα πρέπει, λοιπόν, να μεριμνήσουμε να τα φτιάξουμε αυτά πρώτα και αν δούμε ότι, πραγματικά, υπάρχει θέμα μεγάλο, να σκεφθούμε αν θα μπορέσουμε να υπάρξουν ιδιωτικά νοσοκομεία ή οτιδήποτε άλλο; Ας φτιάξουμε τις δημόσιες δομές μας, όπως ήταν κάποτε η Ελλάδα, που πήγαινες σε δημόσια νοσοκομεία και αισθανόσουν άνθρωπος και το λέω όταν ήμουν εγώ νέος και αργότερα. Σήμερα ντρέπεσαι να πας.

Να πούμε, λοιπόν, ότι όλα αυτά έρχονται σε επίρρωσιν των όσων λένε αυτοί που αντιδρούν. Μια μεγάλη απόδειξη για το ότι δεν ενδιαφέρεται κανείς για τους πολίτες αλλά ενδιαφέρεται για να βγάλουν λεφτά κάποιοι -και αρχίζω από την Ευρωπαϊκή Ένωση, γιατί από εκεί έρχονται οι εντολές, εγώ δεν θα τα βάλω με τον κύριο Υπουργό, εντολοδόχοι της Ευρωπαϊκής Ένωσης είμαστε πλέον- είναι το εξής: Είδατε κανέναν να επιμένει να ασφαλιστούν οι εργαζόμενοι στις επιχειρήσεις αυτές; Εάν γίνει μια καταστροφή ποιος θα την πληρώσει πρώτος σε έναν σεισμό, σε μια πυρκαγιά; Κάποτε έπεσε στο Ψυχικό μια πολυκατοικία πλακώνοντας οκτώ άτομα, αν θυμάμαι καλά, πριν είκοσι, τριάντα χρόνια. Μέχρι σήμερα οι άνθρωποι ψάχνουν να βρουν αν θα πάρουν αποζημίωση οι οικογένειές τους. Εάν υπήρχε η επιβολή του δημοσίου στο να είναι ασφαλισμένα όλα αυτά τα κτήρια με έναν τρόπο ο οποίος θα καλυπτόταν, είτε από τον ΕΝΦΙΑ είτε από άλλους τρόπους που υπάρχουν και μπορεί να επιβάλλει το δημόσιο, οι πρώτοι που θα έπρεπε να ασφαλίζουν θα έπρεπε να είναι οι εργαζόμενοι. Ενδιαφέρεται κανείς για τους εργαζόμενους; Έχουμε ένα ψηλό κτήριο, για παράδειγμα, τον Πύργο των Αθηνών. Αν γίνει ένας σεισμός και πέσει όπως στην Αμερική οι δίδυμοι πύργοι όλοι θα αφανιστούν. Θα μας ενδιαφέρει το κτήριο ή οι άνθρωποι που θα χαθούν;

Το πρώτο που μας ενδιαφέρει είναι οι άνθρωποι που εργάζονται σε επιχειρήσεις άλλες, σε εργοστάσια, σε οτιδήποτε άλλο. Θα μας ενδιαφέρει η ασφάλιση μόνο των μηχανημάτων; Δεν ακούμε όμως, να υπάρχει ασφάλιση, που θα έπρεπε να υπάρχει υποχρεωτική για τους ανθρώπους. Και μην ξεχνάμε ότι σε πολλές επιχειρήσεις πλέον δεν γίνεται και έλεγχος αν –παρ’ όλα όσα ακούμε- οι εργαζόμενοι είναι δηλωμένοι νόμιμα. Εγώ ξέρω και ακούω για επιχειρήσεις ή καταστήματα που παίρνουν πλέον κατά κόρον αλλοδαπούς, χωρίς να είναι δηλωμένοι, οι οποίοι το δέχονται αυτό για να παίρνουν και τα επιδόματα που τους δίνονται.

Όλα αυτά, λοιπόν, μας δείχνουν ότι το ενδιαφέρον των Ευρωπαίων -γιατί είπαμε κατ’ εντολή της Ευρωπαϊκής Ένωσης γίνονται αυτά- είναι μόνο να μεγαλώνουν τα κέρδη των ασφαλιστικών εταιρειών στη συγκεκριμένη περίπτωση ή να μεγαλώνουν τα κέρδη κάποιων άλλων στις επόμενες περιπτώσεις που θα μεριμνήσει να επιβάλει κάποιες παρεμφερείς καταστάσεις. Δεν είναι το συμφέρον των εργατών, δεν είναι το συμφέρον των εργαζομένων, δεν είναι το συμφέρον των ανθρώπων οι οποίοι μπορεί να περνάνε κάπου δίπλα και να πάθουν μια ζημιά. Είναι το συμφέρον αυτών οι οποίοι θα παίρνουν χρήματα κάθε μήνα από ασφάλιστρα. Και εν πάση περιπτώσει αν είναι -γιατί θα περάσει σίγουρα και αυτό το νομοσχέδιο- ας συμψηφιστεί με τον όποιο ΕΝΦΙΑ μπορεί να δίνουν οι επιχειρήσεις αυτές των άνω των δύο εκατομμυρίων που για μας ανοίγουν την πόρτα για να γίνει αύριο το ίδιο και στους ιδιώτες, τις μικρότερες επιχειρήσεις, τα ψιλικατζίδικα, τα σπίτια. Το ίδιο θα γίνει. Ήδη έχει αρχίσει να έχει ατομική ευθύνη όποιος δεν αποψιλώνει το χωράφι του, αύριο θα είναι για τον ίδιο που δεν αποψιλώνει τον κήπο του. Θα πρέπει να δούμε τα πράγματα σε μια μορφή διαφορετική, όχι στη μορφή της ατομικής ευθύνης η οποία απομονώνει τον πολίτη από το αίσθημα το κοινωνικό και το ομαδικό πνεύμα, το οποίο θα πρέπει να υπάρχει στις δομημένες κοινωνίες οι οποίες δεν πρέπει να αφήνουν τον καθένα. Το ίδιο έγινε και με τα εμβόλια. Το ίδιο έγινε και σε όλους τους τομείς. Θα πρέπει να δούμε το κράτος να είναι συντονισμένο και να είναι πρώτο στον αγώνα κατά των φαινομένων αυτών.

Και είπαμε, μπορεί η κλιματική αλλαγή να μην υπάρχει σύμφωνα με εμάς σε τόσο μεγάλο βαθμό που σίγουρα δεν υπάρχει αλλά αφού τη δέχεται η πλειοψηφία των κομμάτων ότι υπάρχει σε τόσο μεγάλο βαθμό, θα έπρεπε να απαιτούν όλοι μαζί να υπάρχει προεργασία στην πρόληψη στην αγορά υλικού, στην πρόληψη και αγορά αεροσκαφών νωρίτερα -θα πάρουμε αεροσκάφη τώρα σε δύο χρόνια-, στην αγορά άλλου υλικού, να είμαστε έτοιμοι να κάνουν έργα, να δημιουργήσουμε περιοχές οι οποίες θα απομακρύνουν τον κίνδυνο για πυρκαγιές, να κάνουμε αρδευτικά έργα για τις πλημμύρες, να κάνουμε όλα αυτά για να προετοιμαζόμαστε για την όποια κλιματική αλλαγή, είτε στο βαθμό που πιστεύουμε εμείς είτε στο βαθμό που πιστεύετε εσείς στο δεκαπλάσιο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κ. Καραγεωργοπούλου. Αμέσως μετά ο κ. Βεσυρόπουλος.

Μας έχει ενημερώσει ότι θα έρθει και η Πρόεδρος της Πλεύσης Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ, κύριε Πρόεδρε.

Κύριε Πρωθυπουργέ της χώρας, κύριε Υπουργέ του Υπουργείου Κλιματικής Κρίσης και Πολιτικής Προστασίας, κύριε Κικίλια, κύριε Υφυπουργέ, όσους λόγους είχατε σήμερα να συνεδριάσετε σε επίπεδο Υπουργικού Συμβουλίου, άλλους τόσους λόγους είχατε να βρίσκεστε στην Ολομέλεια και να απαντάτε στις καίριες ερωτήσεις των πολιτών αντί να τους δείχνετε ως υπεύθυνους για τις τραγωδίες που βιώνει η χώρα, γιατί κατακαίγεται απ’ άκρη σε άκρη, άλλους τόσους λόγους είχατε να είστε εδώ και να απολογείστε σε όσες ερωτήσεις έχουμε να σας υποβάλλουμε, σε κάποιες τουλάχιστον από αυτές γιατί δεν θα προλάβουμε όλες. Είναι πάρα πολλές.

Δύο μήνες ακριβώς πριν από σήμερα με τον ν.5106/1-5-2024 θεσπίστηκε το νέο περιβάλλον με ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς διαχείρισης υδάτων, διαχείρισης και προστασίας δασών, αστικής ανθεκτικότητας και πολιτικής, καταπολέμησης της αυθαίρετης δόμησης, ενεργειακής ασφάλειας και άλλες επείγουσες διατάξεις, με επίσπευση του Υπουργείου Ενέργειας και Περιβάλλοντος.

Ο κ. Σκυλακάκης, λοιπόν, σε διαδικασία σύντμησης όλων των προθεσμιών, σε επίπεδο επιτροπών, σε επίπεδο διαβούλευσης έφερε για ψήφιση στη Βουλή ένα νομοσχέδιο μαμούθ, με το οποίο αποφασίστηκε μεταξύ άλλων η ανάληψη της ευθύνης διαχείρισης του δημοσίου αγαθού του νερού της Θεσσαλίας από ιδιωτική ανώνυμη εταιρεία. Τι άλλο αποφασίστηκε; Γιατί προνοήσατε γι’ αυτό. Η απόληψη βιομάζας απομάκρυνσης με οργανωμένο τρόπο της υπερβάλλουσας βιομάζας από επιχειρηματικό κόσμο, από εταιρείες με οικονομικό ενδιαφέρον.

Τι αντικείμενο συζήτησης είχατε σήμερα στο Υπουργικό σας Συμβούλιο; Κύριε Κικίλια, που είστε; Τι εισηγηθήκατε για το ζήτημα που σας έθεσε ο Πρωθυπουργός της χώρας; Ποιο ήταν αυτό; Της ανεξέλεγκτης απόθεσης βιομάζας από τους καθαρισμούς οικοπέδων στο πλαίσιο εφαρμογής του κανονισμού πυροπροστασίας που εσείς ενεργοποιήσατε έναν χρόνο μετά την ψήφισή του. Γιατί τότε με τον κ. Σκυλακάκη Υπουργό του ΥΠΕΝ μεθοδεύσατε το πώς θα διοχετευθεί η βιομάζα στα επιχειρηματικά συμφέροντα για εκμετάλλευση οικονομική, ενώ η συγκεκριμένη βιομάζα που εσείς προκαλέσατε τη συλλογή της ανεξέλεγκτα ως βραδυφλεγή βόμβα, έξω από τις ιδιοκτησίες των Ελλήνων πολιτών και τους υποχρεώσατε να το κάνουν ιδίοις δαπάνης, με ατομικά μέσα, εσείς οι ίδιοι που δημιουργήσατε το πρόβλημα, έρχεστε τώρα εκ των υστέρων να ομολογήσετε ότι δεν προνοήσατε.

Γιατί δεν είστε εδώ, κύριε Κικίλια σήμερα, να απολογηθείτε στους πολίτες που τους δείχνετε ως υπεύθυνους για τις πυρκαγιές ότι εσείς δημιουργήσατε την αιτία από έλλειψη πρόνοιας, από έλλειψη προνοητικότητας για το τι ακριβώς θα συμβεί όταν καλείτε σε εφαρμογή έναν κανονισμό, τον οποίο ο κ. Σκυλακάκης την Παρασκευή σε επίκαιρη ερώτησή μου είπε ότι τον θεωρεί εν πολλοίς ανεφάρμοστο. Το ομολόγησε. Γιατί; Διότι χρήζει αναθεώρησης. Γιατί ακόμα και την προθεσμία που έληξε μόλις χθες, την προθεσμία που είχαν οι πολίτες να δηλώσουν ότι καθάρισαν τα οικόπεδά τους στη σχετική πλατφόρμα, δυσλειτουργική βεβαίως πλατφόρμα, αυτή την προθεσμία το κράτος ήλθε με ΦΕΚ που δημοσιεύτηκε να την παρατείνει μέχρι 15 Ιουλίου, ομολογώντας και πάλι ότι απέτυχε. Απέτυχε η όλη αυτή η πολιτική, η όλη αυτή θεωρία περί κανονισμού, κατ’ ευφημισμόν κανονισμού πυροπροστασίας.

Σε συνέχεια λοιπόν του προηγούμενου καταστροφικού σας σχεδίου με το παρόν νομοσχέδιο υπό τον τίτλο «ιδιωτική ασφάλιση έναντι φυσικών καταστροφών, κρατική αρωγή και προστασία, στεγαστική συνδρομή, διατάξεις για το Πυροσβεστικό Σώμα και άλλες διατάξεις» εκφεύγοντας εκ νέου της τήρησης των στοιχειωδών κανόνων καλής νομοθέτησης, επιχειρείτε τη μετάθεση των ευθυνών της πολιτείας στους ιδιώτες, με την ενεργοποίηση της υποχρεωτικής ιδιωτικής ασφάλισης έναντι φυσικών καταστροφών. Περαιτέρω όμως, στο τρίτο κεφάλαιο αγγίζοντας το ευαίσθητο θέμα της αναζητούμενης κρατικής αρωγής σε επιχειρήσεις και αγροτικές εκμεταλλεύσεις και ειδικά μιλώντας για την οριοθέτηση των αγροτικών εκμεταλλεύσεων, μας μεταφέρετε στην πολύπαθη πληγείσα Θεσσαλία και πάλι εκεί όπου το ζωογόνο εκτυφλωτικό φως έχει καταστεί ιδιαιτέρως ελκυστικό για τις εταιρείες που επενδύουν στον τομέα της ηλιακής ενέργειας. Πολλά χωράφια στον Άγιο Κωνσταντίνο Φαρσάλων των εκατό κατοίκων έχουν μείνει ακαλλιέργητα, γιατί έχουν δεσμευτεί για την εγκατάσταση πάρκων φωτοβολταϊκών. Η δέσμευση εκτάσεων στον Θεσσαλικό Κάμπο για την ανάπτυξη φωτοβολταϊκών, ιδίως στα Φάρσαλα, την Αγιά και τον Αλμυρό αντανακλά την προτεραιότητα που δίνετε τα τελευταία χρόνια στην ηλεκτροπαραγωγή μέσω ηλιακής ενέργειας.

Νέου τύπου χρυσοθήρες, ελληνικές και ξένες εταιρείες ηλιακής ενέργειας διαγκωνίζονται για καλύτερη θέση στο Ελ Ντοράντο του Θεσσαλικού Κάμπου και του θεσσαλικού ήλιου οι οποίες δίνουν τρεις και τέσσερις φορές παραπάνω από τα 500 ευρώ το στρέμμα που είναι η τιμή πώλησης αγρών.

Τα παραπάνω, σε συνδυασμό με την παντελή έλλειψη πολιτικής για την κτηνοτροφία και τους αγρότες, τη μη στήριξη των κοινοτήτων και της υπαίθρου εν γένει, την απώλεια γης από τους γεωργοκτηνοτρόφους, επιφέρουν καταστροφική αλλαγή στο παραγωγικό μοντέλο της υπαίθρου αλλά και όλης της χώρας.

Εκείνος ο ν.2945/2001 που προστάτευε τα αγροτεμάχια σε περιοχές χαρακτηριζόμενες ως γαίες υψηλής παραγωγικότητας που απαγορεύει σε αυτές την άσκηση οποιασδήποτε άλλης δραστηριότητας, εκτός από τη γεωργική εκμετάλλευση, γιατί παραβιάζεται; Έχει συμβεί εκτάσεις χαρακτηρισμένες ως γαίες υψηλής παραγωγικότητας να αποχαρακτηρίζονται μέσα σε διάστημα λίγων μηνών από τις ίδιες ακριβώς επιτροπές που τις χαρακτήρισαν ως τέτοιες με το ίδιο ακριβώς διαβιβαστικό. Κι έχουμε τελικά τον ν.4711/2020 που επιτρέπει την εγκατάσταση φωτοβολταϊκών σταθμών έως 1MW σε γη υψηλής παραγωγικότητας σε ποσοστό έως 1% επί του συνόλου των καλλιεργήσιμων εκτάσεων κάθε περιφέρειας. Εκτίμηση-πρόβλεψη έως και τριακόσιες χιλιάδες στρέμματα γης υψηλής παραγωγικότητας μπορούν να καταληφθούν από φωτοβολταϊκά, αντί να επιτρέπεται η εγκατάσταση των φωτοβολταϊκών μόνο σε εκτάσεις με πολύ χαμηλή ή και μηδενική παραγωγικότητα.

Το γνωρίζετε ότι απαιτούνται πάνω από πεντακόσια χρόνια για να δημιουργηθούν δύο μόλις εκατοστά επιφανειακού γόνιμου εδάφους με φυσικές διαδικασίες; Γνωρίζετε ότι η απώλεια γόνιμων εδαφών με τη διάβρωση και την ερημοποίηση λόγω της εγκατάστασης των φωτοβολταϊκών είναι μη αναστρέψιμη και η διαδικασία της εδαφογένεσης δεν μπορεί πλέον να επαναληφθεί στις ίδιες τοποθεσίες; Φροντίσαμε να παραμείνουν οι γενεές των αγροτών στα καλλιεργήσιμα εδάφη που κληρονόμησαν από τους γεννήτορές τους και ως τέτοια να τα παραδώσουν στις επόμενες γενιές;

Δεν διαφωνεί κανείς ότι η ανάπτυξη των ανανεώσιμων πηγών ενέργειας είναι ζωτικής σημασίας για μια βιώσιμη ανάπτυξη, όμως δεν πρέπει επ’ ουδενί να ανταγωνίζεται άλλους φυσικούς πόρους και την πρωτογενή παραγωγή.

Με το νέο εθνικό σχέδιο για την ενέργεια και το κλίμα με ορίζοντα το 2050 που παρουσιάστηκε τον Ιανουάριο του 2023 από τον Υπουργό Περιβάλλοντος και Ενέργειας Κώστα Σκρέκα, τα φωτοβολταϊκά μαζί με την αποθήκευση και δευτερευόντως τα θαλάσσια αιολικά αναδεικνύονται στους νέους πυλώνες της στρατηγικής της χώρας για τη λεγόμενη πράσινη ενέργεια.

Πιθανότατα σήμερα με την εξάπλωση των φωτοβολταϊκών στον Θεσσαλικό Κάμπο βρίσκεται σε εξέλιξη η μεγαλύτερη αναδιανομή γης στην περιοχή από την εποχή του Κιλελέρ. Τα στοιχεία της ΕΛΣΤΑΤ, μετά την απογραφή του 2021, είναι αποκαλυπτικά για την ερήμωση της γης από τους ανθρώπους της. Οι αγρότες και οι κτηνοτρόφοι μαζί με τα μέλη των οικογενειών τους αριθμούν πλέον περίπου οκτακόσιες είκοσι χιλιάδες. Μέσα σε έντεκα χρόνια, από το 2009 ως το 2020, μειώθηκαν κατά 30,9%. Πώς θα επιβιώσει μια χώρα χωρίς τον σιτοβολώνα της, χωρίς σιτάρι, ζάχαρη, κηπευτικά και φρούτα;

Πάμε στο κεφάλαιο του σχεδίου νόμου που αφορά στη στεγαστική συνδρομή και προστασία. Θίγεται ένα πολύ ευαίσθητο κομμάτι. Είναι πάρα πολλές οι περιοχές της Ελλάδας που έχουν θιγεί από σεισμούς και από φυσικές καταστροφές. Θα φέρω το παράδειγμα της Σάμου σε σχέση με τη στεγαστική συνδρομή. Μετά τον σεισμό του 2020 πάρα πολλά σπίτια κρίθηκαν ακατάλληλα. Ποια είναι η κάλυψη αυτή τη στιγμή σε κρατική αρωγή στους ανθρώπους; Γνωρίζετε; Σχεδόν μηδενική. Το 90% του πληθυσμού της Σάμου έχουν αποκαταστήσει ή προσπαθούν να αποκαταστήσουν τις ζημιές από τα σπίτια μόνοι τους. Δεν υπάρχει κρατική αρωγή.

Σε ό,τι αφορά τις διατάξεις για το Πυροσβεστικό Σώμα: Η Πλεύση Ελευθερίας έχει δηλώσει κατ’ επανάληψη ότι δεν είναι ανεκτή η μετακύλιση της ευθύνης που βαρύνει την πολιτεία για την προστασία από τις πυρκαγιές στους πολίτες και μάλιστα δια σαθρού, ασαφούς νομοθετικού περιβάλλοντος κατά παράβαση των συνταγματικών επιταγών των άρθρων 17 και 24 του Συντάγματος.

Τα δάση μας καίγονται και φέτος από πιο νωρίς από ποτέ λόγω της κλιματικής αλλαγής αλλά και της δικής σας αδιαφορίας. Παρακολουθούμε με κομμένη την ανάσα, θυμό και θλίψη πώς κατακάηκε και το ¼ του νησιού της Σερίφου, πώς κάθε καλοκαίρι κατακαίγεται η Πάρνηθα και η γη της Λαυρεωτικής, η Μεσσηνία. Ουκ έστιν αριθμός των μαινόμενων πυρκαγιών.

Εσείς την ανάγκη για μονιμοποιήσεις εποχικών πυροσβεστών και πυροσβεστών πενταετούς θητείας, την ανάγκη για ανανέωση και ενίσχυση των μέσων πυρόσβεσης την αντιπαρέρχεστε με αύξηση οκταώρων και πρόσθετες υπηρεσίες του ήδη υπάρχοντος πυροσβεστικού προσωπικού. Αντί προσλήψεων, μιλάτε για μεταθέσεις και τοποθετήσεις υπαλλήλων, προκειμένου για την κάλυψη οργανικών κενών.

Τι έχετε να απαντήσετε, κύριε Κικίλια, για τη χθεσινή πυρκαγιά στην Κερατέα; Πόσο άμεση ήταν η παρέμβασή σας; Μιάμιση ώρα μετά βρέθηκαν τα εναέρια μέσα στην περιοχή. Η φωτιά στο μεταξύ με θυελλώδεις ανέμους αναπτύχθηκε σε τρομακτικό επίπεδο. Φταίνε οι πολίτες -αλήθεια;- για την εξάπλωση της πυρκαγιάς; Ή μήπως φταίνε οι πυροσβέστες που εδώ και πέντε χρόνια τους έχετε δώσει μια φορά άρβυλα, που ακόμη και με υψηλές θερμοκρασίες κατακαίγονται κι αυτά; Φταίνε οι εποχικοί πυροσβέστες, που μια φορά τους έχετε δώσει κράνη; Φταίνε οι μόνιμοι πυροσβέστες που κινούνται με παμπάλαια οχήματα της Πυροσβεστικής, όπου εδώ και πέντε χρόνια δεν έχετε φροντίσει για τη συντήρησή τους, που δεν έχουν καν ελαστικά για να κινηθούν με ασφάλεια;

Κι ενώ επιμελώς αναγνωρίζετε στο άρθρο 53 του σχεδίου νόμου τις δαπάνες του Υπουργείου Κλιματικής Κρίσης και Πολιτικής Προστασίας, αλλά και του Υπουργείου Υποδομών και Μεταφορών για μισθώματα προς την τράπεζα Eurobank ανερχόμενες στο εκκωφαντικό ποσό των 920.765.081 ευρώ για το τέταρτο τρίμηνο του έτους 2020 αναρωτιόμαστε πού και πώς έχετε διοχετεύσει τα κονδύλια του προϋπολογισμού για δήθεν πυροπροστασία. Δεν είστε εδώ να μας το εξηγήσετε.

Με τον ν.4662/2020, της δικής σας προηγούμενης κυβέρνησης, νομιμοποιήσατε τη δυνατότητα της Γενικής Γραμματείας Πολιτικής Προστασίας να διαχειρίζεται μυστικούς πόρους και να συντάσσει προϋπολογισμούς που δεν τους ελέγχει κανείς.

Κύριε Υπουργέ, παρακαλώ δώστε τον απολογισμό έργων του Επιχειρησιακού Ταμείου Πρόληψης και Αντιμετώπισης Κινδύνων του άρθρου 38 του ίδιου νόμου που διαχειρίζεται χρηματοδοτήσεις φορέων δημοσίου, λοιπών νομικών προσώπων, χρηματοδοτήσεις προγραμμάτων Ευρωπαϊκής Ένωσης και άλλων διεθνών οργανισμών. Γιατί τηρεί το Επιχειρησιακό Ταμείο δικό του προϋπολογισμό εσόδων και εξόδων και έχει τη δική του οικονομική υπηρεσία; Πού πήγαν αυτά τα χρήματα; Ποιος τα διαχειρίζεται και ποια είναι τα έργα σας; Πέντε χρόνια τώρα έχουν συσταθεί νέα νομικά πρόσωπα του δικού σας Υπουργείου και όλοι αυτοί οι φορείς κρίνατε ότι ήταν οπωσδήποτε αναγκαίοι για την αποτελεσματική πολιτική προστασία;

Δώστε λοιπόν στη δημοσιότητα τα έργα τους, την αποτελεσματικότητά τους, τις μελέτες τους, που διαχειρίζεται και εποπτεύει η Γενική Γραμματεία Πολιτικής Προστασίας και επιτέλους λογοδοτήστε για όσα πράττετε ή παραλείπετε ερήμην του ελληνικού λαού, με μόνο κίνητρο τελικά τη διασπάθιση δημοσίου χρήματος, αλλά κατά τα φαινόμενα και ευρωπαϊκού, μέσω των άγνωστων αναπτυξιακών προγραμμάτων που ανήκουν στον προϋπολογισμό της γενικής γραμματείας κατ’ άρθρο 53 και ως δαπάνες απορρήτων αναγκών. Αιδώς στην αδιαφάνεια, αμετροέπεια, ασυδοσία, αδιαφορία για τον φυσικό μας πλούτο, τις περιουσίες που χάνονται, το ζωικό βασίλειο που συρρικνώνεται με ακαριαίο θάνατο.

Συνεχίζετε με κυνισμό να προκαλείτε, φροντίζοντας σε κάθε περίπτωση την εξυπηρέτηση των οικείων σας τραπεζικών πιστωτικών ιδρυμάτων, ειδικά της Eurobank, της Τράπεζας που η φήμη της για το χαρτοφυλάκιο κόκκινων δανείων pillar γράφει τις μελανότερες σελίδες στην ιστορία γένεσης νέων αστέγων χάρη στην πολιτική σας, την πολιτική που οδηγεί στην απώλεια ιδιοκτησίας, είτε με το άγημα της περιβαλλοντικής συνθήκης από την κλιματική αλλαγή, είτε με το αφήγημα των υποχρεωτικών μέτρων αναγκαστικής εκτέλεσης σε βάρος οφειλετών που δημιουργείτε υποθάλποντας τα εγκλήματα των τραπεζιτών και των funds.

Ήρθε ο καιρός ο συλλογισμός σας να τερματιστεί όμως και είμαστε εδώ για να υπερασπιστούμε τόσο τους πολίτες όσο και το περιβάλλον, τη φύση για την αποκατάσταση της οποίας οφείλετε να εφαρμόσετε τον Ευρωπαϊκό Κανονισμό με μακρόπνοες προθεσμίες που θα έπρεπε να σας απασχολούν σε άλλη βάση και όχι αυτή που διαπνέει τις προθέσεις σας μέσω του παρόντος νομοσχεδίου.

Και επειδή διακρίνεται η Κυβέρνησή σας για το ταλέντο μετατόπισης ευθυνών ας μιλήσουμε και για τον κατ’ ευφημισμό κανονισμό προστασίας στον αντίποδα της συνολικά εμπρηστικής πολιτικής, αυτής που πυροδοτεί τους μηχανισμούς εγκατάστασης αιολικών πάρκων στα νησιά μας, όπως συμβαίνει με τα επιχειρηματικά σχέδια να τοποθετούνται ανεμογεννήτριες σε γιγάντια αιολικά πάρκα στη Σέριφο, που είπε όχι όταν της ζητήθηκε η συναίνεση και μήπως τελικά τιμωρήθηκε στοχευμένα; Στον ίδιο χρόνο η σχετική μελέτη περιβαλλοντικών επιπτώσεων στο νησί της Σερίφου εγκρίθηκε από το αρμόδιο Υπουργείο Ενέργειας και Περιβάλλοντος σε στρεμματική έκταση είκοσι στρεμμάτων στη Σέριφο σε περιοχή «NATURA 2000» όπου σκοπείται η ανέγερση νέας ξενοδοχειακής μονάδας υπόσκαφων κτηρίων στην περιοχή Γάνεμα του ίδιου νησιού.

Σε σχέση με τη διάθεση σε δήμους του 1,3 εκατομμυρίου ευρώ για την περισυλλογή της βιομάζας. Είναι το ελάχιστο που πρέπει να κάνετε, κύριε Υπουργέ και κύριε Πρωθυπουργέ της χώρας.

Και σίγουρα δεν ευθύνονται οι πολίτες για τον ανεφάρμοστο κανονισμό πυροπροστασίας, που εσείς οι ίδιοι θα αναθεωρήσετε, γιατί ακριβώς ήδη από την Παρασκευή ο κ. Σκυλακάκης ομολόγησε ότι απέτυχε. Άλλη μια πολιτική σας που απέτυχε παταγωδώς.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ.Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Κυβέρνηση του Κυριάκου Μητσοτάκη έθεσε σε νέα βάση όλα τα ζητήματα που αφορούν στην πολιτική προστασία και όχι μόνο. Η εθνική μας στρατηγική υπό την καθοδήγηση του Πρωθυπουργού αναδιαμορφώνεται σε διαρκή βάση ώστε η χώρα να είναι σε θέση να ανταποκρίνεται όσο πιο έγκαιρα και αποτελεσματικά γίνεται στη νέα πραγματικότητα που διαμορφώνεται από την κλιματική κρίση.

Στην κατεύθυνση αυτή έχουν υλοποιηθεί σημαντικές δράσεις για την προώθηση της πράσινης ανάπτυξης, την πρόληψη αλλά και την αντιμετώπιση των επιπτώσεων της κλιματικής κρίσης, καθώς και τη δημιουργία του πλαισίου της κρατικής αρωγής, ώστε το κράτος να είναι αρωγός σε πολίτες και περιοχές που πλήττονται από φυσικές καταστροφές. Τόσο σε επιχειρησιακό και σε διοικητικό επίπεδο το πλαίσιο που αφορά στη στήριξη των πολιτών που πλήττονται από φυσικές καταστροφές εξελίσσεται διαρκώς μέσα από παρεμβάσεις, όπως αυτές που περιλαμβάνει το νομοσχέδιο που συζητάμε σήμερα.

Ένας οξυδερκής παρατηρητής δεν μπορεί παρά να συμφωνήσει με τη διατύπωση ότι η Κυβέρνηση του Κυριάκου Μητσοτάκη είναι η μόνη μέχρι σήμερα που έχει προχωρήσει σε τόσο μελετημένα και σημαντικά βήματα στον τομέα της πολιτικής προστασίας. Υπενθυμίζω ότι η κατάσταση που παρέλαβε η Κυβέρνησή μας στον τομέα της πολιτικής προστασίας χαρακτηριζόταν, δυστυχώς, από πολλαπλές επικαλύψεις αρμοδιοτήτων και ένα διοικητικό κατακερματισμό με συναρμοδιότητες γενικών γραμματέων και Υπουργείων. Κυριαρχούσε, δηλαδή, η γραφειοκρατία και η αλληλοεπικάλυψη ευθυνών. Η οικονομική ενίσχυση των πληγέντων ήταν σε ιδιαίτερα χαμηλά επίπεδα, υπήρχε αδυναμία ελέγχων, διασταυρώσεων, αλλά και στήριξης αυτών που πραγματικά είχαν πληγεί από φυσικές καταστροφές. Ακόμα και σε επιχειρησιακό επίπεδο παρατηρούνταν μεγάλη δυστοκία, έλλειψη σχεδιασμού και αποφασιστικότητας.

Ένα από τα πρώτα καίρια βήματα για την αντιμετώπιση όλων αυτών των γραφειοκρατικών αγκυλώσεων από την πρώτη κυβέρνηση του Κυριάκου Μητσοτάκη ήταν η νομοθετική πρωτοβουλία - τομή για την κρατική αρωγή, που έγινε με το ν.4797/2021. Για πρώτη φορά με τον νόμο αυτό διαμορφώθηκε ένα ολοκληρωμένο, ευέλικτο και αποτελεσματικό πλαίσιο για τη στήριξη των επιχειρήσεων και των επαγγελματιών που πλήττονται από τις επιπτώσεις των θεομηνιών και των φυσικών καταστροφών που τέθηκε σε εφαρμογή μια ενιαία διαδικασία συντονισμού όλων των εμπλεκόμενων φορέων για τα απαιτούμενα μέτρα αποκατάστασης και στήριξης. Για πρώτη φορά εντάχθηκαν οι αγρότες και οι αγροτικές εκμεταλλεύσεις στο πλαίσιο της κρατικής αρωγής. Οι αγρότες αποζημιώνονται για τις ζημιές που προκαλούνται από φυσικές καταστροφές στο φυτικό τους κεφάλαιο, στον εξοπλισμό, στο έγγειο κεφάλαιό τους και για τα πάγιά τους.

Φαντάζομαι όλοι θυμόμαστε ότι με το προηγούμενο καθεστώς οι αγρότες περίμεναν με μικρές πιθανότητες να αποζημιωθούν από την πολιτική σχεδίαση έκτακτης ανάγκης, τα γνωστά ΠΣΕΑ. Πλέον, όμως, σε συνεργασία με τον ΕΛΓΑ έχουμε θεσπίσει μια πολύ πιο στοχευμένη και αποτελεσματική διαδικασία για να καλύπτονται οι ζημιές. Και να τονίσω ότι οι αγροτικές εκμεταλλεύσεις αντιμετωπίζονται πλέον, όπως οι επιχειρήσεις στο ζήτημα της κάλυψης των ζημιών από φυσικές καταστροφές. Παράλληλα ψηφιοποιήθηκε η διαδικασία για την άμεση ενίσχυση των πληγέντων με τη δημιουργία της ηλεκτρονικής πλατφόρμας της πρώτης αρωγής. Μέσα σε λίγες ημέρες μετά τις απαραίτητες διασταυρώσεις και ελέγχους χορηγείται η πρώτη αρωγή άμεσα στους πληγέντες. Όλα αυτά είναι εξαιρετικά δύσκολο να αμφισβητηθούν και πιστώνονται θετικά στην Κυβέρνηση από τους ίδιους τους πολίτες.

Και το νομοσχέδιο που έρχεται σήμερα προς συζήτηση και ψήφιση στη Βουλή αποτελεί μία ιδιαίτερα σημαντική παρέμβαση στο πλαίσιο των γενικότερων δράσεων της Κυβέρνησης για την περαιτέρω ενίσχυση της κρατικής αρωγής, καθώς στοχεύει στην οργανωτική, υπηρεσιακή και επιχειρησιακή ενδυνάμωση των υπηρεσιών της Γενικής Γραμματείας Αποκατάστασης Φυσικών Καταστροφών και Κρατικής Αρωγής. Στην κατεύθυνση αυτή δημιουργείται η Γενική Διεύθυνση Κρατικής Αρωγής και Συντονισμού με τρεις διευθύνσεις και ογδόντα οργανικές θέσεις, προκειμένου να είναι εφικτή η διαχείριση των αυξημένων αιτημάτων χορήγησης αποζημιώσεων.

Ταυτόχρονα δημιουργείται μεταξύ άλλων θέση Συντονιστή Αποκατάστασης και Ανασυγκρότησης, που θα έχει την ευθύνη του συντονισμού των έργων ανάπτυξης και ανασυγκρότησης στις περιοχές που πλήττονται από μεγάλες φυσικές καταστροφές.

Μία από τις στοχεύσεις αυτού του νομοσχεδίου αποτελεί και η πρακτική επίλυση των ζητημάτων που αντιμετωπίζουν οι πληγέντες και κυρίως του στεγαστικού. Μέσα από τις προτεινόμενες διατάξεις παρέχεται η δυνατότητα χορήγησης κατοικίας συγκεκριμένου τύπου με προβλεπόμενους έξι τύπους κατοικιών αντί της συμβατικής στεγαστικής συνδρομής, που πολλές φορές δεν κάλυπτε πλήρως τις πραγματικές ανάγκες.

Προβλέπεται, επίσης, η παροχή στεγαστικής συνδρομής για ανακατασκευή κατοικίας που έχει υποστεί ζημιές σε μία περιοχή που εγκυμονεί περαιτέρω κινδύνους λόγω κατολισθήσεων, αλλά και η ένταξη επικινδύνως ετοιμόρροπων κτηρίων μετά από μία φυσική καταστροφή σε διαδικασία γρήγορης κατεδάφισης. Παράλληλα υπάρχει μέριμνα για επιστροφή σε δόσεις των καταβληθεισών ενισχύσεων και της πρώτης αρωγής σε περίπτωση που κρίνεται ότι δεν ανήκουν στους δικαιούχους.

Ιδιαίτερα σημαντικό είναι, επίσης, το γεγονός ότι ενισχυτικά ως προς την κρατική αρωγή μπορεί πλέον να λειτουργήσει και η ιδιωτική ασφάλιση έναντι των φυσικών καταστροφών. Στις σχετικές διατάξεις του νομοσχεδίου προβλέπεται μάλιστα υποχρεωτικότητα στην ιδιωτική ασφάλιση για επιχειρήσεις με ετήσια ακαθάριστα έσοδα άνω των δύο εκατομμυρίων ευρώ.

Στο σημείο αυτό θα ήθελα να επισημάνω ότι είναι απολύτως σαφές ότι το μέτρο αυτό είναι οριοθετημένο και δεν αφορά μικρές επιχειρήσεις και επαγγελματίες, αλλά μεγάλες επιχειρήσεις. Είναι, λοιπόν, απορίας άξια η όποια ένσταση περί μη ασφάλισης των μεγάλων επιχειρήσεων έναντι φυσικών καταστροφών. Κάτι τέτοιο θα σήμαινε ότι οι Έλληνες φορολογούμενοι θα έπρεπε να επωμίζονται ολόκληρο το κόστος των αποζημιώσεων και της αποκατάστασης αυτών των ζημιών. Η στόχευση της εν λόγω διάταξης είναι απολύτως ξεκάθαρη και δεν επιδέχεται καμμία αμφισβήτηση.

Στο σημείο αυτό θα ήθελα να επισημάνω ότι στο πλαίσιο της συμπόρευσης της κρατικής αρωγής με την ιδιωτική ασφάλιση εντάσσονται επίσης: Πρώτον, η δημιουργία εθνικής στρατηγικής για την ιδιωτική ασφάλιση έναντι φυσικών καταστροφών και δεύτερον, η σύσταση του Παρατηρητηρίου Ιδιωτικής Ασφάλισης απέναντι σε Φυσικές Καταστροφές με τη συμμετοχή όλων των εμπλεκόμενων στην Κυβέρνηση, αλλά και στην οικονομία με την ενσωμάτωση και προτάσεων που κατατέθηκαν κατά τη διαβούλευση του νομοσχεδίου. Από τους συμμετέχοντες στο Παρατηρητήριο Ιδιωτικής Ασφάλισης δεν θα μπορούσε, βεβαίως, να παραληφθεί εκπρόσωπος της Πανελλήνιας Ομοσπονδίας Ασφαλιστικών Διαμεσολαβητών, μια ομοσπονδία που έχει καταγράψει ιδιαίτερα σημαντική πορεία στον χώρο από την ίδρυσή της.

Τέλος, ιδιαίτερα σημαντικές είναι οι βελτιώσεις στο θεσμικό πλαίσιο για τις αποζημιώσεις στους κατόχους αγροτικών εκμεταλλεύσεων, δηλαδή στους μη κατά επάγγελμα αγρότες σε περιπτώσεις φυσικών καταστροφών. Για τους κατ’ επάγγελμα αγρότες δίνεται η πρόσθετη δυνατότητα αποζημίωσης ζημιών μέσω του μηχανισμού κρατικής αρωγής. Για την οικονομική ενίσχυση των μη κατ’ επάγγελμα αγροτών θα χορηγείται προκαταβολή έως 50% της προκαταβολής που χορηγείται στους κατ’ επάγγελμα αγρότες με την προϋπόθεση ότι έχουν υποβάλει δήλωση ενιαίας ενίσχυσης στο ολοκληρωμένο σύστημα διαχείρισης ελέγχου και έχουν καταβάλει την ειδική ασφαλιστική εισφορά στον ΕΛΓΑ.

Κυρίες και κύριοι συνάδελφοι, το σύνολο των διατάξεων του νομοσχεδίου που συζητάμε σήμερα πληρούν όλες τις προϋποθέσεις για να τύχουν ευρείας διακομματικής στήριξης. Πρόκειται για μία ακόμη νομοθετική πρωτοβουλία που εντάσσεται στο πλούσιο μεταρρυθμιστικό έργο της Κυβέρνησης του Κυριάκου Μητσοτάκη. Και η στήριξή της κρίνεται επιβεβλημένη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η κυρία Πρόεδρος ζήτησε να μιλήσει μετά τους εισηγητές.

Θα ξεκινήσουμε τον κύκλο των δευτερολογιών των εισηγητών αντίστροφα. Τον λόγο έχει ο κ. Καζαμίας για πέντε λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα ήθελα να επισημάνω τρία σημεία, κλείνοντας τη συζήτηση αυτή για το νομοσχέδιο που έχουμε μπροστά μας.

Το πρώτο αφορά το γεγονός ότι είναι πραγματικά άχαρο να συζητάμε πώς θα αντιμετωπίσει το κράτος τις φυσικές καταστροφές τη στιγμή που μαίνονται οι πυρκαγιές σε πολλά μέρη της χώρας. Στην Κω, στο Ηράκλειο, στη Χίο και πάλι έχουμε τις εικόνες αυτές που όταν τις βλέπουμε πιάνεται η καρδιά μας.

Εν πάση περιπτώσει, ένα ζήτημα που προέκυψε από όλη τη διαδικασία συζήτησης του νομοσχεδίου είναι ότι υπάρχει ένας διάλογος κωφών ανάμεσα στην Κυβέρνηση αφ’ ενός και ανάμεσα στους φορείς, ιδίως τους φορείς που εκπροσωπούν τους πληγέντες σε πολλές περιοχές της χώρας, περιλαμβανομένης και της Θεσσαλίας.

Η Πλεύση Ελευθερίας κάλεσε πολλούς από τους φορείς αυτούς και είμαστε σε τακτική επαφή μαζί τους από τις περσινές καταστροφές τουλάχιστον, αλλά και πολύ πιο πριν. Η Πρόεδρός μας, η κ. Κωνσταντοπούλου, έχει επισκεφθεί τη Θεσσαλία πάμπολλες φορές και συζητάει με εκπροσώπους των αγροτών, των επιχειρηματιών, των πολιτών. Από αυτούς το μόνο που ακούμε διαρκώς είναι ότι το κράτος «είναι απόν», ότι λείπει το κράτος. Το ίδιο, νομίζω, είδαμε αρκετά εύγλωττα από όλες σχεδόν τις τοποθετήσεις και δηλώσεις των φορέων που προσκαλέσαμε στην ακρόαση φορέων. Και θα αναφέρω δύο-τρία χαρακτηριστικά παραδείγματα.

Ρωτήσαμε τον Πρόεδρο της Ενωτικής Ομοσπονδίας Αγροτικών Συλλόγων του Νομού Λάρισας, γιατί πάρα πολλές από τις εξαγγελίες της Κυβέρνησης περί παροχής αποζημιώσεων τελικά -σύμφωνα με τον ίδιο- δεν φαίνεται να έχουν αποδοθεί στους πολίτες της Θεσσαλίας. Και απάντησε λέγοντας: «Ζητάνε χαρτιά ξανά και ξανά».

Σας κάναμε πολλές παρατηρήσεις σε σχέση με το νομοσχέδιο για τη δαιδαλώδη γραφειοκρατία που διατηρεί και που σε ορισμένες περιπτώσεις εντείνει το νομοσχέδιο. Δυστυχώς, δεν πήραμε καμμία απάντηση ή καμμία αναγνώριση του γεγονότος ότι η Κυβέρνηση το βλέπει αυτό ως πρόβλημα.

Συγκεκριμένα, στο ζήτημα της αποκατάστασης των κατοικιών που έχουν υποστεί καταστροφές και αυτές αφορούν το άρθρο 11, θα ήθελα να πω ότι υπάρχει πρόβλεψη στο νομοσχέδιο για τη λεγόμενη «άμεση στέγαση». Ωστόσο άλλος εκπρόσωπος των φορέων που καλέσαμε μας μίλησε συγκεκριμένα για το γεγονός ότι μετά τις καταστροφές στη Θεσσαλία το 2020 –«τριάμισι χρόνια μετά» είπε ακριβώς- δύο σπίτια όλα και όλα έχουν γίνει. Και η Κυβέρνηση δεν φάνηκε να αντιδρά απέναντι σε αυτό. Άλλα μας λένε οι πολίτες, άλλα μας λένε οι πληγέντες και άλλα λέει η Κυβέρνηση.

Και αναρωτιόμαστε: Γιατί νομίζει η Κυβέρνηση ότι δεν συμφωνούν οι δύο αυτές ιστορίες, τα δύο αυτά αφηγήματα. Εμείς πάντως σας διαβεβαιώνουμε ότι πιστεύουμε τους πολίτες και επειδή τους επισκεπτόμαστε συχνά, από την πλευρά της Πλεύσης Ελευθερίας, τα βλέπουμε και με τα δικά μας μάτια. Θα θέλαμε, επομένως, όταν το νομοσχέδιο περιέχει άρθρα όπως αυτά που μιλάνε για την παροχή άμεσης στέγασης, να ορίζεται τι θα πει «άμεση». Και όταν μιλάμε για προκατασκευασμένες κατοικίες ή κοντέινερ που παρέχονται για τους πληγέντες, θα θέλαμε να προσδιορίζεται πόσο άμεσο είναι το άμεσο. Τριάμισι χρόνια μετά και πρόκειται για «άμεση βοήθεια»; Θα θέλαμε πραγματικά να το σκεφτείτε αυτό σοβαρά.

Κι έρχομαι στο δεύτερο σημείο που αφορά τα πρόστιμα που προτείνει το νομοσχέδιο στο άρθρο 5 σχετικά με τις επιχειρήσεις άνω των 2 εκατομμυρίων ευρώ σε τζίρο, που κατά το νομοσχέδιο υποχρεώνονται τώρα να ασφαλιστούν ιδιωτικά. Στη διάρκεια των επιτροπών αναφέραμε ότι το πρόστιμο των 5.000 ευρώ που επέβαλε αρχικά το νομοσχέδιο ήταν χαμηλό, διότι η εκπρόσωπος των ασφαλιστικών εταιρειών μας είπε ότι οι επιχειρήσεις αυτού του μεγέθους για να ασφαλιστούν σωστά θα πρέπει να καταβάλλουν 12.500 με 25.000 ευρώ ετησίως. Αν το πρόστιμο είναι στις 5.000 ευρώ, είναι ένα αντικίνητρο. Το ανεβάσατε. Και θεωρούμε ότι είναι ένα καλό βήμα, αλλά συνεχίζει το πρόστιμο ακόμη και τώρα να βρίσκεται χαμηλότερα από το ελάχιστο που η εκπρόσωπος των ασφαλιστικών εταιρειών δήλωσε ότι θα χρειαστεί για την ασφάλιση αυτών των επιχειρήσεων.

Με άλλα λόγια, αν είστε σοβαροί στο να θέλετε τις μεγάλες επιχειρήσεις να ασφαλίζονται ιδιωτικά, ούτως ώστε να ανακουφίσουν τον κρατικό προϋπολογισμό και να μπορεί ο κρατικός προϋπολογισμός να παρέχει αρωγή στους μικροεπιχειρηματίες και στους πολίτες που τη χρειάζονται περισσότερο, θα πρέπει να ξανασκεφτείτε κατά πόσο η αύξηση του προστίμου είναι επαρκής.

Και κλείνω, κύριε Πρόεδρε, με ένα τρίτο σχόλιο για τους πυροσβέστες.

Οι πυροσβέστες, τους οποίους πάλι καλέσαμε εμείς στην επιτροπή, σας είπαν φοβερά πράγματα. Μιλούν για δυόμισι χιλιάδες οργανικές θέσεις που παραμένουν ακάλυπτες, για το γεγονός ότι το νομοσχέδιο τους ζητά να μετακινούνται και στην ιεραρχία και γεωγραφικά με πάρα πολύ μεγάλη ευελιξία, ακριβώς για να καλύψουν αυτό το κενό που υπάρχει, ενώ ο μέσος όρος ηλικίας είναι πάρα πολύ υψηλός και η δουλειά που κάνουν απαιτεί σωματική ρώμη και δύναμη.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Με τον τρόπο αυτό που νομοθετείτε φαίνεται ότι τους θεωρείτε έναν ανεξάντλητο πόρο και οι πυροσβέστες επιτελούν ηρωικό έργο. Οι πυροσβέστες είναι στην πρώτη γραμμή της αντιμετώπισης των φυσικών καταστροφών. Αν δεν επενδύσετε σοβαρά σε αυτό το Σώμα, είναι πολύ δύσκολο στο μέλλον να περιμένουμε μια διαφορετική εικόνα από τις φυσικές καταστροφές του καλοκαιριού, από αυτή που, δυστυχώς, βλέπουμε ακόμη και σήμερα σε διάφορα μέρη της χώρας που καίγονται.

Γι’ αυτό θα θέλαμε να ξανασκεφτείτε πολύ πιο σοβαρά ότι έχετε μια ευκαιρία αναδιάρθρωσης του τρόπου λειτουργίας της Πυροσβεστικής και να λάβετε υπ’ όψιν κάθε λέξη που είπαν οι εκπρόσωποι των πυροσβεστών στη διάρκεια των συνεδριάσεων της επιτροπής.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κι εμείς ευχαριστούμε, κύριε συνάδελφε.

Τον λόγο τώρα έχει για τη δευτερολογία του ο ειδικός αγορητής από τη Νίκη, ο κ. Κομνηνός Δελβερούδης.

Παρακαλώ, κύριε συνάδελφε.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Σύμφωνα με τη λογική της υποχρεωτικής ασφάλισης των επιχειρήσεων έναντι των φυσικών καταστροφών, το επόμενο βήμα της Κυβέρνησης εικάζουμε ότι θα είναι να προτείνει την υποχρεωτική ασφάλιση της αγροτικής παραγωγής, αλλά και των μέσων παραγωγής. Κι αυτές επιχειρήσεις δεν είναι; Θα τολμούσατε να ανακοινώσετε κάτι τέτοιο στους αγρότες; Είναι ήδη σε τραγική κατάσταση εξαιτίας της εκτίναξης του κόστους παραγωγής και καθιστά ασύμφορη κάθε καλλιέργεια και κάθε κτηνοτροφική εκτροφή. Γιατί το αναφέρω αυτό; Γιατί βλέπω μια δυσκολία στο να καταλάβετε τον τρόπο με τον οποίο προσεγγίζει σύσσωμη η Αντιπολίτευση την υποχρεωτική ασφάλιση και την καταψηφίζει. Ελπίζω ότι με αυτό το παράδειγμα έγινε πιο κατανοητό.

Επί των τροπολογιών, θα ήθελα να εκφράσω, για άλλη μια φορά, την πλήρη αντίθεσή μου σε τέτοιες τακτικές κακής νομοθέτησης, αφού φέρνετε προς ψήφιση στην Ολομέλεια τροπολογίες τελευταία στιγμή, οι οποίες μάλιστα είναι σχεδόν στο σύνολό τους άσχετες με το παρόν νομοσχέδιο. Δεν έχουν μπει στη δημόσια διαβούλευση, για να μην τοποθετηθούν οι πολίτες επ’ αυτών. Και κυρίως, είμαστε υποχρεωμένοι να τις ψηφίζουμε -ή όχι- επί του συνόλου τους, παρ’ όλο που αφορούν ένα μεγάλο φάσμα διαφορετικών αντικειμένων. Ακόμα και αν κάποια από αυτά τα άρθρα των τροπολογιών είναι προς τη σωστή κατεύθυνση -και υπάρχουν τέτοια ομολογουμένως- δεν μπορούμε να τα ψηφίσουμε, γιατί στις τροπολογίες συμπεριλαμβάνονται και άρθρα στα οποία έχουμε σοβαρές διαφωνίες.

Έρχεστε, λοιπόν, με τεχνάσματα να μας πείτε ότι είναι άλλο η άμεση και άλλο η έμμεση ζημία, με αποτέλεσμα να δημιουργείται πάλι ένας διαχωρισμός ως προς τους πληγέντες και να είναι στη διακριτή ευχέρεια των εκάστοτε Υπουργών να καθορίζουν, με την έκδοση κοινής υπουργικής απόφασης σύμφωνα με το άρθρο για τις εξουσιοδοτικές διατάξεις, το πεδίο εφαρμογής του καθεστώτος του άρθρου 6Γ, δηλαδή ποιοι είναι οι δικαιούχοι και ποιες είναι οι προϋποθέσεις χορήγησης.

Μα, να παίζουμε με τον πόνο των ανθρώπων, αν είναι άμεση ή έμμεση η ζημία που υπέστησαν;

Με το άρθρο 3 προχωράτε σε ειδική ρύθμιση παράτασης έξι μηνών των όρων σύνδεσης με «ψαλίδισμα» 5%, προφανώς διότι οι επενδύσεις δεν προχωράνε, επειδή ακριβώς υπάρχει ανασφάλεια για τους επενδυτές στον τομέα της ενέργειας με τις νομοθετικές παρεμβάσεις της Νέας Δημοκρατίας. Και από την άλλη, θέτετε ως προϋπόθεση τη μείωση των τιμών αναφοράς, που διέπουν τους εν λόγω σταθμούς κατά 5%, με αποτέλεσμα να δημιουργούνται δύο κατηγορίες επενδυτών και να εκτοπίζονται οι μικρές επιχειρήσεις που δεν αντέχουν φυσικά στις άνισες συνθήκες ανταγωνισμού που τις δημιουργείτε τεχνηέντως.

Όσον αφορά την τροπολογία 186/4, για το άρθρο 1 μας λέτε ότι υπάρχει ανάγκη παράτασης του χρόνου εφαρμογής του έκτακτου μέτρου που αφορά στην περιστολή φαινομένων αθέμιτης κερδοφορίας σε βασικά προϊόντα, καθώς όπως ομολογείτε στην αιτιολογική έκθεση εξακολουθούν να παρουσιάζονται τέτοια φαινόμενα στην ελληνική αγορά. Για τον ίδιο λόγο μάς λέτε ότι αυξάνονται και τα ανώτατα όρια των προστίμων.

Για το άρθρο 2 λέτε ότι υπάρχει ανάγκη να παραταθεί χρονικά μια σειρά μέτρων που στοχεύουν στην αντιμετώπιση του φαινομένου της ακρίβειας σε βασικά καταναλωτικά αγαθά και στην προμήθεια ενέργειας, καθώς οι τιμές των αγαθών αυτών πάλι ομολογείτε ότι παραμένουν υψηλές. Και τι κάνετε, λοιπόν; Απλά δίνετε παρατάσεις και επιβάλλετε κατά το δοκούν κάποια πρόστιμα.

Όμως, το μείζον πρόβλημα της ακρίβειας δεν λύνεται με ημίμετρα και πολιτικές επιβολής προστίμων που δεν ξέρουμε και αν τελικά καταβάλλονται από τους μεγαλοκαρχαρίες της αγοράς.

Και τέλος, για την τροπολογία με αριθμό 188/6, αφορά σε παρατάσεις και αυτή, όπως και η παράταση της δυνατότητας υπέρβασης της σαρανταοκτάωρης εβδομαδιαίας διάρκειας εργασίας των ιατρών των νοσοκομείων και μονάδων πρωτοβάθμιας φροντίδας υγείας, όπως η παράταση της διάρκειας των συμβάσεων εργασίας ιδιωτικού δικαίου ορισμένου χρόνου λοιπού πλην ιατρών, επικουρικού προσωπικού των κινητών ομάδων υγείας, ειδικού σκοπού του Εθνικού Οργανισμού Δημόσιας Υγείας, όπως η παράταση της ισχύος των συμβάσεων εργασίας του προσωπικού με σχέση εργασίας ιδιωτικού δικαίου ορισμένου χρόνου που απασχολείται στις δομές ψυχικής υγείας.

Όμως, αντί για παρατάσεις θα έπρεπε να γίνονται παρεμβάσεις στη δημόσια υγεία με μόνιμες προσλήψεις ιατρών και λοιπού προσωπικού, δίνοντας σοβαρά κίνητρα ώστε να λυθούν τα χρόνια προβλήματα που αφορούν στη δημόσια υγεία την οποία και αυτή τείνετε να τη μετατρέπετε σε ιδιωτική.

Για αυτούς τους λόγους και για όσα προανέφερα δεν μπορούμε να στηρίξουμε ούτε και τις τροπολογίες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ για τη δευτερολογία της την κ. Πέρκα από τη Νέα Αριστερά.

**ΘΕΟΠΙΣΤΗ (ΠΕΤΗ) ΠΕΡΚΑ:** Σε ό,τι αφορά το νομοσχέδιο, τα είπαμε τόσο αναλυτικά. Θα πρέπει, όμως, να καταλήξουμε σε ένα συμπέρασμα για να το ακούσετε κυρίως εσείς, κύριε Υπουργέ. Δεν μπορείτε να συνεχίσετε έτσι εν μέσω ειδικά κλιματικής κρίσης. Δεν μπορείτε να αποδυναμώνετε συνεχώς το κράτος, τον ρόλο του κράτους για τον μετριασμό και την προσαρμογή σε ό,τι αφορά την κλιματική κρίση. Σας το λένε όλοι, έχετε τα αποτελέσματα. Κάηκε η μισή Σέριφος, επειδή τέσσερις πυροσβέστες -δύο μόνιμοι, δύο εποχικοί- πάλευαν επί ώρες να σβήσουν μόνοι τους τη φωτιά. Ακούστε, λοιπόν, τους πυροσβέστες, σταματήστε τα χειροκροτήματα.

Όμως, πάμε λίγο και στη ΓΔΑΕΕ. Δεν είναι δυνατόν –σας το ξαναείπα- πώς θα λειτουργήσει μία υπηρεσία, όταν οι υπάλληλοι δεν αμείβονται, δεν παίρνουν τα οδοιπορικά τους; Πώς θα κινηθούν; Πώς θα πάνε να κάνουν τη δουλειά τους; Είναι πολύ κρίσιμος τομέας και φυσικά, δεν έχει έρθει ακόμα το κατάλληλο οργανόγραμμα, φέρνετε νόμο. Έχουμε πόσα χρόνια που ακούμε «κάναμε το Υπουργείο της Κλιματικής Κρίσης», τι κάνατε; Μεταφέρατε αρμοδιότητες και εργαζόμενους από το ένα Υπουργείο στο άλλο στο κενό. Τα πράγματα είναι πάρα πολύ σοβαρά. Δεν μπορούμε να ξαναζήσουμε τα ίδια και οι προοπτικές δεν είναι καλές και δεν έχετε κάνει καμμία επένδυση στην πρόληψη και δεν είστε έτοιμοι να αντιμετωπίσετε τις επιπτώσεις.

Το 1% από το Ταμείο Ανάκαμψης και Ανθεκτικότητας είναι χαρακτηριστικό. Μόνο 1% για πυροπροστασία! Ποια άλλη χώρα μπορεί να έχει ξοδέψει μόνο ένα τόσο μικρό ποσοστό για πυροπροστασία, πόσω μάλλον που η χώρα μας είναι hot spot, η Μεσόγειος, οι χώρες της Μεσογείου και ειδικά η Ελλάδα. Δεν μπορώ να καταλάβω τι σκέφτεστε. Και τι σκέφτεστε μάλλον μπορώ να καταλάβω. Πώς το αντιμετωπίζουμε αυτό; Με το να μην πληρώνουμε εμείς αποζημιώσεις, να έχουμε ιδιωτικές ασφαλίσεις; Σήμερα είναι οι μεγάλες επιχειρήσεις, μάλιστα, αλλά η δομή που περιγράφεται στο νομοσχέδιο είναι ότι αύριο, μεθαύριο, όπως υπάρχουν και δημοσιεύματα και πηγές του Υπουργείου που λένε ότι θα πάει και στα ιδιωτικά αυτοκίνητα, θα πάει και σε μικρότερες περιουσίες, σπίτια και τα λοιπά.

Αυτή τη φορά, λοιπόν, ο κλάδος που σαφώς πάτε να εξυπηρετήσετε είναι ο ασφαλιστικός. Δεν πάει έτσι. Αυτό σας λέμε.

Ωστόσο, θέλω να μιλήσω λίγο για τις τροπολογίες.

Ξεκινάω λίγο από την τροπολογία για το Υπουργείο Υγείας. Πρώτο απαράδεκτο: Τι δουλειά έχει σήμερα αυτό το σοβαρό θέμα της υγείας να έρχεται με μία τροπολογία, αντί να γίνει ένα νομοσχέδιο, να δούμε τι γίνεται με το προσωπικό; Είναι τεράστιο το θέμα, απασχολεί όλο τον ελληνικό λαό. Ήρθε μία τροπολογία, λοιπόν. Ουσιαστικά οι παρατάσεις των ρυθμίσεων που αφορούσαν την περίοδο του COVID και ήταν με χαρακτήρα προσωρινότητας τώρα οφείλουν σε ό,τι αφορά την απασχόληση προσωπικού να αποκτήσουν μόνιμα χαρακτηριστικά, γιατί οι ελλείψεις του ΕΣΥ πραγματικά είναι τεράστιες.

Προβληματικές είναι και οι διατάξεις που αφορούν την υπερεργασία του ιατρικού και νοσηλευτικού προσωπικού για κάλυψη αναγκών που προκύπτουν από την υποστελέχωση των δημόσιων δομών.

Ιδιαίτερα προβληματικό είναι το γεγονός ότι δεν έχει ολοκληρωθεί ακόμη η διαγωνιστική διαδικασία για προμήθεια αντιδραστηρίων ομάδων, συνοδού εξοπλισμού, τεχνικών στηλών στερεάς φάσης, με αποτέλεσμα να νομοθετείτε εκ νέου παράταση της σύμβασης που λήγει 30-6 –έληξε- κατά παρέκκλιση κάθε γενικής σχετικής διάταξης, δηλαδή μια έκτακτη συνθήκη, ακόμη και μετά από μια διετία, δικαιολογεί έκτακτες διαδικασίες; Δεν καταλαβαίνουμε τι γίνεται.

Επίσης, για την κατά σειρά προτεραιότητας επιλογής προσωπικού για τις επόμενες πέντε προσλήψεις του ΑΣΕΠ και ενώ οι καθυστερήσεις είναι ήδη τεράστιες από την προκήρυξη του νοσηλευτικού προσωπικού που ήταν στον αέρα από το 2019, υπάρχουν και ζητήματα με το νέο μοντέλο προσλήψεων ως προς τις καθυστερήσεις ολοκλήρωσης και λοιπά.

Ή επιπλέον όσον αφορά την πρόσθετη μοριοδότηση υγειονομικών, αυτών δηλαδή που εργάστηκαν κατά την περίοδο του COVID, εδώ παραγνωρίζεται το γεγονός ότι εκεί δεν συμμετείχε εξίσου ο δημόσιος και ο ιδιωτικός τομέας. Όπως είπαμε, σε κάθε κρίση ο δημόσιος τομέας παρεμβαίνει, αυτός που πάτε να διαλύσετε. Ο ιδιωτικός τη βγάζει καθαρή. Στη μοριοδότηση, όμως, δεν γίνεται αυτός ο διαχωρισμός. Επιτέλους, το ΕΣΥ με εννιά χιλιάδες λιγότερους μόνιμους υγειονομικούς δεν μπορεί να συνεχίσει.

Είναι ντροπή, όμως, που σε αυτό το μεγάλο θέμα έρχεται μία τροπολογία, η τροπολογία 186.

Όσον αφορά τις παρατάσεις, τα μέτρα για την ακρίβεια, όπως χαρακτηρίζονται, ισχύει η κριτική μας ότι είναι ανεπαρκή. Το έχουμε πει και το έχουμε ξαναπεί. Έχει ένα ενδιαφέρον, βέβαια, ότι αυτές οι παρατάσεις δίνονται μετά τις ευρωεκλογές σε μία κατεύθυνση –ας πούμε- να πει η Κυβέρνηση ότι δεν στέλνει μόνο επιστολές στην Κομισιόν –έτσι;- κάνει και κάτι παρατάσεις.

Ακούστε να δείτε: Εάν δεν γίνει έλεγχος της κερδοσκοπίας των τιμών, μείωση του ΦΠΑ στα είδη πρώτης ανάγκης έως και μηδενισμός, αύξηση μισθών και συντάξεων ανάλογη με τον πληθωρισμό και αποκάλυψη των πραγματικών υπερκερδών και φορολόγησή τους, δεν υπάρχει άλλη λύση.

Ειδικότερα τώρα για το τιμολόγιο «ΓΑΙΑ» που μας είπε η κ. Σδούκου, είχαμε ασκήσει και τότε δριμεία κριτική, όταν το είχε φέρει ο κ. Σκυλακάκης τον Μάρτιο. Είχαμε πει ότι οι τιμές είναι υψηλές για τους αγρότες και αυτό το επιβεβαιώνουν τα στοιχεία που έχουμε σήμερα. Μόλις το 15% των αγροτών έχει εκδηλώσει ενδιαφέρον για το εν λόγω τιμολόγιο «ΓΑΙΑ». Μόλις δεκαεπτά χιλιάδες τριακόσιες εξήντα έξι παροχές από το σύνολο των εκατό ενενήντα τριών χιλιάδων αγροτικών παροχών. Είναι γύρω στα 9,8 λεπτά η KWh για όσους χρωστάνε, για όσους δεν χρωστάνε γύρω στα 10 λεπτά. Το διμερές που υπέγραψε η ΕΥΑΘ τον ίδιο μήνα, όταν ψηφιζόταν αυτή η τροπολογία τον Μάρτιο, έχει μέση τιμή 0,79 ευρώ την KWh, πολύ πιο χαμηλά δηλαδή από το τιμολόγιο «ΓΑΙΑ». Τα είχαμε πει και τότε, ότι δεν πρόκειται. Σήμερα ήρθε πάλι μία τροπολογία.

Εν πάση περιπτώσει, σε ό,τι αφορά την τροπολογία 187 μόνο αυτό θα πω: Σε ό,τι αφορά τους ελεγκτές εναέριας κυκλοφορίας, που είναι το κύριο κίνητρο εκπλήρωσης στοχοθεσίας και τα λοιπά, προφανώς η εν λόγω δαπάνη καλύπτεται από το EUROCONTROL, δεν επιβαρύνει τον κρατικό προϋπολογισμό. Δεν μπορούμε να έχουμε αντίθεση στο να δοθεί οικονομικό κίνητρο σε κάποια κατηγορία υπαλλήλων. Αυτό, όμως, που θέλουμε να πούμε είναι ότι δεν είναι μόνο οι ελεγκτές εναέριας κυκλοφορίας που συμβάλλουν στην εύρυθμη λειτουργία των αερομεταφορών, στην ακρίβεια, στην ασφάλεια των πτήσεων. Επομένως, θα περιμένουμε αυτό το κίνητρο -και είναι αίτημα- να επεκταθεί και σε άλλες κατηγορίες υπαλλήλων.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Πέρκα.

Τον λόγο έχει ο κ. Δημητριάδης από την Κοινοβουλευτική Ομάδα των Σπαρτιατών για τη δευτερολογία του.

Ορίστε, κύριε Δημητριάδη, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι Βουλευτές, τοποθετηθήκαμε το πρωί επί του νομοσχεδίου και είπαμε ότι θα ψηφίσουμε κατά, διότι θεωρούμε ότι το συγκεκριμένο νομοσχέδιο αντιμετωπίζει αποσπασματικά και ελλειμματικά το σοβαρό φαινόμενο ουσιαστικά της αντιμετώπισης φυσικών καταστροφών, δίνοντας βάση περισσότερο στην ιδιωτική ασφάλιση και των ακινήτων των λεγόμενων «μεγάλων επιχειρήσεων» βασικά και κάνοντας κάποιες αποσπασματικές διατάξεις. Ουσιαστικά δεν καλύπτει τα σημαντικά κενά τόσο στην Πυροσβεστική Υπηρεσία όσο επίσης και δεν φροντίζει να υπάρχει ένας επαρκής αριθμός ανδρών και γυναικών ώστε να μπορέσει η Πυροσβεστική Υπηρεσία να λειτουργήσει εύρυθμα.

Το είχαμε πει και το πρωί το λέμε και τώρα, θεωρούμε πως έπρεπε να υπάρξουν πιο αποφασιστικά μέτρα για την αντιμετώπιση των φυσικών καταστροφών απ’ ότι ένα νομοσχέδιο, το οποίο κατά την άποψή μας είναι ελλειμματικό, κατατίθεται πολύ καθυστερημένα εν μέσω θέρους, και ενώ ήδη έχουν ξεσπάσει οι μεγάλες πυρκαγιές. Και ουσιαστικά δεν νομίζουμε ότι με τέτοιου είδους ρυθμίσεις θα αντιμετωπιστεί το σοβαρό φαινόμενο των δασικών πυρκαγιών οι οποίες δυστυχώς κατακαίουν την πατρίδα μας κάθε καλοκαίρι.

Και μάλιστα εδώ να πω ότι επειδή μιλάμε συνεχώς για πράσινη μετάβαση, πράσινη πολιτική, η καλύτερη «πράσινη πολιτική» εντός εισαγωγικών, είναι η προστασία των δασών μας, των πνευμόνων της πατρίδας μας, των πνευμόνων οξυγόνου. Όσο εμείς αφήνουμε να καταστρέφονται, τόσο χειρότερα φαίνεται το κλίμα για την πατρίδα μας.

Και μάλιστα να πω ότι πρέπει επιτέλους να σταματήσει και αυτό το φαινόμενο της δημιουργίας αιολικών πάρκων στα καμένα, σε καμένες εκτάσεις. Όπου καίγεται δάσος δεν χτίζεται τίποτα. Τέλος! Να υπάρξει μια νομοθεσία –το είπαν και άλλοι συνάδελφοι- να απαγορεύει πλήρως την ανέγερση οποιουδήποτε κτίσματος ακόμα και ανεμογεννητριών στα καμένα. Μόνο έτσι θα υπάρξει πραγματική προστασία του φυσικού περιβάλλοντος. Όλα τα υπόλοιπα είναι ημίμετρα.

Για τις τροπολογίες τώρα λοιπόν, για την πρώτη τροπολογία την υπ’ αριθμόν 186 να πω ότι χαίρομαι ιδιαιτέρως που η Κυβέρνηση αναγνωρίζει πως υπάρχει αθέμιτη κερδοφορία και ακρίβεια. Θα περίμενα όμως πιο αποφασιστικά μέτρα όπως για παράδειγμα να χτυπήσουμε τα καρτέλ. Δεν μπορεί να ξεκινάει ένα προϊόν από τον παραγωγό με χαμηλή τιμή και να φτάνει με τριπλάσια τιμή στο ράφι του σουπερμάρκετ. Εκεί θα πρέπει να χτυπήσουμε.

Δεύτερον, επιβάλλατε κάποια πρόστιμα από 5 χιλιάδες έως 5 εκατομμύρια. Όμως δεν ξέρω κατά πόσον θα βλάψουν αυτούς που αισχροκερδούν. Διότι αν κάποιος αισχροκερδεί και έχει κέρδος 1 δισεκατομμύριο, τι θα κάνουμε; Θα του επιβάλουμε δέκα χιλιάδες ευρώ πρόστιμο ή ένα εκατομμύριο; Τίποτα δεν είναι αυτό. Θα πρέπει να υπάρχει και αναλογική κλίμακα του προστίμου ανάλογα με την αισχροκέρδεια. Και θα πρέπει φυσικά κάποια στιγμή να υπάρξουν και ποινικές ευθύνες. Δεν μπορεί κάποιος να αισχροκερδεί εις βάρος των πολιτών συνεχώς.

Όπως επίσης δεν νομίζω ότι η ακρίβεια θα αντιμετωπιστεί με παράταση μέτρων, όπως για παράδειγμα με το «καλάθι του νοικοκυριού» ή κάποιων άλλων μέτρων χωρίς να έχουμε μία αποφασιστική ρύθμιση. Να πω ένα μέτρο για παράδειγμα, που το έχουμε προτείνει –το έχουν προτείνει και άλλοι συνάδελφοι- να μειωθεί το ΦΠΑ στα βασικά είδη διατροφής. Μηδενίστηκε στην Ισπανία και είχε όφελος και σε άλλες χώρες. Ας γίνει και εδώ επιτέλους, ας υπάρξει μια αποφασιστική ρύθμιση. Με ημίμετρα δεν πολεμάς την ακρίβεια.

Έχει κάποιες -να το πω- σοβαρές, θετικές ρυθμίσεις όπως για παράδειγμα η μείωση συντελεστή φόρου ΦΠΑ στα ταξί. Είμαστε υπέρ. Ακόμη στην αναστολή μέτρων αναγκαστικής εκτέλεσης για τα Ελληνικά Αμυντικά Συστήματα είμαστε υπέρ. Όμως κάποια μέτρα είναι ημιτελή.

Για την άλλη τροπολογία ήθελα να πω ότι ουσιαστικά με την επίκληση της παράτασης ισχύος ρυθμίσεων για την προστασία της δημόσιας υγείας έχουμε μια παράταση κάποιων προσωρινών μέτρων για τη διασπορά του κορωνοϊού. Την ώρα που ο ιός έχει πλέον θεωρηθεί ενδημικός, εμείς έχουμε πάλι μια διαιώνιση κάποιων μέτρων. Και εδώ μάλιστα δράττομαι της ευκαιρίας να πω ότι η προστασία της δημόσιας υγείας αφορά όλες τις ασθένειες όχι μόνο μία. Δεν μπορεί να εστιάζουμε μόνο σε μία ασθένεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε πρόεδρε.

Εγώ λοιπόν θα περίμενα αντί να έχουμε κάτι αποσπασματικά μέτρα, τα οποία ήταν προσωρινά, να αντιμετωπίσουμε αποφασιστικά τη δημόσια υγεία. Πώς θα γίνει αυτό; Να έχουμε πρωτοβάθμια φροντίδα υγείας, νοσοκομεία με γιατρούς και κυρίως κτιριακές υποδομές. Όσο δεν έχουμε αυτά τα τρία, όσο το ΕΣΥ νοσεί, δεν θα έχουμε ποτέ δημόσια υγεία, ό,τι μέτρα και εάν πάρουμε.

Εμείς, λοιπόν, θεωρούμε ότι αυτές οι τροπολογίες δεν καλύπτουν τον σκοπό για τον οποίο ρυθμίστηκαν. Επιτέλους κάποια στιγμή να σταματήσει το φαινόμενο να έρχονται άσχετες τροπολογίες με άσχετα θέματα σε άσχετα νομοσχέδια. Κάποια στιγμή να υπάρξει ένα συγκροτημένο νομοσχέδιο και όχι να προστίθενται τη τελευταία στιγμή σε άσχετα νομοσχέδια δημιουργώντας έτσι ένα νομοθετικό συμπίλημα, ένα αμάλγαμα διαφόρων νομοθεσιών που είναι άσχετα μεταξύ τους.

Αυτά είχα να πω.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει η κ. Αθανασίου από την Ελληνική Λύση για την δευτερολογία της.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, η Κυβέρνηση εισάγει τρεις τροπολογίες οι οποίες στην ουσία δεν επιλύουν τα προβλήματα με τα οποία ασχολούνται.

Ως προς την πρώτη τροπολογία στο άρθρο 1 «Περιστολή φαινομένων αθέμιτης κερδοφορίας» τονίζουμε ότι η Κυβέρνηση οφείλει να λάβει μέτρα μόνιμα και αποτελεσματικά προς τελική εξαφάνιση των φαινομένων αισχροκέρδειας, τα οποία ταλαιπωρούν τους πολίτες οι οποίοι ήδη είναι εξουθενωμένοι και από την υπερδεκαετή κρίση αλλά και από την περίοδο του περιορισμού του COVID.

Οι τροποποιήσεις αφορούν πρόχειρους τρόπους αντιμετώπισης της κερδοσκοπίας. Χρησιμοποιούνται μεταβατικές διατάξεις που δίνουν παρατάσεις και όχι μόνιμες διατάξεις οι οποίες θα αντιμετωπίσουν ουσιαστικά το ζήτημα. Η αύξηση του προστίμου έχει περιορισμένη δύναμη, αν δεν συνδυαστεί παράλληλα με ένα αποτελεσματικό σύστημα ελέγχου.

Το ίδιο ισχύει και για το άρθρο 2 «Παρατάσεις ισχύος μέτρων για την καταπολέμηση της ακρίβειας». Με το εν λόγω άρθρο επίσης επιφανειακά παρατείνει μέτρα κατά της ακρίβειας και της κερδοσκοπίας, τα οποία ήδη αποδείχτηκαν αναποτελεσματικά.

Ως προς τη δεύτερη τροπολογία στο άρθρο 1, ήδη τονίσαμε και στην κατ’ άρθρον επεξεργασία του υπό ψήφιση νομοσχεδίου ότι η Κυβέρνηση ολιγωρεί να λάβει μέτρα ανακούφισης και να απονείμει αποζημιώσεις προς τους πληγέντες. Οι διαδικασίες αυτές σκαλώνουν σε γραφειοκρατικές αδυναμίες και οι πληγέντες καταλήγουν να λαμβάνουν λίγα και πολύ αργοπορημένα, αποκομίζοντας απαξιωτική και μειωτική συμπεριφορά εκ μέρους της πολιτείας με σαφή σκοπό και μεθοδευμένα το να στραφούν οι πολίτες προς ιδιωτική ασφάλιση.

Το ίδιο κάνει η Κυβέρνηση και με τον κλάδο υγείας. Απαξιώνει το δημόσιο σύστημα για να στρέψει τους πολίτες προς τους ιδιώτες, εξυπηρετώντας με αυτόν τον τρόπο το φιλελεύθερο αφήγημά της.

Στο άρθρο 5 η παρούσα ρύθμιση αποσκοπεί στη διασύνδεση και καλή λειτουργία του δικτύου των δημοσίων συγκοινωνιών Θεσσαλονίκης, δηλαδή, την εγκατάσταση και χρήση αυτόματου συστήματος συλλογής κομίστρου και συστήματος τηλεματικής. Δεν αρνούμαστε ότι αυτό είναι απαραίτητο. Ωστόσο υπάρχουν πολλά άλλα μέτρα που πρέπει να ληφθούν για τη δημόσια συγκοινωνία στη Θεσσαλονίκη τόσο σχετικά με τη λειτουργία του μετρό όσο και με τον ΟΑΣΘ. Ένα από τα σημαντικότερα προβλήματα αυτής της πόλης είναι η κυκλοφορία. Μια πόλη που δεν έχει μετρό, μια πόλη με ελλιπείς δημόσιες συγκοινωνίες δημιουργεί σοβαρά προβλήματα στην καθημερινότητα των πολιτών της και αυτό είναι κάτι που πρέπει η Κυβέρνηση να δει άμεσα και κατά προτεραιότητα.

Περαιτέρω με την τροπολογία αυτή εισάγονται και φωτογραφικά εξυπηρετικά μέτρα όπως η δυνατότητα παράτασης κατά έξι μήνες της διάρκειας ισχύος των οριστικών προσφορών σύνδεσης για την υλοποίηση των ιδιωτικών υποσταθμών υψηλής τάσης. Σχετικά με τις ανωτέρω διατάξεις πολλές από αυτές εξυπηρετούν ορισμένους ιδιώτες, συγκεκριμένες ιδιωτικές εταιρείες, προς εκπλήρωση υποσχέσεων στους οποίους παρέχεται η δυνατότητα παράτασης κατά έξι μήνες της διάρκειας ισχύος των οριστικών προσφορών σύνδεσης και για την υλοποίηση των ιδιωτικών υποσταθμών υψηλής και υπερυψηλής τάσης.

Σε λίγα χρόνια στη χώρα μας δεν θα υπάρχει πράσινο παρά μόνο ανεμογεννήτριες σε καμένα δάση και φωτοβολταϊκά πάρκα σε γόνιμες περιοχές. Την ίδια στιγμή που τα δάση καίγονται, η Κυβέρνηση ασχολείται με τις ανανεώσιμες πηγές ενέργειας με εξόφθαλμη χρονική σύμπτωση.

Τώρα ως προς την τρίτη τροπολογία εισάγονται ρυθμίσεις οι οποίες παρατείνουν διατάξεις οι οποίες θεσπίστηκαν επί κορωνοϊού και πλέον δεν έχουν αντικείμενο. Χαρακτηριστικά στο άρθρο 1 «Παράταση ισχύος ρυθμίσεως για την προστασία της δημόσιας υγείας» παρατείνεται για ακόμα μια φορά η αναγνώριση της υπερωριακής εργασίας στους εργαζόμενους στις διοικήσεις των υγειονομικών περιφερειών και στην κεντρική υπηρεσία του Υπουργείου Υγείας. Παρατείνεται η υποχρέωση επίδειξης πιστοποιητικού ή βεβαίωσης εμβολιασμού ή νόσησης για τους εργαζόμενους στον δημόσιο και ιδιωτικό τομέα, τον υποχρεωτικό διαγνωστικό έλεγχο για τον COVID ως προϋπόθεση προσέλευσης στον τόπο παροχής εργασίας και για τους εργαζόμενους σε κλειστές δομές κοινωνικής φροντίδας για ηλικιωμένους, χρονίως πάσχοντες και άτομα με αναπηρία. Όλα αυτά ύστερα από τη συμπλήρωση δύο χρόνων από την επίσημη λήξη της πανδημίας.

Αυτή η περίοδος έχει λήξει, όπως τονίσαμε, εδώ και δύο τουλάχιστον χρόνια. Επομένως προς τι η εν λόγω παράταση μέχρι τις 31-12-2024; Για ποιο λόγο η Κυβέρνηση δεν προβαίνει σε μέτρα ουσιαστικής στελέχωσης των δομών της δημόσιας υγείας, αλλά παρατείνει μέτρα προσωρινού χαρακτήρα με αντικείμενο την αντιμετώπιση μιας κατάστασης η οποία έχει επισήμως λήξει;

Στο άρθρο 2 οι γενικές και ειδικές διατάξεις του ν.4412/2016 για τις διαδικασίες σύναψης δημοσίων συμβάσεων έργων αξίας μέχρι και 150 χιλιάδων ευρώ εκτός ΦΠΑ, που χρηματοδοτούνται ή συγχρηματοδοτούνται από πόρους της Ευρωπαϊκής Ένωσης, από εθνικούς πόρους του Προγράμματος Δημοσίων Επενδύσεων ή από πόρους του τακτικού προϋπολογισμού του Υπουργείου Υγείας, δεν εφαρμόζονται στην περίπτωση των νομικών προσώπων ιδιωτικού δικαίου μη κερδοσκοπικού χαρακτήρα ως προς την υποχρέωση ανάρτησης στο κεντρικό ηλεκτρονικό μητρώο δημοσίων συμβάσεων και την υποχρέωση χρήσης του εθνικού συστήματος ηλεκτρονικών δημοσίων συμβάσεων. Ωστόσο η ως άνω διάταξη παρατείνεται έως τις 31-12-2024, γεννώντας μας ευλόγως στο ερώτημα: Ποιες ΜΚΟ εξυπηρετεί αυτή η παράταση;

Τέλος, στο άρθρο 4 τα προβλήματα που προκύπτουν είναι η μοριοδότηση των νοσηλευτών που εργάστηκαν κατά την πανδημία, τα προβλήματα που προκύπτουν λοιπόν σε βάρος του ΕΣΥ και της πρωτοβάθμιας υγείας ειδικότερα είναι αποτέλεσμα των καταστροφικών πολιτικών της Κυβέρνησης. Η Κυβέρνηση αντιμετωπίζει την υγεία ως εμπόρευμα, ως αντικείμενο κέρδους και ως ευκαιρία για εκτεταμένες ιδιωτικοποιήσεις, με αποτέλεσμα τα κέντρα υγείας σε όλη τη χώρα να δυσκολεύονται να ανταποκριθούν στις ανάγκες υγείας των πολιτών. Η Κυβέρνηση συστηματικά αρνείται να στελεχώσει αυτά τα κέντρα υγείας και τα νοσοκομεία και συνεχίζει την υποχρηματοδότηση του ΕΣΥ.

Οι συνέπειες ή μάλλον ο σκοπός είναι η υποβάθμιση των παρεχόμενων υπηρεσιών, με αποτέλεσμα τη στοχευμένη και μεθοδική κατάρρευση του ΕΣΥ και μας λυπεί.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Μια ανακοίνωση προς το Σώμα: Οι Υπουργοί Παιδείας, Θρησκευμάτων και Αθλητισμού, Εθνικής Οικονομίας και Οικονομικών, Εσωτερικών, Ανάπτυξης, Δικαιοσύνης, Πολιτισμού, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν σήμερα, 1-7-2024, σχέδιο νόμου: «Οργανισμός Ακαδημίας Αθηνών».

Παραπέμπεται στην αρμόδια Διαρκή Επιτροπή.

Τον λόγο τώρα έχει για δευτερολογία του από το Κομμουνιστικό Κόμμα της Ελλάδας ο κ. Μεταξάς.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Επειδή άνοιξε η συζήτηση σε σχέση με τους εργαζόμενους στο Υπουργείο Κλιματικής Κρίσης και Πολιτικής Προστασίας και με τα φιλικά χτυπήματα στην πλάτη από εσάς, κύριε Τριαντόπουλε, στην ομιλία σας, υπενθυμίζουμε πώς τους αντιμετωπίζετε στην πραγματικότητα στα άρθρα 38 έως 43.

Αντί να στελεχώσετε τις υπηρεσίες με επαρκές προσωπικό, ώστε να μπορεί η υπηρεσία να δουλεύει με βάρδιες χωρίς να εξοντώνετε τους υπαλλήλους, γράφετε ότι το ωράριο εργασίας του προσωπικού δύναται σε περίπτωση έκτακτης ανάγκης να καθορίζεται σε εικοσιτετράωρη βάση τα Σάββατα, τις Κυριακές και τις αργίες. Άρθρο 38.

Ο αριθμός των ωρών νυκτερινής, Κυριακών, πέραν του πενθημέρου και λοιπών εξαιρέσιμων των ημερών εργασίας καθορίζεται με απόφαση του Υπουργού. Άρθρο 39.

Με υπουργική απόφαση καθορίζονται οι ημέρες μετακίνησης εκτός έδρας κατ’ έτος και μέχρι διακόσιες ημέρες συνολικά, δηλαδή πάνω από μισό χρόνο. Άρθρο 40.

Και το αποκορύφωμα, άρθρο 43, ξεκαθαρίζεται εκεί ότι και για το έκτακτο προσωπικό της υπ’ όψιν γενικής γραμματείας ισχύει ο άτεγκτος όρος περί οκτάμηνης απασχόλησης δυνάμενης υπό όρους να επαναληφθεί, αλλά -όπως το γράφετε μέσα- απαγορευομένης, σε κάθε περίπτωση, της μετατροπής της σύμβασης σε αορίστου χρόνου. Έτσι τους αντιμετωπίζετε.

Για τα ζητήματα της ακρίβειας και την τροπολογία 186, τα κυβερνητικά μέτρα για την ακρίβεια δεν είναι τίποτα άλλο παρά ένα προπέτασμα καπνού για να αποπροσανατολίσει από τα πραγματικά αίτια της φτώχειας, δηλαδή τους χαμηλούς μισθούς, την πανάκριβη πράσινη ενέργεια, τα διεθνή καρτέλ, τα τεράστια κέρδη των εφοπλιστών και της μεταφορικής αλυσίδας, τον πληθωρισμό της Ευρωπαϊκής Κεντρικής Τράπεζας, την τεράστια κυβερνητική φοροληστεία. Βέβαια έχει κυλήσει πλέον νερό στο αυλάκι και δεν πείθετε.

Την ίδια στιγμή που κλίνετε την ακρίβεια σε όλες τις πτώσεις αρνείστε να υιοθετήσετε μέτρα, όπως για παράδειγμα η πρόταση νόμου που κατέθεσε πριν λίγες μέρες η Κοινοβουλευτική Ομάδα του ΚΚΕ για τη δίκαιη φορολόγηση και την ανακούφιση των αυτοαπασχολούμενων της πόλης και της υπαίθρου.

Για το άρθρο σε σχέση με την υπαγωγή των ταξί στον μειωμένο συντελεστή ΦΠΑ είναι κάτι που στηρίζουμε και επιβλήθηκε και από τους αγώνες των ίδιων των αυτοκινητιστών.

Για τη δεύτερη τροπολογία 187, που θα καταψηφίσουμε, γιατί βαραίνει κυρίως το πρώτο άρθρο, που αναφέρεται σε αποζημίωση σε όσους παθαίνουν έμμεση ζημία από φυσικές καταστροφές, την ώρα που οι αγρότες δεν αποζημιώνονται, ακόμη και αν έχουν πάθει τεράστιες άμεσες καταστροφές και στην καλύτερη περίπτωση η αποζημίωση φτάνει στο 70%, είτε αυτή δίνεται με τον κανονισμό του ΕΛΓΑ είτε με την κρατική αρωγή, είναι σίγουρο ότι η συγκεκριμένη διάταξη έχει στόχο τη χορήγηση ζεστού χρήματος σε μεγάλες επιχειρήσεις μεταποίησης και εμπορίας αγροτικών προϊόντων. Αυτές και μόνο θα ευνοηθούν από τη διάταξη.

Αν θέλει η Κυβέρνηση να κάνει κάτι ουσιαστικό, να θεσπίσει 100% αποζημίωση των αγροτών, 100% στη ζημιά, όχι 100% στον πετσοκομμένο ΕΛΓΑ και τους κόφτες που βάζει, αλλά 100% στη ζημιά, γρήγορα, άμεσα, πλήρη αναπλήρωση του χαμένου εισοδήματος, μείωση των ασφαλιστικών εισφορών στον ΕΛΓΑ, αύξηση της κρατικής χρηματοδότησης και φυσικά κατάργηση του απαράδεκτου άρθρου που βάζει πλαφόν 50% για την κρατική αρωγή στους μη κατά κύριο επάγγελμα αγρότες, λες και η δική τους ντομάτα είναι κατά το μισό ντομάτα.

Για την τρίτη τροπολογία 188, που αφορά κυρίως το Υπουργείο Εργασίας, «παράταση ισχύος ρυθμίσεων για την προστασία της δημόσιας υγείας», πρόκειται για ρυθμίσεις αποσπασματικές, ανεπαρκείς και με χαρακτηριστικό τους να αντιστοιχούν στο ελάχιστο κόστος για το κράτος και σε αναντιστοιχία με τις λαϊκές ανάγκες. Γι’ αυτό και δεν είναι μέτρα που αντιστοιχούν με τον τίτλο του άρθρου για την προστασία της δημόσιας υγείας.

Ενδεικτικά προβλέπει την υπέρβαση του ωραρίου των εργαζομένων, που εδράζεται στην έλλειψη του προσωπικού, γιατί δεν γίνονται προσλήψεις. Προβλέπονται μια σειρά παρατάσεις του χρόνου εργασίας διαφόρων εργαζομένων ορισμένου χρόνου ολιγόμηνες, τη στιγμή που υπάρχουν τεράστια κενά σε αυτούς τους χώρους και τεράστιες και μόνιμες ανάγκες των ασθενών για αντίστοιχες υπηρεσίες. Πρακτικά, λιγότεροι εργαζόμενοι σε καθεστώς εργασιακής ομηρίας και ανασφάλειας, υποτυπωδώς αμειβόμενοι και πολλαπλά εκμεταλλευόμενοι.

Αυτό που απαιτείται είναι η άμεση μετατροπή όλων των συμβάσεων των εργαζομένων ορισμένου χρόνου σε συμβάσεις αορίστου χρόνου και να προσληφθούν επιπλέον εργαζόμενοι προκειμένου να καλυφθούν πλήρως οι ανάγκες.

Με αφορμή και τέλος την ομιλία πριν από λίγο του κ. Γεωργιάδη για το ζήτημα, την ίδια στιγμή που η Κυβέρνηση λέει ότι ιδιαίτερα στο νοσηλευτικό προσωπικό υπάρχει έλλειψη προσφοράς και αυτό είναι και γενικό πρόβλημα, όπως λέει -και έτσι είναι- στην Ευρωπαϊκή Ένωση, ταυτόχρονα λέει στους εργαζόμενους ότι με αυτούς τους μισθούς -πουρμπουάρ δηλαδή- την ακρίβεια, τις απαράδεκτες συνθήκες εργασίας από την υποστελέχωση των τμημάτων, τα νοίκια στον ουρανό, ένας νοσηλευτής με αυτούς τους όρους θα είναι υποχρεωμένος να εργαστεί για επτά χρόνια στη Σαντορίνη αν θέλει να έχει δουλειά. Και την ίδια στιγμή αρνείται την ανοιχτή προκήρυξη και άμεση πρόσληψη όλων όσοι το επιθυμούν, την αποκατάσταση των μισθών με κατάργηση όλων των περικοπών που έχουν γίνει, αύξηση των μισθών δηλαδή, επαναφορά του δέκατου τρίτου και δέκατου τέταρτου μισθού, ένταξη στα βαρέα και ανθυγιεινά και τις άλλες διεκδικήσεις που θέτουν οι εργαζόμενοι και θα πετύχουν με τον αγώνα τους.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο κ. Πουλάς από το ΠΑΣΟΚ για τη δευτερολογία του.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, αναφορικά με τις τροπολογίες, τα μέτρα για την ακρίβεια είναι αναποτελεσματικά, αλλά θα συμφωνήσουμε στην αύξηση των ορίων των προστίμων.

Συμφωνούμε με τη μόνιμη υπαγωγή στον μειωμένο συντελεστή ΦΠΑ στις υπηρεσίες ταξί.

Στο σημείο αυτό θέλω να αναφερθώ στην υπαγωγή από σήμερα του σερβιριζόμενου καφέ και των άλλων μη αλκοολούχων ροφημάτων στον ΦΠΑ 24%. Πρόκειται για ένα καθημερινό ρόφημα, που καθίσταται κι αυτό πλέον πανάκριβο και επιβαρύνει την τσέπη σχεδόν όλων των πολιτών. Πραγματικά πλέον δεν μπορούμε να φανταστούμε τι άλλο προϊόν θα καταστεί πανάκριβο και είδος πολυτελείας από τη χώρα. Με την πολιτική σας η ακρίβεια καλπάζει σε όλα τα επίπεδα και οι πολίτες δυστυχώς δεν αντέχουν άλλο.

Για την τροπολογία του Υπουργείου Υγείας, έχουμε επανειλημμένως τονίσει ότι στη δημόσια υγεία δεν είναι δυνατόν να νομοθετούμε με τροπολογίες, με παρατάσεις και με προχειρότητα. Δυστυχώς η Κυβέρνηση συνεχίζει στο ίδιο μοτίβο, φέρνοντας προς ψήφιση νέες παρατάσεις από την εποχή της πανδημίας, όταν είχε προκύψει η αιφνίδια ανάγκη να καλυφθούν άρον-άρον τα οργανικά κενά στα νοσοκομεία του ΕΣΥ.

Κάτω από τις επείγουσες αυτές ανάγκες οι γιατροί και το νοσηλευτικό προσωπικό αναγκάστηκαν να υπερβούν τα φυσικά τους όρια. Αυτό όμως δεν σημαίνει ότι θα πρέπει να διαιωνιστεί η συγκεκριμένη πρακτική, γιατί οι προσλήψεις στο ΕΣΥ έχουν μείνει στα λόγια. Οι γιατροί του ΕΣΥ έχουν υπερβεί πολλά σαρανταοκτάωρα για να λειτουργήσει το σύστημα υγείας μέσα στα νοσοκομεία.

Η πρακτική σας να λειτουργούν τα νοσοκομεία με προσωπικό εξαντλημένο, κατάκοπο και σε συνθήκες εργασίας απάνθρωπες δεν ισχύει σε κανένα νοσοκομείο σύγχρονης ευρωπαϊκής χώρας. Οι πενιχρές αμοιβές είναι το κερασάκι στην τούρτα, οπότε μην απορείτε γιατί ξεμένουμε από γιατρούς και νοσηλευτές, που φεύγουν μαζικά στο εξωτερικό, όπου και διαπρέπουν.

Εν συνεχεία, μοριοδοτείτε το νοσηλευτικό και λοιπό προσωπικό πλην γιατρών, εφόσον η εμπειρία του έχει αποκτηθεί επί COVID. Εν τούτοις δεν έχετε συνυπολογίσει τον εξής παράγοντα. Υπάρχουν θέσεις νοσηλευτικού και λοιπού προσωπικού για τις οποίες δεν απαιτείται καθόλου εμπειρία. Στις προκηρύξεις θέσεων για τις οποίες δεν είναι απαραίτητη η εμπειρία, το Συμβούλιο της Επικρατείας έχει κρίνει ότι δεν μπορεί να μοριοδοτεί η πολιτεία την εμπειρία σε κάποιους επειδή την έχουν, αφού έτσι κι αλλιώς η εμπειρία είναι κάτι που δεν χρειάζεσαι σύμφωνα με την προκήρυξη.

Επίσης, με πάγια νομολογία του Συμβουλίου της Επικρατείας όταν ζητείται ειδική εμπειρία, αυτή πρέπει να είναι αναλογική, να μη μπορεί, δηλαδή, κάποιος μόνο λόγω αυτής της εμπειρίας να πλασαριστεί πολύ πάνω από τους υποψήφιους με σαφώς υψηλότερα ακαδημαϊκά και επαγγελματικά προσόντα.

Η επίμαχη τροπολογία αναφέρει ότι ο τρόπος απόδειξης εμπειρίας θα ορίζεται από την εκάστοτε προκήρυξη. Με άλλα λόγια, αφήνετε περιθώριο για πελατειακές σχέσεις και περαιτέρω αδικίες, καθώς οι όροι της εφαρμογής της συγκεκριμένης διάταξης είναι θολοί και αόριστοι.

Τέλος, θα ήθελα να αναφερθώ στο γεγονός ότι απολύετε τους εργαζόμενους ορισμένου χρόνου στη φύλαξη, στη σίτιση και στην ασφάλεια των νοσοκομείων, οι οποίοι πρόσφεραν τα μέγιστα και αυτοί στη διάρκεια της πανδημίας σε πολύ δύσκολες συνθήκες. Άλλους τους μοριοδοτείτε και άλλους τους πετάτε έξω. Μόνο μια λέξη: Ντροπή!

Ακούσαμε τον Υπουργό Υγείας να αναφέρει διάφορους λόγους για τους οποίους θέλει να παραδώσει τις υπηρεσίες αυτές σε εργολάβους, αλλά δεν μας πείθει. Δεν μας πείθει ότι το κόστος ανάληψης αυτών των καθηκόντων από συνεργεία δεν είναι μεγαλύτερο από το κόστος απασχόλησης αυτών των υπαλλήλων. Ποιος εγγυάται ότι το κόστος θα είναι μικρότερο και ποιος εγγυάται για τις συνθήκες εργασίας των εργαζομένων σε αυτά τα συνεργεία που θέλετε να φέρετε μέσα στα νοσοκομεία; Αφήνετε στην ανεργία πολλούς ανθρώπους που βιοπορίζονταν από αυτό το επάγγελμα και δημιουργείτε οικονομικό πρόβλημα σε πολλές οικογένειες. Μάλιστα, σε έγγραφο της ΠΟΕΔΗΝ προς τα σωματεία-μέλη της που έχει σταλεί πριν δύο μέρες φαίνεται ότι είχε πληροφόρηση ότι θα ανανεώνατε τις συμβάσεις των ΙΣΟΧ. Δεν το κάνετε, γιατί δεν θέλετε να διασφαλίσετε τις εργασιακές τους θέσεις. Το μόνο που θέλετε είναι να τα δώσετε όλα στους ιδιώτες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε συνάδελφε.

Τον λόγο έχει τώρα εκ μέρους του ΣΥΡΙΖΑ ο κ. Μπάρκας για τη δευτερολογία του.

Ορίστε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Πρόεδρε, μιας κι εσείς ανήκετε στην κυβερνητική παράταξη, δεν λέμε εμείς ότι η Κυβέρνηση δεν ακούει τον λαό. Το λέει ο πρώην Πρωθυπουργός, ο κ. Σαμαράς. Ο κ. Σαμαράς είπε πριν από λίγο ότι η Κυβέρνηση άλλα κάνει και αλλού κοιτάει. Άλλα λέει η κοινωνία, άλλα κάνετε εσείς. Η κριτική του δεν έχει να κάνει μόνο με τις επιλογές σας σε μια σειρά νομοσχεδίων για τα οποία οι μισοί από εσάς -τα δύο τρίτα της Κοινοβουλευτικής Ομάδας, κύριε Πρόεδρε, για να είμαι ακριβής-, πανηγυρίζατε, αλλά για μία σειρά νομοθετημάτων που, κατά την άποψή μας, είναι και αυτό.

Όπως είπα και πριν, κύριοι συνάδελφοι της Νέας Δημοκρατίας -σήμερα είδα και άδεια έδρανα- ο τρόπος με τον οποίο νομοθετείτε δεν μπορεί να χαρακτηριστεί ως καλή νομοθέτηση, αλλά ως μια νομοθέτηση η οποία υπερασπίζεται τα δικαιώματα των λίγων, των «ημετέρων», των μεγάλων ασφαλιστικών εταιρειών εν προκειμένω, κάτι που είπαμε, αλλά και των εταιρειών καθαρισμού στη δημόσια υγεία. Διότι μέσα βάζετε πάλι outsourcing εταιρείες και διώχνετε τους εργαζόμενους. Δίνετε σε εργολαβία τον καθαρισμό, τη σίτιση και τη φύλαξη, διότι ο Υπουργός Υγείας κ. Γεωργιάδης είπε ότι τα στοιχεία τα οποία επεξεργαστήκατε λένε ότι είναι πιο φθηνή η δυνατότητα του outsourcing. Ναι, προφανώς έχει να κάνει με τα στοιχεία που οι διοικητές που διορίσατε έδωσαν στις εταιρείες αυτές για να βγάλουν το πόρισμα. Όλοι όσοι έχουν ασκήσει δημόσια διοίκηση λένε ότι οι συμβάσεις των εργαζομένων με το ίδιο το νοσοκομείο και όχι οι εταιρείες είναι πολύ πιο φθηνές. Άρα δεν τα λέμε εμείς, τα λένε οι εταιρείες.

Εγώ το έχω πει και στους αγαπητούς συναδέλφους της Νέας Δημοκρατίας οι οποίοι λένε να λένε ότι αυτό που εσείς κάνετε είναι, αν θέλετε, κάτι που συμβαίνει. Μάλιστα, ακούσαμε από έναν συνάδελφο ο οποίος τυγχάνει να εκλέγεται και στην Πρέβεζα ότι η Αμερική -κύριε Πρόεδρε, δεν ήσασταν εδώ- δεν είναι η χώρα του καπιταλισμού και του νεοφιλελευθερισμού, αλλά κατά πάσα πιθανότητα είναι η χώρα του κομμουνισμού. Σίγουρα του σοσιαλισμού, κατά τον συνάδελφο της Νέας Δημοκρατίας. Για κομμουνισμό δεν μας ανέφερε κάτι, αλλά σίγουρα του σοσιαλισμού.

Κύριε Υπουργέ, νομίζω ότι εκ της θέσεώς σας θα έπρεπε να υπερασπίζεστε το Σύνταγμα της χώρας. Εγώ τουλάχιστον αυτό κάνω εδώ ως Βουλευτής του ελληνικού Κοινοβουλίου. Το άρθρο 1, λοιπόν, του Συντάγματος λέει ότι η ιδιοκτησία τελεί υπό την προστασία του κράτους και όχι υπό την προστασία ιδιωτικών εταιρειών.

Όμως, αφού λέτε ότι τα κάνετε όλα καλά, έχω να διαβάσω κάτι, κύριε Πρόεδρε, που αφορά τη Σαλαμίνα. Οι πολίτες εκεί καθάρισαν τα οικόπεδα τους. Πάρα πολύς κόσμος, ιδιοκτήτες οικοπέδων είναι ηλικιωμένοι και τα καθάρισαν μόνοι τους, γιατί δεν είχαν τα χρήματα να πληρώσουν κάποιον, κάποια εταιρεία για να μπορέσουν να κάνουν τον καθαρισμό. Τα καθάρισαν μόνοι τους, τα μάζεψαν και μόνοι τους και τα κουβάλησαν και μόνοι τους οι άνθρωποι. Και πού τα εναπόθεσαν, κύριε Πρόεδρε, αφού δεν τους είπε κανείς ότι θα αναλάβει το κράτος να συλλέξει αυτή την ύλη που μαζεύτηκε; Οι άνθρωποι αυτοί, λοιπόν, τα πήγαν και τα έβαλαν στους κάδους απορριμμάτων. Δεν είχαν τι να τα κάνουν και τα έβαλαν εκεί. Όμως, το κράτος, λέει, είχε δώσει την καθαριότητα σε εργολάβους, οι οποίοι δεν πήγαν να τα μαζέψουν. Βάζετε, δηλαδή, τους πολίτες να κάνουν τη δουλειά τους, την οποία και κάνουν υπό τον φόβο των προστίμων, αλλά το ίδιο το κράτος δεν κάνει τελικά τη δουλειά του. Ε, αυτό είναι ένα πρόβλημα.

Επίσης, δεν γίνεται να μετακινείτε πυροσβέστες από διάφορες περιοχές. Νομίζω, κύριε Πρόεδρε, ότι η δική σας περιοχή θεωρείται «πράσινη» περιοχή. Είμαι βέβαιος ότι σας έχουν πάρει τηλέφωνο οι συνδικαλιστές της περιοχής σας και σας λένε ότι τους παίρνουν και τους λένε μπείτε στο πυροσβεστικό, φεύγετε για μια φωτιά -μαθαίνω ότι τώρα έχουμε ανεξέλεγκτες φωτιές σε Χίο, Κω και Αττική-, για παράδειγμα, στην Κω. Φεύγουν για Κω τα παιδιά, οι πυροσβέστες, τους παίρνουν στον δρόμο τηλέφωνο και τους λένε ότι τώρα δεν θα πάτε στην Κω, αλλά Πάτρα, γιατί έχουμε εκεί φωτιά. Είναι αυτό οργάνωση κράτους, κύριε Πρόεδρε; Θεωρείτε ότι τα παιδιά, οι πυροσβέστες, μπορούν να αντιμετωπίσουν, να κάνουν τη δουλειά τους και να αντιμετωπίσουν αυτό για το οποίο έχουν εκπαιδευτεί; Δεν νομίζω ότι αυτό μπορεί να θεωρηθεί καλή πρακτική. Είναι αδιανόητο αυτό που συμβαίνει. Κάντε προσλήψεις.

Έρχεται ο κ. Γεωργιάδης -μια και είστε κι εσείς παλιός, κύριε Πρόεδρε- και λέει ότι δεν μπορώ να κάνω προσλήψεις, δεν κάνουμε προσλήψεις εμείς, γιατί έχουμε τον περιορισμό του «ένα προς ένα», μία αποχώρηση, μία πρόσληψη. Τι να πουν οι άλλες κυβερνήσεις, κύριε Υπουργέ, που είχαν το «ένα προς πέντε»; Οι δεσμεύσεις αυτές της δικής σας Κυβέρνησης -γιατί φαντάζομαι ότι εσείς είστε Νέα Δημοκρατία, δεν είστε από τους πασοκογενείς του Κέντρου, είστε από τη Νέα Δημοκρατία, δεν είστε από τον κ. Σκέρτσο εσείς- ήταν «ένα προς πέντε», πέντε αποχωρήσεις, μία πρόσληψη. Παλιότερα είχαν και «ένα προς δέκα»! Τι να πουν, λοιπόν, αυτές οι κυβερνήσεις και με τι σχεδιασμό να φτάσουμε εκεί πέρα;

Τώρα όσον αφορά τις τροπολογίες, θα τοποθετηθούμε διά της ψήφου μας. Θα ήθελα να κάνω μόνο μία αναφορά στο εξής. Είδα, κύριε Υπουργέ, ότι κάνατε μία νομοθετική ρύθμιση και αυξήσετε τον χρόνο, πήγατε δηλαδή πιο πίσω τον χρόνο αποζημίωσης σε γεωργικές εκμεταλλεύσεις οι οποίες έχουν υποστεί ζημιά από καταστροφές. Αν δεν κάνω λάθος, είναι το άρθρο 8. Όπως είπα και στην πρωτομιλία μου, αυτό είναι κάτι θετικό, κατά την άποψή μου. Εμείς θα καταψηφίσουμε το νομοσχέδιο για άλλους λόγους, για λόγους πολιτικούς. Όμως, αυτό είναι θετικό. Ωστόσο, οι υπηρεσίες σας γνωρίζουν, κυρίως από τον ΕΛΓΑ, τι καταστροφές έχουν υποστεί οι αγρότες όλης της Ελλάδας -εγώ δεν μιλάω μόνο για την Πρέβεζα- από φυσικά φαινόμενα. Νομίζω ότι πάει πολύ πιο πίσω. Καλό θα ήταν, λοιπόν, να το επεξεργαστείτε μαζί με το Υπουργείο Οικονομικών, γιατί αυτοί οι άνθρωποι είναι ο παραγωγικός ιστός της χώρας, είναι δηλαδή άνθρωποι που μοχθούν και έχουν επενδύσει στην αγροτική παραγωγή. Είναι κρίμα, λοιπόν, να έχουν υποστεί τέτοιου είδους ζημιές και να μην μπορούν να αποζημιωθούν.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ολοκληρώνουμε τις δευτερολογίες με την τοποθέτηση του εισηγητή της Νέας Δημοκρατίας, του κ. Κόνσολα.

Παρακαλώ, κύριε συνάδελφε.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, θέλω από την αρχή να εκφράσω την ικανοποίησή μου που η κ. Κωνσταντοπούλου ευγενικά παραχώρησε τη θέση στους εισηγητές. Να ακούσει και στη συνέχεια να τοποθετηθεί. Δεν είναι σύνηθες και δεν είναι αυτονόητο.

Κύριε Πρόεδρε, επιτρέψτε μου από αυτό το Βήμα για άλλη μια φορά να εκφράσω την αγωνία των πολιτών γιατί δεν υπάρχει μια σύγκλιση σε ένα τόσο μεγάλο θέμα, όπως είναι η Πολιτική Προστασία. Και το λέω αυτό από την αρχή, γιατί εξήντα οκτώ άρθρα έχει αυτό το νομοσχέδιο. Δεν υπάρχει ένα άρθρο, αγαπητοί συνάδελφοι, που να συγκλίνουν οι απόψεις; Νομίζω ότι είναι εντελώς παράλογο και παράδοξο να δέχεται η ηγεσία του Υπουργείου Πολιτικής Προστασίας και να κάνει αποδεκτές τροπολογίες που εισηγείστε και να λέτε «καταψηφίζω το νομοσχέδιο».

Τώρα, αυτή την ώρα η Ελλάδα πραγματικά καίγεται. Και θέλω να εκφράσω την αγωνία μου και τη συμπαράστασή μου στην ιδιαίτερη πατρίδα μου τα Δωδεκάνησα και την Κω που φλέγεται. Υπάρχει εκκένωση από ξενοδοχεία στην περιοχή της Καρδάμαινας. Υπάρχει συνδρομή από εθελοντές πολίτες, συνδρομή της αυτοδιοίκησης Α΄ και Β΄ βαθμού, της αστυνομίας, της πυροσβεστικής. Γίνεται γιγάντια προσπάθεια. Ο Υπουργός εξήγγειλε το Κέντρο Νήσων και Κρήτης για να υπάρχει καλύτερος συντονισμός. Αυτά που συμβαίνουν στη χώρα τα προσπερνάμε και λέτε καταψηφίζουμε συλλήβδην. Μα είναι δυνατόν, κύριε Πρόεδρε; Μόνο στην Ελλάδα συμβαίνουν αυτά. Και δεν νομίζω ότι χρειάζεται να στοιχειοθετήσω άλλα επιχειρήματα γι’ αυτό το νομοσχέδιο για το οποίο έχει εξαντληθεί η συζήτηση στην πρώτη ανάγνωση, στη δεύτερη ανάγνωση, στους φορείς, στην κατ’ άρθρον συζήτηση αλλά και στην Ολομέλεια από το πρωί.

Εγώ θέλω να σημειώσω για άλλη μια φορά, κύριε Πρόεδρε, κυρίες και κύριοι Βουλευτές, ότι πέντε χρόνια πριν δεν υπήρχε Υπουργείο Πολιτικής Προστασίας. Με πρωτοβουλία του ο Κυριάκος Μητσοτάκης και η Κυβέρνησή του της Νέας Δημοκρατίας και η ηγεσία του Υπουργείου έκανε πράξη αυτό που είχε ανάγκη η χώρα: συντονισμός, συνέργειες, συνεννόηση των φορέων του κράτους επ’ ωφελεία των πολιτών μια που όλοι αναγνωρίζουμε ότι υπάρχει πραγματικά μεγάλη κρίση εξαιτίας της κλιματικής αλλαγής. Θέλω να πω στον αγαπητό εισηγητή του ΣΥΡΙΖΑ ότι η Νέα Δημοκρατία δεν χρειάζεται συνηγόρους. Αν πρώην Αρχηγοί της Νέας Δημοκρατίας και Πρωθυπουργοί εκφράζουν γνώμη και άποψη, η Νέα Δημοκρατία έχει μάθει να συζητά μεταξύ της και να πορεύεται μπροστά.

Ο Κυριάκος Μητσοτάκης είναι ένας αρχηγός που έχει σύνθεση απόψεων, έχει κυβερνητικό πρόγραμμα και αυτό υλοποιεί σταδιακά. Και αυτό είναι σήμερα μια προεκλογική δέσμευση της Κυβέρνησης για την Πολιτική Προστασία για την αποζημίωση στους πληγέντες, για την αρωγή, για τις κατοικίες που χρειάζονται οι πολίτες όταν βρεθούν σε δύσκολη θέση. Εν τέλει, να δοθεί μια αρωγή ουσιαστική από το κράτος μέσα από τις προβλέψεις αυτού του νομοσχεδίου. Γι’ αυτό έστω και τώρα, ύστατα, σας καλώ να συναισθανθείτε αυτό που πραγματικά έχει ανάγκη η χώρα. Συνεννόηση και συμπόρευση στα μεγάλα θέματα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει η Πρόεδρος της Κοινοβουλευτικής Ομάδας της Πλεύσης Ελευθερίας, η κ. Κωνσταντοπούλου.

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Είμαστε πάλι στο ίδιο έργο θεατές. Είναι μόλις 1η Ιουλίου, 22.10΄ το βράδυ. Πάλι η χώρα βάλλεται από πυρκαγιές σε όλη της την έκταση. Εκκενώνονται αυτή τη στιγμή ξενοδοχεία στην Κω. Το ανέφερε και ο εισηγητής σας. Πέρσι εκκενώθηκαν ξενοδοχεία και φυγαδεύτηκαν οι τουρίστες στη Ρόδο και κατακάηκε το νησί. Και είναι τα Δωδεκάνησα πολύπαθα. Πέρυσι κατακάηκε η χώρα για άλλη μια φορά, δύο μόλις χρόνια μετά την εθνική καταστροφή του 2021 και τη φοβερή ζημιά στη βόρεια Εύβοια. Πέρυσι ήταν πέντε χρόνια μετά το έγκλημα στο Μάτι και εσείς μυαλό δεν βάζετε.

Συζητάμε σήμερα ενώ όλο το Σαββατοκύριακο θέριεψαν οι πυρκαγιές στην Αττική, στην Κερατέα, στη Σταμάτα. Είχαμε εστίες στην Πάρνηθα για άλλη μία φορά στον εθνικό δρυμό, στο Μενίδι. Σε όλη τη χώρα εκδηλώνονται πυρκαγιές και εσείς παριστάνετε για άλλη μια φορά τους έκπληκτους και τους ανήμπορους. Από πέρυσι ζητούμε τη μονιμοποίηση των εποχικών πυροσβεστών και την πρόσληψή τους. Κι εσείς μας λέτε δεν έχουμε λεφτά για πυροσβέστες. Και μας λέει ο κ. Μητσοτάκης ότι δεν είναι καλή χρήση των πόρων του δημοσίου το να μονιμοποιήσετε τους πυροσβέστες όταν είναι τρεισήμισι χιλιάδες οι κενές οργανικές θέσεις στην Πυροσβεστική και δυόμισι χιλιάδες οι εποχικοί πυροσβέστες οι οποίοι είναι έτοιμοι, είναι εκπαιδευμένοι, είναι έμπειροι, είναι ήρωες γιατί πέφτουν στη φωτιά την ώρα που εσείς κάθεστε στα γραφεία, κύριε Τριαντόπουλε. Και είναι και αυτοί τους οποίους επιστρατεύετε αυτές τις μέρες στέλνοντας τους όπου γης -και στην Άνδρο- για να καλύψουν τις ανάγκες που εσείς λέτε ότι δεν είναι μόνιμες και ότι είναι εποχικές.

Η Πλεύση Ελευθερίας είναι εκείνο το κίνημα που από την πρώτη μέρα στη Βουλή, από την πρώτη μας μέρα στη Βουλή, στην πρώτη μου ομιλία ως Αρχηγού της Πλεύσης Ελευθερίας μίλησα για τις ανάγκες της Πολιτικής Προστασίας, μίλησα για την ανάγκη ενίσχυσης του Πυροσβεστικού Σώματος, μίλησα για την ανάγκη προστασίας του περιβάλλοντος, μίλησα για την ανάγκη προστασίας των οικοσυστημάτων, των ζώων, των πτηνών, κάθε έμβιας ύπαρξης, των ανθρώπων από τις πυρκαγιές, οι οποίες δεν είναι απρόβλεπτες εκδηλώσεις, αλλά είναι συστηματικά εκδηλούμενο φαινόμενο το οποίο σε πάρα πολύ μεγάλο βαθμό οφείλεται στις δικές σας παραλείψεις, στη δική σας απραξία, στη δική σας αβελτηρία και στην αντίληψη του κ. Μητσοτάκη, όπως την εξέφρασε στα τέλη Αυγούστου του 2023, εδώ, σε αυτή εδώ την Αίθουσα: «Είστε από άλλο πλανήτη, κυρία Κωνσταντοπούλου, αν νομίζετε ότι μπορούμε να προστατεύσουμε όλα τα δάση και όλες τις δασικές εκτάσεις της χώρας».

Κύριε Τριαντόπουλε, σας βλέπω ότι σημειώνετε. Σας βλέπω ότι με κάτι άλλο ασχολείστε και σημειώνετε. Σημειώστε αυτά που θα σας πω τώρα. Και είναι οι δέκα προτάσεις που κατέθεσε η Πλεύση Ελευθερίας στα τέλη Αυγούστου του 2023, στην προ ημερησίας διατάξεως σε επίπεδο πολιτικών Αρχηγών συζήτηση που έγινε στη Βουλή για τις πυρκαγιές. Και έγινε πριν τις πλημμύρες. Σημειώστε, λοιπόν, τι είπα. Τα εντελώς υποτυπώδη είπα στον κ. Μητσοτάκη. Έχουμε δεκάδες προτάσεις. Σας καταθέτω τις πρώτες δέκα, στις 31 Αυγούστου 2023.

Πρόταση πρώτη: Να μονιμοποιήσετε το προσωπικό των Πυροσβεστών και όλους τους εποχικούς πυροσβέστες, οι οποίοι σε λίγους μήνες θα μπουν στο Ταμείο Ανεργίας εισπράττοντας 400 και 450 ευρώ και τους αρνείστε εδώ και τέσσερα χρόνια τη μονιμοποίηση. Τι κάνατε; Τους αφήσατε στο Ταμείο Ανεργίας για τρεις μήνες και άλλους στην απόλυτη έλλειψη πόρων για άλλους τρεις μήνες και προκηρύξατε ελάχιστες θέσεις, αφήνοντας στην εποχικότητα χιλιάδες εποχικούς πυροσβέστες που μπορούν να καλύψουν πάγιες και διαρκείς ανάγκες της πολιτικής προστασίας.

Τι κάνατε σε σχέση με τους πυροσβέστες πενταετούς θητείας; Τους κοροϊδέψατε ότι θα τους μονιμοποιήσετε και την τελευταία στιγμή με μία τροπολογία παρατείνατε την προσωρινότητά τους, λέγοντάς τους ότι τους δίνετε άλλα πέντε χρόνια και μετά βλέπουμε, για να τους έχετε έρμαιους και να τους έχετε υπό διαρκή εκβιασμό και στην ανάγκη σας. Τι καταφέρατε με το να μην υιοθετήσετε την πρόταση αυτή; Καταφέρατε και σήμερα -και έχετε τεράστια ευθύνη, γιατί μπαίνουμε τώρα στην καρδιά του καλοκαιριού- να μην υπάρχει επαρκές προσωπικό.

Πρόταση δεύτερη: Να αυξήσετε τον προϋπολογισμό της πολιτικής προστασίας στα πεδία της εξάρτησης. Θα ξέρετε -είπα πέρυσι- ότι αυτοί τους οποίους ζητάτε να χειροκροτάμε -γιατί κάθε φορά ζητάτε να χειροκροτήσουμε τους πυροσβέστες τους οποίους εσείς παίζετε- επιχειρούν με ληγμένες στολές του 2008 και μέχρι το 2022 επιχειρούσαν με κράνη εργοταξίων των 3 ευρώ. Τι κάνατε στον τομέα αυτό της αύξησης των κονδυλίων για την εξάρτηση; Θα μας πείτε;

Τρίτη πρόταση: Να δημιουργήσετε πραγματική Δασοφυλακή, η οποία θα εποπτεύει τα δάση. Το κάνατε, κύριε Υφυπουργέ; Οργανώθηκε, δημιουργήθηκε η Δασοφυλακή που είναι η υπ’ αριθμόν ένα αναγκαιότητα για την επιτήρηση των δασών; Όχι. Έρχεστε και μας φέρνετε ένα νομοσχέδιο με διάφορες άλλες διευθύνσεις και υποδιευθύνσεις και γραμματείες και γραφειοκρατίες και χαρτογιακάδες που θέλετε να δημιουργήσετε. Δασοφυλακή θα δημιουργήσετε;

Πρόταση τέταρτη: Να ενεργοποιήσετε όλα τα πυροφυλάκια της χώρας, τα οποία είναι εγκαταλελειμμένα. Τα πυροφυλάκια είναι σημεία εποπτείας των δασών. Το κάνατε, κύριε Τριαντόπουλε;

Ο κ. Κικίλιας εχθές είπε «εμείς προειδοποιούσαμε ότι θα έχει ανέμους και τώρα, να, είχαμε δώδεκα πυρκαγιές. Τι άλλο να πω; Ουδέν σχόλιο». Σοβαρά μιλάμε; Ο αρμόδιος Υπουργός λέει ότι προειδοποιούσε; Ποιον, τον εαυτό του; Τα πυροφυλάκια της χώρας τα ενεργοποιήσατε; Απαντήστε μου, σας παρακαλώ και σημειώστε και αυτή την τέταρτη πρόταση, να σας ακούσουμε.

Πρόταση πέμπτη: Να αποτάξετε άμεσα όσους ενέχονται σε καταστροφικές πυρκαγιές, οι οποίες δεν ελέγχθησαν και να εξετάσετε ειδικά αυτά που περιγράφει ο πρώην Αρχηγός της Πυροσβεστικής -και κατηγορούμενος για το Μάτι- Ματθαιόπουλος ότι γίνονται μεταξύ υψηλόβαθμων στελεχών της Πυροσβεστικής, ανταγωνισμοί τύπου Καμόρας, όπου αφήνονται εκτάσεις να κατακαούν προκειμένου να αποκεφαλιστεί ο ένας και να προαχθεί ο άλλος. Είναι όλα στην απομαγνητοφώνηση που προσκόμισε ο ηρωικός πραγματογνώμονας Δημήτρης Λότσιος στον ανακριτή για το Μάτι.

Τι κάνατε; Τους αποτάξατε αυτούς τους ενεχόμενους; Να ρωτήσω τον κ. Μητσοτάκη; Διότι κάνατε Αρχηγό της Πυροσβεστικής κατηγορούμενο για τη φωτιά στη Βαρυμπόμπη, μετά από αυτές τις προτάσεις.

Πρόταση έκτη: Να υιοθετήσετε νομοθεσία απόλυτης προστασίας των αναδασωτέων εκτάσεων και να δώσετε ένα τέλος στην ονειδιστική κατάσταση που ξεκίνησε με την απόφαση του 2012 του Συμβουλίου της Επικρατείας, με εισηγήτρια την σημερινή Πρόεδρο της Δημοκρατίας, δηλαδή την κ. Αικατερίνη Σακελλαροπούλου, που θέλει να τη λέμε τώρα Κατερίνα Σακελλαροπούλου.

Το κάνατε; Όχι. Ενισχύετε τη γραμμή Σακελλαροπούλου ότι οι αναδασωτέες εκτάσεις δεν προστατεύονται περισσότερο. Δώσατε προαγωγή υπηρεσιακή και κάνατε Αντιπρόεδρο του Συμβουλίου της Επικρατείας τον Σύμβουλο Ντουχάνη, ο οποίος τώρα έρχεται ως υποψήφιος και για Πρόεδρος του Συμβουλίου της Επικρατείας -αύριο είναι οι ακροάσεις στη Διάσκεψη των Προέδρων- με βασικό λόγο προαγωγής δικαστικής ότι ήρθε και είπε στη Διάσκεψη των Προέδρων ότι υιοθετεί τις ερμηνείες που αρέσουν στην Κυβέρνηση σε σχέση με τις αναδασωτέες εκτάσεις και την απόφαση του 2012.

Πρόταση έβδομη: Να απαγορεύσετε το κυνήγι στις καμένες εκτάσεις.

Πρόταση όγδοη: Να γίνει επιτέλους εξεταστική επιτροπή στη Βουλή για τα ζητήματα αυτών των διαχρονικών εγκλημάτων που αποτελούν και συνεχιζόμενο ενιαίο έγκλημα. Πότε θα καταθέσετε; Έφυγαν και τα δύο κόμματα που απασχολούν με τα εσωτερικά τους. Πότε θα καταθέσετε πρόταση για εξεταστική επιτροπή; Εμείς έχουμε έξι Βουλευτές.

Σας το προτείνω, κύριοι της Νέας Δημοκρατίας. Θα το κάνετε; Το προτείνουμε σε όλα τα κόμματα που έχουν τον επαρκή αριθμό Βουλευτών, να γίνει εξεταστική επιτροπή για αυτές τις πυρκαγιές. Για το Μάτι δεν φέρατε ούτε πρόταση εξεταστικής επιτροπής. Η Πλεύση Ελευθερίας δεν ήταν, δυστυχώς, στη Βουλή την περίοδο από το 2016 που ιδρυθήκαμε μέχρι το 2023. Εσείς, όμως, ήσασταν και δεν φέρατε πρόταση ούτε για εξεταστική επιτροπή για το Μάτι ούτε για προανακριτική επιτροπή για το Μάτι.

Και τώρα, κύριε Τριαντόπουλε, με ίδιον όφελος και εσείς -γιατί είστε από τα ελεγχόμενα πρόσωπα που θα πρέπει να δικαστείτε- λέτε προς τον ΣΥΡΙΖΑ: «Εμείς δεν σας φέραμε πρόταση προανακριτικής επιτροπής για το Μάτι, εσείς γιατί το κάνετε τώρα αυτό εναντίον μας για τα Τέμπη;». Αυτούς τους συμψηφισμούς και αυτές τις συνεννοήσεις επιδιώκετε, πέραν του ότι είναι γνωστό ότι ο κ. Μητσοτάκης προήγαγε υπηρεσιακά πρόσωπα κατηγορούμενα για το Μάτι και όταν του το επεσήμανα, ήρθε εδώ να τους υπερασπιστεί ως άλλος Τσίπρας, λέγοντας για το τεκμήριο αθωότητας του χειριστή, του επιβαίνοντος, υπεύθυνου στο μοναδικό ελικόπτερο που εγκατέλειψε το σημείο την ώρα που η φωτιά έμπαινε στο Νέο Βουτζά, του κ. Λάμπρη, που τον έκανε τρίτο τη τάξει στην Πυροσβεστική ή για το τεκμήριο αθωότητας του Αρχηγού της ΕΜΑΚ, του οποίου του είπανε στις 17.00΄ η ώρα να πάει στο Μάτι και έφτασε στις 22.00΄, του κ. Κολοκούρη, που τον έκανε Αρχηγό της Πυροσβεστικής. Αθώοι είναι όλοι αυτοί. Και οι εκατόν τέσσερις που έχασαν τη ζωή τους από τις φωτιές, από τραύματα, από εγκαύματα ή πνίγηκαν, φταίνε τα θύματα. Αυτή είναι η άποψη και η στάση που υιοθετείτε.

Πρόταση ένατη: Να στηρίξετε τον κατά προτεραιότητα έλεγχο όλων των εμπλεκόμενων δικαστικών λειτουργών που ενέχονται στην ατιμωρησία για προηγούμενες εγκληματικές καταστάσεις συνδεδεμένες με πυρκαγιές. Βεβαίως σε αυτά τα πρόσωπα είναι και ο εκλεκτός σας, ο κ. Ντογιάκος, που αρνήθηκε την άσκηση αναίρεσης στο βούλευμα που παρουσιάζει το έγκλημα στο Μάτι σαν πλημμέλημα, δηλαδή σαν ένα απλό ατύχημα.

Δέκατη πρόταση: Να οργανώσετε ακρόαση φορέων εδώ στη Βουλή όπου να καλέσετε πυρόπληκτους πυροσβέστες, εποχικούς πυροσβέστες, πληγέντες από όλη την Ελλάδα να καταθέσουν την εμπειρία τους και τις προτάσεις τους.

Φυσικά, όλα αυτά δεν τα θέλετε. Δεν θέλετε να ακουστούν οι πληγέντες. Εμείς, όμως, επιμένουμε. Είμαστε εκείνοι που επιμείναμε στην ακρόαση φορέων να έρθουν οι εκπρόσωποι της κοινωνίας, των πληγέντων, των αγροτών των πυροσβεστών. Είμαστε εκείνοι που τους καλούμε εδώ στη Βουλή και σας παρακολουθούν να απουσιάζετε την ώρα που φέρνετε τέτοιες διατάξεις.

Φέρνετε διατάξεις για την αποκατάσταση στέγης και δέχομαι μηνύματα από σεισμόπληκτους στο Αρκαλοχώρι, στο Δαμάσι, στην Ελασσόνα που ζουν ακόμη σε «κίτρινα» κτήρια και τους γίνονται και πλειστηριασμοί. Φέρνετε διατάξεις για δήθεν αποκατάσταση της στέγης κι εγώ ξέρετε πού βρήκα τους πληγέντες από τον «Ιανό», κύριε Τριαντόπουλε, όταν επισκέφθηκα τη Θεσσαλία αυτήν την περίοδο; Τους βρήκα σε κοντέινερ έξω από τη Φαρκαδόνα με δίπλα τους εστίες μολύνσεων. Είναι σε κοντέινερ επί χρόνια οικογένειες, νέα παιδιά. Μίλησα με ένα νέο κορίτσι που ζει με τον πατέρα του και ράγισε η καρδιά μου για τις συνθήκες που ζουν από τον «Ιανό», κύριε Τριαντόπουλε. Από τον «Ιανό». Επιβεβαίωσα ότι ήσασταν δίπλα στον Πρωθυπουργό σε εκείνη τη φοβερή ομιλία του τρεις μέρες πριν το έγκλημα στα Τέμπη στη Λάρισα, όπου έλεγε «θα βάψουμε γαλάζια όλη την Ελλάδα» και κόμπαζε ότι δώσατε 1 δισεκατομμύριο ευρώ για την αποκατάσταση των καταστροφών από τον «Ιανό». Και πέρασαν λίγοι μόνο μήνες για να αποκαλυφθούν τα ψέματά σας και οι απάτες σας και το ότι έχετε διαθέσει δυσθεώρητα κονδύλια για έργα που δεν έγιναν, για έργα που ήταν ακατάλληλα, για αποζημιώσεις που δεν δόθηκαν ή δόθηκαν αλλού από όπου έπρεπε.

Υπάρχουν τεράστια παράπονα σε όλες τις τοπικές κοινωνίες διότι οι δικαιούμενοι δεν έχουν αποζημιωθεί. Οι πληγέντες ακόμη και τον Σεπτέμβριο για μήνες δεν πήραν αποζημιώσεις. Τους ζητούσατε να βρουν να νοικιάσουν στην ίδια περιοχή, την πληγείσα δηλαδή περιοχή και πάρα πολλοί αντιμετώπιζαν σοβαρότατα ζητήματα υγείας, σοβαρότατα ζητήματα επιβίωσης και σοβαρότατα ζητήματα με τα παιδιά τους, που δεν πήγαν όλη την περίοδο σε σχολεία τα οποία δεν αποκαταστάθηκαν, σε νηπιαγωγεία τα οποία δεν αποκαταστάθηκαν και στα οποία, κύριε Τριαντόπουλε, εγώ μπήκα. Είδα τους ανθρώπους και στη Φαρκαδόνα και στο Κεραμίδι. Είδα και τους ανθρώπους τους οποίους έχετε πετάξει στη δομή του Κουτσόχερου που είναι δομή προσφύγων και υπήρχαν περίοδοι -δεν ξέρω αν αυτό αποκαταστάθηκε- που δίνατε ένα ρεύμα και πεινούσαν. Για να μιλάμε με πραγματικά γεγονότα και όχι με ασκήσεις φαντασίας επί χάρτου και απάτης και εξαπάτησης της κοινωνίας.

Έχω προσωπικά κάνει πάνω από εκατόν είκοσι παρεμβάσεις στη Βουλή για τα θέματα των πυρκαγιών, του περιβάλλοντος, της πολιτικής προστασίας, των πυροσβεστών. Πραγματικά λυπάμαι γι’ αυτή την εικόνα σας σήμερα που κάτι άλλο διαβάζετε και κάτι άλλο κοιτάτε και δεν είναι εδώ κανένας Υπουργός. Ήρθε ένας κι έφυγε και κάποιοι για να παρουσιάσουν σύντομα τις τροπολογίες, που τις θυμηθήκατε και αυτές στις δέκα, στις δώδεκα και μεταμεσονυκτίως την Παρασκευή. Τροπολογίες οι οποίες αφορούν το Υπουργείο Περιβάλλοντος δεν κατατέθηκαν στο νομοσχέδιο του Υπουργείου Περιβάλλοντος που συζητήθηκε την προηγούμενη εβδομάδα, αλλά κατατέθηκαν διάσπαρτες σε διάφορες τροπολογίες το βράδυ και τα μεσάνυχτα της Παρασκευής. Γιατί; Πού το έχετε γραμμένο το περιβάλλον και την διαδικασία της νομοθέτησης;

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε.

Θα έρθω σε δύο θέματα που θεωρώ εξαιρετικά σοβαρά. Εμείς δεν θα σταματήσουμε να μιλάμε και να σας θέτουμε προ των ευθυνών σας. Και δεν θέλουμε να περιμένουμε την επόμενη καταστροφή και δεν θέλουμε να περιμένουμε τα επόμενα θύματα ούτε τις επόμενες καμένες δασικές εκτάσεις ούτε τα ζώα τα οποία καίγονται. Θέλουμε να λάβετε μέτρα άμεσα και να αναλάβετε τις ευθύνες σας άμεσα.

Έρχομαι σε δύο θέματα πάρα πολύ σοβαρά. Το ένα αφορά το νησί της Εύβοιας που είναι και η πατρίδα μου. Επειδή ήμουν εκεί τον Αύγουστο του 2021 όταν αφήσατε να προελαύνει η πυρκαγιά για οκτώ μέρες σε συνθήκες άπνοιας. Επειδή ήμουν εκεί και έζησα την απόγνωση των κατοίκων που με τρακτέρ και αυτοσχέδιες πυροσβεστικές πατέντες προσπαθούσαν να σώσουν ό,τι σωζόταν και τα χωριά τους. Επειδή είδα την απόγνωση πυροσβεστών που έπαιρναν νερό από τα σπίτια γιατί δεν υπήρχε ούτε κρουνός. Επειδή είδα το χάλι των πυροσβεστικών επίγειων μέσων που ήταν ντροπιαστική η εικόνα τους και θυμόμαστε όλοι την εικόνα των μέσων που ήρθαν σε βοήθεια από την Ρουμανία, μια χώρα η οποία θα έπρεπε να έπεται σε ανάπτυξη και σε μέσα. Κι επειδή θυμάμαι πολύ καλά και τη «συγγνώμη» του κ. Μητσοτάκη -ήταν η πρώτη «συγγνώμη» που ζήτησε, μετά του άρεσε, του έγινε συνήθεια και ζήτησε συγγνώμη κι άλλες φορές χωρίς τελικά να το εννοεί καμία.

Αυτή τη στιγμή έρχεστε και διαλύετε ουσιαστικά τους πυροσβέστες στους οποίους λέτε ότι ολόκληρη η Εύβοια είναι σαν να είναι μια πόλη και ότι μπορούν να μετατίθενται. Έχετε εικόνα σε ποια κατάσταση βρίσκεται ο δρόμος; Έχετε εικόνα ότι από τις κατολισθήσεις είναι αποκλεισμένη η πρόσβαση από την από τη Χαλκίδα στη βόρεια Εύβοια; Έχετε εικόνα του ποια είναι η σύνδεση μέσω ferryboat; Έχετε εικόνα του ότι αυτό το οποίο νομοθετείτε ουσιαστικά είναι ακραία εξουθενωτικό και υπονομεύει την πολιτική προστασία και γιατί διαλύει τους πυροσβέστες και γιατί τους βάζει να κάνουν το αδύνατον, να μετατίθενται σαν να είναι ίδια πόλη ένα τεράστιο νησί, το δεύτερο μεγαλύτερο, το οποίο έχει και πολύ κακό οδικό δίκτυο, χάρη στα κονδύλια τα οποία κατασπαταλάτε οι κυβερνήσεις σας όλα αυτά τα χρόνια στο πεδίο των υποδομών. Όταν καιγόταν η Εύβοια κρύβονταν οι Βουλευτές σας. Άφαντοι ήταν. Και των άλλων κομμάτων, βέβαια, οι Βουλευτές Ευβοίας που είχαν κυβερνήσει.

Φέρνετε, λοιπόν, αυτό το άρθρο που θα πρέπει να το αποσύρετε. Είναι εκδικητικό και δείχνει ότι δεν έχετε καμία συναίσθηση τι πάτε να προκαλέσετε.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Και φέρνετε και ένα άρθρο 53 στο οποίο θέλετε να νομοθετήσει η Βουλή ότι το ελληνικό δημόσιο αναγνωρίζει την οφειλή των Υπουργείων Κλιματικής Κρίσης και Πολιτικής Προστασίας και Υποδομών και Μεταφορών προς την εκμισθώτρια ανώνυμη εταιρεία τράπεζα Eurobank ποσού 920.765,81 η οποία αφορά σε μισθώματα του τετάρτου τριμήνου του έτους 2020 για το μίσθιο που στεγάζονται τα ως άνω Υπουργεία.

Πρώτα από όλα το τέταρτο τρίμηνο του έτους 2020 δεν υπήρχε το Υπουργείο Κλιματικής Κρίσης και Πολιτικής Προστασίας. Το δημιουργήσατε μετά την εθνική καταστροφή του 2021 και είχατε μάλιστα διαφημίσει ότι θα ήταν Υπουργός ο κ. Αποστολάκης, που είναι στο ΣΥΡΙΖΑ σήμερα Βουλευτής Επικρατείας και επιφανές στέλεχος και μας είπε και για τα μαύρα και πόσο φυσιολογικό είναι. Αυτόν διαφημίζατε. Το δημιουργήσατε, λοιπόν, το 2021. Μετά εκείνος είπε ξείπε, όπως γίνεται συνήθως σε αυτό το κόμμα. Είπε «ναι, θα είμαι», μετά είπε «όχι, δεν θα είμαι» και φέρατε τον κ. Στυλιανίδη. Το τέταρτο τρίμηνο του 2020 δεν υπήρχε αυτό το Υπουργείο. Θέλετε τώρα να αναγνωρίσει αυτό το Υπουργείο οφειλή την οποία να ψηφίσει η Βουλή για τη Eurobank, την ώρα που η τράπεζα αυτή, η EFG, ενέχεται και σε μια σοβαρότατη μετακίνηση και απόσυρση κονδυλίων που συνδέεται με την εμφάνιση υπερχρέωσης και απόσυρσης της εμπιστοσύνης στη χώρα από τα τραπεζικά ιδρύματα που χρησιμοποιήθηκε και ως επιχείρημα για τα μνημόνια, την ώρα που θα έπρεπε να λογοδοτήσει για το ότι ακόμη συμβάλλεται με τη Eurobank και να εξηγήσετε τι είδους συμβάσεις είναι αυτές που κάνει το ελληνικό δημόσιο με τράπεζες, την ώρα που έχετε και ανοιχτούς λογαριασμούς με τράπεζες; Λέτε να νομοθετήσει η Βουλή ότι αναγνωρίζει, οφείλει η Βουλή για Υπουργείο που δεν υπήρχε σε τράπεζα η οποία θα έπρεπε σε πάρα πολλά επίπεδα να ελέγχεται και έχει ωφεληθεί από εσάς και σας έχει ωφελήσει προφανώς;

Η Πλεύση Ελευθερίας θεωρεί σκάνδαλο αυτή τη διάταξη. Δεν υπάρχει καμία διαδικασία και το θέτω για να είμαστε εξηγημένοι και να είναι στα Πρακτικά. Δεν υπάρχει καμμία διαδικασία νομιμοποίησης αυτής της διαδικασίας μέσω ψήφισης στη Βουλή. Ούτως ή άλλως ο τρόπος με τον οποίο διενεργείται η ψηφοφορία στη Βουλή δεν είναι έγκυρος. Το έχουμε θέσει σε κάθε ευκαιρία και το θέτουμε κάθε φορά και στην επιφύλαξη την οποία καταγράφουμε για την ψήφιση των νομοσχεδίων και είναι τελικώς άλλη μια απόπειρα μιας Κυβέρνησης που θα έπρεπε να είναι πολύ πιο προσεκτική, έχοντας χάσει το ένα τρίτο των ποσοστών της και έχοντας φάει τέτοιο χαστούκι εκλογικό, άλλη μια απόπειρα κοινοβουλευτικού ξεπλύματος.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κλείνω, κύριε Πρόεδρε. Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Είναι τριάντα λεπτά που μιλάτε. Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι είκοσι εννέα και θα κλείσω στα τριάντα. Μην ανησυχείτε.

**ΠΡΟΕΔΡΕΥΩΝ (Γεώργιος Γεωργαντάς):** Και έχετε μιλήσει και δεκαπέντε με τις παρεμβάσεις σας, δηλαδή σαράντα πέντε λεπτά. Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Νομίζω δόθηκε μεγάλη άνεση για να ακουστούν τα επιχειρήματά σας σε χρόνο διπλάσιο από τον προβλεπόμενο. Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αφήστε με να ολοκληρώσω.

**ΠΡΟΕΔΡΕΥΩΝ (Γεώργιος Γεωργαντάς):** Σας δίνω δύο λεπτά ακόμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Και να πω ότι είμαι επίσης η μόνη Αρχηγός που είμαι σήμερα παρούσα εδώ και είμαι και η μόνη Αρχηγός που είμαι πάντα παρούσα εδώ, οπότε μπορούμε να πούμε και αυτά στις παρατηρήσεις για το πόσο πολύ ενοχλεί το να μιλάω στη Βουλή. Όσο όμως και αν ενοχλεί εγώ θα συνεχίσω, γιατί αυτό υποσχέθηκα στους πολίτες.

Αυτή είναι η δέσμευσή μου στους πολίτες, αυτή είναι η υπόσχεση της Πλεύσης Ελευθερίας στους πολίτες, να τους εκπροσωπούμε και να είμαστε η φωνή τους και αυτή είναι και η σχέση εμπιστοσύνης που έχουμε εμείς με τους πολίτες, ότι αυτό που τους λέμε αυτό κάνουμε, αυτό που λέμε αυτό είμαστε. Θέλουμε μια Βουλή ζωντανή και όχι άδεια, θέλουμε μια Βουλή πραγματικά δημοκρατική και όχι λειτουργούσα εικονικά.

Και θα πω και αυτό το οποίο είπα την προηγούμενη εβδομάδα, γιατί σήμερα ξεκίνησαν οι εργασίες της Βουλής των Εφήβων, θέλουμε μια Βουλή με λύση, ζωντανή, όπως θα είναι η Βουλή μεθαύριο την Πέμπτη που θα συνεδριάσει εδώ μέσα η Βουλή των Εφήβων και οι έφηβοι Βουλευτές θα είναι όλοι εδώ. Και αντί να τους δίνετε το παράδειγμα της παρουσίας, τους δίνετε το παράδειγμα προς αποφυγήν, της απουσίας και της αποχής.

Εμείς πιστεύουμε στην κοινωνία, πιστεύουμε στη συμμετοχή. Εσείς θέλετε προφανώς την κοινωνία στη γωνία. Εμείς θέλουμε την κοινωνία στο επίκεντρο και με αυτή την πεποίθηση και με αυτή την επιδίωξη ζητάμε από τους πολίτες να μην απογοητεύονται, να μην σας ακούν, να ακούν τη συνείδησή τους, να ακούν την ελπίδα τους και να διεκδικούν.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία Πρόεδρε.

Τον λόγο έχει ο κύριος Υπουργός.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Θέλω να ευχαριστήσω πολύ τους εισηγητές και τους Βουλευτές για τη γόνιμη συζήτηση που είχαμε και τοποθετήθηκαν όλες αυτές τις ημέρες και στις επιτροπές, αλλά και σήμερα στην Ολομέλεια επί των διατάξεων και του περιεχομένου του συγκεκριμένου νομοσχεδίου.

Συνεχίστηκε η γόνιμη συζήτηση που είχαμε και στην επιτροπή, ενσωματώνοντας παρατηρήσεις. Ενσωματώσαμε παρατηρήσεις σε τουλάχιστον τρία σημεία, ακούγοντας το τι προτάθηκε από τους Βουλευτές και συζητήσαμε μέσα από τις συζητήσεις που αναπτύχθηκαν, ενσωματώνοντας τις αλλαγές αυτές στο τελικό κείμενο.

Το τελικό κείμενο περιλαμβάνει τις τρεις τροπολογίες και νομοτεχνικές βελτιώσεις της παρούσας νομοθετικής πρωτοβουλίας, μια πρωτοβουλία που ενισχύει τη μεταρρύθμιση που κάναμε το καλοκαίρι με τη δημιουργία της Γενικής Γραμματείας Αποκατάστασης Φυσικών Καταστροφών και Κρατικής Αρωγής και σχεδιάζουμε να ακολουθήσουν άλλες δύο, έτσι ώστε να συμπληρωθεί η νομοθετική τριλογία με αλλαγές τόσο στο κομμάτι της στεγαστικής συνδρομής -το είπα και στους συναδέλφους από τον ΣΥΡΙΖΑ που κατέθεσαν την τροπολογία-, αλλά και φυσικά και στην εξέλιξη του σκέλους που αφορά το κομμάτι της κρατικής αρωγής προς επιχειρήσεις στοχευμένα για την επόμενη περίοδο.

Προς αυτή την κατεύθυνση θα συνεχίσουμε να εργαζόμαστε εντατικά, όπως θα συνεχίσουμε να εργαζόμαστε καθημερινά με παρουσία στο πεδίο, έτσι ώστε η αρωγή του κράτους να φτάσει όσο πιο γρήγορα γίνεται σε όλους όσους την έχουν ανάγκη μετά από μια φυσική καταστροφή. Δεν θα σταματήσουμε, λοιπόν, να δουλεύουμε εντατικά με παρουσία στο πεδίο συνεχώς και πάντα δίπλα στον πολίτη.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Κλιματικής Κρίσης και Πολιτικής Προστασίας: «Ιδιωτική ασφάλιση έναντι φυσικών καταστροφών, κρατική αρωγή και προστασία, στεγαστική συνδρομή, διατάξεις για το Πυροσβεστικό Σώμα και άλλες διατάξεις.»

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, πενήντα τρία άρθρα, τρεις τροπολογίες, το ακροτελεύτιο άρθρο καθώς και το σύνολό του.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ιδιωτική ασφάλιση έναντι φυσικών καταστροφών, κρατική αρωγή και προστασία, στεγαστική συνδρομή, διατάξεις για το Πυροσβεστικό Σώμα και άλλες διατάξεις |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 12 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 23 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 30 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 31 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 35 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 37 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 46 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 47 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Υπ. Τροπ. 186/4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Υπ. Τροπ. 187/5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Υπ. τροπ. 188/6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Ακροτελεύτιο Άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Κλιματικής Κρίσης και Πολιτικής Προστασίας: «Ιδιωτική ασφάλιση έναντι φυσικών καταστροφών, κρατική αρωγή και προστασία, στεγαστική συνδρομή, διατάξεις για το Πυροσβεστικό Σώμα και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 485α)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση κατά πλειοψηφία.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 23.45΄ λύεται η συνεδρίαση για την Τετάρτη 3 Ιουλίου 2024 και ώρα 9.00΄, με αντικείμενο εργασιών του Σώματος α) κοινοβουλευτικό έλεγχο: συζήτηση επίκαιρων ερωτήσεων και β) νομοθετική εργασία: μόνη συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Εθνικής Άμυνας: 1. «Κύρωση της Διευθέτησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με το καθεστώς των Ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας» και 2. «Κύρωση της Συμφωνίας Στρατιωτικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας» σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**